
Uriaşa cabană, cocoțată temerar deasupra vechiului burg, cu toate camerele, cu 
toate paturile, cu restaurantul, bucătăria, holurile şi sălile de distracţie, dar mai ales cu 
spaţiile albe şi cu pirtiile de schi dimprejur, fusese reținută pentru elevi, ca în fiecare an la 
începutul primei vacanțe şi înaintea sărbătorilor de iarnă. Ninsese mult şi mai ningea 
uneori, noaptea, cu fulgi mari care se împotriveau blînd întunericului; soarele se dăruia 
limpede şi fără părtinire fiecărei zile, din depărtări prietene; razele lui nu topeau, dar nici 
nu înfrigurau prea tare; vînturile întîrziau mai întotdeauna prin alte hăuri, doar spre 
dimineaţă se burzuluiau cîtva timp, înecîndu-se în vîrtejuri albe, pufoase, dar se potoleau 
repede pentru a nu înspăimînta tinerețea. 

"Era vreme frumoasă!" spuneau toţi cei care voiau să dea a înțelege că apucaseră 
pe-acolo, altădată, răscoale şi vijelii cumplite. "Nici nu se putea vreme mai bună pentru 
concursurile de schi!" spuneau alții care voiau să dea a înțelege, plimbîndu-şi triumfători 
tuleiele, că erau veterani ai concursurilor şcolare de iarnă. "Era grozav!" spuneau toți, 
fără excepție. Şi într-adevăr era grozav. 

Se adunaseră elevi din toate liceele ţării. La fiecare minut se făceau noi cunoştinţe, 
se legau şi se dezlegau prietenii, se formau grupuri şi scăpărau rivalități, se organizau 
antrenamente şi demonstraţii de virtuozitate terminate, nu rareori, cu rostogeoliri şi 
aterizări involuntare, de un comic irepetabil, se încăierau, mai ales profanii, în pronosticuri 
vehemente şi... nestatornice, iar seara, înainte de culcare, întreaga cabană intra în zodia 
farselor. Aici, fantezia nu mai avea margini. Chiar în prima seară, toţi elevii se adunaseră 
în sala de cinema pentru a se întilni cu celebrul Toni Sailer, în carne şi oase, invitat în 
țară la premiera unui film în care juca rolul principal. Imediat după terminarea filmului 
apăru şi Toni Sailer pe scenă, urmat de un cortegiu întreg de admiratori şi admiratoare. 
Parcă sărise chiar de pe ecran, pentru că era îmbrăcat în costumul ultimei scene, 
întrebări şi răspunsuri, mai ales emoții şi autografe, pînă ce faimosul campion olimpic şi 
mai puţin faimosul actor de cinema începu să bată din palme pentru a cere linişte. Cînd 
se topi şi ultima şoaptă, se recomandă: Hans Bürger, elev în ultimul an la o şcoală de 
artă. Fusese prima farsă care declanşase rafala. Cite nu se făceau! De la poştele lui 
Oşlobanu pînă la şedinţe de iluzionism care transformau puştii în părinţi, părinţii în ciome- 
ge, ciomegele în tărgi, tărgile în sicrie, iar din sicrie săreau pisici, căţei şi mingi de fotbal. 
Cu două zile înaintea concursului, cineva lipise un afiş care anunţa că după cină vor sosi 
la cabană, pentru o oră de încălzire morală, campioana şi campionul naţional la 
combinata alpină. Exact la ora promisă năvăliseră în sala de recepţie vreo treizeci de 
perechi de campioni naţionali: unii pe uşi, alţii pe ferestre, alți de sub scaune, alţii din 
cabina suflerului, alţii coborînd de pe nişte coloane. Dar şi spectatorii erau pregătiţi să 
întîmpine farsa. Aduseseră multe cu ei: pungi cu faină, cu zăpadă, cu funingine, cu praf 
de scărpinat, funii, sfori, bandaje, sîrmă. Odată imobilizaţi şi machiaţi, campionii fuseseră 
luaţi pe sus şi duşi cu nemaipomenit alai pe terasa uriaşă de la etajul întîi, iar de acolo 
aruncaţi fără teamă în movilele de zăpadă anume pregătite. Probabil că nu din întîmplare, 
ci ca o reacţie la nesupunerea ei violentă, una din perechi fusese frecată, muştruluită şi 
tăvălită prin zăpadă mai rău decît toate celelalte, de fapt mai bine decit toate celelalte 
perechi. Pentru că se zbătea şi striga cel mai tare: "Noi sîntem adevărații campioni! Noi 
sîntem adevărații campioni!" Şi, bineînţeles, erau... Numai tinereţea veritabililor campioni 
şi spaima galbenă care paralizase brusc spectatorii îndreptaseră pînă la urmă lucrurile. 

Nu se putea ca în acel noian de farse, care-l transformase pe directorul cabanei în 
cel mai mare jocheu englez, iar pe o ziaristă timidă şi speriată în soţia lui, să nu-i vină 
cuiva ideea celei mai năucitoare farse: în cabană, chiar printre concurenţi se aflau, 
incognito, cireşarii! Fusese o farsă de dimineaţă, lansată în restaurant, chiar cînd 
concurenții îşi terminau micul dejun. Din clipa aceea, toate denumirile şi chemările se 
schimbaseră ca prin farmec. Orice elev mai micuţ şi mai blond şi, obligatoriu, cu nasul 


cîrn sau împins cu degetul în sus, se numea Tic. Orice vlăjgan cu umeri laţi şi cu mers de 
atlet se numea Ursu. Brunetele îşi făcuseră la repezeală codițe, unele mai scurte decît 
degetul, pentru a se transforma în Maria, blondele îşi îndesau părul sub căciulită, lăsîndu- 
şi numai cîteva şuvițe pe frunte, pentru a se confunda cu Lucia, rotofeii timizi şi cu ochii 
întrebători îşi retrăgeau capul între umeri şi se strigau Dan... Cei care-şi spuneau lonel îşi 
duceau mîna la ceafă şi loveau cu cotul braţul vreunei negricioase. Alţii, cufundaţi în 
meditaţie, priveau ca din depărtări agitația terestră din jur sau căutau, cu licăre de spaime 
în priviri, chipurile unor fete îmbrăcate în alb... In tot restaurantul nu se auzea altceva 
decit: Victor, Maria, Dan, Tic, lonel, Lucia, Ursu... Denumiri însoţite de rugăminţi, de 
destăinuiri, de provocări, de ameninţări. Mănuşi nu se aruncau, pentru că era cam frig 
afară. 

— Ascultă, bă Terchea! N-o mai fă pe Victor, că-i spun lui Ursu cum l-ai înjurat... 

— Mamă dragă! Crezi că aş deveni şi eu mai interesant dacă m-aş uita toată ziua, 
ca tine, într-o oglindă albastră? 

— Nesuferitule! Răule! Nu puteai şi tu... 

— Formidabilă prăjitură! se întîmpla să se bucure vreun întîrziat oarecare. 

— Depinde... Tot proteine, glucide, grăsimi şi vitamine. Ba chiar predomină 
vitaminele liposolubile... 

— Degeaba! Mă imiţi foarte prost. Mai citeşte o dată cărţile. Şi încă o dată. 

— Le-am citit de douăsprezece ori pentru că sufeream de narcisism... Inainte de 
peşteră. Brrrr!! 

— Cine mi-a furat vorba? Asta o spun numai eu! 

— Zău, Ticuşorule? Hai mai bine să facem o gigantică! 

Erau atiţia cireşari acolo, şi foloseau cu atita fidelitate fraze din primele cărţi, şi se 
priveau unii pe alţii cu atîta complicitate: Tic pe Maria, Lucia pe Ursu, Victor pe Ionel, Dan 
pe toți, speriat, aşteptînd trăsnete în creştetul capului, încît s-ar fi pierdut în hărmălaie şi 
mulțime, fără să fie recunoscuţi, şi mai ales fără să fie luaţi în serios chiar veritabilii 
cireşari. Şi, bineînţeles, cireşarii erau! Da, cireşarii cei adevăraţi, cei care trecuseră prin 
Peştera Neagră, cei care descoperiseră Castelul celor două cruci, cei care salvaseră 
tanagralele erau acolo! Dar nimeni nu-i recunoscuse, pentru că nu voiau să fie 
recunoscuți. lar după farsa de dimineaţă, puteau să strige ei sus şi tare cine sînt, că nu i- 
ar fi crezut nimeni. Alţi elevi, prin aplomb şi imitație, păreau mai veritabili decît ei. 

Aşa se face că la antrenamentul de dimineaţă porniră spre pirtiile de coborire... vreo 
două sute de cireşari. Şi asta după ce unii se retrăseseră din farsă pentru că aveau o 
înfăţişare prea anticireşărească. Oare unde erau adevărații şapte? 

Tinerii urcau spre capul celor două pirtii de antrenament, în grupuri care se 
formaseră încă înainte de sosirea la cabană. Erau grupurile care urmau să reprezinte 
liceele şi şcolile din diferite oraşe la concursuri. Dar oricît de mare ar fi fost încîlceala 
celor care urcau, oricît s-ar fi amestecat unii cu alţii, două grupuri se distingeau net şi se 
recunoşteau de la prima aruncătură de ochi. Mai întîi din cauza treningurilor, în sutele de 
siluete albastre, un albastru închis, aproape de negru, culoare obligatorie, apăreau cîteva 
pete ciudate care chemau privirile mai mult spre a le însenina. Erau pete galbene, un 
galben palid, încărcat totuşi de oglinzi şi reflexe, şi pete de azur, dar un azur neobişnuit, 
acel albastru de baltica, spălăcit şi strălucitor în acelaşi timp. Apoi, după felul cum purtau 
schiurile cînd nu le aveau în picioare. Galbenul palid ducea schiurile pe umărul drept, dar 
nu cap la cap, ci cap la coadă; albastrul de baltica ducea schiurile de asemenea cap la 
coadă, dar nu pe umărul drept, ci pe umărul stîng. Apoi, după felul cum îi priveau ceilalți 
pe concurenți îmbrăcaţi în banalele şi sîcîitoarele uniforme albastre: cu milă, cu dispreț, 
sau, în cel mai fericit caz, cu indiferenţă. Şi, în sfîrşit, după felul cum se înțelegeau cu 
schiurile atunci cînd le aveau în picioare: alunecau cu o siguranţă, cu o îndemînare şi cu 
o eleganţă care scoteau exclamaţii de uimire de pe multe buze şi obligau multe priviri să 
se minuneze. Treningurile galbene reprezentau liceul din Suşteni, care cucerise 
campionatul şcolar cu doi ani în urmă. Treningurile de azur reprezentau liceul din Binaia, 
cîştigătorul ultimului concurs şcolar, cel de anul trecut. Uniformele elegante şi ispititoare, 
împreună cu bocancii austrieci şi schiurile iugoslave, le fuseseră înmînate o dată cu 
medaliile de campioni şcolari. 

Cele două grupuri erau în conflict deschis, declarat, cunoscut şi ireconciliabil. Un 
conflict mut, dar cu nimic mai feroce, un conflict în care privirile culeg şi revarsă atita 


putere ascuţită, încît sînt în stare să sfişie şi să strivească. Şi galbenul palid şi albastrul 
de baltica vedeau roşu. Cu cinci zile în urmă, adică în dimineaţa sosirii la cabană, la 
primele ciocniri participaseră cu prioritate vocile: glume, negații, insulte, injurii, ameninţări. 
Dar pentru că vocile riscau să se scurgă în braţe, iar brațele să se prelungească în 
mişcări, iar mişcările să caute anumite ţinte: urechi, obraji, păr, iar toate aceste ţinte să fie 
purtate de alţii, conducătorii celor două grupuri, într-un moment de inspiraţie salvatoare, 
hotăriseră să amuţească total în raporturile reciproce pînă în clipa în care se va termina 
decernarea titlurilor. Costin, conducătorul celor cinci treninguri galbene, şi Alexandru, 
conducătorul celor cinci treninguri azurii, consfinţiseră imediat înțelegerea nu întinzîndu-şi 
mîinile, ci azvîrlindu-şi priviri nimicitoare, parcă s-ar fi confundat cu pulberea zăpezii, 
fiecare. 

Cele douăsprezece treninguri distinse şi distincte, şi galbenul şi azuriul fiind purtate 
de cite trei fete şi trei băieţi, se urmăriseră cu atîta ardoare şi încăpăținare mută în 
primele două zile, încît nu mâi descoperiseră nici un alt adversar capabil să le amenințe 
titlul la care aspirau. Erau sigure că marea bătălie se va da între ele. Nici un alt grup, 
îmbrăcat în albastru închis, nu li se părea demn de cea mai mică atenţie. In a treia zi 
însă, Alexandru zărise un concurent absolut necunoscut lansîndu-se cu o viteză 
ameţitoare şi trecînd printre obstacole fără să le atingă, parcă i-ar fi purtat nişte şopirle 
nevăzute schiurile. Din nefericire, îl pierduse în masa de uniforme albastre din vale. 
Imediat, cele cinci treninguri azurii primiseră misiunea să coboare şi să afle cine este 
concurentul insolent. Şi porniseră toate cinci, după Alexandru, într-o superbă trombă de 
zăpadă. 

Scăpate de supravegherea de gheaţă a rivalelor şi de obligaţia de a răspunde cu o 
supraveghere de foc, treningurile galbene răsuflaseră uşurate, cîteva minute, pînă ce 
conducătorul lor, Costin, zărise o siluetă care dansa cu atita graţie printre obstacole şi se 
prăbuşea cu o asemenea viteză în vale încît se uitase imediat la Elena, pentru că stilul de 
dans al alunecării albastre se asemăna cu stilul Elenei şi pentru că mai apucase să vadă 
două codițe împungînd umerii uniformei comune care erau şi ele aidoma cu ale Elenei. 
Conducătorul fantomelor palide dăduse imediat semnalul de alarmă, indicînd cu degetul o 
siluetă albastră care tocmai zbura peste o rîpă şi pornise cu cortegiul fantomatic pe 
urmele ei. După primul cot o pierduseră însă din ochi, iar după al doilea, cînd pîrtia de 
coborîre reapăruse în faţa privirilor, nu mai zăriseră nici o săgeată albastră, ci o uriaşă 
adunătură de gîndaci negri foind prin zăpada lovită de soare de la capătul pirtiei. 

Tot restul celei de a treia zi şi ziua a patra, în întregime, ambele grupuri de campioni 
căutaseră cu înverşunare, fără să-şi destăinuie o iotă din misterele lor. Azurii căutau un 
băiat îmbrăcat în albastru, iute ca săgeata. Galbenii căutau o fată cu cozi, la fel de iute. 
Unii căutau un băiat, alţii o fată. Fiecare culoare căuta pe pirtia pe care şi-o alesese din 
prima zi. Azurii pe piîrtia A, galbenii pe pirtia B. Se instalaseră în capul pirtiei şi urmăreau 
cu schimbul, azurii fiecare schior care li se părea mai îndemînatic, galbenii fiecare fată cu 
cozi şi cu graţie în alunecare. Căutare zadarnică în ambele tabere. Căutare înverşunată, 
nervoasă, mai ales spre sfîrşitul zilei a patra. Mai rămiînea o zi pînă la concurs, ziua a 
cincea, şi încă nu izbutiseră să-şi descopere rivalii cei mai periculoşi. Poate chiar în 
aceeaşi clipă le trecuse prin minte celor doi conducători acelaşi gînd: dacă "ăilalți” s-au 
deghizat în concurenţi obişnuiţi pentru a ne induce în eroare şi a ne enerva, pentru a ne 
distruge moralul înaintea concursului? Răspunsul era mult mai simplu, foarte simplu: 
misterioşii schiori îmbrăcaţi în uniforme albastre schimbaseră între ei pirtiile de 
antrenament. Fata trecuse pe pirtia A, iar băiatul trecuse pe pirtia B, nu din proprie 
inițiativă, ci pentru că aşa îi sfătuise un drăcuşor cu păr blond, încilcit, şi cu nasul cîrn din 
naştere, care nici în republica de zăpadă nu putea să se dezbare de obiceiul lui de 
iscoadă. 

Marii rivali în costume distinse nu se gîndiseră însă la această soluție simplă şi nici 
nu puteau să se gîndească pentru că nu-şi destăinuiseră nimic unii altora. Azurii căutau 
pe piîrtia A un fenomen albastru, masculin, iar galbenii căutau pe pirtia B un miracol 
albastru, feminin. Campionii abia ajunseseră la o întrebare oarecare, transformată brusc 
în presupunere: probabil că erau traşi pe sfoară de "ăilalţi”, pentru a li se învrăjbi nervii 
înaintea concursului. 

In noaptea celei de a patra zile, fiecare grup luase o hotărîre de ultimă oră: a doua zi 
dimineaţa, înaintea primului antrenament, unul din membrii grupului îşi va căuta un post 
foarte discret de observaţie în zona inamică, pentru a vedea ce se petrece acolo, dar mai 
ales pentru a-şi da seama dacă sînt sau nu traşi pe sfoară. Şi azurii şi galbenii luaseră 
exact aceeaşi hotărîre, fără să ştie nimic unii de alţii. Şi pentru a nu fi recunoscuţi în rolul 


lor de spioni iscusiţi, detectivul voluntar al fiecărui grup primise indicaţia, sau poate 
descoperise singur, că ar fi bine să se îmbrace în trening albastru obişnuit. Şi pentru a nu 
bate întru nimic la ochi, azurii se înţeleseseră să trimită în iscoadă o fată, pe campioana 
lor, Atena, iar galbenii un băiat, pe vicecampionul lor, Tiberiu. 

Noaptea trecuse în emoții cumplite, cu somn şi vise rele. lată cum începuse cea de 
a cincea şi ultima zi de antrenament. 

O groază de tineri transformați în cireşari urcau pe coasta muntelui spre capul celor 
două pirtii paralele. De departe, păreau şiruri de furnici albastre-negre cățărîndu-se pe 
trunchiul unui mesteacăn. Cele cîteva pete galbene şi azurii nu mai erau ca în alte zile în 
frunte, rămăseseră în grosul şirurilor, ba începeau să se împotmolească pe la coadă. 
Dacă s-ar fi găsit cineva să le numere de undeva, de sus, ar fi descoperit cu uimire numai 
cîte cinci gîngănii de fiecare culoare: cinci azurii şi cinci galbene. Şi nu le-ar mai fi văzut 
strînse laolaltă, ca altădată, ci disparate printre siluetele albastre, dar alcătuind cu artă 
nişte puncte deosebite, clare, senine, la egală depărtare unele de altele, pe o linie 
întunecată, mobilă. De aceea nu puteau fi numărate precis decît de undeva de sus. Şi 
undeva sus, la capătul celor două pirtii, chiar la mijloc, între cei doi uriaşi oameni de 
zăpadă, unul cu tichie roşie şi altul cu tichie verde, care distingeau într-un fel teritoriile A 
şi B de pe platoul de lansare, se afla cineva, o mogildeaţă albastră care ştia să numere, 
care voia să numere şi care chiar putea să interpreteze rezultatul numărătorilor. "Cînd şi 
cum ajunsese acolo mogildeaţă albastră?" era o întrebare la care n-ar fi putut răspunde 
decit ea şi care nu preocupa în clipa aceea decît doi concurenți, cei care-o zăriseră, 
fruntaşii şirurilor angajate pe cele două pirtii. Pentru că erau doi albaştri care lăsaseră în 
urmă şirurile, strecurîndu-se într-un urcuş discret şi îndărătnic cu o ţintă foarte precisă: 
omul de zăpadă. Omul, la singular, pentru că fiecare siluetă era atrasă de un singur om, 
dar nu de acelaşi. Atena se furişa pe piîrtia B, spre omul cu tichie verde, Tiberiu pe pîrtia 
A, spre omul cu tichie roşie. Amîndoi ştiau că pe băncile înalte din faţa oamenilor de 
zăpadă se ţinea în fiecare dimineaţă sfatul azurilor, lîngă omul cu tichie roşie, şi sfatul 
galbenilor, lîngă omul cu tichie verde. 

Platoul care era străjuit la extremităţile lui de cei doi giganţi albi cu tichii colorate, 
fiecare în capul unei pirtii, avea forma unui pătrat cu latura de vreo două sute de metri şi 
era tăiat drept la mijloc de o prăpastie adîncă şi abruptă, cu ambele maluri acoperite de 
brazi. Prăpastia continua pînă în vale, despărțind în două şi coasta cu pirtiile de coborire, 
şi ducînd pînă jos perdeaua dublă şi impenetrabilă de brazi, la adăpostul căreia urcau, 
nevăzuți unul de altul, cei doi detectivi în albastru. Trecerea dintr-o zonă în alta se făcea 
pe la marginea de nord a platoului unde prăpastia se îmbliînzea. Pînă acolo însă, zonele 
erau perfect separate şi apărate cu străşnicie de priviri indiscrete şi de pericolul fofilării 
vreunui nechemat. Bineînţeles, în condiţiile în care deveneau zone rivale. 

lată de ce Atena şi Tiberiu preferaseră să gifiie dis-de-dimineaţă şi să tragă din 
răsputeri la urcuş, fiecare încredinţat că va ajunge primul sus pe platou, iată de ce îi 
intrigase pe amîndoi apariția acelei mogildeţe albastre în cel mai îndepărtat punct al 
platoului, chiar pe locul de unire al celor două zone, acolo unde se îmblînzea prăpastia... 
pe cînd ei se aflau abia la jumătatea urcuşului. Fără să ştie unul de altul, fără să se vadă, 
ambii detectivi în albastru îşi grăbiră suişul. 

Dar cînd ajunseră sus, pe platou, fiecare la omul de zăpadă rival, nu 'găsiră nici 
urmă din mogildeaţa albastră, adică nu găsiră urmă vie, pentru că, în zăpadă, erau urme 
destule, însă atit de încilcite, de parcă se împleticiseră în fiecare zonă vreo douăzeci de 
betivi. Hărmălaia celor care urcau se apropia primejdios, aşa că iscoadele în albastru nu 
mai avură răgaz să descifreze enigma urmelor din zăpadă. Fiecare se grăbi, în zona ei, 
să-şi găsească un loc sigur de observaţie, şi fiecare îl găsi la adăpostul unor tufe de 
jnepeni, cam la vreo douăzeci de metri de statuile de zăpadă. 

Repede, repede, platourile de lăsară cucerite şi cotropite de siluete şi bucurii 
albastre şi de cîteva spaime şi nelinişti galbene şi azurii. Deşi aproape toți erau 
îndrăzneți, guralivi şi în căutare de glorie, schiorii în costume întunecate priveau în fiecare 
dimineaţă cu admiraţie şi chiar cu un fior de teamă spre băncile din faţa paznicilor de 
zăpadă unde se adunau şi se sfătuiau campionii. Nimeni nu îndrăznea să tulbure consiliul 
de obicei vesel şi arogant al zeişorilor zăpezii. Il ocoleau în tăcere, rareori cîte un 
cutezător saluta în direcția băncii, aşteptînd cu înfrigurare un răspuns, oricît de fugitiv şi 
de indiferent, pentru a se lăuda apoi toată ziua. Il ocoleau mereu, dar în fiecare zi cercul 


admiratorilor părea că se apropie de centrul olimpului de zăpadă, fără să stirnească 
miînia perceptibilă a vreunei zeități. Cea de a cincea dimineaţă fusese proclamată în taină 
de către siluetele întunecate dimineaţa decisivă; cercul trebuia să se contopească pe 
nesimţite cu centrul. Dar... mutrele zeilor de pe bănci erau atît de încruntate şi gesturile 
lor atît de neliniştite, încît se petrecu exact mişcarea contrară: cercul se îndepărtă tot mai 
mult de centrul său, atingînd un diametru care, de fapt, îl dizolva. 

Aşa că sfatul tainic, vegheat de paznicii cu mături în loc de arme, se bucura şi într-o 
zonă şi într-alta de linişte desăvirşită... de care însă nu putea să profite nici unul din 
detectivii ascunşi printre jepi, pentru că zeii vorbeau numai în şoaptă. Se discutau 
amănuntele cheie ale concursului de a doua zi, adică se punea la cale însăşi victoria şi 
nici o ureche străină n-avea voie să audă un singur cuvînt. Dar urechile omului de 
zăpadă? 

In zona A, sub oblăduirea gigantului cu tichie roşie, Alexandru, campionul cu părul 
aproape alb şi cu fața îngustă şi lunguiaţă pe care nu se vedeau sprîncenele, dar cu ochii 
vii şi strălucitori ca două vîrfuri de cărbune, de statură mijlocie, subțire şi suplu ca o 
zvîrlugă, dezvăluia marea taină: 

— Nimeni n-are voie să sufle un cuvînt! începu el. Secret absolut, sub jurămînt!... 
Aşa! Urechile la mine! Coborîrea se va da pe pirtia specială, miine la prînz. Azi după- 
masă şi mîine dimineaţă se vor face recunoașteri şi antrenamente de acomodare... 
cunosc pirtia cum îmi cunosc palma. Nici după cinci sute de antrenamente nu-i prinzi 
punctul nevralgic. Aşa! Urechile la mine! La cota 1150 e o groapă acoperită în care 
coborîrea se împotmoleşte pe nesimţite şi se pierd cam patru secunde, fără să-şi dea 
nimeni seama. Acolo-i punctul nevralgic, dar tot acolo-i şi punctul de salvare... Dacă se 
coboară pe la limita din dreapta pirtiei, exact pe muchie, se prinde o ridicătură absolut 
invizibilă, care dă un impuls teribil, ca o catapultă. In loc să se piardă patru secunde, se 
cîştigă patru secunde, adică, în total, opt secunde. Asta înseamnă victorie sigură, chiar 
dacă le-am da handicap! 

— O fi aşa, îndrăzni un tînăr cu părul creț şi ochi albaştri ca azurul treningului, dar de 
unde ştim noi cînd ajungem la cota 1150? Şi cum vom putea noi, în viteza aia, să 
prindem exact muchia pirtiei? 

— Asta e! spuse Alexandru. Asta e marea taină! Urechile la mine: trebuie să 
pregătim momentul, să-l anunţăm din timp prin cîteva semnale secrete. Aşa! lată ce voi 
face eu: cu cincizeci de metri înainte de cota 1150 voi ridica un omuleţ de zăpadă cu 
tichie roşie pe cap, ca ăsta din spatele nostru, dar mult mai mic, cam un sfert din cît e 
ăsta. Va fi primul semnal: deci cîrmirea, spre marginea pirtiei. lar la punctul nevralgic voi 
înfige în zăpadă două ramuri de brad în formă de X. Voi să vă potriviţi schiurile exact la o 
palmă de cele două ramuri. Şi să fiți pregătiți pentru catapultare, altminteri vă pomeniţi cu 
capul în groapă... Nici o vorbă, nimănui. Sfînt! 

— Şi dacă vreun schior tembel o să nimerească în ramurile de brad şi o să le 
doboare? întrebă una din fete, o negricioasă cu codițe fragile şi chinuite. 

— La asta nu trebuie să vă gîndiţi nici o clipă! răspunse imediat Alexandru. Voi să nu 
le loviți! Ceilalţi? Imposibil! Toţi vor căuta muchia de vizavi şi vor trece obligatoriu prin 
groapa acoperită... Urechile la mine: toată formaţia pirtiei obligă la cotitura asta. Nimănui 
nu-i va trece prin cap să încerce marginea din dreapta. Şi dacă din întîmplare va încerca 
vreunul, fără să cunoască secretul dîmbului, gata! s-a dus! Pînă se scoală din groapă 
trece minutul... Asta-i tot! Altceva nimic. Nimic decît secret absolut! Mormiînt! 

Mormîntul ar fi început, poate din clipa aceea, dacă băiatul cu părul creţ şi cu ochii 
de azur n-ar fi simţit nişte fiori electrici în priviri. Işi întorsese capul fără să vrea şi obser- 
vase o siluetă albastră trecînd pe lîngă omul de zăpadă. 

— Ăsta de unde-a mai apărut? arătă el cu mîna spre băiatul care se depărta. Din 
vale n-a venit... 

— Şi nici din spate nu putea să vină... se miră Alexandru. Am stat tot timpul cu fața 
spre voi... 

— Şi dacă el o fi stat ascuns în spatele omului de zăpadă!? se îngrozi negricioasa 
cu codițe chinuite. 

— Imposibil! o linişti Alexandru, sau mai bine zis încercă s-o liniştească, pentru că 
nici el nu era dumerit. De unde dracu' a apărut idiotul ăla? După el! 

Dar era prea tirziu... "Idiotul” în albastru ajunsese la locul de întîlnire a celor două 
zone, acolo unde prăpastia se îmblînzea şi oferea o punte de legătură între maluri. O 
secundă mai tîrziu dispăru în cealaltă zonă, după perdeaua de brazi. Cu toate acestea, 
azurii porniră după el, cu Alexandru în frunte. Dar cînd păşiră în zona B, în zona 


gigantului cu tichie verde, văzură aproape o sută de mogildețe albastre zbenguindu-se pe 
platou. 

— la-l de unde nu-i! se enervă Alexandru. Ș 

— Adică ia-l de unde e! îl corijă negricioasa cu codițe stoarse. Inainte de a începe 
discuția m-am uitat de jur împrejurul omului de zăpadă. Nu era nimeni! 

— Şi eu m-am uitat... spuse băiatul cu ochi albaştri: Nici eu n-am văzut pe nimeni. 
Şi-am mai făcut un ocol chiar în toiul discuţiei şi n-am zărit nici un albastru pe o rază de 
cincizeci de metri... 

— O fi trecut pe lângă noi fără să-l vedem... se gîndi Alexandru. Altă explicaţie nu e, 
că din pămînt n-a ieşit şi nici fantomă n-o fi. 

Silueta misterioasă se apropiase pe nesimţite şi nevăzute de omul alb cu tichie 
verde. Şi deodată căzu pe zăpadă ca fulgerată. Dar nici nu se ridică şi nici nu rămase 
acolo. Se împinse într-o alunecare lină spre omul de zăpadă, ajunse cu fruntea la poalele 
lui... o secundă... două... şi pata albastră începu să se micşoreze, parcă sub influența 
unei vrăji neîndurătoare, pînă ce se dizolvă cu totul în zăpadă. Dacă ar fi urmărit-o 
cineva- cu privirile de departe, ar fi asistat la acest nemaipomenit spectacol. Dar nimeni 
n-o urmărise şi n-o văzuse, nici chiar omul de zăpadă, pentru că era cu spatele la ea. Nici 
chiar iscoada albastră ascunsă în tufele de jnepeni, la douăzeci de metri de omul de 
zăpadă, pentru că nu avea în ochi decit treningurile palide de pe bancă. 

Cinci fantome galbene stăteau pe banca din fața gigantului cu tichie verde. Parcă 
aşteptau să se întîmple ceva, pentru că nici una nu era în stare să scoată o vorbă. Feţele 
începeau să capete tot mai mult culoarea treningurilor, bocancii hîrşiiau cu vîrful sau cu 
călcîiul zăpada îngheţată de sub bancă, privirile nu se dezlipeau de buza platoului de 
lansare, tresărind ori de cîte ori vedeau o siluetă albastră ivindu-se acolo. Poate chiar în 
clipa cînd orice speranță părea pierdută, apăru pe paltou un cățărător în albastru, cu 
ochelari de soare, fără schiuri pe umeri, asemănîndu-se la mers şi la înfăţişare cu alti 
douăzeci, treizeci de tineri care se antrenau în zona omului cu tichie verde. Un singur 
amănunt îl deosebea, poate, de ceilalți: căciulită verde cu moţ alb-roşu. Dar era exact 
amănuntul pe care îl aşteptau fantomele galbene, şi mai ales conducătorul fantomelor 
galbene, Costin. Noul-sosit trecu prin faţa băncii cu mîinile în buzunare şi, fără să 
privească la cei care tremurau acolo, şuieră printre dinți: 

— Speciala... Miine la unsprezece şi jumătate... 

Şi îşi continuă plimbarea, la fel de liniştit, făcu un ocol prin spatele omului de 
zăpadă, apoi cobori pe unde venise. Nimeni nu-i dădu vreo atenţie, nimeni nu-i 
remarcase sosirea şi mai ales înapoierea. 

Costin şi fantomele sale se învioraseră. Şuierul acela, auzit atît de vag de urechile 
lor, avusese puteri vrăjite. Costin sări de pe bancă şi începu să-şi desfacă braţele parcă 
după un somn greu şi tulbure. Dar nici nu se gîndi să deschidă gura înainte de a face un 
cerc în jurul omului de zăpadă. 

— Nu e nimeni în preajmă, se linişti el. Nici un intrus. Ăilalţi ne privesc de sus de pe 
punte. Parcă ar avea de gînd să vină încoace. Aha! Işi pun schiurile. Să ni le punem şi 
noi cît durează colocviul... 

— Adică monologul... se auzi o voce groasă. 

— Acum nu mai poate fi monolog... şi du-te dracului! se înfurie Costin. Urechile la... 
Adică aşa zice ălălalt... Atenţie! Concursul se face pe piriia specială şi începe miine la 
unsprezece şi jumătate. Asta am vrut, asta am aşteptat. Incepînd din clipa asta, ăilalți sînt 
în mîinile noastre, adică în schiurile noastre. Un singur hop trebuie să trecem, un hop pe 
care imbecilii nu-l cunosc, pentru că habar n-au de tainele pirtiei speciale. Frăţiorilor, i-am 
halit! 

— Să nu ne halească ei... se auzi aceeaşi voce groasă. 

— la nu mai cobi, cretinule! Urechi... adică nu... Atenţie! Hopul cel mai mare e cota 
1300... La insuliță, aşa i se spune vara. Pîrtia înconjoară o movilită pe care s-au înfipt doi 
brăduleți gemeni, ca două lumînări încovoiate la rădăcină, aşa ca un fel de U. Exact. 
Dacă te uiţi de departe la ei seamănă cu un U. Ei, bine! Acolo, la insuliță, e marele hop! 
Cei mai mulţi schiori înconjoară movilita prin dreapta. E mai uşor de cîrmit şi mai în firea 
lucrurilor... 

— Aha! descoperi cel cu vocea groasă. Noi trebuie să ocolim prin stinga... Şi ce 
cîştig aduce ocolul prin stînga? 

— Nici un cîştig! îl reteză Costin. Cel mult o deraiere şi vreo zece tumbe, ca să-ţi 
treacă pentru toată viața pofta de concurs şi poate chiar de schi... dacă nu ştii să faci bine 
stinga... Dacă te pricepi, scapi numai cu spaima şi cu vreo cinci, şase secunde pierdute. 


— Păi atunci ce scofală e dacă o luăm ca şi ceilalți prin dreapta? întrebă altă voce 
cam la fel de groasă, adică tot în schimbare. 

— Nu e nici o scofală! Nici dreapta, nici stînga nu aduc vreun cîştig. Dar cine trece 
prin mijlocul acelui U, cîştigă vreo opt secunde! Parcă i s-ar prinde elice la schiuri, parcă 
l-ar goni un motor din spate... 

— Alţii nu ştiu şmecheria? 

— Nu e nici o şmecherie, nerodule! Movilița face parte din traseu. Pe dreapta, pe la 
stînga, pe deasupra ei, nu contează. Numai că nimeni nu se gîndeşte să treacă printre 
cei doi brăduleţi. Cînd îi vezi prima dată în față, de după cotitură, dintr-un unghi rău, ţi se 
par atît de apropiaţi încît primul gînd e să te fereşti de ei, să nu cumva să intri în ei. Şi din 
cauza asta nimeni n-a simţit că acolo e o adevărată trambulină: 

— Şi tu de unde ştii? se amestecă una din fete în vorbă. Dacă e o capcană? 

— Nu e nici o capcană, fricoaso! Şi nu sînt singurul care ştie secretul ăsta. Il mai ştiu 
trei persoane, o fată şi doi băieți, şi toţi trei sînt campioni. De ce să nu fim şi noi?... Şi 
dacă anul trecut concursul ar fi avut loc tot pe pîrtia specială, poate că erai şi tu 
campioană. Acum e clar? Toată echipa noastră va trece prin U şi vom cîştigă concursul 
pe echipe... La individual o să vedem noi... Ce-o să-i mai halim pe idioții ăia! 

Azurii se apropiau... Şi erau numai cinci! Dar şi azurii văzură cu uimire numai cinci 
galbeni lîngă gigantul cu tichie verde! Şi deodată se porni de undeva un iureş albastru, o 
învălmăşeală care cuprinse în centrul ei şi cele zece pete deschise. Larmă, ţipete, 
mişcare, trombe de zăpadă, toți concurenții se adunaseră parcă în zona fantomelor 
galbene. Două, trei minute ţinuse vîrtejul de pe platou, apoi începură lansările. Unul după 
altul, la o secundă, se prăvăleau în vale schiorii albaştri. Cînd larma şi agitația se potoliră, 
cele două grupe de campioni şi de candidaţi la victorie se treziră faţă în faţă: cinci galbeni 
şi un albastru contra cinci azurii şi o albastră. Doar cîteva clipe de surpriză... şi nu mai era 
nevoie de nici un raport din partea iscoadelor. "Misterul celor două siluete albastre 
încetase să mai fie un mister!" aşa gîndeau cei doi conducători ai culorilor senine. 
Fiecare era încredinţat că înlăturase primejdia de a fi tras pe sfoară de celălalt. Galbenii 
răsuflară uşuraţi văzînd fata în albastru printre azurii, fără să se mai întrebe dacă fata 
avea sau nu codițe, iar azurii, văzînd silueta albastră ascunzîndu-se după fantomele 
galbene, îşi făcură cu cotul, apoi îşi împroşcară rivalii cu priviri dure din care nu lipsea o 
licărire de dispreţ. Şi pentru că povestea se încheiase, îşi dădură drumul la vale cu o 
viteză care-i transforma în năluci. Galbenii porniră după ei, ca să nu rămînă mai prejos. 
Pe întreg platoul rămăseseră doar două siluete albastre, o fată şi un băiat, amîndoi cu 
figuri posomorite, încercînd să-şi potrivească schiurile, dar de fapt ferindu-se să se uite 
unul la altul. Se spetiseră urcînd înaintea tuturor, înghețaseră în nemişcarea lor printre 
jnepeni, ba se şi făcuseră de rîs în costumele albastre, cam jerpelite şi cam intrate la apă, 
şi după toate, nimeni nu-i întrebase nimic, şi nici măcar un semn sau o vorbă de 
mulțumire nu-i răsplătise. Prefăcîndu-se că nu se văd, se apropiară de bancă, apoi se 
aşezară pe ea pentru a-şi potrivi schiurile. Dar parcă n-aveau chef să coboare. N-aveau 
chef nici să-şi pună schiurile. Nici măcar nu stăteau cum trebuie pe bancă: fiecare la un 
capăt, abia atingîndu-l. Atena la dreapta, Tiberiu la stînga. Ba la un moment dat îşi 
ridicaseră şi schiurile între ei, ca o pavăză. Erau subțirei şi palizi amîndoi, ea cu priviri 
mari, mirate, descoperind pretutindeni taine, el înspăimîntat şi speriat, sau poate numai 
supărat, cu ochi negri, scăpărători. Primul izbucni el, cu şuierături rele în glas: 

— Costin ăsta e un dobitoc! Şi un caraghios! Şi un îngîmfat fără pereche! Cîştigă un 
concurs şi apoi trăieşte din el un an întreg. Şi la română, şi la matematică, şi la ştrand, 
deşi înoată ca un dezmăţat, şi la cofetărie, şi cu fetele... numai dintr-o coborîre cu 
schiurile... 

— E drăguţ... spuse Atena foarte încet. E drăguţ din partea ta că nu vorbeşti aşa 
despre Alexandru, deşi ar merita şi mai multe... 

— Pssss! Ce-mi mai sărise inima! mărturisi Tiberiu. Credeam că-ţi place Costin... De 
nătărăii tăi nu pot să mă leg pentru că nu-i cunosc. Pe-ai mei îi ştiu însă mai bine decît 
schiurile... Sînt băieţi de treabă, mai ales fetele... 

Atena zîmbi fără să vrea şi dintr-o dată atmosfera se destinse. Se aşezară mai bine 
la capetele băncii, ba chiar începură să se apropie. 

— Şi în grupul nostru sînt fete cumsecade, mai ales băieții... rise Atena de-a binelea. 
Dar Alexandru e într-adevăr un nătărău... El ne obligă la rivalitate... 

Cîteva clipe nici unul nu scoase vreun cuvînt. Apoi se auzi vocea tremurîndă a 
băiatului: 

— Ştii... Am uitat să-ți spun anul trecut... cînd vi s-au dat premiile. Tot din cauza lui 


Costin... El ne-a înhăţat şi ne-a obligat să plecăm imediat... Ştii... Eşti foarte frumoasă... 

Atena tresări şi se uită speriată împrejur. Vorbele rostite atît de neaşteptat o 
umpleau cu aer cald, dar parcă o şi sufocau. Poate că trebuia să le respingă... Oare? Sau 
poate că ar fi avut voie să le audă chiar cu un an în urmă... 

— Mulţumesc! se pomeni că şopteşte fără voia ei. 

Şi în clipa aceea plină de tresăriri şi surprize, cu un început firav de melodie, cu 
respiraţii nehotărite, mirate, dar atît de adinci şi plăcute, în clipa aceea de gheaţă şi foc, 
în care două miini încercau să se caute printre schiuri, exact în clipa aceea se produse 
catastrofa. Omul de zăpadă, gigantul cu tichie verde se prăbuşi ca un nevolnic peste 
bancă, izbindu-i şi aproape îngropîndu-i pe cei doi melancolici, dar şi apropiindu-i pînă la 
atingerea frunţilor. Cînd izbutiră să se ridice din movila de zăpadă, să-şi elibereze 
trupurile şi mai ales capetele, văzură în locul omului de zăpadă un omuleţ viu, un băiat 
speriat, năucit, cu păr blond, acoperit ici-colo de platina zăpezii, şi cu un nas cîrn care 
aducea cu al... 

Nu mai avură timp să-şi termine gîndul sau să-şi înceapă amintirea, pentru că 
băiatul din spatele băncii se lansă într-o goană nebună pe pirtia de coborire. 

— Extraordinar! se minună Atena. Tu nu crezi, ca şi mine, că fugarul ăsta e... el? 
Fratele Mariei, Tic... 

— Precis! sări Tiberiu, poate pentru a-i face plăcere fetei. Pun mîna-n foc că e Tic... 
Dar dacă e el aici, atunci sînt şi ceilalţi cireşari! Şi noi care am luat totul drept o farsă! 

— Ca şi în seara trecută cu campionii... Işi aminti Atena. Oare să fie şi Victor, şi 
Ursu, şi Lucia? 

— Precis! Hai după el! Fără să le spunem celorlalţi! Formidabil, nu? Ne jucăm mai 
departe rolul de detectivi. Tu vrei? 

Atena clătină veselă din cap. Amîndoi se grăbeau să-şi potrivească schiurile. Şi 
parcă pentru a pecetlui secretul, îşi prinseră mîinile şi merseră aşa pînă la buza văii. 
Mogildeaţa albastră se apropia vertiginos de forfota neagră de jos. 

— Nu-l mai ajungem... se sperie Tiberiu, sau poate încerca o manevră abilă. 

Atena îi strînse vîrfurile degetelor cu mîna caldă, apoi se lansă ca o nălucă în vale. 
Parcă voia să doboare toate recordurile de coborire. Pe la jumătatea pirtiei, Tiberiu o 
ajunse. Zburau umăr la umăr. Mogildeaţa albastră intrase în furnicarul de jos şi poate că 
ar fi pierdut-o din ochi dacă nu ar fi zărit-o, vreme de o clipă, oprindu-se lîngă o altă 
siluetă albastră care se deosebea de cele din jur prin statură. De sus, silueta lîngă care 
se oprise fugarul părea că le domină pe toate celelalte. Mogildeaţa dispăruse. Parcă o 
înghiţise pămîntul. Dar uriaşul rămăsese. Şi pe măsură ce schiorii detectivi se apropiau, 
gigantul îşi reducea proporţiile înfiorătoare, transformîndu-se într-un tînăr înalt şi solid, 
aşa cum mai erau şi alţii în furnicar. Şi lîngă el se afla o fată blondă, cu părul scurt, tuns 
băiețeşte, sprintenă şi îmbujorată. 

Atena şi Tiberiu îşi găsiseră un loc de pîndă la vreo zece metri depărtare de prietenii 
dărimătorului de statui, între doi bolovani care-şi ascundeau deschizătura după ramurile 
unui brad. Spaţiul de pîndă fiind mic, se lipiseră unul de altul şi urmăreau zgribuliţi 
mişcările vlăjganului şi ale fetei cu păr de aur, care parcă gravita în jurul lui. 

Tiberiu prinse cu mîna braţul Atenei: 

— Ai văzut? Şi-au pus amîndoi ochelari de soare... 

— După ce s-au uitat în toate părţile... Mi-a fost teamă că ne vor descoperi... El e 
Ursu şi ea e Lucia, nu? 

— Eşti foarte perspicace... nu scăpă prilejul unei laude Tiberiu. Ei sînt! Absolut sigur! 
Ursu şi Lucia! Dă-mi mîna şi hai să jurăm: să rămînă numai secretul nostru... pînă ce 
hotărîm amîndoi să le spunem şi celorlalți. 

Şi pentru că Tiberiu se grăbi să-şi scoată mănuşa, Atena înţelese că trebuie să-l 
imite. Două miini calde îşi schimbară fiori şi tresăriri. 

— Dacă se despart, spuse Atena, după ce-şi recăpăta respiraţia cea obişnuită, eu 
mă duc după ea şi tu după el... 

— Formidabilă idee! se bucură Tiberiu şi-i căută iute mîna pentru a i-o mai strînge o 
dată, băiețeşte. Eu mă iau după Ursu şi tu după Lucia... şi ne întîlnim... adică ne 
aşteptăm unul pe altul la fiecare şi jumătate în holişorul cu flori şi draperii verzi de la etajul 
trei... 

— Şi dacă unul din noi e obligat să-şi continue urmărirea, se însufleți Atena, lasă un 


bilețel cu amănunte... şi cu ce crede el... Între foile cactusului de lîngă fereastră. Chiar 
lîngă rădăcina cactusului, între foile care ating fereastra... Sînt două foi gemene care se 
despart pe la mijloc, eu le cunosc foarte bine. Numai tu să le ţii minte. Da? 

Tiberiu nu mai avu vreme să răspundă, pentru că îl văzu pe vlăjganul cu ochelari, 
care nu putea fi decît Ursu, îndreptîndu-se cu paşi grăbiţi spre adăpostul mascat dintre 
cei doi bolovani. Amîndoi şoptiră în aceeaşi clipă: 

— Să nu ne vadă fețele... 

Dar cum oare să nu li se vadă fețele, fără să trezească bănuieli? Dacă şi-ar fi întors 
capetele, sau şi le-ar fi aplecat, sau şi le-ar fi acoperit cu mîinile, s-ar fi trădat imediat şi 
ireparabil. Exista o singură atitudine firească şi frumoasă. 

— Doamne, ce noroc! spuse în şoapte neauzite Tiberiu, în timp ce-şi încolăcea 
mîinile înmănuşate în jurul căpşorului împroşcat de jar şi îşi apropia obrazul de obrazul ei, 
pentru a-i primi şi a-i da toate uimirile. 

Şi cuprins subit de gîndul că s-ar putea, Doamne fereşte! să rămînă descoperită o 
parte a chipului de care-şi lipise obrazul, şi pe urmă să fie recunoscută de Ursu, se 
chinui, cu o spaimă care-i oprise inima, să atingă buzele fetei chiar cu buzele lui, şi ceva 
subțire ca un fir de sîrmă încărcat de scîntei şi fiori electrici îi încremeni buzele şi-i închise 
ochii. Şi rămaseră amindoi, aşa, cu buzele atinse şi uscate, fără măcar să respire, pînă 
cînd inima, duduind, şi pieptul, sufocîndu-se, simţiră nevoia cumplită de aer. Atunci se 
treziră, abia atunci, şi norocul îi copleşi iarăşi. Lucia şi Ursu tocmai se despărțeau şi deci 
trebuiau să se despartă şi ei imediat, amînînd, pentru cine ştie cînd, emotia, ruşinea şi 
îndrăzneala de a se privi în faţă. 

"Ce bine că ne-am înţeles dinainte!" se bucură adînc Atena, încă neîndrăznind să se 
uite, măcar cu coada ochiului, spre Tiberiu. Dar Lucia se îndepărta, şi se îndepărta şi 
Ursu şi abia mai avură vreme să-şi întilnească mănuşile groase şi fără fiori. Se despărțiră 
fără să se uite unul la altul şi îşi începură sub o zodie fericită misiunea lor voluntară şi 
misterioasă. 

Fata cu păr blond, tăiat scurt, se plimba pe platoul de la poalele pirtiei, fără nici o 
țintă. Nimeni nu-i dădea vreo atenţie, dar nici ea nu dădea vreo atenţie cuiva. Pur şi 
simplu se plimba. Tăia platoul în diagonale şi în cruciş, sau făcea cercuri şi volute şi tot 
felul de sinuozităţi, uneori o speria larma care se aprindea ici-colo ca nişte focuri izolate, 
sau se oprea în preajma unor grupuri care păreau mai vesele şi mai originale, dar le 
părăsea repede, cu acelaşi suris înțelegător zugrăvit pe figură, sau înțepenea pentru 
cîteva clipe în spaţii libere, fără obstacole, pentru a admira priveliştea grandioasă din de- 
părtare. Se plimba, probabil, ca atîtea alte siluete albastre, fără ţintă. Şi nici nu-i trecea 
prin cap că e urmărită. 

Atena n-o scăpă nici o clipă din ochi, dar nu se agățase de spatele ei ca o umbră 
sicîitoare şi vulnerabilă. O urmărea cu iscusinţă, schimbîndu-şi mereu locul, pentru a nu fi 
observată. Cel mai adesea mergea paralel cu ea, la stinga sau la dreapta, uneori 
rămînea şi în urma ei sau chiar o lua înainte, alteori o lăsa să se îndepărteze mult pînă se 
pierdea în grupurile albastre fără să-i fie teamă că n-o va regăsi. O recunoştea uşor, după 
căciuliță roşie cu cercuri albastre spre frunte şi cu cercuri galbene spre creştet, dar mai 
ales după curcubeul care îi juca în moț: toate culorile zilei se adunaseră, strălucitoare, în 
moţul mare, mătăsos, care-i aluneca pe ceafa. 

In plimbarea aceea neîntreruptă şi inutilă, Atena auzise de atitea ori strigîndu-se 
numele Luciei şi văzuse atitea fete blonde răspunzînd prin zîmbete sau strîimbături la 
această chemare, încît începuse s-o roadă îndoiala că urmăreşte o himeră. Mai întîlnise 
băieți înalţi şi puternici alături de blonde cu păr scurt, mai întîlnise atitea tipuri care se 
puteau asemăna cu cireşarii... Oare nu era într-adevăr o farsă toată povestea? Oare fără 
ideea că eroii ei favoriţi se află acolo, l-ar mai fi asemănat pe băiatul care se ascunsese 
sub omul de zăpadă cu celebrul Tic? Şi pe blonda în urma căreia se afla, cu Lucia?... Dar 
fără prăbuşirea omului de zăpadă poate că ar mai fi aşteptat un an pînă să i se spună, 
chiar de către băiatul de la care voia să audă, că e foarte... da! el spusese singur, fără să- 
| oblige nimeni: foarte frumoasă! "Grozav!" se bucură ea şi aproape se izbi de fata cu 
căciulită roşie şi cu mot multicolor. Noroc că mai avu vreme să se mlădieze şi să evite 
ciocnirea, în ultima clipă. 

Scufita roşie nu mai era singură. Fusese atacată pe neaşteptate, din dreapta şi din 
stînga, de doi băieţi, fiecare o apucase de un braţ şi o răpiră într-un vîrtej de zăpadă. Dar 


ea nu scoase nici un strigăt de ajutor, nici măcar o exclamaţie de uimire, se lăsă purtată 
pe sus, şi apoi trasă ca o povară, cînd îşi pierdu echilibrul, şi apoi se agăţă de gitul lor 
cînd şi-l recăpătă. Asta era prea de tot! se hotărî Atena cu toată convingerea. Prea multe 
coincidenţe ca să rămînă la o simplă bănuială: Fata devenise, cel puţin pentru ea, Lucia 
cea adevărată. lar băieții care o răpiseră nu erau decît Dan şi lonel! 

Iscoada în albastru se strecură ca o adiere printre neis-coadele care umpleau platoul 
pentru a se apropia cît mai repede de cei trei cireşari. Apărată de nişte gură-cască, 
merse cîteva clipe în linie cu cei trei, chiar atingînd cotul lui Dan. 

— Tic a păţit-o! spunea Lucia. A dărîmat omul de zăpadă din dreapta. Cel cu tichie 
verde. Dar a aflat toate tainele. 

— Aoleu, mamă dragă! se sperie băiatul de lîngă Atena. Nu cumva au pus mîna pe 
el? 

— Nu! îl linişti Lucia. A scăpat ca prin urechile acului de furia unei perechi. Acum s-a 
dus după ac... 

— După ac? se miră băiatul slăbuţ şi puţinei cîrn din partea cealaltă. Aha! Vrei să 
spui că şi-a deteriorat pantalonii. 

— Da... rise Lucia. Jumătate din piîrtie a coborit-o căzînd. Are o gaură că abia şi-a 
putut-o acoperi cu cipilica. Dar altă şansă de salvare nu avea. Cred că l-ar fi linşat 
schiorii... O să stea cîtva timp lîngă Tombi... 

— Sssst! îi avertiză lonel. Prea folosim cuvinte după care am putea fi recunoscuți... 

— Dacă-i pe-aşa, spuse Dan, trebuie să mă uit cu mai multă atenţie la voi. Dacă 
sînteți alții? Am auzit atîția numindu-se Lucia şi lonel şi vorbind cu atîta fidelitate în graiul 
vostru, că s-ar putea să fiţi nişte mistificatori. Şi chiar nu bănuiţi deloc că m-am deghizat? 

Mai mult nu auzi Atena, pentru că, fără nici un avertisment, cei doi băieţi o smuciră 
iarăşi pe Lucia, obligînd-o să se lase purtată de ei pe un alunecuş în pantă. La capătul 
alunecuşului, Dan se împiedică şi toţi trei se rostogoliră ca nişte mingi. Atena evită 
alunecuşul, sau mai bine zis nu ajunse pînă la el. Cireşarii îşi scoteau dintr-o movilită de 
zăpadă schiurile. Prin urmare se pregăteau de plecare. 

Iscoada alergă într-un suflet la locul unde-şi lăsase schiurile, între cei doi bolovani 
mascaţi cu ramuri de brad, dar nu mai găsi acolo decît o singură pereche. Schiurile lui 
Tiberiu dispăruseră! Numai o clipă ținu spaima ei. Parcă se vedea un capăt de hîrtie, 
undeva sub legăturile schiurilor. Într-adevăr, era un bileţel de la Tiberiu: 

"EI e! Sigur. Dar nu singur. E şi Maria, şi Victor. Au pornit toţi trei spre platoul de 
lansare. Pornesc şi eu. La revedere şi... ştii tu... Tibi." 

Din tot ceea ce scria în bileţel, un singur lucru o uimea şi o neliniştea, acel ştii tu... 
Oare ce să ştie, oare ce ştia, sau ce trebuia să știe... ? Intrebările misterioase erau 
dublate, din fericire, de mişcări harnice şi îndemînatice. Nici nu respirase de două ori şi 
schiurile i se prinseseră solid de bocanci. Ştii tu... şopti ea în loc de rămas bun, apoi porni 
spre alunecuşul unde se rostogoliseră cireşarii. Nu mai era nimeni lîngă movilita de 
zăpadă şi nici în jurul ei. Şi nici pe toasta care urca spre platoul de lansare nu-i zări. Dar 
pe drumul spre cabană parcă se zăreau trei siluete albastre la marginea unei pădurici. 
Exact! O fată, încadrată de doi băieți. Alunecau pe schiuri, lin, ca într-un dans ciudat. li 
ajunse repede, dar pe tot drumul spre cabană nu se mai aflau alți schiori decît cei trei 
cireşari şi iscoada cam neliniştită. Era neliniştită iscoada pentru că nici în urma ei nu se 
afla vreun schior. Pustiu în faţă, pustiu în spate... Şi ea la zece metri în urma cireşarilor! 
Nu mai putea rămîne neobservată şi nici nu-i trecea prin cap altă idee de salvare decît 
aceea de a-şi încetini alunecarea. Dacă i-ar fi venit ideea asta numai cu cîteva minute 
mai înainte... Acum putea să fie cam tirziu. Şi chiar era. 

Pentru că şi cireşarii îşi încetiniră alunecarea. Ba unul din înaintaşi, cel subţire şi cu 
nasul în vînt, îşi întoarse capul şi o zări. Şi la cîteva secunde îşi întoarse capul, pentru a 
privi în urmă, şi Dan. Apoi şi Lucia. Era evident că discutau despre ea. Dar pentru că se 
uitaseră înapoi şi o priviseră fără să se ascundă, o considerau, probabil, o simplă 
curiozitate, nu un caz. 

Atena simţi cum cei din faţă îşi încetinesc şi mai mult alunecarea, abia se tîrau. Erau 
chiar la punctul de întîlnire dintre poteca de munte şi drumul mare, asfaltat, care urca la 
cabană. Iscoada trecu pe lîngă ei, dar în loc să cotească spre cabană, merse mai departe 
pe potecă, ba chiar acceleră alunecarea. După cîteva sute de metri, chiar cînd voia să 
vadă ce se mai întîmplă în spatele ei, cei trei cireşari o depăşiră. lar după alte cîteva sute 
de metri se opri, o dată cu ei, în fața unei cabane mici, de biîrne. 

Acolo se oprea şi poteca: în fața cabanei "Poieniţa”. Atena rămase un moment 
năucită. Cei trei cireşari îşi lepădaseră schiurile şi intraseră înăuntru. Ea ce trebuia să 
facă? Să se întoarcă sau să intre şi ea în cabana necunoscută?... Chinuitoare dilemă... 
Ba nu! Trebuia să se hotărască imediat!... Şi deodată se petrecu miracolul. De undeva 
din pămînt apăru în faţa ei... Tiberiu. Avea schiurile pe umăr. Işi duse degetul la buze 
făcîndu-i semn imperios să tacă, apoi o ajută să-şi desfacă legăturile îngheţate. Abia 
atunci îi şopti primele cuvinte: 

— Ufff. De jumătate de oră aştept o minune, începu el cu voce tînguitoare. Am 
înghețat bocnă. Cel puţin degetele de la picioare mi-au degerat de vreo trei ori... Ufff. Am 
găsit un ascunziş formidabil, dar străbătut de toţi curenții din lume. Dacă nu veneai tu... 

Gata! Introducerea fusese făcută. Apoi îşi ridicară şi privirile, şi le întîlniră. Nu era 
nici o umbră de jenă în ele, poate un licăr de spaimă, ca să fie totul şi mai frumos. Se 
prinseră brusc de miini şi cu un curaj extraordinar intrară în cabană. 

La început nu văzură decît patru mese în sufrageria călduţă şi întunecoasă, sau mai 
bine zis una singură, lîngă tejghea, o masă mai mare la care se aflau şapte persoane, 
adică şapte tineri, cinci băieţi şi două fete: cireşarii. Dar sub masă se agita o vietate cu 
urechi ciulite şi cu o coadă încărcată de neastimpăr: Ţombi. Işi făcură cu cotul, silindu-se 
să pară calmi şi indiferenți, dar inimile le duduiau ca nişte clopote înfăşurate care-şi cer 
dreptul la sunet. Pentru a scăpa de privirile curioase ale cireşarilor, trecură în revistă 
încăperea şi abia atunci descoperiră cea de a cincea masă, într-un fel de firidă fără 
fereastră, scobită în peretele opus tejghelii. Un post de observaţie ideal... dacă n-ar fi fost 
ocupat mai demult, după cum dovedea norul gros de fum prin care se puteau totuşi zări 
doi bărbaţi, doi veritabili coloşi, fiecare rezemat în coate, fiecare privindu-şi, într-o 
nemişcare ciudată, farfuria din faţa lui. 

Atena şi Tiberiu se aşezară la o masă mică, aşa cum se cuvenea unei perechi, mai 
ales că măsuţa se afla la doi paşi de sobă şi tot cam la vreo doi paşi de sora ei mai mare 
la care se îndestulau cireşarii. Gesturile şi întreaga lor atitudine păreau un manifest viu al 
nepăsării. N-aveau priviri decît pentru ei, cam asta voiau să dovedească, dar trăgeau cu 
coada ochiului spre un loc anumit, ca într-un film de desen animat, şi îşi încordau auzul 
mai ceva decît specialistul de sub masă. 

— Doriţi masa de prînz? îi trezi o voce hodorogită. Avem ciorbă de varză, sarmale, 
varză călită, varză murată şi nişte plăcinte cu... varză, specialitatea casei!... Va să zică... 
ciorbă, sarmale şi plăcinte... Perfect! 

Vocea hodorogită se stinse imediat. Era şi timpul, pentru că la masa vecină se 
discuta în şoaptă. 

— Ce e cu prefăcuţii ăştia? se interesă Tic. Ăştia au venit cu pilnii în loc de urechi. 

— Aiurea! i se împotrivi Dan. Azi n-ai fler, Ticuşor. Nu-i vezi cum se topesc privindu- 
se? Pe ea am întiîlnit-o pe drum. Săraca! Părea năucită. Nici nu ştia încotro s-o apuce. 
Cine ştie? S-or fi certat, iar acum sînt în epoca împăcării... 

— Să nu fi tu în epoca aia a... Ştii tu... Cînd sună capul gol. Pac, pac... 

— Zău, Ticule! sări lonel tot în şoaptă. Am văzut-o şi eu, şi Lucia. N-a venit ea după 
noi..., ci noi după ea. Probabil că şi-a dat întîlnire aici cu tipuleţul... Slab de tot! strigă 
lonel. Dacă şi ăsta e banc, unde ajungem?... Să vă spun eu unul. Şi aplecîndu-se spre 
urechea lui Tic, continuă în şoaptă: Hai să-i lăsăm dracului şi să vorbim despre ale 
noastre. Tot şoptind abia le atragem atenţia. 

Şi Tic şi Dan rîseră ca după o glumă bună. Atena şi Tiberiu nu auziseră nici o silabă 
din şoaptele schimbate între cei trei cireşari. Numai cuvintele rostite anume de către lonel 
ajunseseră la urechile lor. 

— Nu ţi se pare ciudat? întrebă Atena. Să nu auzim chiar nici un cuvînt din bancurile 
lor! E prea de tot! Ă 

— Dar nici ei nu ne aud pe noi... li răspunse Tiberiu, nevoit şi el să-şi apropie buzele 
de cîrlionţii Atenei pentru a nu-i asculta altcineva şoaptele. 

— Şi asta ce înseamnă? se posomori Atena. Aşa cum ne ferim noi de ei, se feresc 
şi ei de noi. Ne-au simțit, asta e! 

— Nu... zău că nu! îi şopti Tiberiu. Noi avem dreptul să vorbim în şoaptă, sîntem 
obligaţi... 

— De ce? se miră Atena, dar imediat de înroşi şi îşi plecă privirile. 

La cealaltă masă, Dan îi făcu semn cu ochiul lui Tic: 

— Tot mai spui că-s prefăcuţi? Uită-te la ei! Parcă ar fi găsit răvaşe în sarmale, nu 
carne şi orez, sau cine știe ce file de album... 

— Eşti tu un prost! se enervă cîrnul. Dacă vrei, uite! în două secunde îmi schimb în 
aşa fel mutra că o să-ţi vină să plîngi cu sughiţuri... 

— Dacă ar fi toată lumea ca tine, Ticuşor, îl lăudă Dan, n-am mai şti niciodată ce e 
adevărat şi ce nu... 

— la fă ochii mari! îi porunci Tic. Deschide gura! Aşa! Scoate şi limba! Aşa! Gata! 

— La urma urmei ce-ai vrut? îl întrebă Dan. 

— l-am simțit pe ăia că trag cu coada ochiului şi-am vrut să te strîmbi la ei! 

— De ce neapărat cu gura căscată şi cu ochii mari? întrebă surprins lonel. 

— Ca să pară că se strimbă cu adevărat, fără să ştie că se strimbă... Şi ca să 
semene mai bine cu ceea ce este... Pac! Pac! 

Dan mai scoase o dată limba şi îşi holbă ochii în direcţia lui Tic. Se strimbă de-a 
binelea, dar grimasa lui părea o imitație neizbutită a celei dinainte. 

— Cred c-ar fi timpul să ne odihnim, se auzi vocea Luciei. Discutăm mai tîrziu... 

— Mai bine acum! spuse Maria. Eu nu-s obosită deloc. 

— Eu sînt! se repezi Dan. Şi mie nu-mi vin idei decît la orizontală, sau după multă 
orizontală... 

— Credeam că te-ai săturat la schi de amorul tău pentru orizontală... 

— Ahaaa! exclamă Dan, ca şi cum s-ar fi dumerit. Te năpusteşti şi tu asupra mea ca 
să acoperi înfrîngerea lui frate-tău! Bine... Atunci vreau să vă amintesc că s-a hotărît 
odihnă după fie... 

— Oricum, trebuie să urcăm, îl întrerupse Victor. Aici tot nu putem discuta. E aer 
prea închis, prea mult fum... 

— Şi prea multe urechi! adăugă cel mai tînăr dintre ei, uitîndu-se ţintă spre masa 
vecină. 

— Apropo de urechi! îşi aminti Ionel. Vă rog din suflet să nu mai duceţi în camere 
plăcinte cu varză. Cred c-a intrat mirosul de varză şi-n creioane, şi-n nasturi... Şi-n 
urechi... 

— N-a mai dus nimeni nici o plăcintă... de două zile! răspunse Lucia, aproape 
ofensată. Am controlat mereu. Poate că suferi de mania persecuției... 

— Nu de mania persecuției! se apără lonel. De persecuția verzei, pe cinstea mea! 

— Poate că există o instalaţie specială, spuse Dan, care răspîndeşte, prin ţevi şi 
orificii invizibile, mirosul ăsta de varză gătită în fiecare cameră. La urma urmei, de unde 
ştiţi voi că nu e mirosul viitorului? 

— Eu abia îl aştept seara, mărturisi Ursu. Bineînţeles, înainte de masă... Mai ales 
cînd se combină cu mirosul de slănină afumată. Il simt de sus, din capul pirtiei. 

— Apropo de pirtie! îşi aminti lonel. Incă n-am hotărît cum ne prezentăm la concurs. 

Tic se ciondănea cu Țombi sub masă. Auzind însă cuvintele lui lonel, țişni ca un 
fulger. Din păcate, Victor începuse să vorbească şi pe el n-avea curajul să-l întrerupă. 

— Nici nu văd ce-am putea să hotărîm... spunea Victor. Ne prezentăm ca toți 
ceilalți... fără să ştim nimic. 

— Poftim?!!! se miră foarte cireşarul cel cîrn şi ciufulit. Adică eu m-am chinuit 
degeaba? Şi dacă puneau idioţii ăia laba pe mine? 

Victor ridică neputincios din umeri, dar îi făcu un semn complice, din ochi, lui Ursu. 
Vlăjganul transmise semnalul mai departe, spre Tic: 

— Lasă, Ticuşor... Nici n-au pus laba pe tine, nici... 

— Asta am zis-o şi eu aşa... se apără puştiul cu demnitate. Chiar pe mine să pună 
laba?!... Mi-e teamă să n-o fi păţit ăia doi cînd s-a prăbuşit omul de zăpadă peste ei... 

— N-ai nici o vină, Ticuşor, încercă Dan să-l liniştească. A fost un semn al justiţiei 
divine. O pedeapsă... a 

— Aiurea! îl întrerupse Tic. Imi intrase nasul în zăpadă şi am ridicat prea brusc 
capul... ca să strănut cum trebuie... 

— Strănutul dreptăţii! îl felicită Dan. 

— Aranjăm noi şi dreptatea, Ticuşor, spuse Ursu. Miine, înainte de concurs, o să 
facem o inspecţie tainică pe pirtie. Noi doi... Ca nişte apostoli ai dreptăţii, Ticuşor... 


7 
Cireşarii părăsiseră de multă vreme sufrageria, dar nici Atena, nici Tiberiu nu aveau 
curaj să rupă tăcerea pe care o lăsase plecarea lor. Ascultaseră parcă pe ruguri de 


tortură discuţia cireşarilor şi ultimele cuvinte îi chinuiau pe amindoi, ca nişte sfredele 
îndărătnice. O undă de fericire zvicnea totuşi în ei. Intr-o clipă de spaimă, atunci cînd Tic 

amintise despre prăbuşirea omului de zăpadă, îşi apropiaseră involuntar degetele, parcă 
pentru a-şi umple braţele de scîntei. Şi rămăseseră aşa, poate că şi muţenia lor urca din 
întîlnirea, de adieri, a celor două miini. Nu se uitau unul la altul; din cînd în cînd îşi 
priveau mîinile şi atunci degetele li se încordau şi fiorii alergau pînă în pleoape, şi se 
trezeau tremurînd, cu ochii închişi. 

Intr-un astfel de moment îi surprinse vocea hodorogită a cabanierului. Parcă i-ar fi 
împins cineva într-o prăpastie şi se refăceau din bucăţi dureroase. Nu se treziră de-a 
binelea decît în clipa cînd ajunseră în vestibul. li primi un şuvoi rău de aer rece... şi o 
foaie de hirtie înfiptă în vîrful unui schi. Foaia aceea le umplu ochii cu gheaţă şi-i trezi 
definitiv. Conţinea doar cîteva cuvinte scrise cu litere groase. O ameninţare: "Dacă ati 
auzit ceva — uitaţi! Altminteri... Apoi semnătura: Cineva care nu glumeşte”. 

— Adică ce înseamnă acest altminteri? simţi nevoia să întrebe, foarte curajos, 
Tiberiu. i 

— Eu ştiu ce-o fi însemnînd? ridică din umeri Atena. Intre altminteri şi semnătură e 
atit de mult spaţiu gol, încît îmi închipui că a vrut să ne dea a înţelege... Adică se va 
alege pulberea de noi... Uite că mai scrie ceva! 

Intr-adevăr, chiar la capătul paginii, mai erau cîteva cuvinte, care se descifrau greu, 
pentru că fuseseră scrise cu litere mici, abia zgiriate pe hirtie: Un sfat: "Zău că e bine să 
uitati. AI de sus nu glumeşte. Un binevoitor.” 

— la uite, domnule! se enervă Tiberiu. Dacă-i pe-aşa... 

Atena îl întrerupse clipindu-i zîmbitor şi discret: 

___. — Sssst! E o frază cu dublu înţeles: ĂI de sus nu glumeşte... Mie îmi place grozav! 
Imi place totul. Şi ameninţarea, şi sfatul... tu nu-i simţi pe cireşari? 

— Ba da... se bosumflă Tiberiu. Dar nu ţi se pare că ne iau cam tare? Vor cu orice 
preț să ne sperie... 

— Nu cred că vor să ne sperie, rise Atena. Ba cred că nici nu ne-au observat. Dacă 
au vorbit cu atita nepăsare în preajma noastră... înseamnă că ne-am deghizat foarte 
bine... 

— Bine, bine... se înfioră Tiberiu, amintindu-şi rolul pe care-l trăise nu cu mult timp 
înainte. Adică... tu crezi că pur şi simplu ne-am deghizat? 

— Nu ştiu... se retrase Atena. Dar poate că e mai bine să ne închipuim asta... 
deocamdată. Ca să ne putem gîndi mai în voie la toate întîmplările... Şi la cele viitoare. 

Tiberiu acceptă invitaţia, împotriva inimii, şi cu un regret care-i aducea fiere în gură: 

— Dacă tu spui aşa... cu o condiție: deocamaată!... Aşa! Dar de ce crezi că nici nu 
ne-au observat? se grăbi el să continue. Atunci ce e cu hirtia asta?... Cel puţin doi dintre 
ei ne suspectează: cel care-a scris avertismentul şi cel care ne dă sfatul. După cîte-i 
cunosc eu, din cărţi, îmi cam închipui cine sînt cei doi... 

— Nu! Nu! îl opri Atena de teamă să nu audă vreo prostie care ar fi îndurerat-o. Mai 
bine lasă-mă pe mine să ghicesc. Te rog foarte mult... 

Tiberiu se înduioşă ca un copil auzindu-i rugămintea. Şi îi răspunse cu un zîmbet 
forțat care voia să ascundă bucuria năvalnică din pieptul lui, bucuria că poate fi 
mărinimos cu Atena. 

— Sînt convins că şi tu gîndeşti la fel! o încuraja el. Nu-i aşa că... Aoleu! Uitase... 
Spune! 

— lţi mulțumesc... Ştii... eu tot cred că nu ne-a observat nimeni, adică nu ne-a luat 
nimeni în serios. Unul singur dintre ei, mai mult din prudenţă, a vrut să ne sperie... 

— Şi celălalt...? întrebă mirat Tiberiu. 

— Celălalt e acelaşi... numai că şi-a schimbat scrisul şi creionul. Ca să ne sperie şi 
mai tare, ca să ne facă să credem în seriozitatea avertismentului... Nu-i aşa că şi tu te-ai 
gîndit la acelaşi lucru? 

Tiberiu nu se gîndise la aceeaşi persoană, adică nu se gîndise la o singură 
persoană. Dar putea el să nu-i facă o plăcere sau o bucurie Atenei? Mai ales că s-ar fi 
putut să aibă dreptate... De aceea se grăbi s-o încurajeze: 

— Da... Mi-a trecut şi mie prin cap ideea asta... E destul de ingenioasă, demnă de 
cireşari... 

Tiberiu se gîndea la ideea Atenei, fata însă îşi imagina că Tiberiu laudă ideea 
biletului. 

— Numai Tic putea să facă asta! şopti Atena. Nu-i aşa că şi tu te-ai gîndit la el? 

Putea Tiberiu să nu-i dea dreptate? Clătină din cap şi mai închise şi ochii, şi totul 
părea atit de grav şi de definitiv de parcă ar fi răspuns la cea mai hotărîtoare întrebare a 
vieţii lui. De aceea avu curajul să-i strîngă mîna, pentru o clipă. 

— Celorlalţi nu le destăinuim nimic... şopti Tiberiu la rîndul lui. Nici un cuvînt. Eu o să 
spun că m-am rătăcit... 

— lar eu voi spune că m-am supărat pe ei. Bravo! 

— Şi nici despre cireşari nu le vorbim! 

— Nici despre cireşari! consfinţi fata prima sa taină. 


CAPITOLUL II 


Deşi de cîteva minute nu-şi dezlipise ochii de la firidă, cabanierul tresări violent în 
clipa cînd auzi şuieratul scos de unul din cei doi coloşi. Era un şuierat scurt, dens şi 
puternic, ca o explozie ciudată, fără ecou, un şuierat parcă anume azvârlit pentru ate 
ridica în picioare şi a te ţine în stare de alarmă. Aşteptarea nelămurită dură însă foarte 
puţin. După numai două secunde, celălalt colos îşi mişcă de cîteva ori arătătorul, fără să- 
şi întoarcă însă capul spre tejghea, făcînd şi repetând un semn de chemare, şi categoric 
şi indiferent, care-l tulbură şi mai tare pe cabanier. Era prea multă vigoare, prea multă 
poruncă în încordarea braţului şi în mişcarea degetului care chema, dar capul ridicat spre 
tavan şi imobilitatea trupului voiau parcă să demonstreze o stranie nepăsare. Măcar să 
nu se fi auzit înainte acel şuierat ca un semnal de alarmă. 

Distanţa dintre tejghea şi firidă deveni pentru cîteva secunde o cale de tortură, o cale 
spre tortură, pe care cabanierul o străbătu parcă împins de cineva. 

— Ne cunoşti? îl întîmpină o voce groasă şi gravă. 

Cabanierul se uită mai întîi la stînga, la cel care îl întrebase. Şi deodată i se ivi în 
față imaginea unui luptător de circ. Gros şi mătăhălos, cu ceafă de taur, cu urechile lipite 
strîns de ceafă, cu bărbia rotundă, fără nici o asperitate, care făcea ca întreaga față să 
pară trasă cu compasul, cu ochii mici, întunecaţi şi iscoditori, acoperiți de sprîncene 
negre, dese, stufoase, dar cu craniul lucitor, ras cu briciul, fără nici un fir de păr, individul 
parcă abia aştepta să iasă din arenă. 

— N-ai de unde să mă cunoşti... răspunse tot el. Sau poate că m-ai văzut undeva, 
fără să te văd eu... 

Cabanierul, din ce în ce mai speriat, negă prin cîteva mişcări precipitate, apoi, 
supunîndu-se gestului pe care-l făcu subit arătătorul colosului, îşi fixă privirile spre celălalt 
client, spre cel care scoase şuieratul tulburător. Avea o figură comună, care nu se 
remarca prin nimic, numai ochii cenuşii, cu sclipiri de oțel, trădau o energie şi o hotărîre 
neobişnuite. 

Privea însă cu pleoapele întredeschise, ca un om obosit, şi cabanierul se simţi mai 
în largul său. Amintindu-şi însă statura lui, care depăşea pe a colosului, şi simțindu-se 
fixat în aceeaşi clipă de nişte luciri ca de oţel, cabanierul era cît pe-aci să facă un gest de 
retragere. 

— Stai... II invită o voce obosită, calmă, în care se simţea însă şi obişnuinţa de a 
comanda... Pe scaunul ăsta... Dumneata te numeşti Miron... Aristide Miron... Dacă vrei 
neapărat să cunoşti şi numele noastre... 

Cabanierul negă din nou, prin cîteva mişcări precipitate, în timp ce se aşeza pe 
scaunul oferit de omul cu reflexe de oţel în priviri: 

— Nu... De ce?... Vă rog... vă rog... 

Cei doi încuviinţară în tăcere şi cabanierul simţi parcă o undă de linişte trecînd prin 
carapacea de spaimă care-l cuprinsese şi în care se sufoca. 

— Foarte bine! continuă omul cu oţel în priviri. lţi voi spune totuşi numele meu: Liviu 
lordan... 

— lar eu mă numesc Petric... lon Petric! adăugă imediat cel cu capul ras şi cu 
înfăţişare de luptător. 

— Mulţumesc... biigui cabanierul, ca şi cum, destăinuindu-şi identitatea, cei doi i-ar fi 
făcut o mare favoare. 

— lţi voi pune cîteva întrebări, spuse Liviu lordan. Şi ca să ne înţelegi de la început, 
cred că e bine să repet: Noi vom întreba. Da... Şi încă un lucru: Dacă unul dintre noi va 
găsi de cuviinţă să noteze din cînd în cînd răspunsurile dumitale... să nu te sperii. 
Deocamdată nu urmărim altceva decît să ne lămurim asupra unor lucruri. E foarte clar? 

— E foarte clar... răspunse cabanierul tot în neştire. 

— Bine... continuă lordan. De cîtă vreme lucrezi dumneata aici, la cabana asta?... 
Dacă vrei, poţi să nu răspunzi. Nu asta ne interesează cel mai mult... 

Aristide Miron simți din nou tăişul spaimei de-a lungul şirei spinării, deşi vocea lui 
lordan nu avea nici o nuanţă de ameninţare, suna obosită şi indiferentă. Intrebarea însă i 
se părea absolut inutilă, stupidă, urîcioasă, şi tocmai asta îl speria. Toată lumea din 
împrejurimi, tot oraşul de la poalele munţilor, şi atiția alţi turişti din atîtea alte regiuni, o 
groază de oameni ştiau de cînd lucrează el la cabană. 

— De la cincisprezece ani... se pomeni el că răspunde. Adică de aproape treizeci şi 
doi de ani... O viață de om. 

lon Petric, cel cu umeri cît uşa şi cu craniul ras, părea că-şi aminteşte ceva: 

— Ahal... mormăi el. Cum s-ar spune, aproape că sîntem cu toţii acelaşi leat. Ba 
chiar sîntem! N-ai făcut şi dumneata armata la artilerie? La douăzeci şi trei de mortiere? 

— Nu! răspunse cabanierul. Nici n-am făcut armata. Am avut pe la şaptesprezece 
ani un accident, sus la Hodoroaga. Mi s-a zdrelit piciorul drept... Şi de-atunci îl tîrăsc... 

— Nu prea se cunoaşte, spuse lon Petric. 

— Aproape... părea că se roagă Aristide Miron. Vreo opt ani am făcut în fiecare zi 
exerciţii. Cite patru, cinci ore pe zi. Aşa cum m-a învăţat un doctor mare. Dacă nu l-aş fi 
ascultat, azi nu m-aş mai fi mişcat. De două ori pe an venea să mă vadă. Să-i dea 
Dumnezeu sănătate, că bun om a fost... 

— Doctorul Valeriu Georgescu? întrebă Liviu lordan. i 

— Nu! Doctorul Atanasie lanăş. Lui îi datorez faptul că pot să umblu. li plăcea să 
urce pe munti şi întotdeauna... 

Liviu lordan făcu un semn obosit care spunea fără ocol că nu-l interesează vorbăria 
cabanierului: 

— Altădată... Ca să fie clar... Prin urmare lucrezi la cabană de treizeci şi doi de ani... 
Şaptesprezece plus opt... Douăzeci şi cinci... Douăzeci şi doi... Foarte bine! 

Aristide Miron nu pricepea nici o iotă din calculele pe care le făcea lordan, dar cifrele 
îi sunau înfricoşătoare în urechi. Teama iarăşi se îngroşa şi pentru prima dată, de zeci de 
ani, parcă simţea că-l doare piciorul. O încercare de revoltă nestăpinită urca în el. 

— Stai! îl opri lordan chiar în momentul cînd era să explodeze. Va să zică în 1944 
erai aici... Prin iunie, iulie... Da? 

— Da... răspunse iarăşi temător şi retras cabanierul. Aş putea spune că din 1943 n- 
am mai coborit de aici niciodată... 

— Niciodată?! se miră a provocare colosul fără păr. 

— Nu chiar niciodată... îşi aminti Aristide Miron. Am coborit de cîteva ori ca să-mi 
aranjez nişte treburi. Dar n-am lipsit mai mult de o săptămînă... poate două... 

Liviu lordan îi făcu un nou semn de tăcere: 

— Altădată... Va să zică începînd din 1943, în fiecare vară ai rămas aici, la cabană... 

Aristide Miron clătină capul în semn de încuviințare. 

— Bine... continuă lordan. Şi aşa cum i se potriveşte unui cabanier, ai colindat în 
acest timp toate împrejurimile... Sau te-au colindat ele pe dumneata... Stai!... Vreau să 
spun că ai fost la curent cu tot ceea ce se întîmplă în împrejurimi, la celelalte cabane... E 
foarte clar? 

— E foarte clar, răspunse Aristide Miron. Am mai cutreierat şi eu coclaurile... dar mai 
mult au venit ceilalţi pe la mine. Aşa că de... Am aflat destule. Şi cum sînt destul de vechi 
pe aici, oamenii, mai ales cunoscuții, au obiceiul să mai schimbe, cîteodată, numele 
cabanei. In loc să-i zică "Poieniţa" îi zic şi ei "Traista”. 

— Traista?! se întrebă mirat lon Petric. Asta cam ce-ar vrea să însemne? 

— Adică un fel de traistă cu veşti sau cu amintiri. Că mai toți oamenii care poposesc 
pe aici, fie de-alde noi, fie de-alde dumneavoastră, vor să-şi amintească şi ei cîte ceva... 
De cele mai multe ori prostii sau nimicuri: accidente, chiolhanuri, mizilicuri cu tot felul de 
cuconițe... Dumneavoastră le ziceţi aventuri... Şi altele: bătăi, spaime, crime... Dar pe 
dumneavoastră cam ce v-ar interesa? 

Pleoapele lui lordan se îndepărtară pentru o clipă şi cabanierul parcă văzu țişnind 
din ele nişte proiectile de oțel. Poate că era o simplă părere de o clipă, dar neliniştea 
începea iarăşi să scurme. 

— Intrebările le punem noi! aminti, cu voce înceată şi gravă, Liviu lordan. Ne 
interesează, mai întîi, un anume Paul Bălan. Ne interesează însă foarte discret. Dacă află 
că ne interesăm de el, înainte de a-l vedea, e foarte rău. E ireparabil! 

— Inţelegi? spuse foarte amenințător lon Petric. In asemenea cazuri ireparabile... Ce 
mai! Iti dai singur seama cît de rău este. Nimeni nu are voie să audă de acest Paul Bălan! 

Nimeni nu trebuie să ştie că e căutat! _ 

— Nici acum şi nici după! ameninţă la rîndul lui lordan. In ambele cazuri e la fel de 
grav! E foarte clar? 

— E foarte clar... răspunse cam sugrumat Aristide Miron. Nici după... Adică... Asta 
înseamnă că...? 

— Asta nu înseamnă nimic! spuse Liviu lordan. Sau înseamnă un singur lucru: 
sîntem aici ca să întrebăm, nu ca să răspundem... Să fie foarte clar! Ne interesează 
individul Paul Bălan, iar el nu trebuie să afle că ne interesează! Scurt! 

— Nici nu poate să afle! se revoltă în felul lui cabanierul. Nu poate să afle... pentru 
că nu are cine să afle. Eu nu cunosc nici un Paul Bălan şi nici nu-mi amintesc să fi 
cunoscut vreun cetățean cu numele ăsta... care să stea prin împrejurimi... 

Liviu lordan făcu un semn discret, cu degetul, către Petric, un semn care nu putea 
să-i scape cabanierului. Petric scoase un carnet din buzunar, în care începu să noteze 
cuvintele pe care le repeta Liviu lordan: 

— ... Nu cunosc şi nici nu-mi amintesc să fi cunoscut pe individul Paul Bălan... 

— N-am spus aşa! răbufni cabanierul. Am spus că nu cunosc şi nici nu-mi amintesc 
să fi cunoscut un individ cu numele ăsta. N-am auzit despre nici un Paul Bălan prin 
împrejurimi, asta am spus. De unde ştiţi dumneavoastră că nu şi-o fi schimbat numele? 

Cei doi rămaseră o clipă nedumeriţi, apoi îşi aţintiră privirile asupra lui Aristide Miron. 
Priviri ascuţite, nemiloase. Cabanierul nu le putea suporta. Faţa parcă i se făcuse şi mai 
lividă, iar mîinile îi tremurau. 

— Deci nu cunoşti nici un individ cu numele Paul Bălan, spuse cu voce insinuantă 
Liviu lordan. Bine... Dar nu-l cunoşti nici pe cel care a avut cîndva numele ăsta? 

— De unde să ştiu eu cine şi cînd şi-a schimbat numele? se dezmetici cabanierul. 
Nu pot să jur decît pentru numele unui singur om şi omul acela sînt eu. Şi pe mine mă 
cheamă Aristide Miron. Şi mai ştiu că niciodată nu m-a chemat altfel... 

— Notează! sună ca o poruncă vocea lui Liviu lordan. Numitul Aristide Miron nu 
cunoaşte şi nici nu bănuieşte vreo persoană care are sau care a avut cîndva numele de 
Paul Bălan. E clar? 

— Aşa e foarte clar, acceptă cabanierul. Ce vină am eu dacă nu-l cunosc?... Şi dacă 
s-a aciuat prin împrejurimi şi eu nu-l cunosc, nu văd cine altul ar putea să vă pună pe 
urmele lui. 

— Nici nu ne gîndim la altcineva... se auzi iarăşi glasul ciudat al lui Liviu lordan. 
Chiar dumneata ne vei pune pe urmele lui... De aceea discutăm cu dumneata! 

Din nou pluteau valuri de ameninţare şi din nou inima cabanierului se făcu cît un 
purice. 

— Dacă nu-l cunosc, începu el să se tînguie. Ce vină am eu? N-am comis nici o 
neregulă, nici o... 

— Poftim?! îl întrerupse brutal lon Petric. Dacă ţii cu tot dinadinsul să ajungem la 
dumneata... i 

Cabanierul simţi că îngheaţă. Işi duse mîinile la frunte, nu atît pentru a-şi ascunde 
privirile, cît pentru a-şi sprijini capul, care începuse deodată să-i atîrne greu, ca plumbul, 
ca un corp străin. 

— Ai cel mai bun prilej ca să-ți răscumperi... prostia! spuse Liviu lordan. Asta ţi-o 
declar eu, cu toată răspunderea. Aminteşte-ţi termenul pe care l-am folosit. Am spus 
prostie, nu altceva... Deocamdată... Numai de dumneata depinde schimbarea termenului. 
Cred că ştii cît de simplu se poate ierta sau uita o prostie oarecare... 

Cabanierul ridică din umeri ca un om care nu mai are scăpare: 

— Nu ştiu cum v-aş putea fi de folos... N-am nici o putere... lar dacă-i vorba despre 
prostia la care vă referiţi... 

— Dar nu înţelegi odată pentru totdeauna, imbecilule, că nu ne interesează nici cît 
negru sub unghie ce-ai făcut dumneata? izbucni ca un vîrtej Liviu lordan. Incearcă să-ţi 
aminteşti! Gîndeşte-te la toţi cei care s-au aciuat pe-aici, prin împrejurimi, în ultimii 
douăzeci de ani, în ultimii douăzeci şi cinci de ani! Ne interesează un individ cam de 
statura dumitale, însă mult mai slab, cu părul castaniu, al cărui nume autentic este Paul 
Bălan. A ieşit din spital fără un rinichi şi cu jumătate din urechea stingă tăiată... 

— Fără jumătate de ureche?! se învioră subit cabanierul... Cred că-l cunosc... Dar 
nu-l cheamă Paul Bălan!... Ca să vezi, domnule! De-aceea umblă zi şi noapte cu şapca 
trasă pe-o ureche. Dacă nu l-aş fi văzut într-o noapte adormit, fără şapcă, n-aţi mai fi dat 
niciodată peste el. Asta s-a întîmplat cu vreo doi ani în urmă... Ba nu! Chiar acum trei 
ani... li căzuse şapca în timpul somnului şi-am văzut că-i lipseşte o parte din urechea 

stîngă. Nici nu-mi amintesc dacă era urechea stingă sau urechea dreaptă, dar dacă ziceți 
dumneavoastră că i s-a tăiat urechea stingă... aia o fi fost... L-am întrebat ce-a păţit şi m- 
a rugat să nu suflu nimănui vreo vorbă despre urechea lui... Aoleu! Dumnezeule! Cum de 
nu mi-am dat seama! M-a pus să-i jur că o să păstrez taina... şi din cauza 
dumneavoastră... 

— Chestiile astea nu ne interesează! îi respinse lordan tînguielile. Cum îl cheamă? 

Cabanierul se codea, dar văzîndu-l pe celălalt scoțînd carnetul şi cerînd 
încuviințarea lui lordan, socoti că e mai bine să răspundă la întrebare: 

— Fie ce-o fi!... Licu îi spunem între noi. lar numele de familie: Balău. Dar toată 
lumea îl numeşte altfel: Cucu. Multă vreme am crezut că ăsta i-i numele de familie: Cucu. 
Pînă i-a venit pe adresa asta o scrisoare. Cu vreo şapte, opt ani în urmă. Ştiu c-a fost 
mare tevatură. Domnului Paul Balău — Cabana Poieniţa. Nu era nici un Paul Balău la 
cabană. Nici în registru n-am găsit vreun client cu numele ăsta ca să-i trimitem scrisoarea 
acasă. Am început să iau şi eu cabanele la telefon şi să întreb dacă nu se află pe undeva 
un Paul Balău. La Vulturi am dat peste Cucu la telefon. Şi mi-a spus că scrisoarea e 
pentru el, şi a venit într-un suflet aici ca să şi-o ia. Dar nu i-am dat-o pînă ce nu mi-a 
arătat buletinul. Şi am văzut cu ochii mei că-l cheamă Paul Balău... Dar nu cred să mai 
ştie altcineva că-l cheamă aşa. Toată lumea-i zice Cucu... şi cred că i s-a dat porecla asta 
pentru că nu-şi află niciodată cuibul... Rătăceşte mereu din cabană în cabană... 

Liviu lordan îi făcu semn lui Petric să închidă carnetul. Apoi se lăsă greoi pe 
speteaza scaunului, parcă pentru a-i încerca rezistenţa, şi-l privi pe cabanier cu ochi mari, 
de copil. Lucirile stranii, de oţel, se topiseră ca prin farmec, făcînd loc altora, mai vii, de 
mirare şi bucurie. 

— Cucu... Cucu... repetă el în şoaptă. Cine l-ar fi recunoscut sub numele ăsta?... Din 
Bălan — Balău... Un n transformat în u... Ce poate fi mai simplu?... Mutarea căciulii pe 
celălalt a... Ce poate fi mai simplu?... Şi apoi cu şapca pe-o ureche şi cu alt nume, 
rătăcind din cabană în cabană... Ce poate fi mai simplu?... Acum la ce cabană a ajuns? 

— La cabana /zvoarele, răspunse Aristide Miron. Mi se pare că a mai fost o dată 
acolo... Cu vreo... zece... ba nu, chiar cu unsprezece ani în urmă! Exact! Un an după 
avalanşă... Ba nu! Chiar în timpul avalanşei... Din ianuarie pînă în aprilie a stat îngropat 
acolo... Am crezut că n-o să-l mai găsim viu... Doamne! Ce urgie! La fiecare zece ani, aşa 
zice lumea, şi aşa am băgat şi eu de seamă, e an de avalanşă la Şaua Morţii. Se 
prăvăleşte zăpada peste trecătoare şi pînă la dezgheţ nu e chip să se mai ajungă la 
Izvoarele. Eu am apucat trei avalanşe pînă acum, prima la şaptesprezece ani, cînd cu 
accidentul... Mare urgie! Intr-un an au prins şapte oameni acolo, adică nişte tinerei... Cei 
bătrîni i-au sfătuit să nu rămînă la cabană, că e an de urgie... aşa i se spune prin părţile 
noastre avalanşei... dar ei nici n-au vrut să audă... Şi s-au opintit munţii chiar în noaptea 
de Anul nou. Nimeni n-a putut urca pînă acolo şi nimeni n-a putut cobori pe acolo... La 
primăvară nu s-a mai aflat suflet în nici unul... De... Frigul, foamea, dihăniile, spaima... 

— Bine, bine... îi întrerupse Liviu lordan amintirea. N-ai idee cum a ajuns din nou 
Bălan... adică Licu... Cucu... la Izvoarele? S-a mai întors şi pe la alte cabane. 

— La asta nu m-am gîndit niciodată... căzu cabanierul pe gînduri. Ca să vezi, 
domnule! laca! E întîia oară că se angajază a doua oară la aceeaşi cabană. Şi după ce 
le-a terminat, parc-ar vrea s-o ia de la cap... Oare ce-o fi cu el de nu-şi găseşte locul? 
Chiar aşa ca un cuc... Bine i-a zis cine i-a zis... Cucu... Parc-ar căuta un cuib în care să-şi 
lase ouăle... 

— Şi dacă o fi căutînd ouă pentru un cuib? întrebă pe neaşteptate lon Petric. 

— Asta n-o mai înțeleg, spuse cabanierul. Ce ouă să caute?... Cum vine chestia 
asta? Ă 

— Nu vine deloc! răspunse tăios Liviu lordan. E un fel de a vorbi. In limbajul nostru 
are o semnificaţie foarte precisă, dar care nu trebuie să te intereseze pe dumneata. Nu e 
bine să te intereseze! Notează! Paul Balău, zis Cucu, zis Licu, cu domiciliul temporar la 
Cabana Izvoarele... 

— Cu ce se ocupă acolo, întrebă lon Petric. 

— Un fel de om la toate, răspunse cabanierul. Cărăuş, om de serviciu, cîteodată 
bucătar, citeodată ghid. De mult putea să ia o cabană în primire, dar întotdeauna a 
refuzat. Nu e nici mai hoţ, nici mai cinstit decît alții... 

Liviu lordan se ridică pe neaşteptate în picioare. Era foarte înalt, mai degrabă slab, 
însă suplu şi bine legat. Spatele parcă începea să se încovoaie, iar părul odată negru 
devenise gri. Nu părea să aibă cei 47 de ani pe care îi destăinuise colosul chel şi cu 
capul rotund ca o minge. Mulîndu-şi puloverul pe corp, lordan încercă să camufleze o 

umflătură la şoldul drept. Cabanierul îi surprinse gestul şi mai avu vreme să observe 
conturul foarte precis al unui pistol Parabellum. Işi ascunse descoperirea sub masca unui 
zîmbet forțat care nu putea decit să sporească suspiciunea celor doi. 

— Vreţi să urcați spre Izvoarele? întrebă mai mult ca să se afle în vorbă cabanierul. 
Eu nu v-aş sfătui. Nu mai aveţi timp să ajungeţi pe lumină. Trebuia să porniţi mai de 
dimineaţă... 

lordan îşi îmbrăcase vindeacul care-i ajungea pînă la jumătatea coapselor. Nu i se 
mai vedea nici o umflătură. Gesturile i se voiau mai degajate, dar pe figură i se 
întipăriseră cute de supărare: 

— Aş vrea să-mi răspunzi foarte exact la cîteva întrebări. Mai întîi: cum se ajunge la 
Cabana Izvoarele? 

— E un singur drum. Şi de vară, şi de iarnă. Marcaj metalic cu cerc albastru. Până la 
Şaua Morţii sînt vreo patru ore. De la Şaua Morţii la cabană vreo două ore. Unii fac 
drumul în cinci ore şi jumătate. Alpiniştii chiar în cinci ore. 

— Alt drum nu există? O potecă, o... 

— Pînă la Şaua Morti sînt destule, însă de-acolo e o singură potecă: aceea marcată 
cu cercul albastru. | se zice Bîrna ladului şi-şi merită numele. Altă cale nu-i. Numai 
prăpăstii şi prăvăliri de torente. De-aceea, dacă se închide Şaua Morţii, nu mai e loc de 
trecere spre Muntele înalt. Doar vara se poate urca pe Torentul Magilor cu frînghiile. 

— Există telefon la cabană? întrebă Liviu lordan. 

— Este!... Cum să nu fie?... Dar se aude ca de pe altă lume... Atunci cînd se aude... 
Firul urcă pe deasupra unor prăpăstii aşa de crunte, că abia s'a găsit loc pentru cîte un 
stilpuleț firav. Dacă-şi caută cineva dejoacă, gata cu legătura. 

— Cine răspunde acum de cabană? 

— Apoi nu prea se poate şti. Sînt doi fraţi acolo, fraţii Barbu, amîndoi gospodari pe 
cinste şi vînători de prima mînă, dar unul din ei e căsătorit, ăl mai mic, Constantin, şi cum 
şi-a luat şi femeia sus, gurile rele zic că ea face şi desface totul la cabană. De... 

Se ridicase şi lon Petric de pe scaun. Deşi putintel mai scund decît Liviu lordan, 
grosimea şi lățimea lui îl transformau într-un adevărat colos, aşa cum dealtfel era 
supranumit de cei care-l cunoşteau. Cabanierul se simţea ca un şoarece între doi motani 
fioroşi. "Dac-ar fi şi Cucu aici, îşi spunea el în gînd, că şi ăla e o matahală cît toate zilele, 
ar fi ca într-un film." Aştepta să-i cadă o labă uriaşă de piatră în moalele capului sau să 
se întîmple o minune, tot ca în filme, care să-i prăvălească pe cei doi uriaşi printre mese 
şi scaune. Dacă i s-ar fi cerut în clipa aceea să-şi semneze propria condamnare la 
moarte, oare n-ar fi dus imediat mîna la toc? Din fericire i se ceru altceva. 

— Ne-am înţeles de la început, îi aminti Liviu lordan, că n-ai voie să sufli nimănui 
nici un cuvînt... 

— Jur pe toţi sfinţii!... se grăbi cabanierul. 

— Am văzut noi cum îţi respecţi jurămintele... mormăi lon Petric. Noi nu sîntem 
Bălan sau Cucu, auzi? 

Degetele lui Petric se înfipseră pentru cîteva clipe în umărul cabanierului. Nici cînd 
îşi zdrelise piciorul nu simţise o asemenea durere. 

— Nu vrem să te înspăimîntăm, spuse lordan. Am apela la alte mijloace. Vrem să-ţi 
pui lacăt la gură. E foarte clar? 

Tremurul cabanierului era cel mai clar răspuns. 

Ascuns după uşă, lonel asistase, nevăzut, la ultima scenă a convorbirii dintre 
cabanier şi cei doi uriaşi, acolo, în firidă. Auzise şi memorase cu fidelitate, nu atit din 
curiozitate, cît dintr-o senzaţie ciudată de spaimă şi uimire, vorbele pe care cel mai înalt 
dintre ei le rostise, înainte de plecare: 

"Nu vrem să te înspăimîntăm. Am apela la alte mijloace. Vrem să-ţi pui lacăt la gură. 
E foarte clar?" 

Ba chiar văzuse cum alunecă din buzunarul colosului cu craniu pleşuv un obiect 
lucitor, parcă un portofel de plexiglas. Cu gîndul că dacă ar intra, pentru cîteva minute, în 
posesia acelui obiect extraodinar, lumea s-ar vedea descotorosită, cine ştie? de una 
dintre cele mai întunecate enigme ale ei, lonel rămase într-o aşteptare tainică şi 
îndelungată. 

Uriaşii părăsiseră de mult timp sufrageria, dar cabanierul încă nu se mişcase de la 
fereastra la care se mutase, probabil pentru a urmări plecarea celor doi. lonel tocmai se 

gîndea cum să ajungă, fără primejdii, adică fără să fie văzut, în stăpînirea magnetului de 
plexiglas, cînd îl văzu pe cabanier păşind în vîrful picioarelor nesigur, ca pe sîrmă, spre 
firida cu taine. Tot cu mişcări şi gesturi de om care vrea să se ascundă pînă şi de zei, | 
cabanierul ridică portofelul de sub masă şi se întoarse cu el la fereastra de observaţie. şi 
aduse şi un scaun, se aşeză încet pe el, apoi începu să se închine şi să-şi apese, în 
pauze, partea stingă a toracelui, Răsufla prelung, şuierător, se închina, îşi apăsa pieptul, 
mormăia cuvinte fără rost, dar portofelul de plexiglas, pus în faţa lui pe pervazul 
geamului, n-avea curajul să-l deschidă. Se ferea de el ca de un scorpion. Pesemne că-l 
podidise transpiraţia pentru că alergă ca un țap umflat spre tejghea în căutarea unui 
şervet. Îl găsi repede şi, după ce-şi frecă de cîteva ori ceafa, reveni la fereastră cu acelaşi 
mers tăcut şi ţopăitor. Impături şervetul cu grijă... dar lonel nu mai putea suporta. Părăsi 
ascunzişul şi bocăni cît mai al dracului în treptele scării, parcă pentru a deştepta toată 
cabana. Dar cînd ajunse, după două secunde, în sufragerie îl întîmpină, de la fereastra 
binecunoscută, un zîmbet calm şi o voce numai plăcere: 

— Oooo! Bine v-aţi trezit! Cu ce vă putem servi? 

Pe pervaz, nici urmă de portofel lucitor. Doar un şervet împăturit cu grijă, însă 
aruncat neglijent într-un colț. 

— Un pahar de borviz, ceru lonel arătîndu-şi cu aceeaşi plăcere gingiile. Vreau să 
iau un antinevralgic. Ştiţi... 

— V-am dus, dimineaţă, cîteva sticle de borviz în camere. Mi se pare trei... Ba nu! 
Chiar patru... 

— S-au consumat, rînji lonel. Nu ştiu ce-am avut? Pe toţi ne-a cuprins dragostea de 
borviz, după masă... Probabil din cauza sarmalelor sau din cauza ciorbei de varză... 

— Aha! înţelese cabanierul. Vreţi un pahar de borviz. Puteţi să vă serviţi singur. Sînt 
trei sticle pe tejghea. Una începută şi două pline... Şi tirbuşonul e tot acolo, lîngă sticle... 

lonel n-avea ce face. Se duse la tejghea şi bău pe nerăsuflate, pentru a părea mai 
convingător, un pahar uriaş de borviz. Abia în clipa cînd aşeză paharul pe tejghea, simți 
că se întîmplă ceva ciudat, sau că se întîmplase ceva ciudat. II lămuri imediat vocea 
cabanierului: 

— Antinevralgicul! Aţi uitat să-l luaţi! 

lonel se scotoci prin buzunare şi deodată se prefăcu că-şi aminteşte: 

— Pssst! L-am uitat sus, sau poate că l-am pierdut pe scări. Fir-ar să fie. 

Cabanierul se grăbi să-l scoată din încurcătură: 

— Căutaţi în lădița albă de deasupra tejghelii. Găsiţi acolo tot felul de antinevralgice. 

De astă dată lonel respinse cu succes atacul: E 

— Noi luăm antinevralgice speciale: Buridoane. Dacă doriţi şi dumneavoastră... Intr- 
un minut scapi de orice durere... şi opreşte şi transpiraţia... 

Cabanierul clătină din cap, căutîndu-şi un zîmbet cît mai amabil, şi descoperi 
săgeata împotriva transpiraţiei cîteva clipe mai tîrziu, cînd din arcaş nu se mai vedea nici 
umbra. 

Şi se întîmplă cu lonel exact ceea ce se întîmplase cu cabanierul. Tic îl surprinsese 
în ultimul moment al scenei: 

— Dă-mi şi mie un buridon! îl primi el pe lonel în capul scării. Am asudat ca un 
peşte. Şi mă doare prin toate buzunarele... 

Ce putea să facă lonel? Nimic altceva decit să i se destăinuie lui Tic. Două minute 
de şoapte şi nu numai că taina ajunse la urechile puştiului, dar se schiţă şi o întreprindere 
foarte serioasă pentru absorbția portofelului găsit. 

— Tu caută cît mai mult mărunțţiş, îl îndemnă Tic pe lonel. Orice şi oricît. Eu trebuie 
să-l dăscălesc pe mizerabil. 

Prin urmare cireşarul cel cîrn şi ciufulit era în conflict cu... Țîngulică! Ei! Dar cu cîteva 
mîngiieri, şi mai ales cu cîteva promisiuni, dar mai ales cu cîteva ameninţări: "Te las aici, 
mizerabile! Noi urcăm sus şi tu o să rămii aici ca o cloşcă. Şi-o să-i spun cabanierului să 
te ţină legat, în cușcă, lîngă jigodia aia lăţoasă cu nume de catir. Aşa!" Ţîngulică se 
transformă în Ţombi, şi în această calitate ascultă şi învăţă cu un zel nemaipomenit lecţia 
pe care i-o preda, în şoaptă, şi mai ales prin gesturi, stăpînul lui. 

Cînd lonel sosi cu pumnii plini de monezi sunătoare, Țombi cel silitor şi inteligent era 
tobă de carte... adică îşi cunoştea fără greş întreg rolul, în toate nuantele lui. 

Poate că nu trecuseră nici cinci minute de la despărţirea lui lonel de cabanierul 
înțepenit pe scaunul de lîngă fereastră, şi cei doi cireşari, urmaţi de un Ţombi de umbră, 
priveau prin crăpătura de la poalele scărilor în sufrageria pustie a cabanei. Parcă nu se 
schimbase nimic. Cabanierul era în acelaşi loc, cu privirile fascinate de obiectul pe care 

nu îndrăznea să-l atingă, sudoarea îi curgea probabil şiroaie, pentru că şervetul se freca 
fără încetare de ceafa lui, şi dacă vreuna din miini i se elibera din închinăciune şi igienă 
alerga imediat în partea stîngă a toracelui pentru a apăsa şi a slobozi răsuflări 
şuierătoare. 

lonel urcă treptele în vîrful picioarelor pentru a le coborî zgomotos şi a-i da prilej lui 
Tic să urmărească gesturile cabanierului. Intr-adevăr, sărmanul personaj de trezi parcă în 
craterul unui Krakatau. Zăpăceala, spaima şi alarma nu ţinură decît o clipă... Cu mişcări 
de jongler împături şervetul şi-l azvîrli peste portofelul lucitor, sări ca un saltimbanc de pe 
scaun, şi, asemeni unui clovn, îşi schimbă înfăţişarea, împrumutînd masca unui nătîng 
perfect. Şi toate acestea într-o secundă! 

Cînd cei doi cireşari îşi făcură apariția în sufragerie, cabanierul schiță un gest 
obişnuit de surpriză şi plăcere. "Doamne, ce măgar! Ce prefăcut!" şopti mezinul. 

— Vă doare şi pe dumneavoastră capul? întrebă cu o bunăvoință tulburătoare 
cabanierul. Doriţi un pahar de borviz? 

— Nu... îi zimbi Tic foarte cuceritor. Avem sus două sticle neîncepute... Şi una pe 
trei sferturi. Poate ne găsiţi altă apă minerală... Zău... Ca să nu vă jignim, deşertăm 
sticlele, dimineaţa, la chiuvetă... 

lonel rămăsese atît de perplex, încît nu-şi mai găsi puteri şi vorbe pentru a opri 
introducerea lui Tic. La început crezuse că toată povestea apei face parte din planul 
pentru absorbţia portofelului. Abia spre sfîrşit îşi aminti că nu-i povestise lui Tic 
încercarea sa de a-l îndepărta pe cabanier de fereastră sub pretextul unui pahar de 
borviz. 

— Asta cum vine? întrebă buimac cabanierul. Domnul lonel moare după apa noastră 
minerală... A băut pe nerăsuflate, chiar adineauri, o halbă întreagă şi mi-a spus că aţi 
golit toate cele patru sticle... 

— Unul din noi a glumit... clipi Tic din ochi. Am pus un pariu grozav cu Dan... Cred 
că-l cunoaşteţi... V-a povestit aseară bancul cu melcii şi hipopotamii... 

— Melcii şi hipopotamii!... Aseară! Păi aseară parcă aţi venit mai tîrziu... 

— Da, da! părea că-şi aminteşte cireşarul cel cîrn. Nu aseară. Mi se pare că 
alaltăseară. După ce am spus eu bancul cu melcii şi maimuţele... 

— Melcii şi maimuţele!! se miră şi mai tare cabanierul. Alaltăseară?... Păi, 
alaltăseară parcă aţi venit după miezul nopții. Nu v-am lăsat cheia de la intrare sub 
răzătoare? 

— Aveţi o memorie extraordinară! se auzi o voce pe care cei doi cireşari n-o 
prevăzuseră. Degeaba, Ticuşor. Bancul cu melcii şi maimuţele încă nu s-a inventat. Hei! 
Tombi! Unde a dispărut catastrofa cu coadă, mamă dragă? 

Şi Tic şi lonel erau prinşi pe picior greşit. Orice replică, orice gest anti-Dan putea să 
le năruie planul. Işi amînară răzbunarea pentru mai tîrziu. lonel scoase imediat un pumn 
de monezi din buzunar şi se adresă triumfător prietenilor: 

— Vreau să scap de mărunțţişul ăsta şi fac cinste... spuse el înaintînd cu palma 
deschisă spre cabanier. Oare cam cîți bani să fie aici? 

Dar nici n-apucă să termine întrebarea şi fu cît pe-aci să se prăbuşească la 
picioarele cabanierului. Noroc că se prinse în ultima clipă de colţul unei mese. Din 
nefericire tocmai cu mîna în care se aflau monezile. Cabanierul se repezi totuşi să-l 
susțină, apoi, împreună cu ceilalţi, se apucă să caute monezile care se prăvăliseră ca un 
şuvoi pe podea. 

— Mamă dragă! Mare neghiob mai eşti! îl investi Dan fără întîrziere. Nici măcar nu 
ştii să te prefaci ca lumea. Te cred şi eu că-ţi convine să faci cinste după ce ne pui să-ţi 
culegem averea de pe jos... Mai bine te cățărai pe-o masă şi azvârleai mărunţişul ăsta 
nenorocit ca semănătorii... Uite! Cam aşa! 

Dar Tic îi puse o piedică neaşteptată şi Dan nu-şi găsi scăpare decît în braţele 
cabanierului. 

— Eu nu mai caut! se răzvrăti Dan după ce scăpă din îmbrăţişarea udă şi 
neaşteptată. Nu mai caut... decît monede de un leu. Uite! Aici... Şi aici... ŞI aici... Şi 
acolo... Şi dincolo... 

De fiecare dată ridica o monedă de un leu de pe podea, purtindu-i pe toţi, cu vocea 
şi cu descoperirile, prin toată sufrageria. Era cel mai caraghios spectacol de cabană: 
patru oameni încovoiaţi, uneori în genunchi, căutînd parcă un loc cît mai potrivit pentru 
mătănii, ciocnindu-se unii de alţii, înghiontindu-se, lăudîndu-se. Norocul nu-i suridea decît 
lui Dan. Ceilalţi găseau monezi de cincisprezece şi douăzeci şi cinci de bani. Foarte rar 
cîte una de un leu. 

— Gata! propuse cabanierul ud de efort şi de transpiraţie. S-or mai fi rătăcit cîteva 
prin crăpături... Mi se pare că am găsit în total... şaptesprezece lei şi patruzeci de bani... 

— Cum??! întrebară cireşarii la unison. 

— Exact şaptesprezece lei şi patruzeci de bani! repetă cabanierul. Am adunat în 
gînd tot ce a găsit fiecare. 

— Nu se poate! se opuse Dan. Şaptesprezece lei şi... 

— Dumneavoastră aţi găsit cel mai mult, îi răspunse cabanierul. Nouă lei şi 
cincisprezece bani... 

— Nouă lei! se sperie cireşarul. Eu? Poate un leu şi cincisprezece bani... Aha! 
înțeleg ce înțelegeţi dumneavoastră! Nu? Ceilalţi lei... erau acelaşi: tot primul pe care l- 
am găsit. Aşa cum s-a prefăcut lonel că a căzut... m-am prefăcut şi eu că găsesc. 
Trebuia să intru şi eu în joc... 

— Las' că ţi-o plătesc eu! îl ameninţă imediat Tic, dar cu un ciudat accent de bucurie 
în glas. 

— Ba plătesc eu! sări lonel. Eu am anunţat primul! Plătesc trei sticle de pepsi şi o 
halbă de bere... adică o sticlă de bere, cum se spune pe aici... 

Vorbele lui lonel parcă mai atenuau necazul pe care destăinuirea lui Dan i-l 
pricinuise cabanierului. La drept vorbind, nici un visase el mai mult de o sticlă de bere 
atunci cînd îl auzise pe lonel, la început, lăudîndu-se că va face cinste cu tot mărunțişul 
pe care-l avea în palmă. 

Şi se nimeri că tocmai în momentul cînd lichidele giîlgiiau în giturile însetate ale 
căutătorilor de monezi, uşa cabanei se deschise cu putere şi un grup de turişti, pornit de 
jos cu un entuziasm ridicat la un grad pe care numai deznădejdea de la jumătatea 
urcuşului putea să-l egaleze, pătrunse în încăperea încălzită şi ameţitoare. Cabanierul se 
scuză chiar înaintea cireşarilor care întîrziaseră gilgiitul numai pentru a găsi un pretext de 
scuză. Fiecare urma să-şi ia, adică să-şi reia în primire calitatea lui de bază, cea a 
tinerilor, fiind binecunoscută: dezlegători de enigme şi mistere. Dar Tic mai întîrzie cîteva 
secunde la crăpătura de la poalele scării pentru a înregistra, ca pe o peliculă, grija şi 
nepăsarea jucată cu care cabanierul luă şervetul de pe fereastră pentru a-l pune într-un 
sertar al tejghelii, şi apoi gesturile sale degajate, gesturi de invitaţie, cu mîna stingă, 
adresate clienţilor, în timp ce mîna dreaptă încuia, fără greş, sertarul. 

Puştiul, cu părul blond ca griul copt şi ciufulit ca o claie de fin, întîrziase doar cîteva 
secunde. Indeajuns ca toți cireşarii să fie puşi de lonel în stare de alarmă. 

Portofelul de plexiglas, scos de sub şervet de către Țombi şi dus într-o ascunzătoare 
sigură tot de către el, se afla în mîinile cireşarilor. In locul lui, sub şervet şi în sertarul 
încuiat cu un seif, se afla unica listă de mîncăruri şi de băuturi din cabană, care chiar în 
acel moment era căutată cu disperare prin toate rafturile tejghelei. Tot Ţombi operase 
substituirea. 

Absorbția, aşa cum numise lonel operaţiunea de răpire a portofelului găsit, stîrnise 
mari ciondăneli în plenul cireşarilor. Portofelul ar fi fost înapoiat fără să se deschidă... 
dacă Maria n-ar fi trecut, de la bun început, de partea răpitorilor. Presimţirea că o nouă 
taină, o nouă enigmă e pe cale să apară în calea lor, o făcu pe Maria să voteze altfel 
decit Lucia, Victor şi Ursu, şi-l făcu pe cîrnuleţ să-i trimită o clipire plină de duioşie... 
Intîmplare foarte rară în relaţiile dintre cei doi bruderschwester. 

— Ei s-au aiurit ca nişte nătărăi de-o şchioapă, o apostrofă Lucia, în şoaptă, pe 
Maria, şi tu te apuci să le ţii hangul. | 

— Mai întîi să vedem ce-i acolo... li răspunse Maria, tot în şoaptă. Şi ne războim pe 
urmă. 

— Şi cam ce înseamnă absorbția asta? întrebă Victor. 

— Un termen de moment şi cam inadecvat, încercă lonel să se scuze. Poate că i s- 
ar fi potrivit mai bine altul. In loc să botez actul, am botezat metoda... 

— Şi care ar fi sensul actului? îl ajută Victor. 

— Un simplu împrumut! răspunse Dan dintr-o suflare. Un împrumut pe scurtă durată. 
De unde ştim noi că peste cîteva minute nu vom înapoia obiectul? 

— In cel mai bun caz e vorba de o mîrşăvie! se revoltă Lucia. Un furt... o indiscreție 
grosolană... o ... o infamie! 

— Zău!? făcu Tic, încrucişîndu-şi braţele. Ză-ău! Mi se pare că ai dormit după-masă 
şi te-ai sculat... Ştii tu cum... De unde ştii tu că n-am absorbit portofelul ca să-l păstrăm în 

siguranţă pînă se întoarce cel care l-a pierdut? Cu ce drept mă faci hot şi infam?... Sînt 
sigur că dacă nu era lonel şi noi... cabanierul i-ar fi venit de hac poriofelului. 

— Bine... acceptă Lucia. Nu eşti hoţ... Imi cer scuze. Dar mişel eşti. Pentru că nu-mi 
închipui eu că o să renunţi să te uiţi în portofel... 

— Asta nu înseamnă că sîntem mişei, sări Dan. Sîntem şi noi curioşi. Asta e... Am 
luat un portofel străin de la un poate-hoț... nu e stăpînul lui... Am fi nişte tîmpiţi să nu ne 
uităm în el... 

— Nu tîmpiţi, spuse Maria. S-ar putea să fim nişte criminali. Dacă în portofel se află 
o reţetă urgentă... sau o chemare disperată... sau o adresă foarte importantă... sau cine 
ştie ce S.0.S.? 

— Vedeţi?! se îmbăţoşă lonel. Tu de ce taci, Ursule? Tu n-ai nici o părere? 

Ursu se uită spre Victor. Părea foarte încruntat, aproape distrus. Dar masca i se 
destrămă repede. Şi un hohot de rîs cumplit umplu încăperea. 

— Nu ştiu ce mai aşteptăm, spuse el printre sughiţuri. De vreme ce majoritatea a 
hotărît un anumit lucru, gata! Avem timp de sfadă mai tîrziu. Ne irosim forțele ca nişte... 
mişei. Zău, parcă am fi furat portofelul şi vrem să-l păstrăm pentru noi... Să nu găsim 
înăuntru vreo listă de bucate... 

Atmosfera se mai învioră. lonel se hotărî să înceapă ritualul. Scoase portofelul de 
sub un ziar şi începu: 

— După cum vedeți: patru foițe de plexiglas cu marginile de piele... Probabil piele 
artificială sau meşină... Aşa! Acum să-l deschidem. Am impresia că ne-am certat 
degeaba... Nu se află absolut nimic în portofel... doar o bucată de hîrtie... Aşa! O bucată 
de ziar... Ba chiar o jumătate de foaie de ziar... Cam galbenă şi roasă... ceea ce 
înseamnă că e ruptă dintr-un ziar cam vechi. Cine ştie ce documente au fost ascunse în 
ea... Ceea ce înseamnă că domnul cabanier e mult mai abil decît ne închipuiam noi... Am 
absorbit un portofel gol... 

— Tu crezi că signorul de jos a golit portofelul? întrebă foarte furios Dan. 

lonel era foarte dezolat. Tocmai se pregătea să pună la loc, în portofel, foaia 
gălbejită şi cu miros de mucegai, dar îl opri vocea Mariei: 

— Vreau s-o văd şi eu. Voi nu? 

— Cred că mai avem şi altceva de făcut decit să ne pierdem vremea cu cercetarea 
ambalajelor şi pungilor de hîrtie, spuse Lucia cu vehemenţă. 

Dar lonel n-o ascultă. Plimbă prin faţa tuturor, întorcînd pe o parte şi alta sărmana 
jumătate de foaie de ziar. Una din feţe era aproape albă. Doar cîteva cuvinte uriaşe, care 
terminau, probabil, un apel: 


VECHI 

NU UITAŢI CETĂȚENI! 
E UNA DIN DATORIILE 
CEASULUI DE FAŢĂ! 


Pe cealaltă jumătate de pagină, sub un titlu care se întindea pe toate coloanele: 
FAPTE DIVERSE DIN CAPITALĂ 


abia de puteau descifra, din cauza ştersăturilor şi rosăturilor, literele şi cuvintele unor 
articole. Pe alocuri nu se putea citi nimic. Hîrtia era plină de găuri şi de pete nedefinite. 

— Ştiţi de cînd e ziarul ăsta de ambalaj? întrebă Ursu cînd foaia ajunse în dreptul lui. 
Mi se pare că din timpul războiului... Uitaţi-vă! O ştire despre bombardamente... Ce păcat 
că nu se poate citi mai nimic... 

— Te rog, Ursule... se auziră cîteva voci răscolite de închipuiri dureroase. 

— Dacă tata avea virsta mea, pe vremea aceea, încercă Dan o glumă, cine poate 
să-mi spună ce vîrstă aveam eu cu trei ani în urmă...? 

— Aceeaşi virstă!... se repezi Tic. Tu de la şapte ani n-ai mai crescut deloc... 
Păcat... Zău, Ursule... 

Vlăjganul, renumit pentru ascuţimea privirilor sale, se chinuia să descifreze literele şi 
jumătăţile de litere care alcătuiau jumătăţi de cuvinte, să le găsească sensuri şi legături. 
După o repetiție mută, care nu prea îl satisfăcuse, se hotări, în sfîrşit, să adune în fraze 
cuvintele presupuse: 

— ....".... In ciuda numărului mare de avioane, au fost mai puţine decit săptămîna 
trecută... imediat la fața locului probabil că e vorba de echipele de salvare... eroismul 


22 


populației merită toate laudele, dar cele mai frumoase... aici iar lipsesc cîteva cuvinte... se 
cuvin medicilor, neobosiți, mereu la datorie, uimind cu rezistenţa şi spiritul lor de 
sacrificiu... Şi în luna iunie, Capitala a avut cel mai mult de suferit..." Parcă ar fi un fel de 
bilanţ al bombardamentelor... 

— Exact! spuse Victor. Cred că e comentariul unui comunicat oficial... Şi după cele 
cuprinse, s-ar părea că ziarul e din iulie 1944, dintr-o zi de la începutul lunii... 

Toţi cireşarii se strînseseră ca un buchet în jurul lui Ursu. Toţi voiau să citească, toți 
voiau să privească, să afle cît mai multe din acea zi îndepărtată şi încă nedefinită a unei 
luni şi a unui an de pustiire şi pirjol. 

— Dacă vă înghesuiți aşa, nu mai pot să citesc nimic, se apără Ursu. Şi dacă mai 
rupeti şi foaia... Mai sînt nişte ştiri care par mai uşor de descifrat... 

Promisiunea vlăjganului îi readuse pe toți la locurile pe care le ocupaseră mai 
înainte. Incercau să călătorească în trecut, dar nu erau în stare. li durea ceva, striga în ei, 
amar şi surd, durerea unui trecut pe care nu puteau să-l vadă în imagini. Era ascuns de 
flăcări şi de fum şi de vaiete şi de bubuituri. Şi nu trecuse prea mult timp de atunci, încă 
nu se împliniseră două decenii şi jumătate, acel sfert de secol care separă generaţiile. 
Sau poate că trecuse prea mult... 

— Nu mai e nimic cu războiul, spuse Ursu. Numai întîmplări din Capitală... Probabil 
că e un ziar de Capitală: Un furi... o crimă... o evadare... o dispariție... Şi cel mai des 
cuvînt din titluri şi din cuprins, cuvîntul senzațional. 

— Hai, nu mai fi atit de răutăcios! îl rugă Maria. De ce nu ne citeşti şi nouă? 

— Zău, Ursule!... Hai, să vedem şi noi cum a fost atunci. 

— Bine... se lăsă Ursu înduplecat. Să încep cu... 

— Cu evadarea senzaţională! propuse Ionel. i 

— ... O evadare ca-n filme! O evadare demnă de eroul lui Leslie Charteris. In plin 
proces, poate în cel mai mare proces al anului. Cine nu-şi aminteşte de arestarea 
senzațională de la începutul lunii februarie? Nu fusese făgăduită cu o zi mai înainte? Nu 
se ajunsese la un adevărat duel între... Păcat! Aici lipsesc cîteva rînduri... li declarase 
avocatului că va evada atunci cînd nimeni nu se va aştepta. Şi iată că s-a ţinut de 
cuvînt... lar sînt şterse literele... Cineva din sală a strigat: Foc! şi chiar în acea clipă s-a 
auzit şi sirena de alarmă, atit de aproape că-ți vijtiau urechile. O panică de nedescris, 
zgomotul unei explozii chiar la uşa sălii de judecată... Scuzaţi, vă rog. Două rînduri 
şterse... ... nici urmă de acuzat... până s-au dezmeticit gărzile... Şi totul n-a fost decit o 
înscenare: şi focul, şi alarma, şi explozia! O înscenare fantastică, neverosimilă, ca-n 
filmele cu James Cagney, şi astfel a scăpat... supranumit "Prințul"... pe care... II socoteau 
cel mai... Imposibil! se dădu Ursu învins. Nu se mai poate descifra nici o literă. Şi pînă 
acum mi-am ucis ochii... 

— Formidabil! se agită Tic. Exact ca-n filme!... Dar oare cine-o fi fost individul ăsta, 
supranumit "Prinţul"? Cel mai mare: ce? 

— In orice caz: un ticălos! îl tempera Lucia. Un bandit, un tîlhar, un spărgător... 

— Probabil un şef de bandă, spuse Victor. Cel puţin patru oameni l-au ajutat să 
evadeze: cel cu sirena, cel care a strigat: "Foc!”, altul care a provocat explozia la uşa sălii 
de judecată şi, în mod sigur, un şofer care îl aştepta în stradă, cu maşina pregătită... 
Numai într-o bandă se poate pregăti o asemenea eva... 

— Un moment! îl întrerupse Ursu. A mai găsit cîteva rînduri care ţin de știrea asta... 
aşa mi s-ar părea... În capul coloanei următoare... de-aceea nu le-am dat atenție... Voi ce 
spuneţi? Sună cam aşa... "...I/n ultima cli...pă, am aflat dintr-o seri...soare... so.. „sită la 
red...acţie că evadarea ar fi fost organizată de banda rivală "Mănuşile Negre”... pentru a 
smul.. .ge de la... teribilul sec...ret..." Asta-i tot! Urmează altă ştire... 

— Mamă dragă, ce film! se entuziasmă şi Dan. Regele bandiţilor se crede liber. 
Maşina cu un şofer mut şi necunoscut trece ca un fulger pe străzi, undeva spre un loc 
sigur... Şi cînd colo, ajunge la altă închisoare, şi mai cumplită, plină de unelte de tortură. 
În fata lui se află celălalt rege, sau candidatul la tronul bandiţilor... De-aici cum mai 
evadează?... 

— Poate că s-au înţeles între ei... spuse Maria. 

— Sau poate că s-au luat la bătaie, sări cîrnul, şi cel care a învins şi-a pus coroana 
pe cap... A 

— ...Şİ a primit felicitările sfetnicilor şi chiar pe ale celui învins... II strîmbă Lucia. Tot 
nu-ți dai seama că e vorba de nişte bandiți? Doamne! Credeam c-ai terminat cu 
basmele... 

— Şi eu credeam c-ai terminat cu răutăţile şi cu oasele. Nu cauţi decît oase şi 

sîmburi. Cînd te uiţi la mine mi se pare că vrei să vezi dacă e bine prinsă clavicula... eu 
cînd mă uit îţi văd toată răutatea... Şi ai buzele ca nişte ate... Aşa! Nu te supăra, Ursule, 
că ea m-a provocai... _ 

Lucia ar fi trecut cu vederea izbucnirea lui Tic... dacă n-ar fi fost ultima frază. |i 
aruncă o privire de gheaţă, căutînd în acelaşi timp un gest crud sau cîteva vorbe rele. Din 
fericire, Maria i se alătură imediat: 

— Nesuferitule! Numai la bandiți te gîndeşti! Ce te-aş mai da afară, dacă n-ar fi frig... 
Hai, Ursule! Citeşte mai departe, să aflăm şi noi ce se mai întîmpla în Bucureşti pe 
vremea a... 

— Stai! o opri Tic supărat la culme. Tu să mă dai pe mine afară? Dacă nu te fac eu 
să cazi de trei ori, miine, la concurs, şi ultima dată chiar la sosire, să-mi spui "cuțu" sau 
cum vrei tu! 

— Şi după toate astea, asupra mea vor cădea toate trăsnetele. .. oftă Dan. Parcă nu 
ştiu!... Vă iertaţi, apoi vă antrenați puterile cu mine, pînă ce vă săturaţi de ameninţări şi 
promisiuni... Numai eu rămîn în pagubă. Parcă vă aud miine: Ticuşorule! Nesuferitule! 
Hai, Măriuţa, zău... 

— Idiotule! şoptiră în aceeaşi clipă Maria şi Tic. 

— Nu v-am spus eu! Hai, Ursule! Citeşte-ne! Uite, ştirea asta: "O dispariţie fără 
urme!" 

Tic se strecură totuşi lîngă Dan pentru a-i şopti la ureche că i-a plăcut "chestia cu 
Măriuţa”, dar şi pentru a-l ciupi într-un loc dureros, atît de dureros, că-i amuţi strigătul pe 
buze. Bineînţeles, cireşarul cel cîrn îi zîmbea ca un înger. 

Ursu profitase de ceartă: aproape că se familiarizare cu textul ciuntit. Vocea lui era 
mai sigură, iar pauzele mult mai rare: 

— "... Am informat la timp cititorii noştri despre cele trei scrisori de ameninţare 
primite în cursul lunii trecute... şi ne putem mîndri cu faptul că am fost primul ziar care am 
atras atenția despre primejdia care planează asupra vieții cunoscutului nostru industriaș... 
Aoleu! Ce gramatică! ... Şi iată că timpul cel drept şi neînduplecat ne dă dreptate, spre 
disperarea tragică a aceluia care poate fi supranumit, pe drept cuvint, speranța industriei 
româneşti. In ultima scrisoare primită cu zece zile în urmă, amenințarea era foarte 
vehementă. Abia acum putem da în vileag brutalul ei conținut. « Dacă în seara zilei de 3 
iulie nu veţi depune, la ora 10,30 la locul indicat în prima scrisoare, suma pe care v-am 
cerut-o şi planul prototipului B 12 (n.r. e vorba de una din cele mai secrete şi mai 
importante invenţii ale concernului industrial, care poate avea grave implicații pe întreaga 
piață europeană) ne vom vedea nevoiţi să punem în aplicare, fără milă şi întirziere, un 
plan diabolic, de furie şi răzbunare, care va aduce mult sînge şi multe lacrimi în familia 
dumneavoastră. Numai hotărirea noastră de a nu şovăi şi de a trece imediat la 
consecinţe singeroase şi, bineînţeles, nevoia de a para eventualele măsuri ale 
autorităților ne obligă să trecem sub tăcere şi să nu dezvăluim represaliile crunte pe care 
le-am pregătit. Ar fi păcat să simtiti pe propria piele că ştim să ne ținem cuvintul. Orice 
măsuri de apărare se vor dovedi zadarnice. Noi ştim cînd şi unde să lovim şi mai ales 
sîntem hotăriți să lovim fără nici o milă! Atenţiune! E ultimul avertisment! Buboiul...»" 

— Brrrr! exclamă Tic înfiorat. Ce semnătură, Doamne! şi ce ameninţări! Oare cum 
de nu le-a dat nimeni crezare? 

— Aşteaptă, Ticuşorule, îl rugă Dan. ZIi-i, Ursule! 

Şi Ursu continuă lectura, parcă şi el impresionat, deşi nu citea pentru prima dată 
textul: 

— "...Din păcate, autoritățile şi chiar unii confraţi au considerat totul o glumă de prost 
gust. Autorităţile s-au mulțumit să posteze un detectiv în civil în preajma vilei cunoscutului 
industriaş, şi aceasta după mari presiuni din partea opiniei publice pe care cu cinste o 
reprezentăm. Dar, vai! Măsura s-a dovedit cu totul ineficace. Detectivul a fost găsit, ziua 
în amiaza mare, legat fedeleş şi cu căluş în gură, pe jumătate mort, într-un boschet din 
grădina vilei, iar pe pieptul lui, prins într-o agrafa, un carton cu următorul conţinut: «Luaţi 
aminte! E doar prima măsură de represalii. Vor urma altele şi mai singeroase. Buboiul... ». 
Şi pentru că detectivul nu era rănit şi n-avea nici o urmă de sînge, anchetatorii s-au gîndit 
la ceva mai rău. Şi într-adevăr, dînd alarma, au descoperit dispariția unicului fiu al 
industriaşului, un tînăr de mare viitor, proaspăt bacalaureat. In camera lui de dormit s-a 
găsit o scrisoare cu acest emotionant apel, scris cu sînge, nu cu cerneală roşie, aşa cum 
insinuează un jurnal de dimineaţă: «Tăticule drag, salvează-mă. Nu mă lăsa pradă unei 
morți crincene.» In afară de urmele unei încleştări violente, în dormitor, nu s-a mai găsit 
nici o altă urmă care să ajute la elucidarea dispariției. Respingem cu indignare insinuările 


24 


provocatoare ale unor confraţi, din presa de dimineaţă, care încearcă să fluture ideea, 
inadmisibilă, că toată întimplarea ar fi un truc pus la cale de însuşi marele nostru 
indusiriaş cu triplu scop: punerea la adăpost a unei mari părți din averea sa lichidă, 
disimularea celebrului prototip şi salvarea fiului de la încorporare. In ultima clipă, aflăm că 
bandiții, folosind cheile luate de la fiul dispărut, au pătruns în locuinţa celebrului 
industriaş, sustrăgînd din casa de fier celebrul plan (unic) al prototipului B 12. Vom reveni 
în numărul de miine cu toate amănuntele..." 

Nici nu terminase Ursu lectura, adică nici nu apucase să răsufle ca lumea, că Victor 
se şi văzu asaltat de privirile întrebătoare ale celorlalţi cireşari. Ce putea să le spună? 
Oare nu era mai bine să ridice din umeri şi să rămînă în continuare mut? Parcă ghicindu-i 
gîndul, lonel tăbări asupra lui: 

— Nu te lăsăm pînă nu ne spui ce crezi! $ 

— Dar e stupid! răspunse Victor. Ce să cred? Inainte de orice, cred că Lucia are 
dreptate. Avem şi alte lucruri de făcut decît să comentăm, în neştire şi la nesfîrşit, nişte 
fapte petrecute cu aproape un sfert de secol în urmă. 

— Totuşi... mi se par interesante, recunoscu Lucia, cu roşeaţa sincerităţii pe faţă. Ca 
un fel de joc mai neobişnuit. 

— Adevărat... acceptă Victor. Dacă n-ar fi mîine concursul şi dacă n-ar trebui să fim 
odihniţi şi preocupaţi de un singur lucru: "Ce vom face?" am putea să ne jucăm şi de-a 
trecutul... 

— Dar eu mă odihnesc de minune cu acest joc, protestă Maria. Şi mai ales nu vreau 
să mă gîndesc la ceea ce se va întîmpla miine la concurs... Dacă încep să mă gîndesc... 
nu mai dorm toată noaptea... 

— Asta-i cam aşa... interveni şi Ursu. E ca o boală, cu spaimă şi sudoare. Mai rea ca 
frigurile. Biţii toată noaptea şi simţi cum te sufoci, şi gata somnul! Friguri... Nu-s bune... 

— Probabil... spuse Victor. Dar mi se pare atit de inutilă vorbăria asta despre nişte 
fapte pe care nu le cunoaştem! Mai mult decit în ziar ce am putea spune? Şi la ce ar 
folosi supozițiile noastre? Am mai putea să îndreptăm ceva?... Ce s-ar întîmpla dacă am 
începe să comentăm fiecare bucată de ziar? Ne ocupăm de ea în măsura în care 
interesează sau foloseşte unui scop, cum s-a întîmplat altă dată, în drum spre Castelul 
celor două cruci... Vă mai amintiţi bucăţile de ziar pe care le-am găsit în cele două 
scobituri?... Doar ne-am aruncat ochii pe ele ca să ştim cînd s-au adăpostit acolo ultimii 
vizitatori. Altceva n-am căutat... 

— Fiindcă aveam altele pe cap, îşi aminti Dan. Mai ales eu. Mamă dragă! Cum mă 
mai dureau picioarele! 

— In sfîrşit! nu scăpă Tic prilejul. Ai recunoscut şi tu cam pe unde-ţi porți capul... 

— Şi dacă ziarul ăsta îngălbenit şi mucegăit se va lega într-un fel de viaţa noastră? 
se auzi vocea tremurîndă a Mariei. 

O clipă de spaimă, apoi replica Luciei: 

— Asta e o provocare, o aţițare! 

— Ba nu! se apără Maria. E o presimțire... 

Şi iarăşi cîteva clipe de spaimă, de care nimeni nu scăpă, apoi din nou Lucia: 

— Nu presimţiri! Dorinţe! Fantezii! Te cunosc eu foarte bine. Nimeni nu te obligă să 
renunti la ele, dar înainte de a le preface în vorbe ar fi bine... 

— Poate ai pretenţia ca fiecare, înainte de a deschide gura, să ceară voie de la tine! 
luă Tic apărarea Mariei. Atunci, te rog să-mi dai voie să-ţi spun că eşti ca o gheaţă 
băgată cu forța în sîn. Mereu mă faci să tremur... Brrrrr! Şi-ţi mai cer voie să mă laşi să 
spun că presimt şi eu exact ca Maria. Na! 

— Presimţiri negre? se interesă Dan pe şoptite. 

— Tu poţi să te duci dracului... că de tine nu mi-e teamă! îi răspunse Tic. Presimţiri 
albastre şi violete, e bine? 

— Am spus eu că asupra mea se vor abate toate trăsnetele, începu Dan să 
bocească. Şi cam ce legătură ar putea, mă rog, să aibă cu noi evadatul şi dispărutul de 
acum douăzeci şi nu ştiu cîţi de ani? Sau Buboiul, sau Mănuşile Negre? 

— Aha! se prefăcu Tic că pricepe. De pe acum a început să te încolțească frica. 

— Dacă tot am ajuns pe făgaşul ăsta, îi trezi vocea lui Ursu, măcar să citim ziarul 
pînă la capăt. Putem să amînăm putintel sfada, ce ziceţi? 

Nu răspunse nimeni, aşa că Ursu îşi reluă lectura: 

— ... "... Senzaționale amănunte despre senzationalul furt învăluit în tăcere... Asta e 
titlul. Şi începe tare!... Au trecut trei zile de la senzationalul şi misteriosul furt săvirşit în 
plin centrul Capitalei, în plină zi, sub privirile îngrozite a zeci de cetăţeni, şi cu toate 

acestea nu am auzit încă o părere autorizată, lăsîndu-se să se răspindească zvonul că 
tot ceea ce s-a întîmplat a fost repetiţia unei scene de film... Unii dintre cititorii noştri 
poate că-şi mai amintesc... chiar pe strada... Vodă..., în spatele... Fir-ar să fie! Lipsesc 
cam multe rînduri... In urma străduinței întregii noastre redacţii, astăzi sîntem în măsură 
să dăm cele mai sigure amănunte. lată cum s-au desfăşurat lucrurile: Ultima maşină a 
convoiului, o camionetă de fabricaţie germană, a fost oprită brusc de o altă maşină care 
stopase în mijlocul străzii. Imediat, cinci indivizi înarmaţi cu pistoale obişnuite şi cu 
pistoale mitralieră au atacat camioneta. Toţi agresorii purtau pălării de paie şi ochelari de 
soare. Doi dintre ei au imobilizat şoferul şi gardianul din față, iar ceilalţi trei s-au năpustit 
asupra uşii din spate a camionetei, aducînd în stare de nesimţire, doar în cîteva clipe, pe 
cei doi gardieni care nici n-au avut vreme să-şi scoată armele. S-a sustras din camionetă 
o singură casetă de fier, cam de mărimea unei maşini de scris Remington, semiportabilă, 
care a fost transportată în goană spre o altă maşină ascunsă într-una din străzile laterale. 
Pînă să se dea alarma, toate cele trei maşini cu ajutorul cărora s-a comis nemaipomenita 
agresiune s-au făcut nevăzute. Cei trei gardieni şi şoferul, loviți toti cu tocul pistoalelor în 
ceafa, se află internaţi în spital în stare gravă, însă nu disperată. In ciuda insistențelor 
repetate ale ziarului nostru, autoritățile nu vor să dea nici un amănunt: cu privire la scopul 
şi valoarea furtului, cu privire la stadiul în care se află cercetările şi ancheta, cu privire la 
persoanele fizice sau juridice care vor suferi de pe urma acestui furt, unic la noi, prin 
temeritatea şi precizia cu care s-a săvirşit. In două minute, o camionetă misterioasă, 
făcînd parte dintr-un convoi misterios, protejat însă de autorităţi, a fost devalizată în ciuda 
unei paze excepționale. Care e misterul acestui atac senzaţional? De ce atita tăcere? 
Dacă redactorii noştri n-ar fi văzut cu ochii lor rănile hidoase ale celor loviți şi dacă n-am 
avea la redacţie scrisorile atîtor martori oculari, am crede şi noi că sîntem victima unei 
halucinaţii, sau că pur şi simplu am asistat la repetiţia unei scene dintr-un film de groază. 
Faptele însă sînt fapte... In ultima clipă aflăm alte amănunte senzaţionale, pe care ne 
grăbim să le comunicăm cititorilor noştri. Convoiul atacat era un convoi oficial care 
dispersa depozitul uneia din cele mai mari instituții bancare din ţara noastră. Caseta sus- 
trasă conţinea bijuterii de o valoare neprețuită, printre care trei coliere princiare şi celebra 
diademă "Dulcineea" pentru care, cu cinci ani în urmă, s-a oferit, de către un colecţionar, 
o vilă cu 14 camere la Monte Carlo. După toate probabilitățile, la săvîrşirea furtului au 
participat doi spărgători cu renume, celebrul cuplu Negrupop, a căror arestare e o 
problemă de ore, dacă nu de minute... Aflăm în ultima clipită, ultimissima, un zvon care 
circulă în brigada judiciară: cei doi necunoscuţi ale căror cadavre, oribil mutilate, au fost 
descoperite pe calea ferată, la punctul Buda, şi despre care am relatat în numărul de ieri 
al ziarului, au fost identificați: Nae Pop şi Mihai Negru, adică Negrupop.".., 

— Nu mai pot suporta! spuse Dan. Nu găseşti nimic vesel?... Numai crime, jafuri... 

— Ba mai e ceva! încercă Ursu să-l liniştească: "Bombardamentul de ieri"... Cred c- 
ar fi timpul să plecăm... 

Cireşarii porniseră spre cabana-mamă, unde obişnuiau să ia cina şi să-şi petreacă 
serile. Grupul nu era complet. Lipsea Țombi, care primise misiunea ingrată şi 
primejdioasă de a transporta sub tejghea, într-un anumit loc, bineînţeles fără să fie văzut, 
portofelul de plexigas, şi mai lipsea Tic, care plecase cu vreo zece minute mai devreme, 
grăbit nevoie-mare şi atît de înfofolit, că nici nasul nu i se vedea. 

— Mi se pare că ţi-ai pierdut nasul, Ticuşorule... îi spusese Dan în loc de "la 
revedere". 

— Atunci e foarte bine îi răspunsese prompt păgubaşul. Dar să nu-ţi fie teamă, că 
ştiu eu unde şi cînd să-l găsesc... 

Se lăsase întunericul, un întuneric blînd, aproape cald, cu iradieri şi cu reflexe 
ciudate, şi mai ales cu fulgi mari, care te făceau să scoţi limba, pe furiş, şi să încerci să 
topeşti cîte unul. Poteca strimtă obligase grupul să se despartă în perechi. In frunte erau 
Victor şi Ursu; undeva în urmă: Dan şi lonel, iar fetele la mijloc; la început una în spatele 
alteia, pînă ce Lucia o apucă pe Maria de braţ, obligînd-o să-şi încetinească mersul: 

— Eu ar trebui să fiu supărată, nu tu! Pentru că te-ai purtat ca o neghioabă. Ce ţi-a 
venit să scorneşti presimţirile alea tîmpite? Am venit aici să petrecem o vacanţă liniştită, 
toți ne-am înţeles... Poate că ar fi fost bine să nu ne înscriem nici la concursuri... Şi tu... 

— Sigur c-ar fi fost bine! se enervă Maria. Voi m-aţi obligat, voi mi-aţi mîncat toată 
liniştea! Mai ales tu... 

— Dar eu te-am rugat... răspunse Lucia foarte mirată. Te-am rugat... gîndindu-mă ce 
bine o să-mi pară dacă o să cîştigi tu concursul... Eu ştiu? S-ar putea să ai dreptate... 
Poate că am fost puţintel egoistă... M-am gîndit la mine, nu la tine... 

— Zău, Lucia... tremură Maria, înnorată de mărturisirea prietenei sale. Nici nu poți 
să-ți închipui prin ce chinuri trec. Nu mă gîndesc decît la concurs... Oare de ce? îmi dau 
seama cît de stupid e totul... Ce-o să se întimple dacă n-o să cîştig?... Nimic. .. N-o să se 
schimbe nimic... O să fim la fel de buni prieteni, poate chiar mai buni... Şi cu toate 
acestea parcă mă îngheaţă ceva la gîndul că n-o să ies prima... Ufffl Şi cît mă zbat să 
scap de ideile astea idioate şi rele: citesc, vorbesc, spun tot felul de aiureli. .. Şi nu pot... 
Undeva mă frămîntă gîndul cel rău... 

— Prin urmare tot eu te-am nenorocit... 

— Nu! Nuuuu... Dac-ai şti cît mă rugam să mă rugaţi... Bine că se termină totul 
mîine!... O să ies ultima, absolut ultima... Adică de ce ultima? Nu! Prima o să ies! Auzi, 
Lucia? 

— Nu vreau altceva decit să treacă şi ziua de miine... Pot să-ţi spun şi eu, dacă e 
vorba să ne spunem totul, că trec prin aceleaşi chinuri ca şi tine... Ştii ceva, Maria? Hai 
mai bine să ne gîndim la ce-o să facem începînd de miine seară! Ne mai rămîn şase zile, 
nu? Ce-ar fi să vizităm fiecare orăşel din împrejurimi? Să pornim cu schiurile pe lîngă 
şosea, sau fără schiuri, pe jos, şi să poposim în fiecare orăşel. Sînt chiar şase: două 
dincoace şi patru dincolo de munţi. Rămînem cite o zi şi o noapte în fiecare... Toată 
lumea spune că-s cele mai frumoase localităţi din țară... Ce zici? 

— Fac orice vrei tu, răspunse Maria. Absolut orice. Numai să treacă ziua de miine şi 
să scap de tot ce-i negru... 

— Tot te mai apasă presimțirile alea?! se miră Lucia. 

— Ce presimţiri?... Aaaa! Nu ştiu. In clipa asta nu le simt cu mine... Poate c-a fost o 
simplă idee... 

— Acum încep să mă zgîndăre pe mine... aşa, ca idee, ca abstracţie... Foarte rar îmi 
lasă cîte un fior. 

— Zău! se miră negricioasa la rîndul ei. Nu mi-aş fi închipuit aşa ceva. Tocmai tu! 

Ajunseseră la capătul unei coline şi după cîțiva paşi cabana răsări în faţa lor: uriaşă, 
strălucitoare, plină de zgomote. Ursu şi Victor aşteptau în faţa intrării. In lumina orbitoare, 
fețele lor păreau palide, iar privirile trădau nelinişte şi nervozitate. Numai Dan şi lonel, 
care se iviră după cîteva clipe, radiau de bucurie şi păreau gata de atac. 

— Am dezlegat toate misterele! începu lonel să se laude. Ştim tot ce s-a întîmplat cu 
"senzaţionalii”. Şi cu "prințul"... 

— Şi cu "Buboiul”, şi cu "Mănuşile Negre"... îl întrerupse Dan, la fel de nerăbdător. l- 
am aranjat pe toţi!... la imaginaţi-vă ce s-ar putea întîmpla cu "Buboiul"? 

Dar nu mai avu vreme să dea şi răspunsul pentru că lonel se prăbuşi, din senin, 
peste el, tîrîndu-l într-un morman de zăpadă. In prăbuşirea neaşteptată, în vînzoleala din 
zăpadă, lonel izbuti să sufle la urechea lui Dan cîteva vorbe: 

— E jale! Ne-au auzit ăia cu portofelul... 

Intr-adevăr, la cîţiva paşi de cireşari, ascunse de umbra streaşinei care apăra 
intrarea în hotel, se aflau două matahale, nemişcate ca două coloane. 

Dan se sculă imediat şi sărind într-un picior căută sprijinul lui Ursu: 

— ldiotul! începu el să se plîngă. S-a repezit anume ca să-mi spargă buboiul... 
Auuuuu! Las' că-i arăt eu... 

"O inspiraţie magistrală!" îl va felicita mai tîrziu lonel, care, pîndindu-i pe uriaşi, 
văzuse cum uimirea şi încruntarea de pe feţele lor se preschimbară mai întîi în zîmbet, 
apoi în nepăsare. O inspiraţie magistrală... care-l va obliga însă pe Dan să meargă 
şontic-şontic toată seara. 

Cireşarii se aşezaseră la masa lor, o masă de colț, retrasă, poate cea mai 
îndepărtată de orchestră. Acolo puteau discuta în voie, iar zumzetul localului devenea o 
adevărată cortină acustică. || aşteptau de aproape un sfert de oră pe Tic, şi unii începeau 
să simtă aşchii în gît. 

— Vine! anunţă Dan. Dar nu întoarcețţi capul pentru că vine sub formă de detectiv. 
Fără păr şi fără nas... parc-ar fi piîrtie... Face un ocol ca să ne cadă în spate... 

Detectivul fără păr şi fără nas poposi exact în spatele lui Ursu. Nimeni nu-l simţi, deşi 
îl aşteptau toţi. Făcu un semn către Dan şi lonel pentru a-şi apropia scaunele, apoi se 

aşeză la locul lui, răsuflînd prelung ca după un efort chinuitor... 

— Nu m-au văzut şi nici n-au să mă vadă, dacă voi doi nu vă mişcaţi, clipi el spre 
noii frați siamezi. 

— Ai putea să ne scuteşti de misterele astea prefăcute, îl întărită Maria. Avem şi aşa 
destule pe cap... 

— Nu prea cred, pentru că nu ai pe ce să ai... se oţări Tic cel dintotdeauna, adică şi 
ciufulit şi cu nasul cîrn. Şi dacă vrei să ştii, află că am fost aşteptaţi şi că sîntem şi acum 
sub observaţie. Na! 

— Ăia doi? îşi aminti Ionel scena de la intrare. 

— Chiar ăia! răspunse Tic, dar imediat tresări: Aia, dar voi de unde ştiţi? l-aţi văzut 
la intrare? 

— Nu numai că i-am văzut, se amestecă Dan, dar i-am şi dus. Din cauza asta sînt 
şchiop. Mi-a spart lonel buboiul... 

— Văd că-l mai ai... îi spuse Tic printre dinţi, arătîndu-i capul cu degetul. Dacă nu 
vreţi să ascultați, treaba voastră. 

— Pe cuvîntul meu, Ticuşor! încercă lonel să restabilească adevărul şi armonia. Era 
cît pe-aci să ne ciocnim de ei. Noroc că a avut Dan o inspiraţie de geniu... 

Un minut mai tîrziu, confuzia era risipită, dar parcă se simțeau asediați de nişte 
valuri de teamă, sau poate prindeau rădăcini presimţirile Mariei. 

— Eu am crezut că i-aţi observat pe "porumbei", se dezmaetici Tic. Ăia care se 
gudurau şi se giugiuleau la prînz, lîngă noi, la Poieniţa... Puteam să pariez şi pe schiuri 
că sînt nişte iscoade idioate... 

— Iscoadele cui? întrebă Victor. Oare nu e o simplă coincidență? Aminteşte-ţi că ni 
s-a mai întîmplat şi alteori... 

— Nu schiurile, îmi pun capul la bătaie că nu e o simplă coincidenţă. l-am simţit de 
la prînz şi i-am pus la încercare... Le-am lăsat un bilet la schiuri şi în loc să-l arunce l-au 
luat cu ei... După asta i-am mirosit, şi din cauza asta am plecat mai devreme spre hotel... 
Să văd cam ce se pregăteşte... 

— Şi cam ce s-a pregătit? întrebă Maria. 

— S-au ascuns în nişte fotolii şi nu şi-au luat nici o clipă ochii de la uşă. Stăteau la 
distanţă şi se prefăceau că nu se cunosc. Din cînd în cînd, doar, îşi transmiteau semnale 
cu degetele. Nu s-au mişcat din fotolii nici cînd i-au chemat prietenii... ăia cu treninguri 
galbene şi azurii. Pe ea o cheamă Atena şi face parte din grupul azurilor. Pe el îl cheamă 
Tiberiu şi face parte din echipa celorlalți... 

— Bravo! îl felicită Dan. Eşti cel mai mare detectiv fără nas! Ai aflat şi ce notă au luat 
la geografie pe întîiul? 

— Nu m-am interesat de nota la geografie... îşi începu Tic răzbunarea. M-am 
interesat în schimb... 

— Stai, Ticuşor! îl opri Ursu. Mai bine spune-ne ce s-a întîmplat mai departe... Dan a 
vrut să-ţi facă un compliment... 

— Şi chestia cu nasul? stărui puştiul. Am eu grijă... Dar dacă mă rogi tu... Adică nici 
nu mai am multe de spus... Cum v-au văzut intrînd s-au ridicat şi s-au ascuns după nişte 
coloane, apoi s-au luat după voi... dar mai întîi şi-au pus ochelari de soare... şi eu m-am 
lipit de ei şi i-am auzit cînd el îi şoptea ei: "Vezi ce bine am făcut că nu ne-am schimbat 
treningurile? Sînt absolut sigur că n-or să ne recunoască în agitația asta albastră. lar 
ideea ta cu ochelarii a fost grozavă..." Cam aşa i-a spus. Şi erau mereu cu ochii pe voi... 

— Eşti foarte, foarte sigur că nu urmăreau pe alţii? întrebă Lucia să-l 
descumpănească. 

— S-ar putea să greşesc... continuă Tic cu o voce nesigură. Mai ales că am auzit-o 
pe ea cînd îi răspundea: "Să fim foarte atenţi, Tiberiu. Ăla mic nu e cu ei. Nu-s decit 
şase..." Staţi, staţi! Nu vă grăbiţi, că n-am terminat. A mai spus şi el ceva, cam aşa: "O fi 
rămas cu Țombi la cabană..." Asta e totul... şi încep să cred şi eu că e o simplă 
coincidenţă... 

— Oare să ne fi dibuit? întrebă Dan. Tot hotelul e plin de cireşari şi tocmai pe noi să 
fi pus ochii? Mai ales după ce ne-am plimbat mereu în două sau trei grupuri... şi fără 
Tombi. 

— Poate că sînt în slujba coloşilor... spuse lonel. 

— E o prostie! se împotrivi Lucia. Ce avem noi cu coloşii? l-am văzut azi la prînz 
pentru prima dată, iar porumbeii ne urmăreau probabil de dimineaţă. Trebuie să fie 
altceva... Dar ce? 

— Tot mai sînt acolo? îl întrebă Tic pe Ursu. 

— Chiar în clipa asta se scoală... răspunse Ursu uimit. 

— Inseamnă că s-a prins, se înveseli puştiul. Am aranjat cu un picolo să le dea un 
bilet, fără să spună de la cine l-a primit. Aşa că... 

— Aşa că...? îşi trădă Maria nerăbdarea. Ce-ai scris? 

— Cam aşa: "Veniti urgent la «Poieniţa» şi aşteptaţi semnalul meu: trei tipete de 
cucuvea." Dacă n-o să se prefacă în oameni de zăpadă... adică ce zăpadă! în oameni de 
gheaţă, să nu-mi mai spuneţi Ticuşor... O să tot aştepte semnalul... 

Victor se uită la prichindelul înveselit şi-l întrebă, parcă, într-o doară: 

— Asta ce mai înseamnă? O măsură de prevedere? 

Dar nimeni nu înţelese şi nici nu se strădui să înțeleagă sensul întrebării lui Victor. 
Se mulțumiră să rîdă, în neştire. 

Spre sfîrşitul mesei, orchestra de amatori îşi întrerupse concertul pentru a se putea 
citi la microfon un apel de ultimă oră: toţi elevii şi instructorii lor, dar în primul rînd 
concurenții, erau rugaţi să urce în sala de festivități pentru a li se face comunicări extrem 
de importante. Apelul fu repetat de cîteva ori, şi, pentru a i se sublinia importanţa, cineva 
avu ideea să adauge, la sfîrşitul lui, că nu e vorba de o farsă. Aşa că din clipa cînd 
crainicul anunţa: Atenţiune! Atenţiune!" şi pînă cînd încheia cu cuvintele: "Atragem serios 
atenția că nu e vorba de o farsă" tot restaurantul se prefăcea într-o cascadă de risete. 

— Oare ce se mai pune la cale? întrebă Dan. 

— Să nu se întîmple ca în povestea cu ciobanul şi lupul, zîmbi Victor, sau ca 
alaltăseară cu campionii... Mergem? 

Cireşarii porniră spre sala de festivități tot în trei grupuri, aşa cum sosiseră la hotel, 
dar în altă ordine şi cu Tic în ariergardă. După cîteva clipe se pierdură în masa de siluete 
albastre care se revărsa în două şuvoaie distincte: unul urca treptele interioare ale 
hotelului, altul le cobora pe cele exterioare: credulii şi incredulii. 

Victor şi Ursu se opriseră în holul de la etajul întîi. Acolo îi găsi Tic, într-un ungher 
mai întunecos în care se mai retrăseseră în cîteva rînduri. 

— Ai avut dreptate... şopti ciufuliciul către Victor. Zău că mai mulți sînt cei care ies 
afară... Nici Ionel şi nici Dan n-au vrut să urce. Mi-au făcut semn să-i las în pace... 

— Asta era?! se miră Victor. E credeam că-mi dai altă dreptate. Credeam că i-ai 
întîlnit pe cei doi... pe ceilalţi... 

— Care ceilalți? tresări puştiul. Coloşii? Parcă i-am văzut şi pe ei prin hol. 

— Nu coloşii, Ticuşor, îl înghionti Ursu. Porumbeii... 

— l-aţi întîlnit voi? se înspăimîntă fostul detectiv. 

— De vreme ce ţi-am spus Ticuşor, încă nu i-am întîlnit, îl linişti Victor. 

— Aaaaaa! înţelese Tic cu întîrziere. La asta ai făcut aluzie cînd cu măsura de 
prevedere! Nu mi-a trecut prin cap... 

Victor se prefăcu de-a dreptul dezolat: 

— Şi eu care mi-am închipuit că ai aranjat în aşa fel lucrurile ca să nu pierzi prea 
mult în caz de eşec... 

— Nu se poate! se împotrivi Tic. Dacă tu crezi că eu... Uite! Şi acum, dacă vrei, sînt 
gata să... 

Prichindelul îşi pierdea însă încetul cu încetul graiul, iar figura lui trecea printr-o 
adevărată metamorfoză: la început uimire, apoi neîncredere, apoi negaţie, apoi furie. 
Prietenii lui cei mari nu mai aveau nevoie să se uite în direcţia în care privea el pentru a 
şti ce se întîmplă. Figura lui era o oglindă fidelă. Şi Victor şi Ursu încercară în aceeeaşi 
clipă să-şi ducă mîinile spre părul lui groaznic de ciufulit, dar Tic se feri ca de nişte 
gheare. 

— Asta înseamnă că de azi înainte ar trebui să-ţi spunem Tic, dragă Ticuşor, îl iertă 
Victor prin aranjamentul frazei. 

Dar Tic n-avea antene de recepţie pentru aşa ceva: 

— De unde ai ştiut că n-o să se prindă? se burzului el către Victor. Sau i-a avertizat 
cineva dintre voi? 

— Dacă vrei să spui: cineva dintre noi toți... 

— Poftim! Spun! Pentru că nu mă gîndesc neapărat la voi doi. 

— Cineva dintre noi, na! 

— In cazul ăsta, ai ghicit! spuse Victor. Dar nu e bine să te superi prea tare pe el... 
Stai, stai puţinei!... Mai întîi, Atena şi Tiberiu sînt destul de isteţi... pentru că ne-au dibuit. 

Din toată hărmălaia şi adunarea asta, numai ei ne-au descoperit... Pe urmă, sînt şi destul 
de discrețţi şi de liniștiți... pentru că dacă ne-ar fi recunoscut altcineva... la ora asta trebuia 
să ne luăm tălpăşița. Ar fi dat alarma şi nu cred că ne-am fi simţit prea bine... Pe urmă, 
sînt şi destul de inteligenţi... Dacă ar fi primit alţii biletul tău, la ora asta erau într-adevăr 
oameni de gheaţă. Ei însă l-au citit mai atent, l-au interpretat şi s-au întrebat cam aşa: 
"Cine ne cheamă? De ce ne-a trimis un bilet? De ce nu ne-a luat cu el? De ce tocmai pe 
noi?" O groază de întrebări, Ticuşor. Şi toate din pricina unui pronume... 

— Din cauza unui pronume? se învolbură puştiul. 

— Din cauza unui pronume, care ţine locul... unui nume. Uite! Eu sînt gata să pariez 
pe ce vrei tu că de la pronume ti se trage eşecul. De la pronumele "meu" şi de la ce se 
subînțelege prin folosirea lui. Dacă în loc să scrii: "Veniţi urgent la cabana Poieniţa şi 
aşteptaţi semnalul meu... etcetera”, fără să semnezi biletul, ai fi scris: "Veniţi urgent la 
cabana Poienița şi aşteptaţi următorul semnal etcetera", s-ar fi interpretat altfel mesajul şi 
s-ar fi iscat alte întrebări. Inţelegi, Ticuşor? Ar fi apărut altă întrebare de bază. Nu: cine ne 
cheamă ? Ci: de ce ne cheamă... Cine ne cheamă ? îndeamnă la meditaţie. De ce ne 
cheamă ? îndeamnă la acţiune. Pronumele ţine locul unui nume Ticuşor. 

— Nu-i adevărat! spuse Tic cu voce îndurerată, abia auzită. Nu ţine locul unui nume, 
ține locul unui adjectiv: idiot! 

— Te-am avertizat să nu te superi prea tare pe cel care i-a avertizat, încercă Victor 
să-l domolească. Şi pe urmă, aş mai avea ceva de adăugat despre ei: am impresia că 
sînt şi destul de simpatici. 

— Nu-i adevărat! se încăpățină Tic. De ce s-au prins la primul bilet? La biletul pe 
care l-am agăţat de schiurile lor... De ce nu l-au aruncat dacă nu l-au luat în serios? 

De astă dată, Tic nu se mai feri de mîinile prietenilor lui. Ba îşi aduse şi capul între 
umeri, lăsîndu-se mîngiiat ca Țombi, în zilele lui rele. 

— Cine ştie, Ticuşorule... îl alină Ursu. Poate că s-au gîndit să-l păstreze undeva 
într-un album, după ce vor scrie pe el, cu litere mici: "Amintire de la... Tic." 

Cel mai aglomerat spaţiu al hotelului era holul în care se aflau cabinele telefonice 
interurbane. Mai ales seara, după cină. Vocea operatoarelor nu înceta nici o clipă. 
Comenzi, chemări, apeluri, cifre, proteste, toate lovind timpanele ca scîrțiitul uneia şi 
aceleiaşi uşi neunse. Acolo îşi găsiră loc de refugiu Dan şi lonel. Chiar în mijlocul holului, 
unde tronau patru fotolii, fiecare cît o caleaşcă de mare. Cîndva, fotoliile fuseseră un 
simplu element de decor; lipite unul de altul, în pereche, şi potrivite spate în spate, tot în 
pereche, toate avînd aceeaşi culoare roşie, grea, păreau, de departe, un singur or- 
nament, un fel de havuz ciudat în care apa obosise. Vremea şi necesităţile le 
transformaseră însă în ceea ce erau de fapt. 

Cei doi cireşari avuseseră marea şansă să găsească două din cele patru fotolii, 
libere. Bineînţeles, nu cele care ofereau privire spre cabinele telefonice. Acelea erau de 
multă vreme ocupate de două persoane care în imensitatea caleştilor de catifea păreau 
nişte matahale. Rămăseseră libere surorile lor siameze, care ofereau perspectivă spre 
ferestre, şi în acea zonă a holului se aflau foarte puţine persoane. Marginile fotoliilor erau 
sculptate în lemn, iar sculptorul fusese un adept al barocului. Atitea serpentine şi 
şănțuleţe şi cercuri şi tuburi erau sculptate în marginile de lemn, că oriunde ţi-ai fi pus 
urechea întîlneai o pîlnie acustică. Nu trebuia decit să închizi ochii şi să te prefaci că 
moţăi, ba să-ţi laşi şi căciulița pe ochi, din spirit de extraprudenţă, pentru a auzi absolut 
tot ceea ce se vorbea în celelalte fotolii, cele cu perspectiva spre cabinele telefonice, 
chiar dacă s-ar fi vorbit în şoapte de vis. N-ar fi fost o neghiobie nemaipomenită, din 
partea celor doi cireşari, să se împotrivească unei asemenea şanse? 

Cînd nevăzuţi şi cu mişcări de nevăstuică, Dan şi lonel ocupaseră cele două daruri 
ale Fortunei, în partea cealaltă parcă dădea în clocot un cazan. 

— Fir-ar să fie de reţea şi de telefon şi de cabană! se auzea o voce groasă, îndirjită. 
Aşteptăm de două ore, şi nu mai pot! înţelegi dumneata? Nu mai pot! Aşa e firea mea, ce 
să fac? Pot să aştept un ceas întreg fără o scamă de revoltă. Intelegi dumneata? Nici nu- 
mi dau seama că aştept, sau că a întirziat cel cu care mi-am dat întîlnire sau că trece 
timpul. Un ceas întreg! Mă uit la ceas şi văd că e şapte. Mă mai uit o dată şi văd că e opt 
fără cinci, sau opt fără un minut. Nu-mi dau seama cînd a trecut ora, parcă atunci am 
sosit la întîlnire. Dar în clipa cînd se împlineşte ceasul, la secundă, dintr-o dată se 
produce explozia. Simt că mi se preschimbă degetele în gheare şi-mi vine să strîng. 

Orice, absolut orice. O secundă mai mult şi gata! Nu mai pot! Asta e firea mea! 

— Eu nu pot să aştept nici un minut, nici măcar o secundă... se auzi altă voce, mai 
limpede şi mai calmă. Desigur, atunci cînd sînt eu stăpînul timpului, cînd îl fixez eu, sau 
cînd mi se fixează şi eu accept... Dar toate acestea sînt nişte accidente... Viaţa are un 
singur adevăr, aşteptarea. Toată viaţa nu înseamnă altceva decit o aşteptare, împărţită în 
cîteva capitole... Dacă nu înveţi să aştepţi, pierzi. Ca să fie clar... 

— Cum s-ar spune, trebuie să mă stăpînesc... 

— Nu trebuie să te stăpîneşti... Trebuie să te gîndeşti. Ca să-ţi dai seama ce fleac e 
ora asta de aşteptare. Un fleac, o scamă, cum spui dumneata... Eu aştept de douăzeci şi 
doi de ani această oră de aşteptare. Şi o savurez, o las să mă umple, ca o baie caldă, cu 
toate secundele ei... 

— Eşti atît de sigur că s-a terminat totul? 

— Absolut! Numai că nu se termină, ci începe totul. Aici e deosebirea. Orice final 
înseamnă un început... Mai bine zis: orice final devine un început... 

— Eşti tare, dumneata, în chestii din astea mai complicate. Eu nici nu mă gîndesc la 
ele... Eu mă învirtesc mai simplu prin viaţă. lau sau dau. Sau: iau şi dau. Sau: nici nu 
dau, nici nu iau. Nu iau şi dau. Nu dau şi iau... Cam pe-aici începe şi se termine filozofia 
mea... Pînă acum nici nu te-am întrebat cum o să combini firele ăstea ca să ducă la 
liman... De fapt, nici nu ştiu ce fire împleteşti dumneata... 

— Două fire... răspunse vocea calmă. Nimic mai mult. Numai două fire. Nu e clar?... 
Cum se pot împleti două fire? Intr-un singur fel. A le împleti nu înseamnă nimic. Orice 
copil e în stare. Totul e să le găseşti... Da! Cea mai mare nenorocire a unui om e să ştie 
că există două fire care, găsite, dau ceva nemaipomenit. Toată viața devine o căutare, o 
nenorocire... 

— Eşti tare, zău că da! spuse a admiraţie vocea groasă... Chiar aşa e... Eu, pînă să 
ştiu de firele astea, eram un om ca toți oamenii... cu bucurii şi necazuri. Dar de cînd ştiu 
de ele, parcă m-aş afla într-un iad... Zău că e o nenorocire, exact cum ai spus 
dumneata... Dar oare cum o fi atunci cînd ştii că firele există, dar nu ştii unde?... Trebuie 
să fie mai rău decit într-o mie de iaduri... 

— Mult mai rău! întări celălalt. Nu vorbesc eu, cel din clipa asta. Vorbesc douăzeci şi 
doi de ani din mine... E o groază, e ca într-o mlaștină în care stai pînă la git şi nici măcar 
mîinile nu le poți scoate afară... Te trage totul în mil, în afund... Nici nu ştii cum de poți să 
mai rămii cu capul nevătămat afară. |ţi vine să crezi că-l ţin urechile. Altminteri s-ar 
afunda şi el în mil... 

— Nici nu te-am întrebat pe dumneata cum ai dat de firul ăsta pe care sîntem acum, 
că de cestălalt nu cred că o să mă încumet vreodată... _ 

— Nu e o poveste prea lungă... A ţinut numai douăzeci de ani. In primii doi ani m-am 
chinuit să dezleg un semn. De fapt, semnul l-am dezlegat într-o clipă. Mi-au trebuit însă 
doi ani ca să înțeleg că un anumit lucru reprezintă un semn... L-am văzut cu cîteva clipe 
înainte de a muri... Nu trebuia să ştie nimeni că-l văd, nu trebuia să mă vadă nimeni 
altcineva decit el... Şi m-a văzut, m-a recunoscut. Nu putea să vorbească... A întins greu 
brațele, pînă şi-a transformat trupul într-o cruce. A rămas aşa cîteva clipe. Ochii îi scăpă- 
rau, cu ultimele puteri pe care le mai avea... Apoi s-a chinuit să-şi apropie braţele de 
corp. Făcea eforturi cumplite, dar a izbutit. Şi le-a împreunat şi mă implora din ochi să-l 
înțeleg. Nu, nu mă implora. Imi poruncea. Aşa a murit... cu braţele împreunate, dar nu mi- 
am închipuit altceva în toată mişcarea lui decît o îmbrăţişare interzisă, care mi se trimitea 
din depărtare, cum fac doi oameni care se despart: unul rămîne pe chei, altul pleacă în 
larg cu vaporul. Eu rămîneam pe chei şi primeam îmbrățişarea îndepărtată a celui de pe 
vapor. Cine putea să-şi închipuie că îmbrăţişarea aceea chinuitoare era un semn, ultimul 
semn pe care mi-l lăsa: testamentul lui... Eu căutam altceva: scrisori, cuvinte rostite. 
Zadarnic!... L-au adus în comă la spital. N-a fost în stare să scoată nici o vorbă. l-am 
întrebat de sute de ori pe toţi doctorii, pe toate infirmierele care l-au îngrijit, pe bolnavii cu 
care a stat în salon. Zadarnic! Nici unul nu l-a auzit spunînd o singură vorbă... Toţi îmi 
povesteau acelaşi lucru. Din cînd în cînd ridica amîndouă mîinile, cu arătătoarele întinse, 
ca şi cum ar fi indicat două direcţii... Era un semn?... Nu puteam să cred... Dar dacă era 
totuşi un semn? Ce fel de semn?... Oare o cifră? Doi? Douăzeci? Două sute? Două mii? 
Aproape doi ani de zile am făcut tot felul de combinaţii cu cifrele pe care mi le închipuiam 
în semnul lăsat de el... Şi am scăpat de obsesia cifrei într-o secundă, la un teatru. 
întîrziasem. Se stinsese lumina, spectacolul începuse. Plasatoarea m-a întrebat ridicînd 
arătătorul: "Un loc?" l-am răspuns automat, ridicînd arătătorul şi mijlociul: "Două". In clipa 
aceea mi-am dat seama că nu putea fi vorba de o cifră. Parcă mi-a trecut un fulger prin 

creier. Nici nu-mi mai amintesc ce s-a jucat. Nu vedeam şi nu auzeam nimic. Mă gîndeam 
la un singur lucru: ce a vrut să-mi spună ridicînd mereu cele două arătătoare? Scăpasem 
de obsesia Stupidă a cifrei doi. Dacă ar fi vrut să-mi sugereze cifra doi, ar fi făcut exact 
cum am făcut eu cu plasatoarea: ar fi ridicat arătătorul şi mijlociul... Nu mai aveam însă 
nici o îndoială că gestul lui: cele două arătătoare ridicate, reprezenta un semn lăsat 
anume pentru mine. Ştia că voi veni la el. Ştia şi pentru ce voi veni. Ştia că sînt singurul 
care ştiu totul. Ştia că ştiind aceasta îl voi căuta. Ştia, prin urmare, că trebuie să-mi lase 
un semn... Dar ce anume reprezenta semnul? 

— Arătătorul de-aceea se numeşte arătător... îndrăzni celălalt să-l întrerupă. Fiindcă 
arată o direcţie... 

— La asta m-am gîndit şi eu... Dar nu multă vreme. Ce direcţie putea să-mi arate? 
Un punct cardinal? Chiar dacă ar fi fost capabil să se orienteze asupra punctelor 
cardinale, cu ajutorul soarelui, să zicem, deşi era greu de presupus lucrul acesta, în 
starea în care se afla el, ce indicație precisă ar fi însemnat pentru mine nordul, sau sudul, 
sau estul, sau vestul?... La ce mi-ar fi folosit? Orice punct cardinal însemna pentru mine 
un infinit de posibilităţi... Dar nu ridicase un singur arătător, ci pe amîndouă... Era stupid 
să-mi închipui că-mi indica două direcții, şi chiar dacă mi-ar fi indicat două direcţii, la ce 
mi-ar fi ajutat? M-am debarasat repede şi de ideea direcției, n-am mai aşteptat să se 
transforme în obsesie. Căutam alte sensuri... Zile şi nopţi m-am tot gîndit fără încetare. 
Uneori nu eram în stare să adorm nici după trei zile şi trei nopți de gînduri şi chinuri. Şi tot 
n-ajungeam la vreun înţeles. Ce puteau să însemne cele două arătătoare ridicate?... Nu 
ştiu cum am ajuns la întrebarea cea mai simplă, dar şi cea mai importantă: oare cum 
judecă un om în agonie?... Nu trebuia să înțeleg semnele lăsate cu judecata mea, ci cu 
judecata lui, cu judecata unui om în agonie... Oare cum judecă un om ajuns în stare de 
agonie?... Nu era mare filozofie să răspund la întrebarea asta: cît mai simplu, ca un 
primitiv... lată cum trebuia să judec semnele lui!... Şi iarăşi mi-am amintit de schimbul mut 
de cifre, de la teatru, dintre mine şi plasatoare. Şi mi s-a aprins brusc nu ideea cifrei, ci 
ideea formării ei. Cînd vrei să-i spui cuiva, cît mai simplu, cînd vrei să-l înveţi pe cineva, 
cît mai simplu, cifra doi, nu o arăţi dintr-o dată, ci o compui: unu şi cu unu fac doi. Era cea 
mai simplistă interpretare a gestului lui: cele două arătătoare nu indicau o cifră, ci modul 
cum se compune o cifră, chiar dacă cifra în cauză era doi... Semnul lui putea să 
reprezinte această operaţie: unu şi cu unu fac doi... sau invers: doi este egal cu unu plus 
unu... 

— Dar acest doi ce însemna? întrebă cu mirare de copil vocea cea groasă. 

— Incă nu sosise timpul să mă întreb ce reprezintă acel doi. Sau chiar dacă-mi 
răsărea întrebarea, o alungam imediat. Trebuia mai întîi să scormonesc în sensul cel 
mare, să-l înţeleg şi abia pe urmă să-l descompun, dacă va fi nevoie... Ştiam că făcusem 
primul pas, dînd sens de operaţie, şi nu de cifră fixă, celor două arătătoare. Şi atunci am 
încercat să combin, sau să alătur, pentru a putea combina mai tîrziu, testamentul lăsat în 
miini străine şi cel lăsat în mîna mea... Pentru prima dată începeam să mă îndoiesc de 
sensul pe care-l dădusem întîlnirii noastre de la spital. Dacă gestul lui nu voia să fie o 
îmbrăţişare? Dacă voia să fie într-adevăr un testament? Cel din urmă semn, cel care 
trebuia să-mi spună totul... Era logic să fie aşa. Am renunţat la ideea celei din urmă 
îmbrăţişări. Am considerat gestul lui un semn şi am încercat să-l interpretez, simplificînd 
judecata, coborînd-o pînă la primitiv... Găseam tot aceleaşi elemente în crucea care se 
desfăcea şi de închidea: cifra doi în mişcare. Am alăturat în mintea mea cele două semne 
şi m-am străduit să caut semnificaţiile unuia prin celălalt. Şi mi-am amintit cum şi-a 
desfăcut braţele, ca o uşurare, şi apoi chinul cu care şi le-a împreunat. Prin urmare, mi- 
am zis, gestul nu poate fi interpretat decît în întregul lui. Chinul cu care şi-a strîns braţele 
era o componentă a semnului. Putea să moară liniştit, fără să se mai chinuiască. Dar 
murind altfel, mi-am zis, nu mi-ar fi destăinuit tot semnul. Aşa am descoperit ideea 
operaţiei duble. Desfacerea brațelor în formă de cruce: doi este egal cu unu plus unu. 
Revenirea braţelor la poziţia dinainte: unu plus unu fac doi... Semnul lăsat conţinea 
ambele operaţii: desfacerea şi refacerea cifrei doi. Numai interpretînd perfect semnul 
puteam să descopăr marea lui taină. Din fericire ştiam care este taina lui. Şi mai aflasem, 
după doi ani de chinuri, o idee, ideea unei operaţii complete, cu dublu sens. 

— Simt eu ceva, dar nu înţeleg prea bine... Ţi-am spus că doar dumneata eşti tare în 
complicaţii. 

— Eu trebuia să simplific totul, nu înţelegi?... Trebuia să alătur cele două elemente: 
taina şi ideea operaţiei duble. Ştiam ce conţine taina, dar nu ştiam nici unde este, nici 
cum se poate ajunge la ea... Din semnul lui, din întregul seninului: cele două arătătoare 

desfăcute şi apoi împreunate, cele două braţe desfăcute şi apoi împreunate, reieşea 
foarte clar că taina nu poate fi alta decit cifra doi desfăcută şi refăcută. Braţele separate, 
arătătoarele separate, oare nu spuneau că taina fusese împărţită în două locuri? Semnul 
lăsat nu începea cu această desfacere? Revenirea brațelor, revenirea arătătoarelor oare 
nu spunea că taina nu poate exista decît prin împreunarea celor două părți?... M-am 
gîndit la cea mai simplă imagine a unei taine, potrivită pentru o asemenea interpretare: o 
casă de fier cu două chei. Dîndu-se fiecare cheie altei persoane, fără ca să ştie una de 
alta, fără ca să ştie vreuna unde se află casa de fier, poate chiar fără să ştie că obiectul 
din mîna ei este o cheie, poate chiar fără să ştie că există o casă de fier, oare în felul 
acesta taina nu se păstrează cel mai bine?... Revenirea braţelor şi a arătătoarelor nu 
însemna altceva decît regăsirea celor două chei cu care se putea deschide taina... Era 
foarte clar pentru mine. Atacul morţii îl obligase, pentru a nu se pierde taina şi pentru a nu 
ajunge în mini străine, s-o desfacă în două părţi, ca pe o legătură de chei de la o casă de 
bani. O cheie într-o parte, o cheie în altă parte. Taina va fi a celui care va găsi cheile, şi 
unui singur om i-a spus, prin testament, că taina nu poate fi descoperită decit cu ajutorul 
a două chei: mie. Izbutisem să dezleg testamentul, sensul lui cel mai adînc. Imi mai 
rămînea să descopăr ce trebuie să înţeleg prin cele două chei... prin cele două arătă- 
toare, prin cele două braţe... şi cum pot să dau peste ele... Pentru asta mi-au trebuit 
douăzeci de ani... 

Cîteva minute, încîlcitele tuburi acustice ale fotoliilor nu mai aduseră nici o şoaptă la 
urechile celor doi cireşari. Tăcerea ciudată şi apăsătoare din zona celor două fotolii fu 
tulburată de o voce de tablă: 

— Cabana Izvoarele, vă rog! 

— Du-te! spuse vocea care-i umpluse de emoţii pe cei doi cireşari. Trebuie să-i 
obligi pe cei trei să coboare. Miine la prînz să fie aici. Vii sau morţi! Hai! 

Unul din fotolii scîrții, apoi şi al doilea. Dan şi lonel nu se clintiră de la locurile lor. Se 
prefăceau adormiţi. Nu îndrăzniră să deschidă ochii nici cînd un al şaselea simţ le spuse 
că sînt observați de cineva. Aşteptau să le cadă tavanul în cap. Cînd deschiseră ochii şi 
priviră hoţeşte printre fotolii văzură doi coloşi părăsind o cabină telefonică, apoi 
îndreptîndu-se agale spre scara hotelului. 


8 


Era o oră de seară şi jumătate. Era deci o oră de întîlnire, undeva în holul unui etaj, 
în preajma unor plante exotice. Prima sosi Atena. Aşa îşi închipui ea. Dar nici n-apucă să 
se rezeme de pervazul ferestrei, că simţi două miini calde acoperindu-i ochii şi o răsuflare 
fierbinte în ceafă. Se lăsă cuprinsă de ameţeală, o clipă numai, apoi îndepărtă cu gingă- 
şie palmele străine de pe ochii aproape înlăcrimaţi. 

— M-ai speriat... bolborosi ea. Ştiam că eşti tu, dar tot m-am speriat. l-ai găsit pe 
ceilalți? 

— Nicăieri! Nici urmă din ei. Pînă şi-n pod am căutat. Probabil să s-au întors la 
cabană... Şi probabil că ne aşteaptă... Tot mai crezi că Tic ne-a trimis mesajul? 

— Nu cred... cochetă Atena un moment. Ştiu! Aceeaşi cerneală, o mulţime de litere 
care se aseamănă... 

— Şi crezi că asta ajunge? o aţiță Tiberiu. 

— Dacă mă laşi să termin... Mai este şi stilul biletului. Tu nu simți stilul lui Tic?... Trei 
semnale de cucuvea... şi pe urmă... Greşeala lui. Nu poate să fie decît greşeala lui Tic! 
Aşteptaţi semnalul meu! 

— Şi eu aş fi scris aşa! îi luă apărarea Tiberiu. Tu cum ai fi scris? 

— Eu? Cred c-aş fi scris cam aşa: "Veniti urgent la Poieniţa şi aşteptaţi acest 
semnal: trei țipete de cucuvea...", 

— Şi eu aş fi scris aşa! rise Tiberiu. Dar tot mi-e frică. Tot mă gîndesc că biletul vine 
de la Dan şi de la lonel. Şi ne aşteaptă, săracii... tu i-ai găsit pe ceilalți? 

— S-au strecurat pe furiş în sala de festivități. Mai întîi fetele şi după cîteva minute: 
Ursu, Victor şi... Tic. 

— De unde-au apărut? fluieră Tiberiu. Fiuuuu! l-ai pierdut în sală sau le-ai reperat 
ascunzişul? 

— Numai să fi rămas acolo unde i-am lăsat, răspunse Atena, în dreptul celei de-a 
treia ferestre, chiar lîngă perete. Tic stă ascuns după draperie... 

Trăsnetul luase forma lui Alexandru. Şi imediat izbucni al doilea: Costin. 

— Trădătoare infamă! se repezi azurul spre fata de lîngă flori. O să te pun să-mi dai 

schiurile cu ceară şi să-mi faci bocancii. Marş, mizerabilo! 

Atena porni cu paşi înceţi, dar cînd ajunse în dreptul lui Alexandru se opri şi-l plesni 
pe obraz cu toată puterea: 

— Să-ţi fie ruşine! Nu se vorbeşte aşa cu fetele... 

Costin nici nu apucase să scoată o vorba. Se retrase cu spatele împins numai de 
privirile lui Tiberiu: 

— Ce? începu el să se bilbiie. Tu crezi că eu sînt ca idiotul ăla?... Am venit să văd 
ce mai faci... să... să... 

— Dacă nu mi-ar fi milă de tine, hahaleră! Laşule! îi şuieră Tiberiu la ureche. Ce te- 
aş mai pocni. Fugi! 

Şi Costin fugi, adică se urni din loc, cu Alexandru pe urmele lui. Nici unul nu radia de 
bucurie. Păreau amîndoi degeraţi. Dar nici suferința, nici durerea nu izbutea să-i împace. 
Tiberiu o găsi pe Atena în sala de festivități, nu departe de locul în care se aflau 
cireşarii. Era foarte tristă, întunecată la față, aproape plîngea sau poate plînsese pînă 

atunci. . 

— Imi pare groaznic de rău, se scuză ea. Dacă n-ai fi fost tu acolo, poate că nici nu 
l-aş fi luat în seamă... 

— Ai fost superbă! se entuziasmă Tiberiu. Dac-ai şti ce frumoasă ai fost după ce l-ai 
pocnit! Ţi se înroşise faţa şi... 

— Ssssst! îi ceru Atena ducîndu-şi mîna spre buzele lui. Uite-i şi pe ceilalţi: Dan şi 
lonel... 

Cireşarii erau din nou împreună. Unii pe scaune, alții rezemaţi de perete, Tic ascuns 
de draperie. E 

Atena nu mai putea să reziste imboldului. li făcu un semn cu ochiul lui Tiberiu, apoi 
se strecură printre scaune spre locul unde se aflau cireşarii. Ochise un scaun liber lîngă 
Maria. 

— E liber? întrebă ea înainte de a se aşeza. 

Maria ridică din umeri, în semn că nu dispune ea de locul care i se cere. Nici nu se 
uită prea bine la fata care se aşeză lîngă ea. De după draperie, Tic se grăbi să dea 
semnal de alarmă, prin telefonul fără fir: 

— Iscoada! S-a aşezat lîngă Maria. Aia cu ochii mari. 

Semnalul se opri la Dan, sau mai bine zis se întoarse de la Dan spre Tic, sub formă 
de întrebare: 

— Aia cu ochii frumoşi? 

Şi fără să mai aştepte confirmarea mezinului, Dan făcu un mic slalom printre scaune 
pentru a ajunge viu şi nevătămat chiar lîngă Atena cea cu ochii mari şi frumoşi. 

— Dacă-mi permiteţi... luă Dan atitudine de recomandare. Şi dacă nu vă supăraţi: 
Eul 

— Ce coincidenţă! îi răspunse Atena. La fel. 

Incolțit de un mic gînd de răzbunare împotriva lumii, Dan şi-o alese ca victimă pe 
Maria. O trezi dintr-un vis neliniştitor, apoi făcu recomandările de rigoare: 

— Tul... Eal... A 

— Cred că eşti de prisos... li zîmbi curtenitor Maria. Apoi adresîndu-se Atenei: Dacă 
nu mă înşel, dumneata umbli pe urmele noastre... In ambele sensuri... 

Complimentul neaşteptat o îmbujoră pe Atena: 

— Ar trebui să-ți mulțumesc, dar... Incă mi-e teamă de farse şi ironii. N-ar fi mai bine 
să amînăm pe miine... ;; 

— Noi îți multumim chiar acum... In clipa asta, pentru multe, dar mai ales pentru 
discreție... 

— Eu v-am mulțumit de mult, mărturisi emoționată Atena. M-am temut atît de tare de 
clipa asta... Bine că a trecut cu bine! 

— Te-ai înscris la concurs? întrebă Maria. 

— M-am înscris... Şi voiam să vă spun că se pregătesc nişte... nişte şmecherii 
regulamentare... 

— Am aflat prin propriile noastre mijloace. Dar simt nevoia să-ți mulțumesc a doua 
oară. 

In clipa aceea începu să biziîie megafonul. Apoi o voce se grăbi să anunţe că, din 
cauza timpului nefavorabil, concursul va începe la opt dimineaţă şi se va desfăşura pe 
cele două pirtii de antrenament. Sala se umplu de rîsete şi urlete. Prea era cu ochi şi cu 
sprîncene ultima farsă. 

CAPITOLUL III 


Fusese noapte rea, mai ales pentru băieți. Dan şi lonel, ca nişte benzi de 
magnetofon, povestiseră până la ultimul amănunt convorbirea misterioasă surprinsă în 
fotoliile cu conducte acustice. Se întrecură amîndoi în fidelitate şi se completaseră de 
minune. Toţi rămăseseră impresionați, tulburați, uluiți, şi erau gata să se repeadă în 
comentarii şi supoziţii interminabile, care i-ar fi ţinut treji pînă la ziuă, dacă Victor şi Lucia 
n-ar fi trecut la o contraofensivă atit de fermă, că abia în pat căpătaseră glas primele 
izbucniri de protest. Numai că la orizontală şi în pijama orice act de vitejie devine 
caricatură. Exact la miezul nopții se stinsese lumina. Liniştea se lăsase ca o lege dar 
somnul, ca orice lucru personal, nu putea fi impus. La început fusese respins. Mai tîrziu 
refuzase el să vină. Şi astfel, noaptea se transformase în ceva sălciu şi nedefinit: trezie, 
moțăială, veghe, vis, coşmar. Băieţii se zvârcoleau în pat ca nişte bolovani în friguri: 
gemeau, icneau, şuierau sau se ridicau în capul oaselor ca să se încredințeze că sînt 
undeva împreună, sub un acoperiş cald. Pînă şi Ursu se trezi de cîteva ori împuns şi 
zgiriat de vise rele. Fetele, în schimb, adormiseră foarte repede. Lucia numărînd oi şi 
fluturi, mai ales fluturi neastimpăraţi: era metoda ei personală şi nemărturisită de a se 
împotrivi insomniei fugind după fluturi; Maria oscilînd cu gîndurile şi senzațiile între cele 
două forțe: concursul, cu fiorii lui de gheaţă, şi taina coloşilor, cu un roi de ace înroşite. In 
clipa cînd cele două forțe începuseră lupta pentru a o cuceri, Maria adormise. Lucia încă 
mai fugea după nişte fluturi mari din care picurau tot felul de culori. 

La ora şase fix sunase deşteptătorul şi zbîrniitul lui îndărătnic nu mai stîrnise ca altă 
dată proteste şi ameninţări. lar la şase şi jumătate toţi cireşarii erau jos, în sufragerie, în 
jurul unui ceainic uriaş care înălța jerbe de aburi spre tavan. 

Cabanierul ţopăia pe o circumferință invizibilă, dar foarte precisă, făcea fel de fel de 
propuneri culinare şi fiecare suna ca o pledoarie pentru alimentul suveran: varza, şi mai 
ales zîmbea şi lăuda ca un fotograf de bilci înfăţişarea fiecărui cireşar. 

— Vai, ce bine vă stă cu nasul aşa... îi dădea el tircoale lui Tic. Şi dumneavoastră, 
cu părul ăsta negru şi cu codițele lîngă ureche... 

— Şi dumneavoastră vă stă foarte bine cu părul rar...îl luă Dan în primire. Probabil l- 
aţi aranjat special... 

Instinctiv, cabanierul îşi duse mîna la creştet, exact acolo unde nu avea nici un fir de 
păr. 

— Dacă aveţi nevoie de un leac pentru... căderea absolută a părului, îşi continuă 
Dan ofensiva, pot să vă dau adresa unui frizer din oraşul nostru... Un leac garantat... 

Cabanierul simţea că începe să fie luat peste picior, dar lonel nu-l lăsă să se 
dezmeticească de tot: 

— V-au mai sosit clienţi în timpul nopţii?... Parcă am auzit zgomote... Sau alții s-au 
dovedit mai vrednici decît noi? 

— Aţi auzit zgomote?! se miră cabanierul. Şi eu am auzit, dar mi s-a părut că vin de 
la dumneavoastră... Clienţi n-au venit, dar de plecat vor pleca... 

— Mi-e teamă că o să rămîneţi singur... încercă lonel o nouă manevră. A intervenit 
ceva în programul nostru... 

— Plecaţi şi dumneavoastră? întrebă cabanierul cu o voce în care accentul de 
tristețe nu era deloc prefăcut. Am crezut că rămîneti pînă la sfîrşitul vacanței... Chiar mă 
gîndeam să îmbogăţesc lista de... 

— Mai pleacă şi alţi clienţi? îl întrerupse repede Dan, speriat că vorbele cabanierului 
vor împrăştia miros de varză. 

— Ce pot să vă spun?... Mai bine nu ştiu... Dar de clienţi nu ducem niciodată lipsă. 
Cel puţin de trei ori pe zi mi se telefonează de jos şi mereu aceeaşi întrebare: mai sînt 
locuri libere?... Cu dumneavoastră, ca să fiu sincer, îmi plăcea. Şi veselie, şi linişte... Şi 
apoi vă plăcea şi dumneavoastră bucătăria. Alţii strimbă din nas cînd aud de varză... 

— Nu, nu! se apără Tic. Eu am nasul aşa din naştere... 

— Ştiu, cum să nu ştiu... Mă obişnuisem şi cu glumele dumneavoastră. Unii clienţi, 
în loc să glumească... 

Dar cabanierul tăcut brusc, parcă fără motiv. După o clipă auziră şi cireşarii 
zgomotul unor paşi care coborau spre sufragerie. Paşi grei, bolovănoşi. 

Cînd uşa sufrageriei se deschise, cabanierul ridică vocea, anume ca să fie auzit de 
cei care intrau: 

— Sigur, sigur, spre seară o să se burzuluiască vremea. Poate chiar mai devreme. 
Sînt semne de vijelie şi ninsoare. Aaaaa! Bună dimineaţa! 

Cei doi coloşi, echipați ca pentru plecare, mormăiră un salut nedefinit, fără adresă, şi 
se îndreptară spre masa din firidă. Cabanierul ţopăia în urma lor, iar cireşarii îi priveau pe 
furiş şi cu schimbul, ca să nu atragă atenţia. Cel mai înalt ceru ceai, caşcaval, unt şi două 
coniacuri mari, iar cînd cabanierul aduse coniacurile, îi mai comandă şi cinci pachete de 
țigări "Carpati". Celălalt încuviința mereu din cap, iar din cînd în cînd îşi umfla pieptul şi 
răsufla apoi zgomotos, şuierător, parcă făcea exerciţii de respiraţie. 

— E timpul! anunţă Ursu. Nu-i nici o pagubă dacă ajungem sus cu zece minute mai 
devreme. Dimpotrivă... 

— Să n-ajungem cu două, trei ore mai devreme, spuse Dan. Sau chiar cu vreo 
şase... dacă se ţine concursul după masă... R 

Tic se mulțumi doar să-l strîmbe. Avea alte preocupări. Il urmărea pe Ursu, care 
tocmai deschidea uşa spre scara interioară şi-i raporta înălțimea şi lățimea la anumite 
puncte de reper, luate atunci cînd pătrunseseră coloşii în sufragerie. Rezultatul calculelor 
sale tainice îl făcu să clipească uimit din ochi. Cînd Ursu se întoarse şi porniră toţi spre 
ieşire, Tic se lipi de el pentru a-i spune în şoaptă: 

— Zău, Ursule, pe cuvîntul meu că eşti aproape cît ei de înalt. Nici două degete 
diferență, două degete de-ale mele. Oare de ce par atît de uriaşi? 

In loc să-i răspundă, Ursu îl împinse afară şi întunericul nesigur i se păru ciudat de 
cald şi de prietenos. 

Cabanierul privea de la fereastra sufrageriei îndepărtarea şirului indian şi parcă un 
zîmbet începea să se deschidă pe faţa lui, fără să-şi dea seama, fără să şi-l comande. 
Dar un şuierat sec şi fără ecou îl făcu să tresară şi cînd întoarse capul spre firidă văzu 
aceeaşi mişcare autoritară şi indiferentă care chema şi înspăimînta în acelaşi timp. 

— Ce e cu tinerii ăştia? întrebă Liviu lordan. 

— In vacanţă, la concursul de schi... răspunse cabanierul. Ori ei, ori alţii, acelaşi 
lucru. 

— Nu ţi s-au părut cam curioşi, cam inoportuni?... Cine se face că nu te vede, 
înseamnă că te priveşte pe furiş, şi cine te priveşte pe furiş, vrea sau ştie ceva... sau vrea 
să ştie ceva... 

Cabanierul ridică neputincios din umeri: 

— Eu nu-s obişnuit cu calcule din astea. Eu cred că-s nişte tineri... şi tinerii, dacă te- 
ai lua după gesturile şi vorbele lor, pot să te încurce mai rău decit artiştii. 

Liviu lordan se încruntă un moment. Părea în cumpănă, sau era nemulțumit de ceva. 
Dar nu uită să facă un semn spre lon Petric, un semn care aducea cu cale liberă. 
Luciosul parcă atîta aştepta. Il măsură pe cabanier ca un tăietor de lemne care-şi 
potriveşte butucul: 

— Parcă unul din ei era beteag... Ceva la picior. Mi se pare un buboi. Cum de nu 
mai şchioapătă? _ 

— Cine să şchiopăteze? holbă ochii cabanierul. Beteag? Cînd asta?... Aa!... Imi cam 
închipui cu ce s-a întîmplat... Se ţin mereu de glume şi de pariuri şi pesemne c-au vrut 
să-şi bată joc de cineva... 

— De ce tocmai cu buboiul? întrebă Liviu lordan. 

Veselia cabanierului era prea sinceră: 

— Au încercat şi cu dumneavoastră să facă glume? rise el. Pe mine mă prind 
întotdeauna cu cîte ceva. Şi adineauri m-au atins cu o aluzie la chelie. Sînt grozavi de 
isteţi. Şi dacă ai norocul să-i auzi cum se înțeapă între ei, zău că-ţi vine să-i ţii pe gratis... 
Straşnici băieți! 

— Mie nu-mi plac deloc coincidenţele, spuse Liviu lordan, întotdeauna le suspectez 
şi le controlez, în special. Dar nu cu dumneata vorbesc... 

Cabanierul încercă să se retragă. Simţea în aer nişte valuri vagi de ameninţare. lon 
Petric îl opri însă cu un şuierat rău, care-l lovi ca o iuşcă peste ceafă. Dar tot lordan îi 
vorbi: 

— ți mai aminteşti unde-ai găsit portofelul? Dar vreau un răspuns sigur, nu bilbiieli. 
Ca să fie foarte clar! A 

— V-am spus şi aseară... Sub tejghea, într-o ladă cu sticle de bere... Intre sticlele 
goale... 

— Noi n-am băut bere! îl ameninţă lordan cu degetul. Nici n-am umblat sub tejghea, 

nici în ladă, nici printre sticle. Cum a ajuns portofelul acolo? 

Intrebarea era ascuţită, sfredelitoare. Fruntea cabanierului se umplea cu broboane 
de sudoare, iar mîinile parcă aveau nevoie de un sprijin: 

— Dacă vă lipseşte ceva... Bani sau altceva... Nu ştiu... Nu ştiu ce să vă spun?... N- 
am nici o vină... 

Petric se ridică în picioare, lent, ca într-un film cu încetinitorul, îşi lipi mîinile de 
şolduri, apoi se întoarse spre cabanier. Şuieratul scurt şi neaşteptat îl lovi pe cabanier ca 
un proiectil. lar din partea cealaltă se auzi vocea lui lordan: 

— Cum a ajuns portofelul sub tejghea? 

Cabanierul se apără instinctiv, cu mîinile, şi făcu un pas înapoi. Dîrdiia din toate 
încheieturile: 

— Vă jur că n-am luat nimic... Vă jur că nici nu l-am deschis... Vă jur că nici n-am 
citit hîrtiile care se vedeau prin geamurile alea de cauciuc... 

— Unde l-ai găsit, domnule? întrebă Liviu lordan cu un ton mai potolit în voce. 

— L-am găsit aici... în firidă... chiar sub masa la care staţi acum... Vă jur!... L-am pus 
într-un şervet... Şi cînd au sărit clienţii pe mine... Ştiţi? Au venit nişte betivi din oraş... 
Cînd au sărit pe mine, m-am gîndit să-l pun la loc sigur, în sertar... Şi nu mai ştiu ce s-a 
întîmplat... Probabil că am încurcat şervetele. L-am încuiat pe cel în care era lista de 
mîncăruri... lar portofelul? Probabil că l-am scăpat în ladă. Vă jur! 

— Şi nu puteai să spui asta de la început? îl apostrofă, cu un început de înțelegere, 
lordan. De ce atitea ocolişuri? N-ai simțit că nu-ţi merge cu noi?... Dacă vrei, pot să-ţi 
spun şi de ce l-ai pus în şervet şi nu în buzunar. Fiindcă te-a năpădit sudoarea cînd l-ai 
găsit şi fiindcă te-ai pomenit cu şervetul într-o mînă şi cu portofelul în alta, cînd au năvălit 
clienţii... Dar dacă am lăsat dinadins portofelul aici, ca să te încercăm? 

— Dacă-i aşa, nu. mai am nici o teamă! răspunse cu însufleţire cabanierul. Nu se 
poate să nu fi pus dumneavoastră un semn după care să vedeţi dacă a umblat cineva în 
portofel... 

lon Petric se aşeză înapoi pe scaun, sub privirile parcă recunoscătoare ale 
cabanierului. Dar verdictul pe care acesta îl aştepta veni tot de la Liviu lordan: 

— Asta a fost salvarea dumitale... şi norocul dumitale: că l-ai găsit şi că ţi-ai frînat 
curiozitatea... Din păcate, coincidenta rămîne, dar nu văd ce amestec ai dumneata... 

— Absolut nici unul! se grăbi cabanierul. Nici nu ştiu despre ce este vorba... Eu pot 
să mă dau la o parte... 

Arătătorul lui Petric nu era însă de acord cu retragerea cabanierului. Privirile 
acestuia urmăreau cu spaimă mişcările de negaţie pe care arătătorul colosului le făcea 
întruna. 

— Mai încet... părea că-l sfătuieşte Petric... O să-ţi spunem noi cînd trebuie să te dai 
la o parte... 

— Dacă n-ar fi coincidenţa asta! se revoltă încă o dată Liviu lordan, apoi se uită fix 
în ochii cabanierului: A întrebat cineva de noi? Oricine-ar fi fost: bătrîn, copil, militar... 
Oricum s-ar fi interesat: pe faţă, pe furiş, oficial... E clară întrebarea? 

— E foarte clară!... Dar nu s-a interesat absolut nimeni. Nici măcar registrul nu mi l-a 
cerut nimeni... dar tot nu v-ar fi găsit în el. Incă nu... 


doua: lar dumneata trebuie să uiţi! Absolut totul. Şi vizita noastră aici şi, mai ales, ceea ce 
am discutat. Vreau să fie totul clar! înțelegi!... Peste tot ce s-a întîmplat trebuie pus cruce, 
înţelegi? Ori pui dumneata singur cruce... ori punem noi. Asta-i tot! 

— Pun eu... răspunse cabanierul, făcîndu-şi cruce. 

Sus, pe platoul de lansare, jalea lumii strălucea nevinovată, sub cel mai frumos 
soare şi pe cea mai frumoasă zăpadă care aşteptaseră vreodată un concurs de schi. Era 
aproape opt, dar nici jumătate din concurenții înscrişi nu apăruseră pe platou. Ceea ce 
însemna că mai mult de jumătate plecase, dis-de-dimineaţă, spre oraş sau spre alte 
atracţii. De-aici venea toată jalea. Buletinele şi alarmele meteorologice erau nemiloase: 
vremea se va schimba brusc, temperatura va cobori vertiginos, vor izbucni vijelii şi 
viscole de durată. Abia peste vreo două săptămîni se prevedea îmbunătăţirea vremii. 
Concursul, nu putea fi amînat! 

Instructorii şi antrenorii erau în derută, se agitau întruna şi blestemau de mama 
focului necunoscutul sau necunoscuta care inaugurase "zodia farselor”. 

— Noi n-avem nici o vină, spuse unul dintre oficiali. Am anunţat, ne-am făcut datoria. 
La urma urmei, concursul nu e obligatoriu. Se înscrie cine vrea şi participă cine vrea. 

— Ştiu, ştiu... răspunse altul, care părea şi mai oficial. Dar mi-e teamă că se vor 
pierde cine ştie ce talente... 

— Să nu se piardă mai multe dacă nu-l ţinem... sună ca un avertisment vocea 
primului. Incepătorii sînt începători... iar avansaţii, după cît i-am observat, se vor mărgini 
la acelaşi vechi duel: azurii sau galbenii? 

— Şi dacă nici ăştia n-au venit? se sperie şeful oficialilor. Ratăm tot concursul... 

— N-au venit... intră un instructor în vorbă. Dar vin chiar acum... Şi e opt fără zece... 

Primul oficial părea înconjurat de un nimb, atîta strălucire apăru deodată pe faţa lui. 

— Gata! hotărî el. La opt fix începem concursul!... Pe cuvântul meu că mi se făcuse 
frică. Credeam că au căzut şi ei victimă farsei... Pssst!... Ce spectacol ne aşteaptă! Ca la 
Cortina, între austrieci şi francezi... Bravo! 

__ Veselia primului îi molipsi şi pe ceilalți oficiali şi se transformă iute în zel şi mişcare. 
In mai puţin de douăzeci de minute, tabelele concurenţilor, în ordinea lansării, erau în 
mîinile cronometrorilor. La opt şi zece, steagul arbitrului dădu primul semnal de lansare: 
un albastru oarecare. Işi începu coborîrea ca un bolid, îngheţînd de spaimă şi pe albaştri 
şi pe azuri, dar nu reuşi să şi-o încetinească la primele porţi, sau poate că nu le mai văzu, 
aşa că trecu de-a dreptul, reîntîlnindu-se cu piîrtia abia după cîteva rostogoliri, de altfel 
destul de reuşite, după cum le categorisi imediat unul din cei mai vioi spectatori: Dan. 

Coboririle se succedau cu regularitate, din minut în minut, timpii realizaţi de fiecare 
concurent erau controlati cu cea mai mare străşnicie şi apoi înscrişi în tabele, dar şi sus, 
pe platoul de lansare, şi de-a lungul pirtiei se mai întimplau mici răzmerițe sau, 
dimpotrivă, mici aranjamente, care, altădată, poate că ar fi rămas uitate şi necunoscute... 

Incă înainte de începerea concursului, Atena îl auzise pe Alexandru felicitîndu-şi, 
cam în şoaptă, echipa: 

— Aţi fost la înălțime aseară! Bravo!... Aţi văzut că s-a întîmplat cum am spus eu? S- 
a prins grozav, nu? 

— Aproape... îndrăznise secundul lui. Ăia au venit în păr, mortăciunile... Tu ziceai c- 
or să coboare în oraş... 

— Cu-atit mai bine! se înfuriase şeful azurilor. O să-i batem de-o să-i stilcim... 

— Oare necunoscuţii s-au prins? se auzise vocea timidă a unei fete. 

— Nu s-au prins! răspunsese Atena în locul lui Alexandru. Şi sînteţi nişte mişei şi 
nişte nemernici! Nu vreau să mai am de-a face cu voi. Asta-i! 

Abia atunci descoperise Alexandru că Atena era îmbrăcată în costum albastru! Era 
gata să se repeadă la ea... dar o amintire de jar îi zvicni în obraz şi-l ţintui locului. 

— Tu ce cauţi aici, printre noi? se mulțumise el să întrebe. Du-te la ăilalţi, sau unde 
vrei, sau unde-ţi place! 

— Te-ai trezit cam tirziu... îi făcuse ea o reverență zeflemitoare, pentru a i se vedea 
şi mai bine uniforma albastră. 

Şi în grupul galbenilor se petrecea o scenă asemănătoare. "Mortăciunile” clipeau 
vesele din ochi şi se lăudau pentru marea lor ispravă: alungarea concurenţilor. 

— Noi i-am lichidat! se bătea Costin în piept. De la noi a plecat zvonul că grăbirea 
concursului e o farsă! 

— Doamne, dar cretini mai sînteți! le răspunsese Tiberiu. Ştiţi de cine aţi scăpat. De 
cei care au venit aici pentru distracţii, nu pentru concurs. Schiorii urcau oricum la 
antrenament, ca în fiecare dimineaţă. In loc să ieşiţi pe locul doi din cincizeci de 
concurenţi... o să ieşiţi pe locul trei din douăzeci de concurenți... 

— Cine, mă rog, o să iasă pe locul întîi? se zbirlise Costin. Alexandru? 

— Nu Alexandru, îl liniştise Tiberiu. Eu! Şi eu, dacă vă uitaţi mai bine la mine, adică 
la costumul meu, nu mai vreau să am de-a face cu voi. Asta-i! 

Aşteptîndu-se la un asemenea deznodămînt, Costin nu schițase nici un gest de 
protest. Altceva îl riciia: 

— Şi pe locul doi cine o să iasă, mă rog? Care din ei? 

— Altcineva! Cel pe care nu-l cunoaşteţi... nici voi şi nici ăilalți. Ba mi-e teamă să nu 
mă ia şi pe mine... 

— Numărul şase! răsună vocea starterului, amplificată de o pilnie uriaşă. Numărul 
şase la start! 

— Aoleu! îşi aminti Tiberiu. Eu sînt numărul şase! 

Galbenii, azuriii, oficialii, racoleurii, instructorii şi concurenţii de toate zilele urmăriră 
cu sufletul la gură coborîrea vertiginoasă, de nălucă, a schiorului cu numărul şase. 

— Mi-e teamă că s-a dus locul întii...îi spuse Costin noului secund, un băiat 
mărunţel, cu aer de mare şmecher. Măcar de n-aş pierde locul doi... Ai văzut cum a trecut 
prin poarta aia blestemată?... Acolo-i moartea... 

— Acolo va fi! îi răspunse secundul. 

Apoi convorbirea dintre şef şi secund continuă cîteva clipe în şoaptă. De fapt era un 
monolog. Secundul şoptea, iar şeful aproba, clătinînd capul. 

— Perfect! se învioră Costin la sfîrşit. Bravo! Cu nătărăul ăla de Tiberiu nu m-aş fi 
înțeles. 

— Să ştii că numai o dată merge... îl avertiză secundul. Dacă nu-mi faci semnul cînd 
trebuie şi la cine trebuie, s-a zis! 

Secundul se grăbi să coboare pe o pirtie lăturalnică, iar Costin se apropie de locul 
startului, multumind cerului şi pămîntului că s-a înscris printre ultimii pe tabelul de 
lansare. Se postă lîngă starter pentru a urmări zvîcnetul fiecărui concurent. Numărul 12 
era Alexandru. Zbură ca din săgeată, dar Costin nu făcu nici un semn nimănui. Ştia că 
pîrtia A era pirtia care-l enerva cel mai mult pe Alexandru, pîrtia pe care fusese totdeauna 
învins. Numărul 13 i se păru un începător cu ifose, numărul 14 un curajos fără tehnică, 
numărul 15 un oarecare, conştient că este un oarecare. Numărul 16... Incă înainte de a 
cădea drapelul de start, Costin simţi că e un concurent de rasă. După felul cum se oprise 
la linia de start, după încordarea braţelor, după mlădierea corpului. lar cînd porni... parcă 
ar fi zburat din arbaletă... Costin ridică imediat ambele braţe. Parcă se pregătea pentru 
start. 


3 


Cireşarii neconcurenţi, adică Ursu, Lucia, Tic, Dan şi lonel, înşiraţi undeva lîngă linia 
de sosire, urmăreau cu sufletul la gură coborîrea lui Victor. 

— Pînă acum i-a întrecut pe toți! şopti Ionel care îşi controla întruna cronomaetrul. 

— Acum e-acum! îşi strînse Ursu pumnii. Vine cotitura aia sălbatică şi cele două 
porți blestemate. 

Victor coti superb, ridicînd o trombă uriaşă de zăpadă, dar cînd ajunse la prima 
dintre cele două porţi blestemate îşi pierdu brusc echilibrul şi se prăbuşi pe o coastă... Ba 
nu! În ultima clipă, ca un acrobat pe sîrmă, îşi reveni în poziţie verticală, cobori mai 
departe, însă clătinîndu-se, ca un om beat, şi tocmai cînd toți credeau că va pierde cea 
de a doua poartă, se răsuci şi trecu prin ea, pe la extremă, atingînd stilpul cu unul dintre 
bețe. 

lonel îşi muşcă buzele după ce-şi privi cronometrul, iar Tic se uita la Ursu cerşind 
parcă o explicaţie. 

— L-a lovit cineva! îi şopti vlăjganul. L-a lovit cu un bulgăre de zăpadă, imediat după 
cotitură... 

— Imposibil! încremeni puştiul. La viteza asta?! Nici eu n-aş fi fost în stare să-l 
ochesc. 

— Ssssst! îşi trădă lonel neliniştea şi speranţa. 

Intr-adevăr, Victor izbutise, printr-un efort miraculos, să-şi sporească viteza pe ultima 
parte a cursei. Se apropia ca o furtună de linia de sosire. lonel apăsă butonul 
cronometrului, dar nu avu curajul să se uite pe cadran. 

— Uită-te tu, Lucia, se rugă el. E după sau înainte de şaptezeci şi patru? 

— Oh! nu se putu stăpiîni Lucia. E după... 

lonel îi smulse cronometrul şi privi cîteva clipe parcă fără să vadă ceva. Acul se 
oprise între liniile care reprezentau cifrele paisprezece şi cincisprezece, exact la mijloc. 
Toţi ceilalți cireşari aşteptau sentinţa lui lonel. 

— A pierdut! şopti el. Numărul şase abia a depăşit linia. lar numărul 12 e mai 
aproape de cincisprezece decit de paisprezece. Citeva sutimi de secundă... 

Victor se feri de felicitări şi de larmă. Işi înfipse schiurile în zăpadă şi se grăbi să se 
piardă în noianul de uniforme albastre. După cîteva secunde se apropie, neobservat şi 
necunoscut, de ceilalţi cireşari. 

— Nu ştiu ce mi s-a întîmplat... spuse el; încă palid şi tulburat. Nu pot să-mi închipui. 
Parcă mi-a plesnit capul. Am crezut că m-am prins cu fruntea de un cîrlig de fier. Dacă nu 
m-ar fi trăsnit ideea asta idioată, cred c-aş fi evitat dezechilibrul. Noroc că nu mi-am dus 
mîna la cap... 

— Asta te-a salvat! încuviință Ursu. Dacă după mişcarea de uimire şi de apărare ar fi 
urmat alta, de control, n-ar mai fi rămas nimic din echilibrul tău... 

— Foarte ciudat!... reflectă Lucia. Mişcarea a ascultat de trup, nu de cap. De obicei, 
în asemenea momente reacţia e spontană şi se subordonează unei singure posibilități... 
Ori duci mîna la cap... ori o întorci în aer pentru a-ţi reface echilibrul. 

— Nu crezi că te-a lovit cineva? întrebă Ursu. Eu parcă am văzut ceva ca o flacără 
de zăpadă ridicîndu-se din capul tău. Să mi se fi părut? 

Dan cercetă cu degetele fruntea lui Victor. Rădăcina părului, lîngă frunte, era 
umedă. Dar nu erau numai urmele umede ale zăpezii. Erau şi urme de sînge. Lucia se 
îngălbeni cînd văzu petele roşii de pe virfurile degetelor lui Dan. Dar după ce privi cu 
atenţie rana, se linişti: 

— O julitură... foarte, foarte superficială. Fir-ar să fie! Din cauza ei... 

Oare cît de emoţionată şi de întristată era fata dacă nu-şi mai putea controla 
cuvintele! 

Tic, în schimb, îşi lovea întruna pumnii, şi toată ființa lui ducea un dialog cumplit, 
între da şi nu, sau pentru da şi nu. N-avea curajul să ceară părerea celorlalţi, pînă ce 
Victor, îngrijorat, îl întrebă ce i s-a întîmplat. 

— Nu ştiu... răspunse Tic. Adică, nu pot să cred. Eu n-aş fi fost în stare să te lovesc. 
La viteza asta, trebuie să fii nemaipomenit ca să ţinteşti drept în cap... 

Victor nu-şi putu stăpîni zîmbetul: 

— Exagerezi, Ticuşor. Nu zic că nu trebuie să fii un fel de campion, dar dacă te 
împinge ceva: o dorință, o necesitate, ceva foarte cotropitor, nimereşti de la prima 
lovitură... şi în mod sigur de la a doua!... Ştii tu! Acolo sînt nişte curbe aparte, ca un fel de 
opt, şi dacă se ascunde cineva în centru, că sînt destui bolovani, are răgaz pentru două, 
trei trageri... De unde ştiu eu că nu m-a ţintit a doua oară, poate chiar a treia oară?... 

— Eu cred că te-a lovit a treia oară... spuse Tic cu o voce care dovedea că-i venise 
inima la loc şi că se liniştise. Oare cine-o fi? 

Era tocmai ceea ce urmărise Victor, care după atitea necazuri nu voia să-i facă 
inimă rea şi neîntrecutului campion la ochitul cu mîna sau cu praştia. 

— Lasă, Ticuşor, că ne răzbunăm cu Maria. Ea o să ne salveze onoarea... Adică, în 
ea e toată speranţa noastră... 

— Aiurea... făcu Tic un gest de neîncredere şi. de indiferență... Nesuferita aia... Nici 
nu mă interesează. Brrrr! S-a înscris ultima şi ultima o să iasă... Idioata! _ 

— Cred că ultimul e cel mai avantajat, Ticuşor, încercă Ursu să-l îmbuneze. li vede 
pe toți coborînd şi simte... cum să-ți spun eu? simte cu sîngele, cu... un fel de fluid dacă 
poate şi cum poate să-i întreacă... 

— Aiurea! deveni bănuitor puştiul. Zici tu aşa... De fapt, nici nu-mi pasă că s-a 
înscris ultima. Trebuia să se uite pe tabel ca să vadă că sînt numai treisprezece 
concurente. Nu s-a uitat, treaba ei! Nu-mi pasă deloc... Na! 

— Ssssst! se auzi iarăşi protestul lui lonel. Mi se pare că numărul ăsta, 
nouăsprezece, vrea să-i facă praf pe toți... 

Numărul nouăsprezece era Costin. Cobora nebunește şi trecea printre porţi cu o 
iscusinţă uluitoare. Cînd ajunse la curba blestemată, lonel îşi privi cronometrul: 

— Formidabil! Exact acelaşi timp ca Victor! Mi se pare că-l va întrece şi pe şase... 
Cele două porţi rele îl obligară să-şi micşoreze viteza. Dar imediat ce scăpă de 
primejdie zvicni iarăşi ca o săgeată. Mai avea o poartă de trecut şi o străbătu prin mijloc, 

cu o iuțeală ameţitoare. Zbura. Şi nimeni nu înţelese de ce unul din schiuri îi sare din 
picior, şi după o clipă şi celălalt. Fostul schior se prefăcu într-un covrig, din fericire, care 
nu-şi opri rostogolirea decit la cinci metri la linia de sosire. Printre cei care-i săriră în 
ajutor era şi eternul său rival, Alexandru, care, numai cu un minut mai înainte, fusese pe 
cale să-şi gîtuie secundul pentru că nu meşterise cum trebuie schiurile lui Costin. II ajută 
să se ridice din zăpadă şi să-şi tîrască trupul într-un loc ferit. 

— Păcat! spuse Alexandru. Dacă nu ti-ar fi sărit schiurile, ai fi ieşit pe locul trei... Hai 
să ne împăcăm! Sîntem doi învinşi glorioşi şi cinstiți... 

— Cine a cîştigat? se interesă Costin. Tiberiu? 

— EI! Şi pe locul doi un necunoscut. Nici nu şi-a arătat nasul. Un anume Victor şi nu 
mai ştiu cum... 

— Va să zică Tiberiu... clocoti Costin. Ne-a scăpat, mizerabilul! Vrei s-o laşi şi pe ea 
să ne scape. c 

— Am avut eu grijă... Il potoli Alexandru. Şi acum dă-mi brațul şi hai să ne plimbăm 
ca doi adversari care se respectă. Ar fi bine să-i dăm tîrcoale ăluia cu ţugui pe şapcă, de 
lîngă oficiali. Mi-a şoptit cineva că e de la un ziar... _ 

Dar individul cu țugui pe şapcă nici nu-i luă în seamă. Il căuta ca un copoi 

neantrenat pe concurentul cu numărul şaisprezece. Negăsindu-l nicăieri, se întoarse 
lîngă oficiali. Exact în momentul cînd se dădea startul primei concurente. 

Cireşarii îşi reluaseră locurile vechi din preajma liniei de sosire. Erau numai cinci 
acolo, pentru că al şaselea, Tic, se îndeletnicea cu alte preocupări: privea peisajul, 
bineînţeles în partea opusă pirtiei, fredona sau fluiera melodii fără noimă, sau pur şi 
simplu îşi privea virfurile bocancilor. 

Ursu se apropie de el şi-i făcu un semn discret: 

— Hai, Ticuşor... Chiar dacă te-ai supărat pe ea... Ştii, într-un moment ca ăsta 
trebuie să uiţi, sau măcar să amîni supărarea. Toată speranţa noastră... 

— Aiurea! se încăpățină cîrnul. Trebuia să mă înscriu eu la începători şi atunci aţi fi 
văzut voi... Nu-mi pasă, gata! Stai! Stai că vreau să te rog ceva... Te rog să nu te superi 
pe mine... Mi s-a întîmplat ceva... O să-ți spun eu... 

Ursu cam bănuia ce i se întîmplase şi se despărţi de el înduioşat. Tic trată cu 
aceeaşi indiferență concursul pînă ce auzi cum se înalţă şi creşte un murmur general de 
admiraţie. Putea să se uite, pentru că nu cobora nesuferita de soră-sa. Inregistrase fără 
greş anunţul starterului: concurenta cu numărul nouă. O recunoscu imediat, adică o simti, 
pentru că nu vedea decit un punct albastru alunecînd pe zăpadă, ca o rîndunică pe un 
cer de lapte. Nu putea fi decît Atena, iscoada, adică fosta iscoadă, prietena celui care îl 
întrecuse pe Victor, şi care voia să se lipească de cealaltă nesuferită, de soră-sa. Tic nu- 
şi mai putea opri tremurul care-i încerca încheieturile. Atena se apropia de linia de sosire. 
Ca un fulger albastru. Dar parcă voia să se oprească la cîțiva metri de linie. Pentru că îşi 
încetini mersul brusc, brutal, dînd senzaţia opririi. Işi înfipse însă imediat braţele în 
zăpadă pentru a-şi lua un ultim avînt. Şi numai după ce trecu linia îi fugiră schiurile din 
picioare. Intîi dreptul, apoi stîngul. 

Undeva, printre spectatori, se auzi o exclamaţie ca un țipăt, apoi chiar un țipăt, şi 
bufnituri, şi gemete; doi tineri se zvîrcoleau în zăpadă. Un galben şi un azur. Şi nu se 
slăbiră din încleştare decît în momentul cînd văzură deasupra lor un cap oarecare şi pe 
cap o şapcă verzuie cu țugui. 

Ursu trase cu coada ochiului spre Tic. Se anunţase numărul treisprezece. Dan chiar 
voia să se repeadă spre cireşarul dizident, dar Victor, la fel de atent ca Ursu, îl opri. 
Parcă simțind că se petrece ceva în spatele lui, Tic întoarse capul şi se strimbă spre locul 
unde se aflau prietenii lui. Nimeni însă nu-i văzu grimasa de dispreţ. Toţi ochii urmăreau 
fantastica alunecare albastră. Se uită şi Tic, cu mutra unuia care striveşte o lămîie în 
gură, cu mutra cu care îşi acompania de obicei brrrr-ul să celebru. O clipă, cel mult două, 
după care cel mai curios băiat din lume reveni la atitudinea dinainte, de superioară 
nepăsare... pînă ce auzi un murmur surd, apoi o exclamaţie generală de surpriză, apoi 
țipătul uluit al lui lonel: 

— Prima! Optzeci şi patru! 

In clipa aceea, toate legăturile puştiului se făcură pulbere. Cu o iuțeală pe care nici 
n-o visase Maria, în coborîrea ei de campioană, alergă spre locul unde soră-sa, în 
genunchi, răsuflînd ca după un plonjon disperat în apă, aştepta pe cineva care să-i spună 
pe ce planetă a ajuns. Ce s-a întîmplat atunci nimeni nu poate şti. Nici chiar Tic. S-a 
împiedicat? S-a prefăcut numai? L-a împins vreun duşman? L-a împins vreun prieten?... 
Fapt e că s-a pomenit în braţele nesuferitei, tremurînd ca un neghiob. Dar şi ea tremura... 

Ursu l-a luat repede deoparte nu atît pentru a le da celorlalți putinţa s-o sugrume pe 
noua campioană, cît mai ales pentru a-l scoate dintr-o încurcătură nevinovată şi pentru a- 
i spune aşa, într-o doară: 

— la zi, Ticuşorule, fiindcă sîntem între noi! N-ar fi fost mai uşor pentru tine să fii în 
locul Mariei? 

lar Tic spuse dintr-o dată tot adevărul: 

— Aiurea! Ea ar fi suferit şi mai mult... 

Oare ce s-ar fi întîmplat dacă o fată oarecare, subțirică şi pistruiată, nu s-ar fi dus la 
Atena ca s-o întrebe, plină de uimire şi mînie: 

— Nu înţeleg de ce te bucuri?... Ai căpiat?... Nu-ţi dai seama că ai luat bătaie?... 
Smintito! 

Era prea mult! Atena se năpusti asupra ei ca un uliu: 

— Tu eşti smintită!... Ştii cine a cîştigat concursul? Maria!... Maria cireşarilor! 

— Şi dacă Victor n-ar fi fost atacat mişeleşte... 

Era vocea lui Tiberiu, care se stinse prea tirziu. Şi pistruiata simți din jena şi spaima 
care începea să-i cuprindă pe cei doi apărători că i se oferise, întîmplător, prilejul de a 
ieşi din anonimat. Dar mai întîi trebuia să scape cu viaţă. Şi o luă la goană înainte ca 
Tiberiu să se trezească şi să strige spre Atena: 

— S-o prindem şi s-o închidem undeva... 

Era prea tirziu, din păcate. Pistruiata se strecura ca o zvirlugă printre siluetele 
albastre. 

— Mai bine să-i anunţăm pe cireşari! Fuga... 

Alarma se dădu prin Tic, pe care cei doi îl întîlniră la jumătatea drumului. Puştiul 
deveni într-o clipă detectivul fără nas. Maria şi Victor primiră semnalul chiar în momentul 
cînd numele lor începeau să fie strigate. Maria se repezi să-şi potrivească schiurile, dar 
Victor o opri: 

— Fără schiuri... Adică mai bine cu schiurile pe umeri, şi nu spre cabană, ci spre 
platoul de lansare. 

Se înfofoliră la iuțeală şi porniră, cu schiurile pe umeri, spre platoul de lansare. Cînd 
începu vînătoarea de cireşari, cei doi campioni se odihneau undeva, pe nişte bolovani, în 
apropierea porților blestemate. De acolo pornea o piîrtie secundară spre hotel. Făcură un 
semn de rămas bun, apoi se lăsară duşi de alunecuşul pirtiei. 

Jos, vînătoarea era în toi. Strigăte, proteste, mărturii. Primul scăpă Tic. Se fofila ca 
un diavol şi ajunse dincolo, printre începători, printre cei de seama lui. Şi ca să se ştie 
sigur scăpat, izbuti să aţițe curiozitatea unor prichindei, şi astfel, vreo douăzeci de 
începători trecură rîpa în partea cealaltă, în căutarea unui Tic îmbrăcat în trening vişiniu 
şi cu căciulă albă cu dungi roşii. Şi îl căutau cu atita frenezie, că în cîteva minute hoarde 
întregi se năpustiră asupra lor pentru a le controla părul, urechile şi mai ales nasul. Şi 
fiindcă nasul nici unuia nu semăna cu al lui Tic, vînătorii se mîniau şi începeau să-l frece 
cu zăpadă. Cam la fel se întîmpla şi cu părul lor, şi cu urechile, mai ales cu urechile, deşi 
nicăieri nu s-a spus că urechile lui Tic s-ar fi deosebit de ale altor băieţi de seama lui. 

Ceilalţi patru cireşari se transformaseră şi ei în vînători, dar înțeleseră repede că nu 
vor putea rămîne multe vreme nedescoperiți. Ideea salvării veni de la Dan, după un 
raționament foarte simplu: 

— Toţi patru nu putem scăpa. Dar e de ajuns să se sacrifice unul singur ca să scape 
ceilalţi trei. Cineva strigă: "eu sînt cutare!" Adică îşi strigă numele... Toată adunătura se 
va îmbulzi în jurul lui. Parlamentări, controverse, dubii, suspiciuni, tot felul de chestii, pînă 
ce se îndepărtează cei trei... Şi pe urmă ştie el cum să se descurce, dacă e un adevărat 
cireşar... 

— Bravo! se entuziasmă Lucia, uimindu-i pe toți. Cred că numai aşa putem scăpa... 
Bravo! Şi sînt convinsă că o să găseşti şi o idee cu care să ieşi din încurcătură... 

— Poftim?! se răţoi Dan. Adică, după ce vă scap de la moarte, voi mă condamnaţi la 
moarte! 

— Un moment! interveni lonel. Ideea ta e grozavă, dar are o mică lacună. De ce să 
te chinuieşti tu să strigi: "Eu sînt Dan!" cînd pot să fac lucrul ăsta chiar eu? 

— Poftim?! simţi Dan primejdia. 

Dar lonel îşi transformase mîinile în pilnie: 

— Hei! strigă el cu toate puterile. Lume! Veniţi aici! L-am găsit pe Dan! Aici! Aici! 
Ăsta e Dan! Cireşarul! 

— Dacă mai scap cu viaţă, îi şopti Dan printre dinţi, o să mă răzbun ca şi cum aş fi 
fost ucis. Crunt! 

— Urcă iute pe bolovanul ăla! îl sfătui Ursu înainte de a părăsi, îngheboşat, zona 
primejdioasă. 

Era singura, dar absolut singura salvare în faţa talazului zgomotos care înainta. Dan 
se cățără la iuțeală pe bolovan şi în momentul cînd îi atinse creștetul, talazul se desfăcu 
ca un evantai la poalele stîncii. Părea că un geniu regizase o scenă de mare efect. Se 
topise, într-o clipă, şi avalanşa tunătoare şi distrugătoare a mulțimii, şi spaima galbenă a 
cireşarului." Pentru că... de la tribună, un orator urma să se adreseze mulţimii. Dan se 
descoperi subit în postură de orator, iar avalanşa într-o adunare spontană care aşteaptă 
un discurs. 

— Chiar eu sînt... începu Dan, uitîndu-se cu jind şi pe furiş după trei siluete albastre 
care fugeau grăbite, deşi nimeni nu le vedea şi nu le urmărea. Cred că mă recunoaşteți, 
nu? Sînt Dan. Ca să vă convingeți definitiv, vă voi spune de ce sînt aici. In misiune de 
sacrificiu: trebuie să vă ţin de vorbă pînă ce se îndepărtează ceilalți... 

— Ha! Hal... rise cineva din mulţime, probabil un incredul. 

— Un moment! îi făcu semn cu mîna cireşarul. Mai întîi ascultă versurile astea: 


Nu ştiu dacă voi spune cu adevărat un vers, 
Dar ştiu că din clipa asta ceilalți nu mai pot fi ajunşi... 


aşa că vă puteţi uita încolo, spre hotel, aşa! Îi vedeți pe cei trei? Să vă spun cine 
sînt? Numai dacă vreţi, bineînţeles... 

— Individul vrea să cîştige timp! descoperi cineva. 

— Exact! recunoscu Dan. V-am spus că sînt în misiune de sacrificiu. Trebuie să vă 
țin de vorbă pînă ce toţi ceilalţi cireşari vor fi în siguranţă. Trebuia, la imperfect, pentru că 
misiunea mea s-a terminat. Cei după care v-aţi uitat sînt: Lucia, Ursu şi lonel. Nu-i mai 
puteți ajunge nici cu avionul, nici măcar cu campionul vostru, Tiberiu, care poate să 
confirme că eu sînt Dan. 

— Pe cuvîntul meu! ieşi Tiberiu în fața mulțimii. Şi Atena poate să vă spună că e 
adevărat. 

— Şi ceilalţi trei? strigă o fată din mulțime. Ceilalţi trei unde sînt? Nu-s printre noi? 
Victor, Maria şi Tic. Unde-s? 

Dan ceru linişte, fluturîndu-şi brațele de cîteva ori: 

— Ceilalţi au şters-o mai de mult. Victor şi Maria s-au prefăcut în doi schiori care 
urcă pirtia... Voi i-aţi urmărit numai pe cei care coborau spre hotel... lar Tic?... Pe cinstea 
mea dacă ştiu ce s-a întîmplat cu el. Dar e singurul de care nu mi-e teamă. Am impresia 
că toți puștii ăştia pe care i-aţi căutat la nas cu fost aduşi sau trimişi de el ca să vă 
încurce... 

Puştii trecuseră însă rîpa înapoi, în căutarea celui de la care li se trăgeau toate 
necazurile. Erau puşi pe răzbunare amarnică. Cineva îl zărise pe Tic şi hoarda înfuriată şi 
cu nasuri roşii făcuse un cerc de fier în jurul lui. 

Dan n-avea de unde să ştie toate acestea. El îşi continua pledoaria, era în vervă, dar 
în ce vervă! şi nu mai avea nici o îndoială asupra influenţei pe care o proiecta în mulțime 
discursul său improvizat. "Pot să fac ce vreau cu ăştia..." se bucură el în gînd. "Pot să-i 
transform în saltimbanci, în bigoti, în chelneri, în olteni, în..." Numai în gardieni nu se 
gîndise că poate să-i transforme... Unul singur, un băiat mărunţel, cu aer de mare 
şmecher, ţipă cu un glas care-l asurzea... 

— Să-l luăm ostatic pînă se prezintă ceilalţi ca să-l elibereze! Prizonier! 

In mai puţin de un minut se petrecu cea mai teribilă schimbare la față pe care o 
văzuse pînă atunci cireşarul. Cei peste o sută de ascultători veseli şi simpatici se 
transformară într-o ceată de cerberi neîndurători. 

— Aici rămii! strigau vocile. Pînă la miezul nopții. Şi dacă nu vine nimeni să te ia, te 
ducem noi, pe sus, pînă în oraş. 

— Grozav, îşi frecă Dan mîinile. Tot n-am văzut oraşul. Poate faceţi rost şi de o 
litieră... 

— O să vedem noi... răspunseră cîteva voci. 

Mulțimea se calmase, devenise aproape nepăsătoare, şi tocmai atitudinea aceasta îl 
neliniştea pe Dan. Incepea să se simtă ostatic. Tinerii nici nu se mai uitau la el, păreau că 
nici nu vorbesc despre el sau despre cireşari, născoceau glume, făceau comentarii 
despre concurs, unii scoteau ostentativ sandvişuri din buzunare, alţii citeau ziarele sau 
completau scrisori şi ilustrate. Numai el rămăsese ca un cocostirc uitat pe bolovanul 
asediat. 

Din fericire, se formase între timp o ceată de haiducei: "Buboiul Negrubob", sub 
conducerea "Prințului", care, printre alte datorii sfinte, o avea şi pe aceea de a elibera 
prizonierii nevinovaţi. Ca nişte cîrtițe albastre circulau iscoadele dintr-o zonă în alta, pînă 
ce, la un semn al "Prințului", se adunase toată ceata într-o văgăună păzită cu străşnicie 
de doi aghiotanţi şi de două movile de grenade albe. 

— Ei! începem acţiunea? întrebă "Prințul" cercetîndu-şi supuşii pînă în măruntaie. 

— Incepem! îndrăzni unul din haiducei. Dar să nu uiţi promisiunea. Ai jurat că veți 
trece şi prin oraşul nostru... 

Prinţul nu mai avu timp să-i oprească şi nici haiducelul nu-şi dăduse seama că 
trădează un secret de aur. Tic cucerise primii trei puşti promiţindu-le, în mare taină, că va 
trece împreună cu ceilalți cireşari prin oraşul fiecăruia. Abia după aceea organizase ceata 
de haiducei. 

Nepricopsitul încercă să repare gafa, dar nu făcu altceva decît să sporească 
neliniştea celorlalți neaghiotanţi. Imediat văgăuna de taină se transformă în clocot şi 

vacarm. 

— Şi la noi! ţipau puștii. Şi la noi! 

lar unul mai țîfnos şi, bineînţeles, istet nevoie-mare, descoperi ideea loviturii: 

— Adică de ce să nu-l închidem aici?... Şi să-l aducem şi pe cel de dincolo de rîpă! 

Era momentul cheie. "Printul" îşi duse mîinile în şolduri şi trecu în revistă cercul 
ameninţător, clătinînd dezgustat şi disprețuitor din cap: 

— Bravo!... Halal buboi! Mai sînt sau nu mai sînt "Prinţul" ales de voi? 

Dar simţindu-i că se cam codesc, Tic continuă: 

— Bine! Numai două minute mai rămîn "Prinţul" vostru! Apoi se adresă brusc 
primului din dreapta: Vino aici, să ne luăm rămas bun, pentru că numai tu nu eşti de 
acord cu trădătorul ăla. 

Puştiului nu-i trecuse nici o clipă prin cap să nu fie de acord, dar putea el să refuze 
favoarea nemaipomenită care i se făcea? Tic se retrase cu el în cel mai întunecat ungher 
al văgăunii. Acolo îşi începu contraofensiva: 

— De unde eşti? îl întrebă el pe netrădător. 

— Din Mitiş... Tata e inspector pe toată zona interzisă. 

— Bravo! îl felicită "Prințul". Numai pentru tine, pentru că eşti leal, vom trece prin 
Mitiş. Dar chiar dacă nu vom putea trece, să le spui tuturor că te-am vizitat! Auzi?... Şi, ca 
dovadă, să le arăţi hirtia asta... Ți-o scriu eu acum... Mi se pare că te cheamă Bogdan, 
nu? 

— Da! încuviinţă fericit puştiul. Petrişor Bogdan. 

Adevărul e că Tic îl alesese anume: pentru că-i reținuse numele. Rupse din caiet o 
foaie pe care scrise foarte citet: "Lui Petrişor, amintire de la Tic şi de la ceilalţi cireşari." 

— Poftim! îi înmînă "Prinţul" actul de onoare. Dar să-mi juri că pînă poimiine nu-l 
arăţi nimănui. 

— Jur! se gitui vocea norocosului. 

Şi puştiul se întoarse la locul lui, năucit şi cu ochii plini de diamante. 

— Gata! anunţă "Prinţul" foarte solemn. De două minute au trecut două minute... 

— Vreau şi eu să-mi iau rămas bun! ţipă cineva. 

— Şi eu! Şi eu! răsunau vocile foştilor haiducei. 

— Bine! acceptă cireşarul. Dar în ordine şi fără larmă, începînd din spatele lui 
Petrişor. 

Carnetul lui Tic se subţie cu vreo douăzeci de file, dar ceata de haiducei "Buboiul 
Negrubob" era mai unită ca oricînd şi gata să-şi reia nobila şi ingenioasa acţiune de 
eliberare. Şi nu trecuseră mai mult de opt minute de la încercarea de răzvrătire. 

— Chiar dacă nu venim, îl dăscălise "Prinţul" pe reprezentantul fiecărui orăşel, tu să 
te lauzi c-am fost. Dar nu înainte de două zile... 

Dacă ar fi ştiut istețul cireşar ce consecințe cumplite va avea gluma lui nevinovată! 

Haiduceii fuseseră la înălţime... şi chiar ajunseseră la înălțime. lar Tic şi Dan; cam la 
jumătate de oră de la întîmplarea din văgăună, se apropiau singuri-singurei, şi mai ales 
nevătămaţi, de cabana Poieniţa. 

Ce se întîmplase? Un puşti oarecare, dar în secret membru al cetei de haiducei, se 
rostogolea pe pirtie, de parcă i-ar fi făcut cineva vînt de pe platoul de lansare. Alţi puşti, 
amestecați printre gardieni, îndreptaseră atenţia tuturor spre cel care se rostogolea. 
Tunete, urlete, exclamaţii. Mai ales că la vreo douăzeci de metri în urma lui, un alt 
haiducei, transformat şi el în covrig, venea de-a dura. Cînd ajunse cam la o aruncătură de 
piatră de locul asediului, puştiul se opri şi ridicîndu-şi braţele ca nişte drapele începu să 
urle: 

— Cireşarii! Sînt toți sus! Cu Dan cu tot! 

Cel de al doilea mesager îl ajunse pe primul şi-i dădu imediat brînci, azvîrlindu-l pe 
pîrtie ca pe-o minge. Şi începu să strige şi mai tare: 

— Mi-a pus piedică... De-aceea am întiîrziat... Eu i-am văzut primul... Dacă nu mă 
trîntea el... 

— Ba eu i-am văzut! ţipă celălalt ridicîndu-se din zăpadă. Tu ai vrut să mă trînteşti 
şi-ai căzut singur... 

Nu era nevoie de mai mult. Douăzeci de haiducei deghizați în puşti luară pîrtia cu 
asalt, fiecare ţipînd mai tare decit celălalt: 

— Cireşarii! Cireşarii! Să nu-i lăsăm! 

Gardienii simţiră, fără voia lor, arcuri în picioare. Doar cîțiva întoarseră capul spre 
Dan pentru a-i arunca priviri sau vorbe nimicitoare. 

— Credeai c-o să ţi se prindă... Netotule! 

— V-am ţinut aici aproape jumătate de oră?! Ha! Ha! îi persifla Dan. Chiar dacă m- 
aş fi dat drept Ursu sau Lucia şi tot m-ati fi crezut... Ha! Ha! Şi mai spuneți că eu sînt 
netot. 

Un bulgăre aruncat exact în gură îl transformă într-o clipă în statuie. Din fericire, Tic 
mai avu vreme să-l vadă pe marele ochitor. Un băiețaş mărunţel cu aer de şmecher. Toc- 
mai sărea peste o adîncitură cînd îl atinse bulgărele lui Tic, chiar la rădăcina nasului. 
Saltul lui se transformă brusc în cădere. Intr-o cădere cu urlete şi cu bufnituri şi cu un 
pleoscăit asurzitor, pentru că adîncitură era plină de apă. 

Şi astfel, cei doi cireşari de sacrificiu ajunseră vii şi liberi la Poieniţa chiar în 
momentul cînd se discuta foarte pesimist soarta şi viitorul lor. Prima echipă de salvare se 
şi formase: Ursu, Victor şi Tombi. 

— Cam tîrziu! îi salută Dan din pragul uşii. Eu, cel puţin, mi-am încasat porția de 
amenințări, înjurături şi proiectile. Pînă la prînz vine şi rîndul vostru. Nu scăpaţi voi, în 
gaură de şarpe de v-aţi ascunde... 

— Zău... confirmă imediat fostul "Prinț". Toţi ăia au pornit atît de cumplit la deal ca să 
pună mîna pe noi... Fiuuuu! Duduia muntele... Noroc că le-am spus haiduceilor să se 
piardă pe la jumătatea urcuşului! Nu ştiu pe cine or să-şi verse mînia... 

In cîteva minute, Dan şi Tic îi puseră la curent pe ceilalţi cireşari cu ceea ce se 
întîmplase în zona sosirii. 

— Pînă la prînz ne descoperă! repetă Dan. Eu zic să ne facem calabalicul şi s-o 
ştergem cît mai e vreme... 

— Asta e! spuse Victor. Mi se pare că a cam trecut vremea. Mi-e teamă să nu ne fi 
închis drumul spre oraş... 

— Aoleu! îşi aminti Maria. Drumul spre oraş trece chiar pe lîngă platoul de sosire. Ce 
facem?... Vă mai amintiţi ce-am hotărît la plecare? Dacă dau peste noi, s-a dus cu 
odihna... Măcar zilele care ne-au mai rămas... 

— Nu te mai tîngui atîta! o întrerupse lonel. Eu sînt pentru planul Luciei. Să trecem 
peste munti şi să ne oprim cîte o zi în fiecare orăşel. 

Un tropăit greoi făcea să se zguduie cabana. Cobora Ursu încărcat de ranițe; 

— Mi-am închipuit că o să vă certati, spuse el aşezînd rucsacurile pe podea. Cred 
că ăia vor ajunge aici înainte ca noi să luăm o hotărîre... 

— Fir-ar să fie! se înfurie Tic după ce privi harta. Toate drumurile şi potecile trec prin 
apropierea cabanei. g 

Abia atunci se ivi cabanierul în preajma lor. li ceru lui Tic harta şi după ce o privi fără 
nici o grabă, pe îndelete, mereu mormăind cîte ceva, o desfăcu de tot şi o întinse pe 
masă. Era mare cit o faţă de masă. Tinerii simțeau jar sub tălpi. 

— Incă puţin, puţintel... încercă el să-i liniştească. Dacă ne înțelegem cu harta, gata! 
aţi scăpat... Aşa!... Grozavă hartă, dar nu are decît potecile însemnate... Aşa!... Dati-mi 
un creion cu virful foarte ascuţit. Aşa! Uitaţi-vă foarte bine! Da... Aici e Poieniţa. Se vede. 
De aici pleacă o potecuţă ciobănească. Nu e marcată. Ocoleşte Piciorul Caprei... vedeți, 
da?... Aşa! Pe urmă trece pe la buza pădurii, taie colțul pădurii pe aici, aşa, pe urmă urcă 
Stînca Şoimului, apoi se întilneşte cu poteca albastră, aşa-i zicem noi, care vine de la 
hotel. E foarte clar... pardon!... Pînă aici e limpede, nu?... De aici intraţi pe marcaj. Mai 
sînt vreo şase sute de metri pînă la Şaua Mică. Bun. Treceţi prin Şaua Mică şi de acolo vi 
se deschid trei drumuri. Două sînt marcate: ăstea. Roşul duce spre oraş, albastrul spre 
Şaua Mare şi de acolo spre Izvoarele. Ăsta pe care vi-l fac eu, ăsta care începe pe la 
vreo sută de metri de Şaua Mare, duce la stînga. Dacă ocoliţi pe aici, vă fac semn, pe la 
Furnicile Moşului, şi o luaţi apoi la stinga, cam o sută cincizeci de metri, daţi de Bolovanul 
Miresei, o stîncă rotundă ca o minge: aici. Va fac semn. Aici puteți să vă puneţi schiurile. 
Se coboară ca-n palmă pînă în Mitiş. O coborire lină, fără nici o primejdie. Nu faceți mai 
mult de... să zic cincisprezece minute pînă în Mitiş. Hai să zic douăzeci: de la Bolovanul 
Miresei pînă la Mitiş. Dar numai spre stînga, pe partea pădurii. Pe dreapta n-aveţi ce 
căuta. 

— Şi pînă la Bolovanul Miresei cam cit facem? întrebă Ursu. Dacă mergem 
voiniceşte. 

— Voiniceşte? de gîndi cabanierul. Cam trei ore, poate chiar patru, să zicem: patru 
şi jumătate... dacă faceţi popas. 

— Ajungem încă pe lumină, calculă lonel privindu-şi cronometrul. Chiar dacă facem 

cinci ore pînă la Bolovanul Miresei. 

Cabanierul clătină nedecis din cap: 

— Ce v-am spus e una. Nu e totul. Dacă vremea ţine aşa, ajungeţi pe lumină. Dar 
dacă vremea se strică şi vă întirzie şi ajungeţi pe întuneric la Bolovanul Miresei, nu 
trebuie cu nici un chip să coboriţi spre Mitiş. Dacă pierdeţi direcţia la coborîre, v-a văzut 
Dumnezeu. Toată coasta din dreapta e o prăpastie. Asta ar fi a doua... 

— Şi a treia? întrebă Dan. Mai este şi o a treia? 

— Este... Intre Şaua Mică şi Şaua Mare. Pe vreme bună şi pe lumină e ca pe stradă. 
Dar pe întuneric şi pe vijelie e mai rău decît de la Bolovanul Miresei la Mitiş. Toată poteca 
e făcută din coturi şi dacă nu le vezi la timp, numai Dumnezeu te mai vede. Parc-ar fi pus 
nu ştiu cine nişte capcane... 

— Şi a patra? îndrăzni Tic, simțind ezitarea cabanierului. 

— A patra ar fi asta: să nu plecaţi astăzi, să amînaţi cu vreo săptămînă... 

— O săptămînă! se sperie lonel. De ce tocmai o săptămînă. De ce nu două? 

— Poate chiar două... admise cabanierul. Dacă izbucneşte vijelia care se simte, nu 
vă văd eu plecaţi de aici înainte de o săptămînă... Taman cînd se termină vacanţa... Cam 
aşa a socotit Cel de Sus, s-ar părea... 

Cireşarii se întrebară din priviri, mai mult de formă. Toţi erau hotăriţi să plece. 

— Dacă ţineţi cu orice chip să plecaţi, se învoi, în sfîrşit, cabanierul, e bine să mai 
ştiţi cîteva lucruri. Atîta vreme cît e lumină să mergeţi vîrtos, să nu vă opriţi nici o 
secundă... Să trageti, iertaţi-mă, ca nişte catiri. Chiar dacă se stîrneşte furtuna. Vă legaţi 
unul de altul cu o funie şi mergeţi... Numai că trebuie să ne înțelegem şi încotro să 
mergeţi... Dacă furtuna vă prinde înainte de Stînca Şoimului, e musai să vă întoarceţi la 
Poienița. Dacă vă prinde după Stînca Şoimului, faceți la dreapta spre hotel. Dacă vă 
prinde între Şaua Mică şi Şaua Mare, e mai greu. Ori o luaţi înapoi, ori o luaţi spre oraş. 
Numai că trebuie să vă uitaţi la ceas, să vedeți cît mai rămîne pînă la întuneric. Dacă mai 
e un ceas, un ceas şi jumătate pînă se întunecă, puteţi să coboriţi şi spre oraş şi spre 
Mitiş. Dacă e mai puţin... se încurcă rău socotelile. Ori o porniţi spre Izvoarele prin Şaua 
Mare, dar aşa cum v-am mai spus, vă rog să mă iertaţi, ca nişte catiri... Se face vreo 
două ore pînă la cabană, şi urcuşul e uşor, numai la început, cînd să treceţi prin Şaua 
Mare, pe Bîrna Iadului, trebuie să vă legaţi cu funia şi să fiți cu ochii în patru... Ori n-aveţi 
ce face... 

Cireşarii erau copleșiți de avalanşa de amănunte şi mai ales de siguranţa şi 
bunăvoința cu care cabanierul le oferea. Tocmai se pregăteau să-i mulțumească, dar el le 
făcu semn să tacă: 

— Şi mai este ceva... pentru că nu se poate şti ce i se poate întîmpla omului. De aici 
pînă la Şaua Mare nu e decît un singur loc de refugiu, la Furcile Moşului: o colibă de 
bîrne, ascunsă după nişte stînci. Dar de ce s-a făcut acolo, nimeni nu poate şti... Că dacă 
te prinde noaptea şi vijelia între cele două Şei, nu mai ajungi la locul de refugiu. Alt loc nu 
mai e, asta-i nenorocirea... Ar fi o stînă după Şaua Mare, dar n-au mai rămas din ea decît 
nişte împletituri de nuiele şi un bordei, dacă nu l-or fi suflat vînturile de pe faţa 
pămîntului... Aşa că... eu tare aş fi de părere să nu plecaţi... 

— Mergem vîrtos, voiniceşte! îşi dădu lonel curaj. Dacă n-ajungem în trei ore la 
Bolovanul Miresei, înseamnă că nu sîntem ci... cineva... Ştii matale? 

__. — Dacă ajungeţi în trei ore la Bolovanul Miresei, nu vi se poate întîmpla nimic. 
Inainte de trei şi jumătate nu cred să izbucnească vijelia. Şi abia e unsprezece şi 
jumătate... Ba eu aş crede că pe la patru, patru şi ceva o să înceapă... 

— Atunci avem timp berechet, spuse Ursu. 

— Timp aveţi, că altfel nu v-aş lăsa eu să plecaţi, dar parcă nu ştiţi şi singuri cum e 
la drum... Mai o vorbă, mai un minut de răgaz, mai o privire spre cine ştie ce ciudățenie, 
mai o întîmplare rea... şi trece timpul... Şi dintr-o dată te înhaţă întunericul. Şi dac-ar fi 
numai întunericul... 

— Credeţi că o să fie vijelie mare? întrebă Lucia. 

— Nu mare, răspunse cabanierul. Cumplită! Mînia lui Dumnezeu, dacă nu s-o abate 
chiar urgia... 

Cireşarii erau gata echipați, gata de plecare şi parcă se despărțeau cu o strîngere de 
inimă de cabanierul, dintr-o dată atit de grijuliu şi de cumsecade. 

— Vă urez: sănătate, putere şi curaj! le spuse el ca o profeție. 

CAPITOLUL IV 


Un singur lucru nu le spusese cabanierul celor şapte tineri neînfricaţi: dacă pe 
poteca nemarcată puteau fi folosite şi schiurile. Oare uitase să le spună? 

— Nu cred, răspunse Lucia. Nu ne-a spus, pentru că n-avea ce să ne spună. Deci 
fără schiuri! 

Cireşarii scăpaseră de zona primejdioasă a hotelului şi făceau un scurt popas de 
recunoaştere pe o ridicătură care domina împrejurimile. Cercetau harta şi mai ales 
porțiunea pe care o completase, cu puzderie de amănunte, cabanierul. 

— E stupid! se enervă Maria. Cu atita zăpadă şi cu atîtea pante, să mergem cu 
schiurile pe umeri. Eu cred c-a uitat să ne spună... 

— N-a uitat! interveni lonel. E altceva: nu-l preocupă sportul ăsta, pentru că are 
beteşug la un picior, mi se pare că şi-a zdrelit piciorul pe la şaisprezece ani. Aşa că... 

— Aşa că vrei să îndemni la imprudente! se încăpăţină Lucia. Nu-ţi aminteşti ce ne-a 
spus să facem cînd ajungem la Bolovanul Miresei? Să ne punem schiurile! Atunci a vorbit 
prima dată de schiuri. 

Ursu şi Victor priveau relieful, îl raportau la hartă prin tot felul de puncte de reper şi 
făceau tot felul de calcule. In sfîrşit, îşi familiarizaseră amîndoi privirile şi cu harta şi cu 
relieful. In ciuda decorului alb, pătat ici-colo de insule rebele de jnepeni, izbutiseră să 
deosebească şi să urmărească pînă spre barierele muntilor poteca trasată pe hartă, cu 
un extraordinar simţ al preciziei, de topograful amator. O mulţime de şerpuiri şi 
neregularități care la un moment dat păreau că se datorează tremurului miinii se 
dovedeau, în confruntarea directă cu relieful, reale şi însemnate cu bună-ştiinţă. 

Poteca însoțea cursul în amonte al unui pîriiaş obraznic şi nestatornic. Urca şi 
cobora, ocolea şi revenea, cînd pe dreapta, cînd pe stînga văii. 

Ursu nu voia să-şi dea acordul pe care i-l cerea Victor pentru folosirea schiurilor... 
decît cu condiţia ca el să fie în avangardă. Erau în toiul disputei cînd se pomeniră cu 
Lucia lîngă ei, o Lucie pusă pe atac şi mişcare: 

— Aţi înnebunit?... Nu vă daţi seama că pierdem vremea? Spuneţi da sau ba, şi apoi 
certaţi-vă în mers. 

Grija şi furia Luciei îi încălzi pe cei doi cireşari. 

— N-am pierdut timpul, Lucia... încercă Victor s-o îmblînzească. Dimpotrivă. Astea 
cinci minute pierdute aici ne pot aduce un cîştig de jumătate de oră. Dar numai dacă Ursu 
respectă dreptul campionului de a conduce. 

Lucia înţelese că partida era pierdută pentru Ursu. Victor nu era omul care se oferea 
să conducă de florile mărului. 

— Lasă-l! se întoarse ea spre Ursu. De vreme ce aţi căzut amîndoi de acord asupra 
asasinatului, nu mai contează cine-l comite. .. lar chestia cu dreptul campionului nu e 
chiar o glumă... 

— Bine... se retrase Ursu. Vom merge toți pe urmele schiurilor tale. Oriunde ne-ar 
duce... 

— La Bolovanul Miresei! mai strigă Victor, apoi se lansă ca o nălucă pe un drum 
nou, neumblat, compus din amintirea amănuntelor topografice culese de pe hartă, din 
aprecierea rapidă şi precisă a reliefului real, şi mai ales din inspiraţii de moment şi de 
ultimă clipă. 

Urmele lăsate de schiurile lui Victor, pe care alunecau şi schiurile celorlalţi, chiar şi 
ale Mariei cînd îi obosea fantezia, nu respectau poteca topografului amator, ci numai 
direcţia ei. Pantele erau însă puţine şi scurte, nu se cobora decit ceea ce se urca, de 
aceea Victor se străduia să economisească timp şi efort pe terenuri plate, legînd tot felul 
de linii drepte, sau mai bine zis unind segmentele pierdute ale unei drepte generale, ceea 
ce îl făcu pe lonel să-i acorde pe loc şi titlul de campion al geodeziei. Dar mai ales la 
urcuşuri, Victor se dovedi foarte inspirat, conducînd în aşa fel înaintarea cireşarilor, încît 
schiurile să nu ajungă nişte obstacole. 

— Asta n-a ştiut cabanierul, spuse Maria apropiindu-se de Lucia. Am uitat să-i 
spunem că Victor e campion la schi... şi la antipodul schiurilor. 

— Mie tot mi-e frică, mărturisi Lucia în mare taină. Nu ştiu ce m-a apucat?... 
Niciodată n-am trecut prin asemenea stări. Am impresia că m-am prostit. 

Urcau o coastă lină, una lingă alta. Numai Ursu era undeva în urma lor. Toţi ceilalți 
le-o luaseră înainte. 

— Cred că mulţi s-au prostit... rise Maria. Şi eul... Ştii ce bine mi-a părut că am 
cîştigat concursul? Parcă s-ar fi întîmplat nu ştiu ce lucru mare în lume... Prostii! în loc să 
mă duc la Atena şi să-i spun... 

— Intr-adevăr, eşti proastă! se enervă Lucia. Ori tu, ori Atena, un cîştigător trebuia 
să fie, cu tot ceea ce se întîmplă în jurul unui cîştigător... Dar să ştii că m-am uitat şi eu 
pe cronometrul lui lonel. Nu a pierdut Atena, ai cîştigat tu... Ceea ce nu pot spune despre 
Tiberiu... 

— Cînd îmi amintesc ce i s-a întîmplat lui Victor... se cutremură Maria. Ce mizerabil! 
Brrrrr!... Hai să nu mai discutăm despre dureri şi aiureli... tu simţi tot soarele ăsta? Nu 
cred să fi existat pe lume o zi de iarnă mai frumoasă. Parcă tot albul ăsta blînd ar urca în 
mine, parcă l-aş respira, parcă mi-ar curge prin vine... De ce spun oamenii că va fi vijelie? 

— Din cauza unor smocuri, tot albe, cum ti-ar plăcea tie, îi răspunse Lucia. Le vezi? 
Norii aceia îndepărtați şi nemişcaţi... Parcă ar țişni din stînca aia ca un vultur, din ciocul 
vulturului. Trebuie să fie Stînca Şoimului. 

Intr-adevăr, departe, în zare, pe cerul de un albastru palid, se profila o stîncă 
semeaţă, ca un vultur cu aripile desfăcute. Şi parcă o aureolă albă îi înconjura creștetul. 

Poteca rămăsese undeva în dreapta. Urmele lăsate de schiurile lui Victor urcau, deşi 
tot drumul pînă la stîncă părea o veritabilă pîrtie de coborire. 

— De ce ne duce în sus? întrebă Dan rămas în aşteptare. Vrea să ne apropie de 
slăvi? Dacă ne tot forțează aşa, tare mi-e teamă că o să aveţi un supraveghetor în 
văzduh. O să-mi dau sufletul... 

Nu-i răspunse nimeni, nici măcar Ursu care-i ajunsese din urmă. Dar nici nu mai 
avea nevoie de răspuns. In depărtare se zărea o siluetă neagră alunecînd la vale, spre 
Stînca Şoimului, cu o iuţeală fantastică: Victor. Urcase colina anume pentru a cobori pe 
pîrtia cea mai bună, cea mai sigură, ca dintr-o catapultă. 

Ceilalţi cireşari, cu Ursu şi Ţombi în ariergardă, se lansară pe pirtia deschisă de 
Victor. Asta nu însemna că Țombi îşi trădase stăpînul. Aş!... Se gudura tot timpul pe lîngă 
schiurile lui, mai ales pe teren neted şi la urcuşuri. Cum apărea o pantă mai lungă, Tic îi 
făcea un semn cu degetul, indicîndu-i spatele. Şi cățelul se supunea ca un mieluşel... ba 
chiar îşi ascundea o senzaţie vie de plăcere şi satisfacţie sub o căutătură oarecum 
încruntată. Ştia el ce-l aşteaptă în spate. Ursu îl certa aspru cu degetul, îl trăgea de 
ureche, întotdeauna de urechea dreaptă, apoi îl lua subsuoară sau pe umăr, după nevoie 
sau la inspiraţie. Şi coborau împreună, ca doi campioni, ba chiar avea impresia că el e cel 
care conduce şi asigură coborîrea... Şi la urma urmei avea dreptate! Ce s-ar fi întîmplat 
dacă s-ar fi zbătut în braţele lui Ursu sau dacă n-ar fi vrut, pur şi simplu, să fie luat în 
brațe?... Ei, dar erau simple reflecţii canine. Numai o dată să fi țipat Tic la el şi s-ar fi 
prefăcut într-un căţel docil şi cuminte, ba chiar într-o blană neînsuflețită, dacă țipătul s-ar 
fi repetat. 

După Stînca Şoimului, cireşarii zăriră primele semne de marcaj: era poteca albastră 
care venea de la hotel. La confluenţa dintre cele două poteci, una bătătorită şi umblată, 
alta destăinuită numai de schiurile lor, făcură un nou popas, de astă dată însă 
nepremeditat. Pentru că... se pomeniră cu Tiberiu şi Atena în faţa lor! 

— Le-am lăsat un bilet la cabană, se scuză Lucia. Le-am spus că plecăm pe altă 
potecă... şi le-am mulțumit pentru... 

— Noi vă mulțumim că nu ne-ati uitat! o întrerupse Tiberiu. Am bănuit pe ce potecă 
aţi pornit... adică v-am văzut urmele. Cabanierul n-a vrut să ne spună nimic... 

— Şi trebuia neapărat să ne luăm rămas bun, adăugă Atena. 

— Dar cum de-aţi ajuns înaintea noastră? întrebă lonel. Pe unde aţi venit? 

— Pe poteca principală, poteca albastră, îi răspunse Tiberiu. Cea pe care aţi venit 
voi ocoleşte teribil... Credeam că o să vă mai aşteptăm un ceas, şi cînd colo aţi sosit cam 
în acelaşi timp cu noi... Aţi mers grozav. 

— Trebuie să ne grăbim! îşi aminti Dan. Localnicii spun că se va schimba vremea. 
Cică o să fie vijelie... Aiurea! Dar nu strică să fii prudent... 

— Nu numai localnicii susţin că se va schimba vremea, se îmbujora Atena. Toate 
buletinele meteorologice au dat alarma. La hotel se repetă din jumătate în jumătate de 
oră. Noi am şters-o pe neobservate. Nimeni nu mai are voie să părăsească tabăra. E 
consemn general. Toate coboririle spre oraş se fac numai pe şosea şi numai în grupuri 
organizate... 

— Grupul nostru pleacă peste o oră... spuse Tiberiu, cu o voce în care se simțea 
regretul despărțirii. 

— lar grupul nostru pleacă peste un minut! anunţă Victor. Coborîm la Mitiş şi de- 

acolo... 

— Vă vizităm şi pe voi, vă promitem! spuse Maria în timp ce-i strîngea mîinile Atenei. 

— Atunci trebuie să treceţi şi prin Binaia şi prin Suşteni... se bucură Tiberiu. O să ne 
distrăm grozav!... Să nu vă fie teamă, că ajungeţi cu bine la Mitiş, dacă o luaţi pe la Bolo- 
vanul Miresei. Intr-o oră şi jumătate sînteţi acolo şi ceasul abia e unu... V-aş conduce eu, 
dar... 

Cireşarii le mulțumiră din tot sufletul şi nu se mişcară de la punctul de confluență 
decit o dată cu ei. Porniră în direcţii opuse, întorcîndu-se mereu şi făcîndu-şi cu mîinile 
semne de rămas bun. 

— Foarte simpatici! spuse Dan care mergea alături de lonel. Atîta drum şi atitea 
riscuri pentru o strîngere de mînă! 

— Nu cred, îl contrazise lonel. Nu cred c-au venit numai pentru asta. Tu n-ai simțit 
nerăbdarea şi sfiala lor? Altceva au vrut, şi cam bănuiesc ce... Tu poţi să ghiceşti? 

— Ceva, ceva am simţit şi eu. Dar n-au cerut nimic... Aaaaa! Acum ştiu! Au venit să 
ne invite la ei! 

— Le-am promis eu în scrisoare, spuse Lucia care-i ajunse din urmă. N-au venit să 
ne invite la ei, şi nici pentru rămas bun n-au venit... 

— Atunci pentru ce? întrebă lonel neîncrezător. 

— Să răspundă "Prinţul"! apuse Lucia după ce-i făcu semn lui Tic să se apropie. 
Pentru ce au venit cei doi campioni? 

— Porumbeii? se învioră mezinul. Mai întîi: ca să se plimbe amîndoi, singuri... Las' 
că ştiu eu... Şi pe urmă: ca să ne anunţe că se va strica vremea şi că s-a dat alarma... 

— Oare nu mai întîi ca să ne anunţe, şi pe urmă ca să se plimbe... singuri? întrebă 
Lucia cu un ton foarte binevoitor. A 

Numai din cauza tonului blînd, Tic nu se împotrivi apărării feminine. In schimb, lonel 
era aproape furios: 

— Atunci de ce nu ne-au anunţat de la început? De ce ne-au ţinut numai cu 
declaraţii de rămas bun? 

— Uffff! făcu Maria, uitîndu-se spre cer. Doamne, dar mare psiholog mai eşti!... N-ai 
văzut-o pe Atena cum s-a înroşit cînd a început să ne vorbească despre buletinele 
meteorologice? Nici acum nu pricepi? Uf! Nu înţelegi că le-a fost teamă să nu ne 
jignească? De aceea au aşteptat primul prilej ca să ne anunţe. Şi pe urmă, e mai frumos 
să spui că ai venit să-ţi iei rămas bun... 

Cireşarii tocmai treceau prin Şaua Mică. Tic, cu Țombi după el, îşi făcu vînt cu beţele 
pentru a-l ajunge pe Victor. li încolţise o idee şi voia neapărat s-o discute cu el. 

— Ştii ce-mi trece prin cap? începu puştiul gifîind. Dacă toată alarma asta e o farsă, 
ca şi celelalte? 

— Nu ştiu, Ticuşor, răspunse Victor. La asta nu m-am gîndit. Dar chiar dacă ar fi o 
farsă, ce pierdem noi? De ce să nu ajungem pe lumină la Mitiş?... De altfel sîntem în 
avans cu... jumătate de ceas, dacă nu mai bine, față de orarul cabanierului... Şi mi se 
pare că ar cam trebui să ne scoatem schiurile. 

Poteca se îngustase chiar la ieşirea din Şaua Mică. Urca numai în serpentine, 
ocolea tot felul de ieşituri şi de bolovani, sărea peste ripi şi adîncituri, şi nicăieri nu se 
zăreau netezimi sau coaste care s-ar fi putut transforma în pirtie pentru schiuri. Înaintarea 
deveni mai anevoioasă, numai urcuş neregulat, schiurile stinghereau mişcările şi obligau 
la prudenţă şi la încetinirea pasului, mai apăreau şi platforme false, care acopereau 
superficial rîpi sau crăpături. Victor îi făcu semn lui Ursu să preia avangarda. După vreo 
cincisprezece minute de chin prin labirintul de stînci, lumea cea albă şi largă apăru iarăşi 
în faţa privirilor. Se deschidea o vale lină, fără vegetaţie, doar cu cîteva stînci, stinghere, 
apoi un platou strălucitor, parcă aruncînd scîntei şi diamante albe, şi în fund, spre orizont, 
o barieră uriaşă, ca un zid de cetate: munţii, despicaţi drept la mijloc, parcă pentru a lăsa 
o intrare spre veşnicie. Despicătura aceea, de culoarea cerului, era Şaua Mare. 

Cireşarii se opriră doar cîteva clipe pentru a admira priveliştea neasemuită. Şi 
deodată se auzi vocea lui Ursu: 

— Uitaţi-vă repede în vale! Chiar sub noi. Vedeţi? Două linii negre, doi oameni. Şi al 
treilea... Alunecă la vale... 

— Da! ţipă Tic. II văd. Dar de ce nu se opreşte? 

— Pentru că a nimerit într-un crater de gheaţă, răspunse Ursu. Ceilalţi doi... 

Dar nu mai era nevoie să spună ce făceau ceilalţi doi. Urletele lor ajungeau pînă 
sus, la cireşari. Cel care nimerise în craterul de gheaţă aluneca, fără să se zvircolească 
măcar, ca un obiect scăpat într-o pilnie uriaşă de sticlă. 

— Parc-ar fi mort, spuse Maria. Parcă l-ar fi lovit cineva în cap. Fantastic! Ce 
alunecare! 

— Alunecarea morţii! tresări Dan. Vedeţi? A 

Obiectul se însufleți dintr-o dată, deveni om şi viu. In ultima clipă. Pentru că îl înghiţi 
imediat neantul. Urletul lui ajunse la cireşari cîteva secunde mai tîrziu. 

— Schiurile! spuse Victor ca o comandă. Emoţia tuturor era atît de puternică, încît o 
clipă nimeni nu-l înţelese. Privirile însă nu puteau să se dezlipească de craterul de 
gheaţă. Zornăitul legăturilor metalice şi mişcările precipitate ale lui Victor îi treziră însă şi 
pe ceilalţi cireşari. Işi puseră iute schiurile şi porniră după conducătorul lor, fără să se 
abată cu o iotă de la pirtia pe care acesta o tăia în zăpada presărată cu pulbere de 
diamante. Alunecau spre crater ca nişte năluci, în serpentine vijelioase, care ocoleau cu 
iscusință capcanele telurice ascunse sub mantia albă şi înşelătoare. 

La buza de gheaţă a prăpastiei îi aşteptau, cu feţele schimonosite de groază şi 
disperare, o femeie şi un bărbat. 

— Salvaţi-l! căzu femeia în genunchi în faţa tinerilor uluiți. Salvaţi-l! E omul meu! 
Poate că mai trăieşte... N 

Bărbatul părea că-şi revenise în fire. Işi scutură de cîteva ori capul ca şi cum ar fi 
vrut să alunge o vedenie, apoi o ajută pe femeia înnebunită de groază să se ridice din 
zăpadă. 

— Pentru numele lui Dumnezeu, taci odată! o zgilții el. Sau du-te undeva să nu te 
mai aud... E fratele meu, se rugă el de cireşari. Dac-aţi avea o frînghie... măcar să ne 
dăm seama ce s-a întîmplat... 

Ursu tocmai scotea colacul de îrînghie din rucsac. 

— Dumneaita treci în spatele meu! îi spuse vlăjganul bărbatului. Propteşte-te în 
bolovanul ăsta şi apucă solid capătul funiei. Eu voi ţine din partea astalaltă. Tu, Victor, 
leagă-te sub umeri cu celălalt capăt şi apoi fă o recunoaştere spre interiorul craterului. Te 
tii tot timpul cu mîinile de funie, ca şi cum n-ai fi legat... 

Victor confecţionă repede un lasou pe care şi-l trecu sub umeri, apoi, ţinîndu-se de 
funie, începu să înainteze spre buza prăpastiei, chiar pe dira lăsată de corpul celui care 
alunecase. Inainta încet, prudent, înfigindu-şi călcîiele în zăpadă, dar după cîțiva metri 
crusta de gheaţă deveni atît de dură, încît nu mai putea fi spartă. Incepu să alunece şi 
abia atunci Ursu simţi greutatea şi smucitura frînghiei. 

Victor ajunse la locul unde omul începuse să urle şi se zvircolise pentru prima şi 
ultima oară. Acum înţelegea alunecarea aceea ireală, fără împotrivire, neînsuflețită. 
Gheaţa era netedă ca oglinda, fără găuri, fără zgrunţuri şi orice zvîrcolire ar fi forțat 
alunecarea. Impotrivirea omului lăsase cîteva semne în oglinda de gheaţă. Probabil că 
degetele lui căpătaseră putere de gheare de oţel, dacă izbutiseră să sape gropi şi să 
spargă şănţulețe de gheaţă. 

Victor se întinse pe spate, îşi lăsă toată greutatea corpului în mini şi în funie, şi 
începu să lovească aprig, cu călciiele, în crusta de gheaţă, pentru a scobi un reazem. 
Abia după aceea îşi aplecă trupul deasupra prăpastiei. In prima clipă, adîncimea îl 
cutremură şi-l obligă să închidă ochii. A doua oară nu mai privi spre adîncurile prăpastiei, 
ci de-a lungul peretelui pe care se afla. Işi cobori privirile metru cu metru, mai degrabă 
pentru a se obişnui cu adîncimea decît pentru a căuta. Era convins că omul se prăvălise 
în fundul prăpastiei ca un bolovan. Peretele era neted, fără platforme care ar fi putut 
atenua o cădere, oricum mortală. Nu distinse nimic în cenuşiul stîncii sau în albul zăpezii. 
Nici o formă omenească, nici o mişcare, nici un strigăt. Fundul prăpastiei nu se vedea. 
Aşa cum îşi coborise privirile, lent, cercetînd totul, străduindu-se să identifice fiecare pată 
în albul zăpezii, tot aşa şi le ridică, dar în zadar. Nu se zărea nici o urmă din cel care 
căzuse, nici măcar o dîră în zăpada care acoperea pe alocuri, ca o spoială, porţiuni 
întregi din peretele prăpastiei. Alunecarea îl proiectase, pesemne, departe de perete, nici 
nu mai atinsese peretele în timpul prăbuşirii. Concluzia se impunea nemiloasă... dar 
Victor mai zăbovi cîteva clipe, acolo, la marginea prăpastiei. 

Frînghia tremura, trimitea semnale, oamenii de la capătul ei erau neliniştiţi. Nimeni 
nu-l putea zări pe Victor, mai ales că se întinsese iarăşi pe spate, rezemîndu-se cu 
călciiele în scobiturile de pe muchia prăpastiei. Atinse de cîteva ori funia încordată: era 
semnalul de răspuns, semnalul de veghe, nu cel de întoarcere. Il reținea ceva acolo, un 
gînd, o întrebare, mai degrabă o undă de nelinişte şi de nesiguranţă. Se întoarse pe o 
coastă şi cercetă încă o dată urmele lăsate de zvircolirea omului. Erau urmele unor 
degete. Işi înfipse şi Victor degetele în găurile acelea. Degetele intrau până la rădăcina 
unghiilor, ba chiar pînă la rădăcina falangelor. Probabil că acolo fusese o pojghiță 

superficială de gheaţă şi degetele omului o întîlniseră, sau... cine ştie?... o aşteptaseră. 
Profunzimea găurilor lăsate de degete îl neliniştea pe Victor. Alunecarea fusese oprită 
măcar o secundă, două... prin urmare omul nu fusese aruncat ca din praştie în abis. 
Atunci de ce nu se vedea nici o urmă din prăbuşirea lui, nici o dîră în zăpada care spoia 
pe alocuri pereții?... Era o singură explicaţie. Buza prăpastiei, buza pe care stătea el 
fusese transformată de gheaţă într-o surplombă... Omul nu căzuse în prăpastie, ci 
dedesubt, în golul surplombei, şi... cine ştie? 

Victor mai ciupi de cîteva ori frînghia nemişcată ca o coardă, semnalizînd aceeaşi 
veghe, apoi se lăsă într-o alunecare lină, întîrziată, deviind-o de la semnele lăsate de cel 
care se prăbuşise. Depăşi încet buza prăpastiei, întîi cu capul, apoi cu trunchiul, îşi 
înfăşură piciorul în frânghie pentru a-şi cîştiga un al doilea punct de sprijin, şi alunecă 
apoi mai departe, pînă ce jumătate din corp rămase suspendată deasupra prăpastiei. Se 
vedea tot golul surplombei, o scobitură acoperită de zăpadă, şi în zăpadă, tot ca Victor, 
pe jumătate suspendat deasupra prăpastiei, un om. Cum încremenise în poziția aceea 
"între viaţă şi moarte" era un miracol... Pentru că omul atîrna deasupra prăpastiei la limita 
ultimă a echilibrului. Cea mai mică mişcare l-ar fi prăbuşit în abis. Era în nesimţire. De 
aceea trăia. Cînd se va trezi însă... Şi Victor, văzîndu-l atîrnat între viață şi moarte, îşi 
închipui că simpla revenire a respirației normale, simpla mişcare a diafragmei, îi putea 
destrăma echilibrul precar şi-l putea trimite în abis. _ 

"Dacă nu s-ar trezi prea devreme!" se rugă Victor în gînd. Işi făcuse planul de 
salvare, singurul, absolut singurul... Mai întîi îşi încolăci de cîteva ori funia pe braţ, apoi îşi 
scoase lasoul, apoi, cu mişcări lente, de vis, desfăşură funia, pînă la o anumită lungime. 
Făcu un alt lasou, la mijlocul frînghiei, mai bine zis un colac, pe care şi-l trecu sub umeri. 
In sfîrşit, avea din nou mişcările libere şi putea să-şi controleze echilibrul. Cu aceeaşi 
prudenţă refăcu alunecarea deasupra prăpastiei, pînă ce se ivi în cavitatea surplombei 
cel suspendat între viață şi moarte. "Doar cîteva secunde!" se mai rugă Victor. Patru se- 
cunde, două secunde... o secundă de nemişcare... Lasoul coborise, larg deschis, sub 
mîinile atîrnate ale condamnatului la moarte, apoi se ridică încet, cuprinzîndu-le, îşi 
continuă ridicarea, apoi cu o uşoară smucitură ajunse sub umeri, înconjurînd larg şi 
rotund toracele celui inert. 

Cireşarul ştia că urmează clipa decisivă. Va trebui să smucească de funie, scurt şi 
violent, în aşa fel ca lasoul să se strîngă în jurul toracelui, chiar sub umeri, şi să-l tragă în 
interiorul cavităţii pe cel prăbuşit chiar în momentul cînd smucitură îl va trezi. Dacă lasoul 
nu se va strînge bine, omul se va trezi şi prăbuşirea lui nu va mai putea fi oprită. Şi Victor 
smuci! Totul se petrecu în mai puţin de o secundă. Omul ajunsese în fundul cavităţii, ca 
într-un cuib, dar Victor atîrna deasupra prăpastiei, aşa cum atîrnase cu cîteva clipe mai 
înainte cel pe care-l salvase. Noroc că în clipa smuciturii lasoului anunţase cu mîna 
stingă semnalul de primejdie. Cele două acţiuni se petrecuseră aproape simultan. Ursu 
smucise funia în aceeaşi clipă în care Victor smucise lasoul. Restul fusese un fleac. După 
zece minute de la smucitură lasoului, pe buza craterului de gheaţă se lăsau tîrîte şi trase 
sus două fiinţe în loc de una. 

Victor sări în picioare îndată ce mîinile lui simţiră crusta de gheaţă devenind 
sfărimicioasă. Ştia că se află la marginea craterului, în afară de orice primejdie. În | 
schimb, cel scos din prăpastie nu făcu nici o mişcare, nu dădu nici un semn de viaţă. Işi 
pierduse a doua oară cunoştinţa, în momentul cînd scăpase de sub surplombă, cînd 
înțelesese sau simţise că e salvat. Femeia tăbări ca un uliu asupra lui: disperarea de mai 
înainte făcuse loc unei fericiri fără seamăn, dar Maria şi Lucia o opriră în ultima clipă. 
Miinile, dar mai ales faţa celui readus în lume erau pline de sînge. Tîrîşul pe gheaţă îi 
redeschisese rănile coagulate. Fetele se transformară imediat în infirmiere, îi pansară mai 
întîi degetele şi braţele, apoi rănile de pe frunte. Chiar la mijlocul frunţii avea o tăietură 
lungă, pe toată adîncimea pielii, ca un început de scalp. 

— Nu ştiu cum să vă mulţumim... începu fratele rănitului, în timp ce fetele îşi 
terminau pansamentul. Numai să nu i se fi rupt ceva înăuntru... Mergea înaintea noastră 
şi dintr-o dată s-a împiedicat. Doamne! cum mai aluneca spre moarte. Se uita la noi, că 
aşa a alunecat, cu capul spre noi, se uita şi ne întreba ca un copil: "Ce să fac? Ce să 
fac?"... Dacă am fi avut o funie la noi să i-o aruncăm... Doamne! Vedeam cum se duce 
spre moarte şi parcă eram blestemaţi să-l lăsăm să moară... Numai păginilor să le dea 
Domnul asemenea pedeapsă... Oare o mai trăi? 

Răspunsul îl dădu chiar cel scos din prăpastie. Un geamăt ieşi din pieptul lui, ca un 
început de răsuflare. Apoi deschise ochii, mai gemu de citeva ori, îşi întoarse capul şi 
spaima din privirile lui se transforma încetul cu încetul în mirare. Vedea feţe necunoscute: 

băieţi, fete, îl văzu pe frate-său, apoi pe nevastă-sa, gata să se repeadă. Buzele i se 
mişcară încet, dar cuvintele pe care le rosti sunau foarte clar: 

— Tot n-am scăpat de tine, muiere aifurisită... 

— Precis n-are nimic... clipi Ursu din ochi spre fratele celui înviat. Dacă îşi aduce 
aminte de toate..: 

— l-auzi! îşi încleştă pumnii femeia. Credeam că ţi-o fi intrat altă minte prin spărtura 
aia din mijlocul frunţii. Te pomeneşti că te-ai aruncat în prăpastie anume ca să mă faci să 
te jelesc de pomană... l-auzi! 

Dar se duse spre el veselă şi grijulie, ajutîndu-l să se ridice în picioare. 

— De-acum, gata! hotărî ea. In vecii vecilor nu te mai las s-o iei înaintea mea. Pînă 
nu zic eu da, nu te mai mişti nicăieri. De cînd ţi-am spus că dacă mergi de capul tău, o să 
dai mereu în gropi? Şi dacă nu erau dumnealor mai zăceai multe ore în prăpastie... 

— Prea multe, nu... o întrerupse bărbatul. M-ar fi prins vijelia acolo şi nu mai dădeați 
voi de mine. Imi găsisem în culcuş bun, sub o streaşină; aş fi dormit acolo somnul cel de 
veci... 

Cuvintele rănitului îi amintiră lui Victor poziţia în care îl găsise. O vrabie dacă s-ar fi 
aşezat pe capul lui, echilibrul ar fi fost destrămat şi nimic nu l-ar mai fi salvat de la 
prăbuşire. Darămite vijelia... 

Victor tresări. Se uită la ceas şi simţi cum îl trec fiori prin şira spinării. Oare mai 
aveau timp să ajungă la Mitiş înainte de a se întuneca, înainte de a se schimba vremea? 
Pierduseră mai bine de un ceas cu popasul neaşteptat. 

— Credeţi că va fi vijelie? întrebă el, uitîndu-se spre fratele rănitului care părea mai 
în vîrstă şi mai aşezat. 

— Ba să nu fie urgie... răspunse cel întrebat. O să vedeţi şi o să apucaţi ce n-a văzut 
şi n-a apucat pînă acum pămîntul! Nu ne-am fi mişcat din bîrlogul nostru, dacă nu ne-ar fi 
chemat cu atita stăruinţă la tribunal... Pe amîndoi şi pe muiere... Şi urla ăla la telefon, ca 
majurul la armată... Zicea că dacă nu ne prezentăm la ora cinci după-masă, ne 
concediază şi ne dă şi-n judecată... Măcar să ne fi telefonat de dimineaţă, dar aşa, în 
plină noapte... Dacă aveam lume la cabană? 

— Probabil că vi s-a telefonat pe la zece noaptea? nu se putu stăpiîni lonel. 

— Chiar aşa! răspunse muierea. Dar dumneavoastră de unde ştiți?... Le-am spus eu 
hăndrălăilor ăştia că trebuie să fie o batjocură... Unde se lucrează la zece noaptea, şi de 
ce să ne cheme la cinci după-masa la tribunal? Vrea să-şi bată cineva joc de noi... Că de 
păcătuit n-am păcătuit cu nimic... 

— Dar dumneavoastră unde mergeţi? întrebă fostul condamnat la moarte. Nu cumva 
la Izvoarele? 

— La Izvoarele?! se miră Dan. Ce mai e şi asta? 

— Cea mai frumoasă şi mai retrasă cabană din munţii noştri, răspunse fratele 
rănitului.. Şi dacă nu veniţi într-o vară să petreceți măcar o lună la noi, să vă arătam noi 
nişte plaiuri pe care numai cîțiva oameni în ţara asta le ştiu, unde şi puiul de vultur se 
simte stingher, dacă nu faceţi asta cu mult amar o să ne umpleți, dar şi 'mneavoastră o 
să fiți mai săraci... 

— Dacă-i pe-aşa, spuse Dan, la vară sîntem oaspeţii 'mneavoastră. Toţi şapte 
venim, adică toți opt... 

— Dar nu ne-aţi spus unde mergeţi? îşi aminti rănitul. 

— La Mitiş! răspunse Victor grăbit. Şi nu ştiu dacă mai avem timp. Dumneavoastră 
ce spuneți? 

— Dacă e trei acum, chibzui fratele, cam pe la patru şi un sfert aţi putea fi la 
Bolovanul Miresei, aşa că timp ar fi să ajungeţi înaintea vijeliei şi întunericului la Mitiş. 
Dară e musai să mergeţi acolo? Poate că ar fi mai sănătos să mergeţi împreună cu noi în 
oraş. E drum mai bun şi chiar dacă ne prinde vijelia, răzbim noi pînă la barieră, de-ar fi să 
pipăim cărarea cu mîinile. E musai? 

— E musai! hotărî Victor pentru a nu mai pierde timpul. Ne vom face luntre şi punte 
ca să ajungem înainte de patru la Bolovanul Miresei. 

— Asta ar fi cel mai bine! aprobă fratele mai în vîrstă. Fiindcă mai e o primejdie, de, 
trebuie să ne gîndim la toate, ca omul la aman. Să nu se înfurie hăurile mai devreme, as- 
ta-i! Pînă acum, de cînd mă ştiu eu, şi sînt ceva ani, vijelia a izbucnit cam după apusul 
soarelui. Numai cînd e urgie pare mai grăbită. Şi dacă vreţi un sfat, atunci băgaţi seamă 
şi feriţi-vă să puneţi schiurile pînă la Bolovanul Miresei. Nicăieri în munții ăştia zăpada nu 
e mai înşelătoare ca pe-aici. Sînt mai ales nişte lunecuşuri de gheaţă în care poţi să te 
pierzi şi fără schiuri, darămite cu ele... Aţi văzut şi dumneavoastră... Prăpastia asta 


52 


blestemată, şi coaja asta de gheaţă nu se zăresc decit de sus, de unde ne-aţi văzut şi 
dumneavoastră. E mai vicleană decit o muiere... Nu-şi arată relele decît după ce te 
prinde şi nu mai ai scăpare. Cam la fel e calea pînă la Bolovanul Miresei... Aşa că vă 
urăm drum bun, noroc şi sănătate, şi fiindcă aţi spus că veniţi într-o vară la cabana 
noastră, altceva nu vă mai spunem, în afară de mulţumirile cele grele care se dau de 
fiecare om numai o dată în viață... 

— Eu... începu să se bilbiie curajosul rănit. Dar mai bine să vă spună muierea 
ceva... că eu nu pol... 

— Să mă iertaţi că v-am căzut în genunchi... spuse femeia. Dar cred că pentru prima 
dată în viaţa mea am căzut cu folos. 

Cireşarii se despărţiră cam stînjeniţi. Fusese a doua întîlnire neprevăzută. Oare ce-i 
mai aştepta? 

Era aproape patru. În aer se simțea un vint rece şi aburi ceţoşi, străvezii se ridicau la 
orizont. Dacă n-ar fi fost avertizaţi de schimbarea vremii, cireşarii n-ar fi sesizat nici o 
deosebire. Temperatura era încă blîndă, lumina nu părea mai ameninţată decît în alte 
zile. Dimpotrivă, parcă strălucea mai viu în zăpadă şi pe cer, deşi se apropia ora 
asfinţitului. Poate că tocmai acesta era semnalul cumplitei vijelii care se apropia, dar 
tinerii nu aveau de unde să ştie. Ajunseseră sub Şaua Mare, după un adevărat marş 
forţat, condus de Victor şi apărat de Ursu în ariergardă. Nimeni nu scosese un cuvînt în 
timpul marşului: fiecare îşi păstrase întocmai locul în şirul indian hotărît la plecare; nu se 
acceptase nici o secundă de oprire, nici măcar pentru schimbarea schiurilor de pe un 
umăr pe altul. Totul trebuia făcut în mers şi în ritm. 

Primul moment de oprire, pentru recunoaştere, se hotărî chiar sub Şaua Mare, la 
punctul ipotetic de unde trebuia să înceapă poteca nemarcată spre Bolovanul Miresei. 
Pînă acolo se orientaseră foarte uşor; merseseră în permanenţă pe urmele lăsate de cei 
trei cabanieri de la Izvoarele. In sens invers. Şi se opriseră acolo unde urmele care-i 
ghidaseră se întilneau cu altele, venind din diferite direcţii şi încîlcindu-se într-un talmeş- 
balmeş imposibil de descifrat. Ursu descoperi imediat, fără să se mai uite pe hartă, 
punctele de reper ale drumului spre Bolovanul Miresei. Dar nici nu mai era nevoie, pentru 
că, în sfîrşit, îşi făcu şi Tombi datoria fată de grup. Se apucase să miriie, într-un fel care-i 
dădu de gîndit lui Tic. Lăsîndu-se condus de el, mezinul anunţă descoperirea potecii. 

In harababura de urme de la punctul de popas se întîlneau mai multe direcţii şi una 
din ele venea din stînga, dinspre Bolovanul Miresei. Erau urmele dibuite de Țombi. 
Bineînţeles că iscusinţa cîinelui îi atrase o suită se laude... lui Tic. Dar nu era prima 
nedreptate de acest fel care se întîmpla în lume... 

— Sîntem salvaţi! spuse Lucia privind la rîndul ei urmele descoperite de Ţombi. 
Mergem din nou pe urme sigure. 

— Patru oameni au venit de la Bolovanul Miresei încoace, anunţă Tic. Probabil că s- 
au dus pe alt drum, nu pe cel ales de cabanierii de la Izvoarele. Brrr! Ce urme uriaşe! 
Parcă ar fi trecut pe aici nişte hipopotami)! 

— Cu-atit mai bine! hotărî Victor. Nu riscăm să le pierdem. Gata! Schiurile pe umăr. 
Spre Bolovanul Miresei. 

Victor rămase în capul grupului, aşa cum se înţelesese cu Ursu, căruia îi revenea 
misiunea de a supraveghea din urmă, deci reperabil, cel de al doilea marş forţat, spre 
Bolovanul Miresei. Mergeau în şir indian, ca şi pînă atunci, la distanţă şi mai mică unul de 
altul, paralel cu urmele de ghidaj. Zăpada era adîncă, pe alocuri ajungea la jumătatea 
gambelor. Făcuseră un fel de semicerc de cîteva sute de metri care-i ducea la o 
adunătură de stînci golaşe, aruncate ca nişte zaruri. Cînd ajunseră în apropierea stîncilor, 
văzură în stînga o altă aglomerare, şi mai ciudată, care aducea cu o imagine... 

— Furcile Moşului! spuse foarte vesel lonel. Incă puţin şi am ajuns la trambulina cea 
mare. 

Erau atit de veseli, încît se opriră o clipă. Şi deodată toţi simţiră că-i apucă amețeala. 
Priveau năuciţi spre locul pe care-l arăta mîna lui Victor. 

Urmele descoperite de Țombi nu veneau de nicăieri! Pentru că plecau din 
apropierea unui bolovan uriaş care n-avea nici văgăuni, nici intrări sau ieşiri secrete. 

— Fantastic! se înfioră Maria. Parcă ar fi căzut din văzduh hipopotamii ăştia. Cum se 
poate aşa ceva? Au fost lansați cu paraşuta? Au coborit din elicopter, pe o scară 
suspendată? Nu mai înţeleg nimic. 

— Nu se poate! negă Lucia cu toată fiinţa. E absolut cu neputinţă! Voi nu simţiţi că vi 
se opreşte inima? Ce fel de oameni ai zăpezilor mai sînt şi ăştia? De unde au ieşit? Din 
propriile lor urme? 

— Da! se cutremură Dan. Zău! Parc-ar fi ieşit din propriile lor urme. Bine ai spus! 

Ursu făcuse un ocol în jurul stîncilor: 

— Nici o urmă! anunţă el. Zăpada e neatinsă. De aici încep... şi zău că mă doare 
capul... Numai dacă au coborit din elicopter, cum spune Maria... Tu ce crezi, Victor? 

Victor era într-o stare de mare nelinişte, cum rareori îl văzuseră cireşarii: 

— Nu ştiu ce să cred! Şi eu am simţit că mi se zbirleşte părul, în prima clipă... 
Acum... Acum cred că sîntem în cea mai deplină siguranţă dacă pornim imediat spre 
Furcile Moşului. Atît pot să vă spun... 

— Dar nu înţelegi că nu se poate? se răzvrăti Lucia. Mergem sute de metri după 
nişte urme care încep din senin! Mă apucă dementa... Niciodată n-am simţit atîta spaimă 
în jur... 

— Şi eu simt spaimă în jur... recunoscu Victor. Dar nu din cauza urmelor. Sau nu 
numai din cauza urmelor. Fir-ar să fie de urme! Parcă m-a lipit cineva cu plumb aici! 

— Atunci spune ceva! ţipă Maria la el. Spune! Ce facem? Plecăm! Rămînem? 

— Nu ştiu... scriîşni Victor. Tu ce spui, Ursule? 

Parcă voiau să-şi împletească împreună toate răspunderile şi riscurile. 

— Cred că aerul se răceşte cu fiecare minut care trece, spuse Ursu, învîrtindu-se în 
loc. Poate că n-ar trebui să vă spun, dar niciodată în viaţa mea n-am simțit în jurul meu o 
ameninţare mai rea... Se întîmplă ceva... nu ştiu ce... 

— Din cauza urmelor? ţipă iarăşi Maria. Aţi înnebunit şi vreţi să ne faceţi şi pe noi să 
înnebunim? Mă sufoc... Nu mai ştiu ce e cu mine... 

— Spune, Victor... se rugă Dan. Spune ce se întîmplă cu noi. Parcă ar fi împrăștiat 
cineva gaze în jurul nostru... 

— Nu cumva suferim de halucinaţii colective? mai găsi lonel o cîtime de luciditate. 
Poate că urmele nu se opresc aici, poate că încep de aici... Oare de ce am spus că nu se 
opresc aici? 

— Uită-le! arătă Lucia spre zăpada dintr-o dată orbitoare. De aici încep! De aici, de 
unde îmi duc eu picioarele... 

— Nu! se repezi Maria spre ea. Nu trebuie să te atingi de urmele ăstea blestemate! 

Dar Lucia căuta cu mîinile prin zăpadă, prin golurile lăsate de paşii de hipopotam. 
Nu! Nu căuta! Luase un pumn de zăpadă să-şi frece fruntea, ca să scape de arşița care 
clocotea în pieptul ei. 

— De aici încep... biigui ea, făcînd cu piciorul o cruce în zăpada dintr-o dată 
albastră. 

— Cred că e prea tîrziu... spuse Victor uitîndu-se la Ursu. Dar poate că nu e foarte 
tîrziu... 

— Şi mie îmi vine să spun vorbe de pe pereţi, pe cuvîntul meu... mărturisi Tic 
căutînd numai ochii lui Victor. Şi Tombi, săracul. Niciodată n-a tremurat ca acum. Ar 
geme, îl simt eu, dar îl omoară frica... L-au înspăimîntat şi pe el urmele. 

Victor îşi redobîndi dintr-o dată tot calmul: 

— Trebuie să luăm o hotărîre... Dar mi se pare că am şi luat-o... Nu! Nu spun vorbe 
de pe pereţi, Ticuşor... Nu ştiu ce se va întîmpla? Poate că aceste urme ne-au salvat 
viața... Dacă nu ne-am fi luat după ele, şi mai ales dacă nu ne-am fi oprit aici... Nu simţiţi 
vîntul? Nişte rafale subțiri, ca nişte suliți... Poate că eram acum la Furcile Moşului... Şi de 
acolo pînă la Bolovanul Miresei... Nu ştiu? Poate că era mai bine să fi plecat imediat... 

— Tu vrei să ne ucizi? îl fulgeră Maria. Nu simţi şi tu ce se întîmplă cu noi? Tu nu 
vezi că nu mai sîntem noi? Uită-te la Tic! Uită-te! 

— N-am nimic! ţipă Tic. Şi ce? N-am şi eu voie o dată... Nu mi-e frică, zău că nu... E 
altceva, altceva... 

— Gata! mai găsi Victor forţe în el. Trebuie să ne întoarcem imediat. N-auziţi? Toţi 
cu schiurile pe umăr! 

Ultimele cuvinte se transformară într-un răcnet care-i zgudui pe toți. Dar era şi un 
moment de răzvrătire, pe care îl lansă vocea Luciei: 

— Mai întîi... 

— Mai întîi echiparea! răcni iarăşi Victor. Pînă la trei: Unu... Doi... Trei! 

Deşi beti, clătinîndu-se, cu privirile răvăşite, toţi îşi ridicaseră schiurile pe umeri. 

— Urmele daţi-le dracului! începu Victor. Doi indivizi probabil s-au ascuns aici. Nu e 
nimic misterios. 

— Cum nu e nimic misterios? întrebă Maria. Cum s-au ascuns aici? De unde au 
venit? Din văzduh? 

— Nimeni nu mai are voie să mă întrerupă! se înfurie Victor. Da! S-au ascuns aici, 
venind din direcţia din care am venit noi. Numai că în loc să meargă cu faţa, au mers cu 
spatele. Din cauza asta cred că s-au ascuns. N-au vrut să întîlnească pe cineva, au vrut 
să inducă în eroare pe cineva, nu ştiu ce să vă spun? Şi nici nu interesează ce-au vrut. 
Numai prin mersul acesta cu spatele, pentru a se ascunde, se poate explica misterul 
urmelor. Altfel ajungem la cauze miraculoase... Şi nu trebuie să ne pierdem firea... Gata 
cu urmele! N-avem nimic cu ele, poate că au fost făcute cu zile în urmă... 

— Nu cred... îl întrerupse Ursu. Sînt urme proaspete. Sînt urme făcute nu de mult... 

— Şi Tombi? întrebă Tic. De ce ne-a dus Tombi pe urmele astea? De ce nu ne-a 
dus pe urmele cabanierilor, doar se obişnuise cu mirosul lor? 

— Dă-l dracului pe Țombi! spuse Maria. Jigodia! Dacă n-ar fi fost el, căutam altă 
potecă... De ce nu l-ai lăsat acasă? 

— Mizerabilo! se cruci Tic. Las-că-ţi arăt eu... 

Parcă ghicind cu cîtă înverşunare i s-a luat apărarea, Țombi se lipi imediat de 
gleznele lui Tic. 

— Să nu-l dăm dracului pe Ţombi, reveni Victor, dar nici să ne gîndim prea mult la el 
şi la urmele lui. Şi să nu ne mai gîndim la nici o urmă... 

— De ce ne tii cu schiurile pe umăr? întrebă Lucia. 

— Ca să vă doară ceva! răspunse Victor. Ca să vă treziţi. Ca să scăpaţi de boala 
asta care... care ne-a apucat... Acum e totuna... Cîteva minute mai devreme sau mai 
tîrziu, nu mai contează. Spre Bolovanul Miresei nu mai putem pleca. Ne întoarcem! 

— Unde? se înspăimîntă lonel. Unde mai putem ajunge de aici? Nu trebuie să ne 
întoarcem! 

Şi deodată se stinse lumina! Parcă întorsese cineva un buton şi făcuse întuneric. 
Era ireal totul, fantastic. Şi se auzi şi întiiul şfichi al furtunii. O şuierătură îndepărtată. 

— Ai grijă, Ursule! strigă Victor. Rămii la urmă. Toţi să se lege cu frînghia. Imediat! 
Trebuie să trecem prin Şaua Mare... Dacă avem noroc, poate că ajungem la cabană... 

Şirul porni. Cu puterea groazei. Dar cînd ajunse în Şaua Mare, se dezlănţuiră toate 
hăurile, toate iadurile: vijelia. 

De departe păreau doi turişti oarecare. Erau îmbrăcaţi aproape la fel: pantaloni negri 
şi hanorace cafenii, cu glugi pe cap, cu bocanci mari, negri, şi cu ciorapi de lînă, strînşi pe 
gambe. Cel mai gros purta un rucsac anemic în spate. Nici unul nu avea schiuri. Urcau cu 
înverşunare o coastă abruptă, sprijinindu-se în nişte bastoane groase şi ciudate, ca nişte 
pari. Cînd ajunseră sus pe creastă, se opriră. La doi paşi de ei îşi desfăcea braţele de 
metal un indicator. Braţul din dreapta, mai mare şi mai lat, era acoperit de zăpadă. Pe 
brațul mai mic se putea citi foarte clar: Cabana Izvoarele — 200 metri. 

— Am ajuns! răsuflă cel mai gros. Am tras tare, dar am ajuns la timp. Mai e pînă se 
întunecă şi nici vijelia n-a izbucnit. 

— Parcă nu-mi vine să cred, răspunse celălalt. La 200 de metri... Nici nu se vede. 
Trebuie să fie după perdeaua asta de brazi... Parcă s-ar zări un acoperiş cu horn... 
Sau...? 

— Ba da! E un acoperiş. Mult a fost, puţin a rămas. După şase ore şi jumătate, adică 
după şapte ore, în cap! N-aş mai fi rezistat încă un ceas. Cum aş mai bea un coniac... 
Numai să aibă. Mergem? 

Cel mai înalt cercetă cu atenţie împrejurimile, îşi aţinti privirile într-o anumită direcţie, 
apoi spuse: 

— Mai întîi trebuie să facem un înconjur... Vorba dumitale: mult a fost, puţin a 
rămas. Incă o sută de metri în plus nu mai contează... 

Cel mai gros părea edificat: 

— Inţeleg cam cum vine treaba. Vrei să încurcăm urmele, ca sub Şaua Mare, cînd 
am aşteptat să treacă mai întîi cabanierii. 

— Acolo a fost altceva. Cabanierii erau singurii oameni de care trebuia să ne ferim. 
Puteau să intre la bănuială dacă vedeau urmele noastre trecînd pe sub .Şaua Mare. 
Dacă simțeau ceva, mai ales după chemarea telefonică din plină noapte, şi făceau cale 
întoarsă? Se ducea totul dracului, sau se complica în aşa hal... Dar nu de urme trebuie să 
ne ocupăm acum. E altceva mult mai important. Şi n-ar strica să începem cu fleacul 

ăsta... Să nu mă întrebi de ce, pentru că nu pot să-ţi dau un răspuns logic... 

Şi în timp ce rostea ultimele fraze, prinse cu mîinile stilpul indicator şi încercă să-l 
scoată din pămînt. Se opinti din toate puterile, dar în zadar. 

— Fir-ar să fie! se înfurie el. Ajută-mă, ce stai! 

— Lasă-mă numai pe mine! îl îndepărtă cel cu rucsac în spate. Şi stai mai la o parte, 
să nu-l scap. 

Mai întîi răsuflă de cîteva ori, zgomotos, ca o locomotivă, apoi repetă mişcarea 
celuilalt. Dar stîlpul nu se clinti. Indărătnic, trase pînă ce i se congestionă fața ca o sfeclă, 
pînă ce se sperie celălalt. 

— Stai, domnule, că mai ai nevoie de forțe. Ți-am spus că e mai bine să tragem 
amindoi. 

Işi uniră puterile, se opintiră ca nişte bivoli, dar tot cu acelaşi rezultat. 

— Trebuie să-l scoatem cu orice preţ? întrebă cel mai gros. Crezi că fără indicator 
cine vrea nu nimereşte aici? 

— Nu ştiu; ţi-am spus de la început să nu mă întrebi nimic. Simt că trebuie să-l 
scoatem» Dumneata nu ai niciodată presimţiri? Poate că e o simplă poftă de a strica, nu 
ştiu... 

— Ţi-am spus că nu mă pricep la chestii din ăstea complicate. Dar ar fi păcat să 
facem hernie sau să ne spetim pentru o părere... La urma urmei, cine poate veni aici? 

— Stai! tresări cel mai înalt. la să încercăm altfel! 

Prinse cu mîna braţul acoperit de zăpadă şi la cea dintii smucitură îl scoase din stilp. 
Nici celălalt braț nu opuse mai multă rezistenţă. 

— Vezi, domnule?! spuse el arătînd ambele braţe. Ne-am chinuit ca nişte bezmetici, 
cînd cu puţină glagorie se putea aranja totul. Ştii ce scrie pe braţul ăstalalt? Atenţiune! 
Prăpastie la 15 metri. Poate din cauza asta trebuia să distrugem indicatorul. Ca să nu se 
ştie că e prăpastie la cincisprezece metri... 

Se dădu doi paşi înapoi, îşi încordă braţul drept, apoi aruncă una din tăblii spre locul 
unde se vedea prăpastia. Parcă făcea exerciţii de aruncare, ca un copil. Cu aceeaşi 
putere şi cu aceeaşi îndemînare aruncă şi cealaltă tăblie, însă cu mîna stingă. Era 
mulțumit, deşi însoţitorul său îl privea năucit. 

— Să nu mă întrebi, domnule, spuse el. Poate că e joacă, poate că e control, poate 
că nu-mi place să ştiu ce e... Dacă ai fi căutat douăzeci şi doi de ani, ca mine, un singur 
lucru, pretutindeni şi întotdeauna, ai fi ajuns să faci şi dumneata nişte gesturi pe care nu 
vrei să ţi le explici. Cînd duci cu tine o închisoare, şi a-ţi sufla nasul e un gest de libertate, 
şi este, domnule! Altfel mori... 

Făcuseră un ocol destul de larg. Ajunseseră lîngă un alt stîlp, de lemn, care susținea 
sîrma telefonului. 

— la uită-te, domnule! răsună speriată vocea celui mai gros. Mi s-au stricat mie ochii 
sau s-a făcut zăpada albastră? 

— Lasă-mă cu prostiile, ce dra... răspunse celălalt, dar vorba îi rămase în gură. Cum 
se poate asta? Zăpada albastră! 

— lar acum parcă s-ar îngălbeni... 

Pe neaşteptate, sîrma de deasupra capului lor începu să se mişte. Amîndoi priveau 
ca hipnotizaţi legănarea ei. Cel mai înalt se dădu un pas înapoi, ridică bastonul şi-l prăvăli 
cu toată puterea asupra sîrmei. Nu se întîmplă nimic. Sîrma nu era atit de întinsă ca să 
se rupă dintr-o lovitură. Mai lovi o dată, şi încă o dată, apoi începu şi celălalt să lovească, 
apoi îşi comandară loviturile: Unu! Ridicarea bastoanelor. Doi! Prăvălirea bastoanelor. 
Unu! Doi!... Unul!... Doi!... Unu! Doi!... Parcă ar fi lovit într-o coardă de cauciuc. Izbeau 
năprasnic: sau unul după altul, sau în acelaşi timp, sau neregulat. 

— Fugi, domnule! răcni cel mai gros. Fugi, că-mi vine să te omor. Fugi, cît mai 
judec! 

Celălalt nu-l auzea. Nu mai lovea în sîrmă, izbea cu bastonul în stilpul de lemn care 
o susţinea, izbea ca un tăietor de lemne, regulat, sacadat, icnind după fiecare lovitură. 
Haaa! Bum! Haaa! Bum! Haaa! Bum! 

Individul cel gros îşi scotocea buzunarele hanoracului. Scoase un obiect lunguieț şi 
lucitor, un briceag neobişnuit, cu lama cît o baionetă. Se înălță în vîrfurile picioarelor şi 
din prima apăsare tăie sîrma. Apoi îşi potrivi briceagul ca un pumnal. Ochii îi ieşiseră din 
orbite. Privea cu atenţie de leopard către însoţitorul lui, care lovea ritmic în stilpul de 
lemn, ridicîndu-şi şi coborîndu-şi spatele. Baioneta se înălță încet în aer... Dar cel care 
stătea cu spatele se întoarse fulgerător. Un pistol cu ţeava neagră, lungă tremura în 
mîinile lui. 


56 


— Ce e, domnule? Ce faci? întrebă el. Am simtit vîntul morţii în preajma mea. Ce ai 
în mînă? 

— Am tăiat sîrma... răspunse cel gros. Am tăiat-o aşa: hîrşşşş! Hîrşşş! Şi vreau s-o 
mai tai o dată... : 

— Stai! Stai acolo! Auzi? Intoarce-te cu spatele! Auzi?... Aşa! Ca să fie foarte clar! 
Aruncă imediat cuțitul! Auzi? Imediat! 

Cel cu cuțitul nu schiță nici o mişcare decît în momentul cînd vocea din spatele lui se 
prefăcu în şuier. Simţea că-i îngheaţă sîngele în vine. Se grăbi să arunce cuțitul, departe 
în prăpastie. Apoi se întoarse: 

— Păcat... Era un cuţit special... Mi-l dăduse un italian în timpul războiului. Tot într-o 
iarnă mi l-a dat. Il aveam de douăzeci şi cinci de ani... Dar dacă nu mă forţai să-l arunc... 
îl băgăm în dumneata. Pînă în prăsele şi apoi îl învîrteam, îl învîrteam... Şi parcă tot mai 
am poftă să ucid. 

___._ — Şi eu! îl ameninţă cel cu pistolul. Dar eu nu trebuie decit să apăs cu arătătorul. 
Intelegi dumneata? O simplă apăsare, aşa cum ai întoarce fila unei cărţi, şi gata cu 
dumneata. Nu te mai găseşte nimeni, domnule, că te împing cu piciorul în prăpastie. 
Aşa!... Intelegi? Ca pe-un butuc, ca pe-o murdărie. Dumneata nu simţi cum te duci de-a 
dura, că eu simt cum te împing cu piciorul drept? 

Dar în loc să tragă, băgă pistolul cu ţeavă lungă sub hanorac, apoi îşi şterse 
năduşeala de pe faţă. 

— Hai, domnule, hai! Să intrăm mai iute în cabană... se împotrivi el unei rafale reci, 
subțiri ca un bici de gheaţă. Hai, că simt ceva în jur... parc-ar fi o otravă, o întunecime 
care intră în creier şi se zvîrcoleşte şi ia minţile... Treci înainte! 

Porniră spre cabană, pe o potecă largă, bătătorită, printre trunchiuri de brad 
îmbrăcate în alb. Se înțeleseră fără vorbe. Fiecare lovea cu bastonul în trunchiurile 
liliputane pe care le întîlnea în cale. Cel gros în dreapta, cel înalt în stînga. Loveau cu 
sete, scuturînd zăpada de pe brăduleţi dintr-o singură izbitură. După un cot se opriră. La 
vreo sută de metri în faţa lor se zărea, într-o adîncitură, o movilă albă, cu uşi şi ferestre. 
Dar poteca pe care veniseră nu ducea într-acolo. Cotea din nou la stinga. Cotiră şi ei şi 
văzură, printre brăduleţi, chiar la picioarele lor, la vreo douăzeci de metri în vale, o clădire 
înaltă, cu fundaţii de bolovani şi cu ziduri de birne, acoperită de zăpadă: Cabana 
Izvoarele. In clipa cînd ajunseră în faţa uşii, cineva stinse, dintr-o suflare, lampa lumii. 

Poate chiar în secunda aceea se aprinse lampa în cabană. O lampă de petrol, pe 
care cineva încerca s-o agate de un cîrlig înfipt în mijlocul plafonului. Sufrageria se umplu 
dintr-o dată de umbre mişcătoare. Cel care o aprinse, o adevărată namilă, cobori de pe 
scaun şi se duse la uşă, deschizînd-o fără să se grăbească: 

— Poftiti... spuse el. Aţi ajuns la timp. Numai un sfert de oră dacă ati fi întîrziat... Ce 
doriţi? Rom? Coniac? 

— Coniac! alese cel gros. Două mari, duble... 

— Asta cum vine? întrebă cabanierul. Două de cîte-o sută? Sau două de cîte-un 
sfert? Sau mai bine să vă dau o sticlă neîncepută? 

Nu mai aşteptă răspunsul lor. Luă o sticlă din raft, apoi două pahare şi le aşeză pe o 
masă pe care o alese el, chiar sub lampa de petrol, care parcă începea să-şi mărească 
flacăra. 

— Nu! porunci cel mai înalt. Nu-mi place să fiu privit, fără să văd cine se uită la mine 
şi mai ales cînd se uită la mine. 

— Cum poftiti... ridică din umeri cabanierul. Bine că a trecut greul. Dacă rezişti pînă 
la primul semnal... 

Aşeză paharele pe o măsuţă retrasă care abia era atinsă de razele lămpii, apoi 
destupă sticla. 

— Şi care e primul semnal? întrebă cel gros. 

— Primul semnal e o şuierătură. Dar n-aţi mai apucat-o... 

Omul se întoarse la tejghea. Deschise un registru, apoi scoase de undeva un toc: 

— Fiţi buni şi spuneti-mi numele. Cine stă mai mult de douăzeci şi patru de ore... 

— Miine plecăm, răspunse cel mai înalt. Rămînem numai peste noapte. Aşa că... 

— Miine n-o să puteți pleca, şi nici poimiine, şi nici răspoimiine, şi nici... 

Cel înalt îşi strecură mîna sub hanorac, apoi sub pulovăr. Atinse patul pistolului. 

— Şi de ce, mă rog, n-o să putem pleca nici miine, nici poimiine, nici?... se interesă 

el cu un accent de ameninţare în voce. Aş vrea să ştiu foarte clar... 

— Dumneavoastră nu sînteți munteni... se dumeri cabanierul. Dacă Domnul e bun şi 
îngăduitor, şi după o săptămînă potoleşte prăpădul care va să vie... Şi dacă nu abate 
urgia... Rămiîneţi numai o săptămînă în închisoarea asta... Acum cred că-mi puteţi da şi 
numele... Aşa ni se cere, că eu de felul meu nu sînt deloc curios. Puteţi să spuneți ce 
nume vreti, la urma urmei... Măcar să ştiu cum să vă chem. Că o să trebuiască să ne 
obişnuim, şi eu cu dumneavoastră şi dumneavoastră cu mine... 

— lon Petric, spuse cel gros. Trebuie să mă ridic şi-n picioare? 

Cabanierul nu-i răspunse. Aştepta numele celuilalt. Şi simţi în glasul lui un fel de 
întrebare. 

— lordan Liviu... Inginer... Sau profesor... 

— lar eu mă numesc în mai multe feluri... spuse cu voce nepăsătoare cabanierul. 
Dar m-am obişnuit să mi se spună Cucu. Doriţi o cameră împreună? 

Se pregătea să părăsească sufrageria, dar vocea lui Liviu lordan îl opri: 

— Ce voiai să spui cu semnalul ăla? Cu şuierătura? 

Cabanierul se apropie de masa lor: 

— V-am văzut de sus, din pod, cînd aţi încercat să scoateţi indicatorul. Şi v-am auzit 
apoi lovind în stîlpul de telefon. 

lordan îşi strecură iarăşi mîna sub pulover: 

— Eu te-am întrebat ceva pe dumneata... spuse încet printre dinţi. Şi îmi plac numai 
răspunsurile precise, fără pete. Ca să fie foarte clar. 

— Parcă dumneata ştii în momentul ăsta ce e foarte clar? făcu un gest de nepăsare 
cabanierul. După cum se vede, nu ţi-a trecut, dar nu mai e mult, acuşi se porneşte 
prăpădul, şi te linişteşti ca prin farmec. Aşa se întîmplă întotdeauna... şi cu oricine. Oricit 
de tare ai fi, nu poţi scăpa de nebunia dinaintea vijeliei. 

— Asta era?! se lămuri Petric. 

— Asta era... Tot aerul se preface în otravă. Şi aerul, şi lumina, totul. Ori te doboară 
spaima, ori te cuprinde dorinţa de a sfărima. Şi nu mai ştii ce faci... Altul ar fi ris dacă v-ar 
fi văzut cum vă opinteaţi să smulgeți indicatorul, sau s-ar fi gîndit că aţi fugit dintr-un 
ospiciu. Dar eu ştiu că aşa se întîmplă. Şi eu am păţit la fel prima dată. Eram singur într-o 
cabană... N-am ştiut ce se întîmplă. Am început să arunc cu scaunele în rafturi. Am spart 
aproape toate sticlele şi tot nu m-am săturat. Dacă aş fi avut pe cineva lîngă mine, cred 
că l-aş fi ucis. M-au lămurit bătrînii, după aceea... Cînd am auzit zgomote la uşă, 
adineauri, ştiţi la ce m-am gîndit?... 

Cabanierul tăcu, un moment, lăsîndu-şi întrebarea suspendată, aşa crezu la început 
Liviu lordan. Dar îl văzu scotocindu-şi buzunarele şi apoi aprinzîndu-şi ţigara. 

— M-am gîndit, continuă el, cîţi clienţi o să am în timpul vijeliei: doi sau unul?... Dacă 
nu v-aţi fi repezit asupra indicatorului şi pe urmă asupra stilpului, nu ştiu ce s-ar fi 
întîmplat... Aţi avut mare noroc, nici nu vă daţi seama. Ştiţi cum numesc muntenii cei 
bătrîni vremea asta dinaintea vijeliei?... Dar mai bine nu vă spun, n-ar fi bine nici pentru 
mine, nici pentru dumneavoastră. Aşa se zice, că nu e bine să se rostească vorbele. Cică 
în clipele astea învaţă toate dihăniile sălbatice pofta de a ucide. O aşteaptă lupii în 
văgăuni, aşa spun cei care i-au văzut, că mai există şi oameni din aceştia pe lume, o 
aşteaptă lupii cu botul deschis, încremeniţi... Cică stau aşa, ore întregi înainte de a 
începe vijelia, stau cu botul deschis ca şi cum s-ar adăpa cu otravă. Şi numai dacă prind 
asemenea vreme învaţă să ucidă. Şi dacă o prind, pofta de sînge nu-i părăseşte pînă 
mor... Că numai la zece ani o dată se întîmplă o asemenea vreme... adică nu se întîmplă, 
că aşa e sortit lumii... 

— Poveşti... încercă lordan să se împotrivească groazei şi neliniştei care-i dădeau 
tîrcoale. 

— Or fi poveşti... spuse cabanierul îndepărtîndu-se. Dar ce v-a apucat, acolo sus, la 
marginea prăpastiei?... Dumneata de ce crezi că am lăsat braţul drept al indicatorului 
acoperit de zăpadă?... Sigur că-s poveşti... Mai bine să vă fac focul... Aici nu se simte 
frigul, fiindcă aţi uitat să vă dezbrăcaţi tot luîndu-vă cu vorbele şi cu poveştile astea... 

Liviu lordan aşteptă să plece cabanierul, şi numai după ce nu-i mai auzi paşii îl lăsă 
pe Petric să-şi spună păsul. 

— Ăsta parc-ar vrea să ne îngrozească! explodă el pe şoptite, îmi venea să sar la el 
şi să-l strîng de git. 

— N-a vrut să ne îngrozească şi nici nu vrea... Nu e atit de nebun ca să toarne 
otravă în doi necunoscuți. A vrut să ne calmeze, dar se vede că dumitale încă nu ţi-a 
trecut criza... 


58 


— Ba da, ba da! răsuflă Petric uşurat. Am scăpat şi eu cîteva vorbe, ca omul. Nu 
mai simt teroarea aceea în mine şi nici pofta aceea de lup flămînd... Dar m-au trecut 
năduşeli auzin-du-l. Şi alte gînduri mă bat... Dumneata crezi că e omul pe care-l căutăm? 
După vorbă şi după felul cum se mişcă pare muntean din tată în fiu. Şi după obiceiurile 
pe care le ştie... Dacă n-a coborit în viaţa lui la oraş? 

— Imi închipui că întrebi tot aşa, scăpînd vorbele la întîmplare...îl măsură Liviu 
lordan. la spune-mi, domnule! De ce atîția oameni îşi aruncă părerile crezînd că lumea 
are absolută nevoie de ele? Nu se întîmplă nimic rău în lume dacă tac, înţelegi 
dumneata? Dimpotrivă... Atunci de ce atitea vorbe? Ca să te dovedeşti neghiob, sau de-a 
dreptul imbecil?... Să ştii una de la mine: în lumea asta n-au existat proşti şi mizerabil 
decît după ce omul a început să vorbească... 

— Ţi-am spus că dumneata eşti tare în chestii din astea, se retrase Petric. Dar ştii ce 
e ciudat? Că şi filozofia asta a dumitale, care are atita efect, tot din vorbe se face... Şi 
dacă eu n-aş spune o prostie, n-ai face nici dumneata filozofie... 

Se auzeau paşii cabanierului apropiindu-se şi Petric descoperi pe faţa lui lordan 
trăsături care oglindeau un mare zbucium şi o concentrare crîncenă. Stătea ca o pisică 
gata să sară asupra prăzii. Şi gitul i se încordase, şi umerii. Dar aşteptarea şi energia 
ascunsă în ea dispărură în clipa cînd cabanierul pătrunse în sufragerie. 

— V-am aranjat o cameră cu godin, spuse el. Intr-un minut se face cald ca-n baie. 
Vreţi s-o vedeți...? 

Era o invitaţie pe care Petric se pregătea s-o primească, dar lordan îl opri, apăsîndu- 
i mîna. Cabanierul se uita fix la Petric. Il văzuse schițînd gestul de ridicare şi, neînţelegînd 
ce se întîmplă, ridică din umeri, dar tot nu-şi dezlipi ochii de la el. 

— E o cameră cu trei paturi... continuă cabanierul, privin-du-l cu aceeaşi insistenţă 
pe lon Petric. Eu parcă te-aş mai fi văzut undeva, domnule Petric... Mai de mult... 

Petric căută răspuns în ochii lui lordan şi înțelese din căutătura lor încruntată că 
trebuie să nege. 

— Nu! Nu! răspunse el ca şi cum s-ar fi apărat de ceva neplăcut. Nu cred că ne-am 
văzut. 

— Dar nu e nici o supărare dacă ne-am întîlnit sau nu în lumea asta mare, spuse 
cabanierul. Cine ştie pe la ce cabană ati trecut, sau... 

— Sau poate că l-ai întîlnit dumneata, în vale... interveni Liviu lordan. Adică în 
lume... 

— M-aş mira... răspunse imediat cabanierul. De mai bine de douăzeci de ani n-am 
coborit în lume... Poate în timpul războiului. Dar nu pe front, pentru că n-am fost pe 
front... 

In tot timpul dialogului, nici cabanierul, nici Liviu lordan nu se clintiră cu un 
centimetru din locurile în care se aflau. Era ceva ameninţător şi ciudat în atitudinea lor. 
Liviu lordan simţi că trebuie să schimbe vorba: 

— Parcă am mai văzut o clădire cu hornuri... 

— E mai veche şi mult mai mică, spuse cabanierul. Nici nu ştiu dacă a fost vreodată 
cabană. Vara, cînd e multă lume, punem acolo paturile de rezervă. Cu puţin interes s-ar 
putea amenaja... 

Cabanierul intrase în joc, dar nu se mişcase de acolo de lîngă tejghea. Petric, 
crezîndu-se privit, dădea semne de nervozitate. lordan interveni din nou: 

— Nu putem dormi într-o cameră cu trei paturi! anunţă el, tot fără să se uite spre 
cabanier. Aşa ne-am obişnuit... 

— Eu credeam că o să vă prindă bine un al treilea pat... 

— Eu credeam că dumneata eşti cabanier şi trebuie să ţii seama de ceea ce vrea 
clientul! spuse sec Liviu lordan. 

Cabanierul rămase doar o clipă în cumpănă: 

— Bine. Atunci o să-l scot. Altă cameră mai mică nu avem... Şi, chiar dacă am avea, 
ar fi păcat, că asta s-a încălzit. 

Se auzeau paşii lui îndepărtîndu-se. 

— Nu la dumneata s-a uitat tot timpul, spuse lordan. S-a uitat numai la mine. 
Probabil că mă vedea într-o fîşie de lumină. Probabil că i s-au aprins nişte amintiri. N-o să 
fie uşor... 

Şi deodată cabana fu atacată din toate părțile de forţele vijeliei. 

Cireşarii se opriseră chiar la începutul Brînei Iadului, îndărătul unor stînci uriaşe 
care-i apărau ca nişte scuturi. Se opriseră să-şi tragă sufletul, după ce înfruntaseră vijelia 
prin toată Şaua Mare. Erau sleiţi de puteri, dar scăpaseră toți de spaima şi nebunia care-i 
cuprinseseră la Zaruri. In locul unde se opriseră, vijelia devenise o simplă forță sonoră. 

— Parc-am fi într-o sală de cinema, spuse Dan, într-un moment de pauză acustică. 
Ce-ar fi să rămînem aici? 

Se înghesuiseră toţi într-un cerc spontan, îşi lipiseră unii de alţii umerii şi capetele ca 
să se poată auzi. Nu erau înfriguraţi şi aveau, aproape toţi, senzația stranie că participă la 
o întrecere sportivă. Cînd nu vor mai putea, vor spune: "Gata! Abandonăm!" şi se vor da 
la o parte. Mai departe nu încercau, sau nu puteau să se gîndească. 

"Acum, trebuie să profităm acum! îşi spunea Victor. Vijelia e abia la început, încă nu 
şi-a dezlănţuit toate puterile. Mai mult urlă decît atacă. Parcă ar vrea să ne înşele... 
Singur că vrea să ne înşele!... Ce vom face cînd va începe viscolul? Cînd se va lăsa 
gerul? Cînd nu se va mai vedea nimic?... Toată liniştea asta e o capcană... Aici nu e un 
adăpost. E un mormînt..." 

— Trebuie să plecăm! spuse deodată Victor. Aici nu mai putem rămîne nici un minut. 
Gata! Pregătirea! _ 

— Poate că sîntem mai feriţi aici... Imprumută lonel ideea lui Dan. De ce să mergem 
aiurea? 

Victor ar fi putut să-i răspundă cu gîndurile care-l frămîntaseră pînă în clipa cînd 
luase hotărîrea plecării. Dar n-ar fi însemnat altceva decît să deschidă gustul discuţiilor. Il 
cuprinse un val de mînie şi nu făcu nimic ca să i se împotrivească: 

— Idiotule! strigă el. Dacă vrei să te sinucizi, n-ai decît! Dar nu-i molipsi şi pe alții. 
Gata! Plecarea! Şi nimeni nu are voie să abandoneze schiurile! Mai bine să rămînă el 
decit să-şi lase schiurile! Gata! 

— Stai! îl opri Ursu. Nu putem să pornim orbeşte. 

— Ba da! se încăpăţină Victor. Pornim orbește. Nu înţelegi că primul lucru pe care 
trebuie să-l facem este să fugim din capcana asta? 

— Aşa nu se poate! Trebuie să înţelegi şi tu că nu ne plimbăm pe asfalt. Ne scoţi din 
capcană, dar unde ne duci? 

— Nu ştiu! răspunse Victor. Şi nici nu trebuie să ştim. 

— Victor! se rugă Maria. Aici începe Brîna Iadului. Nu vezi ce întuneric s-a făcut? 
Nici palma nu se mai zăreşte... Cum putem să trecem iadul ăsta blestemat?... Mai bine... 

— Mai bine taci! urlă Victor. Vă cer un singur lucru. Probabil pentru prima şi ultima 
dată. Nu ştiu unde vă duc... Dar lăsaţi-mă să vă duc. Pînă cînd voi cădea, nimeni să nu 
facă altceva decit ceea ce spun eu. Atit! 

— Da! spuse Lucia. Daaaa! Şi să plecăm odată! 

— Cum o să trecem cu schiurile pe umăr? întrebă Dan. 

— Cum o să trecem? întrebă Ursu. Schiurile le duc eu. Dar pe unde o să trecem şi 
cum? Dac-am avea lanterne... 

— O să trecem legaţi, răspunse Victor. Şi o să mergem pe potecă, fără nici un risc. 
Vom călca pas cu pas, în urmele celor care au coborit de la cabană. Dacă va fi nevoie, 
vom căuta urmele cu mîinile. Şi cred că ar fi mai bine să treacă Tic în frunte. El are 
piciorul cel mai mic. Ai înțeles, Ticuşor? 

— Cum să nu înțeleg?... Nici măcar n-o să fie greu. Din şase urme nimeresc eu una. 
Cel de după mine... Adică mai bine eu, nu el! Nu ridic piciorul decît după ce simt piciorul 
celui de după mine atingîndu-mi glezna. O să fie grozav! 

— Da... consimţi Ursu. Aşa vom putea ajunge... undeva. lar schiurile... Cred că ar fi 
bine să facem un fel de sanie din ele. Să le legăm şi să le tragem după noi. Funii avem, 
avem şi sfori. Intr-un minut terminăm cu ele. Şi dacă rămîn ultimul, le trag eu. Mai uşor 
decît dacă le-aş duce pe-ale mele pe umăr... 

— Oare n-am putea să-l folosim şi pe Ţombi? spuse Maria, parcă pentru a 
răscumpăra nedreptatea pe care i-o făcuse cu citva timp în urmă, la Zaruri, căţelului. 

— M-am gindit şi eu, se bucură Tic. Chiar în clipa cînd ai început să vorbeşti tu. O 
să-i fac o zgardă din sfoară şi o să-l învăţ să ne dea semnale. Auzi, Țombi? Să nu-ţi 
închipui altceva. Dacă poteca e sigură, mă tragi. Dacă simţi gol, te lipeşti de picioarele 
mele. Da? 

Cîteva minute mai tîrziu, legaţi unul de altul, cireşarii începură să urce Brîna Iadului. 
Nu se vedea nimic. Se lăsau duşi de urme. Erau închişi între doi pereți gigantici, care nici 
ziua nu lăsau să pătrundă lumină în despicătura de iad. Dacă poteca nu s-ar fi strecurat 
ca un labirint printre stînci, vijelia i-ar fi zvîrlit pe cireşari ca pe nişte frunze în prăpastie. 

Şuierăturile ei erau înspăimîntătoare. Înaintau încet, pas cu pas, parcă-şi lipiseră 
picioarele; formau împreună o lighioană necunoscută, o omidă a nopții şi a zăpezii, cu 
şapte perechi de picioare. Inaintau îngheboşaţi, cu glugile trase peste cap, ca un convoi 
orb de fantome, şi fiecare pas era o întrebare, aceeaşi întrebare de groază. De cîte ori nu 
simțeau goluri sub paşii lor! De cîte ori nu simțeau în stînga şi în dreapta hăuri fără fund! 
De cîte ori nu căutau cu mîna şi apoi cu trupul reazemul stîncii cînd vijelia răzbătea pînă 
la ei! 

Inaintau încet, fiecare pas era o veşnicie, şi frigul se strecura în ei, mai ales în miini 
şi-n picioare, şi n-aveau cum să se apere. Şi cel mai mult suferea ultimul, încheietorul 
convoiului, care de multă vreme nu mai tîra după el vraful de schiuri. Le ridicase pe umăr, 
în mers, şi trebuiau ţinute vertical ca să nu le lovească de stînci, să nu-şi piardă echilibrul 
şi apoi să-i tragă şi pe ceilalți în prăpastie după el. Greutatea poverii îi aplecase umărul, 
iar teama că ar putea să-i stînjenească pe ceilalţi îi transformase mersul într-un chin... 
Brîna ladului... Brîna ladurilor... 

Dar nu era decit o cărare spre iad. ladul abia începea. Vuietul surd se apropia, se 
apropia, se apropia. Intunericul se transformase într-o ceaţă albă, sclipitoare, densă, prin 
care nu se vedea nimic. Nici degetele care atingeau ochii nu se vedeau. Era halucinant 
totul. Şi mai ales vuietul cumplit, rău, apăsător. Şi şuierăturile care înțepau şi frigeau 
auzul. Şi rafalele care se îngroşau şi se transformau în talazuri, izbind furioase în piept şi- 
n abdomen. 

Intraseră în iad, în mijlocul iadului. Cineva se prăbuşise şi după el toţi ceilalți. 
Alunecau, alunecau pe o coastă de gheaţă. Cel cu schiurile se azvirlise înainte, luase el 
conducerea şirului. Nu se vedea nimic. Ceaţa albă lovea, era aspră şi rece. Albeața 
aerului trecea prin pleoapele închise. Era un infern neverosimil, un infern alb şi crud. Şi 
alunecarea nu se mai termina. Era o alunecare lungă, o alunecare fără sfîrşit, dar prea 
lungă pentru a fi rea. Devenise o alunecare lină, înceată, care primea din plin ura şi forța 
vijeliei şi mai ales canonada şi şuierăturile ei. Incet, încet alunecarea se opri... 

Ursu îşi descolăci de pe braţ funia de care erau legate schiurile, apoi, cu o singură 
mişcare, îşi scoase laţul din jurul toracelui. Apoi porni după funie pentru a-i număra pe cei 
care alunecaseră. Erau toți. Şi Ţombi. Abia după aceea îşi întoarse spatele împotriva 
vîntului şi izbuti să deschidă ochii. Era o lumină stranie, albă, străvezie. La început nu zări 
nimic decît vînzoleala albă. Apoi îşi văzu mîna, apoi zări la picioarele lui o pată 
întunecată: legătura de schiuri şi bețe. Spatele şi gîtul îl mai dureau, mii de alice foiau în 
carnea lui, dar schiurile erau acolo, toate. De cîte ori nu crezuse că umărul nu-l va mai 
asculta, că va azvirli cu o singură tresărire povara duşmană, că mîna îi va cădea inertă şi 
liberă... Dar de fiecare dată se aprindea un fulger: erau singurele lor arme în infernul 
acela alb... 

Ursu simţi deodată o lovitură năprasnică în spate, parcă i-ar fi căzut un sac cu nisip 
din înaltul cerului. Abia mai avu timp să se răsucească pentru a nu se prăbuşi peste 
schiuri. Se ridică încet, cu spatele împotriva viscolului, împingîndu-se spre locul unde se 
aflau ceilalţi, într-o groapă salvatoare în care vijelia lovea cu a zecea parte din puterea ei. 
ll găsi pe Victor, în spatele lui era Maria. In spatele Mariei era Lucia. Ultimul era Ionel. 
Inaintea lui Victor era Dan. lar primul era Tic, încovrigat peste Tombi. Se aplecă deasupra 
lui Victor şi îşi lipi buzele de urechea lui: 

— Sîntem într-o groapă, chiar pe potecă, dar abia se mai văd urmele. Le astupă 
viscolul. Nu ştiu încotro s-o luăm. Cred că nici tîrîndu-ne nu putem înainta... 

Apoi îşi duse urechea la buzele lui Victor: 

— la ochelarii mei, îi răspunse Victor. Mi-a fost teamă că am pierdut poteca. S-ar 
putea să o pierdem de-acum înainte, dar măcar ştim că alunecarea nu ne-a dus aiurea... 
Poate că dăm peste stina aceea. Tu să o iei înainte. Leagă-te de mine cu o sfoară... sînt 
vreo două ghemuri în rucsac. Şi dacă mai dai de urme, trimite semnale. Noi vom porni 
după fiecare semnal. Ințelegi? 

— Inţeleg, spuse Ursu. Trebuie să dibuim urmele pînă nu le astupă viscolul. Dacă 
smucesc de trei ori la rînd, porniţi în direcţia sforii. O să trag şi schiurile după mine... 
Victor! Mai frămîntă-i pe ceilalţi. Să nu cumva să adoarmă... O să leg sfoara de Tic, ca să 
nu se încurce şirul... 

Victor mai avea să-i spună ceva lui Ursu: 

— Nu lua schiurile cu tine. Trebuie să fii liber ca să poţi umbla după urme. Ursule! 
Numai de la urme poată să vină salvarea noastră. Dacă va fi nevoie să cauţi prin zăpadă 
cu mîinile? Hai, du-te! 

Ursu plecă. Legase un capăt al ghemului de sfoară de mîna lui Tic, apoi băgase 

ghemul în buzunar şi trăsese fermoarul în aşa fel ca să rămînă doar o deschizătură prin 
care să se desfăşoare sfoara. Victor avea dreptate. Trebuia să aibă miinile libere. Găsi o 
urmă chiar lîngă legătura de schiuri. Era bine întipărită în zăpada veche. Viscolul încă n-o 
astupase. Virful încălțămintei era îndreptat spre coasta pe care alunecaseră cireşarii. Era 
prin urmare o urmă bună, urma cabanierilor. Işi potrivi, întorcîndu-se şi el cu spatele, 
bocancul în urma găsită. Calculă în gînd lungimea pasului celui care lăsase urma şi Îşi 
purtă piciorul liber înapoi. Incepu să apese zăpada şi acolo unde simţi mai mică 
rezistență, călcă. Era urma veche. Făcuse un simplu control pentru a afla direcţia potecii. 
Din păcate, poteca înainta împotriva vijeliei. Dar şi aceasta era o direcție. Cu spatele 
împotriva vîntului, se căzni să meargă pas cu pas pe cărarea presupusă, pe urmele 
lăsate de cei trei cabanieri, refăcînd în sens invers mersul lor. Mergea fără să mai 
cerceteze urmele, se lăsa dus de un fel de instinct. Din loc în loc se oprea pentru a 
controla poteca. Uneori urmele erau vizibile sau se lăsau uşor descoperite de căutarea 
miinilor prin zăpadă. Alteori însă îl apuca spaima că a pierdut poteca, atit de mult îi 
trebuia pînă ce îndepărta zăpada pufoasă şi dădea de golul unei urme vechi. Mergea 
numai cu spatele. Cu faţa nu ar fi putut să înainteze nici doi paşi. Uneori, paveze pe care 
nu le vedea îl apărau de rafalele turbate ale viscolului. Alteori, lovindu-l cu puterea şi 
răutatea unor saci cu nisip, rafalele îl prăbuşeau, îl rostogoleau, îi strecurau proiectile de 
zăpadă pe sub glugă. Nu se vedea nimic, doar o învălmăşeală albă, ca nişte nouri care 
nu-şi găsesc locul. Un talaz, scăpat de bariere, aproape că-l ridică pe sus şi-l azvîrli cîțiva 
metri, lipindu-l de un bolovan. Se ridică anevoie, năucit şi mai ales speriat că a pierdut 
poteca. Nici nu putea să-şi dea seama în ce direcție îl azvirlise talazul. Dar chiar lîngă el, 
sub bolovan, zări cîteva urme distincte. Nici măcar nu erau astupate de zăpadă. şi potrivi 
bocancii în ele, apoi îşi continuă mersul în sens invers. Urmele erau mari şi le găsea 
mereu, fără să le caute. Nu mai coborau, urcau o pantă lină. Vijelia însă îşi schimbase 
direcția. Il izbea în piept şi-n abdomen. Şi puterea ei creştea mereu. larăşi se pomeni luat 
pe sus şi aruncat. Nimerise într-o groapă. Intinse miinile pentru a-şi opri rostogolirea şi 
întîlni obstacole vii, mişcătoare. Ajunsese în groapa din care plecase, în groapa în care 
se aflau cireşarii! 

Vijelia nu se simţea acolo, dar pe măsură ce ninsoarea se întețea, zăpada se 
aşternea în groapă. Mai devreme sau mai tîrziu, groapa se va umple cu zăpadă... 

Tinerii se strînseseră într-un cerc, într-o horă stranie, fantastică. Se învirteau fără 
încetare: un minut la dreapta, un minut la stînga. Şi ţopăiau mereu. Poate că strigau sau 
cîntau, dar nu se auzea nimic altceva decît urletul neîntrerupt şi lugubru al vijeliei. 

Ursu îl căută pe Victor, îi căută urechea pentru a-i spune ce se întîmplase. 

— Nu mai înțeleg nimic... Aceleaşi urme m-au adus înapoi. 

— Eşti sigur că sînt aceleaşi? îl întrebă Victor. Eu nu cred... Trebuie să fie alte 
urme... Mai uită-te o dată. Poate că nu sînt urme care vin de la cabană... poate că sînt 
urme care duc la cabană... Altfel nu se poate explica... 

— Vrei să spui că... Daaaa! Să ştii că ai dreptate. M-au adus aici nişte urme uriaşe. 
Cele pe care le-am întîlnit la Zaruri. Mă iau după ele. N-au unde să ducă decît la cabană! 

Ursu le găsi la extremitatea de sus a gropii. Incă nu erau acoperite. Nu se mai 
întoarse cu spatele. Se încovrigă şi, căutindu-le cu mîinile şi cu ochii, începu lupta 
disperată cu vijelia. Inainta prin cortina de zăpadă şi urlete, prin groaza şi teroarea 
talazurilor, ca un obiect mînat din spate de-o forță şi mai cumplită decit a vijeliei. Parcă 
trecea prin ziduri rele de cauciuc, pe care trebuia să le sfredelească pas cu pas, metru cu 
metru. Tot trupul îi devenise un sfredel şi mergea ca un nebun, sfredelea cu înverşunare 
talazurile de cauciuc, se opintea, cădea, împingea cu capul, şi cu grumazul, şi cu spatele, 
şi cu umerii, mai ales cu umerii. Nu mai vedeau urmele pe care le căuta. Le simțea cu 
bocancii în zăpada dură sau moale, le simțea şi le călca îndărătnic şi nimicitor, parcă le- 
ar fi căutat cu picioarele goale. Şi mereu controla sfoara şi o smucea şi-i chema pe ceilalţi 
după el. Şi-i simţea venind, îi simţea din încordarea sforii cînd îi oprea desfăşurarea, şi 
puterile creşteau în el, parcă i le trimiteau ceilalţi prin sfoara aceea mai subţire decît o 
sîrmă de telefon. Ca un sfredel înainta prin cortina rea şi viscoasă, printre proiectilele 
care-i ciupeau cu ţepi otrăviţi părțile descoperite ale feţei. Şi se încălzise, parcă simțea 
sudoarea pe spate şi pe piept, dar se opintea ca un bezmetic, îşi ducea cu înverşunare 
jugul de plumb. Cădea şi se ridica, şi de multe ori mergea în patru labe, sau se tîra, aşa 
cum pesemne se tîrau cei de după el. 

Se opri lîngă un perete pe care-l ghici neted şi uriaş, se opri pentru că acolo, la 
rădăcina peretelui, vijelia devenea iarăşi o simplă forță sonoră. Ceaţa era mai străvezie 
acolo şi se vedeau limpede urmele celor care trecuseră; zăpada veche abia se primenise 

cu un strat subţire de ninsoare. Erau două feluri de urme: unele care urcau, altele care 
coborau. După grosimea stratului de ninsoare, cele care urcau, urmele gigantice, erau 
mai noi decît cele care coborau. Deci, Victor avusese dreptate... 

Ursu se pregăti să dea semnalul convenit... dar nu mai găsi sfoara. Ghemul se 
desfăşurase de tot, iar capătul sforii îi ieşise prin deschizătura buzunarului. In prima clipă 
crezu că va înnebuni. "Dacă prietenii din urmă vor pierde poteca? Imposibil!" îşi reveni el 
imediat. Probabil că în momentul cînd nu vor mai simţi rezistenţă, se vor opri. Sau poate 
că veneau chiar pe urmele lui, şi atunci vor înainta cu prudență pînă... "Numai să nu 
creadă că mi s-a întîmplat ceva!" se înfioră vlăjganul. Gîndul acesta îl trezi. Scoase la 
iuțeală cel de-al doilea ghem de sfoară, apoi căută un ciot în peretele de stîncă pentru a 
lega de el unul din capetele sforii. După ce se asigură astfel, porni pe urmele pe care 
venise. Muntele încă îl proteja de puterea vijeliei. Căuta peste tot, deşi ştia că nu va găsi 
sfoara decit în clipa cînd îşi va întîlni prietenii. Undeva se lovi de un obiect ciudat de 
metal, înfipt în zăpadă. Era o tăblie. Cîțiva paşi mai încolo găsi o altă tăblie, 
asemănătoare cu prima, poate mai îngustă. Işi continuă căutarea, uitînd o clipă pentru ce 
pornise înapoi. Şi mai găsi un obiect, tot de metal, un cuțit uriaş, ca o baionetă, împlintat 
în zăpadă. Abia mai tîrziu se dezmetici. In locurile unde găsise cele trei obiecte de metal, 
nu întîlnise nici o urmă! 

N-avu vreme să se gindească prea mult, pentru că mai găsi ceva în virtejul de 
zăpadă. O pată neagră, mobilă, care i se strecură printre braţe şi-i răsuflă cald în obraji: 
Tombi. Era emisarul celorlalți şi stringea în dinţi un creion rupt pe jumătate de care era 
legat un capăt de sfoară. Ursu trase, trase mult de sfoară pînă ce o simţi încordată. 
Prietenii lui erau pe la jumătatea sforii, adică pe la vreo cincizeci de metri. li chemă după 
el cu smuciturile convenite, dar simţi şi el nişte smucituri care nu făceau parte din codul 
de semnale. Le descifră din prima clipă. Era un mesaj de bucurie, de încredere, de 
speranţă. Reîntilnirea... Se înapoie la scutul de piatră, gîndindu-se să aştepte cu folos 
sosirea celorlalţi. Mai întîi refăcu ghemul pe care-l avea în buzunar, apoi înfăşură în jurul 
creionului sfoara adusă de Țombi. 

Revederea, reîntilnirea, se transformă într-o horă mută şi imobilă. Abia după aceea 
se prăbuşiră, unul după altul, în zăpadă, la rădăcina peretelui de stîncă. Voiau să răsufle, 
măcar de cîteva ori, ca oamenii. Atît: să răsufle de cîteva ori fără groază că le îngheaţă 
plămînii. Vijelia îi zdrobise şi-i sufocase. 

Ursu dibui repede mecanismul şi resorturile cuţitului. Era un pumnal special, cu lamă 
lungă şi ascuţită ca briciul şi cu un vîrf subțire ca acul, care ar fi pătruns şi prin capătul 
unghiei. Era o armă redutabilă, care se închidea ca un briceag şi se deschidea fulgerător 
prin simpla apăsare a unui buton. Celelalte obiecte metalice, cele două tăblii le dădură 
mult de furcă tinerilor pînă îşi făcură o idee asupra utilității şi scopului lor. Dar cînd 
descoperiră că sînt braţele unui indicator metalic, simţiră poate prima undă de bucurie şi 
speranţă de cînd părăsiseră acel loc blestemat pe care-l botezaseră "La Zaruri". 
Descifrarea indicatoarelor se făcu în două secunde, după ce îşi uniră trupurile într-o 
sferă, care nu lăsa să pătrundă nici cea mai subțire rafală a vijeliei. Victor şi Ursu 
aprinseră simultan două chibrituri, fiecare luminând şi memorînd literele unei tăblii. Pe 
una dintre ele scria: "Atenţiune! Prăpastie la 15 metri!" lar pe cealaltă: Cabana Izvoarele: 
200 metri. 

După ce telefonul fără fir anunţă rezultatul descifrării, cireşarii ţinură cea mai 
fantastică adunare a vieții lor. Fiecare primi un număr de recunoaştere, sau un semn de 
recunoaştere. Tic: un deget, Maria: două, Lucia: trei, lonel: patru, Ursu: pumnul strîns, 
Victor: palma întinsă, Dan: tot pumnul strîns. Erau în cerc, un cerc format din trupuri 
aplecate. Nu se putea auzi nimic decît lipind buzele de ureche şi protejindu-le cu mîinile. 
Cel care voia să vorbească trebuia să-şi anunţe mai întîi, în mijlocul cercului, semnul de 
recunoaştere. Uneori semnele se ciorovăiau între ele, pentru întiietate, alteori erau 
pauze, sau reveniri, sau retrageri de la cuvînt. Telefonul fără fir, de atitea ori folosit în 
joacă, devenise acolo, în infernul de gheaţă, în haosul de urlete şi de şuierături, toată 
speranţa şi puterea lor. 

lată cum se desfăşurase nemaipomenita lor adunare: 

Ursu: Le-am găsit pe o rază de zece metri, poate chiar mai puţin. Tăblia cea lată era 
înfiptă în zăpadă. Celelalte obiecte păreau trîntite, căzute. 

Lucia: N-ai căutat stilpul? 

Ursu: Din păcate nu ştiam că sînt de la un stilp. Dar chiar dacă aş fi ştiut şi aş fi 
căutat anume un stilp, nu l-aş fi găsit. Nu cred că era în raza aceea. 

lonel: Dacă ai trecut pe lîngă el? 

Victor: Ne pierdem timpul cu întrebări inutile. Nu văd cum se poate răspunde la 
întrebarea asta... de unde să ştie dacă a trecut sau nu pe lîngă stîlp? 

Ursu: în orice caz, acolo unde am găsit tăbliile nu era nici urmă de stilp. Sigur. 

Tic: Probabil că le-a smuls vijelia... 

Victor: Se poate să le fi smuls vijelia. Dar nu puteau să zboare. Trebuiau să cadă 
lîngă stilp. 

Ursu: De cite ori să vă spun? Nu era nici urmă de stilp. Dacă am găsit un cuțit, cum 
să nu fi găsit un stilp? 

Lucia: Argument decisiv! 

Maria: Dacă au căzut de pe o înălțime? De pe o movilă sau de pe o colină care nu 
se vede? 

Dan: Noroc că nu ti-au căzut în cap. Mi-au îngheţat picioarele. Bocnă. 

Victor: S-ar putea că Maria să aibă dreptate. De fapt, e singura explicaţie. Deşi... 

Lucia: Oare nu ne pierdem timpul? Ce voiai să spui cu deşi, Victor? 

Victor: Cuţitul mă pune pe gînduri... Dacă n-ar fi fost cuțitul, eram liberi să credem 
orice. Aşa se complică totul. Trei obiecte în acelaşi loc! Nu vi se pare cam straniu? 

Ursu: Ba da! 

Lucia: Cum ai găsit cuțitul? 

Ursu: Nu era înfipt în zăpadă. Era culcat. Şi deschis. 

Victor: Asta-i! Un asemenea cuţit nu se poartă deschis decit cu un anumit scop. 
Bravo, Lucia! Nu e un cuțit de bucătărie, ci un pumnal... 

Tic: Oare nu puteau şi tăbliile să se prefacă în arme? Unul cu cutitul... altul cu 
tăbliile... 

lonel: împotriva cui, Ticuşor? Cine e nebun să înceapă să se bată pe o vreme ca 
asta? 

Tic: De unde ştii că s-au bătut acum? Poate mai demult. 

lonel: Nu... Două grupuri au trecut pe aici înainte de vijelie. Unul de la cabană, altul 
spre cabană. Cum de n-au văzut obiectele, în mijlocul potecii sau în apropierea ei? Deci 
nu s-au pierdut şi nu s-au aruncat înainte de vijelie. 

Victor: Bravo, lonel! Şi bravo, Ticuşor! De la fiecare trebuie reținută o idee. Una: că 
obiectele au putut fi folosite ca arme. A doua: că n-au putut ajunge aici decît după o 
anumită oră. Cu cîtva timp înainte de vijelie, cu foarte puţin timp, sau chiar în timpul 
vijeliei. 

Maria: Nenorocirea e alta. Indicatorul nu ne spune nici un adevăr. Nu e nici o cabană 
la 200 de metri. Dacă obiectele au căzut de pe o înălțime, de ce să nu fi căzut de pe virful 
muntelui? Unde ne aflăm? 

Dan: Orice nenorocire cu reversul ei! Dacă nu e nici o cabană la 200 de metri, 
înseamnă că nu e nici prăpastie la 15 metri. Bravo, Dan! Deşi nu pot să vă spun unde ne 
aflăm. 

Victor: Cine îşi aminteşte harta? Dar nu drumul spre Mitiş. Cine îşi aminteşte relieful 
de la Şaua Mare în sus? 

Ursu: Nu sînt foarte sigur... Ceva îmi amintesc... 

Victor: Nici eu nu sînt foarte sigur, Ursule. De aceea am întrebat. Simt nevoia să 
confrunt cu cineva amănuntele pe care mi le amintesc. După Brîna ladului poteca parcă 
se lasă la vale în serpentine? 

Ursu: Da. Un fel de zigzaguri mai ondulate. Cam aşa: la dreapta, la stînga, la 
dreapta, la stinga. Da! De patru ori. Prima dată făcea mult la dreapta... Şi a patra oară 
mult la stînga. 

Tic: Bravo, Ursul! 

Victor: Pe urmă parcă urca în serpentine largi între doi versanţi: unul înalt şi altul mai 
scund, probabil pe valea unui torent... Ba nu! 

Ursu: Ba da! Intre doi versanți şi chiar la poalele celui mai înalt. Cîndva o fi fost un 
torent... 

Victor: Cîndva da! Ştiţi ce cred eu? Cred că sîntem salvaţi! Versantul din stînga, care 
ne adăposteşte acum, ne va duce pînă sus, la cabana Izvoarele! Lasă, Ticuşor! Ştiu ce 
vrei să spui... Nu trebuie decît să-l pipăim în tot timpul urcuşului... 

Dan: Dacă ar fi numai asta... 

Lucia: Trebuie să rezistăm. Să ne tîrîm, să ne... Ce să vă mai spun?Parcă voi nu ştiţi 
ce înseamnă a rezista... 

Ursu: Aici ne apără un munte întreg. Dar cînd vom coti? E bine să fim pregătiți... 

lonel: Cred că e bine să ne înarmăm cu beţele... 


64 


Maria: Nu cred... Nu că ne-ar încurca, deşi s-ar putea întîmpla şi asta... Să nu-l lovim 
pe cel din spate... 

Lucia: Dublu argument decisiv! 

Victor: Concluzii: Pornim spre cabana Izvoarele. Ne ghidăm după versantul din 
stînga. Mereu şi mereu după peretele din stînga. Mergem în salturi. Oriunde întîlnim o 
poziție de apărare, ne oprim. Dar nu ne oprim nici pentru o clipă în calea vijeliei. Să 
tragem mereu pînă la primul scut... ca nişte catiri... Vă mai amintiţi?... Cabanierul de la 
Poienița! El ne-a spus că după ce trecem de Şaua Mare s-ar putea să găsim un loc de 
refugiu, o stînă veche... Cine o vede... adică cine o simte, dă alarmă! 

Pregătirea plecării se termină foarte repede, iar primele minute de urcuş, la 
adăpostul meterezului de granit, se transformară în plăcere. Victor conducea grupul. Ursu 
era în urmă şi trăgea după el schiurile. Urcuşul era lin şi din vijelie nu răzbăteau pînă la ei 
decît urletele, îngrozitoare, şi din cînd în cînd cîte o rafală pierdută, care le şfichiuia obrajii 
şi-i obliga să se întoarcă, mai mult din umeri. Dar cărarea coti brusc şi-i oferi vijeliei şi 
viscolului. Nici n-apucară să se întoarcă. Talazurile îi prăbuşiră la pămînt într-o clipită. Și- 
rul se întoarse ca o omidă, tîrîndu-se. Ursu trecu în frunte, iar Victor în ariergardă, cu 
schiurile după el. Vlăjganul se întoarse cu spatele şi porni mai departe, aproape lipit de 
munte, obligîndu-i şi pe ceilalți să pornească, smucindu-i, trăgîndu-i după el. Mai mult 
cădeau decît urcau. Vijelia parcă-i descoperise atunci, prea teferi, şi trimitea asupra lor 
toate proiectilele, toate calibrele. Ursu îi trăgea, îi scula, îi smucea, îi chinuia. In genunchi, 
pe spate, pe burtă, numai să urce. Dacă i-ar fi scăpat la vale... Trase şi mai aprig de 
funie, pînă ce simţi că vijelia se înmoaie. Atunci deschise ochii şi zări la cîţiva paşi în fața 
lui, pe o movilă albă, o pată neagră, o jivină a groazei. După o clipă n-o mai zări. Simţi şi 
o lovitură pe umăr. || căutau buzele lui lonel care-i şopteau că la dreapta se vede stîna. 

Dihania neagră reapăruse. Urletele ei de chemare şi moarte se pierdeau în vijelie. 


CAPITOLUL V 
A 


Vijelia huia din o mie de guri rele şi hămesite, făcea să sciîrțiie acoperişul şi să 
zdrăngăne geamurile, dar în cameră era cald, înăbuşitor de cald, iar lampa de metal, ca 
un glob din bilciurile provinciale, împrăștia o lumină orbitoare, care rănea ochii. 
Cabanierul rămase în uşă. lordan îi spuse sec, fără să se întoarcă: 

— Pregăteşte-ne masa peste... vreo două ore. Tot ce ai mai bun. Şi vinul cel mai 
bun. Avem cîteva lucruri de lămurit. Ca să fie foarte clar... 

Cabanierul rămase iarăşi o clipă în cumpănă; Avea sprîncene stufoase. Cînd se 
încrunta, îi acopereau ochii. 

— Bine... se hotărî el. Mai avem citeva sticle de Fetească neagră şi un Pinot negru, 
de Murfatlar... 

Apoi închise uşa încet, fără zgomot. | se auzeau paşii îndepărtîndu-se, apoi 
bocănind pe treptele scării interioare. 

— N-ar fi fost mai bine să mîncăm acum? întrebă lon Petric. Măcar o felie de piine, 
ceva. Văd negru de foame... Şi poate că era mai bine să-l luăm pe nepregătite... 

lordan îşi lipise urechea de uşă. Asculta. Apăsă încet clanţa şi la fel de încet crăpă 
uşa. O crăpătură cît o muchie de cuţit. Nu se vedea nimeni pe coridor. Dădu mulţumit din 
cap, apoi apropie un scaun de uşă pentru a păstra deschizătura aceea subțire cît o 
muchie de cuţit. Se dezbrăcă la iuțeală. Hanoracul îl puse la uscat, pe un scaun în 
apropierea godinului, iar pulovărul şi-l aşeză, desfăcut, deasupra pernei. Işi scoase şi 
bocancii, şi ciorapii de lînă, apoi se întinse pe pat, cît era de lung, numai picioarele şi le 
aşeză pe scaunul care asigura uşa. Din locul unde era, pe pat, putea să vadă o porţiune 
a coridorului, în diagonală, în aşa fel că nimeni nu s-ar fi putut apropia de uşă pe furiş, 
fără să fie zărit. Ca să se închidă uşa, nu trebuia decît să împingă scaunul cu piciorul. 

Petric se oprise lîngă patul lui: 

— Ai grijă, domnule. Se vede pistolul de parcă ar fi o mitralieră... Ziceam că poate ar 
fi fost mai bine să-l luăm pe nepregătite. Nu numai că mi-ar fi fost foame... 

— Lasă foamea! se supără lordan după ce îşi ascunse centura şi pistolul sub pernă. 
Rabdă, că nu mori. Inţelegi, domnule? Gîndeşte-te că trebuie să rabzi şi pe urmă e 
simplu. lar cu nepregătitul las-o mai moale. Dacă nu te pricepi, de ce te bagi? Nu înţelegi 

că e mai bine pentru noi dacă-l lăsăm să fiarbă în tot felul de gînduri?... Asta e! Să-l 
îndopi cu nelinişte, cu întrebări, cu aşteptări nesigure. Să-l aduci în aşa hal, încît dacă-l 
atingi cu un creion pe ceafă şi-i spui că e gheaţă, să simtă că e gheaţă. lar dacă-i spui că 
e jar, să simtă că e jar... Acum înţelegi?... Dumneata treci totul prin burtă, nu prin cap... 

Petric îl imitase întocmai pe lordan. Se dezbrăcase şi se întinsese pe pat, ba îşi 
aşezase şi el picioarele pe un scaun. Numai cînd îşi duse mîna la centură îşi descoperi 
teaca goală. 

— Am rămas fără armă, oftă el. Fără Silvia... Dumneata îţi mai aduci aminte ce s-a 
întîmplat afară? Eu nu ştiu decît că era să înnebunesc... Oare chiar am vrut să te omor? 
De ce? 

— la drept bun ce-a spus ăsta... Cucu... Nu-s născociri. Sînt nişte adevăruri pe care 
savanții abia încearcă să le explice. Ce voiai să spui cu Silvia... ? 

— Pumnalul... se trezi Petric dintr-un vis rău. Cu numele ăsta mi l-a dat italianul şi cu 
numele ăsta a rămas. Mare păcat... Dacă n-ar fi vijelie, m-aş duce s-o caut. Ştii dumneata 
cum mă înţelegeam eu cu Silvia? Puteam să mă duc la circ cu ea. Puteam să-ţi tai ţigara 
din gură. Şi-o tăiam, domnule, n-o atingeam. Brici, nu altceva... Mare păcat... N-aş fi dat- 
o nici pentru o maşină, domnule... 

— Faci iar apropouri... II ţinti lordan. Ţi-am spus doar că maşina e un fleac şi ne-am 
înțeles să nu mai deschidem vorba asupra acestui capitol. N-a fost clar, ce dracul... lar la 
Silvia nu te mai gîndi. Atît pot să-ţi spun: n-ai fi intrat în camera asta cu Silvia la 
dumneata. Nici în cabană n-ai fi intrat cu ea. Nu-mi place să dorm în aceeaşi cameră cu 
oameni înarmaţi, nu-mi place nici să stau cu ei alături. Dacă n-ai fi aruncat-o dumneata, 
aş fi aruncat-o eu, domnule. Ca să nu se înfigă în spatele meu cînd nu m-aş fi aşteptat... 

— Dar dumneata... ? arătă Petric sub perna lui lordan. 

— Am impresia că foamea nu te atinge la burtă, domnule, ci la creier. Cum poți să 
întrebi asemenea nerozii? Tot nu e clar? Tot nu înţelegi de ce umblu cu Silvia asta la 
mine? Ca să tremuri, domnule, înainte de a face un pas spre mine. Ca să te sufoci 
înainte de a încerca vreo prostie. Ca să te gîndeşti tot timpul că poate să te atingă un 
glonte sub burtă, puţintel mai jos, pricepi dumneata unde. Acolo voi trage... Să nu-ţi iasă 
asta din cap. Dacă trag, acolo trag: mai jos de burtă, acolo unde te doare numai cînd te 
gîndeşti... X 

Petric parcă simţi o pocnitură sub burtă şi nişte valuri de leşie urcîndu-i spre git. Intr- 
o clipă îi trecu toată foamea. | se făcu greață şi frica începu să pătrundă în el vîscoasă, 
paralizantă. Se uită spre lordan şi abia atunci, văzîndu-l întins pe pat, descoperi anomalia 
pe care o simţise de multă vreme în conformaţia lui. lordan avea un corp uriaş, osos, 
puternic, musculos, bine legat. Dar capul îi rămăsese parcă de copil. Poate din cauza 
trăsăturilor, poate din cauză că era mic, potrivit pentru un altul mult mai scund decit el. 
Asta era: lordan parcă purta pe umerii lui un cap străin. 

— Am impresia că ţi-a trecut pofta de mîncare... spuse lordan cu voce absentă. Nu e 
cazul să te sperii. Ştiu că dumneata o să asculţi mereu. M-am convins astăzi, înainte de 
vijelie. Domnule, păstrează-ţi firea! Nu ţi se va întîmpla nimic. Pentru că ştii acum totul 
despre mine. Ştii că trag şi ştii unde trag... 

Petric nici nu bănuia că lordan începuse cu bună-ştiinţă discuţia şi o dirijase în aşa 
fel ca să împrăștie în jurul lui o atmosferă de teroare şi spaimă permanentă. "Acuşi, acuşi 
— gîndi lordan — Imi va jura credinţă cu hotărîrea de a-şi respecta jurămîntul." Şi chiar 
aşa se întîmpla: 

— Eu, domnule, spuse Petric, nu-mi calc cuvîntul. De vreme ce am zis da, merg 
până la capăt, fie ce-o fi. Aşa cum mi-ai spus dumneata despre gaura de sub burtă, aşa 
îți spun şi eu că merg, fie ce-o fi! Ca să fie foarte clar, cum spui dumneata... 

lordan se ridicase într-un cot pentru a asculta declaraţia de supunere a celuilalt. Nu 
era o declaraţie formală, ştia şi simţea asta. 

— E mai bine să fie o singură armă... continuă Petric. Cînd sînt mai multe, începi să 
te gîndeşti la prostii... 

— Asta-i, domnule! spuse lordan cu un accent de satisfacţie în voce. Asta-i! Dac-ai 
ajuns la gîndul ăsta, e ca şi cum am fi pornit împreună la drum, de la începutul 
începutului. 

— Dumneaita ştii să pregăteşti bine lucrurile! îl lăudă Petric. Mă gîndesc la ceea ce 
simte acum ăsta de sub noi... Cred că-şi aminteşte toate păcatele pe care le-a săvirşit... 
Cum a fost şi cu celălalt de la Poieniţa, săracul. Acolo te-am ajutat şi eu. Oare ce-o fi fost 
în capul omului ăluia, că pungaş nu cred că era, ca să se teamă de inspecții şi 
controale... Ce şi-o fi spus cînd l-am luat aşa?... 

— Domnule, dacă pregăteşti bine lucrurile, şi o faptă bună îţi apare drept un păcat. 
Poate că a găzduit pe cineva pe gratis, ca să facă un bine. Şi s-a gîndit, văzîndu-ne cum 
îl luăm, că omul pe care l-a găzduit, sau cei pe care i-a găzduit, or fi fost nişte răufăcători, 
iar el ar putea fi acuzat de complicitate... Inceputul, pregătirea... ăstea sînt hotăritoare! 
Acum e foarte clar? 

— E foarte clar! acceptă Petric plin de admiraţie. Dumneata eşti un om mare. 
Psssst! Precis că s-a gîndit la aşa ceva!... Dar ăsta de sub noi? 

— Ăsta are la ce să se gîndească... 

— Să nu-i treacă prin cap tot chestii din astea cu găzduirea, spuse Petric. O să vezi 
dumneata, că numai la vremea aia n-o să se gindească... 

— Ba da! îl asigură lordan. De la început l-am făcut să se gîndească într-acolo. Ai 
uitat că şi-a amintit imediat perioada din timpul războiului? 

— Eşti cumplit, domnule! Exact! Chiar aşa e! 

Dar lordan îi făcu semn să tacă. Se sculă apoi fără zgomot din pat şi se apropie de 
uşă. Işi lipi urechea de crăpătură şi ascultă cîteva secunde. Se auzea numai urletul vijeliei 
şi din cînd în cînd scîrțiitul bîrnelor şi zdrăngănitul geamurilor. 

— Nu era nimeni... spuse el după ce se întoarse la locul lui pe pat. Mi s-a părut că 
aud zgomote care ies din concertul ăsta al vijeliei. Probabil că m-am înşelat. L-aş fi văzut 
dacă ar fi urcat scările. 

Parcă pentru a i se da o confirmare, auzi, peste cîteva minute, din capul scării, 
vocea cabanierului: 

— Doriţi şnițele sau grătar? Şi ce doriți pentru garnitură: cartofi sau fasole albă? 

lordan făcu iarăşi un semn de tăcere către Petric şi dădu exact comanda pe care 
acesta ar fi respins-o: 

— Şniţele bine bătute, foarte bine bătute... şi fasole albă mestecată. Fără usturoi. 

— S-a-nţeles! răspunse vocea cabanierului. 

Mai întîi aşteptară să se stingă zgomotul paşilor lui. Bocănea greoi, toată cabana se 
zguduia. 

— De ce n-ai comandat grătar şi cartofi? întrebă Petric foarte mirat. Se face mai 
repede, e şi... 

— Din cauza asta! răspunse lordan. Ca să nu termine prea repede. Să aştepte pînă 
fierbe fasolea şi să fiarbă o dată cu ea. Acum e foarte clar?... Dar de ce bocănea aşa de 
tare, domnule? De ce bocănea? 

— Fiecare om merge cum s-a învăţat. Dacă aşa s-a obişnuit! Şi eu bocănesc la fel... 

— Ştiu... spuse lordan. Dar dumneata nu eşti cabanier, domnule. Nu înţelegi că 
dintre toți oamenii numai cabanierii nu au voie să bocănească? Ei trebuie să meargă 
numai în vîrful picioarelor. Şi cine e de douăzeci de ani în meseria asta, n-are voie, 
domnule, n-are voie să izbească în trepte, nici măcar în glumă! 

— lar e prea complicat pentru mine, recunoscu Petric. Inţeleg că ai dreptate... dar 
din păcate nu pot să răspund... 

— la spune, domnule! se încruntă lordan. Dumneata l-ai mai văzut vreodată? Caută 
să-ţi aminteşti foarte bine! 

— Absolut niciodată! Numai atunci. Pe urmă... 

— Nu mă interesează pe urmă. Inainte l-ai mai văzut? Pe urmă ştiu că nu l-ai mai 
văzul... 

— Niciodată! Şi nici atunci nu l-am văzut prea bine... Doar cîteva minute. Nu-mi 
amintesc decit că era un om înalt... De fapt nici nu știu dacă e el... Dumneata știi, eu nu! 

— incearcă să-ți aminteşti totul! spuse lordan cu un glas greu, adînc, care fascina. 
Absolut totul! 

— Cred că ţi-am povestit de douăzeci de ori totul, răspunse Petric. Nu mai ştiu nimic 
în plus... Sigur că nu pot să jur că nu mi-a scăpat absolut nici un amănunt... Dar ce să 
fac?... Nu am nici unul nou în minte... Ştii ce mă gîndesc?... Poate că ar fi bine să mă 
întrebi dumneata! Poate că aşa răsare ceva nou... lordan clătină încet din cap: 

— Da... spuse el cu un glas care abia se auzea. Da, domnule. Asta ar fi singura 
metodă cu care să-ţi storc totul. Da... Păcat că o încercăm abia acum... Dar e numai din 
vina mea... Aşa! El unde te-a cunoscut? 

— El... Să ştii că semeni cu el... De bună seamă... Pe front. Eram şofer la popota, 
dumnealui. Făceam aprovizionarea. Intrasem într-o poveste... 

— Nu mă interesează! îl opri celălalt. Cum a dat de dumneata? Cum te-a găsit? 

— Foarte simplu. Atunci, cînd cu povestea aia care nu vă interesează, i-am dat şi 
mi-a dat adresa. Ce să vă spun? îi datoram totul... Ştiţi cum era pe front... M-a căutat într- 

o seară. Mi-a spus atit: să fiu la ora cutare într-un anumit loc cu maşina. Şi după atitea 
minute să plec într-o anumită direcţie. Dacă mi se întîmplă ceva, trebuie să rîd. Aşa mi-a 
spus. Să rîd tot timpul, orice s-ar întîmplă. 

— Mai era cineva cu el cînd ţi-a vorbit? 

— Absolut nimeni! Am vorbit pe stradă, plimbîndu-ne. Se uita mereu în urmă, dar nu 
era nimeni. Eram pe lîngă Parcul Carol, pe o străduţă oarecare, fără nici un felinar. 
Camuflaj. 

— Şi a doua oară? continuă lordan cu întrebările. _ 

— A doua oară ne-am întîlnit la locul pe care-l fixasem prima dată. In fața Patriarhiei. 
Am coborit pe alee şi mi-a spus cam acelaşi lucru: să fiu cu maşina acolo, la ora fixată, 
să nu mă uit nici în dreapta, nici în stînga, să nu mă intereseze ce se întîmplă în jurul 
meu, absolut nimic, şi peste atitea minute să plec, în aceeaşi direcție pe care mi-o fixase 
data trecută... 

— Şi nu ţi-a mai spus nimic? 

— Ba da... Ne-am potrivit ceasurile... De fapt ni le potrivisem de data trecută, dar să 
vadă diferenţa dintre ele. Era o diferenţă de vreo două minute. Dar şi-a aranjat el în aşa 
fel ceasul ca să corespundă exact cu al meu. Şi mi-a spus că totul trebuie să se petreacă 
a doua zi. Da... Şi la sfîrşit mi-a dat întîlnire în faţa gării, două zile mai tîrziu. Cum ar veni, 
nu mîine, cînd urma să se întîmple povestea, ci poimiine, la ora unsprezece şi jumătate, 
trebuia să ne întîlnim în fața gării. Eu i-am spus că e oră de bombardament, dar el nici n- 
a vrut să audă. Mi-a răspuns că nu e loc mai sigur în Bucureşti în timpul 
bombardamentului decit în faţa gării. Probabil că se gîndea la adăpost. Era cel mai sigur 
adăpost din Bucureşti. A doua zi m-am dus la ora exactă, la secundă, acolo unde mi-a 
spus... Absolut la secundă... 

— Ştiu! îl întrerupse lordan. Ştiu tot ce s-a întîmplat acolo. Nu mai am nevoie de alte 
detalii. De altfel, dumneata nici nu ai de unde să le ştii. Mi-ai spus că nu ți s-a întîmplat 
nimic. 

— La ora fixată am plecat în direcţia în care mi s-a spus, continuă Petric. Nu m-am 
uitat nici în dreapta, nici în stînga, nici în maşină nu m-am uitat. Am ajuns acolo. Am oprit 
maşina, fără să mă uit în spate, aşa cum mi s-a spus, şi am intrat în bodegă. Am luat o 
gustare, am băut o bere, pe urmă încă una, şi cînd m-am uitat la ceas şi am văzut că a 
trecut o oră şi cincisprezece minute, m-am sculat de la masă şi am lovit, ca din greşeală, 
cu cotul, halba pe jumătate plină, aşa cum mi s-a spus. Cîrciumarul a zis că nu-i nimic, 
de, se mai întîmplă, că-s supărat. Am zis exact cum am fost învăţat: "De un ceas şi pa- 
truzeci şi cinci de minute o aştept, mama ei de muiere, şi tot n-a venit. Cred că eşti şi 
dumneata martor. Mi-a dat arvună ca s-o duc pînă la Piteşti. Cinci sute de lei. Spune şi 
dumneata ce să fac? Eu i-am spus muierii să nu mă încurce. l-am zis că mai mult de 
jumătate de oră nu aştept. Ea m-a rugat să stau trei sferturi de ceas. Poftim! Au trecut de 
două ori cîte trei sferturi de ceas şi n-a venit! Nu cumva o fi venit înaintea mea, acum un 
ceas şi cincizeci de minute! Spune şi dumneata ce să fac?" Cîrciumarul mi-a zis că-mi stă 
martor orişicînd că am aşteptat-o acolo două ore încheiate şi a pus-o şi pe femeia de 
serviciu să recunoască în fața mea că m-a văzut intrînd la o anumită oră în bodegă şi 
aşteptînd apoi două ore sosirea clientei. Am dat cîte o halbă de bere şi-am plecat. Nu am 
ieşit o iotă din cuvîntul lui. 

— Asta se cheamă alibi, spuse lordan. Un alibi perfect. Şi la tribunal ar fi jurat ăia 
doi, că ai aşteptat acolo două ore, de la ora cutare la ora cutare, pe cineva. Foarte bine 
ticluit... Şi a doua zi cum a fost? 

— A doua zi... îşi căută Petric amintirile, fără să-şi poată stăpîni un tremur de 
groază. A doua zi am fost la ora unsprezece şi jumătate în faţa Gării de Nord. De un sfert 
de oră se dăduse prealarma. Două minute după ce am sosit s-a dat şi alarma. Toată 
lumea fugea, numai eu stăteam aşa cum îmi spusese el, lîngă cea de-a doua coloană. 
Mă uitam la ceas şi vedeam cum trec minutele şi parcă auzeam şi zgomotul avioanelor. 
Trecuseră zece minute de la ora de întîlnire şi opt minute de la alarmă. Şi deodată l-am 
simţit în spatele meu. Nu ştiu de unde a răsărit. "Hai repede să-l luăm şi pe celălalt", mi-a 
spus. Celălalt era în cealaltă parte a gării, la intrarea dinspre Calea Griviței. Era îmbrăcat 
ca şi mine, asta m-a frapat. In cămaşă albă şi pantaloni de doc, el îmi spusese să vin 
îmbrăcat aşa, cu basc pe cap şi cu ochelari de soare. Probabil că-i spusese şi lui să vină 
la fel. Eu nu ştiu nimic. Ştiu că l-a numit aşa: celălalt. Şi îmi mai amintesc că era cam tot 
atit de înalt ca mine... Adică aşa cred... pentru că ei îi ajungea şi celuilalt numai pînă la 
umeri, din asta deduc că era tot atit de înalt ca mine. 

— Ai schimbat vreun cuvînt cu celălalt? Ai dat mîna cu el? Aţi făcut cunoştinţă? V-aţi 

spus numele? 

— Absolut nimic! răspunse Petric. Cred că nici nu ne-am uitat unul la altul. Aşa îmi 
spusese mie. Să nu mă uit la cel cu care va fi, dacă va fi cu cineva. Şi probabil că-i 
spusese tot aşa şi celuilalt. Nici nu ne-am văzut. El ne-a luat pe fiecare de braţ şi ne-a 
spus: "Să mergem iute la adăpost, la palat!" Şi atunci am văzut că ne ajungea la amindoi 
pînă la umeri... Imi venea să-i spun celuilalt să-l luăm pe el pe sus. Mi se părea că aş fi 
ajuns mai repede. Şi deodată au început să curgă bombele. Probabil că l-a lovit o schijă. 
S-a făcut mic şi s-a aşezat lîngă un perete. Ne-a făcut semn să ne aşezăm lîngă el. Se 
uita mereu la sîngele care-i curgea pe mină. Şi iar au început să cadă bombele. Ne 
trîntiserăm toţi trei la pămînt. El era la mijloc, între noi. Gemea. Am auzit cum piîrîie ceva. 
Şi a căzut peste noi ceva greu. Atunci şi-a apropiat gura de urechea mea. Şi mi-a şoptit: 
“iulie”. N-am înţeles nimic. Am vrut să mai întreb ceva. Eram şi eu plin de sînge, hăcuit, 
zdrelit. Dar s-a prăbuşit pesemne alt perete şi ne-a îngropat. M-am trezit la spital, nu ştiu 
unde. Nici n-am întrebat, nici nu mi s-a spus... 

— La Spitalul Z.I. 287, îi aminti lordan. 

— Nu ştiu... Nu m-am interesat niciodată. M-am trezit mai tîrziu la alt spital, adică 
într-un pavilion de lemn, pe Şoseaua Piteşti. Acolo mi-au spus că scap. 

— La spitalul Z.I. 319. In Pavilionul cinci. 

— Eu habar n-am . Dacă n-ai fi fost dumneata, n-aş fi ştiut niciodată prin ce spitale 
am trecut şi nici cărui medic îi datorez viața. 

— Dar eu trebuia să te găsesc, nu înţelegi? izbucni pe neaşteptate Liviu lordan. 
Douăzeci de ani am umblat după voi. Ştiu şi femeile care ar fi vrut să se mărite cu voi, 
ştiu şi sticlele pe care le-aţi băut pe jumătate, ştiu şi datoriile pe care le-aţi lăsat la brutari, 
şi de cîte ori aţi fost bolnavi, şi de cîte ori v-aţi prefăcut că sînteţi bolnavi... 

lon Petric se cutremură auzindu-l. Parcă auzea mugetul şi ameninţarea vijeliei. 

— Trebuia să ştiu totul... se calmă la fel de brusc Liviu lordan. Pentru că trebuia să 
vă găsesc... Da... Te-a salvat doctorul Iftode... Dacă nu-ţi făcea o minune de trepanaţie, 
nu-şi mai amintea de dumneata şi eu nu te-aş mai fi găsit în vecii vecilor. Ai murit în ziua 
de... şi ai înviat în ziua de... Aşa trebuie să scrie în actele dumitale... Da... 

— Altceva nu mai ştiu, spuse lon Petric. Sau nu-mi mai amintesc. Nu ştiu nimic 
despre pistol. Nu era el meu. L-au pus printre obiectele mele la spital, dar nu era al meu. 
Mi-au spus că l-au găsit lîngă mine, încărcat, cu un glonte pe ţeavă şi cu piedica trasă... 
L-am lăsat spitalului, paznicului, pentru că nu era al meu... 

— Nu era al dumitale... aprobă Liviu lordan. Era al lui. 

— Al lui! se înfioră Petric. Cu glontele pe ţeavă şi cu piedica trasă! Pentru ce? 

— Probabil că avea un motiv foarte serios! spuse Liviu lordan cu glas rău, încărcat 
de ură. Şi avea! Dar mai crudă şi mai hotăritoare decit toate a fost întimplarea... 

— Intîmplarea?! Nu înțeleg cum vine asta. Adică ce a hotărît întîmplarea? 

— A hotărît altceva! se încruntă Liviu lordan. A inversat hotărîrea! Tot nu e clar? 

— Nu înţeleg nimic... Cum să fie clar? Şi nici măcar nu simt ce ar trebui să înţeleg. 

— E ceva rău, domnule... făcu un gest de refuz Liviu lordan. Şi e mult mai bine 
pentru dumneata că n-ai înţeles atunci, şi că nu înţelegi nici acum... Cu asta să terminăm, 
că nu-mi face bine nici mie, nici dumitale... Altceva, domnule. Ai uitat să-mi spui altceva. 
Şi la capitolul ăsta aş vrea să fii foarte clar. Fără nici o amnezie, înţelegi?... Ca şi pînă 
acum... 

lon Petric răsuflă uşurat. Era prima vorbă plăcută pe care o auzea din gura celuilalt. 

— Am spus adineauri, aminti el. Am spus că merg pînă la capăt, fie ce-o fi. Şi pînă la 
capăt nu se poate merge în alt fel, decît deschizînd toată traista... 

— Asta e, domnule. Asta înseamnă să fii înțelept. Bine. Uite ce vreau să-ți aminteşti: 
Ce-ai făcut după ce ai plecat de la bodegă? Caută să-ţi aminteşti totul, tot ce-ai făcut pînă 
cînd te-ai întîlnit, a doua zi, cu el în faţa gării... 

— Nu-i deloc greu... rise uşurat lon Petric. Nu-i greu, pentru că am făcut exact ce m- 
a învățat el. N-am ieşit din cuvîntul lui cu o iotă. M-am dus acasă, am oprit maşina în faţa 
casei şi m-am dat jos amețit. Au venit cîţiva vecini să mă ajute să ajung în casă. Le-am 
spus că am o durere la inimă. M-au aşezat în pat şi i-am rugat să mă păzească cu 
schimbul. Le-am stîrnit curiozitatea. Şi atunci le-am spus că m-a ameninţat cineva cu 
moartea, că a jurat moartea mea în ziua de cutare iulie. Ei au rîs, dar eu m-am rugat de ei 
şi au rămas cu schimbul la căpătiiul meu. lar a doua zi dimineaţa i-am dat afară şi m-am 
încuiat în casă. Am ieşit la ora unsprezece şi m-am dus la întîlnire, cu tramvaiul, aşa cum 
mă înţelesesem cu el... 

— Prin urmare n-ai citit ziarele în ziua aceea... 

— N-am mai apucat să le citesc... 

— Nu ştii de ce ţi s-a spus să fii cu maşina într-un anumit loc, la o anumită oră? 

— Nu ştiu, pentru că mi s-a spus să nu aud şi să nu văd nimic. Atit: să mă uit la ceas 
şi după atitea minute să pornesc în cea mai mare viteză, indiferent ce s-ar întîmpla cu 
maşina... Am făcut exact ce mi s-a spus! 

— Aveai mare încredere în el... spuse Liviu lordan. 

— După felul cum s-a purtat cu mine pe front... Incepu lon Petric. Dar mi-aţi spus că 
nu vă interesează povestea... 

— Nu mă interesează... Şi poate că e în folosul dumitale. Probabil că te-a salvat 
dintr-o mare încurcătură... 

— Nu dintr-o mare încurcătură... De la Curtea Marţială, dacă ştii dumneata ce 
înseamnă aşa ceva pe front... Acum înţelegi de ce nu puteam să ies din cuvîntul lui? 

— incearcă să revii la bombardament, spuse lordan fără să dea vreo importanță 
istoriei cu Curtea Marţială. La momentul cînd s-a întors spre dumneata. N-a mai spus 
ceva? Nici o vorbă, absolut nimic? Nici o cifră, nici un număr? Nimic? Nimic? 

lon Petric simţi iarăşi un cutremur rece în tot corpul. 

— Cred că am repetat de douăzeci de ori, poate de treizeci de ori scena aceea... se 
împotrivi el. Mă apucă groaza şi greata... Şi-a apropiat buzele de urechea mea şi mi-a 
spus un singur cuvînt: iulie. Fără nici o cifră, fără nici un număr, fără nimic. Atit: iulie. 

— Nu i-ai văzut buzele? insistă lordan. 

— Cum să le văd?! şuieră cu ură lon Petric. Cum să le văd dacă şi le lipise de 
urechea mea? Nu înţelegi şi dumneata că prea sfredeleşti rana omului? 

— Nu înţeleg! îl imită Liviu lordan cu acelaşi şuier în voce. Nu pot să înțeleg şi nici 
nu vreau să înțeleg. Stai acolo! Pentru cuvîntul ăsta mă zbat şi mă chinuiesc şi mă omor 
de douăzeci şi doi de ani. Pentru cuvîntul ăsta şi pentru altul şi pentru altele pe care încă 
nu le ştiu... 

Criza îi trecu la fel de repede ca prima dată. 

— Da... continuă el mult mai potolit. De la dumneata nu mai am nimic de aflat. Mi-ai 
spus absolut totul. Absolut, aşa cum îţi place dumitale să zici... Dacă n-ar fi vijelia asta, ti- 
aş mulţumi şi poate că te-aş ruga să mă laşi singur aici... Da. Şi aşa cum te-am găsit 
prima dată, te-aş găsi şi a doua oară... Şi ar fi o zi mare pentru dumneata... Dar o să fie, 
domnule! O să fie o zi mare pentru dumneata! Numai oda... 

Nu-şi mai termină vorba, pentru că sări ca un fulger din pat. La fel de iute deschise 
uşa, dar nu zări nimic, nici pe coridor, nici în capul scărilor. Era neliniștit. Celălalt îi ghicea 
neliniştea după felul cum îşi încleşta pumnii. Işi strîngea pumnii, pînă i se înroşeau, apoi îi 
apropia unul de altul şi începea să scapere din degete. Scăpăratul din degete îi trăda 
neliniştea. Cu cît era mai puternic şi mai repetat, cu atit era mai neliniștit. 

— lar mi s-a părut că aud nişte note care nu intră în concertul ăsta al vijeliei, spuse 
el. Rar mi se întîmplă să-mi pierd cumpătul şi să mă las dominat de păreri. Trebuie să fii 
întotdeauna lucid, domnule. Lucid şi rece... 

Din capul scărilor se auzi vocea cabanierului: 

— Poftiți la masă! Să nu se răcească ciorba... 

Şi iarăşi se auzi bocănitul paşilor greoi. 

— Aici e un mister... Işi clătină ameninţător capul Liviu lordan. De ce se aude 
bocănitul numai cînd coboară? De ce nu se aude şi atunci cînd urcă scările?... Bocănitul 
ăsta e un fel de semnal, domnule... Nouă ni se adresează: Puteți să vorbiti în linişte. Eu 
am plecat Asta vrea să însemne bocănitul. Dar de ce să ni se dea semnalul ăsta? 

— Tare-mi vine să cred că de astă dată dumneata complici lucrurile fără să fie 
nevoie, spuse lon Petric. Poate că are omul o manie... aşa cum ai şi dumneata. El 
bocăneşte cînd coboară scările, dumneata ai mania să complici mereu lucrurile... 

— lar treci vorbele prin burtă şi prin coate! se enervă Liviu lordan. Ţi-am spus de 
douăzeci de ori că nu-mi plac decît lucrurile foarte simple. Dumitale ţi se pare că le 
complic, dar eu nu vreau altceva decit să despletesc complicațiile... Dacă simt că un 
anumit lucru nu se potriveşte undeva, întreb. Asta-i totul!... Mi se pare ciudat bocănitul? 
Atunci întreb: De ce?... De ce bocăneşte un om care n-are voie să bocănească? De ce? 
Ca să arate altuia că nu ascultă ceva! Tot nu înţelegi, domnule? la spune! Cînd vrei să-i 
arăţi cuiva că nu-l asculţi? Cînd spune ceva ce dumneata nu trebuie să asculţi. Dar ca să 
ştii asta, înseamnă că ai ascultat. Nu e foarte clar? 

lon Petric nu răspunse. Nici măcar nu urmărise pînă la capăt raționamentul celuilalt. 
Auzise doar nişte vorbe rostite de un glas dur şi ameninţător. Işi îmbrăcase puloverul şi 
scotocise prin rucsac după papucii de noapte. 

— Sigur că e clar... se mulţumi el să aprobe. 

Liviu lordan îşi încheia centura sub pulover. Pistolul i se lipise de şold. 

_— Şi asta trebuie s-o înveţi, spuse el. Dacă vrei, se vede conturul pistolului, dacă nu, 
nu. Îl ascunzi sau îl arăţi dintr-o singură mişcare. Aşa cum cere momentul... Aşa! Pistolul 
trebuie să se vadă, dar chipul nu... Cum e, domnule? 

Petric nu mai văzu faţa lui lordan, ci o pereche de ochelari enormi, cu lentile negre şi 
cu rame mai groase decît degetul; şi iarăşi îşi aminti că lordan are o față mică, de copil. 

— Nu se vede nici bărbia, domnule... aprecie Petric. Dar totul pare o mască, pare 
aranjat anume... 

— Atunci e în regulă. Asta vreau! Să se simtă masca, dar să nu se știe ce se 
ascunde. Să-i dăm drumul! 

Primul ieşi lon Petric. Dar nu făcu nici doi paşi şi se pomeni tras de mînecă înapoi. 

— Stai! îi şopti Liviu lordan. Ţipă la ăla de jos că venim imediat. Spune-i să ne dea 
Fetească neagră... 

lon Petric se supuse ca un şcolar... 

— Venim imediat! strigă el din pragul uşii. Şi să ne dai Fetească neagră. 

Liviu lordan scosese o lanternă din rucsac, apoi părăsi camera, în vîrful picioarelor, 
făcîndu-i semn celuilalt să-l urmeze fără zgomot. Nu mergeau spre scară, ci în direcţie 
opusă. Doar cîțiva paşi. Traversară coridorul şi se opriră în fața unei uşi pe care fişia 
lanternei o descoperi întredeschisă. Liviu lordan o împinse cu piciorul şi uşa se căscă, 
fără să scîrțiie. In loc să caute prin încăpere, lanterna cercetă mai întîi balamalele uşii. Se 
vedeau urme de ulei proaspăt, picuri prelungindu-se de pe metal pe lemn. Abia după 
aceea pătrunseră în încăpere. Era aidoma cu a lor, numai că avea trei paturi, iar unul din 
paturi era tras lîngă uşă şi se mai putea vedea pe el adincitura lăsată de cineva care 
şezuse acolo. In cameră se simțea un miros vag de tutun. Fîşia de lumină mai descoperi 
două uşi în pereţii laterali. Una din ele, cea care ducea în direcţia scărilor, era uşor 
întredeschisă. 

O clipă mai tîrziu, cei doi se aflau în camera lor. Liviu lordan îşi puse din nou masca, 
ochelarii aceia hidoşi şi impenetrabili. 

— E tare, domnule! spuse el. Şi-a lăsat tot portretul în camera de vizavi. E curajos, 
prudent şi foarte sigur de el. Nu ştiu ce se întîmpla dacă nui întîlneam portretul... Hai! 

Dihania neagră părăsise iarăşi movila. Era un lup uriaş, unul din acei înaintaşi 
bătrîni, care adulmecă prada şi dau de veste haitei. Ursu ştia că atîta vreme cît va fi 
singur, lupul nu va ataca. Va da mereu tîrcoale şi va urmări prada, din apropiere, dar în 
momentul cînd vor sosi şi ceilalţi, cînd haita se va întregi, se vor năpusti toți asupra prăzii, 
dacă o vor simți fragilă şi fără apărare, sau o vor asedia şi o vor hărțui necontenit, cu 
urlete şi şarje neterminate, dacă vor simţi primejdie şi putere. 

Fiecare secundă putea să fie hotăritoare. Viaţa tuturor atîrna de iuțeala cu care 
puteau să-şi găsească un adăpost. Inaintarea trebuia oprită, chiar dacă ar fi fost nevoiţi 
să-şi sape un adăpost în zăpadă, chiar dacă ar fi fost nevoiţi să aştepte, apărîndu-se cu 
ceea ce aveau, năvala fiarelor. Ursu se decise imediat. Comunică prin lonel că trebuie 
făcut un popas, chiar acolo, din cauza unor obstacole neaşteptate, şi-l chemă pe Victor la 
el. Era singurul cu care trebuia să discute ameninţarea cumplită din nevăzutul alb. 

Victor intui primejdia. Dacă Ursu folosise telefonul cald în loc să vină singur la 
capătul şirului, însemna că întîlnise o ameninţare vie, care-l obliga să rămînă acolo, în 
față, de pază. leşi din laţul funiei şi porni cu legătura de schiuri după el, spre locul unde 
bănuia că se află Ursu. Se înţeleseră mai mult prin gînduri şi gesturi decît prin vorbe. 

Trebuia căutat bordeiul despre care le vorbise cabanierul de la Poieniţa. 

Da! Erau în zona stînei părăsite. Şi Tic şi lonel se ciocniseră, chiar acolo unde se 
aflau acum, de nişte garduri împletite din nuiele. 

Cu schiurile împlîntate în zăpadă vor face un fel de palisadă. Dacă nu vor găsi 
bordeiul... 

Oare bordeiul nu era chiar movila pe care apăruse dihania? Ce-ar fi să scotocească 
mai întîi acolo? Era totuşi un punct de plecare într-o căutare aproape fără nădejde. 

— Să vină toţi încoace! şopti Ursu la urechea lui Victor. Să fim un corp compact. Aici 
trebuie să fie bordeiul... 

Victor se întoarse să-i adune pe ceilalţi, iar Ursu începu să înainteze, cu şira spinării 
rece, spre Movila Lupului. Cuţitul, cu lama deschisă, parcă-şi tăia drum prin vijelie. Mîna îi 

înghețase din prima secundă, dar îi înghețase pe cuţit. Cînd ajunse la movilă, simţi un 
tremur în tot corpul. Zărise pata neagră în spatele movilei. Parcă aştepta. O rafală îl izbi 
în piept şi o a doua încercă să-l prăvălească. Se lăsă în genunchi, gata să riposteze la 
atacul dihaniei. Lupul parcă se apropiase, văzuse prada clătinîndu-se. Dar se oprise la 
cîțiva metri de ea. Il vedea mare, uriaş, cu botul căscat, probabil urlînd, îi vedea colții, 
lungi cît degetele, şi îl cuprinse ura şi setea, setea crîncenă de a-l ucide. Işi găsi puteri şi 
sări prin talazuri asupra fiarei. Cu dinţii, nu cu pumnalul voia s-o ucidă. Dar fiara parcă 
simţise furia şi puterea agresorului. Fugi. 

Ursu rămase acolo. Ingenunche în zăpadă şi rămase în aşteptare. Mina dreaptă, 
mîna în care ţinea pumnalul, începea să-şi piardă puterea. Infipse cuțitul în zăpadă şi îşi 
băgă mîna îngheţată în mănuşa caldă. Stătea la pîndă, cu simţurile tot atît de treze ca ale 
fiarei care pîndea şi ea, undeva, aproape, şi urla, urla fără încetare, chemîndu-şi haita. 

Movila din spatele lui Ursu era chiar bordeiul despre care le vorbise cabanierul. 
Cireşarii îi căutau intrarea. Dezlegaseră vraful de schiuri şi fiecare se înarmase cu bețele, 
aşa cum le spusese Victor. Căutau intrarea bordeiului împungîndu-i suprafața albă cu 
beţele întoarse. Patru dintre ei: Lucia, Maria, Tic şi Dan se ocupau cu dibuirea intrării. 
Victor şi lonel cărau schiurile cît mai aproape de movilă. După ce le împlîntară în zăpadă, 
adînc, transformîndu-le într-o pavăză care rezista furtunii, încercară să mute în 
apropierea movilei şi gardurile de nuiele. Nu izbutiră. Parcă erau zidite în beton. Victor 
căută parii cei mai groşi şi îi legă jos, la rădăcină, cu funia liberă. Trase vîrtos, dar nu 
reuşi altceva decit să se convingă că-i înnodase bine. Era chiar ceea ce urmărise. Apoi 
se întoarse împreună cu lonel la cazemata albă, atacată din toate părțile de sulițele 
cireşarilor. 

— Nu dăm peste nici o intrare! i se şopti la ureche lui Victor. Am bortelit tot învelişul. 
Peste tot, rezistenţă. 

Erau nişte căutări disperate, minate de groază. Vijelia nu-i iertase nici un moment, 
mereu îşi trimitea talazurile, rafalele şi proiectilele. li răsucea, îi chinuia, îi tăvălea prin 
zăpadă, îi ameţea uneori cu clipe scurte de linişte, pentru a-i azvîrli apoi, ca pe nişte 
frunze, departe de movilă. Dar se găseau, se înlănţuiau, se ridicau ca nişte catiri şi se 
repezeau iarăşi asupra sărmanei movile, împungînd-o mereu, peste tot, ca nişte sulițaşi 
nebuni, disperaţi. lar hăurile se năpusteau din nou asupra lor şi ei se chirceau şi apoi iar 
se repezeau spre movilă, tîrîndu-se sau în genunchi, şi voiau să se prefacă în burghie şi 
cazmale pentru a sparge crustele de gheaţă. Oare presimțeau ameninţarea care-i 
pîndea? 

Era un atac orb, dement, o explozie de distrugere, se umpluseră toți cu microbii 
vijeliei. Victor se trezi, poate în clipa supremă: 

"Am înnebunit! îşi spuse el. In loc să căutăm un bordei, căutăm o cupolă... Vijelia 
asta ne-a luat minţile. Unde poate fi intrarea într-un bordei? Numai împotriva vîntului, nu!" 
Smulse un schi din palisada improvizată şi începu să sape la poalele movilei, în 

direcția opusă vîntului. Ceilalţi îi înțeleseră gîndul şi-l imitară imediat. Din fericire, Victor 
îşi păstră de astă dată luciditatea. Nu se mai năpustiră ca nişte sălbatici asupra înălțimii 
de zăpadă. Trebuiau s-o păstreze cît mai solidă şi mai rezistentă pentru a face faţă vijeliei 
şi altor primejdii. Săpau ordonat, tăiau zăpada în cuburi adînci, iar cuburile erau rînduite 
pe marginile șanțului, unindu-se în ziduri şi metereze. Parcă pregăteau un iglu, ca 
eschimoşii. Şanţul se adîncea, le ajungea pînă la brîu. Sfărimaseră trei cruste de gheaţă 
şi întilniră o a patra care rezista la împunsăturile bețelor şi la presiunea schiurilor. Şi 
deodată, schiul Mariei nimeri în gol. In mai puţin de un minut, intrarea în bordei era 
degajată. 

In momentul cînd văzu deschizătura bordeiului şi cînd simţi aburi calzi umezindu-i 
fața, Victor îşi pierdu calmul şi stăpînirea de sine. Cu gesturi brutale, violente îşi împinse 
prietenii înăuntru, apoi începu să smulgă schiurile din palisadă şi să le arunce în şanţ. Işi 
mai aminti ceva, dar licărul nu tinu nici o clipită. Se simţi luat pe sus şi trîntit undeva. Apoi 
cineva îi prinse picioarele repede. Nu mai avusese vreme să-şi ferească fața. Simţi tăişuri 
şi durități pe frunte şi pe obraji, apoi o nouă smucitură, şi parcă nişte bolovani săltîndu-i 
sub ceafă, apoi auzi, da! auzi o voce, vocea lui Ursu: 

— Azvinliţi toate beţele aici. Nu mă puteți lovi. 

Sări şi el şi se izbi de alţii. Beţele zburau spre o ţintă albă, dar aceeaşi voce strigă: 
Gata! Apoi nu se mai zări nici o pată albă. Intrarea fusese astupată. Vijelia încă urla, dar 
parcă în depărtări. 

— Au venit? întrebă Victor mai mult pentru a-şi auzi vocea. Tu m-ai rostogolit, sau 
vijelia, sau... ? 

Ursu rîse. Un hohot dement, ca o erupție, care tinu cîteva secunde. Era de necrezut. 
Nu izbuteau încă să scape de urletele vijeliei, nu le aveau numai în urechi, le 
îmbolnăviseră tot trupul, îi aduseseră în starea de a le fi teamă să vorbească. Şi deodată 
rîsul lui Ursu. Parcă rîdeau toți o dată cu el, după ore de chin şi groază, după ce fuseseră 
zdrobiţi şi biciuiţi, după ce unii dintre ei simţiseră veghea şi teroarea morții. 

— Ştii de ce rîd? spuse Ursu. l-am simțit, nu ştiu cum dracu', dar i-am simțit. Şi în 
momentul cînd am fugit m-am gîndit că ar putea să mă atace din spate. Şi deodată, hop! 
simt că-mi sare cineva în spate!... Zău c-ai scăpat de la moarte, Victor. Dacă aveam 
cuțitul în mînă, îl înfigeam... 

— Ce tot vorbiti voi? întrebă Lucia cu ton ofensat. 

— Lasă-mă, Lucia... se rugă Maria. Lasă-mă să respir şi să aud şi să simt altceva 
decit întuneric, şi urlete, şi frig, şi spaimă. Te rog... Lăsaţi-mă să mă refac, vreau să simt 
că am inimă şi glas şi ochi... Oare nu putem scăpa de întunericul ăsta? 

Era o întrebare de toate zilele. Revenise şi Maria la viaţă. Şi Tic care-l certa pe 
Tombi, şi Dan care începuse să fluiere ca şi cum şi-ar fi amintit scene dintr-un film de 
groază, şi lonel care-şi căuta cutia de chibrituri prin buzunare. 

— Aoleu, mamă dragă! l-auzi ce mai bocăneşte vijelia la sărmana noastră uşă din 
schiuri... Te pomeneşti că şi-a schimbat direcţia! 

Tombi începu să scîncească şi să se bage în sufletul lui Tic. Mezinul îl mîngfia şi-i 
simţea tremurul neîncetat; îşi închipuia că suferă din cauza frigului. 

— Cred c-ar fi timpul să vedem unde ne aflăm, spuse Victor. Cine atinge peretele 
bordeiului? 

— Eu! răspunse Ionel. Stau rezemat de perete, dacă n-o fi vreun bolovan. Ba nu! e 
chiar peretele. Pămînt... da... Şi mai sus nişte birne, sau nişte pari... ba nu! Nişte nuiele... 
adică parcă ar fi şi nişte împletituri... 

— Eu stau pe zăpadă! descoperi Lucia. Voi unde aţi aterizat? Eu am căzut prima şi 
m-am dat la o parte ca să vă fac loc. 

— Nu se poate! spuse Dan. Nu se poate să stai pe zăpadă. De unde zăpadă? Mi-a 
intrat mîna pînă la cot în salteaua de iarbă şi puf de sub mine... 

— Aiurea! se miră Tic. Nu vrei să schimbăm locurile? Eu am găsit şi nişte perne şi ţi 
le las ţie. Hai! 

— Trebuie să facem o trecere în revistă a adăpostului, propuse Victor. Să nu fie pe 
undeva vreo prăpastie sau vreo sălbăticiune... 

— Brrrrr! se înfiora Tic. Vrei să ne ţintuieşti în locurile în care sîntem... Eu stau pe 
nişte cetini... : 

— Deocamdată... Incuviință Victor. Să rămînem unde sîntem... Nu e chiar 
obligatoriu. Dar e interzis oricui să se apropie de uşă... In nici un caz... 

— Nu-i nevoie să insişti, spuse Ursu. Stau eu chiar în fața uşii. Nu se poate trece. 

— Ei na! dădu Dan semnalul răzmeriţei. Şi dacă mi se face poftă să ies la aer? Pe 
cinstea mea că am uitat vijelia... N-auzi cum bate la uşă? 

— Nu bate vijelia la uşă... Işi începu Ursu destăinuirea de groază, dar se opri în 
ultima clipă. Bate vîntul! R 

— Mai tîrziu, puțin mai tîrziu... li răspunse Victor. Da! Bate vîntul... Şi noi trebuie să 
ştim unde ne aflăm. O să facem o torță de hîrtie şi o vom ţine aprinsă. Şi ca să observăm 
tot ceea ce se află, eu cred că ar fi bine să ne fixăm fiecare cîte ceva. De pildă... Ticuşor 
să observe cu atenție acoperişul... Ursu să ne spună în ce stare se află intrarea, 
deschizătura bordeiului... 

— Eu sînt de acord să mă uit la plafon şi Ursu la intrare... acceptă Tic. Dar în cazul 
ăsta, Dan să se uite... N 

— Vrei să ştii cum arăţi! îl întrerupse Dan. In regulă... 

— Pe cuvîntul meu că la asta m-am gîndit! recunoscu Tic. Ţi-a prins bine vijelia. 
Dacă ai mai fi rămas puţin afară... 

— Dacă nu vă astîmpăraţi, se auzi vocea lui Ursu, vă promit că aduc tremurul şi 
spaima în bordei... Hai, Victor! 

— Asta era spaima: Victor? nu se putu abține Dan. 

Rise şi Ursu, ba chiar şi Tic, înfuriat că nu fusese mai prompt decit "mamă dragă". 
Numai Țombi scheuna fără încetare. 

— Va să zică, Tic va observa acoperişul, reluă Victor. Ursu va cerceta intrarea. 
lonel, peretele de care e rezemat... Dan şi Maria, podeaua... Mi se pare că fiecare aţi 
ajuns la capătul unei diagonale. Lucia... 

— Eu vreau să văd ce e cu zăpada asta, spuse Lucia. E mai înaltă decît mine. E ca 

o coloană... Şi tu, Victor? 

— Eu o să caut să văd pe unde sînt bagajele noastre, răspunse Victor. Şi o să le 
aranjez într-un loc anume... Bineînţeles, dacă se observă ceva deosebit... Sînteţi gata? 

— Sîntem gata, spuse Lucia. Dar nu ştiu cum ne vom obişnui cu lumina. O să orbim 
la început. Şi dacă se aprinde ceva?... Dacă ia foc bordeiul...? Brrrrr! vorba lui Tic. Oare 
n-ar fi bine să desfacem puţin uşa? 

— De uşă mă ocup eu! spuse sec Ursu. 

— Şi eu stau lîngă un bloc de zăpadă... Incercă Victor să-şi liniştească prietenii. 
Avem unde să stingem torțele. Am făcut trei şi le voi aprinde una de la alta. In primele 
clipe să ţineţi ochii întredeschişi... Ionel! Dă-mi chibriturile! 

Torța de hirtie se aprinse de la primul chibrit, dar flacăra ei arse ochii tuturor. Trecea 
prin pleoape. Instinctiv îşi duseră toţi mîinile la ochi. Numai Victor era obligat să sufere 
întreaga tortură. Cînd simţi arsura pe miini, aprinse cealaltă torță. Resturile de la prima le 
vîri într-o scobitură pe care o făcuse mai dinainte în zăpadă. Ridică torta cît mai sus, 
pentru a împrăştia o rază mai mare de lumină, dar răsună deodată vocea lui Tic: 

— Mai jos, Victor! Să nu ardă acoperişul... 

Cea de-a treia torță trecu din mînă în mînă, ca o ștafetă. Fiecare purtător îşi lumină, 
cu zgircenia cuvenită, împrejurimile. Nici nu mai ajunse înapoi la Victor. O stinse Lucia în 
malul de zăpadă de lîngă ea. 

— Acum e-acum! începu Dan. Mai întîi despre Tic: pare pus pe hartă, după cum 
arată cutele din colțul ochilor... Aşa! Lasă, că şi tu faci destule glume proaste... ei, vezi? 
Eşti sau nu eşti pus pe harţă acum?... Incep să-mi îngheţe picioarele, mamă dragă... Aşa! 
în partea mea sînt paie, puse anume pentru culcuş. Un strat gros cam de vreun sfert de 
centimetru. Patul ăsta de paie ar avea vreo doi metri şi jumătate pe doi metri. E lipit de 
perete... 

— N-are doi jumătate pe doi... îl întrerupse Ursu. Cam doi pe doi. Dar lîngă Maria 
mai este un pat de iarbă cam de aceleaşi dimensiuni... Aşa mi s-a părut... 

— Chiar aşa e, spuse Maria. 

Fiecare îşi relată observaţiile culese în timpul arderii celor trei torte, de hirtie, 
întregind imaginea generală a adăpostului. Se aflau într-un bordei săpat în pămînt cam la 
un metru adîncime, de forma unui dreptunghi cu laturile de patru şi cinci metri. Acoperişul 
se scîndură şi şindrilă, îndopat din belşug cu cetini şi paie, era susţinut de doi stilpi, unul 
la intrare, iar celălalt în fund, legaţi între ei printr-o bîrnă groasă, de care erau prinse, 
oblic, scînduri şi bîrne mai subțiri, înfipte în pămînt, de-a lungul malurilor. Intrarea 
bordeiului nu era chiar la mijloc, ci într-o parte, ca o fereastră, de-aceea evitaseră tinerii 
ciocnirea cu stîlpul de bază, şi de aceea o găsiseră mai greu. Cei doi stilpi care susțineau 
acoperişul aveau cam doi metri înălțime, iar între malurile bordeiului şi acoperişul de 
scîndură se împletise un gard de nuiele înalt cam de jumătate de metru. Deşi bordeiul era 
săpat la un metru adincime, nu se ajunsese încă la piatră, ceea ce o făcuse pe Lucia să 
emită ipoteza, acceptată şi de lonel, că toată zona aceea era fundul unui lac de munte 
astupat, cu timpul, de aluviuni. Zăpada se adunase numai la intrarea bordeiului: un 
morman compact, ca o pavăză interioară, făcut de cine ştie de ce vijelie trecută, care 
bătuse din faţă, dinspre miazăzi. lar într-un ungher se afla un maldăr de cetini de brad, 
din care se putea face un foc bunişor, după cum calculase Ursu. Dan se repezi s-o ia 
înaintea tuturor: 

— Ăsta nu-i bordei... Ăsta-i palat! Are de toate, ba chiar şi încălzire centrală... Nu-i 
aşa că vom face focul în centru, ca să ne bucurăm toţi de căldura lui? 

— Rezistăm pînă miine la răsăritul soarelui? întrebă lonel. Asta e esenţial! 

— De ce pînă la răsăritul soarelui? întrebă şi Lucia la rîndul ei. 

— Pentru că... Pentru că aşa mi-a spus cabanierul de la Poieniţa... se hotărî lonel. 
Vijelia are un singur moment de odihnă, mi-a spus el. Voi eraţi sus, după bagaje, nu l-aţi 
auzit. Vijelia nu se opreşte decit un ceas, două, la primul ei răsărit de soare. Asta-i o lege, 
zicea el. Dacă nu profităm de răsăritul soarelui... Dar de unde ştim noi cînd răsare miine 
soarele? 

— De asta ţi-e teamă? îl luă Dan peste picior. Dacă vrei neapărat să ştii, uite: chiar 
în clipa asta, Lucia poate să-ţi spună. Nu-i aşa, Lucia? 

— Mulţumesc de invitaţie!... Miine soarele răsare fix la ora şapte şi cincizeci şi trei 
de minute. 

— Numai să putem pleca, mormăi Ursu. Dar cînd l-ai auzit tu pe cabanier spunînd 
povestea asta cu răsăritul soarelui? 

— Dar nu înţelegi că nu-i vorba despre răsăritul soarelui? se bosumflă lonel. E vorba 

de primul răsărit de soare al vijeliei! Numai atunci îşi slăbeşte forța, pentru un ceas sau 
două. Asta a spus cabanierul. Şi tot ce-a spus pînă acum s-a adeverit... 

— Din păcate... îl completă Maria. Prin urmare, trebuie să rezistăm pînă miine 
dimineaţă la ora şapte şi cincizeci şi trei de minute. Numai că mie au început de pe acum 
să-mi îngheţe picioarele. Mă dor... 

— E foarte rău! se auzi vocea lui Victor. Fiecare să-şi scoată rucsacul şi să-şi 
învelească picioarele în el. Din tot ce avem, picioarele trebuie ferite cel mai straşnic. 

— Cum s-ar zice, profită Dan, se întoarce proverbul: unde nu-s picioare e vai de 
cap... Bine că li se face şi lor dreptate! Parcă spuneai ceva cu cetinile ălea de brad şi cu 
focul... 

— Mai întîi ar trebui să mutăm mormanul ăsta de zăpadă în uşă, răspunse vlăjganul 
după un moment de gîndire. II tăiem în cuburi mari şi facem o uşă pe cinste din el. Putem 
să lăsăm şi un geam pentru aerisire... Lasă, Ticuşor. Stai acolo! Voi n-aveţi ce căuta aici! 
Vino tu, Victor! în trei minute n-avem ce face... 

Victor înţelese că se întîmplă ceva grav la intrarea bordeiului, dar cînd ajunse acolo 
şi văzu în ce infern se află prietenul lui, îl cuprinse groaza. 

Fugărit de lupi sau de ideea că se adunase haita, Ursu abia avusese timp să-l 
azvirle pe Victor în bordei şi să ridice vraful de schiuri, cu o singură mişcare, în fața 
intrării bordeiului, pentru a baricada goana fiarelor. Schiurile nu erau înfipte în zăpadă, 
unul cîte unul, pentru a se transforma în stilpi foarte greu de clintit. Rezistenţa lor era un 
miracol şi se datora numai braţelor lui Ursu. In repezeală şi-n disperare, vlăjganul nu 
găsise altă soluţie de a asigura rezistenţa uşii improvizate, decit aceea de a-şi trece 
braţele prin legăturile de metal ale fiecărui schi şi de a trage apoi cu toată puterea în jos. 
Şi rămăsese aşa, în genunchi, cu braţele încordate, cu capul la două palme de uşa 
improvizată, încleştat, auzind şi aproape simțind fiecare urlet şi fiecare şuierat şi fiecare 
răsuflare a fiarelor de dincolo. 

— Sssst... îi căută el urechea lui Victor. Să nu ne simtă ceilalți. Ar muri de spaimă, 
săracii. 

Emoţionat, cutremurat, Victor îşi lipi capul de fruntea lui Ursu şi-i simți sudoarea 
înghețată. 

— Ssssst... continuă Ursu o clipă mai tîrziu. Mi-au scos năduşelile. Cred că mi s-au 
dublat bătăile inimii... Acum m-am obişnuit. Să vezi cum mă strîmb la ei printre zăbrele. 

Pe alocuri, schiurile erau îndepăriate, oferind crăpături subțiri prin care se putea 
vedea vînzoleala dihăniilor. In una dintre crăpături intrase laba unui lup şi se prinsese ca 
într-o capcană. Acolo rodeau cel mai tare jivinele. 

— Ssssst... Sînt o mulţime, fir-ar să fie! După laba asta, trebuie să fie nişte lupi 
giganţi, sau poate o fi intrat în capcană chiar şeful lor, ăla care ne-a aşteptat pe bordei... 
Hai să-l sacrificăm! Scoate cuțitul din buzunarul meu şi taie-i laba! Ai putere?... Dacă 
ăilalţi îl simt rănit, se reped asupra lui şi măcar scăpăm de unul... 

— Ce tot sporovăiți acolo? întrebă Dan foarte intrigat. Dacă nu mi-ar fi atît de bine în 
puful ăsta... 

— Toată lumea rămîne la loc! strigă Victor, aproape cu răutate în voce. Mai bine 
apăraţi-vă picioarele! 

Scoase cuțitul din buzunarul lui Ursu, îi dibui resortul şi apăsă. Apoi cu mîna 
tremurîndă întinse lama spre crăpătura prin care se zărea o pată neagră agitîndu-se. 
Simti imboldul lui Ursu din umeri. Lama întiîlni rezistență. Apăsă tare, cu răutate. Urletul 
de durere din partea cealaltă sparse canonada vijeliei şi-l făcu pe Ţombi să scheune 
prelung. Schiurile zăngăniră, iar laba tăiată de lama ascuţită ca bricul căzu chiar la 
picioarele lui Victor. 

— Ssssst... Bravo! Dacă se satură şi pleacă, mîine dimineaţă ieşim şi noi din 
mormînt... Dă-i drumul, că nu mai ştiu ce se întîmplă cu braţele mele şi mai ales cu gitul. 
Trebuie să mă freci după ce scap. Are Lucia alcool... 

Victor folosi cuțitul la tăiat cuburile de zăpadă. In scurtă vreme, mormanul uriaş se 
prefăcu în cuburi mari şi, încetul cu încetul, cuburile se uniră într-un perete gros, de 
aproape jumătate de metru. Cînd peretele ajunse sus, la două palme de bolta deschiderii, 
abia atunci Ursu îşi eliberă braţele din kandahare. Prin ferestruica rămasă, trase înăuntru 
schiurile, unul cîte unul, apoi le aşeză în spatele uşii ca nişte baricade, ca nişte zăvoare 
uriaşe. Chiar dacă ar fi pătruns prin zăpadă, sfredelind-o, fiarele ar fi fost oprite de uşa 
formată din baricadele orizontale. In sfîrşit, putea şi el să respire aer, nu duhoarea 
sălbăticiunilor. a 

— Psssst... făcu el pentru ultima dată. Am scăpat bine. Inseamnă că sînt ocupate cu 

ospăţul... Am găsit laba... A cui este: a mea sau a ta? Eu am prins-o în capcană, tu ai 
tăiat-o... 

Incetul cu încetul, atmosfera din bordei se schimbă, începură glumele, nu mai 
răsunau riîsete demente, ci risete de toate zilele, chiar şi Țombi se mai liniştise, după ce 
Ursu îi trecuse de citeva ori pe la nas laba însîngerată a fostului şef de lupi. E adevărat 
că în centrul bordeiului, de fapt mai aproape de uşă şi de fereastră, se aprinsese şi un 
foc, care nu împrăştia numai fum. Bordeiul se încălzise, tinerii începură să moţăie, unii se 
şi visau în zori pornind printr-un coridor de linişte spre căldură, spre o casă care să-i 
primească prieteneşte. Dar pe la miezul nopții se auzi o bubuitură prelungă, îngrozitoare. 
Munţii se scuturau de zăpadă. 

— Nu bei şi dumneata un pahar de vin? îl întrebă lordan pe cabanier. Exceptional 
vin! Vechi şi autentic... 

— Mulţumesc... răspunse cabanierul cu politeţe convenţională. M-am obişnuit cu 
vinuri mai ieftine, cu vinuri care se beau, nu care se gustă. Cel negru, pe care-l gustați 
dumneavoastră, mergea mult mai bine la grătar... 

lordan se uită spre el ostentativ, dar tot nu-şi lepădă ochelarii. Mîncase fără să şi-i 
scoată. 

— Dumneata cam vrei să impui nişte lucruri, spuse lordan... Arunci, aşa din coadă, 
parcă la întîmplare, subiecte de discuţie... Ai vrea să ne faci să întrebăm: ce înseamnă a 
gusta, ce înseamnă a bea, la ce se potriveşte mai bine vinul negru sau cel alb, ce se 
înțelege prin vinul ieftin... O mie de subiecte cu care să treacă vremea... Şi toate să pară 
întîmplătoare, plecate de la noi... 

Cabanierul făcu o mutră de om copleşit de puteri prea mari, recunoscîndu-şi parcă 
neputinta, inferioritatea: 

— Eu nu vreau altceva decît să-mi servesc clienţii... Vorbele cuminţi fac şi ele parte 
din serviciu... N-o să spuneţi dumneavoastră că am sărit măsura!... Se mai poate întîmpla 
şi altfel; nu ştiu cine aruncă o piatră şi nu ştiu cîți înţelepţi... 

— la stai, domnule, puţintel! îl opri Liviu lordan. Galopezi prea repede. Cum vine 
asta: nu ştii cine aruncă o piatră şi nu ştiu citi înţelepţi încep s-o caute? Cum vine asta?... 
De ce într-un loc foloseşti pronumele şi în celălalt numeralul... Asta nu-i egalitate, 
domnule! la spune! De ce? 

— Nu pricep... răspunse cabanierul. Eu am spus o vorbă, dumneata o răsuceşti pe 
toate părțile, cu pronume şi numerale. De unde să ştiu eu... 

— Sigur că nu ştii... Nu ştiinţa te-a obligat să foloseşti pronumele şi numeralul, ci 
instinctul, domnule. De ce n-ai folosit egalitatea, domnule? De ce n-ai spus: un prost 
aruncă o piatră, sau un nebun aruncă o piatră... Din cauza instinctului, domnule. Te 
refereai la dumneata, la vorbele pe care le serveşti clienţilor, şi fără să-ţi dai seama ai 
folosit pronumele, ca să nu te insulti singur... Asta-i instinctul! E foarte clar? 

Cabanierul stătea rezemat de tejghea şi privea parcă nepăsător spre clienţii care 
încercau să-l tulbure. Fuma lacom, întotdeauna avea o ţigară în gură. 

— Dacă doriţi cu tot dinadinsul, pot să tac, se retrase el. Eu nu v-am căutat nici o 
pricină... 

— Fumezi mult... spuse ca o constatare Liviu lordan. Dar probabil că asta ţi-o spune 
oricine te vede două ore în preajma lui... Sau, hai să zicem: patru ore. Da... Vezi, 
domnule! Eu puteam să-ţi spun asta fără să te văd, fără să te cunosc. Sau, hai să zicem 
la... cît a trecut de cînd am sosit?... Patru ore?... Puteam să ţi-o spun la patru ore după ce 
te-am văzut, chiar fără să stai în preajma mea! Fără să stai vizibil în preajma mea... Nu 
simţi, domnule, din formularea frazei, nimic? 

— Dumneaita ai chef de vorbă şi de discursuri şi măcar de unul care să bată din 
palme! explodă cabanierul. 

— Aha! Treci la ofensivă ca să pară grosolane acuzaţiile mele! Eşti tare, domnule! la 
spune! Ce-ai căutat în camera de vizavi? Ai fost de două ori acolo, în timp ce noi 
vorbeam. Te-ai aşezat ca la teatru în aer liber: nevăzut şi cu ţigara în gură. 

Cabanierul scăpă o pufnitură de ris, ca o răsuflare: 

— Dumneaita eşti pus pe ceartă. Incă n-a ieşit vijelia din oasele dumitale... Cauti 
pricină... sigur c-am fost în camera de vizavi. Atunci cînd v-am văzut luptîndu-vă cu 
indicatorul. Am intrat ca să v-o pregătesc. Am uns şi balamalele ca să nu scîrțiie. O fi 
rămas, poate, şi miros de tutun... 

Petric ar fi vrut să-i spună lui lordan: "Ai văzut dumneata? Tocmai la asta nu ne-am 
gîndit...", dar îi observă pumnii încleştaţi scăpărînd mai dur ca niciodată. De aceea luă o 
atitudine de judecată şi începu să-l măsoare pe cabanier: 

— Va să zică aşa, domnule... 

— Ce-nseamnă acest "va să zică aşa?" întrebă cabanierul cu aceeaşi nepăsare 
iritantă în voce. 

— Inseamnă că ai răspuns perfect! interveni Liviu lordan. Absolut perfect! Şi pe mine 
perfecțiunea mă incomodează, domnule, mă nelinişteşte... E foarte clar? 

— Eu vreau să tac, răspunse cabanierul. Sînt destule chestii perfecte pe lume cu 
care te poți dumneata certa. Dar nu înţeleg de ce-mi cauţi ceartă?... Faci teorii cu 
egalitatea, că-i nu ştiu ce cu pronumele sau cu numeralul, dar de fapt sustii neegalitatea 
de cînd ai intrat aici... Eu nu zic că oamenii nu se pot ciondăni, dar dumneata azvîrli cu 
piatra ca să provoci cearta, şi asta nu-i egalitate, domnule... 

— Gata?! întrebă surprinzător de calm Liviu lordan. 

— Nu e gata! spuse celălalt, cu un vag tremur de enervare în glas. Nu-i egal, 
domnule, nici atunci cînd unul e chemat gol în fața altuia îmbrăcat, ca să i se dea lecţii de 
morală... 

— Pe cine vezi dumneata gol? întrebă lon Petric. 

— Intr-un fel, pe dumneata! răspunse ironic lordan. Dar gazda noastră se gîndea la 
altceva: eu sînt îmbrăcat şi dumnealui e gol. Şi ce e cu asta, domnule? 

— Nu-i nimic, dacă ăla care e îmbrăcat nu face pe moralistul şi nu provoacă, spuse 
în silă cabanierul. Dacă m-ati fi găsit mascat în Moş Crăciun, cum v-aţi fi simţit? 

— Ne-am fi simţit foaaaarte bineee, îşi lungi vorbele Liviu lordan. Dacă dumneata 
crezi că ochelarii sînt o mască... Poftim! l-am scos! 

Vorbise repede, parcă ar fi poruncit altcuiva. Dar cabanierul îşi întoarse încet capul, 
ca şi cum ar fi săvirşit o obligaţie neplăcută, îl privi o secundă pe omul cu fața mică, fără 
ochelari, apoi ridică din umeri, scăpînd iarăşi, din piept, o pufnitură de ris, ca o răsuflare: 

— Te-ai ferit atîta, că mi-am închipuit nu ştiu ce... Crezusem că eşti vreunul dintre 
cei care-şi au chipul prin ziare... 

Liviu lordan îşi descleştă încet pumnii. Miinile i se desfăcură pe masă, uriaşe, ca 
două farfurii. Cabanierul săvirşise, în sfîrşit, prima greşeală. 

— Şi de unde ştii dumneata că nu sînt unul dintre aceia...? întrebă el, rar, făcînd 
pauze după fiecare cuvînt. 

— Asta am zis-o şi eu aşa... 

— Nu! N-ai zis-o aşa! îl ţintui Liviu lordan. Ai gîndit că trebuie să spui aşa! lar aici se 
ascunde o siguranță inconştientă. Dacă nu-i cunoşti pe toţi cei cărora le apare fotografia 
în ziare, cînd poţi să spui despre cineva că nu i-ai văzut fotografia în ziare? Cînd, 
domnule?... Că doar nu citeşti toate ziarele care apar... Cînd îl cunoşti, domnule! Cînd ştii 
cine este, cînd ştii că nu putea să-i apară fotografia!... Stai, domnule! Stai, că știu ce vrei 
să spui. Vrei să spui că nu mă cunoşti, că nu m-ai văzut niciodată. Păi asta-i încurcătura 
în care ai intrat! Contradicţia asta, domnule! Cum poţi dumneata, fără să mă cunoşti, să 
spui că nu mi-ai văzut fotografia în ziare?... 

— Am spus că... am zis-o şi eu... aşa... începuse să se bilbiie cabanierul. De ce să 
despicăm...? 

— Nu despicăm nimic! îl întrerupse brutal Liviu lordan. De ce nu recunoşti, 
domnule?... De ce nu recunoşti că ai aflat, adineauri, anumite lucruri care te fac să 
bănuieşti cine sînt... Şi cel care îţi închipui că sînt nu putea să aibă fotografia în ziare; nu 
putea să fie decit ceea ce ai auzit că este: un om care caută, un om care nu trăieşte decît 
pentru a căuta. Dumneata ştii cine sînt, ştii ce vreau, ştii ce caut... Poate că nu ştii de 
cînd te caut?... De douăzeci de ani! 

Cabanierul îşi pierduse cumpătul: 

— Ce tot mă înnebuneşti, domnule? De unde să știu eu cine eşti? De unde să știu 
eu ce cauţi dumneata? De cînd ai venit, tot mă freci ca într-o moară, tot mă strecori şi mă 
cauţi... Ce vină am eu că ai dumneata idei fixe? Caută-ţi alți clienţi! 

Liviu lordan era mulţumit. Degetele lui răsfirate loveau uşor masa, fără zgomot. 
Petric recunoscu gestul şi azvirli priviri rele şi ascuţite spre cabanier: 

— Gurrrrra! Hotărîm noi ce trebuie să spui! Apropie-te de noi! Mişcă-ţi picioarele, 
domnule! N-auzi? 

Cabanierul parcă nici nu-l auzise. Rămase lipit de tejghea. Numai mîna lui urca lent 
spre gitul unei sticle. 

— Incepi să fii nerod, domnule! îi spuse lordan ridicîndu-se de la masă. Ştii mai bine 


77 


decît mine că în pustiul ăsta sîntem numai noi trei. Dar trebuie să mai ştii ceva: nimeni nu 
are habar că am urcat aici. Cei care au coborit nu ne-au văzut. Ei! începe să fie clar? 

Cabanierul apucă sticla şi turnă din ea într-un pahar. Bău cu mîna stingă. Dreapta 
dusese sticla sub tejghea, într-un gest firesc, de gospodar. Dar degetele eliberate 
căutară, găsiră şi strînseră cu putere capul metalic al unui sifon. 

— Mi s-a părut mie curios telefonul ăla la miezul nopții... Işi aminti cabanierul. Şi 
toată chemarea aceea grabnică. Dar nu m-am gîndit că se pregăteşte o lovitură aici... N-o 
să găsiţi mare lucru. Cîteva sute de lei. Şi nişte provizii pe care nu prea văd cum o să le 
duceti jos... Altceva... 

— N-o întoarce, domnule! Nu fi nerod, domnule. Dă drumul sticlei, dă drumul armei, 
domnule! Auzi?... Ce poţi să ai acolo sub tejghea? Un cuțit... Un topor... Un sifon... Astea 
nu-s arme, domnule... Auzi? 

Liviu lordan înainta cîţiva paşi, dar nu spre tejghea, ci oblic, spre uşa care dădea în 
antreu. Parcă înțelegîndu-i intenţia, lon Petric porni spre cealaltă uşă, care dădea spre 
dormitoare. Cabanierul nu mai avea unde să se refugieze. 

— Nu vreau să te împuşc, domnule... continuă Liviu lordan, scoțînd pistolul de sub 
pulover. Dumneata ridică mîinile încet şi aşază-ţi-le pe creştetul capului. Chiar dacă ai un 
pistol, nu te poţi salva. Unul dintre noi doi tot te va doborî. Hai! 

Ultimul cuvînt şuieră ca un proiectil. Cabanierul îşi ridică încet mîinile, împreunîndu- 
şi-le pe creştetul capului. 

— Acum ieşi de-acolo! porunci lon Petric. Aşază-te pe scaunul de lîngă sobă. Şi să 
nu cobori mîinile de pe creştet... Ca să fie foarte clar! 

Liviu lordan îl aprobă cu un zîmbet ironic. Cabanierul se supuse. leşi de după 
tejghea şi păşi rar spre locul pe care i-l indicase lon Petric. Colosul se luă după el şi îi 
controla, în mers, buzunarele şi ascunzişurile posibile pentru o armă. Nu găsi nimic. Abia 
după aceea îi făcu semn să se aşeze pe scaun. . 

— Nu! se opuse Liviu lordan. Stai în picioare. In poziție de repaus, ca la armată în 
fața superiorului... Taci! Ştiu ce vrei să spui: ce-ai spus mai adineauri... cîți bani sînt în 
casă... Nu-ţi stă bine în rol de nerod. Nu ţi se potriveşte, domnule, îţi propun să dăm 
cărțile pe faţă! 

Cabanierul îşi schimonosi figura pentru a-şi dovedi neputinta. Dacă n-ar fi fost în 
poziția aceea obositoare şi caraghioasă, ar fi ridicat simplu din umeri: 

— N-am ce să fac... răspunse el. Aţi urcat aici cu nişte idei fixe. Singura mea 
nădejde este că n-o să ucideți un om nevinovat. Numai un nebun ucide de pomană... 

— Da, domnule! spuse lordan aproape în şoaptă, venind către el. Numai un nebun 
poate să ucidă inutil. De-aceea, domnule, îți dau cuvîntul meu de onoare că nu sînt 
nebun şi că nu te voi ucide nevinovat... 

Pentru prima dată, muşchii tresăriră pe faţa cabanierului. Şi parcă dîndu-şi seama 
de slăbiciunea de o clipă, faţa i se înroşi imediat, iar vocea îi deveni rugătoare: 

— Mi-e teamă, domnule. Mi-e teamă că vei ucide... 

— De ce? şuieră Liviu lordan. Pentru că mă crezi nebun, sau pentru că n-ai 
încredere în cuvîntul meu? 

Cabanierul închise ochii. Omul din faţa lui era un diavol. Intra în el ca o boală şi 
începea să cotropească. Nu-l putea respinge, orice rezistenţă se transforma în prăbuşire. 

— Mi-e teamă, domnule, cum să nu-mi fie? începu cabanierul. Nu mă cunoşti, nu te 
cunosc. Vii aici purtat de nişte idei fixe. Crezi că sînt nu ştiu cine care trebuie ucis... 

— lar vrei să mă abati pe o potecă lăturalnică... îl dibui Liviu lordan. Dacă veneam 
să te ucid, de ce n-am făcut-o? De ce nu te-am ucis pînă acum?... Ştii dumneata pentru 
ce am venit... Ți-am dat cuvîntul că nu te voi ucide nevinovat! De ce ţi-e frică, domnule? 

Cabanierul nu răspunse. larăşi simţi fiori în ceafă şi iarăşi închise ochii. 

Liviu lordan începu să se plimbe nervos prin sufragerie. Nu izbutea să răspundă la 
cea mai simplă întrebare: "De ce-i era teamă cabanierului?" O anumită teamă îl făcea pe 
cabanier să nu joace cu cărţile pe faţă, aşa cum se întîmplase cu lon Petric. De unde 
provenea această teamă? Să fi ajuns singur la descoperirea tainei? Să posede el un 
anumit amănunt, de o importanță extremă, pe care nu-l mai ştia nimeni altcineva? De ce 
se ferea?... | se părea că pentru prima oară pleacă la atac fără să ştie cum să-l ducă şi 
fără să ştie cum se va sfirşi. Trebuia totuşi să pornească atacul! 

— Te numeşti Paul Bălan... începu el. De ce ţi-ai schimbat numele? Cum ai ajuns 
Paul Balău? 

— Nu mi-am schimbat numele, răspunse cabanierul. Paul Balău e numele 
adevărat... 

— Vrei să spui că numele celălalt: Bălan, provenea dintr-o eroare? Asta trebuie să 
înțeleg... 

— Chiar aşa este. Mi s-a dat un nou buletin, cînd s-a dat la toată lumea, şi s-a trecut 
numele adevărat de pe actul de naştere. Eu nici nu mi-am dat seama... 

— Inteleg... spuse Liviu lordan. Ştii că aşa ceva este aproape imposibil de verificat. 
Dar nici nu interesează dacă era greşit vechiul buletin sau dacă s-a greşit ăstălalt. Princi- 
palul e că te-ai numit odată Paul Bălan. De cînd ţi-ai schimbat numele... adică de cînd 
porți numele ăsta: Balău? Am revenit special asupra întrebării ca să nu-ţi închipui că-ţi 
întind o cursă. 

— Am primit noul buletin acum... douăzeci de ani... De-atunci s-au mai schimbat o 
dată buletinele... 

— Hopa! făcu Liviu lordan. La asta nu m-am gindit. Prin urmare, acum douăzeci de 
ani, ţi-ai schimbat dintr-un anumit motiv buletinul!... Incă nu mă interesează motivul. 
Vreau să precizezi cum te-ai numit pînă acum douăzeci de ani cînd ţi-ai schimbat 
buletinul? 

— Paul Bălan... Tot timpul... 

— De cînd te-ai retras în munti? Vreau răspunsuri foarte precise. Ca să fie clar, 
foarte clar! 

— De douăzeci... şi doi de ani. Imediat după terminarea războiului. Am avut un 
accident şi... 

— Ce meserie ai avut înainte de a urca în munţi? 

— Am fost şofer... 

Liviu lordan încuviinţă, clătinîndu-şi capul: 
spus c-ai avut un accident... în fata Gării de Nord, pe Calea Griviței, lîngă un chioşc cu 
răcoritoare... 

Cabanierul îngălbeni. Tremura, sau clătina capul repetînd o afirmaţie? Era greu de 
răspuns. 

— Ai fost transportat la Spitalul 303, la fostele grajduri regale, în Cotroceni. Cu dublă 
fractură de claviculă şi cu cîteva coaste rupte. Celelalte răni erau superficiale... 
Convalescenţa ai petrecut-o într-un sanatoriu de cîmpie, lîngă Slatina... ai stat acolo, ca 
invalid de război... pentru că aşa ai aranjat lucrurile... pînă în octombrie... Pe urmă ai 
dispărut. Ca să dau de dumneata, am umblat cincisprezece ani de zile prin toată ţara... 
Am căutat toți oamenii cu care ai stat în pavilion, vreo treizeci de răniți... fiecare cu altă 
adresă, cu altă profesiune, mutîndu-se dintr-un oraş în altul... şi numai doi dintre ei, cu 
care te împrieteniseşi, mi-au povestit despre mama dumitale şi şi-au amintit numele 
satului în care trăia. 

Şi Paul Bălan şi lon Petric ascultau ca fascinaţi povestea lui lordan. 

— Da, domnule... continuă el. Cînd am ajuns în satul dumitale, n-am mai găsit nici 
un Bălan. Mama dumitale murise de trei ani şi nimeni nu ştia unde eşti. Cei mai mulți 
credeau c-ai plecat din ţară. Mai aveai un văr care lucra într-o mină de lîngă Vatra Dornei, 
într-o mină de mangan. Am mers pe urmele lui prin tot felul de mine şi şantiere, prin toată 
țara. Ajungeam întotdeauna mai tîrziu cu cîteva luni. La Comăneşti, am ajuns chiar la 
citeva zile după ce a plecat. L-am găsit la Uioara. El mi-a spus că eşti cabanier în 
regiunea asta. li părea rău, săracul, că nu-mi poate da adresa, dar nu te mai văzuse de 
vreo opt ani. Nu ştia că-mi dă prima şi singura veste despre dumneata... Asta s-a 
întîmplat cu cîteva luni în urmă... Nu-ţi fie teamă, că am ştiut eu cum să vorbesc cu el. 
Nici nu ştie cine sînt, a şi uitat că a vorbit cu mine... L-am tras de limbă, domnule, fără să 
simtă, şi l-am întîlnit întîmplător la o circiumă... Să n-ai nici o teamă şi nici o nădejde. 
Nimeni în lumea asta, cu excepţia celor care sînt aici, nu ştie că eu te caut pe 
dumneata... Mai este cineva care ştie, dar nu știe cine sînt eu. Am luat toate măsurile, 
domnule. Ca să fie foarte clar!... Ți-am spus toate acestea ca să-ţi intre bine în cap că nu 
voi da nici un pas înapoi. Jumătate din anii pe care-i am, i-am petrecut numai în căutări. 
N-am fost nimic, domnule, înțelegi?... Nimic! Un om care caută, nu unul care mănîncă şi 
doarme, care se duce la cinema, care iubeşte, care ride, care citeşte ziarul. Am fost un 
om care caută. Căutam în fiecare mişcare pe care-o făceam, în fiecare minut pe care-l 
trăiam... Asta e, domnule: căutam! La început am crezut că în cîteva luni voi termina 
căutarea, pe urmă am mai adăugat cîteva luni, aşa cum face omul cînd are o întîlnire şi 
se hotărăşte să mai aştepte cîteva minute, şi iar cîteva minute, pînă pleacă. Eu mai 
adăugam luni, şi alte luni, şi pe urmă ani, şi alți ani, pînă mi-am dat seama că nu mai pot 
pleca. Investisem prea multă căutare ca să mai pot renunţa. Era ca o greutate care 

trăgea într-o balanță. Nu mai puteam să renunţ. Şi nici n-aş fi fost în stare. Îmi intrase 
căutarea în sînge... Ani? Douăzeci şi trei... Intelegi, domnule? Mi se lăsase un testament, 
pe patul de moarte mi s-a lăsat... 

Cabanierul se dădu un pas înapoi, alungat de groază, de o teroare căreia nu putea 
să i se împotrivească. Liviu lordan era într-o asemenea stare, că nici nu-i observă 
mişcarea, închisese ochii şi aştepta să se liniştească. Vocea îi deveni iarăşi lucidă şi 
fermă: 

— Acum ştii mai bine, domnule. Ştii că nu voi da înapoi nici un pas, ştii că nu pot să 
dau înapoi... Nu mai are rost să te ascunzi... Cînd l-ai cunoscut pe George lordan? 

— Niciodată! răspunse prompt cabanierul. 

— Poate că l-ai cunoscut sub alt nume? insistă Liviu lordan. Poate n-ai reţinut că şi 
pe mine mă cheamă lordan? 

— Ba da... răspunse cabanierul. 

— Numele dumnealui l-ai reţinut? întrebă într-o doară Liviu lordan. 

— Mi se pare că... Petrescu sau... cam aşa ceva. 

— Atunci de ce spui că nu l-ai cunoscut pe George lordan? 

— Ce-are a face una cu alta? Pe dumnealui l-am cunoscut, pe domnul Petrescu, 
sau cam aşa ceva, dar pe George lordan nu l-am cunoscut. Dacă ar fi venit şi el la 
cabană... 

— De unde ştii că n-a fost la cabană? 

— Dacă dumneata vrei să faci glume cu mine!... Cum să vină la cabană? 

— Dar de ce să nu vină, domnule, la cabană? întrebă apăsat Liviu lordan, ridicîndu- 
se ameninţător de pe scaun. De ce să nu urce la cabană ca tot omul? De unde ştii 
dumneata că n-a fost şi el printre miile şi zecile de mii de oameni care s-au perindat prin 
cabanele din țara asta? 

Cabanierul îşi dădea seama că făcuse o greşeală copilărească. Oare o mai putea 
repara? 

— Poate că o fi fost, dar nu l-am cunoscut... se retrase el nesigur, încordîndu-şi la 
limită atenţia. 

— Nu, domnule! lovi celălalt. Ştii bine că nu putea să urce la cabană. Poate că ştii 
mai bine decît mine, sau poate că ai ştiut înaintea mea... Cum să vină la cabană? Sigur 
că ţi se părea o glumă. Cum să urce din mormiînt la cabană?... Atunci de ce spui că nu-l 
cunoşti, domnule? De ce spui că nu l-ai cunoscut? De ce numele lordan l-ai reținut? De 
ce l-ai reţinut din prima clipă, fără să ţi-l repete cineva? De ce nu l-ai reținut şi pe al 
dumnealui?... Cum să vină la cabană!... Dacă ştii că George lordan e mort, de ce te 
încăpăţinezi, ca un nerod, în a susţine că nu l-ai cunoscut? 

— N-am spus nimic, domnule. Dumneata spui totul. Dacă-i pe teorie, pot să zic şi eu 
că am aflat de la nu ştiu cine că George lordan a murit. Nu ştiu nimic. Nu l-am cunoscut. 

— Acum e prea tirziu! îl privi cu dispreţ Liviu lordan. Inţelegi, domnule? Pentru mine 
e prea tîrziu, nu pentru dumneata. Dumneata poți să cauţi cîte prostii vrei. Ai şi început să 
te aperi prosteşte, cu încăpăţinări de copil: nu ştiu nimic... nu l-am cunoscut... Acum ştiu 
eu, ştiu că nu pot să greşesc! Am obținut de la dumneata o mie şi una de dovezi şi mai 
ales încăpăținarea asta de la urmă! Mi-a fost pe undeva teamă că ar putea să fie o 
coincidenţă, o teamă minoră, domnule, a mia parte dintr-un adevăr sigur. Dar acum, gata! 
A dispărut şi fărîma aceea... Dumneata eşti cel de-al doilea! înţelegi? într-o zi, la 
începutul lui iulie, a doua zi după ce ai plecat cu maşina spre un anumit loc din Bucureşti, 
la ora unsprezece şi jumătate, ai avut întîlnire cu George lordan, în faţa Gării de Nord, pe 
Calea Griviței... Erai îmbrăcat în cămaşă albă, cu pantaloni de doc... 

— Nu-i adevărat! strigă Paul Bălan. E o cursă! Nu m-am întîlnit cu nici un George 
lordan. Poate că ne-am refugiat toți trei acolo, la întîmplare, şi a căzut casa peste noi. N- 
am avut întîlnire cu el... Nu l-am cunoscut... 

Liviu lordan se întoarse către lon Petric: 

— Adu funia, de sus, din rucsacul meu. Il ajutăm noi să-şi refacă memoria. O să-şi 
amintească şi laptele supt de la maică-sa... 

Paul Bălan nu opuse nici o rezistenţă cînd cei doi oaspeți începură să-l lege. Se lăsă 
moale ca o cîrpă. Fedeleş, ca o mumie, fu rostogolit în antreu, iar acolo i se legară 
picioarele de un stîlp. După un timp, gerul începu să-i trezească amintirile. 


CAPITOLUL VI 

Gerul îndurat, spaima, oboseala şi căldura răspîndită în tot bordeiul de focul de 
cetini, supravegheat şi întreținut cu schimbul, îi adormiseră pe cireşari. Trecuse de miezul 
nopții şi venise rîndul lui Victor să facă de gardă, după lonel. Focul abia mocnea. 
Maldărul de cetini era pe sfîrşite. Victor arunca din cînd în cînd cîte-o crenguţă în foc, mai 
mult pentru a păstra o geană de lumină în adăpostul de sub pămînt şi a auzi piriiturile 
acelor de brad. Cînd flacăra ajungea la apogeu, îşi plimba privirile peste paturile de iarbă. 
Lucia şi Maria dormeau una lîngă alta, amîndouă cu picioarele în rucsac. Braţul Mariei se 
odihnea pe braţul Luciei. Alături de Maria se întinsese Tic, în diagonală, cu picioarele 
spre foc şi cu capul spre soră-sa, iar Țombi adormise, în sfîrşit, cu botul pe ceafa 
neînfricatului său stăpiîn. Pe celălalt pat de iarbă dormeau: Dan, lonel şi Ursu. Dan cu 
capul împins în perete, lonel legănîndu-se şi răsuflînd şuierător, Ursu frămîntîndu-se 
mereu, întorcîndu-se şi pe o parte şi pe alta, sau ridicîndu-se uneori în capul oaselor. 

Cam la un sfert de oră după ce intrase Victor în schimb, apăru şi Ursu lîngă foc. 

— Nici nu pot să mă gîndesc la somn, şopti vlăjganul. Abia am aşteptat să adoarmă 
toţi, şi acum lonel. Tu auzi? Simţi? Vijelia s-a întețit... Şi dacă ar fi numai vijelia... N-avem 
nimic, nici fărîmă de piine... Dacă n-ar fi luat Lucia sandvişurile, muream de foame... Şi 
nici foc nu mai avem din ce să facem... 

— Ba foc am mai avea din ce să facem, răspunse Victor, tot în şoaptă. Gărduleţele 
ăstea de nuiele ne ajung pentru cîteva zile. Tot nu folosesc la nimic. Dar cu mîncarea e o 
nenorocire. 

— Oare cît am putea să rezistăm fără hrană? 

— Cam tot atitea zile cît va ţine focul, adică vreo două, trei zile. Toate nenorocirile 
se vor abate odată... Ssssst! 

Se auzeau foşnete într-un pat. Victor aruncă o crenguţă în foc şi la flacăra ei îl zări 
pe Tic în capul oaselor. 

— Mizerabilul ăsta... se scuză Tic în şoaptă. lar a început să scheune. Tocmai cînd 
visam că mănînc cîrnaţi de porc şi răcituri. Nici n-am apucat să simt gustul usturoiului. 
Jigodia... 

Victor era atit de înduioşat (dar mai ales Ursu, care n-avea însă voie să-şi trădeze 
prezenţa, acolo lîngă foc), încît îi venea să se ducă la el şi să-i mîngiie părul ciufulit şi plin 
de paie. Se mulţumi să-i facă un semn de "somn uşor”, apoi rămase iar nemişcat 
aşteptînd să adoarmă ciufuliciul. 

— Tu crezi că lupii s-au săturat cu ăla? întrebă Victor în şoaptă cînd îl simţi pe Ursu 
iarăşi lîngă el. 

— Tare mi-e teamă că nu... Dacă e capul haitei, ne-am dus. Cred că nici nu s-au 
atins ceilalţi de el. Fără un picior e încă puternic şi ceilalți ştiu că-i mai poate conduce. De 
asta mi-a fost teamă... Aşa am citit nu mai ştiu pe unde. Cînd cade unul dintre ei rănit, îl 
sfişie cît ai zice peşte, dar am citit că se supun întocmai capului haitei... Scîrboase şi 
crude jivine! Cînd atacă o stînă, nu ucid numai oile pe care le fură şi le mănîncă. Fac un 
adevărat măcel. Ucid totul. Sute de oi. Numai din pofta de a ucide... De aceea am sărit 
asupra ăluia singuratic. Cred că l-aş fi sugrumat... 

— Oare sînt mulţi? se cutremură Victor. 

— După bocănituri şi urlete parcă erau sute. Brrrr! Nu ştiu, Victor. Dar parcă mai 
contează dacă sînt cinci sau douăzeci! Sau o sută... Au simţit pradă bună în bordei şi n-or 
să se mişte de-aici chiar dac-ar muri de foame. Sau dacă-s mai mulţi, se împart. Unii 
rămîn, alţii pleacă în căutarea altor prăzi... Numai că pe-aici, în afară de noi, nu prea văd 
ce-or să găsească... Eu aşa îmi închipui, cam asta le trece prin mintea lor de jivine 
scîrboase: fraților! am dat lovitura!... Singura noastră şansă e să stea vijelia şi să înceapă 
oamenii să bată iarăşi drumurile... Sau să pornească vreo ceată de vînători după lupi... 
aşa cum se întîmplă pe vremea rea... 

— Nu rezistăm pînă atunci, aici... spuse Victor. Tu ştii la ce oră a început vijelia? 
Exact cînd ne-a spus cabanierul... Şi tot el ne-a spus că va ţine cel puţin o săptămînă. 
Cel puţin, Ursule! Cum putem să rezistăm în bordeiul ăsta o săptămînă? Chiar dacă n-ar 
fi lupii ăştia la pîndă şi tot ar fi greu pînă la primul adăpost mai ca lumea, pînă la cabana 
Izvoarele, unde ne-a sfătuit cabanierul de la Poieniţa... Şi ştii de unde ni se trage toată 
nenorocirea asta? 

— Ştiu... îşi aminti Ursu. Dacă nu ne-am fi grăbit să-l salvăm... Oare n-ar fi putut 
scăpa singur din prăpastia ăia? 

— Să scape singur?! se înfioră Victor, amintindu-şi poziţia în care-l găsise pe 
cabanierul de la Izvoarele. Numai dacă s-ar fi trezit, Ursule... ştii, mi-a fost ruşine să 
spun... numai dacă ar fi căscat în leşin, sau dacă i-ar fi căzut un bulgăraş de zăpadă pe 
spate, şi s-ar fi prăbuşit... Ufff! Ştii cum stătea deasupra prăpastiei?... Dacă ar fi avut o 
batistă în buzunarul de la piept, sau un inel în deget, ar fi căzut... Zău că nu exagerez... 
Probabil că s-a certat cu nevasta... dar să-l lăsăm dra... adică să-l lăsăm în plata 
Domnului... Noi sîntem într-o situaţie mult mai disperată decit a lui... Pentru că pe noi nu 
are cine să ne salveze... 

— Dac-am putea profita de răsăritul de soare al lui lonel! spuse Ursu înfuriat de 
groaznica neputinţă pe care-o simţea pretutindeni în jur. O oră sau două ore de urcuş... 

— E fantastic, Ursule! Acum îmi amintesc harta în toate detaliile. Nu numai regiunea 
asta. Toată harta. Parcă o văd în faţa ochilor. Fiecare cută, fiecare vale, fiecare înălțime... 
Oare cum de nu ne-a trecut prin cap să ne uităm pe ea?... Ştiu unde sîntem, adică 
bănuiesc... adică ştiu cu precizie! 

— Stîna nu era trecută pe hartă, îşi aminti Ursu. 

— Ştiu că nu era trecută, dar într-un fel era... Teoria Luciei cu fundul de căldare îmi 
dă siguranţă. Parcă văd pe hartă fundul de căldare. Şi de la fundul căldării pînă la 
Izvoarele, pe serpentinele de care ţi-ai amintit şi tu, nu e mai mult de o oră... 

— In timp normal, Victor... 

— Sigur că da... Şi ştii ce mai cred?... Cabana e chiar deasupra noastră. De-acolo, 
de lîngă cabană, au căzut obiectele pe care le-ai găsit tu. Sînt absolut sigur! 

— Pumnalul, Victor! Un adevărat dar ceresc... Cine știe la ce ne va mai folosi! Fără 
el... nu cred că aş mai fi avut curajul să vă păzesc în fața movilei... Stăteam faţă în faţă, 
fir-ar să fie de cotong! Abia aştepta să cad sau să vină ăilalți... 

— Oare ce fac? Nu se duc prin alte părți? 

— Ştii ce fac? Stau undeva la adăpost. In zăpadă, sau după vreo stîncă... Stau în 
cerc şi în mijlocul lor se află cotonogul... Sînt sigur că el e şeful şi că laba e a lui. A vrut 
să facă pe viteazul față de ăilalţi şi şi-a repezit laba... Stau în cerc, mizerabilii! Şi mereu 
unul din ei vine spre bordei să vadă ce se întîmplă. Cu schimbul. Se-ntoarce unul, pleacă 
altul, mereu, mereu e mişcare. Ca să nu le scape cumva prada. Dacă n-ar fi vijelie, ar 
înconjura bordeiul şi-ar aştepta. 

— Dacă scăpăm primul răsărit de soare al vijeliei... se înfricoşă Victor. Poate că nu-s 
aşa de mulți... 

Ursu înţelese gîndul lui Victor. De cîte ori nu-i trecuse şi lui prin cap! Dar mai ştia, din 
atitea povestiri şi lecturi, că nu e animal mai crud şi mai hămesit ca lupul în haită. Atiît de 
laş cînd e singur, în momentul cînd se adună în haită întrece în ferocitate şi în 
îndrăzneală orice alt animal de pe planetă. Atacă satele, ba ajunge uneori şi pe la 
marginea oraşelor mai liniştite. Ba mai citise prin cărţi despre lupii care-şi caută şi chiar 
îşi recunosc duşmanii după ani de zile. 

— Şi eu te-am pus pe tine să-i tai laba! făcu Ursu haz de necaz. Acum sîntem 
amîndoi trecuţi în catastiful lor. Cred că-s mulți... Dar dacă tu crezi că ar trebui să facem o 
încercare, eu mă alătur... De fapt m-am gîndit şi eu la inversarea masacrului: să-i 
măcelărim noi pe ei... 

— Cum? Cu ce? Chiar dacă am avea un pistol mitralieră şi tot ar fi greu... 

— Dac-am avea un pistol mitralieră! visă Ursu. Doamne, ce i-aş mai curăța. Aş sta 
aici, în gura bordeiului, şi i-aş trăsni unul cîte unul... Nu ştiu de ce-i urăsc atita... Poate din 
cauza întîmplării aceleia groaznice din prima iarnă după război! Brrrr! Mi-a povestit-o un 
vînător care a fost în grupul de răzbunători. Cumplită poveste. Era o ceată de turişti. 
Urcau spre o cabană şi i-a prins viscolul. Era un grup mare, vreo cincizeci de băieţi şi 
fete... Şi deodată i-a atacat o haită de lupi. Vreo zece, doisprezece lupi... cincisprezece... 
Şi ştii care a fost nenorocirea? l-a cuprins panica pe toţi cei din grup. In loc să facă un 
cerc şi să se apere cu schiurile şi cu beţele, să facă un fel de gard din schiuri, iar alții să 
întîmpine, în spatele gardului, lupii cu beţele, au luat-o la goană, care încotro. A fost un 
masacru total. Nici unul din cei cincizeci de tineri n-a scăpat. l-au ucis pe toți. Numai la 
beregată i-au atacat... Eram mic cînd mi s-a istorisit întîmplarea. Atunci am simtit prima 
dată în viață dorinţa să mă fac ceva. Ani de zile, de cîte ori mă întreba cineva, aşa, de 
formă, ce vreau să mă fac, nu spuneam nici şofer, nici aviator, nici vînzător de înghețată. 
Spuneam mereu: să omor lupi. Măcelar de lupi. Nu ştiu cine mă învățase cuvîntul ăsta: 
măcelar. 

— Şi pe mine mă trece groaza! spuse Victor. Şi pentru turiştii aceia... Dar mă 
gîndesc şi la situaţia noastră... Zău, Ursule... Pentru prima dată, parcă mi-ar părea rău că 

am avut ocazia să salvăm un om de la moarte... Mă gîndesc la Tic, la Maria, la Lucia... la 
toţi, la tine... Şi la fiarele astea care aşteaptă în jurul bordeiului... Hai să jurăm ceva, 
Ursule! Noi doi... Să jurăm că vom apăra uşa pînă la ultimul nostru strop de putere. Nu 
împotriva lupilor, că ei nu vor putea să intre aici. Impotriva celor dinăuntru, Ursule! Să nu-i 
lăsăm să iasă afară. Şi dacă eu o să înnebunesc şi o să vreau să ies, poţi să faci orice cu 
mine... Mai bine să mă ucizi tu, decît să ajung în colții fiarelor... 

Ursu era profund impresionat de cuvintele lui Victor, înțelegea ca şi el în ce situație 
se află cireşarii. Erau apăraţi de dihăniile crude şi hămesite, dar nu erau apăraţi de 
foame, de ger, de groază... 

— Poate că sînt puţini... încercă el să se încurajeze. Poate că sînt mai puţini decit 
cred eu... Dar nu ştiu cum să facem, pentru că nu avem decit o armă, o armă de mînă... 
Dacă n-ar ataca în grup, ci unul cîte unul, le-am veni foarte uşor de hac. Eu singur nu m- 
aş mai sătura să tai cu cuțitul ăsta grozav. Dar dacă sar deodată patru, cinci şi chiar mai 
mulţi, ce ne facem? Nici cu puşca nu i-am putea opri. Asta-i nenorocirea... Zău că nu mi-e 
frică! Aş da în ei cu toată ura lumii. In fiecare lup parcă văd pe unul din cei care au făcut 
atunci măcelul... Dar dacă sînt prea mulţi, nici n-apuc să ucid unul şi îmi sar alţi trei, patru 
în spate.... Chiar dacă am fi împreună, fiecare înarmat, şi tot n-am putea să facem mare 
lucru. Ne-ar dobori repede. Văd că te preocupă grozav... 

— Mă preocupă... spuse Victor. Cumplit mă preocupă. Dacă nu scăpăm de fiarele 
ăstea, dacă nu trecem prin barajul lor, nu mai avem nici o altă şansă de salvare. Ştii care- 
i groaza mea cea mai mare, Ursule?.... Sîntem în fundul unei căldări, în fundul unei 
prăpăstii şi ninge întruna şi viscoleşte, Ursule, şi mi-e teamă de avalanşă... Dacă se 
prăbuşeşte zăpada de pe munţii de deasupra noastră, cu lupi sau fără lupi, s-a terminat 
cu noi... Asta-i! Mereu tremur... şi zău, pe cuvîntul meu, că parcă mă bucur cînd îi aud pe 
lupi hîrşiind în faţa intrării bordeiului... Inseamnă că încă nu sîntem îngropaţi... Fiecare 
minut trece prin mine... Fir-ar să fie de accident! Oare de ce s-a certat idiotul ăla cu 
nevastă-sa! Şi de ce nu s-a uitat în jurul lui? Şi cînd te gîndeşti că acuşi va răsări 
soarele... peste cîteva ore..: acuşi se vor scula ceilalți şi vor vrea cu orice risc să pornim 
spre Izvoarele. Ce-o să le spunem? 

Se lăsă o tăcere plină de spaime, apoi se auzi vocea terorizată a Mariei: 

— Nu e nevoie să ne spuneţi nimic. Ascultăm, amîndouă, de aproape un ceas, 
şoaptele voastre. 

— Şi eu... spuse Tic. 

— Şi noi... spuse lonel. Eu şi Dan... S-a dus cu frumosul şi inspiratul meu răsărit de 
soare. Ştiţi ce rău îmi pare! 

Se auzi de undeva dintr-un ungher şi schelălăitul înăbuşit al lui Ţombi. 

— Eu mă opun! strigă Dan. Ei, na! Din cauza unor dihănii urîcioase! De ce nu e 
Ţombi ăsta un dulău, un tigru!? Pssst! Dac-ar fi Țombi un tigru! Ce-ar mai da iama prin ei! 

— Din păcate, spuse Ursu, nu e tigru. Şi chiar dacă ar fi, nu cred că i-ar speria. Dacă 
sînt înfometați, sar zece odată asupra lui şi-l fac bucăţi... Şi voi de ce-aţi tăcut? se înfurie 
subit Ursu. De ce nu ne-aţi spus că sînteţi treji? Ce rost avea să auziți poveştile noastre 
aiurite? 

— E mai bine aşa... interveni Lucia cu un accent trist în voce. Măcar să ştim pe ce 
lume ne aflăm. Ne-am fi sculat dimineaţă cu atita speranţă, încît n-am fi putut rezista la 
ideea închisorii fără speranţă... 

— Oare nu se poate întîmpla o minune? întrebă în şoaptă Maria. O minune 
frumoasă şi caldă... 

— Dacă am putea să le întindem o capcană... se foia Tic întruna. Să-i trimitem 
dracului în altă parte... 

— Şi eu mă gîndesc la o capcană, Ticuşor, spuse Victor. Dar cu altă direcție. Uffff! 
Mai lăsaţi-mă puțin... 

— Nu putem ucide de la distanţă unul sau doi dintre ei? întrebă lonel. l-am preface 
în ospăț şi între timp am tuli-o... 

— Copilării...îl temperă Ursu. Hai să zicem că am putea să ucidem, de la distanţă, 
unul sau doi. Fie că am arunca pumnalul ăsta grozav în unul mai curajos, care ar veni 
mai aproape de noi, fie că am prinde cu funia pe al doilea şi l-am răni cu bețele sau cu 
nişte bolovani... Să zicem că ne-ar reuşi ambele încercări... N-am face decit să-i 
întărîtăm. Unde s-o tulim? Ar lăsa totul şi ar veni după noi. 

— Eşti sigur că sînt aşa de mulţi? 

— Sînt sigur, Ticuşor... din păcate. Cel puţin zece, doisprezece sînt... Am auzit 
adineauri vreo douăsprezece urlete... Şi mi se pare că lupii urlă pe rînd... Incepînd cu 

şeful şi terminînd cu mezinul... Ba să nu fie mai mulți... E 

— Dacă am putea să-i prăbuşim într-o prăpastie, într-o groapă! se revoltă Dan. Intr-o 
groapă nu prea adîncă. Să ne uităm la ei de sus, şi să-i scuipăm, şi să azvîrlim cu 
bolovani în ei, şi să aruncăm paie şi pe urmă să le dăm foc. Ha! Să-i văd cum ard! 

— Asta e! spuse Victor cu o explozie de triumf în voce. Bravo, Dan! Asta e! Trebuie 
să le dăm foc! 

— Ai înnebunit? sări Lucia. 

— N-am înnebunit deloc! Trebuie să-i atragem aici în bordei şi să le dăm foc! 

— Şi noi?! se cutremură Maria. Noi ce facem? 

— Noi ieşim! răspunse Victor. In momentul cînd ei intră, noi ieşim. lau locul nostru şi 
le dăm foc. Cred că oamenii şi lumea şi văzduhul ne vor ierta pentru crima asta 
premeditată. 

— Şi cum evităm întîlnirea cu ei! ţipă lonel. Vreau să ştiu că ard, dar cum trecem pe 
lîngă ei...? Zău că aş privi spectacolul, fără să mi se facă, nu milă, greață. Dar cum? 

— Spectacolul nu cred că-l vom putea privi... răspunse Victor din ce în ce mai vesel. 
Dar, aşa cum spunea Dan, vom putea să-i scuipăm, să-i întărîtăm. Gata cu glumele! 

— Cum?! ţipă Tic. Totul a fost o glumă? y 

— Nu, Ticuşor... N-a fost nici o glumă. Tot nu înțelegeţi? li atragem în bordei... Dar 
pentru asta, mai întîi şi mai întîi, trebuie să jurăm că o să ne păstrăm curajul şi sîngele 
rece. Pentru că o să locuim cîteva minute împreună cu ei aici, în bordei. Numai că vom fi 
despărțiți de ei printr-un perete... 

— Dar de unde putem lua atita zăpadă ca să facem un perete care să ţină? întrebă 
Lucia. Abia ne-a ajuns pentru uşă... 

— Zăpadă n-avem de unde să luăm? sări Tic. Toată lumea e îngropată în zăpadă. 
Zăpadă este, dar nu ştiu cum s-o aducem... 

— ţi înțeleg planul, spuse Ursu. E formidabil! Să împărțim bordeiul în două 
compartimente, să-i atragem pe lupi în cel rezervat lor şi pe urmă să-i închidem. Dar nu 
văd absolut nici o posibilitate de a căra zăpadă înăuntru, fără să fim atacați de lupi... Şi 
ştii cîtă zăpadă ne-ar trebui pentru un perete care să reziste? Vagoane întregi. Să nu-ţi 
închipui că lupii nu vor încerca să străpungă peretele de zăpadă cînd vor simţi că sînt 
închişi. Vor scormoni şi vor reuşi. Dar pînă vor reuşi ei, noi vom fi afară şi vom baricada 
bine ieşirea... Numai dacă am putea aduce zăpada. Cum? Pe unde? 

— Să spargem bordeiul în partea cealaltă! propuse Dan. Ar veni singură zăpada, 
mînată de vijelie... Nu merge? 

— Nu merge, Dan, îi răspunse Victor. N-ar intra numai zăpada, ar intra şi vijelia, şi 
prăpădul. Dar de ce credeţi că s-ar putea face un perete numai din zăpadă? 

— Din pămînt? întrebă Lucia. E extraordinar! Zău că eşti un geniu! Numai că o să ne 
chinuim îngrozitor. Cum să spargem pămîntul ăsta de piatră? Măcar dacă am avea un 
tîrnăcop... Nu ştiu ce se va întîmpla, Victor. Altceva mă bucură în clipa asta. Nu mi-am 
închipuit că poate fi scăpare pentru situația noastră. Am crezut că sîntem sortiți pieirii... 
probabil prin ger şi foamete, pentru că nu ne-am fi lăsat ucişi de lupi. Vă jur; am crezut că 
s-a terminat cu cireşarii. Şi deodată ideea asta extraordinară: să facem un zid şi să-i 
închidem pe lupi în bordei! Nu ştiu cum, şi cu ce, şi în cît timp vom face zidul. Poate că 
nici nu vom apuca să-l terminăm. Dar... Nu ştiu dacă mă înțelegeţi?... Nu ne lăsăm 
doboriți. Ne împotrivim imposibilului. Ba mai avem şi şanse să scăpăm. Asta e! 

— Avem! spuse Victor cu o voce în care cînta bucuria. Intîi m-am gîndit şi eu la 
zăpadă, pe urmă la pămînt... Imposibil. Adică nu chiar imposibil, însă nesigur şi 
primejdios şi ... Nu! Avem un zid gata făcut, mult mai bun şi mai sigur şi mai rezistent. 
Gardurile de nuiele! Nu folosesc la nimic. Sînt ca un decor interior. Bordeiul este apărat 
din toate părţile de acoperiş. lar zăpada şi gheaţa l-au sudat prin acoperiş de pămînt. 
Gardurile nu mai folosesc la nimic... Adică nu foloseau la nimic, pentru că începînd din 
clipa asta sînt cele mai prețioase garduri din lume, din toată lumea. Avem funii, avem 
sfori, avem bețe şi la nevoie chiar schiuri care se pot transforma în stilpi de legătură, şi cu 
atitea materiale cred că putem ridica numai în cîteva ore un perete care să cedeze lupilor 
o parte din bordei, poate chiar jumătate, dacă ne ajunge gardul. 

— Ştiţi cum îi atragem înăuntru? rîse puştiul cu părul plin de paie. Cu ajutorul lui 
Ţombi. Il fac eu cel mai curajos căţel din lume... dacă se ştie apărat de perete. O să-i 
atragă pe toţi în capcană, dacă nu şi pe puii lor. Grozav! 

— Atunci începem peretele chiar de la mijlocul intrării, spuse Ursu. Lăsăm jumătate 
pentru ei şi jumătate pentru noi. Şi aranjăm o uşă, tot din gard, pe care o trîntim imediat 
ce a intrat ultimul în capcană. Pe urmă o zidim noi cu zăpadă. 

— Şi focul? protestă Dan. Eu nu plec din bordei pînă ce nu le dăm foc. 

— Aranjăm noi şi cu focul! îl linişti Ursu. Acum, la lucru. Mai întîi să scoatem toate 
gardurile, să vedem pe ce material ne putem bizui. 

— Cineva să se ocupe de foc, spuse Victor. Să pună numai cetini şi din cînd în cînd 
paie, ca să fie lumină bună. 

— Eul se oferi Maria. Vă fac un foc ca o aureolă. Şi pentru mine vor fi cîteva flăcări... 

li cuprinsese pe toți frenezia. Condamnaţii de mai adineauri se descopereau dintr-o 
dată liberi şi învestiți cu puterile şi drepturile unor zei ai răzbunării. Işi regăseau puteri 
cumplite, şi energii, şi visuri, ba chiar şi cîntece şi glume. Dan era din nou la cuțite cu Tic, 
lonel arunca din cînd în cînd cîte o săgeată în zona focului, Tombi renăscuse, făcea de-a 
dreptul scandal, încît Tic se văzu nevoit să-l tempereze cu cîteva epitete, dintre care nu 
lipsea şi cel de "laş". Parcă îi era teamă că bucuria neaşteptată a cățelului ar putea să 
aducă suspiciuni şi precauţii în tabăra lighioanelor, care precis se îmbulziseră la intrarea 
astupată a bordeiului. Lasă, că acuşi, acuşi o vor găsi deschisă... 

Gardurile de nuiele erau smulse cu mare grijă din pereţii bordeiului. Se adeverea 
ceea ce spusese Victor. Nu folosiseră la nimic. Sudura bordeiului cu pămîntul se obținuse 
prin acoperişul țuguiat şi înfipt în maluri. Lucia făcuse un calcul sumar şi adunase peste 
opt metri pătraţi de gard. Din ei se putea ridica un perete de patru metri lungime pe doi 
înălțime, ceea ce era mai mult decît necesar pentru scopul propus de cireşari. 

Gardul trebuia desprins pe toată lungimea lui, adică pe lungimea fragmentelor lui: 
era scos din pămînt, smuls, nu rupt, pentru a putea fi folosit la ridicarea noului perete în 
bucăţi mari, mai solide şi mai uşor de prins. Era smuls cu tot cu țăruşi. 

Lucia şi lonel îşi asumaseră sarcina de arhitecţi ai peretelui. "Zidul Speranţei şi 
Răzbunării”, cum fusese botezat de Maria. Materialul de bază, gardul, prisosea. Din 
nefericire, pentru amplasarea lui în condiţiile unei rezistenţe şi solidități fără cusur, practic 
definitive, după expresia Luciei, erau necesari trei stilpi, foarte siguri, dintr-un material 
dur, fără moarte, trei stilpi de bază, cu înălțime variabilă: unul de doi metri, al doilea de un 
metru şi optzeci de centimetri, al treilea de un metru şi jumătate, dar se accepta şi un 
metru şaptezeci de centimetri, ca să poată fi folosit schiul metalic al viitorului, sigur, 
campion de slalom uriaş, Tic. Contribuţia la rezolvarea problemei stilpilor era, bineînţeles, 
voluntară. Primele schiuri sacrificate în epopeea albă a cireşarilor fură schiurile lui Ursu, 
Dan şi Tic. Vlăjganul, constructor şef al zidului, transformă cele trei schiuri, care 
născuseră atitea invidii pretutindeni unde fuseseră văzute, în trei stîlpi fără de moarte. 
"Poate numai din cauza arderii vor suferi întrucîtva" adăugase Ursu. Impinşi cu forța între 
acoperişul bordeiului şi pămînt, şi potriviți exact la înălţimea care-i făcea de neclintit, 
deveniră adevăraţi stîlpi de bază. Gardurile de nuiele erau prinse cu funii şi sfori, sau 
proptite şi trecute în sinuozități printre stilpi, şi iarăşi legate şi asigurate dublu şi triplu. 
Peretele se ridica văzînd cu ochii şi, pe măsură ce se ridica, tinerii îi încercau rezistența, 
şi erau atît de încîntaţi de neclintirea lui, încît mai adăugaseră un calificativ în denumirea 
lui: "Zidul Speranţei, Răzbunării şi Certitudinii". Noua adăugire născuse cîteva dispute 
filologice şi estetice. 

Cineva spusese că unde e certitudine, nu mai încape speranţă, subînţelegîndu-se, 
altcineva răspunsese că speranţa se referea la tentativa generală de salvare, nu numai la 
ieşirea din bordei, de aceea trebuia să participe la denumirea zidului şi încă la început. 
Numai Răzbunarea rămăsese intactă, neatinsă, avînd mereu aprobarea unanimă. 

Tinerii glumeau, dar munceau ca nişte disperaţi. Pînă ce se auzi vocea lui Tic: 

— Aoleu! Am uitat dincolo ceva! 

— Nu-i adevărat! în contrazise Lucia. Am aruncat absolut totul peste zid, cum am 
fost ultima dată acolo. Special pentru asta am sărit gardul... 

Expresiile involuntare ale Luciei stîrniră hazul tuturor, spre surprinderea autentică a 
proiectantei. 

— Am uitat paiele! o scoase Tic din încurcătură. De ce să le lăsăm bunătate de pat 
acolo... 

— Patul mortii, Ticuşor! îl boteză Dan la repezeală. De-acolo vor începe flăcările, 
incendiul cumplit al răzbunării noastre sfinte! Ce păcat că n-o să-i vedem cînd ard... 

— Oare nu vindem noi pielea lupilor din pădure? întrebă lonel într-o doară. 

— In orice caz, piele nu vom vinde! îl asigură Ursu. Ceva ce va aduce a scrum... Şi 
dacă-i vorba de proverbe, eu cred că lupii ăştia ai noştri îşi vor schimba o dată cu părul şi 
năravul. 

Peretele era gata. Pornea de la deschizătura bordeiului şi înainta oblic, lipit în 
permanenţă de acoperiş, chiar atunci cînd cobora, şi se oprea în malul din dreapta, 

aproape de unghiul pe care-l formau latura din dreapta şi latura din fund. Avea aproape 
patru metri lungime; înălțimea varia, urmînd acoperişul. In apropierea deschizăturii 
înălțimea atingea doi metri. La întîlnirea cu malul lateral, numai un metru. Rezistenţa lui la 
împingere fusese verificată de umerii lui Ursu, pe care nici o sută se lighioane înfuriate n- 
ar fi putut-o egala. Pentru că mai intrau în calcule şi caracteristicile fiarelor. Forţa lor nu 
stătea în împingere, care era, de pildă, caracteristică pentru un taur, ci în năvală şi furie, 
în muşcătură şi hîrşiială. De aceea, cel mai riguros control se făcu la legăturile de sfoară 
şi funie şi la împletiturile nuielelor. Legăturile dintre stilpi şi gard se realizaseră cu o 
adevărată risipă de ingeniozitate. Erau făcute aproape toate din spate, în aşa fel ca 
labele şi colții fiarelor să nu le poată atinge. lar în privinţa împletiturilor şi rezistenţei 
nuielelor, tinerii nu aveau decît cuvinte de laudă. De cîteva ori, Ursu apăsase, strînsese şi 
apropiase unele împletituri care i se păreau mai îndepărtate. Doar acul şi andreaua 
puteau să treacă dintr-o parte în alta. 

— Zău că începe să-mi pară rău cînd mă uit la peretele ăsta... se tîngui Dan. Nu e 
păcat să-l prefacem în scrum?... Dacă ar rămîne aşa, tare cred că ar deveni una din 
mîndriile arheologilor din secolul LII, adică cincizeci şi doi... ă 

— Acum uşa! spuse Victor. In treaba asta eu zic să nu ne amestecăm. Inchizătorul 
uşii va fi şi constructorul ei... 

Adevărul e că Ursu începuse, în tăcere şi cu oarecare gravitate, să-şi construiască 
uşa. Ba din cînd în cînd îl încerca şi cîte un firicel de groază. In prima secundă va trebui 
să țină singur, numai cu mîinile, uşa de nuiele în deschizătura lupilor. Şi lupii se vor 
repezi bineînţeles asupra uşii pe care vor fi intrat. Nu-i era teamă că n-o va putea ţine, că 
nu va avea putere s-o împingă, s-o facă de neclintit, dar va simţi fizic vînzoleala 
dinăuntru, va simţi iarăşi răsuflările şi duhoarea fiarelor şi va auzi toate urletele lor de 
groază. Şi, mai ales, va trebui să aleagă secunda supremă, unică, secunda cînd toţi lupii 
vor fi înăuntru, iar mişcarea lui va trebui să fie definitivă. O întirziere sau o ezitare, o clipă 
de spaimă sau de ameţeală... fiecare putea să fie fatală. De aceea, văzîndu-l cum îşi 
pregăteşte uşa şi simțindu-i parcă încordarea, tinerii se retraseră într-o clipă de tăcere, 
poate chiar necesară, pe care tot Ursu o îndepărtă: 

— Le vin eu de hac... Ca să nu-mi vină ei mie... Că orice s-ar întîmpla, chiar dacă aş 
scăpa uşa, de mine nu mai reuşesc ei să treacă. Mă bag acolo, în deschizătura lor, ca un 
dop... Dar e mai bine să astup intrarea cu uşa, aşa cred eu... Voi ce ziceţi? De rezistat o 
să reziste... Mai bine decît pămîntul şi zăpada... Dar tot cu zăpadă o s-o asigurăm şi o s-o 
cimentăm... 

Capcana era gata să-şi primească duşmanii. Mai rămînea un singur amănunt de pus 
la punct, poate cel mai important: deblocarea intrării de zăpadă şi transformarea ei într-o 
uşă mobilă care să-i dea, în orice moment, posibilitatea lui Ursu să astupe, cu uşa lui de 
nuiele, deschizătura prin care vor intra lupii în compartimentul-capcană. Problema părea 
foarte complicată şi aparent insolubilă. Dacă cele două mişcări nu erau perfect 
sincronizate, deschiderea uşii cireşarilor şi astuparea uşii lupilor, se putea ajunge la o 
adevărată tragedie. Cine şi cum putea să asigure deblocarea uşii reale? Cine putea să-i 
dea răgaz şi spaţiu lui Ursu pentru a astupa în clipa cea unică intrarea iadului? 

— Am găsit! spuse deodată Dan. Ca să nu ziceţi că nu am şi eu din cînd în cînd cîte 
o idee salvatoare, dacă nu genială. Ştiţi care e uşa ideală care poate să închidă două 
deschizături egale, în dreapta şi în stînga... Aoleu! Mi se pare că răspunsul se află chiar 
în întrebare. Nu se putea să nu mă prostesc eu pînă la urmă. Ufff! 

Dan juca teatru. Formulase anume întrebarea lui de geniu. Toţi se năpustiră asupra 
lui... În afară se păzitoarea focului, pe care ar fi dorit-o cel mai mult... 

Da! Soluţia fusese găsită. Cea mai simplă, cea mai sigură, cea mai frumoasă. 
Soluţia care se potrivea cel mai bine cireşarilor. De aceea era şi frumoasă. Dar 
frumuseţea ei cuprindea alte valori: îndrăzneală, fantezie, cutezanță... Ursu va manevra o 
singură uşă. In clipa cînd zăpada va fi degajată şi semideschizătura eliberată, Ursu va 
astupa intrarea în bordeiul cireşarilor cu uşa de nuiele. Cealaltă semideschizăiură se va 
elibera automat. In clipa cînd toţi lupii vor pătrunde în bordeiul hărăzit răzbunării, Ursu va 
muta printr-o simplă rotaţie uşa de nuiele în cadrul celeilalte semideschizături, astupînd-o. 
Uşa de nuiele devenea o uşă cu dublă funcţiune. Inchidea şi deschidea în acelaşi timp. 
Deschidea intrarea cireşarilor şi închidea ieşirea lupilor. Printr-o simplă mişcare de 
semirotaţie. Foarte simplu! Dar trebuia să fii Dan pentru a găsi această simplitate 
desăvirşită... care se baza însă pe încrederea definitivă a lui Dan în cutezanţa şi puterea 
lui Ursu. Ursu era singurul om din lume care putea să-i inspire semenului său o 
asemenea idee fantastică, nemaipomenită. 

— Asta va rămîne în istorie, uşa asta... spuse visătoare Maria. Uşa vieţii şi a morții. 
Uşa speranţei şi a groazei, închipuiţi-vă! în clipa cînd se deschide la noi, trebuie să se 
închidă dincolo. Fără balamale, fără resorturi misterioase, fără telecomandă, chiar fără 
clanţă... Brrrrr! Uşa cireşarilor! 

Se apropia şi acel răsărit de soare pe care-l anunţase Ionel. Calea spre viaţă urma 
să se deschidă. Dar mai erau necesare cîteva măsuri... pentru a preîntîmpina eventua- 
lităţile, pentru a fi gata de ripostă întîmplărilor neprevăzute. 

Dacă nu vor intra toţi lupii în bordeiul care brusc li se oferea?... Dar la întrebarea 
asta se răspundea foarte greu... Era hotăritor un amănunt: cîți lupi vor rămîne afară? 
Dacă va rămâne unul sau doi... cireşarii vor ieşi. Mai întîi Victor, înarmat cu cuțitul găsit 
de Ursu. Apoi lonel şi Dan, cu bețele de la schiuri ca nişte sulițe. Apoi Maria şi Lucia, 
înarmate şi ele cu bețe. La orice atac trebuiau să-şi pună în față beţele şi să le îndrepte 
spre abdomenul fiarelor. lar Tic?... Tic avea un rol special. El trebuia să-l aprovizioneze 
pe Ursu cu schiuri pentru a propti uşa de nuiele şi a o face de neclintit. Eliberarea lui Ursu 
depindea de iuțeala cu care îl ajuta ciufuliciul. 

Se apropia răsăritul speranţei lui lonel. Ursu se postase lîngă deschizătură cu uşa 
de nuiele în față. Parcă ţinea o platoşă impenetrabilă. Tic îl dăscălea pe Țombi, care 
devenea dintr-o dată element cheie în planul cireşarilor. Ionel, Victor şi Dan începuseră 
deblocarea uşii de zăpadă. Intiîi scoaseră schiurile care formaseră baricada şi uşa 
orizontală. Fiecare schi era trecut înaintea blocului de zăpadă sau băgat prin blocul de 
zăpadă, pentru a se apropia cît mai mult de deschizătura reală. Intrarea în bordei era 
apărată, la un moment dat, numai de schiuri: o uşă orizontală ţinută de Victor, Dan şi 
lonel. Fetele dădură zăpada la o parte. Ursu se apropie cu uşa de nuiele de uşa făcută 
din schiuri, pe care o potrivi exact în spaţiul deschizăturii, pe care o depăşea cu mult, şi, 
la strigătul lui, cei trei băieți coborîră schiurile. Intre lumea de afară, lumea de groază, şi 
adăpostul cireşarilor nu se afla decît uşa de nuiele ţintuită în malul bordeiului de braţele 
lui Ursu. Se vedea parcă lumina printre zăbrelele de lemn şi mai ales se auzea urletul 
vijeliei. Sau poate nu urla numai vijelia. 

Iscoada cu colti simţise că se petrece ceva în bordeiul asediat şi se apropie de 
intrare atingînd cu botul uşa pe care o ţinea Ursu. Abia atunci descoperi că se poate intra 
în bordei şi mai ales auzi lătratul unei jigodii de trufanda, şi simţi din plin miros îmbelşugat 
de carne vie, omenească. Şi mai ales jigodia aceea care lătra cu o impertinenţă 
nemaipomenită. Şi, în afară de toate, din bordeiul deschis ieşeau şi aburi calzi, aburi de 
om viu cu carne fragedă. Şi iarăşi jigodia care chema la harță... 

Recunoaşterea fusese făcută. Lupul se depărtă de bordei şi apăru cîteva secunde 
mai tîrziu însoţit de un altul mai mare, un adevărat uriaş care şchiopăta. Noul venit sări ca 
o săgeată în bordei, pentru a se întoarce imediat cu propria-i labă între dinţi. Şi muşca din 
ea sălbatec, lupeşte. Se îndepărtă şi el de bordei, mulțumit că simţise cu propriul nas 
mirosul de carne omenească şi unda fragedă a unei trufandale canine, dar şi mai 
mulțumit că simţurile lui foarte versate şi antrenate nu percepuseră nici un dram din acea 
primejdie de moarte pentru neamul său, care era praful de puşcă. Fără multă pierdere de 
timp, fără prea multe convingeri, se întoarse la intrarea bordeiului însoţit de o adevărată 
hoardă de lupi. Toţi dădeau tîrcoale bordeiului şi din când în cînd se repezeau furioşi spre 
poarta de nuiele care le bara drumul spre ospăț şi fericire. Şi deodată reîncepu şi mai 
stridentă şi mai ascuţită şi mai obraznică hărmălaia cîinelui. Părea că o haită întreagă de 
cîini a adăstat în bordei. Şi nu erau schelălăituri de groază şi de jale, ci provocări 
neruşinate, probabil înjurături şi insulte care nu mai puteau fi suportate. Se mai auzeau şi 
cîteva gemete omeneşti... 

Primul intră în bordei lupul cel bătrîn şi beteag. Şi începu să se certe imediat la 
gardul de nuiele cu javra blestemată. Sărea Țombi la el să rupă gardul, nu altceva. Dar şi 
lupul, mai ales că simți şi aroma foarte apropiată de carne vie, de om. Urletele lui 
atraseră în bordei şi celelalte fiare. Intrau una cîte una, fără să se grăbească, încă 
precaute, dar foarte sigure de ele. Intrau urlînd şi mîrîind şi Ursu se îngrozi numărîndu-le. 
Le pierdu şirul. Reuşise să numere pînă la treisprezece, dar cea de-a treisprezecea se 
repezi cu atita putere în uşa de nuiele, încît vlăjganul, nepregătit de atac, era cît pe-aci să 
scape pavăza. 

In sfîrşit, nu se mai văzu afară nici un lup, şi nici o pată neagră în depărtare. Se 
luminase brusc şi se vedea în lume toată furia strălucitoare a vijeliei. 

Ursu dădu semnalul, din nefericire printr-un strigăt care întoarse spre deschizătură 
întreaga haită. Era singurul amănunt la care cireşarii nu se gîndiseră. Ca un fulger roti 
uşa spre cealaltă deschizătură. Dar tot ca un fulger unul din lupi încercă să iasă. Ursu îi 


87 


prinse capul între uşă şi malul bordeiului. Şi chiar în clipa aceea începu asaltul fiarelor. 
Se repezeau bezmetice spre uşa de nuiele, rupeau şi muşcau din bețe, urlau şi se 
împingeau şi împingeau, şi muşcau şi chiar rupeau aşchii din lemne şi bețe cu colții şi cu 
ghearele întărite de o groază de moarte. Simţeau că intraseră într-o cursă. Se năpusteau 
înnebunite şi turbate asupra uşii şi capul lupului prins între uşă şi mal îi înspăimiînta atit 
de tare pe cireşari, încît, timp de o clipă, trecură printr-o stare de paralizie colectivă. 

— Ucide-l! ţipă Ursu sfişiind vijelia şi urletele îngrozitoare din bordei. Ucide-l! Bagă-i 
pumnalul! In ochi, în git, în urechi, oriunde... Ucide-l! Să-l simtă că e mort şi să se 
repeadă asupra lui. Ucide-l! Nu mai pot rezista! 

Victor înțelese. Cu setea de a ucide pe care o simţise Ursu în spatele movilei, se 
repezi asupra capului de lup, strangulat de uşa de nuiele. li înfipse lama cuțitului în git, 
după uşă, ca să simtă dihăniile din bordei mirosul şi gustul de sînge. Infipse şi adinci, şi 
sfredeli, apoi scoase pumnalul din gitul fiarei şi înțepă mai sus, sub urechi, într-un loc 
moale. 

— Scoate pumnalul! ţipă Ursu. 

Şi Victor îl scoase în ultima clipă. Capul lupului dispăru în bordei, tras cu o furie 
turbată de zeci de perechi de colţi. Chiar atunci sosi şi Tic cu schiurile. Şi se îngrozi cînd 
văzu ce se întîmplase cu uşa de nuiele. Dacă Ursu n-ar fi dublat-o, lupii ar fi trecut prin 
ea. Muşcaseră cu sălbăticie, cu turbare, din bețe şi nuiele, îşi lăsaseră urme de gingii şi 
bucăţi din limbă şi colţi în cioturile şi ghimpii betelor. 

— Să nu rupă peretele! se înfiora Ursu. Altă uşă nu mai avem. Proptiţi repede 
schiurile! 

Victor, lonel şi Dan se căzniră să facă din schiuri proptele de neclintit. Ursu le 
încercă cu genunchii şi abia după aceea îşi retrase braţele de la uşă. II cuprinse 
amețeala. Dar îl trezi lătratul şi mai obraznic, triumfător aproape, al lui Țombi. 

— Opreşte jigodia! strigă el. Vrei să rupă peretele? 

Se uită în jur după ceva care s-ar fi putut transforma în uşă. Dar nu se vedea nimic 
decit întinderea albă, strălucitoare şi vînzolită de viscol. 

— Unde au dispărut gardurile de nuiele? întrebă el. 

Dar Victor găsi un capăt din funia cu care le legase, noaptea, cînd încercase să le 
smulgă. Atunci se gîndise că poate îi vor folosi pentru foc sau pentru o pavăză împotriva 
furtunei, şi voia să le ţină la îndemînă. Funia aceea fusese salvarea cireşarilor. Victor şi 
Ursu traseră de ea cu puterile groazei. Dan, lonel, Lucia, Maria şi Tic degajau zăpada din 
jurul gardurilor. Puterile unite izbutiră să smulgă gardurile din pămînt. Erau doar două 
bucăţi de garduri, dar care se puteau preface într-o poartă dublă, imposibil de clintit şi de 
distrus. 

— Să umplem mai întîi ambele deschizături cu zăpadă, spuse Victor, şi pe urmă să 
le punem şi pe ăstea... i 

— Şi cum dracu' mai dăm foc? se plînse Dan. li lăsăm să moară de foame, atît? 

— Am aranjat eu cu focul, îl linişti Maria. Cîteva bețe vor atinge cîteva cetini şi cînd 
vor lua foc cetinile se vor aprinde şi paiele şi pe urmă şi gardul şi pe urmă şi lupii... Mai 
sigur decît cu fitil şi cu pulbere. Hai să astupăm ieşirea... 

După ce prăvăliră mormane de zăpadă în şanțul săpat cu o seară înainte şi bătură 
cu schiurile în zăpadă pentru a o presa, potriviră cu precizie şi cele două porţiuni de gard 
smulse din pămînt. Apoi din nou răsturnară zăpadă peste ele, mormane întregi, pe care o 
bătătoriră cu schiurile pînă se prăbuşiră de neputinţă. 

— Gata! S-au dus... spuse Ursu. Putem să punem cruce. 

— Numai să fi rămas destul aer ca să poată arde... descoperi Lucia. Ba da! Mai e şi 
zăpadă... 

— Ce să mai ardă? se trezi Tic. Trebuie să fie un măcel acolo! Zău c-ar trebui să 
venim o dată aici, într-o vacanţă, să dezgropăm mormîntul ăsta... Să vedem ciîţi au fost... 
cum au murit... Oare ard sau se sfişie între ei? 

— In orice caz, pe şeful ăla cotonog nu-l invidiez deloc, spuse Dan. Cred că l-au 
halit de multă vreme... Dar zău că ar fi interesant să mai trecem o dată pe-aici şi să 
căutăm rămăşiţele măcelului... 

— Să-i lăsăm pe alţii... spuse Maria. Să caute ei "Zidul Sperantei şi Răzbunării"... 
Ufff! Parcă e mai frumos aşa, fără Certitudine... 

— E şi mai adevărat... spuse Ursu cu voce îngrijorată. Mi se pare că au scăpat 
cîțiva... 

Se uitară şi ceilalţi în direcţia în care privea Ursu. Undeva, în vînzoleala albă, parcă 
se zăreau cîteva pete negre. Nu, nu era o părere. Privirile lui Ursu nu se înşelau 

niciodată. 

— Mai întîi să ne căutăm armele, spuse Victor. Schiurile şi bețele. Şi altă cale nu 
avem decit spre Izvoarele... 

Abia în clipa cînd părăsiră movila începură să simtă puterea cumplită a vijeliei. Şi 
mai era şi teroarea petelor negre. 


CAPITOLUL VII 
A 


lon Petric se băgase în pat, sub trei pături. Îi cădeau pleoapele de somn. Totuşi mai 
avu putere să spună: 

— Domnule, să nu îngheţe. Să nu-l găsim, mîine dimineaţă, mort de-a binelea... E 
frig, domnule... 

— Dacă vrea să trăiască, să se dea de-a dura! răspunse nemilos Liviu lordan. Să se 
tăvălească toată noaptea şi scapă cu o simplă răceală. Nu moare, domnule. N-o să 
moară, pentru că nu vreau eu! Ca să fie foarte clar! 

Celălalt aproape adormise. Dar vocea apăsată şi dură a lui Liviu lordan îl trezi parcă 
dintr-un somn lung. 

— E foarte clar... răspunse el automat. Mi s-a făcut un somn cumplit. Parcă ar curge 
carnea din mine... 

Liviu lordan azvîrli cîteva lemne în godin, apoi cobori flacăra lămpii. Era îmbrăcat în 
pijama şi avea deasupra un halat. 

— Eu trebuie să mă mai gîndesc, spuse el. Trebuie să dezleg cîteva nodulețe... 
Dormi, domnule? 

— Aproape... abia îngînă vocea celuilalt. 

— Trebuie să te trezeşti măcar un minut, ridică el vocea. Auzi, domnule? Un minut... 
Ca să-ţi intre bine în cap un anumit lucru... Auzi? Să nu te dai jos din pat în timpul nopții. 
Pentru nimic. Dacă ai neapărată nevoie, mai întîi să mă strigi. Auzi?... Domnule! Dacă 
simt o mişcare în cameră în timpul nopții, trag fără să întreb. Auzi? Numai aşa pot să 
dorm fără teamă. Vreau să mă ştiu în siguranță. Dumneata ai toate şansele să mă ucizi, 
pentru că îmi place să dorm... Auzi?... Dar eu trag dacă simt paşi în cameră... Ca să fie 
foarte clar! 

— Ţi-am spus că merg pînă la capăt... răspunse celălalt complet treaz. N-am nici un 
motiv să te omor... Am toate motivele ca să trăieşti... 

— Aşa ar judeca un înţelept... dar şi înțelepţii comit erori. Eu trebuie să fiu asigurat. 
lar dumneata trebuie să ştii că trag în oricine se mişcă în cameră. Domnule, să te 
ferească Dumnezeu să fii somnambul. Dacă n-ai gînduri rele dormi, domnule, în linişte şi 
pace... Dar înainte de a te da jos, dimineaţă, uită-te în patul meu... Dacă nu m-am sculat, 
stai liniştit... Altminteri te pomeneşti cu un glonte acolo... Noapte bună... 

După cîteva minute, lon Petric îi auzi răsuflarea regulată de om care doarme. După 
alte cîteva minute îi auzi sforăielile de om obosit care doarme. Ştia că în patul de lîngă 
uşă, celălalt doarme, dar trecea printr-o asemenea spaimă, că nici nu îndrăznea să se 
întoarcă pe o parte. Niciodată în viaţa lui nu întîlnise un om care să împrăștie atita 
spaimă şi atita respect ca omul care dormea cu pistolul sub pernă. La urma urmei, îi 
spusese să se culce liniştit dacă nu are gînduri rele. Şi se întoarse, cu mişcări de felină, 
pe partea care-i convenea în clipa aceea. 

— Aşa, domnule... se auzi şoapta lui lordan. De întors poţi să te întorci cît vrei. Poţi 
să faci şi tumbe în pat. Dar în clipa cînd te dai jos, trag. Culcă-te! 

Petric simţi cum îi curge năduşeala pe spate. Era leoarcă de sudoare. 

Celălalt adormi de-a binelea. Pînă atunci se prefăcuse, aşteptind prima mişcare a lui 
Petric, pentru a-l face să creadă că doarme iepureşte şi pentru a băga în el spaima 
necesară pentru alte nopți. Ştia că alături de Petric va putea dormi fără teamă. 


2 
Era atît de convins că planul îi va reuşi! Singur îl gîndise, singur îl va duce la capăt. 


Celălalt nu putea să miroasă capcana. N-avea cum. N-avea de unde. Îl va chema pe 
strada lăturalnică unde lăsase maşina. Nici nu-i va spune pentru ce. Il va trage de mînă 


89 


pînă acolo, ca şi cum i-ar paşte o primejdie gravă pe amîndoi, sau ca şi cum ar trebui să-i 
arate ceva foarte important şi urgent. Va deschide uşa maşinii şi-i va arăta ceva înăuntru. 
Şi cînd se va apleca să se uite, îl va lovi cu boxul de metal în ceafă. După aceea va ieşi 
afară din Bucureşti, departe, într-o pădurice pe malul rîului, şi în jumătate de oră va 
obține de la el totul. Nu se putea să nu izbutească! 

Era exact unsprezece şi jumătate. Işi băgă degetele în box şi strînse cu putere, pînă 
simţi dureri în tot pumnul. Va lovi exact în ceafă, tare, ca să nu mai poată face nici o 
mişcare, ca să alunece în maşină. Chiar dacă îl va vedea cineva, nu era nici o primejdie. 
Pînă să se dea de urma maşinii sau de urma lui vor trece zile, poate chiar luni, se vor 
încîlci lucrurile, poate că nici nu va mai exista cu numele lui, poate că unul dintre ei nu va 
mai exista deloc. 

Răgetul lugubru al sirenelor îl cutremură. Alarmă! Şi se afla în cea mai periclitată 
zonă a oraşului. Toată lumea ştia că între unsprezece şi douăsprezece se bombardează 
oraşul, aproape zilnic, toată lumea ştia că zona gării e lovită la fiecare bombardament... şi 
cu toate acestea fixase întîlnirea chiar acolo, chiar la mijlocul orei. De ce? 

Oamenii fugeau spre adăposturi. Se trăgeau obloanele la magazinele pe jumătate 
prăbuşite, maşini şi camioane goneau în viteză sinucigaşă spre bariere, unii ţipau sau se 
căutau, şi parcă tot vacarmul şi toată groaza nu ajungeau. Incepuseră să şuiere şi 
sirenele locomotivelor. Străzile deveneau pustii. Rar cîte un trecător fugind spre casă sau 
spre adăpost. Sirenele urlau şi şuierau, împlîntînd groaza pînă în oase. Dar nu puteau să 
acopere un ronronit care se apropia, care creştea, şi apoi zgomotele exploziilor din 
depărtări. Era singurul om în pustiul acela. Lipit, aşa cum i se ceruse, de un stilp de 
beton. Nu mai era nimeni pe Calea Griviței. Nici măcar maşini nu mai treceau. De unde şi 
cum mai putea să vină la întîlnire?... Ceasul arăta exact douăsprezece fără un sfert. 

Un al şaselea simţ îl făcu să se uite în spate. Venea. Îl recunoştea după statură şi 
după hainele albe de buret, şi după pantofii albi de piele. Avea ochelari care îi acopereau 
aproape toată fața. Dar nu era singur. Mai era cineva cu el. Imbrăcat tot în cămaşă albă 
şi în pantaloni albaştri de doc, ascunzîndu-şi şi el ochii după lentile întunecate. Oare pre- 
simţise ceva? De ce nu venise singur? Tot planul se spulbera în vînt. Individul care îl 
însoțea era un adevărat uriaş. Nu mai avu răgaz să-şi facă alt plan. Mărunţelul îl luă de 
braţ şi îl obligă să fugă, să traverseze strada, undeva... Mărunţelul făcea exact gestul cu 
care voia să-l atragă el la maşină. 

Ajunseseră la mijlocul străzii cînd auzi şuierul ucigător şi văzu explozia primei 
bombe. Chiar pe strada unde-şi lăsase maşina, chiar la colţul străzii, chiar în faţa casei 
care se năruia peste maşina lui. Suflul îi trînti pe toţi la pămînt, sau poate se aruncaseră 
toți, în acelaşi timp, într-o clipă a instinctelor. Fusese împroşcat de lovituri, peste tot, 
simţea şi schije în omoplaţi, dar putea să se mişte, să se ridice. Voia să fugă din iadul 
acela, dar văzu privirile mărunţelului, priviri de moarte, priviri de gheaţă, şi-i mai văzu 
mîna căutînd în buzunare, şi mai văzu pistolul şi degetul care trăgea piedica. 

Dar chiar în clipa aceea explodă altă bombă, şi suflul îi rostogoli, şi o ceață de moloz 
se prăbuşi asupra lor. Il simţi în stînga lui, mişcîndu-se, îi simţi, cu braţul dezgolit, capul, 
îşi lipi cotul de capul lui şi lovi năprasnic, cu boxul, chiar acolo unde-şi lăsase cotul. Apoi 
o altă explozie, mai îndepărtată, şi din nou îi văzu privirile, nu împrăştiind moarte, ci 
aşteptînd moartea, şi îl simţi că vrea să-i spună ceva. Işi lipi urechea de gura lui şi-i auzi 
horcăitul, şi un cuvînt şuierat şi horcăit, apoi un trăsnet şi noaptea. 


3 


Amintirea şi frigul îl înghețaseră. Începu să se rostogolească, să se chircească, să 
se zvîrcolească, dar frigul îi pătrunsese în oase şi era un frig care adormea şi ucidea. Se 
împotrivi nebuneşte morţii care urca în el, ca un somn, ca o amețeală. Ştia că dacă 
adoarme nu se va mai trezi niciodată. Şi iar începu să se dea de-a dura, să caute pereții 
şi să lovească în ei cu picioarele îngheţate. Sîngele îi zvîcnea sălbatec în toate 
încheieturile, inelele de sfoară nu-l lăsau să circule, şi-l durea peste tot. 

Se izbi cu capul de o treaptă, dinadins, şi durerea îl trezi, înțelese, într-o clipă de 
luciditate, că nu se poate salva decît făcîndu-şi un plan, decît gîndindu-se la salvare, nu 
împotrivindu-se dement frigului şi paraliziei. Trebuia mai întîi să se tîrască pînă la uşa 
sufrageriei şi să izbească în ea cu picioarele, să se găsească, să-şi prefacă tot trupul într- 
un tampon, pînă o va deschide. Se rostogoli spre uşă, ca un vierme, ca o lighioană a altei 
lumi, dar nu ajunse. |l ţinea funia cu care-i erau legate picioarele. Era treaz, era încărcat 
de ură şi de disperare. Se încovrigă pînă îi pocni şira spinării, pînă atinse cu bărbia funia 

care-l priponea. Şi începu s-o roadă, cu ură, cu îndărătnicie, minute şi ore şi veşnicii. 
Smuci picioarele şi iarăşi smuci pînă începu să se dea iarăşi de-a dura. Rupsese 
priponul. 

Izbi cu picioarele legate în uşă. O singură dată, apoi renunţă. Se lăsă în umeri şi-şi 
căţără picioarele pe lemnul uşii. Mereu cădea, în stînga, în dreapta, îşi julea obrajii, 
fruntea, urechile, nasul pe podeaua de lemn, dar nu se lăsa. Işi cățăra picioarele şi căuta 
clanța. Pînă ce o simţi sub tendonul lui Achile. Abia atunci izbi a doua oară. 

Uşa se deschise. Se împinse, peste trepte, se făcu iarăşi covrig, se rostogoli, se tîrî, 
pînă ajunse în mijlocul încăperii calde. Dar nu se apropie de sobă. Nu voia să trăiască, 
voia mai mult. Voia să se răzbune, să se salveze. Se rostogoli spre tejgheaua învelită cu 
tablă. Îşi amintea o muchie a tejghelii î în care-şi tăiase mîna de atitea ori, acolo trebuia să 
ajungă. Numai picioarele putea să şi le mişte. Şi le desfăcu, atit cît îl lăsau legăturile, 
doar cu un deget se îndepărtară unul de altul, o crăpătură de un deget care-l chinuia şi-i 
sugea toată vlaga. Dar reuşi să prindă între călciie muchia de tablă. Începu să frece, rar 
şi regulat, ca un ferăstrău, şi sfoara se rupea. Între glezne, între genunchi, pînă îşi trase 
picioarele sub el şi se ridică. 

Fără să se grăbească, parcă ar fi slujit un ritual necunoscut şi straniu, se aşeză cu 
spatele la tejghea şi făcu zeci de flexiuni. Cu îndirjire, cu răbdare, cu ochii închişi. Funiile 
trosneau, le simțea cum alunecă de pe el ca nişte şerpi ucişi, şi deodată îi căzură şi 
mîinile. Era liber. 

Abia atunci începu să vadă obiectele din jurul lui, abia atunci îşi recîştigă vederea. 
Se lumina de ziuă, şi strălucirea de afară îl cutremură. Era liber, putea să se miște. 
Sîngele îşi reluase circulația, membrele i se dezmorţiseră, numai încheieturile îl mai 
înțepau. şi turnă coniac într-un pahar de vin, pînă sus la buză, şi începu să-l soarbă, rar, 
inspirîndu-l parcă, gîndindu-se, aproape cu frenezie, la ceea ce avea de făcut. 

Ştia unde doarme cel cu pistolul. În patul de lîngă uşă. Întîi va unge balamalele, ca 
să nu se audă nici un scîrțiit, apoi va închide toate uşile, ca să nu răzbată nici o undă din 
vijelia de-afară, apoi va deschide uşa şi va intra tîrîndu-se, aplecat, ba nu! Lipit de podea 
se va apropia de pat, se va ridica încet şi va izbi cu boxul, tot în ceafa, aşa cum făcuse cu 
celălalt. Nu se va auzi decît o bufnitură. Individul de la fereastră nici nu va simți, şi dacă 
se va trezi îi va spune că i-a mai salvat viaţa, tot printr-o lovitură de box, cu douăzeci şi 
trei de ani în urmă. 

Işi căută boxul în lădița cu ţigări şi chibrituri, sub hirtia raftului de sus, îşi băgă 
degetele în el şi strînse pînă simţi că-i plesneşte pumnul. Ca atunci cînd îl aşteptase pe 
mărunțel în fața gării. 

Se întoarse încet şi-l văzu pe lordan, rezemat de sobă... 

Era îmbrăcat cu pulover, cu pantaloni de schi, numai în locul bocancilor încălțase 
papuci uşori care nu făceau zgomot. 

— Ai dinţi tari, domnule... îl gratulă cu admiraţie batjocoritoare cel de lîngă sobă. 

Se auzeau şi paşii lui lon Petric coborînd scara. 

— Dacă ar fi apucat să-i spună că-l salvase atunci de la moarte! Dacă ar putea să-i 
spună. 

— Ţi-a fost teamă că mori, continuă Liviu lordan. Fără groaza asta a morii nu ţi-ai fi 
ros priponul şi nu ai fi ajuns aici la căldură. Dar n-ai fi murit, domnule. In cel mai rău caz 
ai fi făcut o pneumonie. 

Cabanierul nu răspunse. Îşi lăsase boxul să alunece de-a lungul pulpei chircite, apoi 
îl prinse între bocanci. Il cobori încet pe podea şi-l împinse cu vîrful bocancului sub o 
ladă. 

— Cum ai putut să rezişti fără ţigară?! se miră lon Petric. Credeam că o să te dai cu 
capul de pereți... 

— Da, domnule! spuse Liviu lordan. Groaza morții te-a adus aici de-a rostogolul. 
Gruzgan şi tîrîtoare ai fost... Dar de ce te-ai eliberat, domnule?... Nu vrei să deschizi 
gura...? Nu e nevoie. Ai vrut să scapi de moarte şi ai ajuns aici, la căldură. Ai vrut să 
omori şi te-ai eliberat... Tot nu vrei să deschizi gura...? Poate că ar trebui să te ucid. 
Pentru că ai vrut să mă ucizi. Şi ştii care e legea luptei şi a supravieţuirii... Cele mai mari 
şanse le are cel care ucide primul. Dar e stupid ce-ţi spun. N-am nici un interes să te 
ucid, pentru că am nevoie de dumneata. Ăsta e tot secretul... Cabanierul asculta năucit. 

Simţea că toate gîndurile şi spaimele lui se transformă într-un haos, într-o ceaţă care 
începe să se topească. 

— Adică...? îndrăzni el. Atunci...? 

— De ce să te ucid, domnule? îl măsură cu suspiciune Liviu lordan. Tot n-ai înțeles? 

Vreau să ştiu de la dumneata un singur lucru, jumătatea unei taine. Atît! Numai dacă taci, 
numai atunci va trebui totuşi să te ucid. Te voi împuşca în gură. Ca să mai trăieşti cîteva 
ore, dar fără să poţi spune un singur cuvînt... Dacă ţi-a plăcut rolul de mut, atunci să urci 
în rolul ăsta la ceruri. Te voi ajuta, domnule... 

Nu era nici un pic de glumă sau de ironie în vocea lui Liviu lordan. Nu numai 
cabanierul, dar şi lon Petric simţi tăişul de sentinţă al vorbelor lui. 

— Am crezut altceva! izbucni subit cabanierul. Am crezut că ai venit aci ca să mă 
executi... 

Liviu lordan căzu iarăşi pe gînduri: 

— E ceva foarte straniu în optica şi-n spaima dumitale. De ce ţi-e teamă, 
domnule?... Nu pot să înțeleg de ce... Numai într-un singur caz... 

Broboane de sudoare curgeau pe fruntea cabanierului. Şi parcă simțea cum e gata 
să-i explodeze gura, dinţii. O singură imagine i se aprinse în minte: parcă se vedea într-o 
oglindă cu maxilarele încleştate şi parcă vedea şi simţea ţeava unui pistol pătrunzîndu-i 
printre buze şi ciocnindu-i-se de dinţi. Nu putea să-şi descleşteze maxilarele. 

— Numai într-un singur caz, domnule... auzi din depărtare vocea lui lordan. Dacă ai 
descoperit singur taina şi ai... Dar aşa ceva e imposibil! Nu se poate! N-ai mai fi rămas 
aici, ca o sălbăticiune... 

Paul Bălan, cabanierul fără rădăcini, simţi în acea clipă că i se dă dreptul să trăiască 
în lume. Faţa i se lumină şi valuri de sînge nou îi pulsau în artere. Căzu pe un scaun. 

— Ce mister ascunzi dumneata? întrebă foarte intrigat Liviu lordan. La întrebări şi 
lucruri normale te sperii, iar cînd e vorba de probleme grave, capitale, parcă ai renaşte... 
Ai dibuit taina? 

Intrebarea voia să cadă ca un trăsnet, dar cabanierul nici nu tresări: 

— Nu... răspunse el foarte calm. N-am dibuit-o... 

— lţi dai seama că ai răspuns la o întrebare subiînțeleasă mult mai gravă. Prin 
urmare ai căutat-o. 

— Da! spuse cabanierul complet transformat. Am căutat-o şi încă o mai caut. De 
douăzeci... şi trei de ani... 

— Domnule, am impresia că s-a întîmplat ceva... Poate că ar trebui să caut nişte 
resorturi care-mi scapă... dar mi se pare că nu mă mai goneşte atit de aprig timpul... Da... 
Domnule, s-a întîmplat ceva şi începem să ne înţelegem. Cred că vom putea discuta cu 
cărțile pe faţă... 

— Cu toate! supralicită Paul Bălan. 

— Parcă mi s-ar face şi mie cald, răsuflă uşurat lon Petric. Peste cîtva timp s-ar 
putea să ciocnim un pahar de vin negru. Adică, mă înţelegețţi. Vinul se ciocneşte numai 
între prieteni... 

— Atunci s-o luăm metodic, spuse Liviu lordan, ca să-mi pot da seama de 
eventualele fisuri, sau... hai să zicem... scăpări... Vreau să se închege totul perfect! 

— Am spus! reveni cabanierul. Cu toate cărţile pe masă. Ca dovadă, pun şi ultima 
carte pe masă: arma! 

Şi înainte de a-şi termina vorba, se aplecă sub tejghea pentru a scoate boxul de 
metal. Cînd se ridică vesel, cu boxul în mînă, văzu țeava pistolului îndreptată spre el. Şi 
iarăşi îl îngălbeni groaza. 

— Pentru orice eventualitate, auzi vocea lui lordan. 

Cabanierului îi reveni inima la loc. Se apropie de masa celor doi şi puse boxul drept 
în mijloc: 

— Poate că vă vine să rideți, dar credeţi-mă pe mine. E o armă cumplită. Pentru că 
nu se vede şi se poate lovi cu ea pe nepregătite, ca un trăsnet... 

— Domnule, eu de pistol nu mă despart. Trebuie să ştiţi amîndoi. La orice mişcare 
suspectă, voi trage. Oricîte declaraţii voi auzi. Vă previn, ca să ştiţi... Asta ar fi şi ultima 
mea carte şi cea mai tare: spaima. Amîndoi trebuie să ştiţi, în fiecare clipă, că puteţi să vă 
treziţi cu un glonte sub burtă sau în gură. Ca să vă feresc de prostii. Sînt cel care 
comandă aici, dar sînt şi cel care plăteşte. Trebuie să fiți convinşi că ştiu să plătesc sigur 
şi prompt. Cu viaţă sau cu moarte. Cu tot ce se poate înțelege prin viaţă sau prin moarte. 
Ca să fiu foarte clar! Cuvintele lui Liviu lordan sunau ca o introducere fermă la o partidă 
care trebuia jucată pe faţă. Ceilalţi doi acceptară prin tăcere şi încordare. 

— Domnule, s-o luăm metodic! începu Liviu lordan. Cum l-ai cunoscut pe George 
lordan?, 

— In timpul războiului, răspunse cabanierul. Am avut ghinion. Am încercat ceva şi 
nu s-a prins, dar am fost prins eu... Adică m-a prins el... Şi-a dat seama că eram un 

nepricopsit, un găgăuţă... şi chiar eram, domnule... şi m-a făcut scăpat. Nu eram numai 
găgăuţă... Eram şi foarte tînăr... Dar dacă nu mă făcea scăpat, nu se făcea cazier... 
pentru că mă bijbiise şi mă prinsese o bandă periculoasă, care a şi căzut mai tîrziu... l- 
am jurat că nu se va mai repeta. Probabil că i-am vorbit şi de mama şi de tata, încă nu 
murise, săracul... probabil că am şi plîns... Nu mai ştiu... Era prima dată cînd intrasem cu 
pasul în prăpastie, că era prăpastie, nu groapă. Dacă vreţi, pot să vă dau toate 
amănuntele... M-a împins pe alt drum, asta s-a întîmplat... Abia ieşisem şofer... 

— L-ai mai întîlnit după aceea? întrebă Liviu lordan, mai mult ca să-i scurteze 
efuziunile şi să-l ţină în centrul subiectului. E clar pentru oricine că i-ai rămas foarte 
îndatorat. 

— Nu l-am mai întîlnit. L-am văzut de cîteva ori pe stradă... L-am salutat, mi-a 
răspuns. Pînă cînd... 

— Acum vreau precizie absolută! îl întrerupse Liviu lordan, începînd din momentul 
ăsta. Deci nu l-ai mai întîlnit, pînă cînd te-a căutat el pe dumneata... 

— Exact... M-a căutat într-o seară. Ne-am plimbat împreună la Şosea, după ce am 
băut cîteva halbe la Bordei. M-a întrebat dacă-mi mai amintesc ce a făcut pentru mine. Şi 
mi-a spus că n-a făcut-o numai din milă, ci şi dintr-un anumit interes. "Dacă nu te făceam 
scăpat, mi-a zis el, te înhăitai cu tilharii ăia şi azi erai în închisoare pentru vreo cinci ani. 
Asta a fost pedeapsa cea mai mică... Eu n-am nevoie de la dumneata de cinci ani, nici 
măcar de cinci zile. ţi iau din viaţă cinci minute şi încă vreo cinci, mai tîrziu..." Aşa mi-a 
spus. Şi-am spus că-i dau oricîte minute vrea, că înţeleg ce a făcut pentru mine. Numai 
să nu mă pună să gitui pe cineva. A rîs cînd a auzit. Ca să scurtez... Mi-a spus că va 
trece a doua zi seara pe la Şosea, la aceeaşi oră, şi tot în locul în care eram atunci. Să 
fiu cu maşina ca să-l iau. La despărţire ne-am potrivit ceasurile... 

— Era după nouă seara? întrebă lon Petric. 

— Cam pe la zece, zece şi jumătate... continuă cabanierul, fără să se uite la Petric. 
Adică întîlnirea era pentru zece şi jumătate, dar eu m-am plimbat de pe la zece, ca să fiu 
sigur că n-o să-l pierd... Să vă spun drept, credeam că-l voi găsi cu vreo cucoană... Dar 
era singur. Mai întîi mi-a controlat ceasul şi l-a găsit cu patru minute în urmă. Pe urmă a 
spus să-l duc în centru, la "Bavaria". Aproape că n-a vorbit tot timpul drumului. Doar 
cîteva cuvinte. Trebuia să fiu a doua zi, la o anumită oră, într-o anumită stradă, cu 
motorul aprins. Cinci minute mai tîrziu trebuia să pornesc cu toată viteza spre Grădina 
Botanică şi să opresc chiar acolo, la intrare. lar a doua zi la unsprezece şi jumătate 
trebuia să fiu în fața Gării de Nord, la intrarea de pe Calea Griviței. 

— La Grădina Botanică ai intrat într-o bodegă? întrebă iarăşi lon Petric. 

— Nu... Am intrat în grădină şi m-am legat de o fetişcană. Erau o droaie înăuntru. 
Toate de meserie. M-am aiurit cu ea, apoi am plimbat-o spre Bolintin. Acolo am intrat într- 
o cîrciumă. Trebuia s-o fac să creadă că ne întîlnisem la zece şi jumătate... Era convinsă 
că intrasem în Grădină de pe la zece, ba chiar mi-a făcut şi o scenă că mai întîi m-a văzut 
cu alta, şi că m-a urmărit vreo jumătate de oră... 

— Asta nu mai contează... interveni Liviu lordan. Mă interesează altceva: ce-ai făcut 
în cele cinci minute cît ai stat pe strada aceea? 

— Nimic... Am stat. Am auzit ceva scandal şi m-am uitat înapoi. Dar din locul în care 
eram nu se vedea nimic, absolut nimic... Numai strigăte se auzeau. Eram eu curios să 
ştiu ce se petrece, dar mi se spusese să nu mă mişc de la volan şi să pornesc maşina 
după cinci minute orice s-ar fi întîmplat: bombardament, defilare, manifestaţie, gaze 
lacrimogene, mitraliere, tancuri, orice! Ca să spun drept, cam tremuram... 

— A intrat cineva în maşină în cele cinci minute? întrebă, rar şi apăsat, Liviu lordan. 

— Nu... N-a intrat nimeni. A vrut să intre cineva, chiar a deschis uşa din spate, dar în 
ultima clipă s-a răzgîndit. Cînd mi-a spus "pleacă!" se împliniseră exact cinci minute de 
cînd aşteptam pe strada aceea. Am şi dat drumul maşinii. 

— Eşti sigur că n-a intrat nimeni? Eşti sigur că n-a lăsat cineva un anumit obiect 
acolo? 

— De intrat n-a intrat nimeni, l-aş fi văzut prin oglinda retrovizoare. Sigur n-a intrat... 
Dar nu pot pune mîna în foc că nu s-a lăsat ceva în maşină. La asta nu m-am gîndit... 
Abia acum îmi trece prin cap că s-a deschis uşa pentru a se pune ceva în maşină... Mie 
aşa mi se spusese: să opresc în fața Grădinii Botanice, să agăţ o muieruşcă, să mă plimb 
cu ea vreo jumătate de oră, prin grădină, apoi s-o scot la Bolintin. N-aveam voie să mă uit 
în spatele maşinii. Asta mi s-a spus foarte clar. Chiar aşa mi-a spus: "Nu ai voie nici o 
clipă să te uiţi ce se întîmplă în spatele dumitale în maşină. Să fie foarte clar!" De unde 
ştiu eu că nu mi-au pus o ladă, sau un cîine, sau chiar un om mai mititel? EI, de pildă, ar 

fi încăput acolo ghemuit, fără să-l văd. Dar cine se gindea la asta? Mie îmi treceau altele 
prin cap... Era sfîrşitul războiului, aşa se vorbea, şi îmi închipuiam că se pune la cale cine 
ştie ce ispravă... 

— E clar, spuse lordan. După ce te întorceai de la Bolintin ce trebuia să faci? 

— Trebuia să mă întîlnesc cu el în fata Gării de Nord, asta trebuia. De la Bolintin 
direct la gară, ăsta era consemnul. Să plec la unsprezece fără un sfert de-acolo, ca să 
ajung la gară la unsprezece şi jumătate. N-aveam voie să mă mişc din Bolintin. Trebuia 
să stau tot timpul acolo, la o gazdă oarecare, cu muieruşca aia... Am făcut exact ce mi-a 
spus... 

— Ai rămas tot timpul acolo? îl fixă Liviu lordan. N-ai făcut nici un drum, a doua zi 
dimineaţa? 

Cabanierul ezită o singură clipă: 

— ... Ba da... Am plecat dis-de-dimineaţă, cînd aia încă nu se sculase. Şi când m- 
am întors, peste un ceas, tot mai dormea. 

— Unde ai fost şi pentru ce? se încruntă lordan. De ce ai trădat consemnul? 

— Din prostie... răspunse cabanierul. Din curiozitate muierească. M-am dus pînă la 
Cotroceni ca să iau ziarele, să văd ce s-a întîmplat în ziua care trecuse... 

— Asta era... spuse gînditor Liviu lordan. Ai făcut bine că ţi-ai amintit... Intelegi ce 
vreau să spun. lar intrai într-o contradicţie, domnule, la fel de gravă ca prima... Şi dacă 
mai colecţionai încă una, te împuşcam în gură, domnule... după ce mi-ai fi spus totul... 

Cabanierul abia îşi stăpîni tremurul. Dacă ar fi negat, cum avusese de gînd... Nu! 
Faptele nu trebuie să le nege, faptele se pot afla... Numai gîndurile pot fi ascunse pînă la 
moarte. 

— Din curiozitate, spuse el, ca şi cum şi-ar fi cerut iertare. Toată noaptea n-am 
dormit. Voiam să ştiu ce s-a întîmplat acolo... Mi-am închipuit că trebuie să fie ceva 
extraordinar... 

— Şi ce ai înțeles din ziare? Te-ai dumerit? A 

— Nu prea... Dar o bănuială aveam... adică am ajuns eu la o presupunere... In ziua 
aceea se întimplaseră vreo patru evenimente: o răpire senzaţională, un atac gangsteresc 
asupra unui convoi bancar, o evadare ca-n filme şi un atentat politic, o chestie de pagina 
întîi. Cînd am citit ziarele, am simţit numai ţepi în ceafă... Şi tot făcînd nişte calcule, am 
ajuns la o părere... 

— Incă nu e vremea să ne intereseze părerile dumitale, îl opri Liviu lordan. Cel puţin 
pe mine nu mă interesează... Altceva vreau să ştiu... Ce taină cauţi dumneata? 

Cabanierul fu luat prin surprindere. Rămase un moment cu gura căscată, în 
neputinţă de a articula o vorbă. Apoi începu să se bilbiie: 

— Adică... ştii... cum... 

— Domnule! Jucăm cu toate cărțile pe față! Dumneata, de mai bine de douăzeci de 
ani, cauţi ceva prin munţii ăştia. Toată lumea ştie că rătăceşti de la o cabană la alta, dar 
nimeni nu-şi închipuie că alergi după ceva... Eu însă ştiu că dumneata cauţi ceva, cauti 
să descoperi o taină... De altfel ai recunoscut singur. Ce taină cauţi, domnule?... Să te 
ajut eu, ca să nu te bilbii şi să nu te încarci cu cea de-a treia contradicţie, că la mine în 
anumite momente şi intenţiile contează... Ce fel de taină cauţi? Cum ţi-o închipui 
dumneata? Un om? O valoare? Un document? 

— Nu ştiu... răspunse cabanierul. N-am decît bănuieli. Dar nu cred să fie un om... 

— Nu crezi, domnule, sau nu poate fi un om? 

— Nu ştiu... se fistici iarăşi Paul Bălan... Dacă mă crezi sau nu... dar eu mai mult 
umblu după o idee... Cred că undeva pe aici trebuie să fie o taină. Şi încerc să văd ceva 
ce nu se potriveşte, sau ceva ce s-a uitat, sau ceva ciudat, sau ceva de mare valoare... 

— Dar de ce cauţi dumneata tocmai pe-aici? De ce chiar prin locurile ăstea? 

In momentul acela cabanierul crezu că domină situaţia. Liviu lordan nu ştia 
amănuntul pe care-l ştia el. Şi se hotărî să-l ascundă şi mai departe. 

— Domnule! spuse pe neaşteptate Liviu lordan. Eu n-am urcat pînă aici şi n-am 
căutat douăzeci şi trei de ani pe cineva care să-mi spună ceea ce ştiu... Vreau să-mi spui 
ceea ce nu ştiu! 

— Nu cred să fie ceva important... încercă să pareze cabanierul. Nişte amănunte... 

— Domnule, eşti imbecil! Eşti un imbecil de duzină. Te anunţ că te-ai agăţat de a 
treia contradicție, dobitocule! Ridică-te în picioare! Pune-ţi mîinile pe creştet!... Auzi, dom- 
nule: după ce-mi vei spune totul, îți voi îmbogăţi dantura cu un plumb. Te voi împuşca, 
domnule! Am hotărît! Şi-ţi spun asta ca să nu mai speri pînă în ultima clipă, ca orice 
condamnat la moarte, că vei fi iertat, dacă vei mărturisi tot adevărul, sau că vei scăpa 

printr-un miracol. Auzi? Te voi împuşca! în gură. Aşa cum ţi-am promis. 

— Te cam grăbeşti... li răspunse la inspiraţie cabanierul. Dumneata prea vezi totul 
definitiv. Nici nu-mi trece prin cap să mor... Ți-am mărturisit că sînt curios. Puteam să 
spun că n-am citit ziarele... Cine ştia? Nici fata nu mă văzuse... Domnule, vreau să-ţi 
mărturisesc tot o chestie din astea, care ţine de mărunţişurile omeneşti... Ai văzut 
dumneata femeie care să nu-şi dea ifose cînd are ceva mai acătării? Ai văzut dumneata 
artist care să cînte imediat ce-l rogi?... Pînă şi un copil, domnule, zice atunci cînd îl rogi 
sau îi ceri să facă ceva: "Ce-mi dai?" Dumneata n-ai promis nimic... Inseamnă că nici 
dumneata n-ai dat toate cărțile pe faţă şi pe masă... 

— Domnule... s-ar putea să scapi... medită Liviu lordan. Sau nu eşti deloc imbecil... 
şi chiar şi în cazul ăsta mai meriţi să trăieşti... Domnule! Vei primi! Nu pot să-ți spun ce, 
pentru că ar însemna să dezvălui taina. Dar vei primi! Am spus mai adineauri, dar 
probabil că n-ai înțeles dumneata: ştiu să plătesc, prompt şi sigur. Şi în bine şi în rău. Cu 
viață şi moarte. Cu tot ce se poate înţelege prin viaţă sau prin moarte. Mi-am închipuit că 
e foarte clar... 

— Acum e foarte clar... îngînă cabanierul. Adică înțeleg şi altceva: că taina nu poate 
fi încă dezvăluită... î 

— Cam aşa, domnule! îl aprobă Liviu lordan. Incă nu poate fi dezvăluită. Dar la 
momentul oportun se va întîmpla şi asta. Şi ca să evităm înciîlceala unei a treia 
contradicții, trebuie să ştii, domnule, că taina nu poate fi dezlegată de unul singur. Orice 
ai şti dumneata nu are nici o valoare fără o anumită combinaţie. E un simplu element 
dintr-o formulă... Numai în combinaţie cu alte elemente constituie cheia tainei... Acum e 
clar? 

— Mă predau de tot... zimbi cabanierul, numai că făcu gestul invers. În loc să ridice 
mîinile în sus, le cobori de pe creştet. Nici o ezitare din clipa asta! 

— Aşa da! acceptă Liviu lordan veselia cabanierului. Şi voi căuta să te ajut eu, ca să 
nu ne mai pierdem timpul... Prin urmare, la unsprezece jumătate ai fost la gară, îmbrăcat 
cum ţi-am spus, şi după o întîrziere de nu ştiu cîte minute a apărut şi George lordan 
împreună cu domnul aici de față... 

Cabanierul făcu ochii mari, se uită la unul, apoi la altul, şi deodată începu să bițiie. 

— Credeai c-a murit? zîmbi pentru prima dată Liviu lordan, observînd spaima 
galbenă a cabanierului. Nu, domnule! N-a murit. L-au dus şi pe el la spital ca pe 
dumneata... 

— Poate că n-a murit nici... căută cabanierul să i se confirme un anumit gînd. 

— Nu... îşi plecă încet capul Liviu lordan. El a murit. A murit de tot... O victimă a 
bombardamentului, ca atîtea altele. 

"Oare să fie o cursă?" se gîndi cabanierul. Dar îşi îndepărtă imediat gîndul. Răsuflă 
cutremurat ca după un coşmar. 

— Să revenim, domnule... auzi vocea lui lordan. După o întîrziere de nu ştiu cite 
minute, v-aţi întîlnit toţi trei. A început bombardamentul. V-a luat de braţ şi v-aţi trîntit toți 
trei la pămînt, lîngă o casă... Sau poate că v-a trîntit suflul exploziei. Vreau să ştiu ce s-a 
întîmplat din momentul acela. Ce s-a întîmplat între el şi dumneata? Clipa cu clipă, dom- 
nule, înţelegi? 

— Nu ştiu... Nu pot... se rugă disperat cabanierul. A fost prea cumplit... Nu ştiu... Nu- 
mi amintesc nimic. 

Spaima şi groaza cabanierului nu mai erau prefăcute, nu erau o înşelătorie. Şi Petric 
şi lordan se uitară uluiți unul la altul cînd îl văzură pe cabanier tremurînd din toate 
încheieturile şi acoperindu-şi fața cu mîinile. 

— Stai, domnule... încercă să-l liniştească Petric. Am trecut şi eu exact prin ceea ce 
ai trecut şi dumneata. Ba eu am fost şi mai rănit decît dumneata. Numai printr-o minune 
am scăpat. Aşa ne-a fost dat. Să scăpăm amindoi. Lui i-a fost scris să moară de bombe, 
a murit... Fii bărbat, domnule, ce dracu'! 

Era un chin. Paul Bălan îşi amintea mereu scena. Simţea metalul armei în degete şi 
parcă vedea şi figura agonică a mărunţelului. Nici n-avea curajul să deschidă ochii. Işi 
astupa cu palmele şi gura. Şi aştepta gloanţele de răzbunare ale celuilalt lordan. Nu mai 
putea răbda! 

— E groaznic, domnule! Nu mai pot suporta. Prea mult iad. Trage odată, să scap! 

— Bine, domnule... spuse cu un glas mai blînd Liviu lordan. O să încerc să te scap... 
Să trecem peste celelalte... Caută să-ţi aminteşti altceva..! Te voi întreba eu... Inainte de 
a-ţi pierde cunoştinţa, înainte de explozia fatală, a întors capul spre dumneata? 

Paul Bălan îşi aminti figura mărunţelului după ce lovise năprasnic cu boxul. 

— L-am văzut înainte de a... 

— N-a murit acolo... a murit la spital, spuse Liviu lordan. A mai rezistat. De necrezut, 
dar a mai rezistat. Pînă m-a văzut pe mine. Nu mai putea vorbi. Doar mîinile şi le-a 
mişcat. Cu mîinile mi-a lăsat testamentul. Cu mîinile şi cu degetele... 

— Cu mîinile şi cu degetele! se înfioră Paul Bălan. Nu înţeleg... Adică a spus... a 
scris... 

— Nu, domnule... A făcut o simplă mişcare, pe care am dezlegat-o după trei ani... 
Adică am interpretat ideea ei... Şi unul din elementele acelui gest de testament eşti 
dumneata! 

— lar?! strigă cabanierul. Domnule! Nu mai pot suporta. Lăsaţi-mă odată! N-am 
ajuns la judecata de apoi! 

— Dumneata eşti nebun, domnule! Dumneata ai rămas cu un traumatism după 
bombardamentul acela... sau cine ştie ce s-o fi întîmplat acolo cu dumneata... Răspunde, 
domnule! Ce ţi-a spus cînd a întors capul spre dumneata? 

Cabanierul se uită cu priviri rătăcite spre cel care întreba. Vorbele îi ieşiră fără voia 
lui din gură: 

— Ce mi-a spus?... A horcăit... A şuierat un singur cuvînt: cabană... Pe urmă mi s-a 
părut că moare... A căzut şi bombă lîngă noi... 

— Cabană... cabană... cabană... şoptea, întruna, ca transfigurat, Liviu lordan. lulie şi 
cabană... iulie şi cabană... iulie şi cabană... Asta e taina lui, descompusă în cele două 
elemente... cele două braţe, cele două arătătoare. Cum şi cînd şi dacă se pot compune la 
loc...? lulie şi cabană... Cabană şi iulie... In ce ordine? Dar oare ordinea contează? în 
iulie s-a întîmplat. Dar în ce cabană s-a ascuns? Ştim că s-a întîmplat în iulie. Sigur. Ştim 
că s-a ascuns la o cabană. Sigur. Dar unde? 

Paul Bălan îi curmă şirul meditaţiilor orale: 

— Cum a murit? l-au zdrobit schijele capul? 

— Nu... răspunse Liviu lordan fără să se gîndească. N-a avut nici o rană la cap. l-a 
intrat o schijă în inimă... Dumnealui a fost rănit groaznic la cap şi l-au salvat printr-o 
minune chirurgicală... 


CAPITOLUL VIII 
A 


Era lumină. O lumină de lapte, prin care nu se vedea nimic. Nici cu ochelarii ovali şi 
concavi care altădată ar fi respins aşezarea fulgilor. Vijelia nu avea fulgi. Avea numai 
rafale neîntrerupte, şi urlete, şi gemete, şi şuierături. Totul izbea: fizic, material, concret. 
Şi zăpada, şi urletele, şi şuierăturile. Toate la un loc erau vijelia. 

Cireşarii se lipiseră de peretele muntelui. Nu aveau alt mijloc de orientare. Numai 
peretele, pe care unul din ei, capul șirului, Victor, îl pipăia, îl izbea cu băţul pentru a-l 
dezgoli şi a-i legitima stînca. Şi după fiecare recunoaştere se urneau, cu spatele, trei sau 
patru paşi. Uneori cinci. O singură dată zece. Şi pe urmă se stirnea un talaz care-i zvirlea 
înapoi, în locul de unde plecaseră. Pentru fiecare metru cîştigat împotriva vijeliei se 
făceau cinci înainte şi patru înapoi. 

Dacă n-ar fi fost spaima neagră din spatele lor, poate că s-ar fi trîntit în zăpadă sau 
ar fi căutat vreun adăpost după vreo stîncă. Dar ştiau că sînt urmăriţi de fiare crude şi 
flămînde, ştiau că la prima oprire vor începe hărţuielile şi pe urmă atacul. Şi mai ştiau că, 
deasupra lor, streşini gigantice de gheaţă şi zăpadă se pot prăvăli din clipă în clipă, cu 
puteri de milioane de tone, măturînd, ucigînd şi înmormîntînd totul. Era an de urgie şi 
streşinile amenințau în fiecare secundă. 

Speranţa răsăritului de soare.!... Stihiile păreau şi mai dezlănţuite, furia văzduhului şi 
mai turbată, rafalele şi proiectilele şi mai răutăcioase, şi mai hămesite. Speranța 
răsăritului de soare! Din toate părţile se adunau armele, în toate spaţiile se premedita 
crima... Oare ce energii necunoscute, ce voință supraomenească îi ţinea treji şi-i 
împingea spre înalturi pe cireşari? Oare de ce Maria visa un alt Excelsior? 

Nu mai aveau voie să se oprească. Lupii îi urmăreau pas cu pas. Ursu îi vedea, 
uneori, la o aruncătură de piatră, prin ceața albă şi deasă. Erau patru dihănii. Mergeau 
încet, prudent, năucite pesemne de dispariția haitei care le trimisese în altă parte pentru a 
căuta altă pradă şi care nu le lăsase nici un semn şi nici măcar o iscoadă obişnuită. 

Mergeau încet, uneori se apropiau înfricoşător, aşteptînd întîmplarea, aşteptind un 
moment prielnic pentru un atac sigur. 

Dacă n-ar fi fost poteca strimtă, săpată în peretele muntelui, de multă vreme lupii i-ar 
fi atacat pe tinerii cutezători. Dar fiarele miroseau primejdia. Intr-o parte era peretele 
muntelui, în cealaltă prăpastia. Nu puteau să atace decît drept, şi atacul drept, fără 
ocoluri şi surpriză, nu era în obiceiul lor. De aceea îi urmăreau pas cu pas şi aşteptau, 
aşteptau să cadă vreunul, aşteptau momentul prielnic pentru atac. 

In faţă, Victor îi trăgea pe ceilalţi cu frînghia, dar de cele mai multe ori îl trăgeau 
ceilalți înapoi. Prăpastia se căsca hidoasă, la cîţiva paşi în dreapta lor, şi pe alocuri erau 
alunecuşuri de gheaţă, şi trebuiau să îngenuncheze şi să se tîrască în patru labe pentru a 
înainta cîțiva paşi, sau măcar pentru a sta pe loc. La urmă, Ursu mergea numai cu 
spatele. Niciodată nu întoarse capul. Cu pumnalul într-o mînă şi cu un băț de schi în 
cealaltă era pregătit împotriva oricărui atac. Şi în sinea lui mulțumea oamenilor şi naturii 
pentru că făcuseră poteca atit de îngustă şi atit de uşor de apărat. Din nou se vedea în 
vale o zonă cu. ceaţă străvezie. Şi Ursu se cutremură. Mai apăruse o fiară pe lîngă cele 
patru. Oare scăpaseră cele închise în bordei? Pînă atunci numărase de fiecare dată 
numai patru! 

Dar nu era numai asta. Fiarele păşiseră pînă atunci. Şi deodată le văzu gonind pe 
potecă, în sus. Oare era momentul să-i oprească şi pe ceilalţi pentru a face zidul de 
apărare Împotriva dihăniilor? Nu mai era nevoie. Se opriseră singuri. Apăruse un 
obstacol, obstacolul de care le fusese atita frică, obstacolul pe care îl presimțeau. Poate 
pentru că-l cunoşteau, începuseră şi lupii goana şi pregătirea de atac. Era o crăpătură în 
potecă, o crăpătură numai de un metru, însă cu margini de gheaţă, iar deasupra 
crăpăturii lunecoase poteca era tăiată. Continua printr-o treaptă de gheaţă, înaltă de 
vreun metru. i 

Ursu nu mai pierdu nici un minut. Incepu să izbească aprig, cu virful de metal al 
băţului, în gheaţa de pe buzele crăpăturii. Automat, Ionel şi Dan, trecură de pază cu 
beţele ca nişte sulițe îndreptate în jos, în locul părăsit de Ursu. Victor săpa şi el cu băţul 
în marginea de gheaţă. In clipa cînd Ursu îşi termină de săpat găurile pentru picioare, îi 
făcu semn lui Victor să se apropie. Işi lipi buzele de urechea lui: 

— Fă pe dracu în patru şi urcă, pe spatele meu, dincolo! 

Şi încă înainte de a-şi termina fraza se lăsă oblic deasupra crăpăturii, pînă ce atinse 
cu mîinile treapta de gheaţă de dincolo. Nici Victor nu pierdu o secundă. Infrîngîndu-şi 
orice urmă de emoție şi milă, se folosi de prietenul lui ca de o scară şi ajunse din două 
salturi pe treaptă. Imediat începu să sape în gheaţa de pe treaptă gropi de sprijin în care- 
şi propti picioarele. Apoi aruncă fetelor unul din bețe. II prinse Maria şi înțelese într-o 
clipită. Susținîndu-se şi trasă de el, izbuti să urce pe spatele lui Ursu, ca pe o scară, aşa 
cum făcuse şi Victor. După Maria veni rîndul Luciei să facă ascensiunea ucigaşă, apoi 
Tic, care ajungînd dincolo îşi furişă o mînă desmănuşată şi caldă spre obrazul lui Ursu. 
Apoi Dan şi lonel, ultimul cu Ţombi în rucsac. Apoi se răsuci şi Ursu, tocmai la timp 
pentru a se pregăti şi a lua poziţia de luptă. Dihăniile ajunseseră la cîţiva metri. 
Rămăsese singur împotriva lor. Tic şi Dan căutau, sus, bolovani sau bucăţi de gheaţă, 
dar Victor îi opri. Fiarele nu trebuiau întăritate. 

Lupii se codeau să atace. Poteca era foarte îngustă. Numai unul ar fi putut să atace 
şi numai în linie dreaptă. Ursu se aplecă în genunchi pentru a ridica schiurile lăsate acolo. 
Lupii urlau şi-şi arătau colții. Se vînzoleau, se întărîtau, se pregăteau pentru salt. Deodată 
rămaseră nemişcaţi ca într-o fotografie. Ursu simţi primejdia. Incremeni şi el. Numai băţul 
pe care-l ţinea în mîna stingă se ridică la înălțimea mijlocului. Işi încorda şi braţul. Mîna 
dreaptă rămase nemişcată, îngheţată pe pumnal. Omul şi fiarele se priveau în ochi; îi 
separau cîțiva metri. Aşteptau ceva. Şi omul şi fiarele. Un talaz turbat care se năpusti cu 
urlete şi şuierături asupra tuturor. Omul rezistă. Parcă-şi zidise genunchii în piatră. Fiarele 
fură zvirlite înapoi. Urmă al doilea talaz. Şi mai cumplit. Apoi al treilea. Toate hăurile 
gemeau în el. Apoi o clipă de linişte. Era clipa pe care o aşteptau cu toţii. Şi oamenii şi 
fiarele. Ursu se transformă iarăşi în pod printr-o răsucire care dură o fracțiune de 
secundă. (Victor abia avu vreme să prindă cuțitul aruncat de mîna vlăjganului.) Apoi, cu o 
putere monstruoasă, se aruncă lateral, se răsuci din nou, se împinse în aer, iar cînd 
picioarele atinseră platforma de sus, de unde cireşarii, îngroziţi, priveau scena 
neverosimilă, trupul zvicni şi înapoie răsucirea dinainte, realizînd în numai o secundă cea 
mai fantastică poziție de echilibru pe care puteau s-o vadă ochii vreunui muritor. Aproape 
în aceeaşi clipă sări asupra lui Ursu, asupra spaţiului ocupat de Ursu cu o fracțiune de 
secundă mai înainte, primul lup, cel mai puternic din haită. Dar pe la jumătatea saltului 

întîlni bățul de metal împins de Victor cu o forţă la fel de sălbatică şi de rea ca aceea a 
dihaniei. Urletul de durere sparse timpanele cireşarilor. Dar fiara rănită nu se prăbuşi pe 
potecă, ci se rostogoli în hăuri. Celelalte dihănii, speriate, se retraseră, fără să se 
întoarcă, mereu cu faţa la ucigaşi. 

Era un moment prelungit, de linişte, în împărăţia vijeliei. Parcă şi ceața începea să 
se risipească. 

— Poteca se termină... anunţă Lucia. Imediat după cotul ăsta vine un platou uriaş. 

— Asta era! se înfurie Ursu. Trebuie neapărat să facem o pavăză împotriva fiarelor. 
Victor! lonel! Să pescuim repede beţele şi schiurile de jos. 

Intr-adevăr, dincolo de crăpătură, acolo unde Ursu se prefăcuse în punte, se afla 
legătura de schiuri şi bețe a cireşarilor. Cu cele trei bețe pe care le aveau, izbutiră să le 
pescuiască pe celelalte şi să le tragă sus, pe platforma de gheaţă. 

— N-au să ne atace acum, spuse Maria. Le simt, le văd după priviri că aşteaptă şi 
că sînt însetate de răzbunare... 

— Dacă ne prind pe platou, se cutremură Dan, cred că nici pielea de la bocanci nu 
mai rămîne din noi. 

Ursu îi arătă lui Victor nişte crăpături şi fisuri în peretele muntelui: 

— Trebuie să sacrificăm citeva bețe. Le băgăm în fisurile ăstea şi le transformăm în 
zăbrele orizontale. Din schiuri facem zăbrele verticale. Inţelegi...? 

Dar nu mai auzi nici un răspuns. Vijelia îşi trimise din nou talazurile şi urletele. Victor 
făcu semne celorlalți să fugă spre platou, iar el rămase lîngă Ursu ca să ridice pavăza. Şi 
ca să-l apere cu bățul ucigaş de atacul răzbunător al lupilor. Cinci bețe şi şase schiuri 
urmau să fie sacrificate pentru a înălța pavăza. Şi ca să reziste vijeliei, ca să nu fie 
smulsă, Ursu lăsă distanţe între zăbrelele verticale, adică între schiuri, şi săpă un şanţ 
adînc de vreun sfert de metru, în suprafața de gheaţă a platformei pentru a înrădăcina în 
el schiurile. Era o lucrare de o simplitate ingenioasă, toată pavăza aceea construită doar 
în cîteva minute, sub privirile amenințătoare şi însetate de răzbunare ale haitei 
împuţinate. 

Ursu şi apoi Victor îi încercară rezistenţa împingînd şi trăgînd. Nici măcar nu vibra. 

— De rezistat rezistă! îi şopti Victor la ureche vlăjganului. Numai să nu sară pe 
deasupra... 

— Să dea Dumnezeu să încerce! îi răspunse Ursu. Ştii cît e de la bază, de la 
rădăcina treptei, pînă la vîrful pavăzei? Aproape trei metri. Imposibil să sară. Şi dacă 
încearcă din două salturi, sfătuieşte-i Doamne! nici nu ating buza de gheaţă a platformei 
şi gata cu ei, în prăpastie se duc! 

— E grozav, Ursule! răsuflă Victor uşurat, întorcîndu-se cu spatele la vijelie. Poate 
că am scăpat de primejdii... 

Ceilalţi îi aşteptau pe platou, la adăpostul unui bolovan uriaş, parcă scăpat din 
văzduh acolo, în mijlocul platoului. Acolo sări Tic la urechea lui Ursu: 

— Ce ne-ar mai fi mîncat aici! Oare scapă pe la barieră? Ştii cum am botezat-o? 
Pavăza Ursului! 

Erau totuşi pe platou, fără hăurile hidoase care-i însoţiseră pînă atunci, fără buzele 
de gheaţă care aşteptau împiedicări şi rostogoliri, fără teroarea crudă şi lacomă care-i 
urmărise pas cu pas. Dar înfruntînd o vijelie de trei ori mai rea şi mai vicleană. Nu mai 
viscolea numai dinspre nord. Intraseră într-o zonă a virtejurilor, a unor cicloane 
năprasnice care-i obligau să-şi croiască şi să-şi sape cotloane şi tunele în zăpadă pentru 
a înainta. Cu cele cinci schiuri care le mai rămăseseră, săpau în zăpadă şi se tîrau ca 
nişte cîrtițe. Nu era un platou, era o vale care urca lin spre vîrful muntelui. Inaintau metru 
cu metru prin cotloanele pe care le săpau cu schimbul. Vijelia încerca să-i acopere, să-i 
înmormînteze, dar ei săpau mai adînc, şi mergeau în genunchi sau pe burtă, şi se 
apărau, fără să-şi dea seama, de alt duşman neîndurător: gerul. 

Undeva întîlniră un stîlp de metal, îngropat aproape în întregime. Abia i se mai 
vedea virful. Era un indicator cu disc albastru. Regăsiseră poteca albastră! 

Bucuria îi opri. Simţeau că se apropie de ceva. Dar simțeau în jur şi ceva neliniştitor, 
straniu. Işi ridicară capetele din zăpadă şi spectacolul îi ului. Era cel mai fantastic 
spectacol pe care-l ofereau munții. Se. aflau sub o căciulă de nori, atit de aproape, că i se 
puteau atinge marginile cu mîna. O căciulă albă, densă, făcută din valuri de vată. Şi toată 
căciula suferea de o stranie nemişcare. Se oprise ca prin farmec orice vînt, orice rafală, 
orice şuierătură, parcă se oprise în loc rotirea lumii, parcă încremenise întreaga planetă. 
Nu se auzea nimic, nu se mişca nimic. Şi se vedeau sub căciula de nori toate orizonturile. 
Şi totul era cristal şi nemişcare. Oare ce magie necunoscută,-care se aduna la un mileniu 

o dată, împrăştiase spectacolul ireal, parcă o proiecţie gigantică venită din alte lumi?! 

Era numai nemişcare şi linişte. 

Era un moment care voia să strîngă într-un spaţiu fără margini şi dimensiuni toată 
frumuseţea înălțimilor. 

Era o clipă din cristalul veşniciei. 

Şi deodată bagheta căzu. Toată zarea se întunecă şi stihiile se dezlănţuiră turbate şi 
ucigaşe. Era parcă un urlet de groază al întregii lumi. Şi începu canonada. Munţii îşi 
scuturau umerii. Zăpada se prăvălea cu gheaţă, cu stînci şi bolovani asupra lumii. 
Milioane, şi milioane, şi milioane de tone. Venise urgia. 

Platoul pe care se aflau cireşarii era scurmat de vîrtejuri. Orice idee de adăpost sau 
de refugiu imediat trebuia abandonată. Bolovanul devenise un adevărat zid de execuţie. 
lonel fusese săltat de uragan şi trimis ca o frunză în stîncă. Noroc că se încovrigase şi 
noroc că se răsucise în ultima clipă. Se izbise cu spatele de bolovan şi spatele îi era 
protejat de rucsac. Lovitura fusese atit de puternică, încît leşină. II traseră ceilalţi de lîngă 
bolovan cu gîndul să-l adăpostească într-o groapă în care stăteau Lucia şi Maria. Dar nu 
mai găsiră groapa şi nu mai găsiră nici fetele. In cîteva secunde groapa fusese trans- 
format în mormiînt. Săpară din nou cu mîinile şi cu schiurile, şi le scoaseră din mormîntul 
de zăpadă. Apoi veni rîndul lui Dan. Intr-o clipă de amețeală fu luat de un vîrtej şi izbit de 
bolovanul ucigaş. Ursu îl lăsă pe lonel, care-şi revenea, în seama lui Victor şi se duse 
după Dan. Abia îl mai găsi sub lespezile de zăpadă. Il tîrî după el, pînă căzu în groapa 
fetelor, uitată cîtva timp de vijelie. Ionel îşi revenise. Dan rămiînea însă fără viaţă, inert ca 
o cîrpă. 

Din nou se legară unul de altul cu frînghia pe care Tic n-o lăsase din mînă nici o 
clipă. Dar nu-l mai găseau pe Țombi. In momentul de cristal fusese scos din rucsacul lui 
lonel, şi asta îl salvase de la zdrobire, apoi se aciuase în groapa fetelor. Tic se şi repezi 
într-un plonjon disperat spre fundul gropii... şi ieşi de acolo cu cățelul. Numai Dan 
continua să zacă fără simţire şi nimeni nu putea să ştie ce i se întîmplase: era rănit sau 
căzuse într-un leşin prelungit? _ 

Dar vijelia parcă îi căuta anume pe cireşari. li descoperi şi trimise iarăşi talazuri 
asupra lor. Ionel se simţi din nou luat pe sus şi azvîrlit; parcă se juca un uriaş nevăzut cu 
el. De astă dată avu mai mult noroc. Căzu departe de bolovan, atit cît îl lăsase frînghia să 
zboare, într-o zonă cu zăpadă moale, probabil într-o scobitură. Parcă era mai multă linişte 
acolo. Le trimise celorlalți semnale de chemare şi după un minut se aflau toți în adăpostul 
ferit de vijelie ca prin miracol. In sfîrşit, dădu şi Dan semne de viaţă. Deschise ochii şi 
privi năucit în jur. Parcă i se mişcau şi buzele. Victor îşi apropie imediat urechea de 
buzele lui. Dar Dan se apără cu mîna. 

"Măcar mîinile nu-i sînt zdrobite", gîndi Ursu. 

Se repezi şi Tic spre el, dar şi el fu respins. Incercă Maria, şi Dan clătină din cap, 
fericit. 

— N-ai înţeles de la început? şopti el cu buze fierbinţi la urechea Mariei. Pe cuvîntul 
meu că vreau să te sărut... 

Şi chiar o sărută pe obraz, lîngă ureche... 

— Ai înnebunit? schimbă Maria receptorul. Delirezi? 

— Nu... spuse Dan. De cînd am aşteptat clipa asta, Doamne! De ciîţi ani! Nu știu ce 
am la piciorul drept. Nu mi-l mai pot mişca... 

Maria se îngrozi. Incercă să-i ridice piciorul drept şi i-l simţi inert, atîrnînd. Parcă i-l 
trăgea un bocanc de plumb, înainte de a le spune celorlalţi ce se întimplase, îşi apropie 
buzele de obrazul lui Dan, dar nu pentru a-i şopti ceva, cum îşi închipuiau toți, ci pentru a- 
i înapoia sărutul. Un sărut de spaimă şi de durere. Şi Dan leşină a doua oară. 

Ursu pornise în recunoaştere şi în înaintare. Desfăşurase frînghia pentru a se 
bucura de o mai mare libertate de mişcare şi jalona drumul cu ajutorul schiurilor. Maria 
trase cu toate puterile de frînghie şi vlăjganul alunecă spre groapă. 

— Dan... spuse ea aproape plîngînd cînd Ursu îşi apropie urechea de buzele ei. 
Cred că i s-a zdrobit piciorul. X 

Toti cireşarii deveniseră un fir de comunicatie. Ințtelegeau că se întîmplase ceva 
grav. Ursu îi transmise vestea lui Victor, acesta lui lonel, de la lonel la Tic, de la Tic la 
Lucia. Totul se petrecu aproape simultan. 

Victor schimbă imediat rolul cu Ursu. Porni el în recunoaştere, iar vlăjganul rămase 

lîngă Dan, la capătul șirului şi al frînghiei. Sistemul de noduri era atît de ingenios alcătuit, 
încît schimbările şi mutările se puteau face în orice situaţie şi cu mare iuţeală. Funia era 
de fapt o înşiruire de lasouri, cu distanțe mari între ele, ca să nu se simtă nimeni 
stingherit în mişcări, dar care se puteau micşora atunci cînd apăreau obstacole grele. 

Uraganul umbla însă după cireşari, îi căuta pretutindeni, nu numai cu talazuri, ci şi 
cu vîrtejuri îngrozitoare. Trimise tone de zăpadă asupra lor, învelindu-i pînă la gît într-un 
lințoliu alb şi iscoditor. Puful de zăpadă începuse să pătrundă prin micile crăpături şi găuri 
ale veşmintelor, se topea la primul contact cu căldura corpului, dar se răcea repede sub 
urmărirea rafalelor înghețate. Hanoracele şi pantalonii li se făcuseră ca nişte scoarțe. 
Carapacea de gheaţă devenea tot mai cotropitoare şi mai primejdioasă. Miinile dureau, 
degetele parcă erau gata să li se sfarme, şi începeau să muște colții gerului şi la picioare. 

In rol de iscoadă solitară, Victor nimerise pe o pirtie ciudată, pe un fel de cotlon, 
protejat parcă de pereţi de cristal. In dreapta şi-n stînga lui, şi deasupra capului, se 
vînzolea zăpada şi urlau toate vîrtejurile lumii şi se ridicau adevărate trombe spre văzduh, 
dar în locul unde se afla el, şi pe direcţia pe care înainta, în genunchi sau tîrîndu-se, nu 
se simţea nici o adiere, doar o boare subțire îi atingea faţa şi se topea, înfiorîndu-l. 

In locul unde începea acel miracol al vijeliei, Victor înfipse un schi în zăpadă, 
transformîndu-l în jalon. Se desprinse şi din lasou pentru a lega frînghia de jalon. Apoi 
făcu semnale repetate de chemare. După ce simţi răspunsurile în palme, porni liber pe 
fantastica potecă. Din loc în loc înfigea cîte un schi-jalon, pentru a nu i se pierde fericitele 
urme. Dar nu erau decât cinci schiuri, ale lui, ale Mariei, şi un al cincilea, stingher, 
probabil al Luciei. Celelalte fuseseră sacrificate. După ce înrădăcina şi ultimul jalon, 
Victor îşi continuă mersul prin tunelul de cristal, prudent, atent, încordat. Era ferit de orice 
lovituri şi răsuciri, numai urletele şi gerul eternizau vijelia. Oare ce lege necunoscută a 
naturii domina şi ordona spaţiul pe care înainta Victor, şi după el ceilalți cireşari? 

Era un urcuş acel tunel prin vijelie care ducea pe un platou de virf. Fascinat de 
miracolul care-l atrăsese pe virful acela retezat, Victor se ridică în picioare pentru a găsi 
un semn, pentru a găsi semnul pe care-l presimțea, sau pe care poate numai îl dorea. Şi 
văzu la cîțiva paşi de el un stilp de metal. Era un indicator, dar braţele îi lipseau. 
Fuseseră smulse probabil de vijelie. Acolo îl prinse talazul. Victor revăzu ca un fulger, în 
amintire, cele două braţe de metal cu indicaţiile lor: una de viaţă şi alta de moarte. Fu 
săltat ca un fulg. Se împotrivi, încercă să se arunce în zăpadă, dar talazul îi nimici toată 
împotrivirea, în aer îşi încolăci braţele în jurul stîlpului dur şi dureros de metal. Miinile 
parcă-i ieşiseră din umeri, dar nu-şi descleştă braţele. Rămase acolo, afundîndu-se cu 
capul în zăpadă, lăsîndu-se acoperit de zăpadă, sfredelind cu picioarele zidul alb care 
voia să-l îngroape, dar nu-şi desfăcu braţele. Pînă simţi că slăbeşte puterea virtejului. 
Oare cit rămăsese acolo legat cu braţele de stilp? Işi amintea vise trăite în momentele 
acelea de turbată împotrivire. Cînd începu să se ridice, mai întii în genunchi, apoi în 
picioare, simţi o undă de acalmie. Parcă şi urletele furtunii se îndepărtaseră. Sau i se 
astupaseră urechile? îi venea să rîdă. In faţa lui se aflau ceilalți. Erau aproape veseli. 
Urcaseră fără bariere. Numai Ursu părea îngrijorat. Dan atîrna ca o zdreanţă pe umerii 
lui. 

Era linişte. Se priveau curioşi, parcă nu s-ar fi văzut de multă vreme. N-aveau curaj 
să rostească vorbe, de teamă că s-ar destrăma toată vraja. Păzeau liniştea neverosimilă. 
Şi deodată fură izbiți mişeleşte. De la spate, fără nici un avertisment. Ca nişte mingi se 
rostogoliră de-a berbeleacul. Intr-o vale, într-o prăpastie? Numai Ursu îşi căută toate 
forțele, toată ura, toate instinctele. El nu trebuia să cadă. Se lăsă săltat şi sări ca un 
cangur, cu povara pe umeri. Salturi de cîte opt, zece metri. Căderi verticale, într-o 
prăpastie sau într-o vale. Ceilalţi treceau de-a dura pe lîngă el. Se transformaseră toți în 
colaci şi se rostogoleau undeva, spre un necunoscut plin de spaime. Ultima cădere a lui 
Ursu se termină în genunchi, ca o frînă. Ceilalţi se descovrigau şi se ridicau miraţi din ză- 
padă. Şi schiurile se opriseră într-un obstacol uriaş de zăpadă; Victor le salvase. Înainte 
de a fi luat de uragan, le făcuse vînt şi alunecase o dată cu ele spre obstacolul nevăzut 
din vale. 

Vijelia parcă se muiase. Se treziseră toți pe o ridicătură ciudată, o movilă albă care 
semăna cu buza unei prăpăstii, cu o trambulină” după care urmează vidul. 

Tic făcu primii paşi spre creștetul movilei, şi tocmai voia să se întoarcă pentru a 
spune ceva, cînd îl atrase vidul sau o pojghiţă haină de gheaţă. Intr-o clipă nu mai 

rămase nimic din el. Nimeni nu auzi ţipătul Mariei, sau poate că mai țipaseră şi alţii. Se 
priveau pierduţi, incapabili să facă un gest. Primul proiectil o izbi pe Maria, al doilea căzu 
în mijlocul lor. Păreau nişte mesaje dintr-o lume adevărată, pentru că semănau cu 
bulgării de zăpadă, cu acei bulgări rotunzi care înspăimîntă şi înveselesc recreaţiile. Dar 
nici nu puteau fi altceva decît bulgări de zăpadă, făcuți de mîna unui om, adică de mîna 
unui băiat cîrn şi blond şi vesel, mai ales atunci cînd undeva în lume era cald şi frumos. 
Dar nu erau simpli bulgări, ci nişte mesaje vesele, pline de speranţă. Unul după altul 
păşiră pe urmele ciufuliciului, lăsîndu-se să cadă dincolo, la vreo doi metri mai jos în nişte 
mormane de zăpadă ospitaliere. In faţa lor se vedeau spaţii albe, vînzolite de vijelie, de 
vîrtejuri şi uragane, şi nişte luminări albe ciudate, triunghiulare, pe care oamenii le cred 
întotdeauna verzi. lar în spatele lor, la cîţiva paşi, se afla, pe jumătate acoperită de ză- 
padă... o casă adevărată, cu uşi, cu ferestre, cu pereți groşi de piatră. lar în faţa casei, un 
cub ciudat de zăpadă, probabil o magazie acoperită, sfredelită însă de cotloane, ca un 
şvaiţer. 

Nici Victor nu izbuti să se stăpînească. Se aruncă şi el, ca prietenii lui, în zăpadă, 
într-un plonjon de cumplită bucurie. Dan, întins pe zăpadă, se uita la lighioanele care se 
tăvăleau în vata albă şi îşi făcea întruna cruce. 

— Parcă n-ar fi văzut zăpadă de şapte milenii... 

Işi îndreptară scoarțele de gheaţă şi se apropiară de uşă. Era prea multă linişte în 
jur, şi mai ales era zăpadă la toate geamurile, ca nişte perdele exterioare, şi mai ales nu 
se vedea nici o urmă în faţa uşii. Intîi încercă lonel clanța. Se mişca, dar uşa nu se 
clintea. Trase mai tare. Nimic. Se uită la Ursu şi vlăjganul înțelese. Smuci clanța, dar uşa 
grea, ca o uşă de închisoare, nici nu se clinti. Numai zăpada se scutură de pe ieşiturile de 
lemn. Trase cu toate puterile, cu ură, şi ajunse la dracu', în zăpadă, cu clanţa în mînă. Se 
înfuriase, în douăzeci de secunde, cu un schi transformat în pîrghie, deschise uşa, fără 
măcar să spargă un geam. 

Era emoție, erau şi lacrimi, era chiar şi teamă în sufletele urgisiţilor. Prea multe 
înfruntaseră, prea multe capcane li se aruncaseră, prea multă teroare suportaseră, ah! 
cumplita teroare albă!... 

Numai după ce Ursu îl potrivi pe Dan în spate pătrunseră cireşarii în locuinţa 
misterioasă, plină de tăceri. Dar oare nu aveau dreptul, după atîtea urlete şi gemete, nu 
aveau dreptul la linişte grea, adîncă, multă, odihnitoare? 

li primi un antreu gol, poate de aceea părea mare, pardosit cu piatră bolovănoasă, 
neregulată. lonel închise uşa şi din toată vijelia nu se mai auzi decît un geamăt slab şi 
îndepărtat, în faţa lor se înălța, ca un monument, o uşă masivă de lemn, cu zăbrele de 
fier în fața geamurilor. lar deasupra uşii, pe zid, litere mari, în relief, se înşiruiau, 
ordonate, într-un semicerc. Cuvintele nu aveau nici o noimă, la prima vedere, parcă 
lipseau nişte litere: 


BI E AȚ ENIT 
LA 

CS ILA 
1900 


Dar pentru cireşari era un joc să le descifreze, adică să le interpreteze. În spațiile 
goale îşi imaginară litere, anumite litere, căzute de-a lungul deceniilor şi pe care nimeni 
nu le mai înlocuise. Şi i se dădu lui Tic întîietatea la bucurie. 

— lar noi vă mulțumim... Incepu el mai contorsionat, precum îi era obiceiul. La 
urarea dumneavoastră, prea stimată şi veche cabană, la urarea dumneavoastră de BINE 
AŢI VENIT vi se răspunde cu MULȚUMIRILE CIREŞARILORI! 

— Mulţumirile tuturor cireşarilor! preciza Dan cu o voce în care se simțeau accente 
de tristeţe şi de bucurie. 

— Da! repetă Tic. Vă mulțumesc TOȚI CIREŞARII, sau, dacă vreţi, OȚI CI RE ARI 

— Dar cine ne primeşte atît de frumos, Ticuşor? întrebă lonel. Oare ce litere lipsesc 
în cuvîntul de jos? Nu crezi că lipsesc cam multe? 

— Ba nu! țipă Tic bucuros nevoie mare. Lipseşte o singură literă. Cuvîntul a avut 
spaţii mai mari. Cine ghiceşte? 

— Castilia! spuse Dan într-o doară. Castelul din Castilia... însă nu din cărți de joc. 

— Aproape, aproape! se grăbi puştiul pentru a nu i se fura bucuria descoperirii. 
BINE AŢI VENIT LA COŞTILA! Cabana Coştila! Eu am ghicit! 

— Bravo, Ticuşor! îl felicită Ursu. Nici nu sîntem prea departe de Coştila. Cred că ne 

desparte numai o vale, sau două... Dar chiar pe Coştila nu sîntem... 

— Ei şi! Parcă la Trei Brazi sînt neapărat trei brazi, sau la Babele şi Furnica sînt 
babe şi furnici... 

— Mai bine să intrăm înăuntru! spuse Lucia arătînd cu mîna spre Dan. Lăsăm pentru 
mai tîrziu dezlegările. 

— Acum e-acum! spuse Victor uitîndu-se cu teamă spre uşa masivă, apărată de 
zăbrele. Ar fi păcat s-o distrugem. 

Ursu răsuflă adînc de cîteva ori, ca şi cum s-ar fi pregătit pentru o luptă crîncenă, îşi 
încordă braţele şi încercă apoi să capete aprobarea celorlalţi. Dar mai întîi puse mîna pe 
clanță, apăsă... şi ca după un ritual magic uşa se deschise. 

Sala în care intrară era complet goală. Numai o sobă mare de teracotă şi podeaua 
de scîndură mărturiseau că încăperea fusese cîndva locuită. Mai erau două camere, la 
dreapta şi la stînga holului sau sufrageriei. Cea din dreapta era de asemenea goală. In 
cea din stînga se vedeau o sumedenie de lucruri. Mese, scaune, paturi: toate de fier. Era 
şi un godin, într-un colţ, iar vizavi un maldăr de saltele de paie. 

— Avem dreptul? întrebă Ursu repezindu-se spre vraful de saltele. Cite sînt? 
Unsprezece, fir-ar să fie. Nu puteau să fie mai multe! 

— Sîntem numai şapte! îi aminti Lucia. 

— Ştiu... răspunse vlăjganul. Sîntem şapte, însă unul e rănit şi ceilalţi degeraţi. Eu 
cred că avem dreptul. Prindeţi-o. 

Salteaua aruncată de Ursu ateriza chiar lîngă godin. Fusese semnalul. Toţi îşi 
descoperiră mîinile libere şi în două secunde deveniră nişte gospodari straşnici. Se 
apucară să desfacă paturile de fier, să le aranjeze cît mai aproape de godin, dar fără să 
disprețuiască o anumită ordine şi estetică. Tot ce era în plus: paturi, mese, scaune, nu şi 
saltele, trecu din mînă în mînă pentru a fi evacuat de urgenţă în fosta sufragerie. Camera 
începea să capete un aspect de locuinţă, mai ales că pluteau şi nişte norişori de fum, 
încă firavi, proveniți parcă de la o ţigară... dar aşa încep toate. 

lonel aprinse focul, cu spaimă, pentru că mai avea doar patru chibrituri. Dar paiele şi 
anvelopa scorțoasă a saltelelor începură să ardă ca pulberea. După cincisprezece minute 
şi două saltele... In încăpere se făcu cald. 

Abia atunci patul lui Dan fu vizitat de medici. Maria şi Lucia scoaseră din rucsac 
trusa cu medicamente şi priveau, ca şi ceilalţi, gesturile încete şi grijulii cu care Victor îl 
descălța pe rănit. Dan suferea cumplit. Se vedea după pumnii încleştaţi, după buzele 
muşcate pînă la sînge. De citeva ori gemu surd, înfundat. In sfîrşit, i se traseră şi ciorapii 
exteriori, umeziți, de căldura care bîntuia camera. Pantalonii îi erau prea strînşi pe gambă 
ca să poată fi ridicați sau coboriţi fără dureri. Interveni Ursu cu pumnalul. Apăsă lama pe 
cusătură. Parcă tăia cu briciul. Prelungi tăietura pînă la genunchi. Nu mai era nevoie să-i 
scoată ciorapul interior. Fractura era sus: la jumătatea gambei. Piciorul era ca un git de 
lebădă. Probabil tibia, sau peroneul, sau poate amîndouă. Din fericire, oasele nu 
spărseseră țesuturile. Ursu privi spre cele două infirmiere. Piciorul trebuia pus în ghips, 
dar în trusă nu se găseau decît scîndurele, pentru prim ajutor. 

— N-am ce să fac... tremură Ursu fără să se uite la Dan. Ştiu că doare cumplit... 
pentru că am avut şi eu o fractură, tot cam pe-acolo. Ăsta e norocul tău... 

— Noroc! se revoltă Dan. Aş fi avut noroc dacă-şi rupea altul piciorul. Mamă dragă! 
Auzi! 

Surcelele, benzile şi bandajele erau deja în mîinile celor două infirmiere. Ursu oftă, 
pipăi încet piciorul lui Dan la locul fracturii, apoi clătină din cap clarificat: 

— Da... Exact ca a mea. Noroc că ţi-s rupte amîndouă oasele... 

— lar începi cu norocul?! se oțări Dan. Ştiu eu cui îi trebuie noroc din ăsta... 

— Zău, Dan! continuă Ursu. Cunosc tipul ăsta de fracturi. Trebuie apucate cele două 
părţi ale piciorului, uite cam aşa, pe urmă... printr-o singură mişcare trebuie puse la loc! 

Dan ţipă din gitlej, un țipăt scurt, de o fracțiune de secundă, care-i scoase broboane 
de sudoare pe faţă şi-l congestiona teribil. Ursu se uită în ochii lui şi-i zări lacrimi. 

— Zău, Ursule, te rog! gemu Dan. Termină odată. Nu mă mai ţine aşa... Te rog... 

— Am terminat cam de multişor, răsuflă Ursu ca după un efort cumplit. Şi tare mă 
tem că oasele s-au prins exact unde au fost... 

— Pe cuvîntul tău? holbă Dan ochii. Zău c-am avut noroc. 

— Mare! îl încurajă iarăşi Ursu. Mai ales că eu, de cînd mă ştiu, n-am avut decit o 
singură fractură, la mînă... 

— Dacă-ţi închipui că eu nu ştiam...îl privi Dan cu ochii plini de lacrimi. 

— Gata cu prostiile! se încruntă Lucia pentru a-şi ascunde propria-i emoție. Trebuie 

să-i potrivim scîndurelele. 

Dar tot Ursu le legă. Cu atita artă şi atît de solid, că nu mai era nevoie de ghips. 

Deşi pereţii erau ca gheaţa, în cameră se făcuse cald ca-n baie... Se încălzise aerul, 
godinul aproape se înroşise, dar nu mai rămîneau decît două saltele pentru foc. 

— la spune, Ticuşor! se auzi vocea rănitului. Crezi că am venit chiar atît de bine cum 
scrie acolo, deasupra uşii? 

— Da... recunoscu ciufuliciul, cu jumătate de gură. Nu prea avem lemne... Dacă n-o 
fi în preajma casei, undeva, vreo magazie plină cu lemne. Las-că facem noi o explorare... 
— Nu ştiu dacă mai este nevoie, spuse Lucia. De vreme ce nu stă nimeni aici, în 
cabană, nu văd de ce am găsi magazie cu lemne. Pentru ce şi pentru cine să se fi 

depozitat lemne? 

— Nu puteţi să-mi explicaţi şi mie la ce ne trebuie lemne? întrebă Maria. Ce să 
facem cu ele? 

— Nu te supăra... o căută Dan cu privirile. Nu ţi-ai rupt şi tu ceva, mai sus?... Mai 
sus de umeri... 

— Eu? se supără negricioasa. Vai!... N-am ştiut că lemnele voastre sînt atît de 
prețioase. Că se pot mînca, şi te poţi înveli cu ele, şi poţi să anunti un doctor, şi pot să te 
ducă jos în vale, şi de-acolo la gară, şi de la gară în tren, şi din tren acasă... 

— Şi de acasă la şcoală, dar mai întîi în cămară... se rugă Ionel. Dintr-o dată mi s-a 
făcut foame. Nu foame de lup. Mi-e atit de foame, că aş mînca un lup. 

Un strigăt, un geamăt, o undă, atit trebuia. Toţi simţiră ghearele foamei, şi dureri şi 
amețeli. Işi amintiră toți deodată că nu mai mîncaseră de multă vreme, şi mai ales îşi 
amintiră cît de bine se poate mînca oriunde în lume. Insă în lume... 

— Doamne! se înfurie Tic. Am vrut să cumpăr patru ciocolate mari. Am văzut la hotel 
un vraf uriaş, chiar dintre cele care-mi plac mie. Dacă n-o simțeam pe Lucia în spatele 
meu... Mi-a fost ruşine că o să rîdă de mine... 

— Şi chiar aş fi ris, spuse Lucia. Ce păcat că n-am rîs atunci, Tic! Oare ce s-ar 
putea mînca pe-aici prin împrejurimi?... Tu, Victor, ce spui?... 

Victor era abătut. De cîtva timp nu deschisese gura şi nici nu părea că-l interesează 
ceea ce se vorbea. 

— Mi-e teamă să nu fi intrat în altă închisoare... spuse el. Dacă am nimerit la o 
cabană pustie? 

— Poate că vom găsi alta mai plină prin împrejurimi, se amestecă Ursu în vorbă. 
Important e că am găsit adăpost... Dar ce spuneai tu de închisoare? La ce închisoare te 
gîndeai? 

Victor era în cumpănă. Să-şi destăinuiască sau să nu-şi destăinuiască temerile...? 
Oare nu i-ar fi speriat şi mai tare? 

Dar se mai putea speria cineva după ce trecuse prin ceea ce trecuse?... Poate că 
era bine să ştie toţi primejdia pe care o presimţea el... Dar era oare o presimţire... sau 
ceva mult mai grav, mult mai palpabil? 

— Mi-e teamă... se hotărî el. Mi-e teamă de altceva. Voi vă mai amintiţi harta? Vă 
mai amintiți pe unde am urcat?... Vă puteţi închipui relieful, conformaţia muntelui pe care 
ne aflăm? E asemeni unei cetăţi... inexpugnabile... Chiar asta e imaginea! O cetate 
inexpugnabilă... cu podul lăsat la Brîna Iadului. Numai pe acolo se poate ajunge la 
masivul nostru. Dacă strîmtoarea de la Brîna ladului dispare, muntele nostru nu mai are 
legătură cu lumea... Cel puţin pînă se termină dezgheţul... 

— Imi amintesc, sigur că da... spuse Lucia. Dar cum poate să dispară strimtoarea de 
la Brîna ladului? 

— Prin avalanşă, Lucia. Aşa poate să dispară şi aşa cred că a dispărut. Strimtoarea 
a fost acoperită de avalanşă... 

— Şi eu cred asta... oftă Ursu. Cred că strimtoarea a fost acoperită de avalanşă. 
Nimeni nu mai poate să urce şi nimeni nu mai poate să coboare. Totul a devenit 
prăpastie şi lunecuş. p 

— Dar noi unde sîntem? tresări Maria. Unde? In ce cabană, pe ce munte? N-am 
urcat pe urmele celor care au coborit de la o cabană şi care au urcat la o cabană? Nu s-a 
coborit din pustiu şi nici nu s-a urcat spre pustiu... Unde am ajuns? Pe alt munte? La altă 
cabană? 

— E un mister! spuse lonel. Pe muntele pe care ar trebui să fim se află o singură 
cabană: Izvoarele. Asta se cheamă Coştila. Ce s-a întîmplat? De unde au coborit cei trei 
cabanieri?... Dacă am pierdut undeva poteca şi am urcat spre Coştila? Cînd am plecat de 
la bordei... oare am luat-o pe drumul cel bun? 

Victor era derutat. Se uită la Ursu. Nici vlăjganul nu prea se simţea în apele lui. 

— Vă mai amintiţi miracolul? se auzi vocea înnorată a Mariei. Tunelul acela fantastic 
în care nu pătrundea nici o undă de vijelie... Dacă este un fel de subspaţiu sau de anti- 
spaţiu în care guvernează alte legi şi alte dimensiuni? Dacă tunelul acela ne-a dus în altă 
parte? Nu vă mai amintiţi? Cum se putea, cu atita vijelie în jur, cu atita sete de crimă în 
jur, să urcăm ca în vis? Nici nu simţeam că urcăm. Parcă ne trăgea cineva, parcă 
zburam... Mi se ridicau umerii. Chiar am vrut să vă spun că simt cum mi se ridică umerii şi 
tot corpul... 

— Aiurea... îi sfişie frăţiorul cel cîrn visul. Eu, odată, după un urcuş urit, am lepădat 
doar un rucsac din spate şi am simţit că zbor, pe cuvîntul meu. Zău, parcă mă ridica nu 
ştiu cine spre cer... Dar după atita vijelie!... Crezi că eu n-am închis ochii, acolo, în tunel, 
şi nu mi-am închipuit că zbor? Mai ales că-mi amintisem de povestea cu rucsacul... 

— Dar tunelul? se întristă Maria. Am trecut toţi prin el. Toţi ne-am crucit. De ce să nu 
fie un subspaţiu, sau un super-spaţiu care ne-a schimbat direcția? Dar spectacolele pe 
care le-am văzut?... Şi minunea aceea dinainte de avalanşă? Cum s-a eliberat dintr-o 
dată tot cerul? Şi liniştea aceea? Şi universul acela de cristal...? 

— E frumos... spuse Lucia. In amintire va fi foarte frumos. Maria, dacă vom mai avea 
amintiri... Dar Victor are dreptate. Sîntem în afara lumii şi mă îngrozesc... Nu de ceea ce 
se va întîmpla cu noi... Poate că vom dezlega misterul... Ci de ceea ce se va crede în 
lume că s-a întîmplat cu noi... 

Ursu îşi izbi cu propriul pumn genunchiul, fără să-şi dea seama, şi lovitura era 
cumplită. 

— Fir-ar să fie! spuse el. Unde dracu' e cabana aia Izvoarele? Acolo este şi telefon 
şi de toate... Vă mai amintiţi? Ăia trei care ne-au nenorocit pe noi... că din cauza lor 
sîntem acum în închisoarea asta... au spus că i-a chemat cineva la miezul nopţii la 
telefon... 

— Şi coloşii! îşi aminti Dan. Şi ei au chemat cabana Izvoarele la telefon, seara tîrziu. 
Dacă ei i-au făcut pe ăia trei să coboare? Inseamnă că din cauza lor ne-am nenorocit noi. 
Din cauza coloşilor! 

— Asta ar fi culmea! spuse lonel. Să nu păţim şi noi ca Scott. Să nu murim la cîţiva 
paşi de depozitul de alimente şi de staţia se salvare, adică de cabană... 

— E foarte greu să ne orientăm, asta e! îşi mărturisi Ursu gîndul. N-avem nici o 
potecă, nimic. Poate că e mai puţin de un kilometru pînă la cabană, poate chiar mai puţin 
de jumătate de kilometru. Dar încotro s-o căutăm pe vijelie? 

— Da... aprobă Victor. Sîntem ca un punct în mijlocul unui cerc. Cabana aceea cu 
viaţă şi cu de toate se află undeva pe circumferință. Vă daţi seama? Cum tragem raza 
pînă la ea? Cum găsim direcţia razei? Dacă n-ar fi viscolul ăsta, ni s-ar părea totul un joc 
foarte nostim... 

— Dacă n-ar fi viscolul, se întristă Tic, ne-ar mai ajuta şi neghiobul ăsta de Țombi. 

— Şi dacă n-ar fi şi lupii... se înfioră Maria. Dacă s-au aciuat şi pe-aici... ? Oare am 
scăpat de toți? 

— Brrrrr! îngheţă Tic. De la zbor şi vis ai ajuns la dihăniile astea... Brrrr! Zău că o să 
mă fac vînător, Ursule. 

— Din ce în ce mai rău! izbucni invalidul. Şi mai sînt şi eu pe capul vostru... Lăsaţi, 
lăsaţi morala... Ştiu că trebuie să mă salvaţi şi că totul e de la sine înţeles, dar sînt 
înfuriat, şi cred că am şi eu voie să mă înfurii o dată... Mai aveţi vreo drăcie din aia 
amară... că iar începe să mă doară. Huo! 

Infirmierele erau la căpătiiul lui Dan. Il îndopau cu medicamente. 

— Sînt singurul care mai înghite ceva, spuse Dan, după ce dădu pe git, o dată cu 
medicamentul, un pahar întreg de apă de zăpadă, topită la godin. E caldă, atit... 

Ursu se întoarse la căldură după ce trecuse prin celelalte încăperi ale cabanei 
pentru a cerceta de la ferestre împrejurimile. 

— Viscol şi iar viscol! anunţă el. Mai sînt şi zăbrele la cîteva geamuri. Nu se vede 
nimic. Oare ce-a fost cu ăştia? Un geam are zăbrele, altul nu: Cum vine asta? 

— Foarte simplu! îl ajută Lucia. La început fiecare încăpere a avut numai un geam. 
Cu zăbrele. Mai tîrziu s-a mai făcut un geam. Şi noii proprietari, sau ce-or fi fost, nu au 
mai pus zăbrele. Li s-o fi părut demodat. 

— Mai bine puneau nişte cîrnaţi în loc de zăbrele, spuse Tic. Sau nişte şunci... 

— Sau o roată de caşcaval, îl completă Dan. Sau nişte miere de albine şi o supă cu 
aburi... Pe mine mă puteți scuza. Cred că sînt în stare de delir... 

— Asta e o mişelie! ţipă Lucia. Fiecare să-şi trăiască singur foamea. Să nu-i mai 

stirnească şi pe ceilalţi! Mai bine spune ce e cu magazia aia din fața casei! 

— Din păcate, nu e magazie, răspunse Ursu. E un cub de piatră găurit ca un şvaiţer 
şi acoperit de zăpadă. Păcat că şvaițerul ăsta foarte ciudat nu e veritabil. Mă întreb la ce- 
o fi folosit aici, în fața cabanei? Fir-ar să fiel... 

Simţiseră toţi nevoia să vorbească, să pălăvrăgească şi să se audă, să se sature de 
vorbe de toate zilele, de glume, de tînguiri, de întrebări, de duioşii, de nimicuri, de prostii. 
Voiau să scape de amintirea urletelor şi gemetelor şi şuierăturilor rele cu care-i îndopase 
vijelia. Fiecare jurase, în trecerea sa prin infernul sonor, să repete de zeci de ori cele mai 
banale cuvinte, ca să le înveţe a doua oară, ca să se obişnuiască iarăşi cu vocea 
omenească. Şi iată că se întilneau cu cele mai banale şi mai răspîndite şi mai scumpe 
cuvinte din viața omului. 

— Stati puţin... spuse Victor cu un ton ciudat. Eu cred că ne-am prostit... Sau am 
vrut s-o facem pe proştii? De ce să ne considerăm noi, Coştila lui Tic, un centru într-un 
cerc? Dacă ar fi aşa, am avea aici telefon şi de toate, cum spunea Ursu. Adică am fi noi 
cabana... la să punem altfel problema! Cabana Izvoarele e centrul cercului şi noi sîntem 
undeva pe circumferință! Nu e mai firesc aşa? 

— Şi asta cu ce schimbă situaţia noastră? întrebă Dan. 

— O schimbă, Dan... interveni Lucia. In loc să graviteze circumferința în jurul nostru, 
gravităm noi pe circumferință în jurul unui centru, adică al cabanei Izvoarele. Bravo, 
Victor! 

— Invăţaţi-mă şi pe mine, se rugă Tic. 

— Hai să traducem, Ticuşor, o problemă foarte simplă. Noi atîrnăm de o cabană 
adevărată. E obligatoriu. Pentru că în această casă pustie, nelocuită, găsim mobilier de 
cabană. De vreme ce găsim mobilier de cabană, iar camerele sînt pustii, înseamnă că 
sîntem sucursala unei cabane care e locuită numai în cazuri speciale, de pildă cînd e 
mare aglomeratie. Vara... Poate şi iarna uneori... Sînt unsprezece paturi, dar puteau să 
fie şi douăzeci. Şi probabil c-au fost... 

— Poftim! spuse Maria. Eu sînt mai generoasă. Eu ofer chiar treizeci. Ce se întîmplă 
cu asta? 

— Se întîmplă ceva foarte simplu! răspunse Victor. Gravitaţia are anumite legi. La o 
distanță prea mare de centrul de atracţie nu mai gravitezi în jurul acelui centru... Inţelegi? 
Nu mai primeşti paturi de la el, nu mai obligi oamenii din paturi, după ce se scoală, 
bineînțeles, să se ducă la centru să ia masa. Devii tu singur centru cu paturi şi bucătărie. 
Dacă această Coştilă a lui Tic gravitează, ceea ce e clar, în jurul unei cabane, acea 
cabană nu poate fi decît Izvoarele, şi nu poate fi decît foarte aproape! Dacă punem la 
socoteală reperul einsteinian de sus, de deasupra noastră, stîlpul metalic, eu aş avea 
curajul să afirm că adevăratul centru de gravitație al acestei zone, cabana Izvoarele, se 
află la mai puţin de două sute de metri de Coştila noastră. Poate chiar la mai puţin de o 
sută de metri. 

— Ai putea să-mi spui ce s-a întîmplat cu tine? întrebă Lucia. 

— Ce s-a întîmplat cu noi toţi, Lucia? zîmbi Victor. Cu atitea elemente în jurul nostru, 
cu aceste saltele, cu godinul acesta intact, cu burlane, şi mai ales cu pustietatea asta 
care urlă la cer, cum de ne-am gîndit la subspaţii şi erezii? 

— Eu aş fi preferat subspaţiul sau extraspaţiul! se încăpăţină Maria. E mai frumos. 

— E mai frumos, Maria... o imploră Dan. Dar nu duce direct şi sigur la şuncă şi 
cîrnaţi... cum duce teoria asta banală a gravitaţiei victoriene. Zău... 

— Numai să găsim pe cineva la cabană... spuse Lucia. 

— Nu cred că este obligatoriu... se învioră lonel. Totul e să găsim cabana. Uşă de 
fier să aibă şi tot răzbim prin ea, chiar dacă ar trebui să mă prefac în dinamită. 

— Acum pot să vă spun şi eu că mor de foame, mărturisi Tic. 


CAPITOLUL IX 


La cabana "Izvoarele", în sufrageria caldă şi aerisită, era pe terminate ospăţul de 
prînz. O roată uriaşă de caşcaval fusese atacată cu un cuțit lung de bucătărie care-i 
aminti imediat lui lon Petric pierderea Silviei. Se mîncase totuşi cu zgîrcenie. 

— Domnule, eşti sigur că s-a închis drumul? întrebă a zecea oară Liviu lordan. Nu 

se poate, domnule, să rămînem aici pînă în primăvară. 

— Mi s-a mai întîmplat o dată, acum zece ani... răspunse cabanierul. Şi am răbaat, 
ba chiar m-am simţit bine... Singur, fără să dai socoteală nimănui, fără să fii la cheremul 
cuiva... Dar dacă ţineţi cu orice preț, putem să chemăm helicopterul... De-atunci ne-am 
mai modernizat... 

— N-avem nevoie de nici un helicopter. Scurt! 

— Tot va trebui să-l chemăm, se încăpăţină cabanierul. Helicopterul sau un avion 
sanitar... Trebuie să ne paraşuteze alimente. Ce avem în magazie nu ne ajunge mai mult 
de o lună... Pentru mine ar fi fost prea destul... dar cine ştia că or să mai fie doi oaspeți... 
Şi încă nişte uriaşi... 

— Nu trebuie să chemăm nici un avion! se încruntă Liviu lordan. Ce o să explici 
dumneata? De ce nu-ţi ajung alimentele? Ştii ce se întîmplă în cazuri din ăstea? Toată 
lumea, toate ziarele vor întreba cine mai e la cabană... Or eu nu am nevoie de publicitate, 
domnule. Ca să fie clar! 

— Eu v-am spus că nu ne ajung alimentele, se spălă pe miini cabanierul. O să mă 
rugaţi să chem avionul. Numai cu vin şi cu coniac n-o să putem trăi... 

— Mai termină, domnule, cu avioanele ăstea, se înfurie Liviu lordan. Pînă să le 
chemăm, trebuie să reparăm telefonul. S-a rupt sîrma chiar aici, sus... 

Cabanierul nu păru deloc surprins: 

— Am ştiut eu că aţi tăiat-o. Am şi simțit cînd, că stăteam cu telefonul la ureche. 

— Cum s-ar spune, bănuiai ceva... I| ameninţă amical lon Petric. Dar să ştii că am 
tăiat-o tot la furie. Nici nu ştiam ce facem. Am tăiat-o ca să stricăm ceva; eram otrăviţi de 
vijelie. 

— Asta n-o mai cred, rise cabanierul. Aţi tăiat-o ca să nu pot eu să dau alarma dacă 
se întîmplă ceva aici... După asta am dibuit că nu trebuie să mă bucur de sosirea 
dumneavoastră. Mai ales că venea după chemarea celorlalţi la telefon. Prea se înnodau 
toate... 

Liviu lordan nu era mulțumit. Părea cufundat în gînduri şi mereu nega ceva, cu 
gesturi repetate, înverşunate. 

— De ce nu se rupea? întrebă, subjugat de amintirea scenei demente, lon Petric. De 
ce nu s-a rupt cînd am tras cu băţul în ea?Am tras pînă mi s-au umflat mîinile. Dacă nu 
scoteam pumnalul, nici dracu n-o mai tăia. 

Cabanierul tresări brusc. Parcă se dădea o luptă în el, parcă voia să se opună unei 
presimțiri sinistre: 

— Unde ai tăiat dumneata sîrma? 

— Cum unde? se miră lon Petric. Păi n-ai spus că ne-ai văzut? N-ai spus că ne-ai 
urmărit din pod şi de la fereastră? 

— Eu ştiam că ati tăiat-o în spatele casei, aici, la legătură. Nu cred că v-aţi apucat s- 
o tăiaţi chiar acolo, la stîlp? 

— De ce nu, domnule? Chiar acolo am tăiat-o... 

Cabanierul se ridicase de la masă. Era galben ca ceara şi se simţea cît de tare se 
stăpîneşte. Părea gata să facă o explozie dintr-o clipă în alta. 

— Ce s-a întîmplat, domnule? întrebă Liviu lordan. lar vechiul dumitale traumatism? 

Dacă nu l-ar fi apucat groaza trădătoare! Nu mai putea să dea înapoi. Liviu lordan i- 
ar fi smuls pînă la urmă mărturisirea. Era singurul lucru la care nu s-ar fi aşteptat. 

— Sîntem nenorociti... şopti el. Absolut nenorociti! Legătura telefonică nu se mai 
poate reface. Aţi tăiat firul chiar deasupra prăpastiei. Cine zboară dincolo, pe malul 
celălalt, la o sută de metri, ca să-l aducă înapoi? 

— N-o să-l aducă nimeni, domnule...îi răspunse Liviu lordan nepăsător. Vom rămîne 
fără telefon. Ei şi? 

— Am spus că nu ne ajung alimentele nici o lună de zile. Cine ne aprovizionează? 
Cum cerem alimente? 

Liviu lordan se uită disprețuitor spre cabanier: 

— Lasă odată dracului alimentele! O să facem raţii mai mici, o să ne organizăm, nu 
fi imbecil! 

— Dumneaita eşti imbecil! explodă cabanierul. Un dobitoc, un nebun! 

Liviu lordan îşi duse mîna sub pulover. Dar cabanierul nici nu se sinchisi de gestul 
lui. 

— Trage, domnule! Trage! În gură să tragi! Dumneata eşti cel tare pentru că ai 
arma. Şi eu oricum voi fi sacrificat. N-o să mori dumneata de foame pentru mine. Cînd o 
să vezi că se duc alimentele, în mine o să tragi primul, ca să scapi de o gură. Trage 

odată. În gură să tragi. Că tot n-o să am ce să mai fac cu ea. Idioţilor! 

Explozia nefardată îl impresionă pe Liviu lordan. Nici nu scoase pistolul. Se uită cu 
priviri înțelegătoare la cabanier. 

— Da, domnule... îşi aplecă el capul. Ai toate motivele să crezi că se va întîmpla 
aşa... Pentru că eu sînt cel înarmat şi pentru că eu comand. Oricine ar fi fost în situaţia 
dumnitale ar fi gîndit la fel... Da, domnule! Mi-ai plăcut. Ştii să mori şi ăsta e un lucru 
frumos. Dar nu ştii altceva, domnule. Un amănunt nu ştii. Nu cunoşti un om. Nu mă 
cunoşti pe mine... Eu sînt altfel. Dacă va fi să murim de foame, vom muri toţi, domnule. 
Poate că eu voi muri înaintea dumitale. Am spus că ştiu să plătesc. Şi eu nu pot să te 
condamn, nevinovat, la moarte prin inaniţie, sau prin glonte... Dar asta e o teorie, 
domnule, un principiu. Nu m-am chinuit douăzeci şi trei de ani ca să mor de foame... 

— Şi totuşi vom muri de foame... spuse cabanierul. 

— Nu, domnule... Vom trăi. Cu ce avem şi cu ce vom avea. Vom mînca zăpadă, 
dacă va fi nevoie, ne vom mînca bocancii, hainele, vom trăi din vin, din ramuri de brad... 
Nu se moare de foame atit de uşor, în ziua de azi... 

— Am mai trăit, tot aici, în cabana asta, o urgie. V-am spus. Am avut mai multe 
alimente decît acum... Mi-am mîncat şi cîinele, m-am hrănit cu vin şi ţuică, şi era mai 
multă băutură decit acum... şi cînd m-au găsit primele echipe de alpiniști, aproape mort, 
nu mîncasem de zece zile nimic, pentru că nu mai aveam ce... Mi-am ros şi bocancii... 
Trei luni... Nouăzeci de zile. 

lon Petric era cutremurat de cele ce auzise şi mai ales de tonul de nepăsare din 
vocea cabanierului. Parcă povestea întîmplarea altcuiva. Liviu lordan nega mereu din 
cap: 

— Nu, domnule! Nu vom muri de foame. E stupid să ne gîndim la asta. Dar vom 
trece din momentul ăsta la raţii minime. La gram. Numai ca să ne ţinem zilele. Şi cine nu 
le respectă... Atunci, da! Atunci ne vom îmbogăţi rațiile, eu şi cel dintre voi care va rezista 
ispitelor. Pentru că într-un astfel de caz nu încape iertare şi înțelegere. Execuţie pe loc! 
Vom suferi toți! 

— Şi totuşi vom muri de foame... spuse cu acelaşi glas obosit şi indiferent 
cabanierul. Vă jur... 

— Poate că se vor alarma cei de jos... îşi dădu cu părerea lon Petric. Cînd vor 
vedea că nu răspunde nimeni la telefon. 

— Nu se va alarma nimeni... Inainte de a cobori cei pe care i-aţi chemat, am vorbit 
cu ei chiar despre urgie. Le-am spus că de astă dată o înfrunt şi că o să rezist. Le-am 
spus că abia o aştept ca să mă odihnesc o iarnă întreagă. Le-am jurat că dacă se abate 
urgia voi tăia firele telefonului... Şi n-am glumit, şi ei ştiu că n-am glumit... Nimeni n-o să 
se intereseze de cabana asta... o să vedeţi... Vom muri de foame... Zăpada o să ne 
acopere... Nici n-o să mai putem ieşi din casă. Dar nici n-o să avem de ce. Ne vor păzi 
lupii... Poate că o să mîncăm carne de lup... dacă n-or să mănînce ei carne de om... 
Acum zece ani îi priveam de la geam. Treizeci şi patru erau... N-aveau pe unde să 
coboare în vale şi se adunaseră în jurul cabanei... Ştiţi cîți au rămas din ei pînă cînd am 
mai putut să mă ridic la geam şi să mă uit? Şase... Şase din treizeci şi patru... Intii la o zi, 
mai tîrziu la două zile, apoi la trei zile săreau asupra unuia dintre ei şi-l sfişiau. lar cînd au 
venit alpiniştii n-au mai găsit decît patru. Noroc că au avut arme la ei... De foame o să 
murim... 

Tînguirile cabanierului începeau să-l enerveze pe Liviu lordan. Se răsti la el: 

— Deocamdată trăim, domnule. Taci! Gata! M-am săturat! Trecem la raţii. Cine nu le 
respectă, moare imediat. Şi ca să nu moară, dintr-o eroare, vom duce toate alimentele în 
magazie, şi băutura, şi vom încuia magazia cu trei lacăte. Fiecare va avea cheia unui 
lacăt. Numai toţi trei, împreună, vom putea să descuiem magazia şi să scoatem alimente. 
Ne vom lua în fiecare dimineaţă raţia. Şi vom scăpa de tentaţii. Ai trei lacăte? 

Erau mai multe lacăte noi şi fiecare avea cîte două chei. Le aleseră pe cele mai 
sigure. Cheile de rezervă le azvirliră aiurea în zăpadă. Nu se duseră cu mîinile goale spre 
magazie. Mai întîi dădură jos din rafturi toate alimentele: cutii de conserve, zahăr, 
ciocolată, salam, biscuiţi, bomboane, sticle cu diferite băuturi, covrigi, alune. Le încărcară 
cu grijă în coşuri, ca să nu se spargă sau să se rupă ceva. 

— Ce tot spuneai, domnule, că o să murim de foame? arătă Liviu lordan spre 
coşurile încărcate. Păi numai aici cîte provizii avem|... 

— O să vezi dumneata peste două săptămîni... cînd o să ajungem numai la zahăr şi 
la caşcaval, sau peste o lună de zile, cînd o să ajungem numai la bomboane sau la 
alune... dacă o să mai ajungem... 

Magazia era lipită de spatele cabanei, o construcţie greoaie, făcută numai din 
bolovani sudati cu mortar. Se intra în ea numai prin interiorul cabanei, iar aerisirea se 
făcea prin două ferestruici pătrate, cu latura cam de jumătate de metru, fiecare zăbrelită 
cu drugi de fier şi apărată cu plase de sîrmă. Interiorul ei îl cam dezamăgi pe Liviu lordan. 
Rafturile erau aproape goale, doar cîteva cutii de conserve şi nişte săculeţi cu făină, 
alături de borcane cu murături şi tuburi de cicoare. Pe o grindă erau agăţate două şunci, 
un şir de cîrnaţi şi trei plase cu cartofi. 

— Mai e nişte ceapă şi usturoi şi o mulţime de morcovi acolo, în nisip, arătă 
cabanierul spre un ungher al magaziei. Morcovi o să roadem... 

Se întoarseră cam abătuţi în sufragerie, mai ales lon Petric, care se aşteptase la un 
adevărat depozit de alimente. Numai bucatele de pe masa lor de prînz uitaseră să le 
încarce şi să le transporte. 

— Cunoşti istoria cabanei ăsteia? întrebă Liviu lordan. 

— Din fir în păr... răspunse cabanierul. Nu există cabană în munții ăştia pe care să 
n-o cunosc pînă la ultimul secret. 

— Şi de ce te-ai întors dumneata tocmai la asta? Mi se pare, dar de fapt ai spus şi 
dumneata, că e prima cabană la care ai revenit. 

Paul Bălan ştia că ar fi o neghiobie să mai tăgăduiască: 

— Pentru că e singura cabană din părţile ăstea care are o pivniţă dublă. Cele mai 
multe nici n-au pivniţă... Mi-am spus şi eu: şi pivniță şi magazie şi pivniță dublă... cam 
ciudat! 

— N-ai avut timp prima dată s-o cercetezi? 

— Am avut destul timp, răspunse cabanierul. Mai ales că m-a prins urgia singur. Dar 
pînă anul trecut n-am ştiut că are pivniţă dublă. 

Liviu lordan tresări. Era un amănunt la care nu s-ar fi aşteptat. Dar oare ajungea un 
singur amănunt? Şi cum se integra el în acel testament foarte concis: lulie şi Cabană? 

— Ai coborit pînă acum în cea de-a doua pivniță? 

— N-am avut cînd... Şi nici nu ştiu pe unde se coboară. Nu eram prea grăbit. Am o 
întreagă iarnă înainte. 

— Da... înțelese Liviu lordan. Vom începe cercetarea metodic, dacă vom găsi de 
cuviinţă să căutăm aici. Domnule... Inainte de a căuta trebuie să gîndeşti: unde să cauţi? 
Cum să cauţi? 

— Ce să cauţi? îl completă lon Petric, 

— Dar lucrul cel mai important este să te gîndeşti, domnule, să nu te repezi la 
întîmplare. Să te gîndeşti cu anii, dacă e nevoie. Să cauţi idei şi să le potriveşti unei 
situaţii. Să stai cu ochii închişi o lună de zile, aici, în cabana asta, şi pe urmă să te duci 
într-un loc şi să spui: aici e taina. Şi taina să fie chiar acolo... 

larăşi vorbea cu pasiune şi iarăşi cei doi îi simţiră forţa şi hotărîrea. 

— Numai că s-ar putea să nu fie nici o legătură între taină şi cabana asta... continuă 
el. Pentru că cheile nu se potrivesc, domnule. /n iulie s-a întîmplat istoria aceea mare... şi 
la o cabană s-a consumat ultimul act... dar asta e prea... ca o clanţă, domnule, nu e o 
cheie... E prea banal. Nu e o taină! Nu se combină cum ar trebui, cum le-aş fi dorit... De 
ce să-mi transmită cu atita înverşunare şi vehemenţă ceva ce ştiam? Ceva care nu mă 
lămureşte deloc... Sau n-aţi înțeles dumneavoastră bine ceea ce v-a spus el, sau încă n- 
am dat eu peste combinaţia cea bună... Cabană şi iulie. Iulie şi cabană! Ce poate fi, 
domnule? 

Se lăsă o clipă de tăcere, dar tot Liviu lordan părea cel mai grăbit, cel mai 
preocupat: 

— Nu înțeleg ceva... Da... Dumneata spuneai că ştii ceva despre cabana asta. Cine 
a construit-o, domnule? Cine a fost proprietarul ei? Cine s-a perindat pe aici? Cine a avut 
interese aici? Cum putem noi să aflăm? 

— Prea multe nu ştiu, răspunse cabanierul. Ştiu ceea ce cunosc şi alții... Poveşti în 
jurul ei există destule... Se zice că a ridicat-o un mare industriaş pentru fiica sau pentru 
nora lui... Sînt numai zvonuri... Dar a fost a unui om mare din Bucureşti... Asta sigur... 
Dacă vă interesează numele... 

— Şi pe urmă? întrebă Liviu lordan. 

— Pe urmă... cam la vreo zece ani şi mai bine... adică pînă la război şi primul an 
după război, a fost a unei bănci mari din Bucureşti... Dacă vă interesează numele... 

— Şi pe urmă? 

— Pe urmă... ca toate cabanele. Ciţiva ani a rămas pentru salariaţii băncii, pe urmă, 
ca toate celelalte, pentru toți turiştii... 


108 


— Încă nu ştiu ce înseamnă, încă nu ştiu ce combinaţie trebuie să dea cele două 
cuvinte, medita Liviu lordan. Dar abia acum încep să cred şi să mă conving că aici, în 
cabana asta, se află taina... 

In clipa aceea se auziră bătăi puternice în uşa cabanei. 

Liviu lordan îşi duse fulgerător mîna sub pulover. Privirile îi luceau ca oţelul şi-l 
ținteau pe cabanier... 

— Cine e, domnule? întrebă el cu acelaşi şuier rău şi ameninţător în voce. De ce n- 
ai spus, domnule? 

— Să mă trăsnească Dumnezeu! începu să se jure cabanierul. Eu singur am rămas 
aici, iar altcineva n-a venit înaintea dumneavoastră. Aţi fi găsit urme dacă ar fi venit 
cineva şi s-ar fi ascuns. lar pe vijelie nu poate să urce nimeni; încă nu s-a pomenit o 
asemenea ispravă... Să nu fi fost o părere. 

Dar nu fusese o părere. Pentru că bocăniturile se înteţiră: nu se mai ciocănea cu 
mîna, ci se izbea cu virful bocancului. Şi parcă se deosebeau două sunete simultane. 

Cei trei nu se mişcaseră de la locurile lor, atît de năuciţi erau. Cînd lordan îi făcu 
semn lui Petric să dispară, se auzi uşa de la intrare deschizîndu-se, adică se auzi 
închizîndu-se zgomotos, zdrăngănind şi bubuind, pesemne împinsă de vijelie. 

— De ce n-ai încuiat uşa, imbecilule? mai avu vreme să scrişnească Liviu lordan în 
direcţia cabanierului. 

— Păi cine s-a gindit c-o să avem oaspeţi? răspunse Petric în locul celui insultat. 

Cu aceste cuvinte fură întîmpinaţi la cabana Izvoarele cei doi cireşari care porniseră 
de pe un oarecare punct al unei circumferințe spre un centru gravitațional... Ursu şi 
Victor. 

Surpriza era mare pentru ambele părţi, cu oarecare deosebire: tabăra Coştilei era 
uimită, cea a Izvoarelor de-a dreptul stupefiată. 

— Cum aţi ajuns aici? întrebă cabanierul, uitîndu-se la cei doi cireşari ca la două 
arătări căzute din cer. 

— Asta ne întrebăm şi noi... zîmbi Victor. Am crezut tot timpul că poteca nu poate 
duce decit în iad. 

— Nu cumva vreţi să spuneți că aţi urcat pe vijelie? întrebă din ce în ce mai 
neîncrezător cabanierul. Păi unde v-a prins vijelia? Veneaţi spre Izvoarele? 

— Nu... răspunse Ursu. Nici nu ne-am gîndit să urcăm spre Izvoarele. Mergeam ca 
tot omul de la Poieniţa la Mitiş, dar spre seară, mai încoace de Furcile Moşului, ne-a prins 
vijelia. Şi-am căutat refugiu la o stînă părăsită, după Şaua Mare, într-un bordei nenorocit. 

— Dar cine v-a învăţat aşa de bine locurile? Că dacă porneaţi pe vijelie spre oraş 
sau spre Mitiş, nu mai erati la ora asta în viaţă... 

— Poate că nici nu mai sîntem... zîmbi din nou Victor. Cabanierul de la Poieniţa ne-a 
învăţat. Şi tot el ne-a spus să profităm de primul răsărit de soare al vijeliei, de prima ei 
dimineaţă, cînd se mai domolesc stihiile, şi să căutăm un adăpost ca lumea, o cabană, 
sau cam aşa ceva... 

— Nu se poate! spuse cabanierul. Aristide v-a dat o asemenea povaţă? Nu se 
poate! Asta ar fi fost mai rău decit să vă spună să vă tăiaţi gitul. Nu-i moarte mai sigură 
decît să porneşti la drum o dată cu primul răsărit de soare al vijeliei. Atunci ajunge ea la 
turbare, la culmea turbării... Asta nu putea să v-o spună Aristide! 

— Am înţeles noi pe dos... se retrase Victor. 

— Să nuvă fi pus cineva gînd rău, îşi dădu cabanierul cu presupusul. Dar nu 
Aristide, asta în nici un caz... Altcineva... 

Atunci interveni în discuţie şi Liviu lordan: 

— E inutil, domnule... i se adresă mai întii cabanierului. De vreme ce dumnealor au 
ajuns aici, înseamnă că au fost învăţaţi bine sau au avut inspiraţie bună. In doi se urcă 
întotdeauna mai uşor... 

— Dar nu urcuşul contează aici! îndrăzni cabanierul să-l contrazică. Toată 
nenorocirea şi răutatea e în vijelie. Poate să fie drum ca-n palmă şi te zdrobeşte ca pe-o 
coajă de ou... Aţi făcut o ispravă nemaipomenită! Numai că... 

— Numai că... nu sîntem numai noi doi! spuse Ursu. Sîntem exact şapte, şi dacă-l 
adăugăm şi pe Ţombi, cățelul... 

Cabanierul căută un reazem în sobă, într-atita îl cuprinsese ameţeala. Şapte 
persoane! Nu două, nu patru... Incă nouă persoane...! Zece în total... Dumnezeule! 

Chiar şi Liviu lordan tresări cînd auzi cifra şi parcă deveni incredul. Numai lon Petric 
se strimba ştrengăreşte la el: 

— Adică vreţi să spuneți că aţi urcat toți cei şapte de la Poieniţa... Şi cele două 
fete... Asta e glumă! 

— Toţi cei şapte... admise Ursu cu un oftat în voce. 

— Şi ceilalţi unde-s? întrebă cabanierul. 

— Dincolo, la Coştila... răspunse Victor. Avem şi un rănit printre noi: o fractură a 
gambei... 

— Unde e Coştila? Pînă la Coştila sînt... 

— Mai puţin de o sută de metri... îl întrerupse Ursu pe cabanier. Acolo am poposit, 
adică am căzut acolo, şi am plecat în recunoaştere ca să găsim o cabană adevărată. 

— Aţi nimerit la Izvoraşul, aici, în vale? se interesă cabanierul. Păi cum aţi deschis 
uşa? 

Liviu lordan se uită cu milă la cabanier: 

— Asta te preocupă pe dumneata? Cum se deschide uşa unui adăpost? După ce 
răzbesc prin iad îi întrebi cum au sărit pîrleazul... Mai bine aranjează-ţi tejgheaua. Ca să 
fie clar! 

Cabanierul înțelese că trebuie să-şi ţină gura şi mai înțelese asta şi Petric. Dar şi cei 
doi cireşari simţiseră în vorbele lui lordan un ordin subînţeles. 

— Cred că se găseşte o cameră cu mai multe paturi, trecu Victor la atac. Ne-ar 
trebui una cu vreo opt... cu şapte nu prea se obişnuieşte... 

— Nici cu opt, în anumite situaţii... îl avertiză Liviu lordan. ŞI nici cu patru... Şi nici cu 
douăsprezece. Bineînţeles, numai în anumite situații. 

— N-am ştiut că toată cabana e ocupată... glumi Victor. Am fi ales alta... mai pustie 
şi mai ospitalieră. 

— Eu credeam că v-aţi instalat în ea, ripostă imediat Liviu lordan. Credeam că aţi 
venit într-o vizită de curtoazie... 

— Păi de ce să nu stea aici?! se miră lon Petric. Sînt atitea camere libere... 

— Ştii dumneata foarte bine pentru ce! îl fulgeră Liviu lordan. Ştii de ce eşti aici! Ştii 
ce dispoziții sînt! Du-te sus şi controleză aparatul! 

— Care aparat? întrebă lon Petric ca un nătîng. 

— Cel mic! îi făcu semn de "şterge-o" Liviu lordan. Cel cu antenă dublă. Tot nu e 
clar? 

lon Petric se supuse cu greu, parcă ezitînd, alungării sale atît de evidente, în ciuda 
unui camuflaj abil. Dar nimeni nu auzi paşii lui bocănind pe trepte. 

— E o situaţie specială... părea că se scuză Liviu lordan. Cabana trebuie să rămînă 
aşa cum este. E o asemenea situaţie, că explicaţiile sînt imposibile şi chiar primejdioase. 
Altceva nu pot să vă spun şi nici nu ar fi bine pentru dumneavoastră să ştiţi. Principalul e 
că aţi găsit adăpost. 

Victor începu să se scarpine în cap: 

— Dacă spuneţi dumneavoastră că e o situaţie specială... probabil că este... Dar şi 
la noi, acolo, la sucursală, e o situaţie destul de specială. 

— Aţi găsit-o ocupată? simulă mirare Liviu lordan. Ș 

— Nu! spuse Victor cu un început de zîmbet în colţul buzelor. Inseamnă că nu vă 
interesează gestiunea cabanei şi că nu e o stare generală de inventar... Alta trebuie să fie 
cauza situaţiei speciale din zona dumneavoastră... La noi cauza e tocmai pustietatea... 
Adică, în afară de cîteva paturi de fier, şi de cîteva saltele, şi de cîteva scaune de fier, şi 
de cîteva mese de fier nu se mai găseşte nimic altceva. Adică mai este şi un spălător, dar 
altceva nu mai este. Nici măcar o surcea. Nici măcar un fir de la o pătură. Nici măcar o 
cutie goală de conserve... Deşi la intrare, deasupra uşii, ne-a primit o urare optimistă: 
Bine aţi venit! 

Liviu lordan clătină din cap... 

— După cite înțeleg eu, aţi avea nevoie cam de următoarele obiecte: şapte pături, 
adică paisprezece pături, şapte cearşafuri, adică paisprezece cearşafuri, şapte prosoape, 
adică... 

— Adică prosoape avem... spuse Ursu. 

— Nu-i nimic... se dovedi foarte generos Liviu lordan. Ca să fie tot paisprezece. Să 
zicem două fețe de mese... 

— Mai bine ceva peste fețele de mese... zîmbi Ursu. 

— Bine, bine, înțelese Liviu lordan. Deci şapte tacîmuri complete: cu pahare, cu 
solnițe... Mă rog, complete... 

— Mai avem şi noi nişte ustensile pentru transportul alimentelor de la masă la gură, 
zîmbi iarăşi Ursu. 

— Cu atit mai bine, aprobă celălalt, fără să i se mişte un muşchi de pe faţă. Şi 
probabil aţi avea nevoie de citeva braţe de lemne... 

— Mai bine zis de lemne! spuse Victor înfricoşat de semiprecizia primejdioasă a 
rației. 

— Sînt destule lemne? întrebă Liviu lordan spre cabanier. S-a auzit? 

— Sînt destule! răspunse cabanierul. Dacă s-ar putea preschimba în altceva... 

— Incă n-am ajuns la comentarii! îi atrase atenţia Liviu lordan. O întrebare precisă, 
un răspuns precis! E clar? 

— Lemne sînt... Pentru că sînt libere camerele din cabană... adăugă Paul Bălan. Ca 
să se priceapă de ce unele chestii pot fi şi unele nu vor mai fi. E clar? 

Liviu lordan se încruntă doar, auzind comentariul îndărătnic al cabanierului, dar 
întrebarea de la sfîrşit îi aprinse scîntei în priviri. 

— Domnule! Mi se pare că trebuie să faci ordine în magazie şi în pivniță. Lasă 
tejgheaua... Aşa... Cred că vă puteţi instala bine pentru un timp... cu ceea ce vi se va 
da... 

— Da! făcu politicos Victor. Dar ştiţi... Mai avem nevoie de ceva, tot atit de important 
ca lemnele. Tot pentru combustie, pentru combustia internă a fiecăruia... 

— Din păcate, la capitolul ăsta sîntem neputincioşi, ridică din umeri Liviu lordan. Nu 
vă putem oferi nimic... 

— Poftim!? tresări Ursu. Dar aici nu sîntem la cabana Izvoarele? Şi cabana nu 
trebuie să-şi hrănească oaspeţii? 

— V-am spus care este situația, spuse calm şi ferm lunganul cu figură mică, de 
copil. N-a sosit la cabană transportul de alimente... şi după cum, probabil, vă imaginati, 
nu poate să mai sosească... pînă în primăvară... Altă situaţie specială... 

Victor devenise dintr-o dată bănuitor şi atent: 

— Dar asta nu înseamnă, de fapt, un fel de condamnare la moarte? Ce să facem cu 
lemnele? Bine, scuzati... cu lemnele avem ce face... Dar cu tacîmurile ce să facem?... Nu 
e cam crudă farsa dumneavoastră? 

— Domnule, eşti în eroare. Nu e farsă... 

— Dar dumneavoastră cît timp rămîneti aici? întrebă Victor aproape zăpăcit, 
neînțelegînd bine ce se întîmplă. 

— Domnule, nu am obiceiul să primesc întrebări în anumite situaţii... răspunse Liviu 
lordan cu subiînţeles. lar anumite întrebări ne le primesc în nici o situație. 

Era un ton ferm, neclintit, care trăda o energie şi o hotărîre de oțel. lar figura omului 
rămînea imobilă, chiar atunci cînd accentua exagerat unele cuvinte. 

— Nu am fost nepoliticoşi, interveni Ursu. Omul nu se miră cu gura închisă sau 
vorbind în gînd. Mai ales cînd nu e singur... N-am mîncat de multă vreme şi am venit la 
cabană să cumpărăm alimente... De fapt, am venit să locuim aici, dar pentru că 
dumneavoastră spuneţi că e o situație specială... 

Cei doi tineri priveau ostentativ bucatele de pe masa la care prînziseră locatarii 
cabanei-centru. O roată de caşcaval abia atinsă, o piine uriaşă din care se tăiase un 
sfert, un salam cît braţul unui copil, tot cam pe un sfert amputat. Şi cutiile goale de 
conserve, şi sticlele pe care Ursu izbutise să descifreze: Fetească Neagră de Urlaţi. 

— Asta e tot ce avem! răspunse Li viu lordan privirilor celor doi. Şi bineînţeles că 
vom ceda... să zicem jumătate. Dar nu cred că o să ajungă nici pentru o zi... 

— Şi dumneavoastră o să vă ajungă restul pînă la primăvară? nu se mai putu abtine 
Victor. 

Liviu lordan cumpăni un moment situaţia; 

— Inţeleg... Da... Domnule, aş putea să te dau afară... 

— Sîntem împreună... îl întrerupse Ursu. 

Liviu lordan cumpăni un moment situaţia. 

— Da. Aş putea să vă dau afară pe amîndoi, dar înțeleg că sînteţi într-o situaţie 
disperată, înțeleg că sînteți flămînzi, şi că toate cuvintele vă trec prin burtă. Asta e una. A 
doua: foarte rar, numai în momente capitale, cînd e vorba literalmente de viață sau 
moarte, îmi schimb părerile şi-mi retrag hotărtrile... 

— Vă înțeleg şi eu, începînd din momentul ăsta, răspunse Victor. Tot ce este în jurul 
dumneavoastră nu există în afara dumneavoastră, ci în raport cu dumneavoastră... Adică: 
adevărul sau eroarea este ceea ce credeţi sau ceea ce hotărîți dumneavoastră... 
Bineînţeles în momentele esenţiale, adică în singurele momente care contează în viaţă... 


— Cred că e chiar aşa! acceptă Liviu lordan. Ai înţeles foarte clar. Stai, domnule! 
Ştiu ce vrei să spui. Vrei să spui că aşa începe, sau aşa supravieţuieşte tirania... 

— Sau aşa sfirşeşte... adăugă Victor. Ca să fie ciclul complet. Eu am căutat să fiu 
politicos... 

— Asta mă interesează destul de puţin; e ceva insignifiant pentru mine. Dumneata ai 
căutat altceva şi ai obținut. Ai căutat o adeverinţă. Da, domnule! Eşti un tînăr inteligent... 
Dacă nu mulțumeşti, înseamnă că te simţi jignit. Nici asta nu mă interesează... Altceva? 

— Cred că şiiţi în ce situaţie ne aflăm... începu Ursu. 

— Nu mai e nevoie! îl opri Liviu lordan. Veţi primi ceea ce vi s-a promis. Altceva nu 
este... Nu înțelegeţi?! Nu este! — 

— Inteleg! se înfurie Ursu. Înţeleg şi ceea ce vreţi sau nu vreţi să se înțeleagă. Şi să 
nu vă închipuiţi dumneavoastră că aţi reuşit să ne impresionați. Cu voce, cu gesturi, cu 
autoritate... Astea-s bune pentru alţii. Ce vreţi să ne arătaţi? Că aţi ocupat cabana? Că 
sînteți nu ştiu cine? E inuman ce se întîmplă aici. Asta el... 

Liviu lordan nu părea deloc ofensat sau atins: 

— Puteţi să găsiți orice calificativ, spuse el. Atita vreme cît nu se transformă în 
acțiune, pur şi simplu nu mă interesează. Şi eu pot să spun despre o carte sau despre un 
autor orice-mi trece prin cap. Ei şi! Prietenul dumitale a sesizat foarte bine... 

— Da... interveni Victor. Dar a explica nu înseamnă a accepta. Ăsta e totuşi un 
adevăr în afara dumneavoastră. R 

— Deocamdată nu-l simt, răspunse foarte calm Liviu lordan. Incă nu a intrat în relații 
cu mine acest adevăr. Dar cred că ar trebui să ne grăbim. Nu vă puteți plînge că n-aţi fost 
primiţi cu destul interes. Sînteţi prea tineri pentru convorbiri definitive, şi cu toate 
acestea... Imi menţin părerile favorabile. Şi ca să fiţi pe deplin edificaţi, nu mi-am făcut 
nici o părere proastă despre dumneavoastră. Dimpotrivă... Imi dau perfect seama în ce 
situaţie vă aflaţi şi asta pentru mine înseamnă întotdeauna a scuza. Ca să fie foarte clar! 
Dar să nu uitaţi totodată că acțiunea naşte contraacţiune. Prompt şi dur! Deci! 

Ultimul cuvînt fusese rostit ca o poruncă: "Luaţi ce vi s-a dat, înțelegeți ce vi s-a 
spus", cam acestea erau semnificaţiile voite ale cuvântului. 

Şi Ursu şi Victor erau nesiguri şi neliniştiți. Omul impusese anumite lucruri, ca nişte 
adevăruri definitive, şi părea greu de clintit din convingerile lui. Şi parcă împrăştia prin 
fermitate şi forța lui o undă de fascinatie. Dar dincolo se aflau prietenii bolnavi şi flămînzi 
care nu puteau să înţeleagă şi să accepte situaţiile speciale şi nu aveau cum să simtă pu- 
terea cvasihipnotică a omului cu faţa mică, de copil. 

— Şi pentru o convorbire telefonică urgentă sînt necesare explicaţii? întrebă Ursu, 
apropiindu-se de telefon. 

— Da! răspunse Liviu lordan după ce ezitase o clipă. Ezitarea îl surprinse pe Victor 
şi se străduia să înțeleagă 

cauza ei. Dar părea de neînțeles. De ce erau necesare explicaţii, în situaţia în care 
se aflau, pentru a obţine o convorbire telefonică? Explicaţiile erau atit de fireşti şi de 
subînțelese. Cum să nu se telefoneze pentru a se anunţa... 

Dar Ursu începuse să dea explicaţiile: 

— Nu ştie nimeni unde sîntem, spuse el. Aveam cu totul altă direcție cînd am plecat 
de la Poienița. E de la sine înţeles că vrem să ne anunţăm părinţii, ca să nu-şi închipuie 
nu ştiu ce... 

— Nu ştie absolut nimeni că aţi urcat spre Izvoarele? 

— Absolut nimeni! spuse Ursu. Dar nu vrem numai să-i anunțăm pe cei de-acasă. 
Vrem să facem şi ceea ce n-aţi făcut dumneavoastră... Adică să cerem ajutor. 

In clipa aceea Victor găsi cauza ezitării lui Liviu lordan şi simţi un fior rece pe şira 
spinării. Dar izbuti să se domine. Şi mai ales izbuti să-şi ascundă emoția care voia să-i 
altereze vocea: 

— Lasă, Ursule... Legătura telefonică e tăiată. 

Şi pentru prima dată de la începutul convorbirii, pe figura lui Liviu lordan se ivi o 
tresărire care se prelungi într-o cută de nemulțumire. 

— De unde ştii dumneata că legătura e întreruptă? întrebă el, cu aceeaşi voce 
impasibilă. 

— N-am spus că e întreruptă, preciza Victor. Am spus că e tăiată... Ceea ce 
presupune o intenţie, nu un accident... 

— Domnule! se încorda Liviu lordan. Raționamentul e desăviîrşit. E cutremurător, 
domnule! Ştiu de la ce ai pornit. De la o ezitare... Şi cu toate acestea, domnule, 
desființarea legăturii telefonice se datorează unui accident! 


112 


Victor negă. Era convins că nu greşeşte. Nu putea să se gîndească la otrava 
nebuniei dinaintea furtunii. 

— Sau poate că e o simplă întîmplare concluzia dumitale, continuă Liviu lordan. 
Poate că n-a existat raționamentul. De ce am ezitat, domnule? 

Victor ezită la rîndul lui, tot o ezitare de o clipă: 

— Din aceeaşi cauză care m-a făcut pe mine să ezit, răspunse el. Ca să se afle mai 
multe. Ca să aflaţi care este situaţia noastră reală, în cazul dumneavoastră. Ca să şiiţi 
dacă se cunoaşte soarta noastră... Ca să aveți cît mai multe atuuri în mînă. 

— Şi dumneata de ce-ai ezitat? 

— Exact pentru acest lucru! răspunse Victor. Ca să aud această întrebare. Ca să 
aud o întrebare, nu un raţionament, ca să vă aud pe dumneavoastră întrebîndu-mă de ce 
am ezitat... 

Liviu lordan căzu pe gînduri, apoi spuse cu o voce care şoptea: 

— Vrei să spui... dar se opri cu intenţie. 

— Da... îl continuă Victor. Vreau să spun că am aflat şi eu ceva despre 
dumneavoastră. Nu vă puteți impune întotdeauna adevărurile, chiar cele proprii. Aveţi şi 
momente de nesiguranţă şi... probabil că ştiţi: orice cantitate din infinit este egală cu 
infinitul... 

De cîteva minute, cabanierul era martorul mut şi vizibil al convorbirii dintre Liviu 
lordan şi cei doi cireşari. Simţind o pauză rece în convorbire, interveni cu ceea ce-l 
frămînta pe el: 

— V-am pus la o parte aşternuturi, tacîmuri şi celelalte, anunţă el. Lemne puteţi să 
luaţi din spatele cabanei, de lîngă magazie, cîte vreţi... Sînt acolo pentru doi ani... tot 
acolo o să găsiţi şi o sanie, adică o ladă pe tălpici, ca să faceți mai uşor transportul. 

Cabanierul părea binevoitor şi prietenos, dar cînd ajunse la împărţirea alimentelor, 
deveni viclean şi avar. Impărţi totul, tot ce se afla pe masă, pe din două, dar la fiecare 
aliment folosi cîntarul şi la fiecare cîntărire folosi vicleşuguri. 

— Asta-i tot ce avem... se tînguia el întruna. Şi băuturile s-au terminat. De-aceea s- 
au dus ceilalţi la oraş. Ca să aducă provizii... 

— Dacă mai găsim ceva, împărțim, îi asigură lordan. 

— De unde? Unde să găsim? se răstea la cer cabanierul. 

Erau vreo optzeci de metri de la cabana-centru la sucursală, de la Izvoarele la 
Coştila, cum începuseră să fie denumite. Optzeci de metri cu nămeţi cît casa, cu vijelie 
necurmată, cu obstacole sub care se ghiceau bolovani sau jnepeni. Şi trebuia făcută 
pîrtie pentru sanie. Cei patru băieţi valizi munciră pe rupte, aproape un ceas, pînă izbutiră 
să taie în zăpada îndopată o pirtie ca vai de lume. Primul transport de lemne fu mai greu. 

Pe urmă pirtia se mai adînci, se mai lărgi, şi ca nu cumva să fie nevoiți s-o mai facă 
o dată, umplură sania de şase ori cu cele mai bune lemne care se aflau în spatele 
cabanei. Numai butucei unul şi unul, aleşi pe sprînceană, îndesaţi într-o sanie care nu 
mai avea fund. Tot antreul Coştilei era plin de lemne, aranjate în grămezi şi grămăjoare, 
după mărime şi calitate. 

Abia după aceea sună clopoţelul neauzit care vestea prima masă a zilei. Din 
caşcaval, salam, muştar, ceapă, ceai, zahăr, fasole verde de conservă, cicoare cu 
ghiotura şi piine, fetele izbutiră să pregătească un adevărat festin. Din fiecare cîte puţin, e 
adevărat, dar cu atita artă tăiat, şi mai ales piine în felioare şi bucățele prăjite, şi feliute de 
salam tăiate în patru, şi năsturei de caşcaval, şi boabe şi păstăi de fasole, răspîndite în 
farfurii pe toată suprafaţa lor... oh! nu mai părea puţin. Părea mult, pentru că se mînca 
încet, rar, fără vorbe, parcă se oficia o rugăciune a gesturilor şi a atitudinilor. Dacă n-ar fi 
fost totul atît de bine drămuit şi împărțit, dacă nu s-ar fi calculat rațiile cele mai exacte şi 
mai estetice, n-ar mai fi rămas nimic din proviziile sărace aduse de la nerudele bogate. 
Dar pregătite, prezentate şi mai ales mîncate după ritualul impus de cele două 
gospodine, proviziile parcă nici nu fuseseră atinse. Mai rămîneau pentru cel puţin încă 
două mese foarte estetice. Festinul se încheie cu un ceai foarte generos în apă de cea 
mai bună calitate. 

Apoi începu revolta. Prima izbucnire avea forma cu păr scurt şi blond a Luciei. 

— E o mişelie! îşi încleştă ea pumnii. Eu dacă aş fi fost în locul vostru... 

— Mai bine că n-ai fost! spuse Ursu, care de cînd ieşise din cabană fără alimente 
era mereu încruntat şi neliniştit. 


113 


— De fapt, care este situația noastră reală? se trezi Maria. Avem vreo şansă ca să 
supraviețuim? A 

— Dacă am scăpat noi din bordei... Işi aminti frățiorul. Pînă cînd terminati voi cu 
filozofia, o să termin şi eu cu ceva... 

— Stai, Ticuşor, numai o secundă, îl rugă Victor. Ca să afli şi tu cum era să ne ucidă 
cabanierul de la Poienia... Ai ştiut, şi voi aţi ştiut, că perioada cea mai cumplită a vijeliei 
este chiar în primele ore ale primului răsărit de soare?... 

— Cum!!? sări lonel ca ars. Vrei să spui că... 

— Da... confirmă Ursu. Aşa au zis ăia din palat, că nu e timp mai rău şi mai turbat 
într-o vijelie decît atunci cînd îi răsare soarele, cînd primeşte binecuvântarea răsăritului... 
Dacă scăpăm, trebuie să ne răfuim cu cabanierul de la... 

— Staţi un moment! îi rugă lonel. 

— Nu prea avem unde să fugim, îl lămuri Dan. Eu nici nu pot să fug... Cum ai reuşit 
tu să înţelegi aşa anapoda?... Dacă am fi murit...? Dacă unul dintre noi şi-ar fi rupt ceva? 

lonel se apropie de patul invalidului: 

— Eu sînt călăul, mărturisi el cu tristețe cumplită în priviri. Mi-a fost teamă că ne va 
prinde somnul şi îngheţul în bordei şi mi-a venit în minte... adică am scornit povestea cu 
răsăritul soarelui care îmblînzeşte vijelia... Dacă v-aş fi spus că am citit undeva, nu m-aţi 
fi crezut... Aşa că... 

— Aşa că... trebuie să-ţi mulțumim toţi! îl împunse Dan cu degetul. Poate că am fi 
scăpat oricum, că nu ne lăsam noi pe colții lupilor, dar oricum ne-ai activat... ne-ai făcut 
să ne fie teamă că vom pierde clipa cea mai prielnică... 

— Eşti un scîrbos! îl strîmbă Maria pe Dan. De ce nu recunoşti adevărul? Dacă nu 
ne era teamă că o să pierdem clipa cea mai prielnică, am fi rămas în bordei, aşteptînd să 
plece lupii. N-am mai fi născocit planuri de salvare imediată şi poate că nici Victor nu s-ar 
fi gîndit la "Zidul Speranţei şi Răzbunării”. Aţi uitat cum adormisem acolo... Două ore dacă 
mai întîrziam, tot muntele se prăvălea peste noi... 

li uni pe toți acelaşi tremur, aceeaşi imagine. Dacă Ionel nu i-ar fi grăbit cu 
născocirea lui, cu "Răsăritul Sperantei", ar fi aşteptat în bordei nu plecarea lupilor şi viata, 
ci urgia, lespezile gigantice de milioane de tone ale mormiîntului de zăpadă. 

Dar cireşarul erou îşi ascunse capul între umeri şi spuse de undeva, din spatele 
apărătoarei cu codițe: 

— Da... Şi ce dac-am ajuns aici? Mi se pare că tot peste nişte lupi am dat. lar în 
bordei, dacă ne-ar fi ocolit avalanşa, n-am fi murit de foame? Am mutat mormîntul mai 
aproape de cer... 

Ursu şi Victor povestiră în toate amănuntele strania convorbire de la Izvoarele. 

— Hopa! se auzi vocea lui Dan. Acum chiar că-mi pare rău de nătărăul ăsta de 
picior. Am impresia că ne aflăm în preajma unui mister formidabil... 

— Eu cred că e ceva mai simplu! reveni Lucia. Ce spunea Ionel cu lupii, asta e. Ăia 
sînt hotăriţi să ne lase să murim de foame. Dacă nu i-aţi fi găsit cu bucatele pe masă, ne- 
am fi supt degetele... 

— Oare nu găsim ceva asemănător cu planctonul oceanic în imensitatea asta albă? 
întrebă lonel. Nu se poate să nu fie nutritivă. E prea multă... Şi prea seamănă cu zahărul, 
cu laptele şi cu făina. 

— Mai degrabă lemnele, spuse Ursu. Cel puţin cu ele se mai hrăneşte cîte cineva... 
Tu ce crezi? 

Toţi se uitară la Victor şi-l ghiciră îngîndurat. 

— Sînt două întrebări, răspunse el, şi nu ştiu cum se leagă, sau dacă trebuie să se 
lege între ele, măcar prin răspunsuri: Ce se întîmplă la cabană? şi: Cum putem scăpa de 
foame? Două întrebări arbori, de care atîrnă întrebările crengi. Cine poate şti ce crenguță 
oarecare poate duce la adevăr?... Cei doi coloşi n-au venit întîmplător la Izvoarele. De 
aici trebuie să plecăm, şi de la ce ştim despre ei... Dar dintr-o dată răsare o altă 
întrebare... Foamea noastră se datorează coloşilor? Fir-ar să fie! 

— Ce vină au ei? întrebă Maria. De unde au ştiut ei că va fi vijelie şi că vom fi noi 
aici? 

— Sigur că da! întări Dan. Şi dacă sînt puţintel mai rudimentari, e de înţeles poziția 
lor. De ce să moară zece oameni de foame, cînd pot să moară numai şapte? 

— Aiurea! răsări Tic de undeva. Toţi sînt graşi şi au de unde să slăbească. L-am 
văzut şi pe celălalt pe care nu-l cunoşteam. Are nişte fălci, parcă i le-a umflat Ursu. 

Victor nu luă în seamă gluma lui Tic. II preocupau ca o obsesie cuvintele lui Dan: De 
ce să moară zece oameni de foame, cînd pot să moară numai şapte? 

— Nu ştiu, Dan... răspunse el. E o întrebare îngrozitoare. Pentru că există şi un 
drept al primului venit, aici... totuşi nu e întrebarea fundamentală. Nu! Bine c-am scăpat 
de groaza asta! Alta e întrebarea şi cu asta se termină toate sau mai bine zis încep toate. 
Cum de nu m-am gîndit pînă acum?... De ce zece oameni au ajuns în situaţia să moară 
de foame?... Asta e întrebarea cheie, de aici trebuie să pornim. 

— Şi vrei să tragem la răspundere vijelia? întrebă Lucia. Sau ne întoarcem la vechiul 
nostru blestem? La întîlnirea cu cei trei, la povestea cu prăpastia... 

— Aoleu! făcu Dan. Uitasem. Ce dracu' le-a venit celor trei să se certe la marginea 
prăpastiei?... Dacă ăla mai mic a fost împins în prăpastie... 

— Chiar bolnav cum eşti, nu pot să te las să aiurezi întruna! îl luă Lucia la rost. Eu 
am vrut să fiu ironică... 

— Şi tu crezi că eu am vrut să fiu serios?! se miră Dan. Poftim! Mai rupe-mi o dată 
piciorul! Ştiu eu de ce... Şi mai ştie cineva... Acuma chiar aiurez, altfel se supără Maria... 
— Poate am putea să fim şi noi o dată serioşi, se rugă lonel. Victor a spus ceva 

foarte... 

De astă dată se zborşi Tic: 

— De ce zici că nu sîntem serioşi, şi cum vine asta că vrei să fim şi noi o dată 
serioşi? Dacă am fi ca tine sau ca Lucia n-am mai fi cireşari. Aşa că... 

— Gata! interveni Victor. Hai mai bine să ne gîndim la întrebarea cheie. De ce zece 
oameni au ajuns în situaţia să moară de foame? 

— Dar nu zece oameni vor muri de foame, Victor... parcă se ruga Maria. Numai 
şapte sînt condamnaţi la moarte... 

— De ce din zece oameni, şapte trebuie să moară se foame? rectifică Victor 
întrebarea pe care o considera cheie. 

— Pentru că ăilalți trei sînt nişte lupi! răspunse imediat Lucia. Pentru că sînt nişte 
mişei. 

— Asta cade! se opuse Victor. Cade pentru că apare întrebarea îngrozitoare a lui 
Dan: De ce să moară zece, cînd pot să moară numai şapte?... Trebuie să găsim 
răspunsul real. Şi unul singur: Pentru că nu ne ajută nimeni! Nimeni de dincolo, din lume. 
Din atiţia prieteni pe care-i avem, nimeni nu... 

— Cum poti să vorbeşti aşa? îl fulgeră Lucia. Cum să ne ajute dacă nu ştiu ce e cu 
noi? Aaaaa! Vrei să spui că din cauza distrugerii firului nu putem să ne adresăm lumii!? 

— Aici e misterul! se răzvrăti Victor. Firul a fost tăiat. Asta e sigur. Mi-a spus-o în 
faţă. Intr-un anumit fel, care nu mai poate fi pus la îndoială. A folosit chiar cuvinte mari. Şi 
cu toate acestea a fost un accident? Ori îl tai, ori se rupe... 

— E atit de importantă întrebarea? se auzi vocea lui Ursu. Nu ajunge faptul că nu 
există nici o legătură cu lumea? 

— E foarte importantă! se încăpăţină Victor. E îngrozitoare! Dacă a fost tăiat 
temporar? Dacă a fost tăiat cu premeditare? Dacă a fost tăiat din farsă?... Atît se poate 
spune: că a fost tăiat înainte de vijelie. Atît! Dar numai cînd vom găsi întrebarea cea 
adevărată, adică răspunsul cel adevărat, numai atunci vom şti cu cel fel de oameni ne-am 
întîlnit aici, pe munte. Numai atunci vom şti... Stai! Stati! Parcă încep să înţeleg! Firul a 
fost tăiat. Şi totuşi întreruperea legăturii se datorează unui accident. Aşa ne-a spus 
uriaşul ăla cu mutră de copil. Cum se împacă aceste două elemente? Cînd se pot 
împăca? Fir-ar să fie! De ce a spus aşa?... Da! Am găsit! Cînd spui, de pildă, despre o 
carte: "Am distrus cartea aceea. Totuşi a ars din întîmplare”. Cînd ai vrut s-o distrugi şi te- 
ai pomenit cu ea arzînd... Poate că ai aruncat-o singur în foc fără să-ţi dai seama. Şi 
văzînd-o arzînd, ţi-ai amintit că ai vrut s-o distrugi... Numai atunci poţi să spui: totuşi a ars 
din întîmplare!... Prin urmare, întreruperea legăturii telefonice era premeditată! Şi cine se 
gîndeşte la o asemenea faptă, înseamnă că se fereşte de lume, şi cine se fereşte de 
lume, înseamnă... Dar mai bine să rămînem la întrebarea: Cine se fereşte de lume?... 
Acum vă daţi seama?... Noi facem parte din lume, noi, cireşarii... Tare mi-e teamă că nu 
sîntem condamnaţi la moarte prin foame, aşa cum s-ar putea înţelege şi justifica 
rudimentar prin întrebarea lui Dan: De ce să moară zece, cînd pot să moară numai 
şapte? Mi-e teamă că nu sîntem condamnaţi la moarte prin foame... ci sîntem pur şi 
simplu condamnaţi la moarte! 

— Oare nu exagerăm? se îngrozi Lucia. De ce să fim condamnaţi la moarte? Cine 
ce are cu noi? De ce? 

— Pentru că facem parte din lume... răspunse Victor. Şi pentru că întimplarea ne-a 
adus aici. 

— Da! se întristă Ursu. Aşa e. Am simţit şi eu. Nu pot să-mi dau seama cum şi de 

ce... Dar am simțit că e o condamnare şi o execuţie rece, calmă, fără tresăriri. Probabil că 
ni se va şi spune într-o zi. 

— De ce într-o zi? întrebă Dan. De ce nu imediat? 

— Nimeni nu se grăbeşte, răspunse Victor. Sîntem în cea mai sigură închisoare. 
Orice încercare de evadare înseamnă moartea... dar şi supunerea înseamnă tot moartea. 
lată cum mişcarea şi repausul se identifică. 

— Eu cred că sîntem încă sub impresia atiîtor urgii, zise Maria. De ce să nu fie totul o 
farsă? Sau nişte întîmplări pe care starea noastră şi amintirile noastre foarte recente le 
îmbracă în culori întunecate... 

— Eu cred că Victor are dreptate, reveni Ursu. Nu vedeţi ce se întîmplă în preajma 
noastră? Trei oameni ocupă o întreagă cabană. Au distrus legătura telefonică. Au ascuns 
proviziile. Sînt înarmați. l-am zărit unuia pistolul sub pulover, şi a vrut anume să i se 
vadă... Ştiţi care e tot norocul nostru? Că am simțit întrebarea cea grea şi i-am găsit 
imediat răspunsul. Şi de aceea trebuie să fim mereu în gardă... Nimeni nu se va grăbi. Şi 
eu cred asta... 

— Dar eu sînt grăbit! spuse Tic. Eu nu vreau să mor de foame. Eu sînt convins că în 
magazia din spatele cabanei se află şuncă şi caşcaval şi mi-am făcut un plan... 


CAPITOLUL X 
A 


Erau toti trei la aceeaşi masă. Petric şi Bălan îşi trădau prin gesturi neterminate şi 
priviri întrerupte neliniştea şi nehotărîrea. lordan rămînea impasibil, absent, numai pumnii 
îi scăpărau fără încetare. De cîtva timp stătea cu ochii închişi şi cu nările dilatate, parcă 
aşteptînd o mişcare, un sunet. 

— Asta ne mai trebuia! începu să-şi verse năduful cabanierul. De ce au căzut pe 
capul nostru? 

— Şapte inşi... murmură ca pentru sine lon Petric. Adică — cinci băieţi şi două fete. 
Pssst!... 

— Închipuiţi-vă că n-ar fi! le răspunse Liviu lordan. Şi nici nu sînt! Pentru mine au 
încetat să mai existe... Au murit înainte de a muri de tot. Sînt morţi, gata! Lăsaţi-i acolo şi 
nu vă mai gîndiţi la ei. Gata! 

— Nici la fete? se aprinse lon Petric la faţă. Sînt vii şi nu pot să nu mă gîndesc la 
ele. Sînt la doi paşi de noi, domnule. Şi în chestia asta nu dau înapoi! Ca să fie clar! Aşa 
cum ne înveți dumneata... 

Şi cabanierul aştepta ca pe ghimpi hotărîrea lui Liviu lordan. Se uita spre el, rugător, 
ca un cîine. 

— Inţeleg totul... spuse el privindu-i şi măsurîndu-i fără ură pe cei doi. Vă înțeleg 
pentru că şi eu simt. Scurt şi clar! Dar toate la timpul lor, şi timpul îl fixez eu. Dacă se sare 
numai cu un minut peste ceea ce fixez eu, trag jos, sub burtă. Sau în gură... Mai întîi 
trebuie să găsim ceea ce căutăm! 

— Şi dacă nu găsim? se congestionă lon Petric. Şi dacă ceea ce căutăm nu se 
găseşte aici? De ce să le lăsăm? 

Liviu lordan îşi ascunse sclipirea de oțel îndărătul pleoapelor obosite. Vorbi rar şi 
încet, cu ochii închişi, cu un glas fără accent: 

— Domnule!... Imi dau seama că eşti flămînd. De aceea am rămas cu mîna dreaptă 
pe masă. Ințelegi, domnule? Te frige ceva şi strigi: "Au!" Asta s-a întîmplat. Te-a fript 
ceva, domnule, te-a fript, pentru că s-a terminat. Gata! Crezi că numai dumneata arzi?... 
De-aceea înțeleg şi stau cu mîna dreaptă pe masă. Ca să fie clar... lar acum trebuie să-ţi 
arăt de ce eşti dobitoc. Fiindcă ceea ce căutăm e de o mie şi de un milion de ori mai 
important decît fleacurile ăstea cu codițe. Şi fiindcă este o lege, domnule: cine aleargă 
după doi iepuri, sau după un iepure şi o iepuriță, nu prinde nimic... şi dacă nu prinde ni- 
mic, dacă nu prinde mai întîi iepurele, în mod sigur va prinde un glonte sub burtă! Şi 
fiindcă ospățul e mult mai vesel cînd nu mai ai pe cap altă grijă decît grija lui. Şi e şi mai 
sălbatic dacă flămîndul e mai flămînd... Poţi să pui de pe acum la o parte vin pentru 
ospăț. Pune vin şi uită de el... ca să uit şi eu că dumneata adineauri n-ai uitat. Gata! Vă 
învăţ să fiți civilizaţi şi înţelepţi, asta se întîmplă acum. Ca să fie foarte clar! 

— Domnule, numai să dea Dum... 


116 


Liviu lordan, se ridică în picioare, se apropie de scaunul pe care stătea lon Petric şi 
oţelul din privirile lui întîlni parcă o groapă în privirile celuilalt: 

— Te-ai fript o dată şi ai strigat: "Au!" Ştii de ce nu trag în clipa asta... 

Dar înainte de a-şi termina fraza, îl izbi năprasnic pe celălalt, îl izbi cu muchia palmei 
pe ceafă, de-a lungul unei cicatrice adînci şi mereu congestionate. Petric se rostogoli 
pînă în mijlocul încăperii. 

— Ştii de ce nu trag, imbecilule? continuă Liviu lordan. Pentru că s-ar putea să mai 
am nevoie de dumneata. Poate chiar pentru a păzi iepuriţele ălea... Te mai frige? 

— Nu... răspunse Petric, ridicîndu-se de pe podea. A trecut. Nu ştiu nici eu ce s-a 
întîmplat... 

Parcă-şi cerea iertare, şi chiar îşi cerea. 

— Da, domnule. De aceea n-am tras. Fiindcă trebuie mai întîi să încerc să te 
trezesc. Dar să ştii că ai fost la un pas de moarte, la un centimetru, domnule. O singură 
silabă dacă scoteai... 

— Nu... că m-am trezit, îl asigură celălalt, frecîndu-se cu mîna la ceafă. Năprasnic ai 
mai izbit, domnule! 

Paul Bălan privise toată scena ca hipnotizat. Lovitura aceea cumplită parcă o 
primise şi el. li trecuseră ca sub vrajă toate arsurile. Şi se uita şi el la Liviu lordan, 
oferindu-i aceleaşi priviri care cereau iertare. 

— Dacă ai fi lovit cu un box, domnule, spuse el ca prostit, i-ai fi spart capul, i-ai fi 
fracturat baza craniului... 

— V-am spus... Işi plimbă Liviu lordan privirile de la unul la altul. Fiecare lucru la 
timpul lui. Cine sare peste timp piere şi pierde. Şi mi-e teamă să nu piară el şi să pierd 
eu. Cred că ai simţit şi dumneata lovitura... 

Intr-adevăr, cabanierul îşi dusese mina la ceafă şi se freca; parcă fusese el cel lovit. 
Răspunse ca şi lon Petric, acceptîind supunere totală. Parcă-şi plecau amîndoi umerii în 
fața unui idol. 

— Domnule! începu cabanierul să-i folosească şi expresiile. Mergem. Fără să 
crîcnim. Eşti tare, domnule, şi mai ales ştii cînd şi cum să loveşti. Sînt clipe cînd omul 
simte nevoia să aibă lîngă el pe cineva ca dumneata. Dar vrem să ştim şi noi unde 
mergem şi ce ne aşteaptă la capătul drumului. Numai unul cu ochii deschişi nu cred că 
mai ajunge... Mai mulţi ochi văd mai multe lucruri... 

— Nu-i vorba de ochi şi nu din cauza ochilor... răspunse Liviu lordan. Tainele nu se 
descoperă cu ochii, v-am mai spus. Dar pentru că au apărut şi muribunzii din vale, pentru 
că s-au mai ivit nişte neprevăzute, pentru că... In sfîrşit... pentru că am căpătat 
convingerea că nu vor mai fi răzmerițe... 

Dar se auziră iarăşi bocănituri puternice în uşă. Zornăiau toate geamurile cabanei, 
atit de tare se lovea în uşă. 

— Ei sau alţii?! tresări Liviu lordan. 

Erau ei, dar nu aceiaşi, adică unul fusese înlocuit. Victor era însoţit de lonel, nu de 
Ursu. Cabanierul se văzu nevoit să coboare drugul de siguranţă şi să tragă zăvorul 
interior. Cei doi cireşari pătrunseră în sufragerie, pe urmele cabanierului, întîrziind însă o 
clipă pentru a-şi curăţi bocancii de zăpadă. 

— V-aţi gîndit că e ora cinei, îi întîmpină superior Liviu lordan, şi că o să ne găsiţi cu 
masa plină de bucate... Aţi greşit de două ori. Incă n-am mîncat şi nici alte provizii nu 
avem, aşa cum v-am mai spus mai înainte. 

— Ar fi fost bine să vă găsim la masă... îi răspunse Victor pe jumătate fisticit, pe 
jumătate vesel. Poate mai ciuguleam ceva de la dumneavoastră. Dar n-am venit pentru 
asta... Am venit să mai împrumutăm nişte lucruri. Ne-ar trebui încă două saltele şi... dacă 
se mai poate... cîteva pături... 

— Saltele! se miră cabanierul. Pentru ce? Nu vă ajung cele care sînt acolo? Au mai 
sosit şi alți oaspeţi? 

— Nuuuu... spuse lonel. Am rămas singuri. Dar avem un invalid care are nevoie de 
o saltea în plus ca să-i stea mai bine piciorul. Dacă nu-l ţine ridicat, nu i se face 
circulația... 

— Bine... Inţeleg... simţi totuşi ceva neclar cabanierul, în ciuda vorbelor rostite. N-aţi 
găsit acolo unsprezece saltele? Unsprezece paturi, patru mese şi şapte scaune? 

— Am găsit unsprezece saltele, răspunse Victor. Dar patru dintre ele s-au 
transformat în căldură, mai demult, cînd nu ştiam că există un depozit de lemne în 
apropiere... 

— Cum!? se repezi cabanierul. Şi gestiunea? Şi inventarul?... Cum puteţi să ardeți 

bunurile statului? 

— Mi se pare că şi lemnele sînt bunurile statului, încercă Victor să-l calmeze. Şi ard 
mai cu folos decit saltelele... N-aveţi nici o grijă, că vi le plătim. 

— Cum o să le plătiți? îşi pierdu firea cabanierul. Cînd o să le plătiți? Adică... 

Spusese prea mult. Liviu lordan interveni după ce trecuse momentul, alungîndu-l cu 
un gest de dispreţ pe cabanier... 

— Vă trebuie două saltele... spuse el parcă recitînd o frază celebră. Dacă vi se vor 
da din cele care se găsesc pe paturi şi nu din stocul care se află în magazie? 

Era o întrebare cu capcane, cu mai multe capcane. Nu se putea ca oaspeții cei naivi 
să nu rătăcească măcar printr-una. lonel părea consternat, iar Victor scăpă o tresărire 
veselă, pe care şi-o ascunse însă imediat printr-o încruntare: 

— Cum vreţi dumneavoastră... De oriunde ar fi, numai saltele să fie. Ni le aduceți 
dumneavoastră? 

Era o întrebare care parcă încerca să provoace. Cabanierul voia să se zborşească 
la ei, dar Liviu lordan îl calmă cu un singur gest. Apoi se adresă căutătorilor de saltele: 

— Nu e prea politicos să cereţi asemenea servicii unor oameni mai în vîrstă... dar vă 
înțeleg. Sînteţi într-o situaţie aproape disperată... prietenul invalid vă aşteaptă, nu vă mai 
trec toate cuvintele prin minte... Le veţi lua singuri, de sus, din camera ultimă, de pe 
paturile care vă plac... Numai să le aşterneți la loc, înainte de a părăsi camera. Condu-i 
dumneata... 

Cabanierul parcă înțelese semnul misterios pe care i-l făcuse Liviu lordan pe furiş. 
Porni înaintea tinerilor. Trebuia să-i ţină sus cu vorba. Aşa i se poruncise. 

— Crezi că au venit pentru saltele? întrebă lon Petric după ce nu se mai auzi 
zgomotul celor care urcau scara. 

— Nu ştiu... răspunse lordan. Adică nu cred. De ce au schimbat echipa? De ce n-au 
venit tot cei dinainte?... Aha! înțeleg. lau măsuri de prudenţă. L-au lăsat pe cel mai puter- 
nic dintre ei acolo, să apere fetele... Prin urmare au venit cu un scop foarte precis aici. Nu 
pentru saltele. N-au nevoie de saltele pentru ca piciorul invalidului să stea ridicat. E o 
nerozie... Oare au crezut că le vom deschide magazia?... Nu sînt chiar atît de neghiobi, 
deşi... Nu! Au venit ca să vadă cum e orînduirea aici, cum sînt împărțite camerele, au 
venit să pregătească un anume lucru. Probabil o spargere la alimente. De aceea ne-au 
provocat cu întrebarea... 

— Eu credeam că vor să fie politicoşi... că nu vor să pară indiscreţi, spuse lon Petric. 
Cam acesta a fost tonul ăluia mai deştept... 

— Nu domnule. Au zvîrlit o nadă complicată, ca să poată prinde cu una simplă. Ei au 
discutat cu mine, nu cu voi. S-au gîndit că voi alege instantaneu direcţia cea mai 
complicată a întrebării. Şi m-am prefăcut că o aleg... Vezi?... De cîtă vreme trebuiau să 
fie jos... Hai, domnule, sus! Să mergem şi noi. Să-i lăsăm singuri un moment, că asta vor. 
Pentru asta au venit. Pentru a pregăti ceva. Să-i lăsăm singuri într-o cameră şi să-i 
pîndim... Inţelegi?... Dumneata îl vei scoate pentru două minute pe cabanier din dormitor. 
Vei simula o ceartă la uşa închisă a dormitorului. O chestie în care să-i înjuri şi pe ei, în 
aşa fel ca să te audă. O să pară o ceartă autentică... Să spui cam aşa: "Mama lor de 
şnapani! Au venit aici cu o şmecherie. Vezi să nu te ducă, bă nene!" Cam aşa să-i spui, 
auzi? Eu o să-i pîndesc prin geamul de sticlă al celeilalte uşi... 

— Şi dacă nu se vede? întrebă lon Petric. 

— Se vede, nu se vede, nu interesează, răspunse aproape înfuriat Liviu lordan. Eu 
nu ştiu ce aveți voi pe umeri... Nu înţelegi, domnule, că vor să fie măcar un minut singuri, 
şi că e bine să fie singuri? Dacă au venit cu un scop, vor lăsa urme, domnule. Şi urmele 
se pot găsi dacă te gîndeşti că există! Acum e clar, domnule? Hai, şterge-o! 

Dar nu plecă numai lon Petric. Urcă şi Liviu lordan scara. Era în papuci şi nu făcea 
nici un zgomot. Primul merse drept înainte pe coridorul dormitoarelor. Liviu lordan 
deschise o uşă, la dreapta, o uşă care nu scîrțiia, pentru că fusese unsă nu de multă 
vreme. Din dormitorul cel mic trecu în alt dormitor mai mare, care comunica, în fund, cu 
un alt dormitor şi mai mare, printr-o uşă, jumătate lemn, jumătate geamuri. Din fericire, 
geamurile erau astupate cu hîrtie albastră şi hirtia fusese lipită din încăperea în care se 
afla el. Desprinse uşor cu degetul marginea hirtiei şi îi văzu pe toţi cei patru în mijlocul 
camerei. Rideau ca după un banc bun. 

— Hai, domnule, să aprinzi lampa în camera noastră! se auzi vocea lui lon Petric. A 
intrat şeful înăuntru. Intr-un minut eşti înapoi şi n-are ce să ţi se fure de-aici... Mă scuzați 
dumneavoastră, dar şiiţi cum sînt ăştia care au gestiuni... 

"Perfect! îşi spuse Liviu lordan. In rol de neghiob e desăvirşit. Numai acum să nu 

facă vreo boacănă..." _ _ 

Tinerii rămaseră singuri. li vedea prin mica deschizătură albastră. li văzu cum se uită 
ca nişte copoi în toate părţile, chiar şi spre uşa cu geamuri, în spatele căreia se afla el, 
apoi unul din ei dispăru din raza vederilor. Celălalt, puţintel mai slăbuţ şi parcă mai 
speriat, încremenise într-o poziție oblică, de om în stare de alarmă. De pe coridor se 
auzeau cuvinte înăbuşite: 

— ...Mama lor de şnapani! Au venit aici ca să şterpelească vreo chestie. Bă nene, 
vezi să nu te ducă. Atenţie la pături şi la cearşafuri, că altceva nu au ce să ia... Şi fă-te, 
bă nene, că nu observi nimic... 

Liviu lordan îl văzu pe cel mai înalt revenind la locul pe care-l părăsise şi frecîndu-şi 
mîinile ca după o ispravă grozavă. Nu-i trebuia mai mult. leşi pe coridor, apoi cobori 
scările şi se aşeză, mulțumit, la masa pe care-o părăsise cu cîteva minute mai înainte. 
Avea dreptul să bea chiar un pahar cu vin. 

Aşa îl găsiră cei patru cînd se întoarseră în sufragerie toţi încărcaţi de poveri: 

— Le-am dat mai multe pături, părea că se scuză cabanierul. Am primit şi garanţie, 
aşa că totul e în regulă... 

— Aţi fost deosebit de amabil, îi mulțumi lonel. 

— Şi foarte încrezător... adăugă Liviu lordan. V-a lăsat singuri în dormitor... 

— Dar dumneavoastră de unde ştiţi? se interesă Victor. N-aţi rămas tot timpul aici? 

Parcă, parcă era un accent de provocare în vocea tînărului. Sau o undă de mirare şi 
surpriză? 

— Aţi avut chiar atît de mare nevoie de saltelele astea? întrebă brusc Liviu lordan pe 
un ton foarte ciudat. 

Victor se opri chiar în uşa sufrageriei. lonel îl precedase. Era şi el curios ce va 
răspunde Victor. 

— Da... Am avut mare nevoie... răspunse cireşarul. Şi vă mulțumim pentru 
amabilitate şi pentru celelalte. 

Liviu lordan clătină din cap, dar gestul lui aducea cu o nedumerire, cu o întrebare: 

— Va să zică aţi avut nevoie... ? Vrei să fii tare, domnule. 

Cabanierul trase zăvorul, apoi potrivi un drug uriaş de fier în două scoabe, de-a 
lungul uşii, ca o ultimă pavăză împotriva nechemaţilor. După ce se întoarse, controla şi 
geamurile sufrageriei. Toate erau închise şi zăvorite. 

Liviu lordan îi urmărea indiferent mişcările. 

— Aici controlezi dumneata? întrebă el într-o doară. Tot nu-ţi dai seama pentru ce 
au venit? 

— Ba cred că da, răspunse cabanierul. Au scos o hartă cît un cearşaf şi m-au rugat 
să- le arăt potecile de coborîre. Ziceau că din curiozitate vor să cunoască regiunea, dar 
eu îmi închipui ce le trece prin cap. Vor s-o şteargă, măcar unul din ei, şi să ceară 
ajutor... Elicopterul... Au şi făcut apropouri... 

— Şi dumneata ce le-ai spus? 

— Le-am spus ce e adevărat: că nu e nici un drum, nici o potecă, că a fost odată 
unul pe la Vadul Lupilor, o punte care unea malurile unei prăpăstii, dar la ultima avalanşă 
s-a dus şi puntea şi s-au dus şi malurile... Era o căscătură de vreo patru metri, peste care 
trecea puntea, dar s-au surpat malurile şi a ajuns la vreo douăzeci de metri deschiderea 
prăpastiei, dacă nu şi mai bine. Brrrr! Numai cînd îţi aminteşti ce e acolo te apucă groaza. 
Le-am spus ce e adevărat... de... mai bine să stea aici cu fetele lîngă noi... 

— Şi dumneata crezi că pentru asta au venit? îl persiflă Liviu lordan. Ştiau ei mai 
bine decît dumneata că nu e nici o posibilitate de scăpare din închisoarea asta. Ne-au şi 
spus-o aici, sau poate le-am spus-o noi, ceea ce totuna face: înseamnă că nu pentru asta 
au venit... 

— Nici eu nu cred, intră celălalt în vorbă. Ăsta a fost un pretext. Nu i-ai simțit 
dumneata, nene... 

— N-aţi auzit cum ne-am despărţit? întrebă Liviu lordan. Printr-o întrebare şi un 
răspuns. Dar amîndouă la trecut. l-am întrebat dacă au avut nevoie de saltele, nu dacă 
au nevoie. Şi deşteptul lor mi-a răspuns tot la trecut: Am avut”. Şi n-a răspuns întîmplător. 
Am vorbit ca într-un limbaj cifrat. Numai că se crede prea tare. A răspuns arogant, dom- 
nule! A recunoscut, într-un moment de înfumurare, că saltelele au fost un simplu pretext. 
Că odată plecaţi de-aici cu ele în mînă, au încetat să mai aibă nevoie de ele. Nu mi-a 

răspuns întîmplător... 

— Eu cred că iar învirtiţi nişte posibilităţi, îndrăzni lon Petric să-l contrazică. lar 
complicati lucrurile... Ce puteau să facă acolo sus, în dormitor... 

— Un singur lucru... răspunse Liviu lordan cu un oarecare dispreţ în toată atitudinea 
lui. Unul singur: au venit să pregătească o spargere. N-au venit pentru altceva. Aş fi în 
stare să merg la a-mi pune capul sub tăietor, că au venit pentru asta. Domnule! Dacă nu 
găsesc urmele sau semnele unei asemenea pregătiri, îmi zbor creierii aici, în fața 
voastră. Vă jur! 

Era unul în sufragerie care se ruga să nu se adeverească presupunerea lui lordan şi 
să audă împuşcătura eliberatoare. Nu avea nici o îndoială, şi tonul vocii lui lordan era o 
chezăşie mai sigură decît o semnătură că jurămîntul nu va fi călcat. 

— V-am spus că mai întîi trebuie să gîndeşti un lucru, continuă Liviu lordan. Vă voi 
trimite exact la urmele pregătirii. Dumneata, domnule Petric, du-te sus, în dormitorul în 
care aţi căutat saltelele, du-te şi cercetează geamul camerei. Vă dau cuvîntul meu de 
onoare că n-am văzut nimic. Du-te şi spune ce ai găsit acolo. Eu pun pistolul pe masă şi 
trag piedica. Ca să fie clar. 

lon Petric se întoarse după două minute. Se apropie de masă fără să spună un 
cuvînt. Toţi cei trei coloşi erau galbeni, dar cel mai nepăsător părea lordan. Işi puse 
pistolul la loc sub pulover chiar în clipa cînd Petric aruncă pe masă un capăt de sfoară, 
lung de vreo doi metri. A 

— L-am găsit legat de zăvorul interior al ferestrei... Incepu el să-şi dea raportul. Dar 
atîrna în interior. Amîndouă geamurile erau închise, dar descuiate, cu zăvoarele trase în 
sus. Dacă nu-mi spuneai dumneata să mă uit la geamuri, n-aş fi găsit capătul de sfoară... 

— Da, domnule, răsuflă lordan uşurat. Aţi trecut printr-o primejdie cumplită... Mi-aş fi 
descărcat arma în tîmplă... dar mai întîi vă trimiteam cîte un glonte: dumitale sub burtă... 
iar dumitale în gură... i 

Cei doi se făcură şi mai livizi. Incercară să îngîne ceva, dar nu izbutiră. 

— Toţi răspundem... se auzi vocea lui lordan. Ori toți, ori nici unul. Ar fi fost 
caraghios să dispar dintr-un nimic. Dar să nu vă speriaţi. Eram mai sigur de pregătirea 
spargerii decit de existența mea. De aceea aş fi suprimat-o! Ori toţi, ori nici unul! Şi dacă 
am ajuns la asta, înseamnă că a sosit timpul să dau şi ultima carte pe faţă: cartea cea 
mare... 

Ceilalţi doi îşi reveniseră din spaimă. Dar înainte de a asculta destăinuirea şefului, îşi 
umplură paharele cu coniac. Liviu lordan refuză să i se toarne. Nu voia să i se altereze cu 
nici un dram luciditatea, mai ales cînd urma să-şi reverse năduful unei vieţi întregi. 

— Da... Trebuie să ştiţi totul, absolut totul. Voi amîna un singur amănunt. Acela nu 
poate fi destăinuit... acum. Numai după ce se vor termina toate şi totul... Dar e un 
amănunt care nu are nici o importanţă pentru treburile şi mişcările care ne aşteaptă 
imediat... Da... Povestea începe de mult. Poate că începe cu mine. Eram doi fraţi, eu mai 
mic cu doi ani. Semănăm ca două picături de apă. Parcă am fi fost gemeni. Mai ales între 
patru şi şapte ani, cînd absolut nimeni nu putea să ne deosebească. Şi părinţilor le jucam 
renghiuri. Dar după ce eu am împlinit şapte ani şi el nouă, am început să ne deosebim. II 
întrecusem în înălțime şi lui i se spunea George mărunţelul. După zece sau doisprezece 
ani, eu ajunsesem la un metru nouăzeci, el la un metru şaizeci. Din cauza înălțimii şi a 
proporțiilor, din cauza unghiurilor diferite din care eram priviţi, nu mai semănăm aproape 
deloc, nici fraţi nu mai păream, dar dacă ne ascundeam după un paravan sau ne 
acopeream cu o pătură, lăsîndu-ne numai capetele afară, iarăşi deveneam ca doi fraţi 
gemeni, şi iarăşi nimeni nu ne putea deosebi. Cite farse nu le-am făcut prietenilor... şi mai 
ales prietenelor! 

— Acum îmi dau seama, îl întrerupse lon Petric, de ce mi s-a părut mereu ceva 
ciudat în înfăţişarea dumitale. 

— Şi mie! interveni celălalt. Mai ales atunci cînd ţi-ai scos ochelarii, am simţit că mă 
fulgeră şi mă trăsneşte fără zgomote drept în moalele capului... dar nu simțeam pricina... 

— Asta înseamnă că ştii să te prefaci bine! descoperi- Liviu lordan. Da... Eu eram un 
leneş, aşa credea toată lumea şi aşa mi se spunea. Dar mie îmi plăcea să mă gîndesc. 
Grozav îmi plăcea. Citeam cite o carte şi aproape la fiecare frază mă opream. Dacă, de 
pildă, citeam: "Şi era. cald în seara aceea", închideam cartea şi începeam să mă 
gîndesc. Fel de fel de gînduri. Dacă era cald însemna că era vorba de o seară de vară, 
altminteri ar fi spus: şi era frumos... Dar pentru că spunea "şi era cald”, începea să mă 
obsedeze şi-ul. Oare voia să arate o aşteptare sau o surpriză? Ceva trist sau ceva 
plăcut? Tot felul de gînduri, că niciodată nu puteam să citesc o carte pînă la capăt. Şi pe 

urmă am dat de cifre, şi am început tot felul de combinaţii, dar nu erau atit de frumoase 
ca vorbele. Am început, cu timpul, să găsesc sensuri absolut noi, şi uneori foarte ciudate, 
în cele mai banale fraze. Ce să mai lungesc vorba? Mă simţeam foarte bogat... George 
era altfel. Era harnic, muncitor, energic, plin de voinţă. Dar era îngrozitor de trist. Mereu. 
Niciodată nu l-am văzut vesel. Şi asta din cauza înălțimii. Dacă n-aş fi fost eu fratele lui, 
pesemne că nici nu şi-ar fi dat seama că e mărunţel. Dar şi-a dus toată copilăria lîngă 
mine şi întotdeauna auzea rîsete şi ironii. Se războia cu toți cumplit, domnule, se bătea 
pînă cădea jos şi cea mai mare groază a lui era să-i sar eu în ajutor. De cîteva ori a vrut 
să se omoare pentru că am sărit să-l apăr. Nu s-a prefăcut. A vrut pur şi simplu să se 
omoare. Şi mi-a şi spus că dacă-i mai sar în ajutor se împuşcă. Tata era plutonier major 
şi aveam o mulțime de arme în casă. Ceilalţi băieţi din mahala parcă aflaseră toate astea 
şi săreau la el numai cînd eram împreună. Prin ce dureri am trecut cînd vedeam cum îl 
bat pînă îl umplu de sînge... şi eu nu puteam să fac nici o mişcare... cred că vă puteți 
închipui... Din cauza asta mie mi se spunea Lungulaşul. Intr-un cuvînt, nimeni n-avea 
curajul să sară la mine la bătaie: mai ales după ce am zarelit cîțiva. Nu îndrăznea unul să 
mă provoace. Şi toată ura şi răzbunarea lor se revărsau asupra lui frate-meu. Il băteau în 
fața mea pînă începeam să mă izbesc cu capul de caldarîm. 

— Cumplit, domnule... răsuflă ca dintr-un vulcan cabanierul. Nici eu nu ştiu ce-aş fi 
făcut... 

— Dumneata... Dumneata ti-ai fi omorît fratele, pentru că te-ar fi subjugat faptele. Eu 
trebuia să-l gîndesc, domnule, ca să-l înțeleg. Altminteri s-ar fi omorît... Eu am rămas în 
orăşelul nostru de lîngă graniță... el a fugit în Bucureşti să se ascundă, să scape de 
teroarea celor din oraş, şi m-a pus să jur că n-o să-l caut niciodată. Nu l-am căutat 
niciodată. Dar mai bine de doi ani de zile m-am răzbunat. Pentru asta am trăit în orăşelul 
ăla prăpădit doi ani, după ce am terminat liceul. Ca să mă răzbun. l-am bătut pe toţi cei 
care ne-au batjocorit, i-am bătut crunt. Am rămas şi după ce orăşelul a fost cedat altei 
țări, tot pentru asta. Ca să mă răzbun pe toată tinerețea. Nu mi-a scăpat nici unul şi 
fiecăruia voiam să-i las un semn. Sau îi sfărimam nasul... asta am făcut-o cu cei mai 
mulți... sau îi rupeam bărbia, sau îi scoteam dinţii din gură. La început am făcut-o cu 
scîrbă şi numai din răzbunare, dar cu vremea am început să învăţ să bat, a început să-mi 
placă bătaia, a început să-mi placă să lovesc. Cînd îi vedeam cum se tăvălesc şi cum se 
roagă şi cum vor să mă plătească, mă apuca disprețul, dar şi un fel de mînarie pentru 
puterea mea. Ajunsesem teroarea oraşului. Pe trotuarul pe care mergeam eu nu mai 
mergea altcineva. Dacă ieşeam seara în grădina publică, fugeau toţi pe alei şi căutau 
toate porţile de ieşire. Pentru că îmi plăcea să bat, nu mă mai gindeam la răzbunări... 
Pesemne că de multă vreme toţi cei care ne batjocoriseră îşi luaseră răsplata. Băteam pe 
oricine întîlneam, oricine-ar fi fost, mai ales dacă era şi voinic, sau dacă se asocia cu 
alţii... Să nu vă închipuiţi că n-am luat şi eu bătaie. Cumplită! De vreo trei ori nimeni n-a 
crezut că voi mai scăpa. Şi sicriu mi se făcuse. Am fost dus bucăţi la spital, cules pe 
făraş, cum se zice. Dar asta nu făcea decît să mă întărîte... Intr-o noapte m-au atacat 
cinci. Undeva pe un pod. Voiau să mă arunce în apă, adică în rîpă, peste bolovani. Dacă 
ar fi izbutit, nu mai eram astăzi aici. Erau toți zdraveni, am şi recunoscut vreo doi... Din 
fericire pentru mine, prima lovitură de ciomag nu mi-a atins capul, cum au țintit ei, adică 
unul din ei, ci umărul. M-am ferit, aşa din instinct. Ne-am bătut crunt. Dar după ce am 
izbutit să-l arunc pe al doilea peste pod, în mormîntul care mi se pregătise, ceilalți au luat- 
o la goană. Trei secunde să mai fi rămas, mă făceau ferfeniță. Nu mai puteam nici eu. Ei 
fugeau şi eu cădeam ca o cîrpă. M-am tîrît undeva, m-am dat de-a rostogolul în rîpă, apoi 
în apă şi cînd m-am trezit mi s-a părut că ăia pe care-i aruncasem eu muriseră. Nu ştiu, 
nici pînă în ziua de astăzi n-am aflat dacă au murit sau nu. Am fugit din oraş, cum am 
putut, mai mult tîrîndu-mă; era noapte şi nu prea era voie să se circule, aşa că nu m-a 
întîlnit nimeni. Şi m-am oprit la vreo doi kilometri afară din oraş, la un cantonier căruia îi 
făcusem un bine, îl scăpasem de la bătaie la un iarmaroc. El m-a pus pe picioare. Dar de 
fapt eram mai mult obosit decît rănit. Am plecat în zori şi am trecut graniţa înot. Şi direct 
la armată am ajuns... Şi pe urmă pe front... şi pe urmă în spital... şi din spital în spital, am 
ajuns şi-n Bucureşti. Nu ştiam nimic despre frate-meu, absolut nimic. Pînă s-a repezit 
într-o zi o femeiuşcă la mine, eram lungit în pat, îmi petreceam convalescenta într-un 
spital de la marginea Bucureştiului, s-a repezit să mă mîngiie şi chiar am lăsat-o, că era 
frumuşică. Pînă ce am auzit-o spunîndu-mi: 

"Ah! Dragă George, să nu-mi dai nici o ştire... Cum ai putut să te superi pentru o..." 

N-am mai aflat pentru ce s-a supărat cu George. Am azvinlit-o de lîngă mine, adică 
am împins-o, dar ea nu se aştepta şi a căzut. Mă rog... Mi-am cerut scuze şi i-am spus că 

nu mă cheamă George şi abia atunci şi-a dat şi ea seama că pe George îl întîlnise ultima 
dată cu vreo lună în urmă şi că se întorsese de mai bine de un an de pe front. Nu i-am 
spus nimic. Nici cum mă cheamă. Nici măcar m-am întrebat-o ce e cu frate-meu. l-am 
spus răstit să mă lase în pace., 

— După atiţia ani de zile să nu vrei să-ţi revezi fratele! se miră cabanierul. 

— Da, domnule! După atiţia ani. Pentru că-i jurasem. li jurasem că nu-l voi căuta 
niciodată şi eu de pe-atunci eram obişnuit să-mi ţin jurămintele. Ştiam că e undeva în 
oraşul cel mare, poate chiar la cîțiva paşi de mine, dar n-am vrut să mă interesez şi n-am 
vrut să ştiu nimic. Şi aş fi avut nevoie de multe. Mai ales că urma să mă eliberez şi n- 
aveam nici un rost, nici o cunoştinţă, părinţii muriseră, rude nu prea aveam, în oraş nu mă 
mai puteam întoarce. In afară de altele, îmi era teamă că m-ar fi zdrobit oamenii... îmi 
petreceam vremea în grădina spitalului fumînd şi gîndindu-mă. Incepeam să mă gîndesc 
ca în copilărie. Desfăceam frazele cele mai banale şi le căutam tot felul de sensuri care 
altor oameni le scăpau. Mulţi rămîneau uluiţi şi încremeniţi cînd le spuneam ce am simțit 
eu că se ascunde îndărătul unei vorbe oarecare scăpată de ei. Unii chiar îmi prinseseră 
frica. Doctorii îmi spuneau Platonius... Şi deodată m-am pomenit cu frate-meu în grădină. 
Muierea îi povestise întîmplarea... şi ea a fost prima care a murit, pentru că era singura 
care ştia cît de bine semănăm amîndoi într-o anumită poziție... Da! A venit frate-meu. Mi- 
a făcut rost de o cameră mobilată în oraş, undeva într-un cartier periferic. Ne întilneam la 
două zile o dată şi duminica prin parcuri şi grădini, sau la o halbă de bere, ca să punem la 
cale lovitura. El era şeful pazei secrete la una din cele mai mari bănci din Bucureşti, în 
felul ei cea mai mare bancă din ţară. Aşa... r 

— Uite, nici pînă în ziua de azi n-am ştiut asta... II întrerupse Paul Bălan. Am văzut 
eu că ordonă unor paznici şi am crezut că e un tip de la poliţie, ceva mare. Eu căzusem 
ca musca în lapte, şi dacă nu mă aducea în faţa lui... 

— A fost o întîmplare, pesemne... îl opri Liviu lordan. Dacă nu erai dumneata, era 
altul. Cred că avea mulți oameni în rezervă, pentru că gîndea de mulţi ani lovitura... 
Domnule, cred că nu s-a organizat de cînd e lumea o lovitură mai perfectă şi mai bine 
pusă la punct ca a noastră... Pentru că l-am ajutat şi eu, şi cu idei, poate cu cele mai 
importante idei, şi l-am ajutat şi direct, domnule... Deci ne întilneam regulat să discutăm 
lovitura. Niciodată în acelaşi loc şi întotdeauna unul din noi sosea mai înainte, adică eu 
soseam mai înainte, ca să văd dacă el nu e cumva urmărit. Dar mai întîi a trebuit să 
scape de muieruşca aceea care mă văzuse la spital. Nu ştiu cum. Nu mi-a spus şi nu l- 
am întrebat. Aşa era între noi înțelegerea. Să spunem ceea ce credem că trebuie spus. 
Şi să nu se întrebe... Domnule, devenise foarte crud. N-am văzut om mai fără milă ca el. 
Cumplit. Pe cei pe care îi ajuta, îi ajuta cu scop, ca să se folosească de ei, aşa cum a 
făcut cu dumneata şi cu dumneata... Deci ne întîlneam regulat ca să discutăm lovitura... 
Dar mai întîi trebuie să vă spun cîteva cuvinte despre caseta albastră. Nu ştiu decit ce 
mi-a scăpat el, am adunat povestea din vorbele pe care le-am prins în zbor de la el... 
Caseta albastră era un seif special în care nimeni nu ştia ce se află. Numai directorul 
general al băncii şi cîţiva oameni fără nume din afara băncii. Altcineva nimeni. Era ținută 
ca orişicare altă casă de valori, dar întotdeauna cînd se umbla la ea, se luau măsuri 
speciale de pază. Numai directorul general umbla acolo, şi cînd el cobora în depozit, 
frate-meu era anunţat să pregătească pază suplimentară. La început nu l-a interesat ce 
se întîmplă în depozit. Pe urmă a început să ia seama... Dar valoarea casetei albastre eu 
am descoperit-o, prin calcule. Aşa cum, prin calcule, un matematician francez a 
descoperit una din planetele sistemului nostru solar... Da... El voia să dea o lovitură, dar 
nu ştia ce anume să ia: aur? Devize? Bijuterii? Şi atunci l-am pus să-mi povestească ce 
se întîmplă în depozit, şi i-am cerut să-mi socotească frecvenţa directorului general în 
depozit... Directorul general nu putea să coboare decit pentru valori cu totul excepţionale. 
Mi-a socotit frecvenţa şi-am ajuns la un rezultat fals. Directorul general controla, la fiecare 
coborîre în depozit, un seif în care se aflau valorile unui oarecare industriaş şi nişte 
lingouri de aur ale altui bogătaş. Era prea banal. Controlul directorului era o farsă, un 
simulacru pentru a ascunde ceva excepțional. Un secret sau o mare valoare. La început 
n-a vrut să mă creadă. Dar n-a trebuit decit să-i deschid ochii, mai ales că de la o vreme 
directorul general cobora aproape în fiecare zi în depozit. Şi întotdeauna se prefăcea că 
inspectează depozitele cele mai banale. De fapt, deschidea şi punea cîte ceva într-o 
oarecare casetă, nu prea mare, cam cît o maşină de scris de birou, nu semi-portabilă, 
cum s-a scris nu ştiu unde; deschidea caseta pe furiş şi punea ceva acolo. Pesemne un 
obiect mic, un obiect care încăpea în buzunar. Dar înainte de a cobori în depozit, 
directorul chema paza secretă şi cerea, mereu, cîte doi agenţi. Mereu alţii, pînă se 

termina rotația. De cîteva ori, şi-a amintit frate-meu, directorul a coborit cu cîte o 
persoană străină, necunoscută, deghizată ca să nu fie cunoscută, de cele mai multe ori 
purtînd ochelari negri şi mustăţi. Dar nu era întotdeauna aceeaşi, asta a observat frate- 
meu după înălțimea persoanelor care-l însoțeau pe director. Numai deghizamentul era 
acelaşi, stereotip. Cum ştia că sînt alte persoane? După înălțime. Cred că n-a fost om pe 
lume care să poată ghici ca el înălțimea altuia. Nu la centimetru, cred că la milimetru o 
ghicea... 

— Inteleg... dădu Petric din cap. Era obsedat de înălțimea lui şi se simțea mereu... 
Adică îi intrase în instinct... 

— Asta nu mai interesează... Deci a văzut şi alte persoane însoțindu-l pe director în 
depozit. Prefăcîndu-se că se interesează de alte valori, dar de fapt umblînd la caseta 
albastră. Şi după ce umblau, sau înainte de a umbla, se retrăgeau într-un colț al 
depozitului şi vorbeau. Cite o jumătate de oră, ba chiar şi cîte un ceas. l-am spus să facă 
orice ca să asculte ce se vorbeşte acolo. Şi o dată a reuşit. Nici nu mi-a spus cum, nici nu 
l-am întrebat. Dar, cînd a sosit la întîlnire în Parcul Carol, era transfigurat. Domnule, 
parcă mîncase diamante, aşa îi strălucea fața. 

"Ai avut dreptate, a început el să-mi spună. Va fi cea mai mare lovitură care s-a dat 
vreodată în ţara asta şi poate în lume... Nu ştiu ce e în caseta aceea... Dar e ceva mai 
însemnat şi mai valoros decît tot depozitul băncii. Poate că nici nu e aur, sau poate că 
sînt cele mai scumpe bijuterii din lume, sau poate că sînt acte pentru care s-ar plăti averi 
nemaipomenite... Nu ştiu. Dar probabil că sînt de toate acolo. Pentru că i-am auzit 
vorbind şi despre valoarea caratului la anumite diamante în America, dar şi despre acte 
care ar putea să însemne ruina sau gloria unor personaje din ţară şi din străinătate, 
căderi de guverne şi nu mai ştiu ce... Ăla cu ochelari a spus cu gura lui: «Săptămîna 
viitoare îţi voi aduce celălalt fragment. Trebuie şi el pus în siguranţă. Tot în caseta 
albastră. Dacă facem rost şi de al treilea fragment, timp de douăzeci de ani avem în mînă 
bagheta industriei de...» N-am înțeles cuvîntul. Şi l-am auzit şi pe director, parcă 
lăudîndu-se: «Numai cu ce avem în compartimentul al cincilea al casetei albastre se 
poate cumpăra jumătate din plaja de la...» lar n-am auzit... Dar nu era vorba de plaja de 
la Mamaia, pentru că individul cu ochelari şi-a amintit de-o aventură mai veche cu o 
contesă din Estramadura şi de nu ştiu ce prinţ pe care l-a cunoscut acolo... Şi de la prinţ 
au ajuns la un document din caseta albastră pentru care un anumit guvern, sau un 
anumit suveran ar oferi o flotă întreagă"... Cam aşa mi-a vorbit frate-meu şi în sinea mea 
eram mulțumit. Eu descoperisem caseta albastră: caseta puterii şi bogăției unor 
personaje care circulau numai deghizate şi în Rollsuri. Dar cine ştie ce mai conţinea 
caseta! Pentru că frate-meu a mai surprins, cu altă ocazie, cîteva fraze în care era vorba 
despre necesitatea de a se ascunde în cel mai sigur loc, un loc care să nu bată la ochi 
"această valoare inimaginabilă”, care nu se afla depozitată la Banca Naţională, numai 
pentru că acolo era căutată cu înverşunare de tot felul de personaje sus-puse, deşi se 
prefăceau că se interesează de altceva. Numai cinci persoane ştiau unde se află caseta 
albastră, dar despre conţinutul ei de fericire şi teroare ştiau mult mai multe, mai ales cele 
de vază. "O voi depozita eu foarte bine, mi-a spus frate-meu. Dar mai întîi trebuie să 
învăţ ceva zidărie." Mai tîrziu, peste vreo lună, mi-a spus că a terminat şi ascunzişul. Era 
foarte satisfăcut. 

— Şi n-a spus nici un cuvînt despre ascunziş? sări imediat cabanierul. 

— Absolut nici unul. Mi-am închipuit că trebuie să fie un ascunziş grozav, pentru că 
era foarte mulțumit. lradia de bucurie, ca atunci cînd mi s-a părut că înghiţise diamante, 

— N-ai încercat să întrebi, din curiozitate...? păru foarte mirat lon Petric. 

— Ba da... răspunse cam jenat Liviu lordan. Probabil că a fost prima întrebare după 
nu ştiu cîţi ani, mulți, mulţi ani... S-a supărat cumplit. Nu din cauza întrebării, mai mult din 
cauză că am călcat principiul. M-am scuzat, aşa cum era adevărat, spunîndu-i că aveam 
ideea unor ascunzători sigure, cu neputinţă de dibuit. l-am vorbit şi despre o scorbură sau 
despre o fîntînă părăsită, şi a început să ridă de mine. "Nu avem nevoie de ascunzişuri 
pentru o noapte, mi-a zis el. De ascunzişuri pentru opt generaţii sau măcar pentru cîteva 
decenii. Ce? a continuat el. Tu crezi că vom putea exploata imediat valoarea cutiei 
albastre? Mai întîi trebuie să se liniştească timpurile, să vedem toate tainele ei, şi abia pe 
urmă să începem marea valorificare... Poate că o oferim unui singur personaj sau unei 
puteri, poate că o valorificăm succesiv şi parțial..." Mi-am dat seama că mai aflase cite 
ceva despre cutia albastră, dar nu l-am mai întrebat ce anume. Mi-a mai spus să nu am 
nici o grijă despre ascunziş. Altul mai sigur şi mai ingenios nu se putea găsi. Visam 
amîndoi cutia albastră, el îmi mai scăpa cîte o vorbă despre valoarea ei, despre anumite 

secrete excepționale pe care le ascunde, şi despre valori fantastice, care nu cred că v-ar 
putea interesa, pe dumneata şi pe dumneata... In orice caz, în cutia albastră se găseau şi 
se găsesc valori de toate zilele cu care omul poate să-şi fericească zilele, dar mai mult ca 
nişte ornamente sau ca nişte indicaţii false pentru priviri şi controale indiscrete. Cutia 
albastră era împărţită în compartimente secrete şi în compartimente de suprafaţă. 
Fiecare valoare era contrafăcută, aşa cum peste un Tizian sau peste un Rembrandt ai 
picta nu ştiu ce lucru frumos pentru a înşela privirile şi a feri tabloul, adevărata lui valoare, 
de toate primejdiile. lată ce mai aflase despre caseta albastră... Dar toate erau nişte 
visuri, pentru că scoaterea casetei din depozitul băncii, ca şi scoaterea oricărei alte valori, 
era practic imposibilă... Şi deodată apare iarăşi frate-meu ca după un ospăț cu diamante. 
"Gata! îmi spuse el. Caseta albastră e a noastră!" Şi mi-a spus că în urma 
bombardamentelor şi a altor primejdii depozitul băncii, dar în primul rînd caseta albastră, 
vor fi dispersate într-un loc necunoscut. El bănuia că în străinătate, dar nu sînt sigur. In 
orice caz, convoiul trebuia să ajungă la prima gară după Chitila, la Buftea, şi abia acolo 
urma să fie îmbarcat în vagoane speciale. "Ori dăm lovitura în cîmp, dar pentru asta ne 
trebuie forțe imense, ori o dăm în oraş, cu oameni puțini şi cu multă surpriză", spuse el. 
Am ales cea de-a doua idee. Şi tot planul loviturii, tot planul atacului l-am făcut eu. La 
secundă, la cronometru. l-am arătat planul şi era foarte mulțumit. Nu erau necesari decît 
cinci oameni. Doi trebuiau să atace în faţă şi trei în spate. Şi mai trebuiau doi şoferi, cu 
maşinile gata să pornească, instalați undeva pe străzile laterale... Ei nu trebuiau să ştie 
nimic despre lovitură. Absolut nimic... 

— Noi eram! spuse lon Petric. Va să zică la asta am participat noi, la lovitura asta! 

— Tot la asta m-am gîndit şi eu, mărturisi Paul Bălan, dar după ce am citit ziarele, la 
Bolintin. Cîte năduşeli m-au apucat fără să-mi treacă măcar o dată prin minte ce lovitură 
am dat! Vorba vine, că n-am dat-o eu. Dar cine ştie care din noi a transportat caseta 
albastră ?! 

— Asta a fost! reluă Liviu lordan firul povestirii. Numai că dumneata ai trădat 
consemnul. Te-ai apucat să citeşti ziarele... In sfîrşit... El s-a ocupat de tot. Cum a aflat 
despre planul dispersării, cum a început organizarea atacului. A făcut rost de cei cinci, 
adică cei patru oameni care trebuiau să atace convoiul, pentru că şi el lua parte la atac... 
Numai un lucru uitasem, dar n-a uitat el: cine va deschide caseta albastră ? Numai un 
mare specialist putea să izbutească treaba asta, probabil unul singur în ţară: perechea 
Negrupop. Şi ca să facă economie de oameni, i-a transformat şi pe ei în atacanţi. Prin ce 
metode a reuşit să-i atragă, nu ştiu. Nu mi-a vorbit despre nimeni altcineva decît despre 
perechea Negrupop, o să înțelegeți mai tîrziu de ce... Despre altcineva nu mi-a vorbit şi 
asta a fost singura lui eroare. Dar era atit de sigur că va reuşi atacul! Şi de altfel i-a 
reuşit... A aflat toate amănuntele despre dispersare şi despre mersul convoiului. Nu 
direct, pentru că era bolnav, ci prin alte mijloace, care singure ar putea constitui un 
roman... El era bolnav în pat, foarte bolnav, o intoxicație cumplită, în fiecare zi avea cite o 
criză, şi în fiecare zi veneau alți medici la căpătiiul lui. Mai ales în seara dinaintea atacului 
şi în dimineaţa atacului a avut două crize îngrozitoare. Erau o mulţime de oameni la 
căpătiiul lui. Paznici, funcţionari, numai oameni de la bancă. Mereu erau cîte doi, trei, 
parcă ar fi făcut cu schimbul. Gemea şi cerea din cînd în cînd cîte un medicament sau un 
pahar de apă, şi iar gemea şi voia să dea a înțelege că fusese otrăvit. La ora atacului 
erau vreo trei funcţionari de la bancă în camera lui. Pe toți trei i-a prins acolo ora atacului. 
El s-a înspăimîntat cel mai tare cînd a auzit vestea. A şi spus "Negrupop" şi a vrut să sară 
din pat, dar l-au ţinut ceilalți. De sărit n-ar fi sărit nici în ruptul capului, pentru că era prea 
înalt şi n-ar mai fi semănat deloc cu cel pe care-l interpreta în pat. 

— Mi-am închipuit că erai dumneata! spuse cabanierul. Acum mi-am închipuit. Deci 
dumneata îi asigurai ăsta, cum se zice, chestia asta judecătorească... 

— Alibiul! îl ajută Liviu lordan. Da! Eu aveam rolul alibiului şi l-am interpretat bine... 
Atacul ştiţi cum s-a dat. Doi indivizi au oprit camioneta cu o maşină furată din faţa 
ambasadei italiene, iar alţi trei, frate-meu şi Negrupop, au atacat în spate, unde se afla 
caseta albastră... De atunci nu l-am mai văzut decit la spital. Nu ştiu unde s-a deschis 
caseta albastră, nu ştiu nici dacă s-a deschis. Ştiu doar că a plecat spre munte. Eu tre- 
buia să aştept perechea Negrupop la Cîmpina şi s-o arunc din tren. El urma să-i lichideze 
pe ceilalţi. Aşa ne înţelesesem dinainte. Trebuia să ne întîlnim a doua zi după atac, la ora 
douăsprezece şi jumătate, în Grădina Icoanei... 

— După ce ne lichida şi pe noi...! spuse Paul Bălan. De asta ne-a chemat în fața 
gării, la oră de bombardament, ca să nu se audă cînd va trage în noi... Tot nu l-ar fi văzut 
nimeni, că erau pustii toate străzile. Cumplit, domnule! 

— Nu se poate! se împotrivi lon Petric mai mult de formă. Cum să ne lichideze, aşa, 
fără să fim vinovaţi...? 

Liviu lordan făcu un gest de neputinţă: 

— Asta era situaţia... Nimeni nu trebuia să afle despre lovitură. Nu trebuia să ştie 
nimeni cine e autorul loviturii... Şi cel mai sigur lucru era să-i facă pe toţi să tacă pentru 
totdeauna. Jumătăţi de măsuri nu ajungeau... 

— Dar eu eram nevinovat, domnule. Nu ştiam nimic şi nici măcar nu citisem ziarul, 
ca dumnealui... 

Gîndul că fusese la doi paşi de moarte îl teroriza pe lon Petric. Sudoarea îi umpluse 
fruntea, iar masa tremura de zguduiturile pe care le făceau picioarele lui. 

— Şi dumneata... pe Negrupop? întrebă Paul Bălan, îngrozit şi el de răceala cu care 
fuseseră sau trebuiau să fie executaţi toți martorii crimei. 

Liviu lordan răspunse mai întîi prin acelaşi gest de neputinţă, desfăcîndu-şi braţele. 

— Era hotărît totul, domnule... spuse el. Nici n-a fost nevoie să-i arunc din tren. Au 
sărit singuri. li chemasem pe platformă printr-un gest discret. Eram cu ochelari... şi cu 
şapcă pe cap. Am scos pistolul şi i-am somat să se predea. "Comisarul Vasiliu! le-am 
spus. Va să zică voi aţi atacat convoiul..." Atît le-am spus şi au sărit din tren. Comisarul 
Vasiliu era celebru prin cruzimea lui, era spaima pegrei. La cel mai mic gest, trăgea, dar 
de cele mai multe ori trăgea fără să observe vreun gest. Şi toți pungaşii ştiau asta. Cînd 
auzea unul de comisarul Vasiliu, ştia că s-a curățat. Singura şansă a celor doi spărgători 
era să scape sărind din tren. Am ştiut că se va întîmpla aşa cînd voi rosti numele 
comisarului Vasiliu şi mai ales parola: "Voi aţi atacat convoiul!" Numai comisarul Vasiliu 
putea să-i dibuie atît de iute pe agresori... Am fost nevoit să trag semnalul de alarmă ca 
să văd ce s-a întîmplat cu ei. Dacă unul din ei scăpa?... Căzuseră amîndoi sub roțile 
trenului. Nimic nu se mai cunoştea din ei... Fantastic a fost altceva: comisarul Vasiliu era 
în tren! Luase urma lor. Cum? Asta a rămas o enigmă pentru mine... L-am auzit cînd s-a 
legitimat în fața personalului ceferist care se adunase la locul accidentului. L-am auzit 
apoi, mă pierdusem şi eu prin mulţimea de gură-cască, şoptind un cuvînt pe care numai 
eu l-am sesizat: Negrupopl!... Asta e povestea casetei albastre. Cam roşie povestea 
acestei casete albastre... 

— Cam roşie... aprobă printr-un oftat cabanierul. Şi putea să fie şi mai roşie... 

— Oare nu s-a răzbunat vreo forță de sus? se cutremură lon Petric. Prea mulţi au 
pierit... 

Pînă atunci, Liviu lordan povestise, transformat parcă în alt om care îşi aminteşte 
nişte întîmplări nici prea triste, nici prea vesele. Rareori, în cursul povestirii, vocea lui 
trădase un sentiment propriu, de spaimă sau duioşie, de regret sau de ură. Fusese vocea 
unui elev care citeşte corect, cu intonaţiile învăţate de la profesor, o lecţie din manual. Şi 
deodată redeveni acel Liviu lordan cu mişcări rare, cu priviri sigure, mereu treaz, mereu 
în alarmă, cu un aer vag de superioritate şi ironie pe față, redeveni omul care trebuie să 
ajungă la ţintă. 

— Da, domnule! spuse el. Aceasta e povestea. Au trecut douăzeci şi trei de ani şi 
abia începe... Cutia albastră... Undeva se află cutia albastră. In testamentul pe care mi l-a 
lăsat prin dumneata şi prin dumneata se află cheia... Dumitale ţi-a şoptit cuvîntul: cabană. 
lar dumitale ţi-a şoptit cuvîntul: iulie. Lovitura s-a dat în iulie. Ştim. Toată lumea ştie. lar 
cutia albastră, sau conţinutul ei, se află undeva la o cabană. 

— Dar dacă a vrut să spună altceva, sau dacă aiura...? întrebă iarăşi lon Petric. 

— Nu, domnule! răspunse sec Liviu lordan. Au fost ultimele cuvinte pe care le-a 
rostit. A simțit că e pe moarte, altminteri n-ar fi suflat nimic. Şi-a închipuit că voi da peste 
dumneata şi peste dumneata şi că, împreunând cuvintele rostite, voi închega cheia. A 
fost ultima măsură de prevedere pe care o putea lua. A fost o idee genială... Dar nu şi-a 
închipuit că fiecare va ajunge la alt spital. Din cauza echipelor de salvare, am pierdut 
douăzeci şi trei de ani pînă v-am găsit şi am aflat testamentul pe care vi l-a lăsat. A fost 
singurul lucru care nu i-a trecut prin minte. Dar cui putea să-i treacă prin cap, mai ales în 
starea în care se afla el, că echipele de salvare ar putea să transporte pe fiecare din cei 
trei răniţi la alt spital...? Iulie şi Cabană...! Ce semnificaţie pot să aibă cuvintele astea? 
Fără îndoială că la o cabană s-a ascuns cutia albastră. Fără îndoială că în iulie s-a 
ascuns. Dar asta nu e o cheie... 

— Sigur, sigur la o cabană? întrebă lon Petric. 

— Absolut sigur! Nu mai încape nici o îndoială, am spus o dată. A învăţat zidărie ca 
să poată construi singur ascunzişul. lar în perioada cînd mi-a spus că pregăteşte 
ascunzişul, a fost plecat. Şi mi-a spus că se duce undeva spre munte, abia acum îmi 

amintesc... Şi mai e ceva, foarte important... deşi poate că ar fi. fost mai bine să nu ştiţi şi 
asta... Nu, nu e vorba de amănuntul acela esenţial pe care-l veți afla la sfîrşit... E vorba 
chiar de cabana aceasta... Inainte de război şi în timpul războiului, deci şi în timpul 
loviturii, a aparţinut chiar băncii la care era depozitată caseta albastră. Era cabana băncii, 
el o cunoştea foarte bine şi probabil că era aici ca la el acasă... Şeful pazei secrete... 

— Dacă ne-am interesa, s-ar putea să aflăm că în acel iulie a murit, prin accident, 
îngrijitorul cabanei acestea... insinuă Paul Bălan. 

— Nu mai este nevoie, dacă te gîndeşti că prin acest amănunt ne-am întări 
convingerea că aici s-a ascuns cutia albastră, răspunse nepăsător Liviu lordan. E foarte 
posibil să se fi întîmplat ceea ce spui dumneata. Dar nu mai avem nevoie de un amănunt 
în plus. Asta e! Cutia albastră se află undeva aici! 

— Dacă se află în cabană, o găsim! se răsti către pereţi lon Petric. Nu se poate! O 
vom găsi! Fir-ar să fie de cutie! 

— Şi dacă se află în apropierea cabanei? Dacă se află în zona cabanei? întrebă 
Paul Bălan. 

Liviu lordan se ridică subit în picioare. Părea transfigurat, îi tremurau pleoapele şi 
buzele. 

— Da! spuse el. Am complicat stupid lucrurile! Nici nu se putea o cheie mai simplă şi 
mai sigură! Nu! Ascunzişul nu se află în jurul cabanei, nu se află în munţi sau în pădure. 
E stupid! Pentru asta nu trebuia să înveţe zidărie. Şi cum ar putea să fie lăsată o 
asemenea valoare pe seama hazardului?! S-o scoată la iveală orice furtună, orice 
întîmplare... El nu putea să gîndească aşa cum ar fi gîndit un simplu spărgător. Absolut 
sigur. Sînt convins că a ascuns cutia într-un loc elegant, sînt convins că a făcut o 
adevărată operă estetică din ascunziş. Pentru a sparge ceva nu trebuie să înveți zidărie... 
Mi s-a lăsat o cheie foarte simplă şi clară: In iulie am fost la cabană! Asta e cheia 
definitivă! /n iulie, ca să ştiu că e vorba de lovitura din iulie, aşa cum o numisem... şi la 
cabană, ca să ştiu că s-a ascuns totul la casa de munte a băncii! Ăsta e tot secretul! 
Cutia albastră se află aici, în această cabană! Nu în altă parte! Aici! E cel mai clar 
testament care mi se putea lăsa! De aceea putem spune că sîntem posesorii cutiei albas- 
tre! Deocamdată atit! Mai tîrziu vă voi destăinui şi ultimul amănunt... Dar mai întîi să 
găsim cutia albastră! Şi nu se poate să n-o găsim! 

— Dacă e aici, şi în mod sigur e aici, spuse cabanierul impresionat de pasiunea cu 
care vorbise Liviu lordan, nu se poate să n-o găsim! Mă gîndesc la cea de-a doua 
pivniță... 

— Da, domnule! Vom face planul întregii cabane şi-l vom gîndi, şi vom gîndi mai 
ales ascunzătoarea, ideea ascunzătoarei. Vom proceda prin eliminare. Sînt locuri în care 
nu pot fi ascunse obiecte de felul cutiei albastre. In sobe, care se dărimă şi se refac. 
Sobele nu ne interesează. Şi nici zonele în care nu sînt posibile lucrări de zidărie, de 
pildă în biîrne sau în tot ce e parte lemnoasă. Sau în obiectele mobile, cum ar fi paturi, 
scaune, mobile, lucruri deteriorabile. Trebuie să căutăm un ascunziş care să reziste 
cîtorva decenii de uzură. lată deci şi ideea lucrărilor şi zonelor imobile. Dintr-o dată, înain- 
te de a începe căutarea, înainte de a avea planul cabanei, am redus imens de multe 
zone... Nu vom mai orbecăi, ci vom căuta să mergem la sigur! 

II ascultară amîndoi hipnotizaţi. Simţeau puteri şi energii şi hotărîri urcînd în ei. 

— Numai să rezistăm pînă la primăvară! se rugă cabanierul. Dacă am avea ce 
mînca... Dar... 

— Spune, domnule! îl invită Liviu lordan. Bănuiesc ce vrei să spui! Ai dosit undeva 
alimente... 

Celălalt rămase năucit. Simţi acelaşi şuvoi rece şi cutremurător care-l zguduise în 
clipele cînd crezuse că va fi acuzat de moartea lui George lordan. 

— Da... nu putu el să suporte oţelul scăpărător din privirile lui Liviu Iordan. Uitasem... 
De fapt, nici nu ştiam... Pentru că sînt proprietate personală... Sînt ale celor doi fraţi şi ale 
femeii... şi sînt încuiate într-o ladă, în pivniţă. Un sac cu făină şi... mi se pare, jumătate de 
porc afumat... Vreo şaizeci de kilograme de carne, că era un porc uriaş, ca un vițel... 

— Şaizeci de kilograme! îl privi cu dispreț Liviu lordan. Ştii greutatea, ştii şi cum 
arăta porcul... dar nu ştiai că sînt depozitate în pivniţă... 

— Poate din respect pentru proprietatea altuia, găsi cabanierul altă scuză. 

Liviu lordan rîse de-a binelea şi tăinuitorul se simţi în sfîrşit în apele lui. Lui lon Petric 
i se înroşiseră şi fălcile şi chelia lucioasă. 

— Dacă e bucurie generală, aş vrea şi eu... 

— Ştiu, domnule, ce vrei să spui. Te gîndeşti iar la fetele de dincolo... O să grăbim 

treburile, domnule. O să facem ospăț unic, domnule. De asta puteți fi siguri. Un ospăț 
cum nu s-a mai pomenit. Atunci vă voi destăinui şi ultimul amănunt! Dar pînă atunci, 
trebuie să găsim cutia albastră... şi, înainte de asta, s-ar părea că am avea dreptul să 
luăm masa de seară! Puteţi să aduceţi ceva mai multă mîncare... 

Petric şi Bălan porniră la iuțeală spre magazie. Dar fură opriţi înainte de a ajunge la 
uşa care ducea spre dependinţele cabanei. 

— Aţi uitat un amănunt esenţial! rise Liviu lordan. Aţi uitat să luaţi cheia mea. Şi fără 
ea, nu puteți să deschideţi magazia. Prindeţi-o! : 

Se ridicase şi Liviu lordan de la masă. Faţa i se luminase. Incepu să se plimbe prin 
sufragerie, parcă pe o alee, fără să se grăbească. Din cînd în cînd îl pufnea rîsul. Alteori 
scăpa şi murmure, şi exclamații. Unul din murmure deveni deodată voce: 

— Da, domnule! Imbecilii!... Amănuntul esenţial. La sfîrşit îl vor auzi. Va fi un singur 
cuvînt: Gata!... Unul în gură, altul sub burtă... Amănuntul esenţial... 

Apoi din nou începu să se plimbe, aşteptînd fără interes sosirea celorlalți. 

Cabanierul se dovedi, de astă dată, foarte generos. Aduse o piine cît roata carului, 
tot şirul de cîrnaţi, un caşcaval neînceput, tot felul de cutii de conserve şi o şuncă de 
toată frumusețea. Mai poposiră pe masă şi cîteva sticle de vin. Banchetul era pe cale să 
înceapă. Dar parcă se auzise un pocnet uşor în uşa care ducea spre dormitoare. Toţi 
ciuliră urechile. Cîteva secunde, nimic. Apoi o trosnitură, sus, pe coridorul dormitoarelor. 

— Ssssst! făcu Liviu lordan. S-ar putea să fi intrat. _ 

— Domnule! Să-i luăm ostateci. Şi facem schimb cu fetele. li eliberăm dacă ne dau 
fetele pentru cîteva zile. 

— Sssssst! Imbecilule! Fetele le putem lua oricînd şi oricum... Poate că a fost 
vîntul... 

Dar nu fusese vîntul. Se auzi un zgomot distinct de uşă care se închide. Apoi un altul 
de uşă care se deschide, scîrțiind. _ 

— E uşa de la camera dumneavoastră! anunţă în şoaptă cabanierul. Precis. li 
cunosc scirțiitul dintr-o mie. 

Liviu lordan făcu un semnal mut de atac. Porniră toţi în vîrful picioarelor, lăsîndu-se 
conduşi de cabanier. Cînd ajunseră la uşa care dădea spre scara interioară, cel din 
ariergardă îşi scoase de sub pulover pistolul. Apoi traseră uşa după ei şi o zăvoriră pe 
dinafară, ca să întirzie la nevoie fuga spărgătorilor. 

Dar mai exista un zăvor geamăn şi în interior. Inainte de a se trage acel zăvor, uşa 
se crăpă de o palmă pentru a face loc de trecere unui căţel cu urechi inteligente şi cu 
întrebări în priviri. Deşi. graba era o problemă vitală, mogildeaţa care ieşise de sub 
tejghea, dintr-o ladă întoarsă cu fundul în sus, îşi pierdu o secundă pentru a strînge foarte 
ceremonios laba cățelului, care acționase cu o precizie extraordinară, aşa cum fusese 
învăţat, la cel dintii semnal pe care i-l dăduse zeul lui drag: o pocnitură în lemnul 
tejghelei. 

Apoi Tic trase zăvorul pe dinăuntru şi mai pierdu o clipă în fața mesei încărcate. 

— Doamne! Cum aş putea să fac să iau totul?! 

Işi scoase iute cureaua şi o puse pe masă, apoi găuri pîinea drept la mijloc cu primul 
obiect mai lung pe care-l zări în fața ochilor: Cleştele de sobă. Trecu prin tunelul făcut în 
pîine cureaua, îi încheie catarama şi-şi agăță noul obiect de git ca o tobă. Cîrnaţii îi azvîrli 
spre Ţombi. 

— Să nu cumva să... pierzi vreunul... 

Dar Țombi făcu o mutră atît de ofensată, încît bravul cireşar îşi tuguie buzele în 
semn de sărut. Echipat astfel, fugi spre uşă. Deschise repede uşa de la tindă şi o lăsă 
căscată. Cu uşa de la intrare avu mai mult de furcă. Scoase drugul din scoabele strîmte 
şi mai trebui să tragă vreo două zăvoare. Se întoarse iarăşi în sufragerie, mereu cu toba 
bălăbănindu-se, înşfacă şunca cea frumoasă, caşcavalul pe care mai întîi trebui să-l 
găurească şi să-l sfredelească pentru a-l pune pe mînă ca o brățară, şi îşi umplu braţele 
cu cutiile de conserve. Ba mai tîrî după el, legată cu o sfoară, tot de git, o sticlă de 
Fetească Neagră. Incărcat astfel, că abia se putea mişca, porni pe calea pe care tot el şi- 
o deschisese. Parcă auzea tropote de paşi pe scară. 

Chiar se opri o secundă, contrariat, în uşa antreului. Aşa de repede să se fi 
dezmeticit ăia? Ba nu! Cotiseră, la începutul scării, spre dependinţe. In sfîrşit, spărgătorul 
nesătul ajunse la uşa care-i asigura libertatea şi viața. O deschise şi porni cu cățelul lui 
drag spre casa din vale, unde şase prieteni sufereau tortura foametei. Şi deodată 
îngheță. Auzi o bubuitură care-i zdruncină spatele. Şi Țombi se sperie. 

Oare a tras cineva?... "Uffff! Ce prost mai sînt! îşi reveni puştiul. Asta n-a fost 

bubuitură de pistol, ci de tun. Ştiu eu ce s-a întîmplat! S-a închis uşa cabanei!" 

Într-adevăr, cu o bubuitură năprasnică se închisese uşa cabanei. Pînă şi în fundul 
pivniţei, unde se aflau cei trei căutători de borfaşi, se auzise cumplita bubuitură. 

— Asta ce-a fost? se sperie lon Petric. Parcă s-a tras cu tunul! Oare n-au dinamită 
sau arme la ei? 

Liviu lordan nu-i răspunse nimic, nici măcar nu-i aruncă o privire. Ultimele 
evenimente, zgomotele de sus şi căutarea, îl nelinişteau. Rămase nemișcat citeva 
secunde, obligîndu-i şi pe ceilalţi să stea locului, apoi porni spre sufragerie. Dar fu nevoit 
să se oprească o dată cu ceilalți. Uşa era zăvorită de dincolo. 

Se opintiră toţi trei, adunîndu-şi toate puterile, ca să scoată uşa din ţițini. Şi abia 
reuşiră să evite, în ultima clipă, o prăbuşire rea, o dată cu uşa. 

Petric şi Bălan începură să gesticuleze şi să urle ca nişte apucaţi. Alergau la uşi, la 
ferestre, trăgeau zăvoarele, căutau în sobă, sub mese, sub tejghea. Numai Liviu lordan 
încremenise undeva, în mijlocul sufrageriei. Nu vedea şi nu auzea nimic. Se gîndea la o 
singură frază, la un răspuns pe care-l primise cu cîteva ore mai înainte: Am avut mare 
nevoie... Am avut! 

— Ne-au luat absolut toate alimentele! îl trezi vocea îngrozită a cabanierului. Tot ce- 
am adus din magazie. Probabil că ne-au invadat toți şapte, şi invalidul... 

— Lasă, domnule, fleacurile ăstea... îi răspunse cu un calm uluitor Liviu lordan. Asta 
mai contează acum! După ce ai găsit un porc întreg în pivniță... 

— Numai jumătate... se grăbi să precizeze manipulatorul balanței. Ne-au luat şi-o 
sticlă de vin. Oare-au avut şi complici? 

lon Petric se înfuriase groaznic. Era congestionat tot. Chelia lucioasă părea o sfeclă 
smălțuită. 

— Eu zic să mergem după ei! îşi strînse el pumnii şi începu să-i scapere, aşa cum 
făcea uneori Liviu lordan. Mergem şi aranjăm totul încă din noaptea asta... 

— Domnule! Imbecil să nu fii! Dispariţia alimentelor e un fleac, domnule, o aiureală. 
Le-aş da şi tot porcul, dacă aş şti că n-au stat aici în timp ce noi discutam despre cutia 
albastră. Le-aş da tot ce avem aici, şi mi-aş mînca bocancii, şi după ce s-ar termina, mi- 
aş roade piciorul... Nu mai contează alimentele! Ca să fie foarte clar! 

— Au fost aici? Au stat aici? se îngrozi cabanierul. 

— Unul dintre ei în orice caz! răspunse Liviu lordan. Cel care le-a dat drumul. Cel 
mic, pesemne. Deci ni s-a declarat război! 


CAPITOLUL XI 
A 


Ursu îl aşteptase pe Tic pe la jumătatea drumului. Era îngrijorat, îngheţat şi deodată 
văzu ceva ca o minge înaintînd prin vijelie. Se repezi înaintea arătării în formă de sferă, 
pentru că era precedată de o alta, mică şi lunguiaţă, urmată de un şarpe nesfîrşit. 

— Ticuşor! se încălzi subit vlăjganul. 

— Ursule! Te rog din tot sufletul. Te rog aşa cum nu te-am rugat vreodată... Du-te 
înainte, du-te singur, şi repede, şi nu le spune nimic. Intră şi fă-te îngrijorat. Te rog... 

— Dar cu ce te-ai îmbrăcat? întrebă Ursu, orbit de vijelie sau poate numai 
prefăcîndu-se orbit. Nu vrei să te ajut şi eu? Dacă nu... uite, plec. 

li vorbise la ureche, şi parcă simțea un miros foarte neobişnuit. Parcă de un veac nu- 
| mai simţise. 

— Te rog, Ursule... Hai, du-te! 

Putea Ursu să nu-l asculte pe cireşarul la care ţinea mai mult decît la lumina ochilor? 
Plecă imediat şi încă într-o goană care-l uimi pînă şi pe Tombi. 

Bineînţeles că Tic nu intră în cabană imediat. Işi aranjă mai întîi obiectele cu care 
era încărcat, în aşa fel ca să pară umflat sau cărăuşul unei întregi orchestre lăutăreşti. 
Ursu lăsase uşa crăpată. O deschise încet. Mai întîi trecu Țombi, apoi încăpu cu mare 
greutate şi el. Apoi începu să păşească în virful picioarelor prin antreu... dar uşa cabanei 
bubui ca o canonadă. 

Toţi cireşarii erau în prag. Ba şi Dan, în spatele lui Ursu. Se întimplase ceva, pentru 
că Ursu aprinsese şi cea de-a doua lampă, luată de la cabana-centru, şi-i mărise flacăra 
aşa de tare, că părea un reflector. Şi toată lumina celor două lămpi cădea pe el, probabil 

tot pentru că le aranjase Ursu într-un fel anumit. ŞI toţi îl priveau cu ochi holbaţi, se 
cruceau şi iar îl priveau, şi se frecau la ochi, iar cuvintele le amuţiseră pe buze. 

— Asta nu-i nimic! se răsti foarte vesel cireşarul. O să vedeți voi mai tirziu! 

— Nesuferitule! se auzi glasul cel mai drag. Ce-ai făcut acolo? l-ai cucerit? l-ai 
adormit? 

Abia atunci se strecură printre picioarele lui Tic politicosul Ţombi. Dar nu se opri, ci 
merse, merse înainte pentru a i se putea admira isprava. Tîra după el vreo zece metri de 
cîrnați. 

— Eu cred că suferim de sugestie colectivă, se resemna Lucia. Spun şi eu cum 
spunea cel din Kon-Tiki cînd i s-a arătat peştele necunoscut: Aşa ceva nu poate să 
existe... Zău, Ticuşorule... 

In clipa aceea, Ticuşor scăpă jos tot ceea ce ţinuse în brațe. Rămase numai cu 
sticla, agățată de umăr ca o goarnă, cu pîinea care-i atîrna ca o tobă şi cu caşcavalul ca 
o armonică neobişnuită. Oare-i mai spusese vreodată Lucia: Ticuşorule? Trebuia nea- 
părat să recitească romanele cireşarilor, ca să vadă... 

— Răspunde, Ticuşor! îl soma Victor. Ţi s-au dat toate acestea sau le-ai luat? E cea 
mai importantă problemă. Zău că-ţi facem pe urmă triumful. 

— Le-am luat! l-am încuiat sus şi le-am luat totul. Au mai rămas două sticle cu vin. 
Am pus mîna şi pe o cutie de chibrituri, fiindcă stătea degeaba pe masă. 

— Inseamnă că e foarte grav, Ticuşor... spuse Victor. 

— Foarte, Victor. Foarte, foarte grav! încuviinţă teribilul spărgător. 

Tic îşi depănase fantastica lui povestire pe întuneric absolut. Lămpile se stinseseră, 
după ce geamurile fără zăbrele fuseseră baricadate şi uşa de la intrare zăvorită şi, de 
asemenea, baricadată cu paturi, mese şi scaune de fier. Focul abia mocnea în godin. 
Lemnele se puneau rar, camuflîndu-se fiecare rază. In preajma fiecăruia se aflau lemne, 
butuci mai mari sau mai mici, care la primul semnal se puteau preface în proiectile. 

Relatarea lui Tic îi tinu pe toți cu sufletul la gură şi îi duse iarăşi într-un univers de 
spaime şi nelinişti, într-un univers ameninţat de groază şi teroare. 

Se lăsă tăcere în încăperea întunecoasă şi ca întotdeauna în clipele cele mai grele, 
în clipele decisive, aşteptau cuvintele aceluia care trebuia să devină imediat conducătorul 
lor. 

— Doamne! exclamă Maria. larăşi, iarăşi groaza. De jur împrejur numai groază... Şi 
această teroare albă! E 

— Nu, Maria! se auzi vocea lui Victor. Incepînd din momentul acesta, vijelia devine 
cel mai preţios aliat al nostru. Nu înţelegi? Cine poate sta în vijelie măcar un minut, 
pentru a pîndi o mişcare de-a noastră, o imprudenţă, ceva de care ar putea să profite 
criminalii de dincolo? Vijelia îi împiedică şi, cu cît va fi mai tare, cu atît va fi mai bine 
pentru noi... Şi nu e numai asta. Nu-şi pot face ascunzişuri şi nu pot să atace prin 
surprindere. Intotdeauna le vom vedea urmele... Vijelia e numai în avantajul nostru. 

— Şi crezi că ei nu ştiu asta? spuse Lucia. Crezi că nu vor căuta alte mijloace? 

— Nu, Lucia. Deocamdată nu... Cred că ne vor lăsa în pace. Bineînţeles că vom fi 
foarte prudenti... Dar cred că ne vor lăsa în pace... adică ne vor lăsa să murim... Pentru 
că sîntem condamnaţi la moarte... In raport cu ei... şi chiar de către ei. Mai devreme sau 
mai tîrziu. Prin foamete, prin îngheţ... Din clipa aceasta nu ne mai putem bizui decit pe ce 
avem aici: pe alimentele pe care ni le-a adus bravul nostru Ticuşor şi pe lemnele pe care 
le avem... Dar şi alimentele se vor termina odată... şi se vor termina şi lemnele... Deci, în 
faţa lor, noi sîntem condamnaţi la moarte. Cale de scăpare nu e... Numai dacă apare 
cineva din văzduh... Abia atunci vom fi în primejdie directă, abia atunci ne vor ataca... 
Dar, fiindcă nimeni nu ştie că am rătăcit prin părțile astea... pînă se va trezi cineva, va 
trece timp şi... 

— Nu e absolut nici o cale de scăpare? se îngrozi Maria. Nu putem să fugim pe 
undeva? Nu e o trecătoare, o pirtie secretă, un tunel, orice? 

— Ştiţi foarte bine că nu... răspunse Victor. Am căutat să-l tragem de limbă pe 
cabanierul de aici, care cunoaşte cel mai bine drumurile şi situaţia, mai ales că l-a prins o 
avalanşă tot la cabana asta... Şi zău că era interesat să scape de noi... ca să nu ne dea 
din alimentele lor... Şi atunci cînd noi discutam cu el despre hartă, ştiau că nu ştim 
absolut nimic din tainele lor. Deci n-avea nici un motiv să ne mintă... Şi ne-a spus că nu e 
nici o cale de ieşire, nici o potecă, nici un drum, nici măcar pentru alpinişti. A fost unul, cu 

zece ani în urmă, care trecea peste o prăpastie, la Vadul Lupilor mi se pare... Brrrr! lar 
lupii!... Dar l-a distrus avalanşa. Din prăpastia de vreo patru, cinci metri, peste care era 
aruncată o punte, s-a făcut o prăpastie de peste douăzeci de metri şi, zicea el, oblică şi 
cu margini de gheaţă. Deci n-avem nici o scăpare, decît hazardul... rezistența noastră şi 
slăbiciunea lor, dar aici mă îndoiesc, pentru că şeful lor e foarte sigur şi cu un sînge rece 
nemaipomenit... deşi numai din siguranță şi superîncredere în el în raport cu noi am putut 
să-l cambriolăm şi să-i aflăm extraordinara taină... Rezistenţa noastră, erorile lor... şi 
hazardul ne pot salva din situaţia în care sîntem acum... 

— Numai să nu comitem şi noi erori... se auzi vocea invalidului. Trebuie să fim de-o 
prudenţă... Mă gîndesc mai ales la Maria şi la Lucia... 

— O să vedem noi... spuse Ursu. 

— Au cel puţin un pistol... aminti Victor. Dacă ajung să tragă în noi... Vă închipuiţi ce 
ar însemna să fie unul din noi rănit sau... Uf! Trebuie să luăm imediat cîteva măsuri! Mai 
întîi să mutăm dormitorul în cealaltă aripă... 

— Ne vor ghici după coş, după fum... descoperi lonel. 

— Nu... Işi aminti Ursu. Tu nu ştii, lonel. Am deszăpezit eu coşul. E unul singur, 
pentru toate cele trei sau patru sobe, că se mai poate pune una şi în spălător. Lui Victor i- 
am spus, adică el mi-a spus mie... 

— Mutăm camera acolo... reveni Victor. Cred că la asta nu se vor gîndi. Şi primul 
atac, chiar înarmat, va fi fără urmări. p 

— Bun! spuse Dan. Am găsit şi eu ceva! Avem cu ce baricada geamurile! In aşa fel 
ca să nu se poată trage prin ele. la ghiciţi! 

— Cu suprafeţele meselor! spuse Tio. Dar tu m-ai făcut să mă gîndesc la ele, se 
dovedi foarte generos aducătorul şuncilor şi cutiilor de conserve. 

— Mai sînt şi-n spălător nişte tăblii, îşi aminti Lucia. Le putem transforma tot în 
baricade. Prin urmare, nu se poate trage prin geamuri. 

— Gata! Deocamdată ajunge! hotărî Victor. Mutăm dormitorul şi întreg sediul 
cireşarilor în aripa cealaltă. Dar mai întii, pînă se răceşte godinul, facem baricade. Ce 
zici, Ursule? Putem să aprindem lampa, cu flacără mică? Să ştim pe ce lume sîntem. Ar fi 
prea mare coincidenţa să vină tocmai acum în recunoaştere... Dar nu cred. Imposibil! Sînt 
prea siguri pe ei... 

— Putem, răspunse Ursu. O să fac eu o mică recunoaştere, împreună cu Țombi... 

— Atunci o fac eu! sări Tic. Eu şi Ţombi... 

— Zău, Ticuşorule! se rugă Ursu la rîndul lui. Prea multă glorie vrei. Te rog din tot 
sufletul... 

— Uffff! făcu băiatul cel blond, încălzit de duioşie. 

Ursu nu ieşi imediat. Se postă la una din ferestre şi aşteptă cîteva minute. Se 
obişnui cu viscolul de-afară şi putea să deosebească orice siluetă pe fondul alb al 
vînzolelii. Nu trecuse nimeni, prin urmare putea să iasă. Mai întîi îi dădu drumul lui Ţombi, 
apoi reveni în cameră, pentru o clipă, şi luă ceva de pe patul lui. II chemă pe Tic să facă 
de gardă la fereastra la care stătuse el mai înainte, apoi conveni cu ceilalţi să aprindă 
lampa, cu flacără mică, chiar în clipa cînd va ieşi pe uşă. 

Deschise încet crăpătura, după ce-l învăţă pe Tic să pună drugul de siguranţă. 
Ţombi îl salută cu coada, nu cu capul care trebuia să rămînă de veghe. Apoi ieşi şi Ursu. 
Tic îl zări de la geam, îl văzu înaintînd cîţiva paşi prin zăpadă, apoi nu-l mai zări. Subit. 
Parcă l-ar fi înghiţit pămîntul. Dar pentru că Tombi înainta liniştit prin zăpadă, puştiul nu-şi 
făcu nici o grijă. Ă 

Ursu sacrificase totuşi un cearşaf. Il sparse la mijloc, apoi şi-l trase pe git ca pe o 
foaie de cort. Peste glugă îşi legă o batistă albă. Nu se mai putea distinge din zăpadă. 
Simţi şi pumnalul în buzunar şi prinse parcă mai mult curaj. Dacă se va ivi o situație 
excepțională, va arunca pumnalul... pentru că din apropiere nu i se putea întîmpla nimic. 
Numai de la distanţă, cu pistolul, putea fi doborit. Oh! Dacă l-ar ataca vreunul de 
aproape! Merse pe poteca aproape acoperită iarăşi de zăpadă, înfruntînd vijelia. Ţombi, 
dresat, era mereu înaintea lui cu cîțiva metri. La cabană se vedeau lumini. Două camere 
erau luminate, sus. Dar cu nămetii uriaşi din jurul clădirii nu exista sus. Ursu se opri un 
moment undeva în faţa cabanei; rămase nemișcat, cu privirile încordate. Apoi îşi începu 
ascensiunea pe nămeţi. Incet, încet, pînă ajunse în dreptul primei ferestre luminate. Se 
uită înăuntru şi zări... o cameră goală. Un instinct fulgerător îi comandă mişcarea 
următoare: se aruncă în zăpadă ca un nebun, chiar în clipa cînd auzi pocnetul, o clipită, o 
sutime de secundă mai înainte. Şi chiar în cădere îşi calculă mişcarea următoare. Adică 
îşi prelungi căderea printr-un dublu salt rostogolit care-l scoase din raza ferestrei ucigaşe. 

Încă două salturi şi ajunse pe pirtie, în deplină siguranţă, dar la picioarele lui se tînguia un 
Ţombi foarte neliniştit. 

— Am fost un neghiob, Ţombişor, începu Ursu să se spovedească. Am căzut în 
cursă. Au luminat o fereastră falsă, ca să tragă de după una sigură. Noroc că m-a fulgerat 
camera aceea goală. Nu ştiu cum dracu s-au aprins aşa de repede gîndurile. "Dacă-i 
goală, e o cursă", aşa mi-am zis. Şi m-am trîntit. 

Cam aceleaşi cuvinte i le spuse Ursu, cîteva minute mai tirziu, lui Victor, pe şopiite, 
în noul dormitor care începea să se încălzească. 

— Imi vine să te strîng de git! îi răspunse Victor tot în şoaptă. Nu-ţi dai seama că tu 
eşti toată puterea noastră? Fără tine ar fi fost toţi trei aici. Brrr! Jură-mi că nu mai faci o 
imprudenţă ca asta... Dacă măcar mi-ai fi spus mie, sau lui lonel, ţi-am fi atras atenţia 
asupra ferestrei... Fir-ar să fie! Şi mai am o teamă... Ştii ce s-ar putea întîmpla? Ar putea 
să creadă că e cel mai bun moment psihologic pentru atac. Tu ce crezi? 

— Eu ştiu... răspunse Ursu cam stînjenit. Cred că aşa se va întîmpla, dar mi-e 
teamă că nu-mi dai voie să-i aştept afară... 

Victor ştia, simțea mai bine zis, că de afară s-ar fi apărat cel mai eficace. Dar era şi 
un risc, care putea să se transforme într-o catastrofă. 

— Zău, Victor... şarjă Ursu cînd îi simţi ezitarea. i-l aduc aici... adică de ce să-l 
aduc, că n-avem cu ce să-l hrănim, dar pistolul în orice caz ţi-l aduc, şi jumătate din mîna 
lui dacă aveți nevoie... Ah! Ce l-aş mai trăsni... Tu înţelegi că a vrut să mă împuşte? A 
tras ca să mă omoare. Ai văzut gaura în cearşaf? Zău că mi-a răzuit pielea de pe umăr. 
Lasă-mă! 

— Nu! răspunse Victor scurt şi Ursu înţelese că partida e pierdută. E nu ştiu cît la 
sută risc să tragă iarăşi în tine. Şi chiar dacă ar fi un milion, tot nu te-aş lăsa. Gata! S-a 
încheiat! 

Ursu se retrase în dormitor. Ceilalţi orbecăiau prin întuneric. Făceau paturile, îşi 
aranjau noua locuinţă. 

Şi deodată se auzi un zgomot asurzitor în camera pe care o părăsiseră de jumătate 
de oră. Ursu alergă ca un fulger la fereastra lui de veghe. Şi văzu trei umbre 
îndepărtîndu-se grăbite pe pirtie. După o secundă dispărură în vînzoleala albă. 

— Acum să mă laşi... îi şopti iarăşi lui Victor. Acum ar fi contramomentul psihologic. 

— Dacă mai insişti, se enervă Victor, voi fi nevoit să mă sfătuiesc cu Lucia. 

Era dureros, era neloial că-l ameninţase astfel pe Ursu, dar trebuia neapărat să-i 
reteze elanurile care puteau să-i coste pe toți viata. Fără Ursu... Dar Victor nu mai avu 
putere să se gîndească mai departe. Se cutremură şi simţi cum îl gîtuie cineva. 

Atacul celor trei fusese mişelesc. Aruncaseră prin fereastra nebaricadată trei sticle 
pline cu benzină. 

— Doamne! spuse Maria. La asta nu ne-am gîndit. Au vrut să ne dea foc. Şi dacă nu 
erai tu, Victor, cred că am fi ars ca nişte paie... 

— Işi răzbună fraţii din bordei! spuse Dan. 

Cei trei erau sus, în camera cabanierului. Îşi mutaseră acolo locuința şi sediul. 
Camera era ca un turn şi mai ales ziua se putea transforma într-un post de observaţie 
ideal. 

— N-a luat foc! N-au luat foc! spuse cabanierul. Şi am aruncat fiecare în altă direcţie. 
Dumneata ziceai că nu există să nu se aprindă... cum vine asta? 

— Dacă vreţi neapărat să-i prăjiţi sau să-i faceţi să iasă din birlog, atunci veți reuşi 
miine... Dacă mai aveți benzină, aveţi toate şansele... 

— Adică dumneata nu vrei să vii? înţelese lon Petric. 

— Pe mine nu mă interesează, domnule. E prea barbar, şi prea inestetic... şi ca să 
fiu sincer: absolut inutil! V-am spus că sînt condamnaţi la moarte oricum. Vreţi neapărat 
să moară imediat? Parcă aveaţi alte intenţii cu domnişoarele de acolo. Să vedeți cît de 
frumos vor ieşi cînd vor intra în conflict cu stomacul... Ca nişte mironosițe vor bate la uşa 
noastră... 

— Dar adineauri de ce n-am reuşit să-i aprindem sau să-i scoatem din casă? 

— Fiindcă s-au mişcat foarte repede, răspunse Liviu lordan, aproape cu admiraţie în 
voce. Trebuie să avem şi un pic de sportivitate, cînd situația ne avantajează, bineînţeles. 
Au mutat dormitorul, domnule, asta au făcut. L-au mutat în aripa cealaltă. Noi am aruncat 
benzină într-o cameră pustie şi probabil răcită. Foarte repede s-au mişcat. Şi încep să 

mai cred ceva... la spune, domnule Bălan! Ce fel de paturi şi mese au acolo la... cum îi 
ziceţi? Mi se pare Izvoraşul? 

— Paturi de metal, cu somiere şi mese tot de metal, de tip vechi, mese grele... 

— Mese de cabană, înțelese Liviu lordan. Cred că nu mai e nevoie să atacăm. 
Suprafeţele de metal ale meselor s-au şi transformat în baricade la ora asta... E inutil să 
ne pierdem vremea cu ei... Gata! Să nu riscăm să ne atingă vreun butuc după ceafă... 

— Cum, domnule? se revoltă cabanierul. Adică... 

— Ce adică? se umplu iarăşi cu dispreţ vocea lui lordan. Aveţi mare poftă să 
spargeţi? Duceţi-vă! Numai să nu vă întoarceți cu capul spart... Nu e foarte clar?... Nu se 
înțelege? Ce avem noi cu ei? Să-i lăsăm să moară în pace... De atacat, nu vor ataca în 
nici un caz! 

— Dar ăla îmbrăcat în alb care s-a urcat pe acoperiş? întrebă lon Petric. Ăla de ce-a 
venit? _ 

— Ăla a venit în recunoaştere şi a căzut în cursă ca un neghiob. Îmi vine să cred că 
a făcut-o de capul lui... Oare l-am atins sau nu? A căzut înainte sau după ce am tras? 
Asta e! S-ar putea să-l fi rănit... Dacă nu... am pierdut un glonte... şi la ora asta gloanţele 
au asemenea valoare, că pot fi depozitate în cutia albastră. Ăsta e adevărul. Ca să fie 
foarte clar... 

— Da, domnule! recunoscu cabanierul. Fără pistol nu ştiu ce-am face... 

— Ar trebui să-i gîtuim... 

— De ce nu înţelegeți odată că nu mai avem nimic cu ei? se înfurie Liviu lordan de-a 
binelea. Numai imbecilități aud, şi asta nu se mai poate suporta! Sîntem inatacabili! Scurt! 
Sîntem stăpîni pe situaţie! Clar! Avem cea mai redutabilă armă! Clar! Nu pot să scape ca 
să devină primejdioşi pentru noi! Clar! Atunci de ce ne lamentăm?... Cînd vor sosi în fața 
uşii noastre, fiindcă în altă parte nu au unde să se ducă, vom vedea ce e de făcut. Pînă 
atunci, trebuie să ne ocupăm exclusiv de cutia albastră. Şi asta nu mai e, începînd de 
acum, o simplă părere. Ca să fie clar! 

Cireşarii făceau de gardă cu schimbul. Cineva venise cu ideea ca fetele să fie 
scutite... pentru a regreta, zece secunde mai tîrziu, amarnic. Niciodată Lucia şi Maria nu 
fuseseră mai furioase şi mai agresive. 

Făceau de gardă cu schimbul, dar oare cine se odihnea şi dormea cu adevărat? 
Poate că ațipeau pentru cîteva minute, dar îi atacau fără încetare gînduri şi spaime, iar 
minutele de somn erau minute de coşmar. Mai bine rămîneau cu ochii deschişi, mai bine 
şuşoteau unii cu alţii, sau se lăsau furati de gînduri, de care puteau să se apere cu alte 
gînduri mai limpezi, cînd primele se întunecau şi începeau să scormonească inima. 

Visau o cutie albastră din care, ca în basm, ieşeau de sub capacul ei cele mai 
îngrozitoare lighioane de pe fața pămîntului, sau cele mai gingaşe şi mai scumpe 
frumuseți ale lumii. Oare ce era această cutie albastră? Ce se ascundea în pîntecele ei, 
în compartimentele ei fantastice? Imaginea unei cutii albastre pline de taine şi 
necunoscut îi ducea cu fantezia spre lumi stranii, totuşi îi odihnea, îi ferea de teroarea 
care colcăia în jurul lor. Uitau că sînt condamnaţi la moarte, că mai devreme sau mai 
tîrziu vor trebui să părăsească adăpostul, destul de sigur încă, pentru a căuta undeva în 
lume lemne şi hrană. Şi atunci... Cutia albastră le atrăgea gîndurile ca un magnet şi-i 
ferea de tortura groazei de mai tirziu. 

Numai Victor nu putea, sau nu voia, să se gindească la calmantul efemer. Povestea 
cutiei albastre, povestea cutiei roşii, povestea cutiei însîngerate îl ațiţase cumplit în cursul 
povestirii, îl ispiteau tainele cutiei, şi tainele dispariţiei tainei, era o istorie fantastică, plină 
de drame şi tragedii omeneşti, era o poveste de groază, era o poveste care nu se 
terminase, care poate că abia începea, şi acest gînd îl trezise şi-i descoperise situația 
precară în care se aflau. Cum vor putea părăsi închisoarea? Cum vor putea transmite un 
mesaj lumii bune? Ce se va întîmpla cînd vijelia va înceta?... Poate că nu vor fi atacati, 
dar asta nu însemna salvarea lor. Işi prelungeau agonia. Şi cînd puterile îi vor părăsi, 
atunci vor apărea şi ceilalţi... Poate că pînă atunci cei de dincolo nici nu se vor sinchisi. Işi 
vor căuta liniștiți taina, aşteptînd semnele de moarte din tabăra cireşarilor... Dar dacă vor 
descoperi mai devreme cutia albastră ? Oare ce se va întîmpla?... Acelaşi lucru. Singurii 
care nu se vor grăbi, singurii în favoarea cărora timpul lucra neîncetat erau cei de 
dincolo... Victor tresărea mereu, se cutremura... Numai hazardul putea să-i salveze... O 
întîmplare binefăcătoare, o întîmplare prietenoasă, un dar din văzduh... Era cumplit! Se 

aflau într-o închisoare şi sentința fusese dată. O sentinţă fără drept de apel, o sentință 
crudă, sigură, neîndurătoare! Erau în închisoare. Işi petreceau agonia într-o închisoare 
uriaşă, care le răpea pînă şi dreptul de a evada. 

Apăruseră zorii. Ca şi la primii zori ai vijeliei, se aflau tot într-o închisoare şi tot pînditți 
de lupi... Dacă le-ar putea întinde şi acestor lupi o capcană definitivă... Dar erau înarmaţi, 
cu o armă teribilă, şi probabil că primul glonte îl vor trage asupra lui Ursu... Il şi trăseseră. 
Şi tot asupra lui vor trage a doua oară... Şi pe urmă... 

— Bună dimineaţa! se auzi vocea lui Dan. Oare nu-i putem atrage şi pe lupii ăştia 
încoace? 

Auzindu-l pe Dan, parcă refăcîndu-i gîndul, Victor se simţi fulgerat de o idee 
năprasnică, de o idee de groază. Dacă hazardul va fi de partea celorlalți? în loc să le 
întîrzie agonia, hazardul ar putea să le grăbească agonia, să le-o transforme în execuţie 
imediată. Era numai o idee, ideea răutăţii hazardului, ideea răzbunării hazardului... Şi 
Victor simţi nevoia să i se împotrivească dur, cu toate forțele pe care le avea. Cum ar 
putea hazardul să fie împotriva lor, să poarte nu semnul plusului eliberator, ci semnul 
minusului ameninţător? Cum? 

Era o simplă idee care-l obliga însă pe conducătorul cireşarilor să scormonească, să 
caute, să întrebe, să afle, să simtă cum ar putea să-i persecute şi să-i amenințe hazardul 
pentru ca să nu-i prindă nepregătiți. 

Era ideea care urma să-l ducă pe Victor, după un raţionament chinuitor, la 
îngrozitoarea descoperire. y 

Toti îl văzură neliniștit, chinuit, într-o stare cum rareori îl mai văzuseră. Incetaseră 
glumele, chiar şi discuţiile, chiar şi şoaptele. Era o atmosferă de tensiune rea, cu mii de 
cîrlige nevăzute care înțepau şi loveau numai înăuntru. 

— Doamne! îl auziră şi-i simţiră durere şi groază în exclamaţie. Ar fi prea nedrept! 
De ce? 

Toţi se uitau la el, dar nimeni n-avea curajul să-l întrebe ceva. Parcă dîndu-şi seama 
că-i molipseşte şi pe ceilalţi cu starea lui, făcu un groaznic efort ca să se domine. 

— Nu se vede nici o mişcare? îl întrebă el pe Ursu. 

Vlăjganul tocmai se întorcea din camera cu miros de benzină care avea vedere spre 
cabana cealaltă. li cedase locul de veghe lui Ionel, printr-o înţelegere tacită, pentru că-i 
venea rîndul lui Victor. Dar nici unul nu voia să-l tulbure. 

— Nici o mişcare... răspunse Ursu cam abătut. Sînt atît de siguri de ei şi pe ei, încît 
nu încearcă şi nu vor încerca nimic. Intelegi de ce sînt atît de siguri? Adică... 

— Nu sînt siguri de ei... se revoltă Victor. Sînt siguri de noi, Ursule. Asta e! Şi-au dat 
seama că drumul nostru duce obligatoriu într-o singură direcţie: iadul... moartea... 

— Las-că şi al lor va duce acolo! se auzi vocea lui Dan. Am mai întâlnit şi alți lupi... 

— Au arme, Dan... se înfioră Ursu. Pot să tragă de la zece, de la douăzeci, de la 
patruzeci de metri în noi şi să ne doboare. Asta e nenorocirea. 

— Aiurea! apăru Tic cu o mutră cam răvăşită. N-o s-o scoată nici ei la capăt cu un 
sfert de porc şi cu jumătate de sac de făină... 

— Adică ai vrea să mai dai o lovitură... Ințelese Maria. 

— Nu, Ticuşor! hotărî Victor. Acolo nu mai ai ce căuta. Orice s-ar întîmpla, Ticuşor. 
Va trebui să ne juri că nu vei ieşi din cabana asta fără să ne spui. 

Puştiul se lipise de Maria şi tremură o clipă lîngă ea, molipsind-o. Dar tot el se 
întoarse spre soră-sa ca s-o liniştească şi s-o încurajeze: 

— Nu-ţi fie frică! O să vezi tu ce le fac... Găsesc eu nişte metode şi de la distanţă... 
Las-că... 

— Pînă atunci, Ticuşor, aş avea nevoie de altceva... îl rugă Victor. Trebuie să te urci 
pe umerii lui Ursu! 

— Bravo! îl felicită invalidul pe Victor. E ca şi cum ai spune în tramvai: "Scuzaţi, 
domnişoară, luaţi piciorul dumneavoastră delicat de sub bocancul meu cu ţinte!” îi ceri 
voie lui Tic să se urce pe umerii lui Ursu! 

Gluma lui Dan nu izbuti să-l înveselească pe Victor. Era la fel de abătut. Nici măcar 
un zîmbet de circumstanţă nu se ivi pe faţa lui. 

— De ce să mă urc, Victor? întrebă Tic. Adică unde să ne aranjăm în piramidă? 

— In antreu, răspunse Victor. Mi-e teamă, Ticuşor. Mi-e teamă că urarea aceea de 
"BINE AŢI VENIT!” trebuie scrisă altfel: "RĂU AȚI VENIT"... Haideţi... 

Se adunaseră toţi în antreu, chiar şi lonel, care putea să-şi continue veghea, privind 
printr-un geamlic lateral spre cabana duşmană, chiar şi Dan care-şi făcuse cîrje din două 
bețe de schi. Nu era numai curiozitate, era şi o presimţire rea în sufletele lor. Accentele 

din glasul lui Victor şi figura lui din ce în ce mai întunecată nu promiteau nimic bun. 

— Uite despre ce e vorba, Ticuşor, începu Victor să-l dăscălească. Cu BINE AŢI 
VENIT şi cu data 1900 nu avem nici un conflict. Literele ălea mari, în relief, nu pot să dea 
decît urarea pe care ai descifrat-o tu. BI E AȚ ENIT. Nu pot să lipsească decît: din primul 
cuvînt litera N, din al doilea litera l, iar din al treilea litera V. E limpede ca lumina zilei. Au 
căzut trei litere în aproape trei sferturi de secol. Nu le-a pus nimeni la loc, aşa că urarea a 
rămas ştirbă... cu data iar n-avem nici o problemă... Dar cu ultimul cuvînt nu mă împac 
deloc, Ticuşor. Nu ştiu de ce cred că ideea ta nu merge. COSTILA. Uită-te mai bine la 
litere. Intîi e un C, apoi un spaţiu liber, apoi un S, iar cu spaţiu liber după el, parcă putintel 
mai mare. Pe urmă un |, tot cu spaţiu liber, un L cu spaţiu liber şi la sfîrşit un A. Cam aşa 
ar ieşi: C SIL A. După ideea ta, ar trebui să transcriem cam aşa cuvîntul, linioarele vor 
ține locul literelor sau spaţiilor goale de după litere: C-S—x-l—L-A... De aceea primul 
cuvînt care sare în ochi e COSTILA. Mai ales că şi muntele se află pe undeva prin 
apropiere. Ei, ştii care e problema, Ticuşor? Mie mi se pare că între S şi |, adică între 
S—x-l, spaţiul e mai mic, nu mai mare. 

— Şi dacă ar fi aşa, ce s-ar întîmpla? întrebă puştiul. 

— Nu pot să-ți răspund înainte de a controla, Ticuşor. N-are nici un rost. Mai întîi să 
vedem cine are dreptate... Tic se înălță pe umerii lui Ursu şi abia ajunse cu mîinile sub 
literele care constituiau cuvîntul presupus COSTILA. 

— Ce trebuie să fac? se uită el spre Victor. 

— Trebuie să masori din ochi sau cu o bucată de sfoară, dacă ai la tine, distanța 
dintre literele C şi S, sau dintre literele | şi L, sau L şi A şi s-o compari cu distanţa dintre 
literele S şi x, sau x şi |. Cred că înţelegi, Ticuşor. X-ul ţine locul literei pe care tu o crezi 
T, din cuvîntul tău: COSTILA. 

Tic nu măsură nici din ochi, nici cu sfoara, ci pur şi simplu cu degetele. Făcu o mutră 
cam înțepată cînd îi răspunse lui Victor: 

— E o diferenţă foarte mică... doar de cîteva degete. Adică distanţa dintre S şi x, ca 
şi distanța dintre x şi | sînt putintel mai mici, cu două degete, decit distanţele dintre 
celelalte litere... Vrei să-ţi măsor şi distanţele dintre literele astea mari de deasupra? BI E 
AŢ ENIT? Sînt exact cît braţul meu şi se pot măsura mai uşor. 

— Nu e nevoie! răspunse Victor sec. La literele mari nu e nici o eroare. Poţi să 
cobori. 

Tic cobori cu o figură bosumflată: 

— Adică tu vrei să zici că n-am descifrat bine decît urarea de sus: BINE AŢI VENIT? 
Literele de jos nu alcătuiesc cuvântul COŞTILA? 

— Stai! Să încercăm să ne reprezentăm distanţele, după măsurătoarea pe care ai 
făcut-o. Mi se pare că literele s-ar distanța cam aşa: după C spaţiu liber, apoi S, după S 
spaţiu liber, apoi iar spaţiu liber, pe urmă | cu spaţiu liber, apoi L cu 

spaţiu liber, apoi A. Deci cam aşa: C—S—-—l—L-A. la spune, 

Ticuşor. Nu e mai corectă reprezentarea asta? 

— Exact aşa! se miră puştiul. Dar de unde ştii? Şi se schimbă ceva? 

— Ştii ce se schimbă? îşi trecu Victor prietenii în revistă. Se schimbă întreg cuvîntul. 
Primul spaţiu liber de după S ar trebui să facă legătura cu litera X, acel T al lui Tic, dar 
atunci înseamnă că nu mai rămîne spațiu liber între X şi |. Şi atunci nu iese simetria, se 
sfărimă legea după care au fost fixate literele. Inţelegeţi? 

— E foarte încilcit... ridică Dan din umeri. Teoria lui Tic era mai simplă: COSTILA şi 
gata! După teoria ta, parcă ar veni aşa: C gol, S gol, gol, | gol, L gol, A. Cam ce ar vrea 
să însemne asta? Ce lipseşte? 

— Lipseşte spaţiul liber dintre X şi l, răspunse Victor. Nu înțelegețţi că litera T în 
cuvîntul COSTILA nu încape acolo? 

— Ba mie mi se pare că e prea mare spaţiul! sări Lucia. 

— Tocmai din cauza asta nu încape, se încăpăţină Victor. Sînteţi pradă unei iluzii 
optice, provocată de Tic prin găsirea cuvîntului COSTILA. Dacă vă fixaţi asupra imaginii 
exacte: C-S—I-L-A... fără să vă gîndiţi la COSTILA, o să descoperiți că literele de mai sus 
nu formează un singur cuvînt, ci două cuvinte. C gol, S gol, X gol, apoi spaţiul de 
despărţire dintre două cuvinte: un singur gol, apoi celălalt cuvînt: | gol, L gol, A. Deci două 
cuvinte: primul format din patru litere, al doilea din cinci litere. 

— Extraordinar! exclamă Maria. E chiar aşa! Spațiile goale ale lui Tic nu sînt spații 
goale dintre litere, ci litere căzute! Extraordinar! Cum de ţi-a venit în minte? 

Dar răspunse lonel în locul lui Victor: 

— E absolut exact şi e un rezultat matematic, nu o teorie. Cele zece locuri din spaţiu 

nu pot fi matematic explicate şi înțelese decît prin două cuvinte cărora le-au căzut literele. 
Bravo, Victor! 

— Dacă am mai găsi jocuri din acestea, spuse Dan, ca să treacă mai interesant 
timpul... pînă murim de foame! 

— E foarte grav! se cutremură Victor. Din cauza jocului ăstuia s-ar putea să nu mai 
murim de foame... ci de o moarte mai rapidă şi mai violentă... 

Ceva din vocea lui Victor îi făcu pe toţi să tresară şi să se reîntilnească fulgerător cu 
spaime vechi. 

— Poate că ai vrut să faci o glumă... se rugă lonel. 

— Din păcate, nu! răspunse Victor. S-ar putea să greşesc... nu ştiu, dar aş dori tare 
mult să greşesc... Nu în ceea ce priveşte transformarea cuvîntului lui Tic în două cuvinte 
de cîte patru şi cinci litere. Nu! Aici e lege, e matematică precisă, cum a spus şi lonel. S- 
ar putea să greşesc în interpretarea celor două cuvinte... Primul, de patru litere, se 
impune aproape de la prima privire. Mai ales dacă-l legăm de cuvintele uriaşe de 
deasupra: BINE AȚI VENIT, după care urmează un /a mic dedesubt... Deci: BINE AȚI 
VENIT la CASA... Mi se pare cuvîntul cel mai firesc. Apoi urmează spaţiul gol care nu 
înlocuieşte o literă, cum credea Tic, ci separă primul cuvînt de cel de al doilea: |, literă 
căzută, L, literă căzută, A, literă finală. Fără îndoială că e vorba de numele casei, al vilei 
în care ne aflăm, construită după cum se știe în 1900. Era mai mică, pesemne că i se 
punea casă. BINE AŢI VENIT la CASA | gol L gol A. Un cuvînt din cinci litere cu aceste 
jaloane sigure... Dacă n-ar fi fost povestea cutiei albastre, poate că nu aş fi căutat să 
interpretez într-un anumit fel cuvîntul. Vă mai amintiţi, din povestirea lui Tic, de 
testamentul lăsat de fratele lui Liviu lordan prin cei doi şoferi? Unuia i-a şoptit: iulie. 
Celuilalt: cabană. Adică unuia i-a şoptit: Cabana, celuilalt: Julia. Cabana lulia. Cabana 
asta în care stăm noi e Casa lulia. Eu cred că acesta este testamentul lui George lordan: 
Cabana lulia, care e totuna cu Casa lulia. Aici este ascunsă cutia albastră, nu la 
Izvoarele. 

— Doamne! se îngrozi Maria o dată cu ceilalți. Doamne! Poate că nu-şi vor da 
seama. Poate că nu vor afla... 

— Mă gindeam la o întîmplare bună... mărturisi Victor cu glasul încărcat de tristeţe. 
Mă gîndeam că întîmplarea ne va veni în ajutor... Ufff! Bine că mi-a trecut prin minte şi 
ideea întîmplări rele... Situaţia s-a schimbat... Tu ce zici, Ursule? 

Vlăjganul era mai neliniştit decît Victor. Işi strîngea neputincios pumnii şi se plimba 
fără întrerupere prin încăpere, zguduind podeaua: 

— Zic prost! răspunse prompt vlăjganul. Zic foarte prost! Dacă mi s-ar da voie să 
ajung dincolo... aş face, aş zice şi aş crede mult mai bine... Asta e! Acum nu mai putem 
aştepta cu mîinile în sîn. Ăia precis vor tăbări pe noi... Şi eu cred că trebuie să le-o luăm 
înainte. E singura noastră şansă! 

— Mai este o şansă! aproape că ţipă Lucia. Mai este şansa despre care vorbea 
Maria. Poate că n-o să-şi dea seama. Dacă pînă acum n-au descoperit cabana, de ce să 
fim atît de siguri că o vor descoperi de acum înainte? 

— Asta nu e o şansă, Lucia! îi răspunse Victor. Asta e o rugăminte, o dorinţă, o 
rugăciune. Pe asta nu ne putem bizui nici o clipă. lar tu, Ursule... 

— Ştiu, se retrase imediat vlăjganul. Am spus şi eu o rugăciune. Nu voi părăsi 
cabana fără să vă anunţ. 

— Trebuie să luăm cîteva măsuri, printre care şi interdicția de a se părăsi cabana. 
Aici nu încape nici o excepţie. Trebuie să ne aşteptăm la orice atac şi să fim gata să-l 
preîntîmpinăm. De aceea veghea şi pînda trebuie dublate... Un mic avantaj, foarte foarte 
mic, avem. Lor nu le poate trece prin cap că am aflat ascunzişul cutiei albastre. De aceea 
vor crede că ne atacă prin surprindere. li vom lăsa să se apropie, în aşa fel ca să putem 
scoate măcar unul din luptă... Dar mai întîi: atenţie! 

In sfîrşit, Ursu se mai înviorase. Tic era însă pe jăratic: 

— Unde poate să fie aici, în pustiul ăsta, cutia albastră? 


5 


Toată noaptea căutaseră. Prin toate încăperile. Ciocăniseră pereţii, bocăniseră în 
lespezile de piatră, în plafoane, în toate excrescenţele sau în scobiturile care puteau să 
adăpostească un obiect asemănător cutiei albastre. Ca să aibă o idee cît mai precisă şi 
mai vie despre mărimea obiectului, Liviu lordan alese din vraful de lemne un butuc 
paralelipipedic "absolut identic ca dimensiuni”. De multe ori îl cărau cu ei, îl potriveau 

deasupra lespezilor de piatră sau în anumite colțuri ale zidurilor, îşi imaginau perimetre, 
apoi ciocăneau şi iar ciocăneau. Nici în dependinţe nu găsiseră nimic. Erau prea plate, 
prea netede, prea banale, prea lipsite de fantezie. 

— Ar trebui să dărimăm toată cabana să găsim cutia... spuse lon Petric. Poate că 
tocmai în locurile astea comune a fost ascunsă şi zidită... 

— Domnule! El n-a dărîmat-o ca să ascundă cutia. Trebuie să ne transpunem în 
situaţia lui, trebuie să gîndim, domnule, ascunzătoarea. Şi o scoatem într-un minut... 

Se făcuse ziuă de-a binelea. Ei tot căutau. Intraseră în pivniţă, în prima privință. 

— In pivniţă nu are nimeni voie să intre... Işi începu scuzele Paul Bălan. Numai cei 
doi frați Barbu şi muierea. Eu n-am intrat decît de vreo şase, şapte ori, întovărăşind pe 
unul sau pe altul. Dar am observat unde ascund cheia... 

Pivniţa nu era prea adîncă. Toţi trei trebuiau să meargă aplecaţi pentru a nu-i atinge 
plafonul. Dar nu se întindea decît pe jumătate din suprafața cabanei. Avea cîteva rafturi 
pline cu tot felul de alimente, nu numai cu două jumătăţi de porc şi cu mai mulți saci de 
făină de grîu. Se mai vedeau movile întregi de cartofi şi de zarzavaturi, totul orînduit cu 
multă grijă şi chiverniseală. 

— Cînd am intrat eu ultima dată, îşi continuă scuzele cabanierul, nu era mai nimic. 
Nici nu ştiu cînd s-a adus cealaltă jumătate de porc şi sacii... 

Liviu lordan nu-l auzea. Privea pereţii pivniţei şi căuta ascunzişuri posibile. Era 
dezamăgit. 

— Unde e, domnule, cea de-a doua pivniță? întrebă el. 

— Asta n-o ştiu! Să mă trăsnească Dumnezeu. Numai am aflat că este o a doua 
pivniţă, dar nu ştiu unde. Trebuie să căutăm un chepeng. 

Liviu lordan lovi cu piciorul în podea. Era stîncă, nimic altceva, stîncă naturală. 

— Nu chepeng trebuie să căutăm, domnule, spuse el. Ci o uşă. O uşă simplă ca 
toate uşile. Cea de-a doua pivniţă trebuie să fie în continuarea ăsteia. Acum e clar? 

O găsi lon Petric chiar în spatele rafturilor. Era mascată de sacii de faină. O uşă de 
lemn, sigilată, o uşă groasă, solidă, cu belciuge şi lacăt. Lacătul era uriaş, cît o palmă, iar 
belciugele pe măsura lui. 

— N-avem ce face, domnule! spuse lordan cu vădită părere de rău. Trebuie să mai 
sacrific un glonte. Dar mai rămîn... 

Potrivi teava pistolului chiar în deschizătura în care intra zăvorul şi trase. Lacătul se 
deschise ca un cercel. Paul Bălan trecu primul pragul noii încăperi. El ducea lampa. Nici 
unul nu se aştepta să găsească bogăţiile de acolo şi era un mister cum rămăseseră 
neatinse. Numai rafturi, de-a lungul pereţilor, şi în rafturi sticle cu vin şi coniac. Vinuri fără 
etichete, cu dopurile învelite în catran. In fiecare compartiment se afla o tăbliță pe care 
scria soiul vinului şi vechimea. Cel mai "tînăr" avea 25 de ani. Dar în afară de rafturi şi 
sticle nu se mai vedea nimic. Aduseră şi o a doua lampă şi se făcu lumină ca ziua în 
pivnita de atîta vreme necolindată. Sticle, sticle, sticle... Rafturile nu aveau fund de 
scîndură, ci se sprijineau direct pe stîncă. 

— Aici nu poate să fie nici o ascunzătoare... spuse cabanierul. Oare ce e cu misterul 
sticlelor ăstea? Auzi, domnule! Să stea aici sute de sticle, ce sute? Mii de sticle... 

— Termină, domnule, cu prostiile! îl fulgeră Liviu lordan. Lasă dracului sticlele! Acum 
ai găsit altă obsesie? Mai bine mînă-ţi creierii spre alte gînduri! 

Fiecare era înarmat cu cîte un baston pentru a putea răscoli şi ciocăni de la distanţă. 
Dar toate strădaniile lor păreau zadarnice. Dacă n-ar fi fost strălucirea uneia din lămpi, 
nimeni n-ar fi zărit reflexul metalic dintre două rafturi. Bastonul lui Liviu lordan atinse 
suprafața metalică şi apoi ciocăni. Era chiar metal. In sfîrşit, îl văzură şi ceilalți doi cu 
fruntea plină de sudoare. Pipăi îndelung ascunzişul dintre rafturi, îşi lăsă mîinile în jos, 
rămase o clipă încremenit, apoi cu o mişcare de fulger scoase obiectul ascuns acolo. Era 
o cutie de tutun, lunguiaţă şi plată, care scăpase ca prin minune ruginei. Altceva nu mai 
găsiră nici în cea de-a doua pivniţă. 

Se întoarseră în sufragerie cam pleoştiţi. Liviu lordan ducea cutia şi o ţinea cu două 
degete, ca pe-o lighioană spurcată. Ceilalţi doi aveau braţele încărcate cu sticle de vin. 
Din fiecare soi luaseră cîte o mostră. 

Cu un gest plictisit, Liviu lordan răsturnă cutia pe masă. Şi căzură din ea numai 
ilustrate, fotografii şi cărți poştale. 

— Ar fi trebuit s-o arunc pe foc, spuse el. Ar fi trebuit s-o arunc fără s-o deschid... 

— Şi dacă se află vreun semnal acolo? întrebă lon Petric. Dacă e vreun indiciu? 

— Domnule! Eu nu mă las pe seama hazardului! răspunse Liviu lordan. Şi mai ales 
urăsc prostia. Pivniţa s-a închis probabil în primul an de război şi închisă a rămas pînă în 

ziua de azi. Cum s-a putut întîmpla asta? Nu mă interesează! Scurt. Important este 
altceva: nici el n-a intrat în pivniţă, deci nu putea să ascundă acolo cutia albastră. 

Se auzeau zgomotele unor paşi care coborau în grabă scara interioară. 

— Oare ce-o mai fi găsit dobitocul ăla? întrebă Liviu lordan, fără să caute să-şi 
ascundă dezgustul. 

Cabanierul, întors dintr-o scurtă recunoaştere, părea lovit de dambia. 

— Nu mai înțeleg nimic... reuşi el să bilbiie. Ştiţi ce fac ăia? După ce am tras în ei... 
după ce am aruncat cu sticlele de benzină... ştiţi ce fac? îşi fac un om de zăpadă. Un 
uriaş! 

Nici de astă dată Liviu lordan nu-l auzi. Privea la întîmplare ilustratele şi fotografiile. 

— Dacă n-aş avea altceva de făcut, începu el, aş încerca să refac povestea de 
dragoste a unor imbecili. Numai "săruturi şi sărutări cu miile şi jurăminte... "Auzi, 
domnule! "Ca stînca pe care-am urcat să fie dragostea noastră. Semeaţă şi veşnică şi cu 
fruntea în curatul cerurilor..." Şi după o lună: "De ce nu-mi mai scrii, iubito, neţărmuritul 
meu amor?... Oare e adevărat ce se spune despre tine şi Biri? Nu se poate! Mă sinucid... 
Pînă atunci te sărut de mii de ori, ah! ştii tu, iubito”. Domnule! Cumplit de imbecili mai sînt 
oamenii! 

— Oare ce s-o fi ales de capul lor? întrebă Petric, uitîndu-se cu jind la una din 
sticlele pe care le luase din raftul: Tămiioasă Tohani -1940. 

— Cînd s-a ridicat cabana asta în care sîntem noi? întrebă brusc Liviu lordan. 
Cabana Izvoarele... 

— In 1931... răspunse cabanierul. Atunci i-a luat locul celeilalte din vale: 
Izvoraşului... Au terminat omul de zăpadă! 

Un pocnet ca de pistol răsună deodată în sufragerie. Liviu lordan lovise cu degetele 
făcute pumn în masă. Lovi a doua oară. Şi mai năprasnic. Era un miracol cum de nu i se 
zdrobiseră degetele. Ceilalţi îl priveau îngroziți. 

— la vino încoace, domnule! II chemă pe cabanier. Vino şi priveşte fotografia asta, 
în care un imbecil îi jură unei imbecile amor veşnic. Vino, dobitocule! 

Cabanierul se supuse fără să cricnească. Inainta spre Liviu lordan ca un om împins 
de o forță supranaturală. Toată faţa îi era apă şi i se îngălbenise ca lămiia. Se uită la fo- 
tografia pe care i-o întindea Liviu lordan. 

— Ce cabană e asta? şuieră vocea celui care-l chemase. 

— Cabana asta din fotografie? tremură vocea lui Paul Bălan. Păi nu se vede? E 
Izvoraşul. Singurul acoperiş... 

— Izvoraşul?! îl întrerupse Liviu lordan. Atunci de ce scrie, domnule, pe spatele 
fotografiei: "Amintire de la cabana lulia"? De ce scrie, domnule, cabana lulia...? 

— Habar n-am... ridică din umeri parcă mai uşurat Bălan. | s-o fi spus vreodată lulia. 
Noi aşa am apucat-o: Izvoraşul... 

— lar ai scăpat de la moarte, domnule! şuieră Liviu lordan. Auzi, domnule? Cabana 
lulia... 

— De ce, domnule? întrebă uluit Paul Bălan. Nu înţeleg. Pentru că n-am ştiut 
numele vechi al unei cabane? 

Liviu lordan se ridică în picioare. Avea numai oțel în ochi. Dar şi gesturile iradiau 
ceva metalic: 

— Domnule! Ce cuvînt ţi-a şoptit George lordan înainte de a muri? Acolo, sub 
bombe... 

— Cabană... se retrase cîțiva paşi înapoi Paul Bălan. 

— Şi dumitale? se întoarse brusc înspre lon Petric. 

— Iulie... Atît mi-a şoptit. Nici o silabă în plus... 

— Şi dacă se împreunează cuvintele astea două... rosti ca transfigurat Liviu lordan. 
Ce se întîmplă? Din cuvîntul cabana şi din cuvîntul Iulia ce iese, domnule, dacă le unim? 
Trebuie să vă învăţ ca la şcoală? 

— Cabana lulia! şoptiră amîndoi în acelaşi timp. 

— Acum înțelegeți? explodă Liviu lordan. Cabana lulia. Ăsta a fost testamentul lui. 
Un testament sigur, limpede, două cuvinte care, împreunate, dau marea cheie! Cabana 
lulia! Acolo e cutia albastră! 

— Dar e imposibil! se trezi Paul Bălan. Cunosc cabana aia cum îmi cunosc palma. 
Aproape întotdeauna e goală. Doar cîteva paturi de fier. Trei camere şi un spălător. 
Spălătorul s-a făcut acum vreo zece, doisprezece ani. În el nu se putea ascunde. Un 
antreu, două dormitoare şi între ele o sufragerie. Şi mai era afară o bucătărie de birne, 
care s-a dărîmat de mult... Unde se putea ascunde cutia albastră acolo...? 

— Chiar dacă ai spune că e o singură cameră acolo şi tot nu m-ar interesa ce crezi 
dumneata, se înfierbîntă Liviu lordan. Eu cred ce spune el. Şi el spune foarte clar că 
acolo, la cabana lulia s-a ascuns cutia albastră! Altceva nu mă mai interesează. Acolo 
vom căuta şi o vom găsi! 

— Aşteptăm pînă ăia... făcu semn de prăbuşire lon Petric. Că eu nu mai am curajul 
să propun nimic ca să nu credeți... 

— Ţi-a venit şi dumitale timpul! îi azvîrli parcă un os Liviu lordan. Nu aşteptăm nimic! 
Trebuie să ajungem la cabană. Adică trebuie să luăm cabana. Nu vreau ca hazardul să- 
mi încurce socotelile. Cu cît sîntem mai repede acolo, cu atît mai bine... Mai ales acum, 
cînd ei nici nu se gîndesc că-i vom ataca... 

— De aceea au făcut omul de zăpadă, spuse cabanierul. Se cred feriţi de orice 
primejdie şi se apucă de joacă. 

— Omul de zăpadă... reflectă Liviu lordan de la geam. L-au făcut din joacă! Nu mai e 
vremea calului troian... 

Omul de zăpadă nu fusese ridicat din joacă, ci avea un rol foarte important în planul 
de apărare a Casei lulia, în care trăiau cireşarii. Mai ales că vijelia se domolise, ninsoarea 
aproape încetase, iar gerul muşca mai blînd. Era un om gigantic, de peste doi metri şi 
gros ca un halterofil de categorie grea, de două ori cît Ursu. Avea o mînă îndoită în care 
ținea ceva ce semăna cu un baston, iar pe cap o cipilică făcută din cîteva batiste colorate, 
umplute probabil tot cu zăpadă. Se înălța ca o statuie la cîţiva metri de geamul prin care 
fuseseră aruncate sticlele cu benzină. Era un paznic de nădejde al cireşarilor. 

Refîntorşi în locuinţa încălzită, după isprava lor care unea utilul cu esteticul, încercară 
să se mai gîndească şi la altceva, dar în ciuda ofensivei abile a lui Dan şi a Luciei, care 
complotaseră împreună un plan al digresiunilor, nu izbutiră altceva decit să revină la 
amara şi prea adevărata obsesie. Se făceau comentarii foarte iscusite, dar încheiate 
mereu cu ofuri şi rugăciuni, despre posibilităţile de a scăpa din groaznica închisoare. 
Erau comentarii în mers, pentru că de fapt se amenajau locuri de atac şi apărare, se 
întăreau baricadele, mai ales în dormitorul încălzit, care nu mai lăsa nici o fisură la 
geamuri, nici măcar pentru razele unui soare cald atit de dorit. Citadela de dormit 
devenise, după expresia lui Dan, inexpugnabilă. Şi lemnele fuseseră mutate tot în 
dormitor. Cireşarii se temeau cel mai tare de un nou atac cu benzină, de aceea puseseră 
la adăpost, în dormitor sau în spălător, tot ceea ce era obiect de lemn. Din fericire, toate 
camerele aveau podele de piatră. Primejdia unui incendiu nu era atît de amenințătoare. 

Fiecare loc de atac sau de apărare era aprovizionat din belşug cu proiectile 
ocazionale, adică mai ales lemne. Undeva exista şi o armă teribilă, cu tragere lungă, o 
praştie ca o catapultă, făcută din benzile de cauciuc ale unui rucsac, care fusese abia cu 
cîteva zile în urmă mînaria cireşarilor, unic în toată zona concursurilor de schi. Era arma 
secretă care trebuia să lovească precis şi necruţător. Şi se mai amenajaseră şi alte 
redute, în locuri tainice, în afara cabanei, care trebuiau ocupate la anumite semnale de 
alarmă. 

Abia după ce totul fu gata, cireşarii acceptară un moment de odihnă, ba chiar şi 
cîteva îmbucături. 

— Oare de ce nu ne atacă? întrebă cu naivitate Maria. Numai pentru că nu ştiu că 
aici se află ascunsă cutia albastră! 

— Ar mai fi şi altceva... îi răspunse Victor. Dar cred că în primul rînd din cauza asta: 
n-au descoperit încă ascunzişul cutiei. II caută acolo. Nu ştiu că lulia e numele cabanei 
noastre. 

— Eu am tras peste tot cu ochiul, spuse Tic. Şi nu văd unde ar putea fi cutia 
albastră. Poate numai sub una din lespezile astea care pardosesc camerele... 

— Eu chiar am căutat în toată legea, mărturisi Dan. M-am dus şontic, şontic în 
fiecare încăpere. Am bătut cu beţele în aproape toate lespezile. Nimic. De fapt, nu ştiu ce 
am vrut să aud. Dacă s-a scos o lespede, s-a ascuns în adîncitură cutia şi apoi s-a pus 
lespedea la loc, cum poate să sune decit ca ălelalte sub care nu e nici o cutie?... In pereți 
nu văd unde... Inseamnă că numai sub vreo lespede... Ştiţi cîte sînt? Le-am numărat cît 
aţi făcut voi paznicul de zăpadă... la ghiciţi! Vă spun eu: două sute şaptezeci şi două. Ca 
să vedeţi că nici eu nu mi-am pierdut timpul degeaba. Şi din astea două sute şaptezeci şi 
două, o sută nouăzeci şi cinci sînt îndeajuns de mari ca să poată fi ascunsă sub ele cutia 
albastră. Şi din astea aproape două sute, vreo optzeci au dimensiuni regulate, ca nişte 


138 


cuburi sau paralelipipede. Şi din astea optzeci simetrice, vreo cincizeci sînt de cremene... 

— Eşti mare! îl felicită lonel. Şi din astea cincizeci, cam unde crezi tu că ar fi 
ascunsă cutia albastră? 

— Sînt vreo optsprezece mai curioase şi mai ispititoare, răspunse foarte serios Dan. 
La astea n-am mai putut să fac nici o reducere. Optsprezece în cap, cu poziţii foarte bune 
şi chiar discrete. Pe urmă... 

— Poftim?! se sperie Tic care vedea cum descresc şansele ca să devină el marele 
descoperitor al neasemuitei cutii. Nu cumva ai cercetat şi pereții? 

— Numai doi prezintă interes şi emit nişte sunete ciudate... Işi continuă Dan 
năucitoarea ofensivă. lar în ceea ce priveşte plafonul... Lasă, Ticuşor! Tu ai adus cîrnaţi 
şi şuncă şi caşcaval, îţi ajunge... Aşa... Plafonul nu e interesant decît în camera cu 
benzină şi în antreu, deasupra urării de BINE AŢI VENIT. Deasupra urării am bătut eu cu 
un băț de schi, aşa că mai rămîne porțiunea de lingă gaura burlanului din camera cu 
benzină. Deci: optsprezece lespezi, doi pereţi şi un plafon. Dacă găsiţi în altă parte cutia 
albastră puteţi să scoateţi tot ce e într-însa şi să mă băgaţi pe mine în loc. 

— Ai vrea tu! îl atinse Tic. Acolo capeți luciu... 

— Sau mucegai, îl completă Dan. Dacă or fi şi nu ştiu ce documente pe-acolo? Tu 
ce crezi, Victor? 

— Cred c-ai făcut o eliminare foarte bună, dar încă nu prea severă. Ar trebui să 
elimini rînd pe rînd toate elementele care ti-au mai rămas. Să rămînă pustiu! 

— Adică tu crezi că nu se află aici la noi cutia albastră! se miră Dan. Doar tu singur 
ai demonstrat... 

— Ştii ce trebuie să facem noi? spuse Victor. Să le întindem tot felul de capcane ca 
să-şi irosească gloanţele. Cred că de aceea întirzie să atace... Au o singură armă şi o 
singură încărcătură. Dacă am putea să-i facem să tragă cît mai multe gloanțe, dar numai 
în vînt!... lar despre cutia albastră... 

— Vin! se auzi vocea lui Ursu care era de veghe. Toţi trei... Au bastoane... Fiecare 
are un baston... Ce facem? 

Victor ezită o singură clipă: 

— Planul unu! Tic şi Ursu. Gata! 

Tic părăsi imediat dormitorul. Se auzeau şi paşii lui Ursu, apoi o uşă, uşa de-afară, 
deschizîndu-se. După două secunde sosi şi Victor la uşă. Trase ambele zăvoare şi puse 
drugul de siguranţă. Planul numărul unu prevedea ca numai Victor, Ursu şi Tic să 
participe la apărarea directă şi imediată. Victor în antreu ca supraveghetor şi conducător 
al întregii operaţii, Tic şi Ursu în anumite locuri, fiecare cu o misiune secretă. Ceilalţi erau 
obligaţi, pînă la semnalul special al lui Victor, să rămînă în dormitor. Acolo erau feriți de 
orice primejdii şi de orice surprize. 

Victor privea din antreu printr-o crăpătură, invizibilă de afară, înaintarea celor trei 
coloşi. 

Se opriseră cam la jumătatea distanţei dintre cele două cabane. Priveau în toate 
părţile, chiar şi în spate, dar parcă nu mai îndrăzneau să înainteze. 

— De acolo, spuse Victor, cu voce înceată, neauzită, glontele ucide. Uh! Dacă nu s- 
ar mişca înainte de semnal... 

Incepea să regrete că optase pentru planul unu, cel mai riscant, dar şi cel mai 
eficace, cel care transforma într-o clipă apărarea în atac. 

II văzu pe Liviu lordan scoțînd pistolul din buzunar şi încărcîndu-l. Gest ostentativ. 
Se bănuieşte pîndit, poate de aceea s-a şi oprit şi vrea să impresioneze. Dar asta mai 
înseamnă ceva: în mod sigur n-au decit o singură armă. De aceea şi-o etalează atît de 
evident... Cei trei începură iarăşi să înainteze. "Uh! tremură Victor. Să nu se grăbească 
Tic şi Ursu. Uhhhh!" 

După ce se opriseră pentru cîteva minute la jumătatea pirtiei care lega cele două 
cabane, Liviu lordan îi îndemnă pe ceilalți doi să treacă înaintea lui şi să-şi reia 
înaintarea. 

— Lăsaţi-mi spaţiu să trag! spuse el. Şi fiți atenţi ca o sută de draci. Orice glonte e 
mai scump decit averea unui oraş. Şi acum, hai! 

Porniră, dar după zece metri se opriră din nou, la semnalul lui Petric. Erau în 
apropierea unui bolovan. 

— Să nu ne fi întins vreo capcană, vreo groapă... avertiză Petric. Ăştia n-au cu ce 
altceva să se apere... 

Vorbeau în şoaptă şi se uitau fiecare în altă direcţie. Petric la stînga, Bălan la 
dreapta, Liviu lordan înainte. Pentru a observa la timp orice mişcare suspectă. 


139 


— Imposibil să nu fi ieşit unul sau doi afară, pentru a avea mai multă libertate de 
mişcare... Altfel nu pot para atacul. Oare să-şi închipuie că avem mai multe arme? 

Nu se vedea de nicăieri nici o mişcare. Vijelia se transformase într-un vînt obişnuit. 
Parcă totul înghețase şi încremenise. De la vreo douăzeci şi cinci de metri, omul de ză- 
padă uriaş îi privea cu ochi de cărbune şi parcă-i invita să se apropie. 

— Fiţi atenţi la omul de zăpadă! le şopti Liviu lordan. Să nu fie cineva în spatele lui... 
Deşi ar însemna o sinucidere... Nu! Mai bine uitați-vă numai în dreapta şi-n stînga... 
Lăsaţi-mi mie omul de zăpadă! Hai! încă zece metri. Ni se măreşte raza vizuală. Şi ochii 
în patru”... 

Mai înaintară zece metri. Parcă ar fi călcat pe jar, deşi mersul încet şi opririle le 
îngheţaseră picioarele. Aveau bastoane groase în mînă, bastoane cu care se putea 
omori un lup, iar în buzunare tot felul de greutăţi de fier şi plumb care se puteau oricînd 
transforma în proiectile. Petric şi Bălan înaintau pe aceeaşi linie, cam la un pas distanţă, 
lateral unul de altul. lordan era ferit de trupurile lor, oferindu-i-se în acelaşi timp şi o 
deschidere destul de largă pentru a putea trage nestînjenit cu pistolul. 

Mai făcură o haltă la zece metri de omul de zăpadă. Rămaseră nemişcaţi, fiecare 
cercetindu-şi zona, fiecare cu mîna încordată pe baston. Şi Liviu lordan avea un baston. 
In mîna stingă. 

Nu se auzea de nicăieri nici un sunet, nici măcar şuieratul vîntului nu se mai auzea. 
Şi nici o mişcare nu se vedea, nici măcar o pasăre nu zbura în văzduh. 

Liviu lordan privea ţintă omul de zăpadă, îi privea mîna îndoită şi băţul care-i atîrna 
parcă în mînă. Chiar lîngă băț, ca o aţă, se zărea un luciu metalic. Liviu lordan îşi 
îndreptă încet, insesizabil, teava pistolului spre burta omului de zăpadă. Degetul arătător 
atinse ca un abur trăgaciul. Privea lucirea metalică de lîngă bățul omului de zăpadă, 
vedea cum se deplasează încet, încet spre dreapta, transformîndu-se în lama unui cutit. 
Nu, nu era o iluzie. Luase şi un punct de reper: distanţa dintre muchia lucitoare şi băț. La 
început fusese de un centimetru. Se mărise la aproape cinci centimetri. Nu era o iluzie. 
Le făcu celorlalți semn cu vîrful bastonului şi teava pistolului: să înainteze. Incet, încet: 
doi, trei paşi. Din nou se opriră. Erau la vreo şapte metri de omul de zăpadă. Ceilalţi nu-l 
vedeau. Işi cercetau zonele lor. Dar Liviu lordan nu-l slăbea din ochi, şi țeava pistolului 
fixa tot burta lui. Lama cuțitului nu se mai depărtase. In schimb se ridicase, cu aproape 
zece centimetri, îi urmărise mişcarea, se ridicase parcă pentru a lua poziţie de atac. 

Şi deodată lama cuţitului se mişcă violent. In aceeaşi clipă lordan trase două focuri 
în burta omului de zăpadă. In aceeaşi clipă, Petric azvîrli bastonul tot în omul de zăpadă 
care ridicase brusc băţul. Tot în aceeaşi clipă un butuc uriaş se abătu asupra celor trei 
agresori şi tot în aceeaşi clipă un proiectil mic, dar cumplit de dureros izbi pe unul din 
agresori în coşul pieptului. Numai Liviu lordan scăpase cu o simplă zgiîrietură. Butucul îi 
atinsese fruntea. Dar acelaşi butuc îl lovise pe cabanier în unghiul dintre umăr şi git, 
prăbuşindu-l în zăpadă. Şi în aceeaşi clipă încetă totul. Doar omul de zăpadă începu să 
se prăbuşească lent, lent ca o paraşută. 

Liviu lordan, cu pistolul încă fumegînd, se retrase cîţiva paşi tîrînd cu mîna stîngă 
corpul lui Petric. Cabanierul se rostogolea, singur, scrîşnind din dinţi şi gemînd în şoaptă, 
parcă ferindu-se să nu fie descoperit acolo, pe pirtie. Petric îşi reveni. Fusese o lovitură 
năprasnică în plexul solar. Probabil cu o piatră sau cu o bucată de fier. Cabanierul se 
umpluse de sînge. Dar şi pe faţa lui Liviu lordan se prelingea o şuviţă roşie. 

— Inapoi! porunci Liviu lordan. Atit, deocamdată. Voi luaţi-o înainte. Cît mai repede. 
Eu vă acopăr retragerea. 

Ceilalţi găsiră puteri să se tîrască mai iute spre adăpostul sigur şi cald. Liviu lordan 
se retrăgea cu spatele, fără să-şi lase arma din mînă, privind mereu spre ceea ce mai 
rămăsese din omul de zăpadă: o movilă informă de sub care nu mişca nimic. Doar după 
ce ajunse la jumătatea drumului dintre cele două cabane îşi iuți pasul. 

li prinse pe cei doi tocmai cînd se chinuiau să intre pe uşă. li ajută să se ridice, să 
păşească în antreu, apoi zăvori singur uşa cabanei. Nu scoase nici o vorbă tot timpul cît 
îl pansa pe cabanier. Găsise tot ceea ce îi trebuia în lădița cu medicamente şi trebăluise 
cu îndemînare de medic. După ce termină cu Bălan şi cercetă locul loviturii pe care o 
primise Petric chiar în plex, respingînd cu un gest de nepăsare şi dezinteres pata vineție, 
îşi aplică un plasture pe zgirietură de pe frunte. Pumnii începuseră să-i scapere, iar 
maxilarele păreau că mestecă plumb. 

— Cam ăsta-i rezultatul atacului... începu el. O rană mai gravă, dar nu foarte, şi alte 
două extrem de superficiale... Ăsta e rezultatul bun al atacului. Pentru că mai este un 
rezultat rău, aproape o catastrofă. 

— N-ai împuşcat decit unul? întrebă lon Petric. 

— Nu, domnule! se crispa Liviu lordan. Am pierdut două gloanţe! Asta e catastrofa. 
Două gloanţe! 

— Cum, domnule? se înspăimîntă cabanierul. Nu i-ai nimerit? N-ai nimerit nici unul? 
Ai tras de două ori.... K 

Liviu lordan nu răspunse imediat. Incepu să se plimbe de-a lungul şi de-a latul 
sufrageriei. Cîteva minute numai. Cînd se aşeză la masă, fata lui, întreaga lui atitudine 
exprimau un calm şi o nepăsare care îngrozeau. 

— Domnule, eu sînt de vină! Eu răspund... Am pierdut două gloanțe... şi cu celelalte 
două: patru. Mi-au mai rămas deci cinci gloanţe... Nu mai pot să mai pierd nici a mia 
parte dintr-un glonte. Omul de zăpadă a fost o batjocură, domnule. O fantomă pe care o 
mişca de după fereastră cineva. Au lucrat foarte ingenios. Mi-au dat răgazul să iau şi 
puncte de reper ca să nu-mi închipui cumva că totul e o iluzie optică. Dar nu puncte de 
reper groteşti... asta a fost toată ingeniozitatea, ci abia sesizabile, ca să mă prind ca un 
imbecil. Şi am tras de două ori ca să fiu sigur... Domnule, numai unul dacă e împuşcat 
sau rănit, ei au pierdut partida! Sau dacă i se întîmplă ceva unuia singur, vor pierde 
partida. Vor veni singuri şi vor face mătănii în faţa noastră. Şi fetele, toți! Jur, domnule! 

Vorbea cu un calm otrăvitor. Ceilalţi erau iar fascinaţi. Uitaseră rănile şi ruşinea 
înfrîngerii. 

— Vom mai da un atac după-masă, probabil, vom vedea noi. Şi măcar unuia dintre 
ei i se va întîmpla ceva. Eu singur voi ataca! 

În tabăra cireşarilor era bucurie. În sfîrşit. Şi oare cine putea să fie cel mai bucuros, 
cel mai invidiat, mai ales de către Dan, cel mai aplaudat? Cine altul decît puştiul cel drag, 
cu păr de aur, şi cu nasul chiar mai sus puţintel decit în momentele lui de toate zilele, 
pentru că, de... li mai plăcea şi lui să-şi dea din cînd în cînd aere. Cîrnul ridica mereu 
două degete, parcă ar fi cerut cuvîntul. Le ridica, apoi se uita în ochii fiecăruia: 

— Două! Două gloanţe! Le-au tras cu o precizie cumplită exact în burta omului de 
zăpadă! Păcat că n-am putut să văd cum se mişcă pumnalul... dar simțeam că merge 
bine totul, după ochii lui... Cum l-am mai dus!... Şi pe ăllalt l-am făcut cnocaut. Aţi văzut? 
Dar şi Ursu l-a ochit, fiuuuuu! cum mai zbura butucul! 

— Taci, nesuferitule! îl lua Maria la rost din cînd în cînd. Prea te lauzi, de parcă 
numai gura ar fi de tine. Nu-i a bună lauda asta prea multă... 

— Las-că ştiu eu cam ce e în sufletul tău... li răspundea frăţiorul. Nu mai poţi de 
bucurie... 

— Uffffi Doamne! se înduioşa negricioasa pînă la lacrimi. Eşti un nesuferit. Nici nu 
vreau să te mai văd... 

Ursu, în schimb, era posomorit. Nu-i izbutise lovitura. Şi numai din cauză că voise 
să-i izbească pe amîndoi. Dacă şi-ar fi ales o singură ţintă, unul din ei era scos din luptă 
pentru mult timp. Dar voise să doboare doi odată... Asta era... 

Nici Victor nu era tare bucuros. li era teamă să nu se repete atacul. Dacă nici unul 
din ei nu fusese rănit grav, atunci se vor pomeni cu un atac furibund. Vor sări asupra ca- 
banei cu tot ce aveau la ei, cu toate armele posibile. De aceea, cînd toți păreau a fi în 
culmea bucuriei, decretă stare de alarmă generală. Atît de autoritară era vocea lui, încît 
amuțiră toți într-o clipă. 

— Pază la ferestre! spuse el. Şi să discutăm măsurile pentru la noapte! Precis vom fi 
atacați! 

— Nu avem nevoie să-i mai aşteptăm înăuntru! trecu Ursu la atac. Eu cred că am 
putea să-i respingem chiar lîngă cabana lor. Ne căutăm posturi de pîndă, bune şi sigure. 
Nu mai e frig... 

— E o prostie! sări Lucia. Şi dacă nu-l loveşti? Dacă tragi pe alături sau îl răneşti 
uşor? Nu te ucide imediat? r 

— Nu-mi mai scapă a doua oară! scrîşni vlăjganul. In moalele capului îi ating. 

Şi Victor era de părerea Luciei: 

— Nu cedez, Ursule! Atîta vreme cît mai au gloanțe în pistol, nu accept să fie atacați 
decît de la distanță sau să se riposteze din locuri sigure la agresiunile lor. Cum am făcut 
la primul atac. Ne-a reuşit totul!... Gîndeşte-te ce înseamnă să ai o armă de foc. II loveşti, 
îl dobori, dar nu trebuie să-i mai rămînă decit un dram de putere şi luciditate şi te ucide... 
Intii să facem totul, să folosim toate vicleniile ca să le lichidăm gloanţele! Asta el... 

— Vine! se auzi vocea lui Dan, care era de gardă la postul de observaţie. Unul 
singur. Cel cu pistolul! 

Parcă trecu un curent electric prin toți. Numai Ursu se uita la Victor cerşind voie. 
Conducătorul cireşarilor se prefăcu că nu-l vede. Victor dădu un semnal de aşteptare. 
Agresorul era singur. Nu putea să încerce, singur, asaltul cabanei. 

Dar dacă era o cursă? Dacă ăilalți veneau prin ocoluri pentru a cădea în spatele 
cabanei? Victor îl chemă pe Ursu ca să se sfătuiască, în antreu. Imediat sosi şi Tic. 

— Oare nu vor să ne înconjoare? întrebă Victor. 

— E acelaşi lucru, îi răspunse Ursu în şoaptă. Ca să ne atace cu oarecare şansă, tot 
prin faţa noastră trebuie să treacă. Eu totuşi aş crăpa uşa... poate se aventurează şi-i 
putem sări în spate... Ce zici? 

Şi pentru că Victor nu răspunse nimic, Ursu crăpă uşa. 

Agresorul se apropiase la vreo zece metri de cabană. Avea pistolul în mînă, cu 
degetul pe trăgaci. Era un pistol mare, cu ţeava lungă, un Parabellum, o armă rea. 
Rămase nemişcat şi cu privirile fixate spre o fereastră. Spre fereastra de unde se 
manipulase omul de zăpadă. 

Tic vru să spună ceva, dar Victor îl opri. Şi şoaptele puteau să trădeze. 

Liviu lordan mai înaintă doi paşi. Deveni şi mai prudent, şi mai încordat, gata să sară 
ca un leopard. Şi tot spre fereastra care-l batjocorise privea. Mîna parcă-i tremura pe 
pistol. 

"Oare nu-şi dă seama că este văzut şi urmărit? se gîndi Victor. Cum de poate fi atît 
de sigur? Şi mai ales ce anume urmăreşte? Parcă ar vrea să se răzbune orbeşte. Oare 
nu a înnebunit? Singur... Pentru ce?" 

Liviu lordan mai înaintă un singur pas. Pistolul parcă i se ridicase o dată cu mîna. 

"Doamne! se îngrozi Victor. Să nu fie cineva la fereastra aceea! Şi nici nu mai am 
cum să dau semnalul..." 

Liviu lordan tinti spre fereastră şi trase. Bubuitura răscoli toate ecourile. Imediat 
după ce trase se lăsă fulgerător, parcă pentru a se feri de o lovitură. Dar se ridică la fel de 
fulgerător, ţintind cu pistolul spre aceeaşi fereastră. Insă nu mai trase. Se întoarse şi îşi 
băgă pistolul în buzunar. Dar arma îi alunecă pe alături. Nu-şi dădu seama. Continuă să 
se retragă şi abia cînd ajunse la vreo zece metri de locul unde-i căzuse arma, se întoarse 
iarăşi şi din nou privi spre fereastră. Tresări ca şi cum ar fi văzut ceva şi îşi duse din nou 
mîna spre pistol. Tresări şi mai violent, pentru că nu-şi mai găsi pistolul în buzunar. Se 
uită înapoi cu ochii holbaţi de spaimă. Şi zări pistolul, în zăpadă, la vreo zece metri 
înaintea lui. 

Avu numai o secundă de ezitare. Se lansă în goană spre pistol, în aceeaşi clipă în 
care se lansase şi Tic. Dar puştiul avea mai puţin de fugit şi era şi mai iute. Ajunse 
înaintea lui Liviu lordan la pistol. 

Victor şi Ursu îl văzură cum ridică pistolul de jos. Liviu lordan se oprise la vreo cinci 
metri de armă. Privirile lui şi ale lui Tic se întilniră. Amîndouă luceau de bucuria triumfului. 

Dar deodată puştiul îngheță. Auzi vocea lui Liviu lordan şuierătoare, şopiită: 

— Poţi să-l şi iei de jos. E o bucată de lemn. Pistolul e în mîna mea. Şi dacă nu vii 
spre mine, imediat îţi găuresc scăfiîrlia. De la cinci metri nu pot să greşesc. Hai! Unu... 

Tic se apropie cu pistolul de lemn în mînă spre Liviu lordan. Se lăsă luat de umăr. 
Ţeava pistolului lui lordan cădea perpendicular pe creştetul puştiului. Ca să fie văzută de 
toți. 

Şi o văzură toţi. Mai întîi Victor şi Ursu. Vlăjganul sări ca un arc, dar Victor îl apucă 
şi-l strînse de picior cu toată puterea pe care-o avea. 

— Stai, Ursule! îi şopti el. Îl ucizi. Ăla nu glumeşte. 

Ursu închise ochii şi înţelese. Se lăsă în genunchi alături de Victor. Era moale, fără 
un pic de vlagă. Dar tremura şi simțea că se sufocă şi-de pe buze i se prelingeau şuvițe 
de sînge. 

Era şi Maria în spatele lor. Nu scoase nici un cuvînt. Dar din ochi îi curgeau întruna 
lacrimi. Era şi Lucia. Şi ea plîngea. Victor oftă greu, apoi spuse: 

— Poate că ne cer numai cutia albastră în schimbul lui. Va trebui să le-o dăm... 


CAPITOLUL XII 

Tiberiu îşi dăduse întîlnire cu Atena la Răsdeal. Voiau să se plimbe singuri şi 
necunoscuţi pe străzile orăşelului, să ia masa de prînz la cabana de pe ghebul Cioaca, 
apoi să coboare în parc pentru jumătate de oră, să intre la cinema şi să se întoarcă acasă 
cu trenul de şapte seara, care-i lăsa la o distanţă de şase minute pe unul de celălalt. Pînă 
la cabană, planul lor merse ca pe roate. Dar la cabană li se înfundă. Erau foarte mulți 
sportivi care-i cunoşteau şi mai ales erau mulţi prichindei din toate oraşele văii, care, din 
nefericire, asistaseră la concursul interşcolar de schi. Tiberiu devenise de multă vreme, 
de vreo două zile, idolul lor absolut, iar Atena, visul şi bucuria lor caldă din clipele de vis. 
Se pomeniră înconjurați de prichindei şi se văzură nevoiţi să susţină o discuţie 
interminabilă... ah! cum mai fugea filmul!... despre toate amănuntele unei vacante ideale. 
Pentru că li se cerea părerea despre mărcile de schiuri, despre calitatea betelor cu 
zgardă roşie, despre bocancii cu şanţuri neterminate, despre culoarea cea mai favorabilă 
slalomului... la ciorapii exteriori, despre ultimele performanţe ale schiorilor francezi şi 
despre şansele lor la Olimpiada albă. Şi bineînţeles şi despre pregătirea amîndurora în 
vederea viitoarei Olimpiade albe din Japonia. Şi dacă un idol nu ştie să stea pe soclu, mai 
ales în asemenea situații... Dar şi Atena şi Tiberiu, la început cam speriaţi şi cam ostili, 
deveniră cu timpul fermecători, mai ales că în clocotul şi pasiunea discuţiei se întrebau 
din priviri sau din vorbe, îşi atingeau întîmplător mîinile, ba uneori şi le ţineau una într-alta 
secunde întregi. Şi-şi spuneau, printre sau deasupra vorbelor cu care răspundeau 
prichindeilor, atitea şi atîtea înţelesuri înfiorate! 

Şi aşa cum se întîmplă întotdeauna într-o discuţie, se lăsă deodată şi momentul de 
tăcere, acel moment inexplicabil despre care un mare scriitor francez, bineînţeles prin 
unul din eroii săi, spunea că apare întotdeauna la ora x şi douăzeci de minute, sau la ora 
x fără douăzeci de minute. 

— E abia şase fără douăzeci! se miră unul dintre prichindei după ce se uită la ceas. 
Miine, pot să jur, vin şi la noi cireşarii... Cu trenul de şapte seara... 

Tiberiu şi Atena tresăriră. Da! Cireşarii le promiseseră că îi vor vizita! Oare nu-i 
căutau chiar în clipele acelea în orăşelele lor? Amîndoi se albiră la față. 

— Au fost cireşarii pe la voi? izbuti să îngîne Tiberiu. Cînd au plecat? 

— Dar de ce ne întrebi cînd au plecat? se interesă unul oacheş, cu ochii numai 
neastimpăr. 

— Pentru că dacă ar fi cireşarii în orăşelul vostru, răspunse Atena în locul lui Tiberiu, 
n-aţi mai fi voi în momentul ăsta aici, la cabană. 

După atitea declaraţii de dragoste, prichindeii nu mai puteau să dea înapoi. Nu 
spuseră nimic, doar îşi căutară nişte zîmbete care, din păcate, nu li se potriveau deloc: 
erau false. Ei, dar momentul trecu. Unul mai politicos îşi aduse aminte că uitaseră să 
răspundă la o întrebare frumoasă şi isteaţă. 

— Incă n-au sosit. Dar îi aşteptăm din zi în zi. Am luat toate măsurile. De la doi 
kilometri vom fi informaţi prin băiatul unui cantonier, care e şi el în legătură cu băiatul unui 
şef de gară, care şi ăsta are legătură cu băiatul unui alt cantonier de la Mitiş. In clipa cînd 
s-au urcat în tren răsună la comandantul nostru semnalul de alarmă... 

— Şi de unde ştiţi voi că au poposit cireşarii la Mitiş? întrebă Tiberiu cu un ton în 
care se putea ghici suspiciune. 

Prichindeii se priviră la început speriaţi şi întrebători, apoi fiecare plecă ochii în 
pămînt, pentru că fiecare voia să răspundă... adică să trădeze un secret grozav. Şi 
juraseră... 

— Ne-a spus Petrişor Bogdan... se auzi vocea primului trădător simpatic. El e din 
Mitiş şi ştie precis... 

— Aiurea! interveni hazardul prin persoana unui pici, cu un an mai mic decit ceilalți, 
adică neluat în seamă şi deci neîncrezător. Aiurea! Ăla se laudă mereu. Las-că ştiu eu... 
Piciului însă nu i se mai putea trăda nici un secret. De aceea se lăsă o clipă de 
tăcere în care ceilalţi prichindei se înţeleseră prin unde nevăzute să nu scape o iotă mai 

mult. Doar unul din ei privi spre Tiberiu şi îşi luă inima în dinți: 

— Pe cuvîntul nostru că nu minţim... Ne-a spus Petrişor. Şi nu numai că ne-a spus, 
că l-am suspectat şi noi. Pe cuvîntul nostru că ne-a dovedit. Cireşarii au stat chiar la el! 

— Cînd? întrebă emoţionată Atena. 

— Alaltăseară şi ieri dimineaţă... răspunse un altul. Şi mai mult nu vă putem spune. 

— Sigur, sigur? se interesă iarăşi Tiberiu. 

— N-am spus pe cuvîntul meu, reveni cel care-şi luase inima în dinţi. Am spus pe 
cuvîntul nostru... Zău! Pe cuvîntul nostru că ne-a dovedit la toți şase! 

Cinci prichindei ridicară imediat mîinile în sus, ca nişte conjuraţi, pentru a susţine 
spusele şefului lor. 

Atena şi Tiberiu mai avură o brumă de prezenţă de spirit sau de bun-simţ pentru a 
păstra aparențele. Se prefăcură speriaţi, îşi amintiră că au uitat să cumpere ceva, aoleu! 
şi dacă va fi coadă vor pierde trenul... deşi parcă stăteau pe arcuri şi ar fi fost în stare să 
sară pe geam şi să se dea de-a rostogolul pînă la gară, în vale. 

Norocul îi ajută. Un personal întîrziat tocmai pleca din gară în momentul cînd 
ajunseră pe peron. Săriră în el, adică Tiberiu o ajută pe Atena să sară pe scară şi ea 
acceptă, fără să-şi dea seama, şi uitînd că e campioană la sărituri. In sfîrşit... Se 
ghemuiră pe un culoar cam gol, dar aveau noroc şi aici. Din cînd în cînd mai trecea cîte 
cineva spre vagonul restaurant, sau dinspre vagonul restaurant, obligindu-i să facă loc, 
adică să se subțieze şi să se strîngă, nevinovaţi şi îmbujoraţi, unul în altul. Nici unul nu 
mai regreta parcul, cinematograful, filmul grozav, dar aveau numai vorbe de laudă şi 
admiraţie pentru prichindeii care-i ţinuseră sus pe Cioaca şi care, fără să ştie, le 
organizaseră toate spaimele şi bucuriile prin care treceau. 

Coborîră mai întîi în orăşelul lui Tiberiu şi alergară amîndoi, într-un suflet, pe strada 
mare, spre locuinţa lui. Nu le mai păsa dacă-i vede cineva. Din păcate, cireşarii nu sosi- 
seră. Intorcîndu-se spre gară, se interesară despre cireşari la unul din puștii care se 
fandoseau pe stradă. Dar puştiul nu numai că le răspunse printr-o afirmaţie, dar se şi 
lăudă că Tic îi lăsase o amintire. Într-adevăr, pe o foaie de hirtie se vedeau citeva 
cuvinte: "Amintire de la Tic". 

— E scrisul lui! atita mai avu vreme Atena să spună, pentru că Tiberiu o şi smuci cu 
brutalitate. 

Se auzea sirena unei locomotive. Trenul de şapte. Se urcară în el tot în ultima clipă. 
Cireşarii îi aşteptau de bună seamă în orăşelul Atenei. Dar nici acolo nu-i găsiră. Nicăieri. 
La nici o cabană. Şi îi cuprinse pe amindoi o dezamăgire ucigătoare. Cireşarii nu-şi 
respectaseră promisiunea. Nu-i vizitaseră... 

Tic, cireşarul care lăsase atitea amintiri prichindeilor din toate orăşelele celor două 
văi, stătea în mijlocul sufrageriei de la Izvoarele. Era legat de miini şi de picioare nu cu 
brutalitate, ci cu artă. Putea să-şi mişte şi mîinile şi picioarele, cîțiva centimetri, în orice 
direcţie. Şi mai era legat de un scaun uriaş, lăsîndu-i-se şi cu această legătură un joc de 
cîțiva centimetri. Dar aceasta era toată libertatea lui. Ciîţiva centimetri. Legăturile erau 
imposibil de forțat. Nu se putea scăpa din ele decît cu ajutorul cuiva. Singur, imposibil. 
Cel mult putea să se prăvălească o dată cu scaunul, să provoace prăbuşirea scaunului, 
dar asta ar fi însemnat o sinucidere. S-ar fi izbit cu capul de podeaua de piatră, dacă ar fi 
căzut din față, şi cine ştie ce i s-ar fi întîmplat dacă ar fi provocat prăbuşirea în spate. 
Acestea erau gîndurile care treceau prin mintea ciufuliciului, pentru că era teribil de 
ciufulit. N-avea nici o scăpare. 

— Să n-ai nici o teamă... se adresă Liviu lordan cabanierului. Cînd te-am legat pe 
dumneata, ţi-am lăsat intenţionat o şansă de scăpare, ca să nu îngheţi. Dumnealui nu are 
nici una. 

Tic Îşi dădea seama că într-adevăr nu are nici o şansă. Jocul de cîțiva centimetri 
parcă nu făcea altceva decît să-i amintească mereu că e legat bine, că e legat şi că e în 
mîinile duşmanilor. 

Petric şi Bălan stăteau tot timpul la pîndă. Nu se dezlipeau de ferestre. Pînă ce Liviu 
lordan nu se mai putu stăpîni: 

— E crunt, domnule, să ai de-a face cu neghiobi! spuse ca pentru sine, apoi vocea i 
se înăspri: Degeaba staţi acolo, de pomană... Puteţi să lăsaţi şi uşile şi ferestrele 
deschise, puteți să scrieţi mare, pe o placaradă, LIBER — DESCHIS. Nimeni nu va 
îndrăzni să intre atita vreme cît nevolnicul ăsta e legat lîngă mine, iar pistolul se află în 
mîna mea. Nu înţelegeţi? Orice mişcare s-ar face din partea cealaltă, orice încercare... 
gata! Nevolnicul ăsta mic s-a dus. Şi ăilalţi, de dincolo, îşi închipuie că nu glumesc. 

— Aiurea... spuse Tic, deşi cuvintele gangsterului cu pistol îi frecau încă şira spinării 
pe dinăuntru. Aiurea... Ăia sînt atît de fricoşi!... Parcă-i interesează pe ei ce mi se întîmplă 
mie... ei să scape, mai ales lunganul ăla laş, care nu vrea nici un moment să sară la 
bătaie. _ 

— Te înţeleg, nenişorule... II luă Liviu lordan în zeflemea. Te simt eu. Ai vrea să ne 
adormi, să ne amețeşşti, vrei să faci pe şmecherul cu noi... V-am prins pe toți... Vă am în 

vîrfurile degetelor... Numai prin viclenii vă apăraţi, pentru că puterea e de partea noastră, 
de partea mea... M-aţi făcut să pierd două gloanţe cu omul vostru troian, două gloanțe 
care fac mai mult decît diamantele de mărimea lor... Dar nu le-am pierdut în zadar. V-am 
descoperit puterea: viclenia. 7 

— Noi îi spunem iscusinţă şi ingeniozitate... Il întrerupse prizonierul ciufulit. 

— Da, domnule! îl privi lordan cu mai mult interes. Puteţi să-i spuneți cum vreți. Eu îi 
zic şiretenie, viclenie... Şi dacă am văzut că asta e arma voastră, m-am conformat... Să 
ştii de la mine ceva... E o lege, o convenţie nescrisă între oameni... Cel şiret îl duce pe 
omul de rînd pentru că acesta nu se gîndeşte că semenul lui ar putea să-l înşele. Cel 
foarte viclean îl duce pe cel viclean pentru că acesta cade în greşeala omului de rînd: nu 
crede că altul ar putea să-l înşele... De aceea aţi căzut voi în capcana mea... Nu v-aţi 
închipuit că sînt mai viclean decit voi şi că o să vă pregătesc o capcană şi mai cumplită... 
De aceea, nenişorule, am sacrificat şi un. glonte, deşi poate că n-ar fi fost nevoie. Am 
rămas cu patru gloanţe, am sacrificat un diamant de cartuş, pentru că ştiam că voi ştiţi în 
ce situaţie ne aflăm cu armele, ştiam că voi ştiţi cît preţ are pentru noi un glonte. 

— Asta de unde-o mai şiiați? se interesă din pură curiozitate puştiul. 

— Dintr-o chestie care se numeşte gîndire... li răspunse Liviu lordan. Eraţi prea 
inteligenţi ca să nu vă întrebaţi, după spargerea pe care aţi dat-o şi după ce aţi aflat nişte 
secrete cumplite: de ce nu vă atacăm? V-aţi întrebat: de ce nu ne atacă? Dacă am fi 
tăbărit toţi trei cu pistoalele şi cu încărcături de rezervă asupra voastră, aţi fi rezistat mai 
mult de cinci minute? Nici pomeneală... Faptul că v-am condamnat la moarte prin ger şi 
foamete nu însemna altceva decit că nu sîntem bine înarmați... Asta s-a întîmplat. M-am 
gîndit la felul cum trebuia voi să gîndiţi. Dacă nu aş fi tras şi dacă în aceeaşi secundă nu 
m-aş fi prefăcut că mă apăr, aplecîndu-mă, de fapt, pentru a substitui pistolul, şi a vă da 
apoi impresia şi certitudinea că am rămas cu acelaşi pistol în mînă, ar mai fi alergat unul 
dintre voi să-l ia din zăpadă? Dacă n-aş fi tras cu acelaşi pistol pe care apoi l-am scăpat, 
poate că s-ar fi bănuit o capcană. De aceea trebuia să sacrific un cartuş. Ştii cum spune 
francezul? 

— Au voleur, un voleur et demi... răspunse Tic uluit de abilitatea cu care Liviu lordan 
îşi pregătise capcana. 

— Exact! Trebuia să vă năucesc, să vă fascinez, să fiu în ultimă instanță mai viclean 
decit voi. Şi totul s-a întîmplat exact aşa cum am prevăzut... Unul din voi trebuia să cadă 
în cursă şi a căzut cel mai interesant. Poate că era şi mai bine dacă ar fi căzut o fată... 
Negricioasa aia cu codițe... 

— Aiurea, spuse Tic, deşi voia să aibă jar în miini şi să i-l toarne ăluia. Soră-mea e o 
fricoasă fără pereche... 

— Poftim!? sări Liviu Iordan de pe scaun chiar în clipa cînd Tic înțelese ce groaznică 
gafă a făcut. Va să zică e şi surioara dumitale acolo! Hopa! 

— E soră vitregă... e soră de caritate... începu Tic să se bilbiie, aproape să plîngă. 
Las-că... 

— Era tot ce trebuia să mai ştiu! îşi reluă locul pe scaun Liviu lordan. Toţi o să 
ajungeţi aici, în genunchi o să vă tirîţi. Intîi sora dumitale şi după ea ceilalți... 

Nu soarta lui, ci soarta nesuferitei sfişia inima lui Tic. Imaginile pe care şi le închipuia 
şi în care o vedea pe Maria terorizată, cu fața. Brrrrr! Era o groază, un iad. 

— Şi dacă vă dăm cutia albastră ? spuse ciufuliciul în ultimul moment al groazei sale 
din imaginaţie, în care mai putea să-şi păstreze ceva omenesc în voce. 

— Şi asta mai voiam să ştiu! țişni ca o goarnă de triumf glasul lui Liviu lordan. Voiam 
să ştiu dacă aţi aflat despre cutia albastră... dar eram sigur de asta... pentru că individul 
care a dat drumul celorlalţi cînd s-a făcut spargerea a rămas tot timpul în sufragerie şi a 
auzit o discuţie foarte secretă... despre cutia albastră... Dar nu-mi închipuiam că aţi aflat 
locul în care se află cutia... Acum mi-ai spus... De unde dracu' ştiţi că acolo la voi a fost 
ascunsă cutia?... Numai dacă aţi găsit scrisă pe undeva denumirea veche al cabanei... 
Numai atunci aţi putut să faceti o relaţie între testamentul verbal lăsat de frate-meu... şi 
denumirea cabanei voastre... Da! Mi-am închipuit, sau trebuia să-mi închipui mai 
devreme. Nu sînteți deloc proşti... Numai că aţi dat peste cineva care vă întrece, aşa cum 
întrece muntele ăsta colinele din jur... 

Raționamentul lui Liviu lordan îi impresionase pe Tic, dar lauda de la urmă îl cam 
necăjea şi-l cam aţița. 

— Dar să ştiţi că un anumit lucru nu l-aţi ghicit. Na! Eu singur am făcut spargerea. 
Eu singur am cărat totul... 

— Nu, domnule! Asta e o minciună. Nu ai făcut spargerea singur. Poate că ai stat 

singur ascuns aici, poate că ai cărat sau ai scos singur alimentele, dar asta e altceva. Ai 
avut complici, sus, complici care ne-au scos pe noi de aici... 

— Ei bine, dacă vreți să ştiţi... 

Dar spre fericirea vieții lui şi a atîtor altora, bravul cireşar se opri în ultima clipă. 
Doamne! Ce era să spună! 

— Spune, domnule! Sau vrei să te ajut eu?... Cine a deschis geamurile? Cine le-a 
deschis cu sfoara? Cine a intrat sus în camera mea?... Degeaba îți ascunzi complicele... 
Nu eşti la tribunal... Aceeaşi pedeapsă o va primi şi el, aceeaşi soartă o va avea, cu sau 
fără martori... Toţi veţi avea aceeaşi soartă! 

— Chiar dacă vă dăm cutia albastră ? insistă, terorizat, ciufuliciul. Chiar dacă v-o 
aducem aici neatinsă? 

— Nu, domnule! Nu veţi putea găsi voi cutia albastră. Nu aveţi minte pentru 
ascunzişul ei... Şi nu aveti, poate, nici mijloace, domnule... 

— Şi dacă unul dintre noi o va găsi? întrebă Tic. Dacă va închide ochii şi va spune, 
după un ceas: "Uite! Acolo, sub a opta lespede din dreapta, e cutia albastră. Săpaţi!" 
Dacă unul dintre noi va face aşa? 

Liviu lordan îl ascultă aproape năucit. Dar îşi reveni: 

— Asta nu se poate!... Nu poate nimeni să gîndească aşa, pentru că nu știe că aşa 
trebuie să gîndească! Numai hazardul ar putea să vă ajute s-o găsiți. 

— Şi dacă hazardul ne va ajuta? continuă Tic. 

— Atunci vom face schimbul, domnule. Mi se va aduce cutia albastră, pe cuvînt de 
onoare. ţi voi da drumul dumitale, conform cuvîntului de onoare, şi-i voi lua ostatici pe cei 
care mi-o vor aduce. Nu-i voi împuşca pentru că îmi trebuie gloanţele. li voi ucide altfel. 
Pînă îţi va veni din nou rîndul... 

Era jale mare în Casa lulia, în casa care-i primise pe cireşari cu optimistul BI E AŢ 
ENIT. Urarea ştirbă de bun venit îi persecutase teribil pe tineri. Numai necazuri, şi 
spaime, şi nelinişti, şi teroare, iar acum lovitura cea mai mişelească: răpirea celui mai 
drag dintre ei. 

— Ne-a hipnotizat! se înfioră Lucia. Cum de nu a bănuit nimeni nici o primejdie? 
Cum de n-am presimţit capcana? 

— Pentru că toată atitudinea şi mai ales gestul lui de a veni singur, cu pistolul în 
mînă, spre noi, erau ale unui halucinat... Uh! Dacă n-ar fi tras cu pistolul! Asta m-a indus 
în eroare, mărturisi Victor în continuare. Asta m-a făcut să cred că a înnebunit. Cum să-şi 
irosească gloanţele? Nu mi-am închipuit nici o clipă că a substituit pistolul. Mai ales cînd 
l-am văzut că descoperă pistolul pierdut şi aleargă după el... Dacă nu mi-o lua Tic 
înainte... Am sărit aproape în aceeaşi clipă cu el... Dar el a fost mai iute... 

— Eu sînt de vină! bodogăni Ursu. Eu! Eu trebuia să sar primul. Şi chiar dacă ar fi 
avut pistolul adevărat şi ar fi tras toate gloanţele în mine, tot l-aş fi gituit... 

— In tine ar fi tras! răspunse Victor. Nu ştiu dacă ar fi tras toate gloanţele, dar sînt 
sigur că ar fi tras... lar pe mine cred că m-ar fi luat ostatic. Dar pe tine, nu! Dacă scăpa de 
tine, ne lua pe toți! 

— Eu tot nu-l las! se încăpățină Ursu. Tot voi pune mîna pe el. Chiar dacă o să aibă 
o mitralieră în mînă... 

— Şi Tic? întrebă Dan. Ce facem? Cum îl scoatem de acolo? N-o să-l lăsăm în 
mîinile lor... 

— Deocamdată lui Tic nu i se poate întîmpla nimic! spuse Victor. Pe Tic îl ţin ca 
ostatic. Pînă nu intră sau nu intrăm noi în tratative, cu ei, nu i se poate întîmpla nimic lui 
Ticuşor. 

— Daa... îngînă Maria. Spui tu aşa... 

— Nu! interveni lonel. Nu spunem aşa, ci e chiar aşa. Vor încerca probabil un 
schimb. Precis. Vor cere cutia în schimbul eliberării lui... 

— Numai să fie aşa... oftă Maria. 

— Numai să fie aşa... repetă Victor. Dacă află că eşti şi tu aici, atunci vor fi şi mai 
răi, şi mai siguri. Să nu ceară în schimb pe altcineva dintre noi... Unul sau mai mulți... 
Dacă fac un asemenea schimb, oricum va fi şi cutia în mîinile lor... 

Toţi simțeau ghearele groazei scormonindu-le pînă în măruntaie. Cine nu se va duce 
dincolo dacă lupii de-acolo vor propune un schimb? Cine nu se va duce ca să-l scape pe 
Tic? 

— Poate că nu le vine gîndul ăsta, spuse Ursu. Poate că sînt înnebuniţi de cutie şi 
se gîndesc numai la cutie... 

Victor clătină încet din cap... 

— El probabil că nu se gîndeşte decît la cutie. Altceva îl interesează cît negru sub 
unghie. Dar sînt ceilalţi, Ursule, brutele acelea cu ochii în flăcări. Şi chiar el. Siguranţa lui, 
siguranţa vieții lui e în mîinile noastre. Ştim prea multe despre el ca să ne lase în viață... 
Singurul lucru pe care l-ar putea face ar fi acela de a ne lăsa condamnaţi la foame sau la 
îngheț. Adică tot la moarte. Dar sînt ceilalţi pe care-i simt cum caută otravă. 

— Niciodată n-am fost într-o asemenea situaţie, spuse invalidul. Dacă aş putea să 
fac ceva... Să mă duc eu în locul lui Ticuşor. Tot nu mai sînt bun la nimic... 

— Ba ai fost foarte bun, încercă Victor să-l consoleze, cînd te-ai apucat să calculezi 
ascunzişurile posibile ale cutiei albastre. Nu înţelegi că singurul atu care ne-ar mai putea 
îmbunătăţi situaţia ar fi să găsim cutia albastră ? Şi tu ai făcut foarte mult pentru asta. 
Toată suita ta de eliminări e o capodoperă, Dan. Numai de la ea putem să plecăm la 
teribila idee a ascunzişului propriu-zis... 

— Cuviînt de ordine! se trezi imediat Lucia. Toată lumea să înceapă să caute cutia, 
adică ascunzişul cutiei albastre. 

— Oare nu ni se poate întîmpla nimic? întrebă Ionel. Să nu fim luaţi prin surprindere, 
să nu pierdem totul... 

— Deocamdată nu ni se poate întîmpla nimic, răspunse Victor. Cei de dincolo sînt 
prea stăpiîni pe situaţie, cred că îşi fac un plan de acţiune şi aşteaptă iniţiativele noastre. 

— Adică de ce crezi că aşteaptă iniţiativele noastre? întrebă Maria. De ce nu încep 
ei tratativele? 

— Ti-am spus numai o părere, continuă Victor. Poate că vor începe ei tratativele... 
Dar s-ar putea să le aştepte de la noi... dacă Tic le va spune ceva despre cutia albastră. 
De bunăvoie sau de nevoie... Trebuie să ne aşteptăm la orice, să fim în gardă tot timpul... 
Dar primejdie imediată nu cred că va fi. 

Tinerii începuseră căutările. Dan le conducea. Aprinseră ambele lămpi, cu flacără 
mică, şi căutau după indicaţiile pe care le dădea invalidul. Numai Victor rămăsese 
nemişcat, la fereastra care avea vedere spre cabana Izvoarele. Veghea şi se gindea, era 
concentrat la intensitate supremă, gîndea cu atita furie, încît uneori simțea cum nu mai 
poate, cum îi pier toate gîndurile. Auzea zgomotele făcute de ceilalţi, dar toate se inte- 
grau într-o partitură sonoră fără nici o identitate. Gîndurile îl fulgerau, i se întretăiau ca un 
roi de fulgere, trebuia să gîndească într-o oră pentru toate orele cumplite ale lumii. 

— Am ajuns aici... Il trezi vocea lui Dan. Ne-am oprit asupra cîtorva lespezi, vreo 
şase... Şi a mai rămas plafonul din sufragerie... şi o porţiune dintr-un perete... De fapt 
numai lespezile selecționate devin interesante. Restul e mai mult din conştiinciozitate. Ca 
să nu lăsăm nimic necercetat... Şi ar mai fi ceva. Asta mă chinuie cel mai rău, Victor. E 
un bloc uriaş în fața cabanei. Parcă ar fi fost o fundaţie sau aşa ceva. Dacă pe vremea 
cînd s-a ascuns cutia, blocul făcea parte din cabană? Nu ar fi bine să se ducă Ursu să-l 
miroasă puţintel? E 

Victor încuviinţă, clătinînd capul. Ursu era în spatele lui. Inţelese răspunsul lui Victor 
şi ieşi, precaut, afară. Abia atunci se apropie Tombi de picioarele lui Victor şi începu să 
schelălăie încet, parcă rugîndu-se să fie luat şi el în seamă. Victor se aplecă şi începu să- 
| mîngfie blînd şi cățelul stătea nemişcat, cu trupul încordat ca o săgeată, parcă pentru a- 
şi arăta toată energia şi puterea. 

-Ursu se întoarse după vreun sfert de oră. Victor îl urmărise prin geam tot timpul. 
Intârzierea lui acolo, la bolovan, îl cam punea pe ginduri. Oare ce era cu şvaiţerul acela? 

— E un bolovan foarte ciudat... îşi dădu el raportul. E plin de scobituri, ca un copac 
scorburos. Unele mici, că abia încape pumnul, altele prin care ar încăpea şi Tic, dacă nu 
şi lonel. Dar nu mi se pare că a fost o fundaţie, ci mai degrabă o stîncă adusă sau găsită 
la locul acela şi ţinută ca ornament. Trebuie să fie foarte interesant vara, cu verdeață în 
jur... 

— De asta mi-a fost teamă! spuse Dan cu un accent de triumf în glas. Tu nu crezi că 
acolo ar putea să fie ascunzişul? f 

— Mă gîndesc mai departe pe firul eliminării tale... li răspunse Victor. Va să zică, am 
rămas la şase lespezi şi la bolovanul-curiozitate de-afară. Trebuie s-o găsim... 

— Numai să fi fost ascunsă aici, se rugă Ursu. 

— Aici a fost ascunsă... spuse Victor aproape în şoaptă. 

— Cum poţi fi atît de sigur! îl fixă Dan cu neîncredere. Numai dacă ai şti unde se află 
cutia... 

— Cred că ştiu... răspunse tot în şoaptă Victor. Tu m-ai ajutat cu eliminările tale şi cu 
chinul tău de a căuta. Nu ţi-a rămas nimic necercetat. Şi am făcut ultima eliminare, Dan... 
Din clipa asta avem un atu în mînă... Dacă am putea să-l folosim... Oare cum să-i 
convingem că ei nu vor găsi niciodată cutia? 

— E chiar atit de bine ascunsă?! se miră Dan. 

— N-o vor găsi niciodată, Dan. Aşa cum tu nu puteai s-o găseşti. Pentru că şi ei, ca 
şi tine, pleacă de la o premisă falsă. Şi cu premisa aceasta, cutia nu poate fi găsită decit 
printr-o pură întîmplare... Cum aş putea să-i conving că n-o vor găsi? _ 

Discuţia fusese auzită şi de ceilalţi, dar nimeni nu îndrăzni vreun comentariu. Il 
cunoşteau toți pe Victor şi ştiau că are nevoie de linişte în asemenea clipe. Doar Maria se 
lipi de el şi-i căută mîna. lar la picioare, ca şi cum ar fi presimţit ceva bun, Tombi 
începuse să se mişte, gudurîndu-se. 

— Din păcate, nu putem fi siguri pe nimic! reîncepu Victor. Dacă Tic nu l-ar fi auzit 
pe lordan, singur, cînd îşi condamna la moarte complicii, poate că am fi sperat... Dar aşa, 
nu trebuie să avem încredere în nimic, în nici o promisiune. E prea viclean, prea 
inteligent, într-un fel e un geniu... Numai capcana pe care ne-a întins-o şi în care a căzut 
Tic... Nu! Trebuie să luăm toate măsurile... Nu trebuie să ne bazăm numai pe ideea 
schimbului: cutia albastră, contra Tic. Chiar dacă îl voi convinge că n-o va descoperi... 
Nu! Trebuie să atacăm din două... ba nu, din trei direcții... 

Victor era iarăşi cel dintotdeauna în momentul cheie. Dar era cel mai mare greu prin 
care trecuseră cireşarii vreodată. Niciodată primejdia nu fusese atit de cumplită, atît de 
groaznică. Victor părea în transă. Nu mai vorbea. Gîndea cu ochii închişi. Apoi îi ceru lui 
Ursu, cu voce calmă, harta. Şi o chemă pe Maria alături ca s-o studieze împreună. Apoi îi 
spuse lui lonel să se pregătească pentru a porni împreună, la tratative, dincolo. 

Parcă nu se schimbase nimic. Liviu lordan stătea la aceeaşi masă, în aceeaşi 
atitudine de meditaţie şi concentrare, iar Tic era legat de acelaşi scaun uriaş şi făcea 
aceleaşi mişcări regulate, reduse şi chinuitoare, pentru a nu-i amorti membrele. La altă 
masă, parcă în fața aceleiaşi sticle de vin, stăteau ceilalți: Petric şi Bălan. 

— Să nu puneţi la cale vreo prostie, îi avertiză Liviu lordan. Veţi rămîne sub teroarea 
mea pînă cînd voi vrea eu. Auziţi? Să nu încercaţi nici o răzvrătire, nici o nesupunere. 
Chiar dacă voi rămîne cu un singur glonte în pistol şi tot veţi trăi sub teroare, pentru că 
nici linul dintre voi nu va şti cui îi este destinat. Cine îl va primi? Dumneata? Sau 
dumneata? De aceea vă avertizez. Ca să fie clar! 

Cei doi se sculară de la masă. Nici nu le trecea prin gînd să se răzvrătească. Liviu 
lordan îi hipnotizase, îi fascinase pe amîndoi. Aveau o groază cumplită de el, mai ales 
cînd tăcea nemişcat, cînd îl simțeau că gîndeşte. Se duseră amindoi la fereastra care 
dădea spre cabana lulia, parcă pentru a anunţa că se observă o mişcare. Cabanierul 
anunţă primul: 

— Vin... Sînt doi... Şi parcă duc un băț cu o batistă albă în vîrf. Da, da. Au un băț cu 
o batistă albă. 

Liviu lordan tresări. Tic îl urmărea cu ochi de drac. Voia să-i surprindă orice mişcare, 
orice gest, orice clipire a pleoapelor. Il văzu tresărind, aproape uimit, aproape 
neîncrezător. Dar numai după cîteva secunde faţa i se destinse, transformîndu-se în 
aceeaşi mască impasibilă. 

— Luaţi-l! porunci el celor doi. Duceţi-l sus imediat. Nu vreau să le facă vreun gest, 
vreun semn, chiar din ochi. Unul să-l păzească, să stea lîngă el cu cuțitul pregătit. Dacă 
aude semnalul convenit, să-i taie imediat beregata. Celălalt să rămînă lîngă uşa scării 
interioare ca să prelungească semnalul dacă va fi nevoie. Gata! 

Cei doi coloşi îl transportară pe sus, cu tot cu scaun, pe prizonier. Cabanierul se 
întoarse chiar în clipa cînd începuse să se bată în uşă. Liviu lordan îi făcu semn să 
rămînă lîngă uşa scării. Se duse el să deschidă. 

Aşa cum îşi închipuise, vlăjganul rămăsese iarăşi de pază la cabana lulia. Erau cei 
doi care fuseseră ultima dată cînd pregătiseră cambriolajul: Victor şi lonel. Le deschise 
uşa şi o dată cu ei se strecură în antreu şi un căţel zgribulit şi speriat. 

— Dumnealui rămîne aici! arătă Liviu lordan spre căţel. 

Apoi le indică scurt cu mîna, fără cuvinte, uşa sufrageriei. Zăvori uşa, fără să mai 
pună drugul de siguranță, ameninţă cîinele zgribulit printr-o încruntătură din ochi, apoi 
pătrunse în sufragerie. Cireşarii se opriseră undeva în mijloc. 

— E un act de mare curaj din partea voastră că aţi venit aici! îi luă în primire Liviu 
lordan. Dacă vă sechestrăm şi pe voi? La asta nu v-aţi gîndit? Credeţi că întotdeauna şi 
toți respectă, în timp de război, consemnele de onoare? Dacă vă reținem şi pe voi sau 
dacă vă ucidem, ni se uşurează misiunea... Pe ce vă bazaţi tot curajul? 

— Pe un amănunt de mare importanţă pe care vi-l vom spune la momentul potrivit! 
răspunse Victor foarte calm. { 

— Nu e nevoie să mi-l spuneti. II bănuiesc. Aţi aflat că în cabana în care staţi se află 
cutia albastră. Am aflat şi noi că aţi aflat taina asta. Dintr-o mică eroare sau indiscreție a 
mezinului vostru, fratele uneia dintre fetele de la cabană, a celei negricioase, mi se pare... 

Liviu lordan voia să-şi arate întreaga putere şi Victor simţi în acelaşi timp cu lonel 
furnici de gheaţă pe spate. 

— După cum vedeţi, continuă Liviu lordan, surpriza voastră nu mai este surpriză, 
atuul vostru e o mică eroare... Prin urmare, aţi venit să vă predaţi. 

De acolo, de lîngă uşă, cabanierul nu putea să nu-şi exprime întreaga admiraţie. Dar 
văzu privirile de oțel ale lui Liviu lordan fulgerîndu-l. Işi duse mîna la gură, ca o babă. 

— Am venit pentru tratative, spuse foarte calm Victor. In nici un caz ca să ne 
predăm. Şi în nici un caz gîndindu-ne că una dintre părţi va respecta codul onoarei... 

— Domnule... începu nepăsător parcă Liviu lordan, astea sînt vorbe. Oricît de 
frumoase şi oricît de demne ar fi, se transformă dintr-o dată în apă de ploaie atunci cînd 
se ridică un pumn de fier sau un simplu pistol, chiar dacă mai are numai patru cartuşe. 
Apă de ploaie, domnule. Nici nu trebuie să trag. Pot să pun pe unul să-l ucidă pe celălalt, 
pentru a-şi salva viața, şi pe urmă să-l ucid şi pe el pentru că a fost atit de crud şi şi-a 
ucis prietenul. Nu fac joc de cuvinte, domnule! Ca să fie clar! Situaţia voastră adevărată e 
asta: aţi venit să vă predaţi! 

— Poate că mai este un atu! ripostă Victor. Un atu mai puternic, mai important. Cred 
că vă închipuiţi la ce mă gîndesc. 

Liviu lordan deveni dintr-o dată neliniştit, dar pe faţa lui încă nu se produse 
schimbarea. Numai pumnii îi scăpărau. Işi dădea seama că nu-şi va putea ascunde 
tulburarea. De aceea îşi puse ochelarii, numai pentru o clipă. Descoperise imediat că 
făcuse sau că era să facă o primă eroare: îşi trăda starea de nelinişte în fața unor 
prizonieri. 

— Ştiam că nu veţi rămîne nepăsător! îl aţiță Victor. 

— Nu se poate, domnule! aproape răcni Liviu lordan, dar iarăşi izbuti să se 
domolească. Aţi venit aici cu o născocire şi cu intenţia de a pregăti o nouă spargere cu un 
obiectiv mai mare. 

— Vă înţeleg... îi spuse Victor cu compătimire în voce. Aţi dorit şi aţi visat şi aţi vrut 
să faceti totul cu propriile dumneavoastră miini pînă la ultimul act, pînă la ultima scenă. ŞI 
tocmai la sfîrşit, sînteți scos de pe scenă, pentru ca altul să rostească replica finală, 
apoteoza... 

Era fantastic! Cabanierul abia aştepta să se tragă cu pistolul asupra tânărului care 
provoca. Şi în loc de aceasta, Liviu lordan se aşeză pe scaun, complet stăpîn pe sine. 

— Mi-ai spus prea mult, domnule... încuviinţă el. Să sperăm că nu mi-ai spus foarte 
mult, domnule... Da... Nu puteai să vorbeşti astfel în fața mea, dacă nu ai fi găsit cutia 
albastră. Nici un om de pe lume nu ar fi avut acest curaj. Nu pentru că i-ar fi fost frică de 
viaţa lui, ci pentru că i-ar fi fost frică de viaţă altuia, nevinovat. 

Liviu lordan arătă cu degetul spre plafon, spre etaj, unde Victor şi lonel înțeleseră că 
se află Tic, supravegheat. 

— Prin urmare, aţi găsit cutia albastră... Ar trebui să vă felicit... Şi chiar o fac... Da! 
Meritaţi felicitări. Probabil că se află într-un ascunziş extraordinar... 

Dar nici unul din cei doi nu răspunse. lonel pentru că nu ştia. Victor din alte motive. 

— Nu, domnule... Să nu vă fie teamă că vă trădaţi... Sînteţi naivi... Nu se trădează 
printr-o tresărire un ascunziş care a dăinuit un sfert de secol. Nu, domnule... Şi cam ce 
tratative aţi vrea să încheiaţi? 

— Vă dăm cutia albastră în schimbul eliberării prietenului nostru, spuse Ionel cu 
vocea tremurîndu-i de emoție. 

— Nu e scump, domnule... răspunse Liviu lordan după o foarte scurtă pauză. N-ar fi 
fost scump... în alte împrejurări. Aţi fi meritat poate mai mult. Cutia albastră valorează de 
o mie şi de un milion de ori mai mult decit spărgătorul vostru... 

— E un punct de vedere... spuse Victor politicos. 

— Nu de un punct de vedere, accentuă Liviu lordan. Se pare că ai uitat discuția 
noastră anterioară, cam cifrată spre final. Nu e un punct de vedere. E un adevăr. Ai uitat, 

domnule, că adevărurile există în raport cu mine? Eu le impun! Cum vă închipuiţi, în 
condițiile date, că mă puteţi invita la tratative? Incep să-mi schimb părerea despre 
inteligența voastră... 

— Cred că faceți o eroare... spuse Victor. Nu aţi ascultat pînă la capăt argumentul 
cu care ne prezentăm la tratative. Nu vă oferim numai cutia albastră. Vă oferim unica 
posibilitate de a intra în posesia cutiei albastre. Dumneavoastră n-o veţi găsi niciodată! 

— E un punct de vedere... zîmbi superior Liviu lordan. 

— Nu e un punct de vedere, răspunse Victor. E un adevăr care există în afara 
dumneavoastră, de astă dată. Un adevăr definitiv! 

— Cum, domnule? se înfurie Liviu lordan. Dumneata îţi închipui că nu voi fi în stare 
să găsesc cutia albastră ? 

— Absolut niciodată! îi răspunse foarte calm Victor. Pentru că tot raţionamentul 
dumneavoastră se bazează pe o premisă falsă. Din cauza construcției dumneavoastră. 
Nu sînteţi maleabil ca să puteţi descoperi altă premisă şi alt raționament. Sînteţi ca un put 
de petrol din care nu poate ieşi altceva decit petrol. Cu sistemul dumneavoastră de a 
raționa nu veţi descoperi niciodată cutia albastră! Nu înţelegeți că trebuie să descoperiţi o 
altă idee despre premisă? Asta în afara subiectului. Deci nu veți putea niciodată să 
descoperiți cutia albastră, ascunzişul cutiei albastre. Imi pot pune viaţa! 

Nu numai Liviu lordan, dar şi ceilalţi care se aflau în cameră rămaseră uluiți şi de 
vorbele lui Victor, dar mai ales de tonul pasionat, vibrant, aproape suprauman cu care le 
rostise. 

— M-ai impresionat, domnule! recunoscu Liviu lordan. Dar îmi vine foarte greu să te 
cred... M-ai impresionat şi pînă acum un singur om m-a impresionat în viața mea: cel care 
a ascuns cutia. Dar emoţiile trec, trec foarte repede, uneori cu un simplu drog, domnule. 
Eu nici nu am nevoie să caut droguri. Le posed la centură, în tocul ăsta de piele în care 
se află un pistol cu patru cartuşe ucigătoare... Dumneata ai mizat pe o dispută a 
inteligenţei loiale, domnule, a unei inteligente de onoare, domnule. lar eu mizez pe o 
inteligenţă de război! O inteligenţă susținută de armă. Aici ai greşit dumneata! 

— N-am greşit! răspunse Victor. 

— Ai greşit, domnule. Să spunem că ai dreptate şi încep să cred că ai dreptate. Nu 
voi putea să găsesc cutia. Eu nu voi putea s-o găsesc. Dar ai uitat un singur lucru, 
domnule. Că voi aţi găsit-o. Inţelegi, domnule? 

— Nu înțeleg, răspunse Victor. 

— Scurt! se ridică Liviu lordan în picioare. Vă voi face prizonieri. Vă voi duce legaţi 
în fața cabanei lulia. Şi acolo, în faţa cabanei, vă voi tortura. Pînă cînd cel mai slab... sau 
cea mai slabă dintre voi va începe să tipe. Poate chiar sora celui care stă sus cu cuțitul la 
beregată. Va ţipa şi va spune unde se află cutia. Şi după ce va spune, nu vă voi mai 
tortura. Vă voi ucide! Asta ai uitat, domnule. Inteligența de război. 

— Nu! răspunse Victor cu un calm care teroriza. Nimeni nu cunoaşte ascunzişul 
cutiei. Numai eu. Nu l-am spus şi nu-l voi spune nimănui. Acesta a fost atuul meu. Şi 
acesta rămîne atuul meu şi al nostru, al tuturor. Vă dau cutia dacă eliberaţi prizonierul. 
Altminteri puteţi să faceţi un măcel, dar cutia n-o veţi avea. Cred că vă daţi seama că nu 
voi scoate un cuvînt... 

Liviu lordan devenise livid. Răspunse fără vlagă: 

— Să amînăm tratativele pînă miine dimineaţă... 

Prizonierul fusese coborât din nou, cu tot cu scaun, în sufragerie. Îşi reluaseră toți 
locurile. Liviu lordan singur la o masă, cu un pahar de coniac în față, ceilalți despărțiți 
parcă de aceeaşi sticlă de vin. 

Prizonierului nu i se dăduse nimic, nici de mîncat, nici de băut. Nimeni nu se uita la 
el, dar nici el nu se uita la nimeni. Din cînd în cînd se foia în legături şi ciocănea cu 
degetele în lemnul scaunului. Uşile şi ferestrele fuseseră toate zăvorite, baricadate şi 
controlate. Nici o muscă nu putea să pătrundă în cabană. Tăcerea era apăsătoare şi 
nimeni nu îndrăznea s-o spargă. 

— Nu se poate, domnule! se răzvrăti într-un tîrziu Liviu lordan. Am avut o simplă 
clipă de ameţeală, de slăbiciune... Nu trebuia să cedez! Nu înţelegi? l-am avut în mînă şi 
le-am dat drumul! Ba chiar eu am propus amiînarea tratativelor! De ce, domnule, de ce? 

Se uita spre cabanier, dar cabanierul îi răspunse cu o privire înfricoşată şi supusă. 
Vorbe n-avea curajul să rostească. 

— Nu se poate, domnule! se îndărătnici Liviu lordan. Umblu de un sfert de secol 
după o taină, fac adevărate minuni ca să ajung la ea, şi chiar la mal să mă înec? M-a 
sugestionat, asta s-a întîmplat! M-a făcut să cred că nu pot, prin raționament normal, să 
găsesc ascunzişul. M-a sugestionat! Şi eu nu pot să renunţ la cutia albastră. De aceea 
am cedat. Mi-a fost teamă că voi pierde cutia albastră. Nu mă interesează măcelul, nu 
mă interesează prizonierul, mă interesează un singur lucru: cutia albastră! Pe asta a 
mizat el. M-a simţit şi m-a prins! 

Abia atunci îndrăzni cabanierul să-l întrerupă: 

— Dar ce puteţi face cu cutia albastră... dacă, dacă... dacă n-o aveți... Dacă ei 
scapă... 

Era tocmai întrebarea care-i venise în minte cireşarului şi pe care o ura cu toată 
ființa. 

— Asta e, domnule! recunoscu Liviu lordan. Nu se poate ajunge şi nu se poate folosi 
cutia albastră fără măcel. La asta nu m-am gîndit... Dar dacă-i măcelăresc fără s-o 
găsesc? Domnule, ăla m-a hipnotizat! Şi acum mai am în minte teama că n-o voi găsi... 
Cum s-ar putea să n-o găsesc? Să fie el singurul om din lume care să poată găsi 
ascunzişul cutiei albastre, şi încă fără să caute, pentru că altfel l-ar fi aflat şi ceilalți? Aici 
e clar. N-a spus nimănui nici un cuvînt... Să fie el singurul...? 

Parcă din altă lume se auzi vocea lui Tic: 

— V-am spus că numai el poate să găsească ascunzişul cutiei albastre. V-am spus 
şi cum va face... Va închide ochii şi va începe să se gindească... 

— Taci! se răsti Liviu lordan care simţea că începe să-şi iasă din fire. Ştiu singur 
cum se procedează... Domnule, e cumplit! A băgat frica în mine... Dar dacă a folosit şi el 
o inteligenţă de război?!... Dacă nu cunoaşte nici un ascunziş şi a vrut numai să scape de 
aici ca să ia măsuri de apărare... Domnule, m-a hipnotizat, m-a sugestionat... Ştie sau nu 
ştie...? 

— Poate că ar mai fi o soluție... spuse lon Petric cu o voce cam timidă. Să daţi 
prizonierul pentru cutie... Ca să scăpaţi de obsesie... Şi pe urmă aranjăm noi... tot sînt 
condamnaţi la moarte prin ger sau foame... Nu se schimbă cu nimic situația... 

— Ba da, domnule! se enervă Liviu lordan. Inseamnă că am fost înfrânt... Cum 
spunea ăla, ultima replică, replica de triumf, o va rosti altcineva. 

— Dacă va fi ultima lui replică? interveni iarăşi lon Petric. Tot trebuia să facem ceva 
ca să ajungem la cutia albastră. Am pus mîna pe individul ăsta mic şi ni se aduce cutia 
plocon... 

— Da, domnule... admise Liviu lordan. E şi ăsta un raţionament de război... Vom 
face schimbul şi-l vom lua prizonier pe cel care va aduce cutia... Şi vom începe iarăşi 
teroarea... Numai să nu-l aleagă pe invalid, sau pe cine ştie, care nu i-ar îngrozi prea tare 
cînd vom începe să-l torturăm în faţa cabanei... Vreau să iasă toți de acolo! Toţi domnule. 
Şi fetele! Da! Asta vom face. Vom primi schimbul. Şi vom pregăti atacul. Ca în vechime, 
domnule. Vom face berbeci şi vom, izbi în geamuri, şi vom face torţe pe care le vom 
arunca înăuntru. Vor ieşi toţi, toţi, aprinşi şi umiliti. Miine dimineaţă vom pregăti armele 
pentru atac... La cîteva minute după schimb, îl vom porni... Gata! 

Trecuse de miezul nopții. Tic fu ridicat cu tot cu tron şi dus în camera unde dormea 
Liviu lordan, singur. Acolo fu aşezat scaunul, în mijlocul camerei. Liviu lordan controlă 
toate zăvoarele şi încuietoarele geamului, unicul geam al camerei. Dar nu rămase 
înăuntru. Se aşeză pe un fotoliu, luat din camera cabanierului, în fața uşii deschise, cu 
privirile spre prizonier. Şi ceilalți doi îşi aduseră cîte un fotoliu, postîndu-se unul în fața 
uşii care dădea spre dormitoare, altul la capătul scării. Nimeni, absolut nimeni nu putea 
să pătrundă în coridor, spre camera prizonierului, fără să treacă mai întîi prin faţa celor 
doi coloşi şi apoi prin faţa lui Liviu lordan. La capetele coridorului agăţară cîte o lampă, cu 
flacără mică. O altă lampă fu agățată în camera prizonierului, chiar deasupra lui, dar tot 
cu flacără mică. Tot etajul cabanei, dar mai ales coridorul şi camera prizonierului 
deveniseră un joc de. umbre şi lumini. 

Primele ore de după miezul nopții trecură fără să se întîmple nimic. Paznicii, cu 
armele lîngă ei, moțăiau în fotolii. Moţăia şi Liviu lordan. Urechile lor obosite începuseră 
să se obişnuiască, încetul cu încetul, cu zgomotele provocate de vînt, de furtună, cu 
scîrțiitul şi zdrăngănitul uşilor şi ferestrelor împinse de vijelia care parcă se trezise după 
miezul nopţii. Era ora somnului dulce şi aţipiseră toţi. Abia atunci începu să înainteze pe 
scări şi pe coridor umbra fără suflare şi fără zgomot, umbra care primise prin pocnituri de 
degete toate semnalele şi tot planul temerar al prizonierului. 

Umbra se furişă pe lîngă primul fotoliu, cel din faţa scării, apoi şi pe lîngă cel din fața 

camerei cu lumină săracă. Umbra ajunse lîngă scaunul prizonierului şi acolo deveni 
Tombi. Adică îşi frecă mai întîi botişorul de mîinile stăpînului, apoi îşi începu munca şi 
chinul. Rodea, rodea ca un castor, ca o armată de castori, mereu cu privirile spre fotoliul 
în care sforăia încet o matahală în papuci. 

Tic nu se mişcă nici o clipă. li era teamă să nu scirțiie scaunul, îl încercase şi ştia că 
scîrțiie. Işi lăsa legăturile roase de colții cățelului. Doar cînd simţi cum îi cad sforile de la 
picioare, îşi ridică genunchii, dar scaunul scîrții şi în fotoliu se produse o mişcare. Tombi 
alunecă sub pat, trăgînd după el toate legăturile roase, iar Tic rămase nemişcat. Probabil 
că Liviu lordan deschisese ochii şi-l zărise nemişcat pe scaun, iar pe urmă pleoapele îi 
căzuseră. 

Ţombi îşi reluă chinul. Cînd se simţi aproape liber, Tic încercă să-l ajute. larăşi scîrții 
scaunul, dar de astă dată în fotoliu nu se mai făcu nici o mişcare. Cireşarul simţi că este 
complet liber. Cum trebuia să acționeze în clipa cea mai grea? încet sau brusc? Se sculă 
de pe scaun, se duse încet la geam şi începu să manevreze deschiderea lui. Trase toate 
zăvoarele, deschise primul rînd, dar cînd ajunse la al doilea, zgomotul inevitabil se 
produse. Liviu lordan tresări, dar în aceeaşi clipă un vultur se repezi asupra lui, 
răsturnîndu-l. Cireşarul sărise, şi nu căzu în zăpadă, ci în nişte braţe vînjoase care nu-l 
mai lăsară jos, ci îl purtară mult, pînă îl primiră alte brațe mai calde şi auzi cuvîntul pe 
care-l aştepta atita: "Nesuferitule..." 


CAPITOLUL XIII 


Tiberiu o conduse pe Atena acasă. Stătea la vreo sută de metri de gară. Dar... 
pentru că totuşi Tiberiu pleca mai departe, cu trenul, îl conduse şi ea la gară, dar... pentru 
că nu se cade ca o fată să conducă un băiat... Tiberiu o conduse iarăşi acasă, şi asta se 
întîmplă de cîteva ori, pînă ce, pe la jumătatea drumului dintre gară şi casă, se auzi 
fluieratul unei locomotive: era ultimul tren al serii. Cei doi se despărțiră brusc, sub un feli- 
nar neobişnuit de luminos... printr-o simplă strîngere de mînă, deşi aşteptau momentul 
despărțirii cu inimile numai fiori, pentru că îşi închipuiau că-i va prinde undeva, în 
întuneric şi... 

Despărțirea de Tiberiu o întrista pe Atena, pentru că îi amintea ceva la care se 
gîndise pînă atunci doar în treacăt: promisiunea nerespectată a cireşarilor. Cum au putut 
să fie capabili de un asemenea gest? îi judecă foarte aspru Atena. Dacă n-ar fi promis... 
nu s-ar fi întîmplat nimic, dar după ce promisesem atît de solemn, după scrisoarea pe 
care le-o lăsase Lucia, după repromisiunea de la Stînca Şoimului... gestul lor era într- 
adevăr necireşăresc. Nici nu le va mai scrie ca să-i mustre... 

Tocmai gîndea aşa, şi luase hotărîrea de pe urmă, cînd se auzi strigată de o voce pe 
care parcă o cunoştea. Era Bili, cel mai sîrguincios elev al ei la schi şi la pian, care ca 
întotdeauna la ora aceea înaintată nu dormea. Ehei! De cînd o aştepta Bili ca să se 
laude! Dar o văzuse plimbîndu-se întruna cu cel mai mare inamic al oraşului: cîştigătorul 
concursului de schi, cel care-l detronase pe Alexandru, şi furia lui împotriva lui Tiberiu 
crescuse teribil. 

— Atenaaaa! şopti el de la o ferestruică a unei camere mici, probabil a băii sau a 
cămării, că numai acolo se putea ascunde la ora aceea. Am o surpriză grozavă! 

— Aoleu! se prefăcu Atena supărată. Tu erai? Şi încă nu te-ai culcat? Miine nu mai 
facem coborîrea! Gata! 

— Mai bine poimiine nu mai facem pianul... se rugă Bili. Dar dacă ai şti ce surpriză 
am, cred că m-ai ierta... Am fost obligat să stau pînă la ora asta treaz, pe cuvîntul meu... 
Ştii cine m-a ţinut de vorbă şi-a rîs ca un nebun de bancurile mele? Tic! 

— Care Tic! se încruntă Atena. Cel de sus de pe Galba, care-l imită pe Tic al lui 
Chiriţă? 

— Aiurea... Ştii?... Asta e ultima expresie a lui Tic. Nu cu idiotul ăla am stat de 
vorbă. Chiar cu Tic cireşarul! Na! Şi asta-i tot expresia lui. 

— La revedere! îi spuse Atena. N-am vreme de glume idioate. lar mîine facem lecţie 
suplimentară de pian. 

— Nu mă crezi? se bosumflă amarnic Bili. Bine! Atunci poftim dovada! Chiar Tic mi-a 
lăsat-o ca să dovedesc oricui. 

Era o hirtie de caiet pe care scria: "Amintire de la Tic". Era aidoma celeilalte, arătată 
la Suşteni, era chiar scrisul lui Tic pe ea, scrisul de pe biletul de ameninţare. Asta era 
prea mult! în patru minute de ameninţări şi promisiuni, Bili rămase fără cuvînt. Adică 
începu să-i povestească Atenei tot ceea ce se întîmplase în mica grotă unde se 
organizase salvarea lui Dan. 

Aşa, din senin, Atena se simţi cuprinsă de amețţeală, sau poate că o ataca o 
presimţire urîtă. Se despărţi de Bili după ce-i promise că va suspenda lecţia de pian, cea 
suplimentară, bineînţeles, şi ajunse acasă atit de nelinişiită, încît tatăl ei, medic, ca şi 
mama ei o priviră foarte îngrijoraţi. Intrebări precise, răspunsuri nesigure, ocheade între 
părinţi, apoi şoapte: "Pesemne că s-a îndrăgostit... e la prima ei dragoste”... pînă ce fata 
ceru voie să dea un telefon. Era foarte tîrziu, dar nu puteau să-i refuze rugămintea... 
Tiberiu sosise şi cînd auzi istorisirea Atenei, probabil că se făcu alb la faţă, aşa îl simţea 
ea, şi îi ceru voie s-o cheme peste jumătate de oră. Părinţii îi îngăduiră, dar pentru că ei 
trebuiau să se scoale foarte devreme, se duseră în dormitor. Pînă să sune telefonul lui 
Tiberiu, adormiră amîndoi, amintindu-şi, înduioşaţi, că trecuseră şi ei prin clipe 
asemănătoare, dar că nu avuseseră telefon ca să-şi spună, de la distanţă, "noapte bună" 
şi celelalte. In sfîrşit, se auzi şi zbirniitul foarte încet, ca un biziit de muscă, al telefonului. 
Era Tiberiu. II sculase din somn pe prichindelul cu dovadă şi aflase exact aceeaşi poveste 
pe care o aflase Atena de la Bili. In noaptea aceea linia telefonică dintre Binaia şi Suşteni 
fu foarte solicitată. Cer doi tineri nu puteau să închidă ochii şi mereu le veneau alte 
gînduri şi alte presimţiri, din ce în ce mai întunecate. Spre ziuă, amîndoi ajunseseră la 
convingerea că grupul cireşarilor fusese surprins de vijelie undeva pe la Şaua Mare... 
dacă nu a izbutit să coboare la Mitiş. Deci primul lucru pe care trebuiau să-l facă amîndoi 
era să se urce în primul tren spre Mitiş. Dar... după jumătate de oră, Atena veni cu altă 
idee. Pînă ajung la Mitiş, pînă dau de băiatul acela la care trăseseră cireşarii, Petrişor 
Bogdan, pînă îşi găsesc prietenii, pînă dau alarma... oare nu va fi prea tîrziu? Orice minut 
contează în asemenea situaţii. Tiberiu îşi dădu imediat acordul şi telefonul fiecăruia se 
puse în funcţiune... pe linie locală. Răspundeau numai părinţii sculaţi pentru treburi, care- 
şi chemau imediat odraslele la telefon cînd auzeau că e vorba de un concurs special 
pentru nişte titluri extraordinare. Astfel se face că, înainte de a apărea zorii, zeci de tineri 
schiori de pe toată valea erau în stare de alarmă. Cu parole, cu discreţie, cu promisiunea 
că foarte repede li se va spune cauza. Toţi acceptaseră fără să cricnească: Atena şi 
Tiberiu, fiecare în oraşul lor, deveniseră, mai ales după concursul de schi de la Poiana, 
idolii tuturor, ba cei doi campioni se pomeniră chiar cu telefoane de la Alexandru şi Costin 
care voiau cu orice chip să ia parte, sub conducerea lor, la misterioasa acţiune. 

Atena se urcă în primul tren spre Mitiş. La Suşteni, încă din mers, sări în vagonul ei 
Tiberiu. Nici nu mai aveau ce să-şi spună. Toată noaptea, la fiecare frază şi la fiecare 
convorbire, în pasiunea argumentaţiei nu-şi spuseseră altfel decît: "Draga mea, dragul 
meu, scumpa mea, nu se poate! Crede-mă, tu, dragule”... Erau cam îmbujoraţi, dar pe 
drum, mai ales în tunel, îşi găsiră mîinile, îşi auziră inimile cum bat, apoi închiseră ochii şi 
li se întilniră buzele, dar fără să vrea... Cînd deschiseră ochii, văzură că nu mai sînt de 
mult în tunel şi mai văzură nişte prichindei ițindu-şi capetele de după uşa unor 
compartimente. Noroc că se apropia Mitişul... 

Pe Petrişor Bogdan îl găsiră destul de repede. Cine nu-l cunoştea pe prietenul lui 
Tic, singurul din orăşel căruia Tic îi lăsase o amintire semnată. 

Cum îl văzură, cei doi înțeleseră că prin metodele obişnuite nu vor scoate nimic de 
la el. Dar cînd se pomeni în faţa lui cu Atena şi cu Tiberiu, spuse totul. Aceeaşi poveste 
auzită la Binaia şi la Suşteni. Mai rămînea de telefonat la Poieniţa. Nici acolo nu erau 
cireşarii. Nici în oraş nu poposiseră. Doar o secundă de ezitare, ca înaintea marilor 
decizii, apoi Atena şi Tiberiu hotărîră să dea semnalul de alarmă. In cîteva minute, toți 
elevii schiori de pe cele două văi porniră în căutarea celor mai buni prieteni ai lor: 
cireşarii. 


2 


Nici la Casa lulia nu se dormi în noaptea aceea. Toţi aşteptaseră pe Tic şi... pe 
Ursu, care căpătase, în sfîrşit, aprobarea să plece în întîmpinarea lui. 

Dar ciufuliciul scăpă pînă la urmă din braţele Mariei şi ale celorlalţi, ba chiar lovise, 
în nerăbdarea lui, piciorul lui Dan, care, săracul, îşi închipuia, din cauza durerilor, că va 
mai suferi o a doua repunere la loc a oaselor. 

— Acum să vă spun totul! explodă mezinul cireşarilor după ce scăpă definitiv de 

primejdia strangulării. Ne aşteaptă tot iadul de pe lume! Na! 

Şi se apucă să le povestească tot ceea ce auzise la cabana Izvoarele, tot planul 
care li se pregătise şi care li se pregătea. "Brrrr!" făcea din cînd în cînd ciufuliciul. Dar şi 
ceilalți făceau la fel. 

— După evadarea ta ce va fi? spuse Dan. Cred că vor tăbări asupra noastră cu 
unghiile şi cu dinții... 

— Uh, dac-ar fi aşa! se rugă Ursu. Dar îşi vor schimba planul, Ticuşor... O să vezi 
tu... 

— Şi eu cred că şi-l vor schimba, spuse Victor. Nu vor turba, din cauza şefului care 
se stăpineşte şi ştie să stăpînească. Cred că vor pregăti un atac general şi total. Vor 
căuta să ne nimicească. Şi din cauza asta cred că nu-l vor da dimineaţă, ci mai tirziu, 
după ce-l vor pune la punct în toate amănuntele. Vor căuta să meargă la sigur, nu la 
viclenii şi hărțuieli. 

— Exact aşa cred şi eu! tremură Ursu. Vor căuta să ne măcelărească, să ne 
mîntuie. Cu cele patru gloanţe, cu topoare, cu ce vor găsi pe-acolo. Cu torţe şi şomoiage 
înmuiate în benzină... 

— Cu sania le vor aduce! spuse lonel. Va fi un adevărat atac... Brrrr! Ce se va alege 
de capul nostru? Oare cît timp vom putea rezista? 

— Dar dacă nu vor mai ataca? spuse Lucia. Poate nu vor voi să rişte nimic şi atunci 
ne vor condamna la moartea de la început: prin îngheț şi foamete. 

— S-ar putea şi asta, Lucia... răspunse Victor. Dar între timp a intervenit un factor 
nou... Am găsit cutia albastră şi ei ştiu c-am găsit-o... Ştii de ce cred că vor ataca decisiv? 
De teamă că am putea să ascundem noi, în alt loc, sau să azvîrlim undeva într-o 
prăpastie cutia albastră... Nu vor lăsa să treacă prea mult timp... 

— Cum de-ai fost atît de rău şi nu ne-ai spus unde este cutia albastră? sări Dan, cu 
gura, bineînţeles... După ce eu ţi-am dat toate ideile... 

— Poate că n-am găsit-o, Dan, rise Victor. Poate că e o simplă inteligenţă de război 
toată teoria mea. În orice caz nu vă voi spune... Şi dacă v-aş fi spus, n-aş fi avut 
argumentul decisiv, care l-a înfrînt pe lordan... 

— Inţeleg, Victor, spuse Lucia. N-ai vrut să ne spui pentru a avea tu posibilitatea 
sacrificiului, pentru a te putea sacrifica şi a ne salva pe noi... Nu cred că se poate face un 
gest mai frumos în lume... Dar de ce nu ne vei spune? 

— Pentru că nu a sosit timpul, Lucia. Pentru că va trebui să plec. Nu putem aştepta 
aici execuţia. Trebuie să încercăm ultima şansă. Ştiţi că de doborit nu-i putem dobori... 
Trebuie să plec în lume şi să cer ajutor. Veţi rămîne cu Ursu... 

— Unde vrei să pleci? îl opri Lucia. Eşti nebun? Nu înţelegi că nu se poate scăpa de 
pe muntele ăsta înconjurat peste tot cu prăpăstii? Mai mult ne ajuţi aici, decît încercînd să 
te sinucizi. Nu e nici o altă posibilitate decît aceea să rezistăm... 

— Asta nu e posibilitate, Lucia. E agonie! Mai devreme sau mai tîrziu vom fi ucişi... 
Trebuie să încercăm chiar şi o posibilitate de vis, Lucia, chiar şi o dorinţă... Nu înţelegi? 
— Ba da, Victor... şopti ea aproape plîngînd. Dar... nu ştiu ce va fi... Dacă ni se 

întîmplă ceva tuturor, parcă e... nu ştiu... parcă e mai uşor, mai frumos... 

— Trebuie să se ducă... se rugă Ursu. Dacă Victor se gîndeşte la ceva... atunci 
există posibilități, există şanse... Ştii, Victor. .. Eu am vrut să te opresc, cu forța, cînd am 
auzit că te duci cu lonel la ăia de dincolo, pentru tratative... Am fost sigur că vă vor face 
prizonieri. Pe cuvîntul meu, dacă nu mi-a trecut prin minte gîndul că vă vor aduce aici, în 
fața noastră, la ferestre, şi vă vor tortura... Am vrut să te lovesc si să te ţin aici cu forța... 
Dar am ştiut, nu ştiu cum să spun, m-a oprit ceva... Am simţit că nu poţi să te duci acolo 
ca să ne faci rău, că porţi cu tine o armă teribilă, mai teribilă decît pistolul lui... Şi nu m- 
am înşelat... 

Victor era emoționat. Şi Tic mai ales, care se lipi pe nesimţite de el. Şi ceilalți. 

— Pe unde vrei să încerci? întrebă Maria. Pe la Vadul Lupilor? Dar acolo e o 
prăpastie uriaşă, Victor. Nu e nici un loc de trecere. Mai bine ar fi pe poteca pe care am 
urcat... 

— Ştiu... spuse Victor. Dar acolo există un obstacol îngrozitor: lupii. Cei care au 
rămas în spatele pavăzei noastre. 

— Nu cred! se opuse Maria. Sînt absolut convinsă că au fost îngropaţi de avalanşă. 
Nu! Lupi nu mai sînt! 

— Are dreptate Maria! interveni Ursu. Lupii au fost în mod sigur îngropaţi de 
avalanşă. Poate că sînt mai multe şanse pe poteca noastră, adică prin locurile pe unde a 
fost poteca... 

— Eu am altă părere! răsună ferm vocea Mariei. Să încercăm prin ambele locuri! 
Sînt mai multe şanse de salvare. Sînt mai multe şanse ca unul dintre noi să ajungă 
undeva. Şi de acolo va da alarma. Şi pentru salvarea celor de la Casa lulia şi pentru 
salvarea celuilalt. 

— Da... acceptă Ursu în şoaptă. E mai bine cum spune Maria. Se dublează şansele 
de salvare ale fiecăruia... pentru că asta e cel mai important. Nu, Victor? Unul din voi 
trebuie să scape. Dacă pleacă numai unul singur şi are un accident, nimeni nu va şti şi 
accidentul va fi fatal. Dacă pleacă doi... 

— Da! spuse şi Dan. 

Tic răspunse altfel. Se ghemui la pieptul Mariei pentru a-şi lua cel mai cald rămas 
bun pe care şi-l luase vreodată de la ea. lonel răspunse printr-un oftat. Lucia, căutîndu-i 
mîna. 

— Bine... spuse Victor încet, cu vocea gituită. 

Dar Maria îl scoase imediat din starea de neliniște... 

— Tu sari mai bine decît mine, Victor. Ți-am înţeles planul. Vrei să sari peste 
prăpastie. Dacă ai noroc şi pe malul celălalt e zăpadă, nu gheaţă, şi aşa cred că va fi... 
atunci ne vom întiîlni la Zaruri. Pentru că vei ateriza aproape de Zaruri. 

— Va să zică şi tu ai studiat harta! descoperi Victor. Bine, Maria! Din fericire, tocmai 
schiurile noastre au rămas... 

— Nu din fericire, Victor, îl lămuri Ursu. Le-am păzit tot timpul ca ochii din cap. 
Schiurile campionilor!... Ar fi bine să plecaţi înainte de ivirea zorilor, ca să nu vă observe 
cei de la Izvoarele, să nu ştie că ne-am împuţinat forțele... 

— Eşti sigur că nu sînt lupi pe valea aceea a lupilor? întrebă Victor, parcă fără să fi 
auzit ceea ce-i spunea Ursu. 

— Sînt absolut sigur! răspunse Ursu. 

Şi Victor scăpă de cumplita obsesie. Işi aduseră schiurile din antreu şi începură să le 
ceruiască. 

— Şi voi cum veţi organiza apărarea? întrebă Victor. Dacă vă atacă mai înainte de 
sosirea ajutoarelor? Cum o să vă apăraţi?... Nu uita, Ursule! Patru gloanțe! 

— Trei gloanţe! preciza Tic. Unul trebuie să-l oprească pentru a-i ţine pe ăilalţi doi 
sub teroare. Doamne! Dar cumplit individ mai e! Cum spuneai tu, Victor. In felul lui e un 
geniu! _ 

— M-am gindit la o metodă specială de apărare... Incepu Ursu. Nu ţi-o spun, de 
teamă că vei sări asupra mea şi-mi vei măcina încrederea în ea. Degeaba, Victor... Nu-ţi 
spun nimic. Aşa cum nici tu nu ne-ai spus unde ai găsit cutia albastră şi astfel ai putut să 
ne salvezi. Nu-ţi spun! Atît doar: îţi jur, Victor, că nu voi fi doborît! Nu mă vor ucide! Şi 
cred că înţelegi ce înseamnă asta. Dacă eu nu voi fi doborit, nu i se va întîmpla nici unuia 
dintre noi nimic! 

Inainte de a pleca, Victor îl chemă totuşi pe Ursu în antreu. Şi pentru a-i strînge 
mîna, dar şi pentru altceva. 

— Nu ştiu, Ursule, ce se poate întîmpla... Dacă se vor ivi primejdii cumplite, dacă 
pentru salvarea oricăruia dintre voi va trebui oferită cutia albastră, te vei duce şi o vei lua, 
Ursule... Intr-un singur loc se poate afla. Nu ştiu. Nu m-am uitat nici eu... Dar acolo este. 

Şi Victor îi şopti, la ureche, locul unde trebuia să se afle cutia albastră. Ursu rămase 
năucit. 

— Nu se poate... îngînă el. E fantastic... 

— Aşa se pare... V-am spus. Pentru că în raționamentul vostru plecaţi de la o 
premisă greşită. Gîndeşte-te la mărimea ei, Ursule. O casetă de fier, nu o casă de fier. O 
casetă cît o valiză, mai mică decît un violoncel, cît o maşină de scris de birou, înțelege 
sensul acestei mărimi, Ursule... Gîndeşte-te la atacul convoiului, la cei care l-au dat, la 
cei care au fost ucişi... Dar asta nu mai are importanţă acum; mai tîrziu... dar oare cît de 
tirziu va fi? 

Peste cîteva minute, încă pe întuneric, Victor şi Maria porniră împreună pe colina de 
deasupra casei. Dar cînd ajunseră în vîrf se despărțiră. 


3 
Toate drumurile şi potecile munţilor fuseseră invadate de cei mai tineri şi mai buni 
schiori. Fiecare ştia că se întîmplase ceva cireşarilor, că fuseseră surprinşi de vijelie, 


poate chiar surprinşi de avalanşă. Două direcţii principale fuseseră indicate de cei doi 
conducători ai echipelor de salvare, Atena şi Tiberiu: Şaua Mare cu Brîna Iadului şi pîrtia 

de la Furcile Moşului spre Mitiş, pe lîngă Valea Lupilor. Erau zeci de tineri, pentru care 
cireşarii se confundau cu visul şi idealul lor, zeci de tineri care nu-şi închipuiau prieteni 
mai buni decît cireşarii. Gîndul că ar putea să ajungă totuşi la timp undeva şi să-i salveze 
parcă le dădea aripi. Tiberiu conducea grupul mare care pătrunsese prin Şaua Mare şi 
urca, poate pentru prima dată în istoria avalanşelor, trecătoarea de la Brîna Iadului. Atena 
era în fruntea grupului care cerceta prăpăstiile din stînga pirtiei de coborîre spre Mitiş şi 
care avea ca punct final abisul de la Valea Lupilor. 

Şi mereu veneau rapoarte din alte locuri, de la alte echipe, care se formaseră 
spontan auzind despre nenorocirea care se abătuse asupra cireşarilor. Vuiau munții de 
energii tinereşti, şi toate obstacolele erau trecute cu un curaj cum nu se mai pomenise. 
Deodată sosi vestea că au intrat în acțiunea de salvare şi elevii şcolii de schi cantonaţi 
lîngă Poienița. Alţi zeci de căutători, din toate colțurile ţării, toată tinereţea ţării străpungea 
munții şi barierele de gheaţă în căutarea cireşarilor. 

Primele echipe conduse de Tiberiu ajunseră la o movilă de zăpadă de după Şaua 
Mare. Dacă se adăpostiseră acolo prietenii lor? Imediat lopeţile şi schiurile începură să 
sape şi apăru bordeiul şi o duhoare groaznică începu să iasă pe orificiile şi crăpăturile lui. 
Căutătorii îngheţară. Nici n-aveau curajul să se uite înăuntru. Era duhoare de hoituri. Mai 
ales, cînd Tiberiu recunoscu, proptite în uşă, schiurile cireşarilor... Dar cum se putea aşa 
ceva? Cum puteau să se închidă pe din afară cu propriile schiuri? Deschiseră uşa şi 
aşteptară să mai iasă duhoarea. Erau lupi înăuntru. Sfişiaţi şi pe jumătate arşi. Tiberiu 
avu curajul să intre înăuntru şi să-i numere: nouăsprezece lupi! Dar nici urmă de 
cireşari... Nouăsprezece lupi fuseseră atraşi acolo de cireşari! Oare cum? Era încă un 
mister. "Zidul Speranţei şi Răzbunării" arsese. Doar cele trei schiuri îşi mai păstrau 
osatura de metal. Oare nu fuseseră şi cireşarii înăuntru? Doamne! Dar era imposibil. 
Lupii fuseseră închişi pe dinafară şi nimeni altcineva nu-i putea închide acolo. Numai 
cireşarii... După ce se întăriră cu această convingere, tinerii salvatori porniră mai departe, 
pe fundul prăpastiei, spre coama de gheaţă. Şi parcă se trezise şi vijelia. După un timp 
tinerii mai găsiră hoiturile cîtorva lupi, dar şi un schi cu marca prietenilor lor, şi asta iar le 
încreți carnea. Oare să-i fi atacat pe cireşari şi să... Sau schiul era o armă care-i prăvălise 
pe lupi în prăpastie? Se uitară spre culmile de gheaţă, şi toți căutătorii recunoscură mai 
tîrziu că Tiberiu văzuse, primul, o siluetă care aluneca, sau poate care cădea de 
deasupra prăpăstiilor. Maria se prăbuşise. Işi pierduse un schi într-o prăpastie de gheaţă. 
Abia se salvase în ultima clipă. Dar văzuse în vale roiul de schiori. Şi se lăsase să 
alunece, sau pur şi simplu se dădea de-a rostogolul ca o minge. Cite nu învățase în 
cumplita vijelie! Ca o minge venea la vale... 

Grupul Atenei nu întîmpinase mari obstacole, dar nici nu găsise vreo urmă care să-i 
dea speranţă sau să-i insufle groaza că prin locurile acelea trecuseră cireşarii. Nimic. Nici 
o urmă, nici un semn. Nici un schi. Nici un băț măcar. Grupul ajunsese la Vadul Lupilor, la 
îngrozitoarea prăpastie de acolo, cînd sosi din urmă vestea — oare prin ce miracol? — că 
se dăduse de urmele cireşarilor. Veştile curgeau cu duiumul. Cincizeci de lupi fuseseră 
ucişi de cireşari... Poate nu chiar cincizeci, dar douăzeci şi cinci fuseseră numărați de 
Tiberiu... Apoi, după cîteva minute numai, cea mai fantastică şi mai aşteptată veste: Unul 
dintre cireşari fusese găsit viu! Apoi imediat alta: Grupul lui Tiberiu se întilnise cu Maria 
cireşarilor! Nu avea decît cîteva zgirieturi... 

Dar chiar cînd sosi ultima veste, Atena zări sus, pe panta de gheaţă a masivului care 
se înălța în cealaltă parte a prăpastiei, o siluetă care se mişca... Nu, care aluneca 
vertiginos pe schiuri, spre prăpastie. Ţipătul ei îi făcu pe toţi să se uite într-acolo. Era un 
schior care se lăsase spre prăpastie pe o platformă de gheaţă, sclipitoare ca oglinda. 
Atena îi înțelese într-o clipă intenţia, dar mai înţelese că aterizarea lui, din direcţia în care 
venea, se va face printre stînci, pe un alunecuş mai dur decît cremenea. Şi-şi dădu 
drumul mai la vale, într-o zonă plină de zăpadă. Dacă ar mai avea timp să-i atragă în 
partea aceea săritura. Se opri acolo şi începu să urle şi să facă semne disperate. Imediat 
o imitară şi ceilalţi. Corul de urlete ajunse probabil la urechea schiorului, pentru că îl 
văzură schimbiînd direcţia în ultima clipă. Săritura îi reuşi şi ateriza la cîțiva metri de 
Atena. Şi bucuria lui era atît de mare, dar şi bucuria ei, încît se pomeniră unul în braţele 
celuilalt. Şi era bineînţeles şi un fotograf printre salvatori, care după ce imortalizase 
fantastica săritură a lui Victor, imortalizase şi scena îmbrăţişării dintre Victor şi Atena. 
Noroc că printre martori era şi Tiberiu, care tocmai atunci sosise, împreună cu întreg 
grupul lui, dar mai ales împreună cu Maria. 

Şi fără prea multe cuvinte, fără nici o explicaţie, la semnalul lui Victor se lansară toți, 
ca nişte năluci, spre Mitiş. 

Şi poposiră chiar la casa lui Petrişor, prima casă cu telefon care le ieşi în cale. Maria 
rămase cu ceilalți afară. Şi ca să nu-l stînjenească pe Victor, porni într-o plimbare fără 
țintă cu cei mai buni prieteni ai ei de pe meleagurile acelea: Tiberiu, Atena şi toți ceilalţi 
care îi urmau, sau îi înconjurau. Şi erau mulţi... Victor ceru Bucureştiul şi legătura i se 
dădu aproape instantaneu. Pentru că Petrişor avusese grijă să spună nu numai instituția 
care era chemată, ci şi numele celui care cheamă. Şi după numele lui Victor mai 
adăugase el un cuvînt. 

Trei sferturi de oră mai tîrziu se auzi deasupra staţiunii biziitul unui elicopter. Undeva 
ateriza. lar schiorii salvatori se dovediră destul de bine crescuţi ca să nu dea buzna la 
locul aterizării. 

Victor şi Maria izbutiră să scape din insula vie, după ce împărţiră tot felul de 
promisiuni, una din ele însă sfîntă: tot ceea ce li se întîmplase în fantastica lor aventură 
va fi cunoscut de fiecare. Ştiau ei cui să se adreseze pentru asta. Mai ales că zăriseră 
coborînd din elicopter un bărbat cu zîmbet cam ciudat, cu fața lunguiaţă şi bărbia pătrată, 
ba avea şi capul gol, parcă anume pentru a i se vedea părul, odată blond, rărit, şi foarte 
rar spre creştet. Avea alura unui bărbat puternic, bine clădit, spre deosebire de cel de 
lîngă el, mai scund şi mai în vîrstă, cu o figură obosită, teribil de obosită, parcă nu 
dormise de multe nopţi. Cel pe care-l cunoşteau veni lîngă ei pentru a-l prezenta pe 
bărbatul mai în vîrstă cu figura foarte obosită: 

— Doctorul Alexandru Tudor... Victor... Maria... 

Cei doi cireşari tresăriră. Mai ales Victor: 

— Chiar dumneavoastră? Doctorul Alexandru Tudor? Atunci înseamnă că această 
cutie albastră e ceva foarte important. 

— Nu foarte, dragul meu Victor, spuse cealaltă voce. Nu există calificativ. Dar mai 
bine să urcăm în elicopter. 

Atacul începu mai devreme. Un atac calculat, decisiv. Veneau cu sania după ei. Şi 
sania era încărcată cu tot felul de proiectile. Drugi uriaşi de fier care puteau să pătrundă 
prin orice obstacol de tablă sau care puteau să dărîme orice obstacol, dacă erau împinși, 
cu putere, butuci de lemn care trebuiau să spargă toate geamurile, cocoloaşe de carton şi 
smoală băgate în petrol, care trebuiau să ardă mocnit, sticle cu benzină şi torţe care 
trebuiau aruncate prin geamurile sparte. 

Liviu lordan, cu pistolul în mînă, proteja înaintarea cărăuşilor. Sania fu oprită la vreo 
zece metri în fața antreului. Se pregăteau să atace lateral, pentru a avea în raza vederii 
toate uşile şi ferestrele prin care se putea evada. 

Toţi cireşarii priveau prin crăpături înaintarea convoiului de atac. Tic nu se mai duse 
la catapultă ca să-i întimpine de la distanţă cu proiectile fără prea mare efect. Deşi Ursu 
era foarte calm, foarte liniştit, toți simţiră cum îi cotropeşte groaza, spaima. Abia după ce 
sania se opri în fața antreului, Ursu spuse în şoaptă: 

— Voi să rămînețţi înăuntru orice s-ar întîmpla. Nu ieşiţi decît dacă vă chem eu. 
Altminteri nu! înțelegeţi? Orice s-ar întîmpla, nu aveţi voie să ieşiţi afară din cabană. Dacă 
nu sînt sigur că se va întîmpla aşa, nu cred că-mi va reuşi planul... 

— Ba da! Rămînem înăuntru! îşi uniră toţi şoaptele. 

Grupul de la Izvoarele se pregătea de atac. Liviu lordan, ferit de sanie şi de trupurile 
celor doi coloşi, supraveghea cu pistolul în mînă intrarea cabanei. Parcă aştepta ceva. Şi 
văzu un băț cu o batistă în vîrf strecurîndu-se afară prin deschizătura uşii. Le spuse 
celorlalţi să se dea la o parte şi făcu un gest de invitaţie, cu mîna stîngă. Ursu ieşi. In 
clipa cînd ieşi afară, dădu drumul băţului şi ridică mîinile sus. 

— Lipeşte-le de creştet! porunci Liviu lordan. Şi să nu faci mai mult de trei paşi. 
Spune ce vrei! 

— Vă dăm cutia albastră dacă ne lăsaţi în pace... spuse Ursu cu vocea tremurîndă şi 
cu priviri speriate. 

— Mai întîi spune de ce ai ieşit dumneata afară cu vestea asta? întrebă foarte atent 
Liviu lordan. 

— Ştiam că primul care iese este cel mai periclitat. Am tras la sorţi. Şi sorții au căzut 
pe mine... 

— Da... Asta e o posibilitate... Dar mai întîi vreau să te asigur că sorții te-au 
favorizat. Pe dumneata te voiam primul. Trebuie să vă predaţi toți. lar cutia albastră o voi 
lua eu după ce veţi ieşi toţi, cu mîinile pe creştet, din cabană. Imi vei spune unde e şi o 

voi lua eu. Anunţă-i să iasă afară... 

— Le voi spune... se supuse Ursu. Dar cutia albastră nu e înăuntru. E afară... Dar nu 
v-o putem oferi fără nici un... 

— Asta o hotărăsc eu, nu dumneata! îl întrerupse Liviu lordan cu dispreț. Dumneata 
vei pieri chiar aici, în faţa uşii. 

— Numai eu şi celălalt cunoaştem locul unde e ascunsă cutia albastră, spuse Ursu. 
Şi nici celălalt nu va spune. Aşa că ne veţi măcelări fără să daţi de cutia albastră... 

Din nou o mască de dispreţ şi superioritate se suprapuse pe faţa lui Liviu lordan: 

— Aici aţi greşit... Aţi destăinuit, fără să vă daţi seama, ideea ascunzişului. Hm. 
Dacă ascunzişul e afară, nu poate fi decît bolovanul ăsta ciudat. 

Şi arătă sigur de el cu ţeava pistolului spre bolovanul găurit în zeci de locuri, ca un 
fagure de miere, ca un şvaițer. 

Atunci se petrecu acel miracol pe care nimeni nu-l va putea dezlega. Erau aproape 
şapte metri între Ursu şi Liviu lordan. Ursu nu avea nevoie decît de fracțiunea de 
secundă în care țeava pistolului va fi îndreptată în altă parte, ca şi atenţia celui cu arma. 
Sări ca din arc, ca din catapultă, ca un proiectil. lar în timpul fantasticului salt, îşi schimbă 
direcția printr-o smucitură neverosimilă. Glontele trecu pe lîngă el. Ateriză la mai puţin de 
un metru de Liviu lordan, dar mîna lui se prelungi în săgeată şi lovi mîna care ţinea 
pistolul. Arma zbură cîţiva metri în aer. Ca un cangur, Ursu porni într-un nou salt. Luă 
arma de jos şi o aruncă departe peste prăpastie. Se întoarse apoi spre cei trei coloşi care 
încă nu-şi reveniseră din miracol. O ură sălbatică se citea pe faţa lui. 

— Acum să vă văd! Poate că mai vreţi ceea ce voiaţi... 

Nu mai avură vreme să-şi ia arme din sanie. Ursu poposi ca un bolid în mijlocul lor. 
Şi începu o bătaie cumplită, în care se trăsnea, nu se lovea. Era un vălmăşag de trupuri 
acolo, o încîlceală. Ursu voia să fie lovit ca să-i crească furia, ca să-şi ierte cîndva că 
izbise cu atita violenţă şi ură. Zece să fi fost acolo, zece să fi fost, nu trei, şi i-ar fi sfărimat 
pe toți. Auzea cum trosnesc şi simţea cum se rup oasele la fiecare lovitură de pumn pe 
care-o dădea. Se lupta pe viață şi pe moarte acolo. Toţi ştiau şi toți îşi mai găseau puteri 
şi rezistenţe. Nimeni nu mai auzea şi nu mai vedea nimic. Se băgau toți ca nebunii în 
încîlceala albă. Şi pocneau maxilare, şi pocneau oase, şi se auzeau gemete înfundate şi 
icnituri. Şi Ursu se băga ca să simtă lovituri grele, să simtă că i se rup şi lui oasele. Şi 
pumnii lui loveau scurt, dar ca nişte ciocane, în maxilare şi-n pometi, în nas şi-n gură, 
peste dinţi. Era un pumn de plumb, care zdrelea şi zdrobea. Scurt. Din orice poziţie. Şi 
numai la faţă, ca să rămînă urme şi amintiri pentru toată viaţa. Dacă i-ar fi lovit în alte 
locuri, de mult se termina lupta. Dar trăgea numai la faţă, unde durea şi unde rămîneau 
urme. Scurt şi năprasnic. Ca un ciocan de oțel. Pînă cînd simţi o mînă zgilțiindu-i umărul. 
Cine putea să fie? Cei trei coloşi gemeau în zăpadă sub el. 

Era Victor. Şi Ursu, beat, îl îmbrățişă, mînjindu-l cu sînge. Scutură din cap şi se trezi 
într-o clipă: 

— Nu e sîngele meu, Victor. l-am zdrobit. l-am sfărimat. 

Cei trei încercau să se ridice din zăpadă. Erau zdreliți toţi trei, nu puteau. Nu-i țineau 
genunchii. li ajutară alţii. Cei care veniseră cu Victor şi cu Maria în elicopter. Nici unul nu 
scosese arma. Tîrau nişte zdrenţe în urma lor. 

— Trebuia să-i bat... se scuză el în fața bărbatului solid, cu păr rar şi cu zîmbet 
ciudat. Vă rog să mă iertaţi, dar dacă aţi şti ce gînduri aveau cu noi! 

— Vom şti imediat... îi zîmbi bărbatul cu păr rar şi începu să spele faţa lui Ursu cu 
zăpadă. Te-am urmărit şi noi de multă vreme. Am văzut cum căutai pumnii lor. Se va şti 
şi asta. 

Se adunară toţi în Casa lulia. Toţi cireşarii. Ursu abia era zgiriat şi parcă atunci se 
sculase din somn, atît de odihnit părea. Şi împreună cu ei erau şi cei doi bărbaţi care 
coboriseră primii din elicopter: prietenul lor şi doctorul Alexandru Tudor. 

— Ei, Victor! sări de undeva cireşarul cu părul de aur şi cu nasul cîrn. Acum poţi să 
ne spui şi nouă unde e ascunsă cutia albastră. Dar să le urăm mai întîi oaspeților noştri: 
BI E AȚ ENIT la Casa lulia! 

Victor se simţea stingherit: 

— Nu a fost deloc complicat. Mai întîi m-a frapat că la atacul convoiului au participat 
doi spărgători renumiţi care pe urmă au fost ucişi... 

— Cuplul Negrupop... părea că-şi aminteşte doctorul Tudor. S-a crezut tot timpul că 
a fost accident sau sinucidere. 

— Şi una şi alta, spuse Victor. Eu am căutat să creez o altă cutie albastră, nu aceea 
care era căutată de Liviu lordan, o altă imagine a cutiei albastre, mult mai adevărată, nu 

aceea care-l fascina pe Liviu lordan. Era o casetă. O cutie mică. Nu puteau să se 
ascundă acolo valori grele: lingouri de aur sau de platină, sau cine ştie ce pachete cu 
acţiuni fabuloase greu de manipulat. M-am gîndit la conţinutul cutiei albastre... pentru că 
la atac au participat şi doi spărgători. Pentru ce? Ca să deschidă cutia albastră. După 
aceea şi pentru aceea au murit. Nu m-am mai gîndit la cutia albastră, ci la conţinutul 
cutiei albastre, care putea fi ascuns mult mai uşor şi mai ales fragmentar. Nu într-un 
singur loc, ci în mai multe locuri. Şi unde sînt în casa asta mai multe locuri, aranjate 
simetric, locuri făcute de un zidar, în care puteau fi ascunse fragmentele care constituiau 
cutia mea albastră? Unde, Ticuşor? Intr-o singură zonă. In antreu. In literele mari care ne- 
au urat: BI E AȚ ENIT. De ce lipsesc cîteva? Ca să dea senzaţia vechimii şi autenticității. 
N-au căzut literele acelea. Nici n-au fost puse vreodată. Impreună cu data, dădeau un fel 
de sigiliu în timp ascunzişului. Cred că acolo se află cutia albastră... 

— V-aş ruga ceva... se auzi vocea doctorului Alexandru Tudor. Şi eu cred că acolo 
se află cutia albastră. Raționamentul e strălucit, aşa cum i se potriveşte lui Victor. Dar n- 
ar fi bine să se vorbească despre cei care au găsit cutia albastră. Sînt mulţi oameni la noi 
şi în alte părţi, care, auzind că s-a găsit cutia albastră, ar fi capabili să se răzbune 
groaznic pe cei care au descoperit-o. Nici voi nu trebuie să ştiţi ce se află acolo. E absolut 
tulburător... De aceea ar fi bine să-l rugaţi pe cel care vă povesteşte isprăvile să nu 
pomenească niciodată numele orăşelului vostru... Şi atunci nu vă va găsi nimeni. Sînt 
atiţia tineri care vi se aseamănă în țara asta! Mi se pare că unii dintre ei vă şi aşteaptă 
jos, la Mitiş. 

Cui îi fusese teamă o clipă că isprava asta nu va fi cunoscută? 

Sfirşit 

